
Tämä teos on kokoelma humanistisesta kulttuurien tutkimuksesta ja 
sen menetelmistä. Teos on tarkoitettu niin opinnäytettä suunnittele- 
ville kulttuurien tutkimuksen opiskelijoille kuin pidemmälle ehti- 
neille tutkijoille. Sen kirjoittajat ovat etnologeja, antropologeja ja laa- 
jemmin kulttuurien tutkijoita. Teos käsittelee kulttuurien tutkimusta 
ethnosten (kansa, ”heimo') ja grafioiden (kirjoittaminen, 'kirjoitus”) 
äärellä tässä hetkessä. Tarkasteltavana ovat traditiot, tieto, epistemo- 
logia, menetelmät, tutkijan käytänteet ja kirjoittaminen luovana toi- 
mintana. Teoksen keskeisenä ajatuksena on, että humanistisella kult- 
tuurien tutkijalla on tiedon tuottamisessa ensisijainen asema ja että 
etnografia on enemmän kuin menetelmä: se on asenne, traditio ja 
tutkimuksen tekemisen konteksti. Näistä aineksista syntyy kulttuuri- 
en tutkimuksen logos, jolla tarkoitamme tässä teoksessa oppeja, peri- 
aatteita ja ajattelun välineitä, joilla tutkijat tuottavat tietoa ihmisistä. 
Tämän teoksen juuret juontavat vuoteen 2015, jolloin Jyväskylän 
yliopiston historian ja etnologian laitoksen vuotuinen Talviseminaari 
järjestettiin Mikkelissä teemalla ”Aineistot”. Yksi esitelmöijistä oli tuo- 
re etnologian ja antropologian professori Outi Fingerroos, joka lähes- 
tyi teemaa etnografian näkökulmasta. Fingerroos totesi esityksessään, 
että kaikki etnologit ja antropologit ovat käytännössä etnografeja, 
ainakin jossakin elämänsä vaiheessa. Fingerroosin väite sai väitös- 
kirjatutkimustaan juuri aloittamassa olleen Konsta Kajanderin miet- 
teliääksi: "Jos etnologia ja antropologia pohjaavat noin vahvasti 
etnografiaan, mistä tulee näiden tieteenalojen logos?” Kajander ja 
Tiina-Riitta Lappi keskustelivat seminaarin jälkeen etnologisen ja 
etnografisen tiedon prosesseista, ja kehittelivät ideaa eteenpäin Turun 

Kansatieteen päivien 2016 sessiossa ”Tiedettä arjesta — Mitä on etnolo- 
ginen tieto?” Samassa seminaarissa julkaistiin myös antropologi Jukka 
Jouhkin ja kansatieteilijä Tytti Steelin toimittama Etnologinen tulkinta 
ja analyysi (2016). Edellisestä etnologian tutkimuskenttää laajemmin 
kartoittavasta menetelmäkirjasta, Pirjo Korkiakankaan, Pia Olssonin 
ja Helena Ruotsalan toimittamasta artikkelikokoelmasta Polkuja 
etnologian menetelmiin (2005), oli kulunut tuossa vaiheessa 10 vuotta, 
ensimmäisenä Ethnos-toimitteena julkaistusta Teoriaa, aihepiirejä ja 
näkökulmia kansatieteellisessä tutkimuksessa (Pennanen, Sammallahti 
& Haapalainen-Tiainen 1985) sitäkin kauemmin. Jouhkin ja Steelin 
toimittama kirja ei ollut niinkään kokoelma tieteenalan menetelmistä 
vaan kuvaus etnologisesta tutkimus- ja tulkintaprosesseista (ks. 
Kajander 2016). Tilaus päivitetylle suomenkieliselle oppikirjalle, joka 
palvelisi yhtäältä etnologeja ja toisaalta laajemminkin humanistisia 
kulttuurien tutkijoita oman logoksensa etsinnässä, oli siis selkeä. 

Teoksen varsinaiset syntysanat lausuttiin KUMU:n eli Kulttuurit ja 
yhteisöt muuttuvassa maailmassa -tutkinto-ohjelman ensimmäisillä 
tutkimuspäivillä helmikuussa 2018. Päivän aikana kuultiin kaikkiaan 
16 esitelmää urapolkujen eri vaiheissa olevilta etnologeilta, antropo- 
logeilta, folkloristeilta ja kulttuuripolitiikan tutkijoilta. Esitysten ai- 
heet kattoivat laajan kirjon kulttuurien eri osa-alueita Lapin kulttuuri- 
perinnöstä Tansanian lapsiavioliittoihin, 1800-luvun sanomalehtien 
maaseutukirjeistä 1960-luvun elokuvadiplomatiaan sekä toisen aal- 
lon feministien elämänkerrallisista haastatteluista nykyarjen ruoka- 
hävikkikeskusteluihin. Tutkimusaineistot, teoriat ja menetelmät 
poikkesivat huomattavasti toisistaan, samoin tutkijoiden määritel- 
mät kulttuurin käsitteestä. Tilaisuuden lopuksi Fingerroos nosti esiin 
tarpeen uudelle, päivitetylle menetelmäkirjalle, jota voisivat hyödyn- 
tää niin tutkijat kuin opettajat. Mikkelin Talviseminaarissa alkanut 
ympyrä siis sulkeutui kolme vuotta myöhemmin, kun Fingerroos, 
Kajander ja Lappi alkoivat toimittaa kirjaa kulttuurien tutkimuksen 
menetelmistä. 

Teoksen sisältö kehittyi aluksi pitkälti jyväskyläläisen etnologian ja 
antropologian lähtökohdista, mutta laajeni lopulta myös muille hu- 
manistisen kulttuurien tutkimuksen aloille. Mukaan kutsuttiin asian- 
tuntijoita Porista, Turusta ja Joensuusta. Teosta työstettiin yhteisissä 
tapaamisissa ja jaetuissa tekstitiedostoissa. Uusia kirjoittajia pyydet- 

tiin mukaan myös työprosessin kuluessa, kun todettiin joitain aiheen 
kannalta keskeisiä näkökulmia vielä puuttuvan. 


Välineitä kulttuuristen ilmiöiden ja arjen tarkasteluun 


Tämä teos on kaleidoskooppinen näyte humanistisen kulttuurien tut- 
kimuksen menetelmistä, tutkijuudesta ja tiedon tuottamisesta 2020- 
luvun alussa. Teoksen avulla voi tutustua sellaisiin yleisesti käytössä 
oleviin menetelmiin, joiden avulla tutkijat tuottavat tietoa erilaisista 
kulttuurisista ilmiöistä ihmisten arjessa. Kirjoittajat antavat lukujen- 
sa lopuksi lukuvinkkinä viisi teosta, joista kulttuurien tutkimuksen 
alojen opiskelija tai pidemmälle ehtinyt tutkija voi aloittaa perehty- 
misen luvussa käsiteltävään aiheeseen. Tämä kirja ei kuitenkaan pyri 
toimimaan kaiken kattavana johdatuksena jokaiseen kulttuurien tut- 
kimuksessa käytettävään menetelmään tai teoreettiseen viitekehyk- 
seen. Kaleidoskoopin keskeinen ominaisuus on heijastuma, joka 
toistuu symmetrisenä mutta avautuu joka kurkistuksella eri tavalla. 
Kaleidoskooppimainen teos ei siis heijasta samoja asioita kuin 
1990-2000-lukujen alun oppaat (ks. esim. Leimu & Korhonen 1997; 
Lönnqvist, Uusitalo & Kiuru 1999; Marander-Eklund, Illman & 
Henriksson 2004; Pöysä, Järviluoma & Vakimo 2010; Kouri 2015) 
tai viidentoista vuoden päästä kirjoitettavat uudet teokset. Teoksen 
näkökulma on selkeän humanistinen, ja sen fokus on kulttuurien tut- 
kimuksen nykyhetkessä. 

Keskustelu etnografiasta on jatkunut vilkkaana toimitusprosessin 
aikana. Teoksen luvuissa esitelläänkin monipuolisesti etnografisten 
menetelmien soveltamista tutkimuksellisesti ja toiminnallisesti eri- 
laisissa konteksteissa. Teos ei käsittele yksinomaan etnografista tutki- 
musta (esim. Brewer 2000; Davies 2008; Fetterman 2010), vaan se 
esittelee monipuolisesti etnologiatieteissä ja kulttuurien tutkimukses- 
sa sovellettavia menetelmiä. Kuitenkin juuri etnografia tai yleisem- 
min etnografinen tapa tarkastella maailmaa, kulttuurisia ilmiöitä ja 
ihmisen niihin liittämiä merkityksiä on se yhteinen tekijä, joka on 
hyvin tunnistettavissa kaikissa teoksen luvuissa. Tätä voisi kutsua 
etnografiseksi asenteeksi, ajattelutavaksi, joka läpäisee tutkijan arjessa 
kaikki tutkimusprosessin vaiheet. Etnografinen asenne on kulttuuris- 

ta uteliaisuutta, viehtymystä vieraaseen ja tuntemattomaan, kiinnos- 
tusta tuttuun ja arkiseen. Se on itsestäänselvyyksien kyseenalaista- 
mista ja ympäröivän todellisuuden toisinkatsomista. 

Etnografian vahvasta roolista huolimatta antropologia ja etnologia 
tieteenaloina eivät palaudu etnografian metodologiseen perustaan. 
Tim Ingoldin (2008) ajattelua mukaillen etnografian tavoitteena on 
tarkasti ja sensitiivisesti kuvata ja selittää ihmisten elämiä, kun taas 
etnologian ja antropologian ydin on siinä, että etnografisen tarkaste- 
lun pohjalta on mahdollista kuvitella myös muita todellisuuksia ja lä- 
hestyä luovasti jatkuvasti muotoutuvia inhimillisen elämän tilanteita 
ja olosuhteita. Ingoldin mukaan (2008, 82) antropologian erityisyys 
on siinä, että se ei tutki ihmisiä vaan tutkii ihmisten kanssa. Määritel- 
mä vastaa hyvin myös muiden kulttuurien tutkimuksen alojen tapaa 
tehdä tutkimusta. Kulttuurien tutkijoina havainnoimme ympäröivää 
maailmaa, avaamme silmämme ja mielemme toisenlaisille olemisen 
tavoille ja mahdollisuuksille. Tuotamme tietoa vuorovaikutuksessa 
maailman, ihmisten ja ei-inhimillisten toimijoiden kanssa, ajattelem- 
me ja opimme yhdessä. Tämä tutkimuksellinen ote on vahvasti läsnä 
myös tämän teoksen teksteissä. 

Kaikkia tämän teoksen kirjoittajia kiinnostaa ennen kaikkea se, 
minkälaisilla välineillä kulttuurisia ilmiöitä juuri nyt työstetään. 
Teoksesta siis puuttuu joukko näkökulmia, joita löytyy esimerkiksi 
Tietoarkiston tutkimusmenetelmien opiskelun ja opetukseen tar- 
koitetusta yleisestä Menetelmäopetuksen tietovarannosta (julkaistu 
2021). Eri luvuissa keskitytään tutkijan arkeen tässä ajassa: kirjoittajia 
innostaa ajatus tieteen agendoista ennen ja nyt. Humanistisen kult- 
tuurien tutkimuksen logoksen näkökulmasta agendahyppely on jat- 
kuvaa tieteen uudistumista. 

Teksteissä käytetään rinnakkain ja lomittain ilmaisuja kulttuuri- 
en tutkimus, etnologia ja antropologia. Termin valinta riippuu käsi- 
teltävästä aihepiiristä tai luvun kirjoittajien omista positioista. Etno- 
logiaa ja antropologiaa käytetään sanaparina silloin, kun kirjoittajalla 
on selkeästi tausta tai affiliaatio Jyväskylän yliopistossa. Tarpeen vaa- 
tiessa jyväskyläläisetkin kirjoittajat voivat identifioida itsensä antro- 
pologeiksi, etnologeiksi tai folkloristeiksi, mille löytyy selitys koulu- 
tusohjelman 1960- ja 1970-luvuille ulottuvista juurista ja myöhem- 
mistä nimityksistä (ks. Fingerroos 2014; 2018). Kulttuurien tutkimus 

taas on luonteva ilmaisu esimerkiksi silloin, kun käsiteltävänä on jo- 
kin kulttuurinen teoria tai menetelmä tai jos kirjoittajat eivät löydä 
paikkaansa etnologian tai antropologian jyväskyläläisestä traditiosta. 

Kulttuurien tutkimuksella teoksessa tarkoitetaan väljästi humanis- 
tisia kulttuuria tutkivia aloja, kuten antropologiaa, folkloristiikkaa ja 
perinteentutkimusta, (jyväskyläläistä) etnologiaa, kansatiedettä (ny- 
kyisin myös eurooppalainen etnologia) ja uskontotiedettä. Käsitteen 
kulttuurien tutkimus piiriin eivät tässä kirjassa kuitenkaan kuulu 
arkeologia ja (nyky)kulttuurintutkimus, jonka painoaloina etenkin 
Suomessa ovat sosiologinen kulttuurintutkimus sekä taideaineet (ks. 
Iltanen 2010). Tästä juontuu myös ilmaisujen kulttuurien tutkimus 
ja kulttuurintutkimus välinen ero. Kulttuurintutkimuksella (engl. 
cultural studies) viitataan Birminghamista lähtöisin olevaan tutki- 
mustraditioon, joka tarkastelee kulttuuria erityisesti yhteiskunnallis- 
ten ja valtakysymysten näkökulmasta (ks. Lehtonen 2021). Kulttuu- 
rien tutkimuksella puolestaan tarkoitetaan humanistisia kulttuureita 
tutkivia aloja, kuten antropologiaa, folkloristiikkaa (Joensuussa pe- 
rinteentutkimus), etnologiaa (aiemmin kansatiede) ja uskontotiedet- 
tä. Näillä aloilla kulttuuria lähestytään tyypillisesti mikrotasolta, ih- 
misten omista arkikokemuksista käsin, joita tutkimalla kulttuurien 
tutkijat pyrkivät tavoittamaan niin aineellisen kuin aineettoman kult- 
tuurin ilmenemismuotoja ja niiden merkityksiä yksilöiden identiteet- 
tien rakentajina. 


Traditiot, epistemologiat ja eettiset pohdinnat 


Menetelmäkirja on jaettu viiteen osaan, joista jokaisessa keskuste- 
luun menetelmistä avataan toisistaan poikkeavia näkökulmia. Kirja 
esittelee näytteitä tutkimusprosessin eri vaiheista sisältäen traditiot, 
epistemologian ja tutkimusetiikan (luvut 1-4), etnologisen ja antro- 
pologisen kenttätyön ulottuvuudet (luvut 5-7), etnografiset käytän- 
teet (luvut 8-11), tekstien analyysin (luvut 12-14) sekä luovan kirjoi- 
tustyön ja tutkimusprosessin kuvauksen (luvut 15-16). 

Teoksen ensimmäinen osa muodostaa kulttuurien tutkimuksen 
traditioita, epistemologioita ja eettisiä lähtökohtia kartoittavan koko- 
naisuuden. Osan neljässä luvussa menetelmille rakennetaan kivijalka, 

jonka aineksina ovat tiedonmuodostuksen ja tieteellisen ajattelun 
lähtökohdat sekä hyvä ja eettinen ihmistieteellinen toimijuus. 

Luvussa ”Etnografia, paradigmat ja agendahypyt” etnologit Outi 
Fingerroos ja Konsta Kajander kirjoittavat humanistisen kulttuurien 
tutkimuksen traditiosta paradigmojen ja agendojen näkökulmasta. 
Luku kiinnittyy vahvasti oppihistoriaan ja suomalaiseen traditioon. 
Luvussa pohditaan, millaisissa konteksteissa humanistisen kulttuu- 
rien tutkimuksen logos on eri aikoina muotoutunut. Samalla lukijalle 
selvennetään, mitä käsitteet etnografia ja menetelmä tarkoittavat. Kä- 
sittelyä ohjaa tieteentekoa uudistavien muutosten eli agendahyppyjen 
ajatus. Kirjoittajat poimivat kulttuurien tutkimuksen oppihistoriasta 
näytteitä keskeisistä paradigmaattisista vaiheista, käänteistä ja agen- 
doista. Ensimmäinen luku lähtee liikkeellä siitä, että suutarin lapsella 
on oltava kengät kuljettaessa kulttuurisen tiedon tiellä. 

Luvussa ”Etnologian ja antropologian tietoteoreettiset erityis- 
piirteet? kirjoittajat antropologi Riitta Hänninen ja etnologit Konsta 
Kajander ja Tiina-Riitta Lappi paneutuvat kulttuurien tutkimuksen 
tietoteoreettisiin erityispiirteisiin. Luvun alussa tutkijan katse kohdis- 
tetaan alan perustavimpaan käsitteeseen eli kulttuuriin, joka tässä 
teoksessa on sekä tutkimuksen kohde että hermeneuttisen, usein ke- 
hämäiseksi kuvatun tulkintaprosessin aihio. Hermeneuttisesta orien- 
taatiosta kulttuuriin seuraa väistämättä joukko tiedon tuottamiseen 
liittyviä pohdintoja, joihin lukeutuvat tutkijan ja tutkittavien vuoro- 
vaikutukseen liittyvät suhteet sekä ymmärrys refleksiivisyyden, rela- 
tivismin sekä emic- ja etic-näkökulmien merkityksestä. Luku kokoaa 
yhteen kaikkein perustavimmat tietoteoreettiset työkalut humanistis- 
ta kulttuurien tutkijaa varten. 

Tutkimuksen laadun tae on eettinen taituruus ja hyvien tieteellisten 
käytäntöjen noudattaminen. Teoksen kolmannen ja neljännen luvun 
yhteisenä teemana on hyvä tieteellinen käytäntö, tutkimusetiikka ja 
aineistonhallinta tutkimuksen käytännöissä. Ennakoiva etiikka on 
tutkimukselle välttämätön työkalu, jonka avulla monimutkaisia eetti- 
siä kysymyksiä voi tunnistaa, työstää ja ratkaista systemaattisesti sekä 
hyvissä ajoissa — eli ennen kuin niistä muodostuu eettisiä ongelmia 
(Mustajoki 2018). Kolmannen ja neljännen luvun sisällöt hallitsevalla 
kulttuurien tutkijalla on periaatteessa mahdollisuus vaativampaankin 
työnäytteeseen. 

Luvussa ”Tutkimusetiikka ja hyvä tieteellinen käytäntö” Outi 
Fingerroos ja historiataustainen tietoasiantuntija Marja Kokko kir- 
joittavat tutkimusetiikasta ihmistieteisiin liittyvänä arvona, tutki- 
musta ohjaavana käytäntönä sekä legaalisen säätelyn ja valvonnan 
kohteena. Teksti on perusteellinen kattaus EU:n ja suomalaisen 
lainsäädännön sisällöistä sekä niiden pohjalta laadituista ohjeista 
ja suosituksista. Luvussa käsiteltävien asioiden hallinta on eettisen 
tutkimustoiminnan ja hyvän tieteellisen käytännön perusta. 

Luku ”Sensitiivisen tutkimusprosessin eettinen suunnittelu” täy- 
dentää ja syventää kolmatta lukua. Etnologit Pilvi Hämeenaho ja 
Nina Väkeväinen vievät eettisen toimijuuden tutkimuksen käytän- 
töön. Tarkastelussa on tutkimusasetelma, jossa tehdään etnografista 
tutkimusta vammaisten ja vajaakykyisten parissa. Tutkimusasetelma 
on vaativa, sillä tutkittavana ovat Suomen lainsäädännön mukaisiin 
tutkimuksellisiin erityisryhmiin kuuluvat ihmiset (Laki lääketieteel- 
lisestä tutkimuksessa 1999/488). Luvussa annetaan työvälineitä arka- 
luonteisen ja erityisiin henkilötietoryhmiin liittyvään tiedon hankin- 
taa, prosessointia ja tallennusta varten. Teksti auttaa ymmärtämään, 
millaisella ennakkosuunnittelulla ja työllä sensitiivisiä aiheita ylipää- 
tään on mahdollista tutkia. 


Anthropos, ethnos ja kenttä 


Humanististen alojen kulttuurien tutkijan tekemä kenttätyö on pitkä- 
jänteistä, monipuolista ja analyyttista. Hänen on kyettävä tulkitse- 
maan kulttuurisia ilmiöitä niin haastattelemalla, havainnoimalla ja 
dokumentoimalla ihmisiä kuin analysoimalla arkistolähteitä, esinei- 
tä, mediaa, verkkoa, puhetta ja tekstejä. Teoksen toinen osa pohjustaa 
myöhempiä lukuja esittelemällä kulttuurien tutkimuksen kannalta 
merkittäviä kenttiä: klassista etnografista kenttätyötä, materiaalisen 
kulttuurin ja esineiden tutkimusta sekä digitaalista etnografiaa. Teok- 
sen seuraavat osat syventävät ja laajentavat kahden ensimmäisen osan 
teemoja esittelemällä tarkemmin erilaisia kulttuurien tutkimuksessa 
käytettävien aineistojen keruu- ja havainnointitekniikoita ja analyysi- 
menetelmiä. 

Luku ”Etnografia antropologiassa” käsittelee antropologisen kent- 
tätyön tutkimushistoriaa. Antropologit Jukka Jouhki, Sirpa Tenhunen 
ja Jelena Salmi esittelevät antropologisen etnografian keskeiset muu- 
tokset sekä nykyantropologian käsityksen etnografisen metodin so- 
vellusmahdollisuuksista. Klassisen antropologian holistisuus ja ku- 
vauksen nykypreesens on vaihtunut antropologisessa tutkimuksessa 
kulttuurin prosessuaalisuutta korostavaan näkökulmaan, jossa ote- 
taan huomioon kulttuurin muutokset, ylirajaisuus ja toimijat. Myös 
itsereflektion sekä kenttätöiden aikana tapahtuvan tutkijan ja tutkit- 
tavien välisen vuorovaikutuksen analysointi on noussut näkyväksi 
osaksi nykyaikaista etnografiaa. Samalla luku painottaa teoreettisen 
näkökulman tärkeyttä. Valitun näkökulman, teorian ja käsitteiden 
avulla tutkijat osallistuvat laajempaan tieteelliseen ja yhteiskunnalli- 
seen keskusteluun. 

Luku ”Materiaalisuus etnologiassa” on omistettu yhdelle kenttä- 
työn klassiselle ulottuvuudelle eli esineille. Etnologi Anna Kajander 
esittelee luvussa oman tieteenalansa esinetutkimuksen historiaa, kes- 
keisimpiä tutkimuksia sekä tutkimuskentän uusia tarkastelukulmia ja 
menetelmiä. Luku lähtee liikkeelle siitä, että materiaalisuus on läsnä 
kaikissa kulttuurisissa toiminnoissamme, myös digitaalisissa ja eko- 
logisissa ympäristöissä. Materiaalisen kulttuurin tuotteista voi lukea 
maku- ja kulutuskäsityksiä, tunnekokemuksia, muistoja, käsityksiä 
oikeasta ja väärästä sekä muita yksityiskohtia ihmisten identiteeteistä. 
Siten materiaalisuus, esineet ja pukeutuminen ovat edelleenkin rele- 
vantteja tutkimuskohteita, jotka paljastavat mitä moninaisimpia 
asioita kulttuurisista toiminnoista, ajattelusta ja tunteistamme. Lukua 
täydentää kansatieteilijä Minna Mäkisen katsaus museoista ja mu- 
seokokoelmien mahdollisuuksista kulttuurien tutkijoiden tutkimus- 
materiaaleina. 

Luvussa ”Digitaalinen etnografia kulttuurien tutkimuksessa” ant- 
ropologi Riitta Hänninen ja digitaalisen kulttuurin tutkija Riikka 
Turtiainen tekevät digiloikan fyysiseltä ja materiaaliselta kentältä vir- 
tuaaliseen. Tietokoneet, internet ja mobiililaitteet ovat uudenlaisen 
kulttuurisen kommunikaation mahdollistajia, mutta luvussa muistu- 
tetaan, että digitalisaatio ei ole muuttanut maailmaa tasapuoliseksi. 
Esimerkiksi osa sairaista, köyhistä, työttömistä, ikäihmisistä, vam- 

maisista ja maahanmuuttajista ovat digitaalisen kehityksen katveessa. 
Digitaalinen etnografia on johdattanut tutkijat myös uudenlaisten tut- 
kimuseettisten haasteiden ääreen. Luku tarjoaa ohjeita digitaalisten 
ympäristöjen ja verkkosisältöjen tutkimiseen sekä tutkimuseettisesti 
kestävän tutkimuksen suunnitteluun ja toteutukseen. 


Tutkija ja etnografia 


Teoksen kolmannessa osassa esitellään etnografisen menetelmän va- 
riaatioita. Kaikissa neljässä luvussa tutkija itse on keskeinen kenttä- 
työn väline. Luku ”Havainnointi ja haastattelu” on etnologien Pilvi 
Hämeenahon, Eerika Koskinen-Koiviston, Minna Mäkisen ja Nina 
Väkeväisen kokoama esitys kulttuurien tutkimuksen keskeisimmis- 
tä työvälineistä. Luvussa lähdetään liikkeelle siitä, että havainnointi 
ja haastattelut muodostavat valtatien etnografin tavoittelemaan koko- 
naisvaltaiseen ymmärrykseen. Humanistisen kulttuurien tutkijan on 
oikeastaan hyvin vaikea edes kuvitella sellaista tilannetta, jossa hän 
välttyisi ympäröivän todellisuuden havainnoinnilta alalla vakiintu- 
neita työvälineitä käyttäen. 

”Audiovisuaaliset kenttätutkimusmenetelmät” -luvun kirjoittaja 
Jari Kupiainen on visuaalisen kulttuurien tutkimuksen menetelmiä 
kehitellyt antropologi. Luku paneutuu audiovisuaalisen dokumen- 
toinnin mahdollisuuksiin tilanteissa, kun kentällä tehdään havaintoja 
ja tallennetaan yhtä aikaa sekä ääntä että kuvaa. Luvussa edetään ylei- 
sestä historiasta audiovisuaalisten menetelmien eli erilaisten kuvaa- 
misen tekniikoiden systemaattiseen hyödyntämiseen kenttätyöolo- 
suhteissa. Kahdeksatta ja yhdeksättä lukua täydentää Riitta Hännisen 
kirjoittama katsaus valokuvaelisitaatiosta. 

Luvussa ”Aistietnografia” etnologit Eerika Koskinen-Koivisto ja 
Tytti Lehtovaara kirjoittavat menetelmästä, jonka ytimessä on moni- 
aistisuuden eli näön, kuulon, hajun, maun ja tunnon hyödyntäminen 
tutkimustoiminnassa ja sosiaalisten suhteiden havainnoinnissa. Aisti- 
etnografia on lähtökohtaisesti refleksiivinen ja kokemuksellinen tut- 
kimusprosessi, jossa tutkija ja tutkittavat työstävät aistitiedosta kult- 
tuurista tietoa. Menetelmä itsessään on kulttuurien tutkimuksen alal- 
la suhteellisen uusi, kokonaisvaltainen, kokeileva ja vielä muotoaan 


16 


https://doi.org/10.21435/tl.274 


Johdanto: Menetelmäkirjan logos 


hakeva. Etenkin graphian eli kirjoittamisen tasolla ja aineiston ana- 
lyysissa tutkijalla on mahdollisuus valita monia tutkimattomia teitä 
kuljettavaksi. Luvun lopussa kirjoittajat luovat raamin sille, minkälai- 
siin tutkimusasetelmiin aistietnografia soveltuu. 

Luku ”Autoetnografia” on etnologi ja antropologi Hannu Sirkkilän 
kirjoitus siitä, miten etnografia on joskus enemmän kuin menetelmä 
- kokonaisvaltainen maailmassa olemisen tapa. Luvussa esiteltävän 
autoetnografian kontekstina on 320 kilometrin pyhiinvaellusmatka, 
jonka Sirkkilä taivalsi Leonista Santiago de Compostelaan Camino de 
Santiagon reitillä Pohjois-Espanjassa. Vaellus oli metaforisesti matka 
sekä hengellisyyteen että autoetnografian mahdollisuuksiin. Luvun 
tekee mielenkiintoiseksi se, että Sirkkilä toimii samalla tutkimukselli- 
sella kentällä kuin Kreikan Athos-vuorelle suuntautuneista kokemuk- 
sistaan kirjoittanut uskontotieteilijä René Gothöni. Gothöni uskoi 
tutkijan äärimmäiseen muuntautumiskykyyn eli taitoon nähdä kent- 
tä yhtäältä pyhiinvaeltajana ja toisaalta etäältä tutkijana. (Gothöni 
1997.) Sirkkilän kirjoittamassa luvussa autoetnografialla on paljon 
selkeämpi tieteellinen logos. Kysymys ei ole joko-tai-asenteesta vaan 
tutkijan elämästä, tietoisuudesta sekä omien ja kanssakulkijoiden ko- 
kemusten tutkimisesta. 


Teksti ja anälysis 


Kirjan neljäs osa keskittyy tekstien kerronnallisuuden sekä puhe- 
ja luokittelutapojen analyysimenetelmiin. Termi analyysi (kreik. 
avéAvoic, andlysis) merkitsee osiin purkamista tai hajottamista (Tie- 
teen termipankki 8.2.2021. Filosofia: analyysi). Kulttuurien tutki- 
muksessa analyysi on läsnä jokaisessa tutkimusprosessin vaiheessa: 
tutkija purkaa kulttuurin osiin muotoilemalla kysymyksen, tutkitta- 
van kulttuurin osa-alueen ja sitä koskevat teoreettiset käsitteet sekä 
valitsee aineistonkeruuseen ja tulkintaan tarvittavat menetelmät. 
Analyysitekniikat korostuvat erityisesti siinä vaiheessa, kun kulttuu- 
rien tutkijat työstävät materiaaleistaan tutkimustuloksia. 

Tekstit, olivat ne sitten kenttätöiden muistiinpanoja, haastatteluita, 
litteroituja kahvipöytäkeskusteluja, keruukyselyn vastauksia, sanoma- 
lehtiartikkeleita tai sosiaalisen median viestiketjuja, eivät vielä sellai- 

senaan vastaa tutkimuskysymyksiin, vaan niitä on luettava läheltä ja 
kaukaa. Tutkijoiden tulee kiinnittää huomiota teksteissä esitettyihin 
yksityiskohtiin ja sisäisiin konteksteihin, kuten sanavalintoihin, argu- 
mentointiin ja teemoihin, mutta myös ulkoisiin konteksteihin, kuten 
kirjoittajasta, haastateltavasta tai aineiston muodostuksesta saataviin 
taustatietoihin sekä tekstin syntyhetken historiallisiin, kulttuurisiin ja 
yhteiskunnallisiin olosuhteisiin. Siten tekstien kulttuurinen luenta ja 
tulkinta edellyttävät monipuolista menetelmällistä osaamista. 

Luvussa ”Narratiivinen analyysi” folkloristi Jyrki Pöysä osoittaa 
narratiivien keskeisen merkityksen ihmisten kommunikaatiossa. Ih- 
miset vahvistavat yhteisöllisyyttä jaettujen kertomusten avulla. Kerto- 
musten tutkimuksella on pitkä, aina Aristoteleen Runousoppiin ulot- 
tuva perinne. Luvussa esitellään tutkimusalan historiaa ja keskeiset 
käsitteet. Se sisältää esimerkin arkisesta kahvipöytäkeskustelusta, jota 
tulkitaan narratiivisen analyysin viitekehyksessä. Lisäksi esille nousee 
kiinnostava tutkimuskentän laajennuksen mahdollisuus: Post-huma- 
nistisesta näkökulmasta myös eläimet kommunikoivat ”kertomalla? 
asioista toisilleen ja muille lajeille. Narratiiveista kiinnostuneet tutki- 
jat voivat löytää tulevia tutkimusaiheitaan myös ei-inhimillisten toi- 
mijoiden parista. 

Luku ”Diskurssintutkimus” paneutuu niin ikään kielen maailmaan. 
Etnologit Nika Potinkara, Liia-Maria Raippalinna ja Arja Turunen 
esittelevät diskurssintutkimuksen keskeisimmät suuntaukset, käsit- 
teet ja suomalaiset tutkimukset. He antavat soveltamisesimerkin dis- 
kurssintutkimuksesta analysoimalla ruokahävikin mediadiskurssia. 
Luku selventää kielenkäytön ulottuvuuksia sosiaalista todellisuutta 
luovana toimintana. Diskurssintutkimus kytkeytyykin oleellisesti so- 
siaalisen konstruktionismin teoreettiseen viitekehykseen. Kielenkäyt- 
töä analysoimalla kulttuurien tutkijat voivat päästä käsiksi tapoihin, 
joilla ihmiset rakentavat omaa identiteettiään ja roolejaan sekä oi- 
keuttavat tai kyseenalaistavat käsityksiä kulttuurista. Siten lähesty- 
mistapa antaa hedelmällisiä mahdollisuuksia tutkia kulttuuria aktii- 
visena prosessina, joka rakentuu ihmisten puheissa ja toiminnassa. 

Luku ”Kategoria-analyysi? jatkaa kahden edellisen luvun tavoin 
kielenkäytön tutkimuksen parissa, mutta laajentaa sitä kognitiivisen 
kulttuurintutkimuksen keskusteluihin. Etnologit Konsta Kajander 
ja Meri Tuovinen luovat artikkelissaan siltaa etnometodologisen ja 

kognitiivisen kategoria-analyysin välille. Kirjoittajat esittelevät aluk- 
si näiden tutkimusperinteiden keskeisimpiä teorioita, käsitteitä ja 
tutkimuksia. Tämän jälkeen he antavat analyysiesimerkin Tuovisen 
väitöskirja-aineistosta, jossa haastateltava kertoo muslimi-katego- 
riasta ja sitä koskevista kulttuurisista käsityksistä arkisissa kohtaamis- 
tilanteissa. Luku korostaa luokittelujen keskeistä roolia ihmisten ajat- 
telussa ja kielenkäytössä. Kategoria-analyysin avulla tutkijat voivat 
tuoda näkyviksi arkielämän kulttuurisia normeja käytäntöjä ja raken- 
teita, joita ihmiset mallintavat kielen, ajattelun, yhteisöjen ja ympäris- 
tön vuorovaikutuksessa. 


Grafia taitona 


Kaikki kirjoittaminen on luovaa työtä, kuten kulttuurien tutkijat 
Emilia Karjula ja Tiina Mahlamäki kirjoittavat teoksensa Kurinalai- 
suutta ja kuvittelua. Näkökulmia luovaan tietokirjoittamiseen (2017) 
alussa: 


Luovuus merkitsee myös tietokirjoittajan ja tutkijan ammattitaitoa siir- 
tyä lajityypistä toiseen, välineestä toiseen ja taitoa löytää itselle sopivim- 
mat tavat toimia ja kirjoittaa, hyödyntää lajityyppien ja välineiden omi- 
naispiirteitä, mutta myös rikkoa perinteisiä tapoja ajatella, lukea, tehdä ja 
kirjoittaa. 

Kirjoittamisen ja kirjoittajan luovuus ovat siis taitoja, joita voi hyödyn- 
tää yhtä hyvin tieteellisissä teksteissä kuin tietokirjoittamisessa. Lisäksi 
kielen luova käyttö sisältää niin pyrkimyksen kirkkaaseen ja täsmälliseen 
ilmaisuun kuin irtiotot akateemisen kirjoittamisen konventioista. (Karju- 
la & Mahlamäki 2017.) 


Kirjan viides osa on omistettu tällaiselle kirjoittamisen tavalle. Sen 
kahdessa luvussa grafiaa tehdään tutkijan työpöydän äärellä taiten ja 
omaa ilmaisua kehittäen. Lukijan tehtävänä onkin puntaroida oman 
tieteellisen kirjoittamisensa konventioita. Luvussa ”Etnografinen kir- 
joittaminen” uskontotieteilijat Jaana Kouri ja Tiina Mahlamäki pa- 
neutuvat kirjoittamiseen taitona. Etnografinen kirjoittaminen on 
luovaa työtä, jossa tutkija jäsentää, prosessoi ja tekee näkyväksi tutki- 
muksensa moninaisuutta. Akateemisen kirjoittamisen kolme vaihetta 

ovat tiedon tuottaminen ja itselle kirjoittaminen, tiedon systemaatti- 
nen jäsentäminen sekä tiedon kommunikointi lukijalle. 

Tutkimussuunnitelma on kulttuurien tutkijan Magna Carta, jonka 
tekemiseltä yksikään akateeminen toimija ei välty. Sen kirjoittamises- 
sa korostuvat tutkimuksen idean kristallisointi ja täsmälliset ilmaisut, 
joiden tulee olla myös oman tieteenalan tai akateemisen maailman 
ulkopuolisten lukijoiden ymmärrettävissä. Menetelmäkirjan päättä- 
vässä luvussa ”Tutkimussuunnitelma” professorit Outi Fingerroos ja 
Laura Stark hahmottavat, miten kulttuurien tutkijan tiellä kulkemis- 
ta selkeyttävä kartta tulisi laatia, jotta argumentointi olisi selkeää. Lu- 
vussa on erilliset osiot maisterintutkielmien ja rahoitushakemusten 
tekijöille. Selkeä tutkimussuunnitelma antaa tekijälle avaimet siihen, 
mitä kandidaatintutkielmassa, pro gradussa tai väitöskirjassa tutki- 
taan, miten tähän tavoitteeseen päästään sekä miksi aiheen tutkimi- 
nen on ylipäätään tieteellisesti mielekästä ja yhteiskunnallisesti tär- 
keää. Yliopistomaailmassa tutkimussuunnitelman merkitys on suuri, 
sillä sen tekoon palataan kaikissa opintojen vaiheissa ja se sisältyy 
usein myös akateemisten työtehtävien hakemusasiakirjoihin. Akatee- 
minen kilpailu on kovaa. Hankkeen rahoituksen saamiseksi ei riitä 
pelkkä hyvä hakemus: sen on oltava huippu. Fingerroos ja Stark anta- 
vat vinkkejä siihen, miten tutkimussuunnitelma voidaan laatia sel- 
keästi ja uskottavasti niin, että opinnäytteellä tai hankkeella olisi pa- 
remmat mahdollisuudet päästä maaliin asti. 


Lopuksi 


Tämän menetelmäkirjan tehtävänä on kannustaa opiskelijoita ja tut- 
kijoita rohkeuteen: testaamaan, soveltamaan ja keksimään uusia so- 
vellutuksia. Menetelmä ei ole automaattinen tie totuuteen vaan tien- 
viitta ja apuväline. Menetelmien kehitteleminen ja testaaminen saa 
olla myös hauskaa! Parhaimmillaan menetelmiin liittyy samaa keksi- 
misen ja oivaltamisen riemua kuin mihin tahansa luovaan työhön. 
Toivomme, että teos kannustaa lukijaa ennakkoluulottomuuteen ja 
omien menetelmien keksimiseen. Teoksen luvut ovat työkalupakkeja, 
joista voi poimia juuri ne työvälineet, jotka auttavat omaa ajattelua 
parhaiten. 

Suomen kielen sana tiede liittyy sanoihin tieto, tietää ja tie. Tieteen 
tekeminen on systemaattista tiedon luomista, rakentamista ja organi- 
soimista, mihin sisältyy aina myös selitysten laatimista. (Tieteen termi- 
pankki 19.1.2021: Filosofia: tiede.) Tieto siis on sitä, että tietää tien. 
Tämä teos paneutuu kulttuurien tutkimuksessa sovellettaviin tiedon- 
tuottamisen vaiheisiin aina kentälle menon suunnittelusta siihen, 
kun kentältä palataan reppu täynnä järjestämätöntä aineistoa. Toisin 
sanoen teos kattaa ne tutkimuksen tekemisen vaiheet, kun tutkija va- 
litsee itselleen tutkittavan aiheen, luo, rakentaa ja organisoi tietoa ja 
lopulta selittää muille, miten löysi tutkimuksessaan oman tiensä tie- 
toon. Tässä luvussa otetaan ensimmäinen askel näihin tiedon tuotta- 
misen prosesseihin. Näkökulma on siksi vahvasti oppihistoriallinen 
ja paradigmaattinen. Seuraavassa luvussa (Hänninen, Kajander & 
Lappi tässä teoksessa) paneudutaan etnologiseen ja antropologiseen 
tiedonmuodostukseen syvällisemmin, minkä jälkeen siirtymä tutki- 
muksen tekemisen menetelmiin on helpompaa. 

Systemaattinen teiden etsijä tarvitsee avukseen menetelmiä eli me- 
todeja. Kreikan kielen sana möthodos tarkoittaa kirjaimellisesti ’kul- 
jettavaa tietä. Menetelmä on siis väline, jonka avulla tiellä kuljetaan. 
Se voi olla esimerkiksi haastattelu, havainnointi tai tekstin lukutapa, 
jonka avulla eri tavoin havaittu todellisuus otetaan haltuun askel as- 
keleelta ja järjestetään tutkimusraportissa tutkittavan ilmiön kuvauk- 
seksi. Tämän teoksen kontekstissa metodi on väline, jota tarvitaan 
tutkimusprosessin jokaisessa vaiheessa. 

Päämäärään pääseminen edellyttää myös aiempien tutkimustra- 
ditioiden hallintaa. Tässä luvussa hahmotamme esimerkkien avulla, 
minkälaista tietoa suomalaisessa kulttuurien tutkimuksessa ja varsin- 

kin etnologiassa ja folkloristiikassa on tuotettu tieteenalan historian 
eri vaiheissa. Tavoitteenamme on luoda perusta käsityksille erilaisin 
menetelmin tuotetusta tiedosta, kentästä, tutkijasubjektin merkityk- 
sestä tutkimusprosessin eri vaiheissa ja etnografian kirjoittamisesta. 
Tarkastelumme pohjaa suomalaiseen tutkimustraditioon. Nostamme 
oppihistoriasta esille näytteitä erilaisista paradigmaattisista vaiheista, 
käänteistä ja tutkimustehtävistä. Seuraava luku paneutuu kulttuurien 
tutkimukselle ominaisiin tietoteoreettisiin pohdintoihin ja on loogi- 
nen jatkumo tässä luvussa käydyille keskusteluille. 


Paradigman muutoksista agendahyppyihin 


Tieteenhistorian muutoksia on selitetty usein tieteenfilosofi Thomas 
Kuhnin paradigman käsitteen avulla. Kuhn määritteli paradigman 
normaalitieteeksi eli tiettynä aikakautena vallitsevaksi tieteellisen 
tutkimuksen oppirakennelmaksi. Paradigman aikana tieteenharjoit- 
tajien keskuudessa vallitsee laajasti jaettu yhteisymmärrys oman 
tieteenalan toimintatavoista ja tutkimuskohteista sekä havaintoja jä- 
sentävistä teorioista, käsitteistä ja menetelmistä. Mikäli uudet ha- 
vainnot eivät sovi yhteen tieteellisten taustaoletusten kanssa, vanha 
paradigma kriisiytyy, kumoutuu ja korvautuu uudella paradigmalla. 
(Kuhn 1994, 23-24, 64, 76-77.) 

Kuhn kuvasi käsitteellään ensisijaisesti luonnontieteiden kehitys- 
tä, eikä hän tunnistanut ihmistieteissä yhtenäistä paradigmaa (Kuhn 
1994, 28). Ihmistieteille tällaista katsantoa voi kuitenkin pitää luon- 
teenomaisena. Ihmistieteissä on esiintynyt useita murroskohtia, ku- 
ten kielellinen, kognitiivinen ja affektiivinen käänne, mutta ne eivät 
ole mullistaneet tieteenaloja samalla tavalla kuin esimerkiksi koper- 
nikaaninen kumous fysiikassa tai Darwinin evoluutioteoria biolo- 
giassa. Ihmistieteissä ei ole vastaavaa yhtenäisteoriaa, joka määritte- 
lisi kulttuurisen todellisuuden ominaisuudet ja tiedon päämäärän. 
Esimerkiksi konstruktivismi on kulttuurien tutkimuksessa tällä het- 
kellä yleinen paradigma, mikä ei kuitenkaan tarkoita, että kaikki tie- 
teenalan tutkimukset kuuluisivat tämän paradigman alle (ks. Kajan- 
der & Tuovinen tässä teoksessa). Pikemminkin eri aloilla vallitsee 
tyypillisesti useita samanaikaisia tutkimussuuntauksia ja paradig- 

moja, joiden teoreettiset taustaoletukset, menetelmät ja määritelmät 
kulttuurin käsitteestä vaihtelevat. 

Antropologi Roy D'Andraden mukaan uudet havainnot eivät vält- 
tämättä ole osoittaneet vanhoja kulttuuriteorioita sinänsä virheelli- 
seksi, vaan niiden väistyminen on johtunut siitä, etteivät teorian alla 
tehdyt tutkimukset ole enää tuottaneet uutta tietoa suhteessa aiem- 
piin löydöksiin. Teoreettisten koulukuntien vetovoima vaihtelee ajan 
saatossa, ja tieteen perusolettamiin kuuluu muutos ja jatkuva itsen- 
sä korjaavuus. Yhteiskunnalliset muutokset synnyttävät uusia tut- 
kimusaiheita ja ongelmanasetteluita, joita varten tutkijat pyrkivät 
keksimään entistä toimivampia teorioita, käsitteitä ja menetelmiä. 
D'Andrade kutsuu näitä tieteentekoa uudistavia muutoksia agenda- 
hypyiksi (engl. agenda hopping). (D'Andrade 1995, 4-8.) 

Nimitys agendahyppy kuvaa hyvin myös suomalaisen kulttuurien 
tutkimuksen alan muutosta, jota kuvaamme tässä muutamien kansa- 
tieteen (myöhemmin etnologia), folkloristiikan ja antropologian oppi- 
historiallisten esimerkkien kautta. Ne ovat samalla näytteitä kulttuu- 
rien tutkimuksen agendan muutoksista eri aikoina. Kulttuurien tut- 
kimuksen eri aloilla tehtävään tutkimukseen vaikuttivat sen alku- 
vaiheessa esimerkiksi evolutionistinen paradigma, romantiikka ja 
realismi. Näiden tekijöiden seurauksena tieteen agenda, jota nimitäm- 
me tässä tekstissä tehtäväksi, oli kytköksissä kansallisuusaatteeseen. 
Kiinnostuksen kohteena olivat muun muassa suomalaisten alkukoti, 
kansanperinne, suomen kielen kehitys ja kulttuuriyhteydet suomen- 
sukuisiin kansoihin. (Haavio-Mannila 1992, 28-32.) 

Tieteen kansallinen tehtävä heijastui suomalaisen kansatieteen 
uranuurtajan, Helsingin yliopiston suomalais-ugrilaisen kansatieteen 
ensimmäisen professorin U. T. Sireliuksen tuotannossa. Hänen tie- 
teellisen työnsä perustan muodostivat kansanpuvuista, ryijyistä ja 
patokalastuksesta tehdyt tutkimukset Suomen sukukansojen parissa. 
Sirelius perusti Kansallismuseon kansatieteen osaston ja laati tieteen- 
alan perusteoksen, kaksiosaisen Suomen kansanomaista kulttuuria I-II 
(1919, 1921). Alan ensimmäisen professorin agendana oli selkeästi 
edustamansa tieteenalan tehtävän määrittely: 


Suomalais-ugrilaiselle kansatieteelliselle tutkimukselle tarjoaa suuria 
mahdollisuuksia se, että sen esineenä olevat kansat edustavat erilaisia 

kulttuuriasteita, koska nimittäin alemmilla tasoilla olevien kansain olot 
ovat omiaan valaisemaan pitemmälle ehtineiden aikaisempaa elämää. 
(Sirelius 1989, 16). 


Sireliuksen määrittelyssä heijastuvat samaan aikaan evolutionistinen 
paradigma ja kansallinen tehtävä. Paradigmaan sisältyi ajatus kult- 
tuureiden aidoista alkukodeista, joista kehityksen nähtiin levinneen 
sekä maantieteellisesti että ajallisesti kohti ylevämpiä muotoja. Suo- 
malainen kansatiede jäljitti kansojen alkukehtoja museokokoelmiin 
tallennettujen esineiden avulla. Kansanrunoudentutkimuksen koh- 
teena ollut perinne puolestaan määriteltiin aidoksi sen perusteella, 
oliko se vallitsevan paradigman näkökulmasta sopivaa. Tutkimusnä- 
kökulma oli vertaileva mutta samalla kansallista agendaa palveleva. 
Sirelius esimerkiksi kuvaa suomalais-ugrilaisia kansoja pidemmälle 
ehtineinä suomalaisina, virolaisina ja unkarilaisina sekä alemmilla ta- 
soilla olevina mordvalaisina, ostjakkeina ja voguleina. Kansat olivat 
kuin esineitä: kohteita, joita kuvattiin ja arvioitiin keskuksen eli vas- 
ta itsenäistyneen suomalaisen kansakunnan omista lähtökohdista ja 
pyrkimyksistä käsin. (Sirelius 1989, passim.) 

1900-luvun alkuvuosikymmeninä menetelmillä haluttiin ratkais- 
ta ennen kaikkea kulttuuri-ilmiöiden ikää, kronologiaa ja alueellis- 
ta levinneisyyttä koskevia kysymyksiä. Tämä käy hyvin ilmi esimer- 
kiksi Toivo Vuorelan toimittamista menetelmäkirjoista Kansatieteen 
ongelmia (1958) ja Kansatieteen periaateoppia (1969), joissa käsitel- 
tiin kansatieteen tehtävien lisäksi muun muassa tapojen historiaa, 
kansatieteellisten alueiden muodostumista ja lohenkalastusta. Tuona 
aikana kansatiede profiloitui erityisesti kulttuurihistorialliseksi tie- 
teenalaksi. Tätä tutkimusnäkökulmaa korosti myös Kustaa Vilkuna 
virkaanastujaisesitelmässään. Kansatieteen tuli kuvata sitä osaa ”Suo- 
men kansan kulttuurihistoriasta, mihin tavalliset historialliset ja kir- 
jalliset lähteet eivät ulotu? (Vilkuna 1958, 26.) 

Suomalais-ugrilainen painotus muuttui Neuvostoliiton syntymi- 
sen jälkeen, jolloin kansatieteilijöiden tutkimusmatkat itärajan taakse 
vaikeutuivat. Kansatieteelliset tutkimuskohteet löytyivät nyt ensisijai- 
sesti oman maan rajojen sisältä, aineellisen kulttuurin osa-alueelta ja 
suomalaisen talonpoikaiskulttuurin piiristä. Tutkimusaineisto koos- 
tui tyypillisesti keruumatkoilta museoihin tallennetuista esineistä, 

joiden tulkintaa tuettiin sanastotutkimuksella ja havainnollistettiin 
kartoilla. Kansanperinnettä koskevaa aineistoa hankittiin myös ke- 
ruukyselyillä, joiden toteutusta inspiroi kansallisen tehtävä: katoavaa 
talonpoikaista kulttuuria pyrittiin pelastamaan jälkipolville. (Lönn- 
qvist 2016, 42-49.) 

1960-luvulla suomalaisen yhteiskunnan murrokset loivat painet- 
ta laajemmalle kulttuurien tutkimuksen tehtävien uudelleenarvioin- 
nille. Suomi muuttui maatalousvaltaisesta yhteiskunnasta teolliseksi, 
kansa(laise)t — kuten työläiset ja siirtolaiset - hakeutuivat työn peräs- 
sä maaseudulta kaupunkeihin, opiskelijat löysivät vasemmistoradi- 
kalismin ja nuoriso rock 'r rollin. Alakulttuurit ja vähemmistöt sai- 
vat odottaa vielä jonkin aikaa tutkijoitaan, mutta yhteiskunnallisten 
muutosten myötä tieteen tekemisen taustalla vaikuttanut kansallinen 
agenda sai rinnalleen vaihtoehtoja. (Anttila 1982, 9-10; 1985, 19; vrt. 
Lehtonen 2005, 13.) Uusiksi tutkimuskohteiksi tulivat esimerkiksi 
kaupungit, pienyhteisöt ja työväki (esim. Lehtonen & Räsänen 1973; 
Anttila & Räsänen 1977; Petrisalo 1977; Leimu 1983). 

Tämä agendan muutos koski yhtälailla kansatiedettä kun muitakin 
kulttuurien tutkimuksen aloja. Folkloristit arvostelivat tutkimuksen 
kansallista agendaa siitä, että se kiinnittyi perinteen yhteisöllisyyteen 
ja romanttisnationalistiseen katsantoon (ks. tarkemmin Abrahams 
1993; Anttonen 2006; Bendix 1997; Wilson 1985). Tutkimusten uu- 
siksi kohteiksi nousivatkin muun muassa kertovat ja muistelevat yk- 
silöt sekä unohdetut perinteet ja niiden taitajat (esim. Pentikäinen 
1971; Laaksonen 1980). Esimerkki taitavasta agendahyppelijästä on 
folkloristi Leea Virtanen. Hän nimitti lapsia viimeiseksi villiheimoksi 
kirjoittaessaan, miten ”pihoilla, silmiemme alla, mutta silti salassa, 
elää lasten keskeinen perinne. Lasten maailmanlaajuista veljeskuntaa 
on verrattu suureen villiheimoon, ainoaan, joka ei näytä olemassa 
kuolemassa sukupuuttoon” (Virtanen 1972, 7; Makkonen 2005.) Vir- 
tanen myös kirjoittaa teoksessaan Suomalainen kansanperinne (1999) 
seuraavasti: 


Romanttinen tausta voi taas omalla tavallaan rajata folkloren alueen idea- 
lisoiduksi, harmittomaksi ja kauniiksi elämän kentäksi. ”Kansallinen kult- 
tuuriperinne” käsitetään samoin usein positiiviseksi ja rakentavaksi yh- 
teisölliseksi elementiksi. Kuitenkin folkloressa saavat ilmauksensa myös 
ihmisen aggressiiviset tunteet ja käyttäytyminen, jonka tarkoituksena 

on aiheuttaa toiselle tuskaa tai vahinkoa. Sen piiriin kuuluvat kiroukset, 
loukkaukset ja pilkkanimet, juoruilu, karkea pilailu, seksuaaliset töykey- 
det — ja ennen muuta yhteisölliset asenteet, tabut ja häpeän tunteet, joista 
törkeyden vaikutelma kulloinkin syntyy. (Virtanen 1999,11.) 


Agendan uudistuminen näkyi siis selvästi folkloristiikan aihevalin- 
noissa ja käsittelytavoissa (Salmi-Niklander 2004, 36). Ylipäätään 
siirtymä kansallisesta tehtävästä kohti monia kansoja ja tutkimusnä- 
kökulmia vaikutti kulttuurien tutkimukseen laajalla rintamalla ohi 
kansallisen agendan. Esimerkiksi antropologi Marja-Liisa Swantz te- 
ki 1960-1980-luvuilla pitkäkestoista kenttätyötä tansanialaisten nais- 
ten parissa. Swantz ei ollut kansallisten tieteiden edustaja, vaan hänen 
työnsä liittyi osaksi kansainvälisiä virtauksia ja tieteen uusia näkökul- 
mia. Hänen agendanaan oli antropologinen kenttätyö naisena, nais- 
näkökulmasta ja yhteistyössä tansanialaisten naisten kanssa: 


Kun etsitään ratkaisuja naisten ongelmiin ja selvitetään sitä erityistä tilaa, 
joka naisten täytyy löytää itselleen, ei vastausta saada vain ratkaisemalla 
koko yhteiskuntaan liittyviä teoreettisia ongelmia. On tärkeä huomata 
mikrokosminen kokemuspiiri, joka tekee tilaa kulttuurin ja talouden ke- 
hittymiselle. (Swantz 1983, 14; englanniksi Swantz 1970.) 


Uusien kansainvälisten vaikutteiden myötä kulttuurien tutkimuk- 
sessa alettiin yleisesti puhua kansallisen kulttuurin keruutyön sijas- 
ta kenttätyöstä menetelmänä (ks. Laaksonen, Knuuttila & Piela 
2003). Aihetta käsittelevissä menetelmäkirjoissa esiteltiin osallistu- 
van havainnoinnin ja haastattelutekniikoiden lisäksi tutkimuseetti- 
siä, tieteenfilosofisia ja teoreettisia kysymyksiä (esim. Grönfors 1982; 
Suojanen & Saressalo 1982; Pennanen, Sammallahti & Haapalai- 
nen-Tiainen 1985). 1980-luvun Suomessa etnologista, folkloristista 
tutkimusta suuntasi vahvasti Ruotsista tullut kulttuurianalyysi (Ehn 
& Löfgren 1982). Clifford Geertzin tulkitsevasta antropologiasta vai- 
kutteita saanut suuntaus korosti subjektiivisuutta, eläytyvää ymmär- 
tämistä, tutkijoiden osallistumista tutkittavien arkielämän toimiin ja 
kulttuuria koskevien merkitysrakenteiden tavoittamista. 

Uudet vaikutteet herättivät epäilyksiä kansallisten tieteiden identi- 
teetin säilymisestä (esim. Lehtonen 1985, 25; Lehtonen 1994, 5-6). 
Kansatieteilijä Ilmar Talve kritisoi kehitystä, jossa laajoihin synteesei- 
hin perustuva kansankulttuuri tutkimus uhkasi korvautua tulkinnal- 


30 


https://doi.org/10.21435/tl.274 


Etnografia, paradigmat ja agendahypyt 


lisella ”kulttuurisosiologisella mannavellillä; joka ei pyri objektiivi- 
suuteen (Kirveennummi 1997, 43; Ruotsala 2021). Talven kollega 
Veikko Anttila ei pitänyt uusia vaikutteita huonona asiana, vaan hän 
sovelsi antropologisia ja yhteiskuntatieteellisiä käsitteitä ja teoreetti- 
sia lähestymistapoja tutkiessaan Tourulan muutosta maalaisyhteisös- 
tä kaupunginosaksi. (Anttila 1982, 9-10.) 

Uudella vuosituhannella ajatus yhtenäisestä, kansanomaisesta kult- 
tuurista on väistynyt taka-alalle (Snellman 2009, 28). Paradigmaatti- 
sella tasolla pitkään hallinnut positivistinen tiedonintressi vaihtui 
hermeneuttiseen lähestymistapaan, jonka myötä tutkimuksen kes- 
kiöön ovat tulleet arjen merkitykset, kulttuuriset ilmaisut, kuten dis- 
kurssit ja representaatiot, sekä ihmisten tavat kokea ja merkityksellis- 
tää omaa kulttuuriaan (Lönngvist 1999, 32; Jouhki & Steel 2016, 
33). Paradigma- ja agendamuutosten myötä kulttuurien tutkijat ovat 
suunnanneet katseensa ihmisten itseymmärrystä rakentaviin tekijöi- 
hin, kuten identiteetteihin, muistiin ja kerrontaan, etnisyyteen, ikään, 
sukupuoleen ja kulttuuriseen osallistavuuteen (esim. Fingerroos ja 
muut 2006; Olsson & Willman 2007; Hirvi & Snellman 2013; Hämeen- 
aho & Koskinen-Koivisto 2014; Hieta ja muut 2019). Niistä on tullut 
sekä tutkimuksen kohteita että reflektoitavia tutkijan paikkoja, joita 
lähestytään erilaisin menetelmin. Tutkimus ei silti ole hylännyt histo- 
riallista orientaatiota ja materiaalisuutta, vaan tutkimusaiheita löytyy 
edelleen niin kulttuuriperinnöstä, museoista, esineistä kuin pukeutu- 
misestakin (Steel ja muut 2014; Roivainen 2016; Kajander 2020; Mäki 
2020). 

2020-luvulla ylirajaisuus, mediat ja digitalisaatio sekä ympäristö- 
kysymykset tulevat todennäköisesti näkymään yhä vahvemmin tut- 
kimuksissa. Varsinkin yhteiskuntaetnologian (Fingerroos ja muut 
2017), soveltavan kulttuurintutkimuksen (Hämeenaho, Suopajärvi & 
Ylipulli 2018) ja kulttuuripolitiikan näkökulmat (Alasuutari & Kan- 
gas 2020; Kumpulainen ja muut 2020) tulevat suuntaamaan tutkijoi- 
den huomion yhteiskunnallisiin kysymyksiin, arjen hyvinvointiin, 
poliittiseen päätöksentekoon ja yhteiskunnan ongelmakohtiin. Lisäk- 
si etnologiassa, folkloristiikassa ja antropologiassa on pohdittu vii- 
me aikoina luonnon ja eläinten toimijuutta sekä kulttuuria ja luon- 
toa koskevien käsitteellisten raja-aitojen poistamista. Parhaillaan 
tieteenaloilla keskustellaan esimerkiksi posthumanistisen käänteen 

mahdollisuuksista. (Kaarlenkaski & Steel 2020; Thompson 2019.) 
Uudet ongelmanasettelut edellyttävät myös uusia lähestymistapoja. 
Metodit, teoriat ja käsitteet elävät kulttuurin ja yhteiskunnan muu- 
toksissa. 


Ethnos, grafia ja tutkija 


Jokainen kulttuurien tutkija on käytännössä myös etnografi — ainakin 
jossain elämänsä vaiheessa. Etnologi Bo Lönngvistin sanoin: 


Kun etnografian kenttä nähdään eräänlaisena ”villiyden maisemana’, 
kulttuuria voidaan kuvata ja tulkita laajasti. Voidaan nähdä aikaisemmin 
ei-huomattuja, ei-hyväksyttyjä, ei-kiinnostavia ja tiedettä ei-imartelevia 
fragmentteja. Voidaan asettaa analyysi ja tulkinta (ehkä) riittämättömien 
teoreettisten (historiallisten) viitekehysten sisään. Täten tavoitellaan kriit- 
tistä positiota tiedealaan ja kulttuuriin nähden. (Lönngvist 2006, 15.) 


Etnografiaan käsitteenä liitetään hyvin erilaisia määritelmiä. Yhdelle 
etnografian tekeminen saattaa merkitä paikkaan sidottua kenttätyötä 
klassisen antropologian tapaan. Tällöin tutkija, opiskelija tai opettaja 
ajattelee, että haastattelu, havainnointi, päiväkirjan kirjoittaminen ja 
valokuvaaminen ovat strategioita ja menetelmiä, joiden avulla tutkit- 
tavalta kentältä (engl. field) hankitaan kenttätyömenetelmin (engl. 
fieldwork) aineistoa ja kirjoitetaan intensiiviseen kentällä olemiseen 
pohjaava aineistopohjainen tutkimus. Toinen mieltää etnografian te- 
kemisen tutkimukselliseksi orientaatioksi, johon kytkeytyvät tutkijan 
läsnäolo ja kokemukset kentällä olosta, vuorovaikutus tutkittavien 
kanssa ja pyrkimys mahdollisimman holistiseen eli kokonaisvaltai- 
seen ja tiheään kulttuurin kuvaukseen (engl. thick description). Kol- 
mannelle käsitys etnografiasta on kytköksissä koko tutkimuksen te- 
kemisen prosessiin. 

Sana etnografia juontuu kreikan kielen sanoista ethnos (kansa, 
heimo”) ja graphia (kirjoittaminen, ’kirjoitus’), jotka toimivat lähtö- 
kohtana kulttuurien tutkimuksen käytäntöjen hahmottamiseen (ks. 
esim. Siikala 1997; Fingerroos 2003). Kulttuurien tutkimuksessa ol- 
laan aina tekemisissä inhimillisen toimijuuden kanssa — olkoon tut- 
kittava ethnos sitten joukko yksilöitä, kansakunta, arkiston teksti, 

novelli, jääkiekko-ottelu, sosiaalisen median keskustelualusta, kulu- 
tustottumus tai uskonto. Etnografia on toisin sanoen joukko kult- 
tuurien tutkimuksen inhimillisiä käytäntöjä ja koko laadullista 
tutkimusprosessia ohjaava orientaatio, johon sisältyy inhimillisten 
tutkimuskohteiden eli ethnosten tutkiminen erilaisia laadullisia tutki- 
musmenetelmiä hyödyntäen. Valmis tutkimus on suomen kielen ter- 
minmäärityksen mukainen 'kirjoitus eli tiheä kuvaus tästä ethnokses- 
ta. Termin toinen puoli eli grafia viittaa kirjoittamiseen, mihin 
lähtökohtaisesti sisältyy inhimillinen toimijuus eli tutkijan olemassa- 
olo kokevana, tutkivana ja tieteelliseen ymmärrykseen pyrkivänä 
subjektina. (Aiheesta esim. Fingerroos & Jouhki 2014; Hämeenaho & 
Koskinen-Koivisto 2014.) 

Folkloristi ja uskontotieteilijä Lauri Honko kirjoitti vuonna 1997, 
että kulttuurien tutkimukselle olisi eduksi, jos kenttätyön toteutuk- 
sesta tiedettäisiin enemmän. Honko oli toisin sanoen sitä mieltä, että 
tutkijat raportoivat harvoin tai liian vähän keruutilanteiden yksityis- 
kohdista ja taustoista tutkimuksissaan. (Honko 1997, 249-250; ks. 
myös Siikala 1997, 20.) Kulttuurien tutkijat ovat kuitenkin viimeisen 
parinkymmenen vuoden aikana uudistaneet tieteenalaa monin ta- 
voin. Tutkijasta on tullut tekstissä läpinäkyvämpi, tiedonmuodostuk- 
seen keskeisesti vaikuttava subjekti (Fingerroos 2003). Dialogisten ja 
refleksiivisten tutkimusotteiden myötä tutkimusteksteissä on avattu 
tarkemmin tutkimusprosessia, kenttätöiden aikaisia kokemuksia 
sekä vuorovaikutusta tutkittavien kanssa. (Vasenkari 1996; Vasenkari 
& Pekkala 2000; Snellman 2003, 56-57; ks. myös Fingerroos 2004; 
Sykäri 2013; Koskinen-Koivisto 2014.) 

2000-luvulla tutkijat eivät kirjoita pelkästään siitä, miten aineisto 
on koottu kentältä, vaan pohtivat avoimesti myös sitä, miten tutkijan 
oma elämänhistoria, asema ja osallisuus vaikuttavat paitsi aineiston- 
muodostukseen myös valmiiseen tieteelliseen tekstiin. (Fingerroos 
& Jouhki 2014, 85-86.) On huomattava, että tutkijalla on aina myös 
oikeus omaan yksityisyyteensä ja elämänhistoriaansa siitäkin huoli- 
matta, että tutkimukselta edellytetään läpinäkyvyyttä ja toistettavuut- 
ta. Tutkijan tunteet, kenttätöissä kohdatut konfliktit, ristiriidat arki- 
minän ja tutkijan roolin välillä sekä kokemusten välittäminen lukijal- 
le ovat nousseet yhä näkyvämpään rooliin osana etnografisen tutki- 
muksen refleksiivistä pohdintaa (ks. Suopajärvi ja muut 2019). 

Kenttätyötä pidetään yhtenä keskeisimmistä kulttuurien tutkimuk- 
sen työmenetelmistä. Klassisessa, 1900-luvun alkupuolen antropolo- 
giassa kenttä oli fyysinen paikka, joka sijaitsi jossain kaukana, oman 
kulttuuripiirin ulkopuolisella alueella. Kentälle matkustettiin vaival- 
loisesti ja kenttätöissä oltiin parhaimmillaan vuosikausia. Kentällä 
eläminen oli joillekin rankkaa kilvoittelua itsensä kanssa, ja kenttätyö 
miellettiin initiaatioriitiksi todelliseen tutkijuuteen. Matthias Alexan- 
der Castrén, Helsingin yliopiston ensimmäinen suomen kielen pro- 
fessori ja uralilaisten kielten tutkimuksen ja etnografian uranuurtaja, 
taivalsi vuosien 1839-1849 aikana yhteensä noin 40000 kilometriä 
Lapissa ja Siperiassa kerätäkseen kielitieteellistä aineistoa, mukaan 
luettuna kansanrunoutta ja mytologiaa. Häntä on kutsuttu maailman 
ensimmäiseksi ammattiantropologiksi (Pennanen 1992, 196). 

Samoihin aikoihin - vuosina 1828-1845 - suomalaisen kansan- 
runouden tutkimuksen ja folkloristisen kenttätyön pioneeri Elias 
Lönnrot toteutti yksitoista perinteenkeruumatkaa Kainuuseen, Vie- 
naan, Petsamoon, Arkangeliin, Viro ja Inkeriin. Viidentoista vuoden 
taival vastasi matkaa Helsingistä etelänavalle, ja matka taittui hitaas- 
ti kävellen, soutaen ja hiihtäen. Tiettömillä taipaleilla matkantekijää 
vaivasivat nälkä, syöpäläiset, unettomat yöt, yksinäisyys, synkät aja- 
tukset, pelko ja väkivallan uhka. Lönnrot koki tiellä ollessaan hen- 
gellisen murroksen, jonka seurauksena piirilääkärille ominainen 
luonnontieteellinen suhtautumistapa muuntui uskonnolliseksi koke- 
mukseksi. (Majamaa online.) 

Tutkija voi löytää tutkittavan nykyään myös huomattavasti lähem- 
pää, esimerkiksi omasta perhepiiristään, harrastusten maailmoista tai 
virtuaalisesta todellisuudesta (Haverinen 2013; Koskinen- Koivisto 
2013). Kenttä voi olla aineisto Suomalaisen Kirjallisuuden Seuran 
arkistoissa tai jonkun kuuluisan kirjailijan romaanien muodostama 
kokonaisuus (Mahlamäki 2005). Toisinaan tutkija on itsekin osa 
kenttäänsä (Ojanen 2011; Ruotsala 2002). Kenttä on se alue, jolla etno- 
grafit työskentelevät, muodostavat tutkimuksensa aineiston ja lopulta 
analyysin ja kirjoitusprosessin myötä tietoa (ks. Kouri & Mahlamäki 
tässä teoksessa). Se on siis ennemminkin suhde ja prosessi kuin sel- 
keä fyysinen paikka maailmassa. (Ks. Siikala 1997.) 

Päivikki Suojanen kirjoittaa artikkelissaan ”Työkaluna tutkijan 
persoona” että tutkijan persoona on eläytyvässä tutkimuksessa tär- 

kein ”työkalupakki”. Se ei kuitenkaan tarkoita, että tutkija päätyy 
työpöytänsä ääressä refleksiiviseen itseruoskintaan, itseironiaan tai 
vikojen kaiveluun. Ennen kaikkea Suojanen kannustaa tutkijoita itse- 
tutkiskeluun ja omien, tutkimuksellisten rajojensa etsintään. (Suo- 
janen 1997, 149-157; ks. myös Tiili 2011.) Paradigman ja agendan 
muutokset ovat jo selkeästi nähtävissä nykypäivän kulttuurien tutki- 
muksessa. Etnografin tärkein tutkimusväline on tutkijan oma persoo- 
na, ja etnografinen aineisto luodaan vuorovaikutuksessa tutkittavaan 
kenttään (Fingerroos & Jouhki 2014, 84). Niin tutkittavien kuin tutki- 
joidenkin tunteista, affekteista ja ruumiillisuudesta on tullut relevant- 
teja kulttuurisia tutkimuskohteita (ks. Rinne, Kajander & Haanpää 
2020; Koskinen-Koivisto & Lehtovaara; Sirkkilä tässä teoksessa). 


Miksi menetelmiä tarvitaan? 


What we know about human condition is fundamentally dependent, 
in the fullest sense, upon how we know what we know. (Lett 1987, 4.) 


Kulttuurien tutkimukselle ominaista on aina ollut se, että menetel- 
miin suhtaudutaan käytännönläheisesti. Tällä asenteella on pitkälle 
historiaan vievät juuret. Akateemikko Kustaa Vilkuna esimerkiksi 
kertoi saaneensa opettajaltaan U. T. Sireliukselta vain yhden metodi- 
sen neuvon: ”Työ tekijäänsä neuvoo!” (Vilkuna 1958, 13; vrt. Honko 
1997, 248.) Kansallisten tieteiden kulta-aikana ajatus tutkimuksen 
yhteiskunnallisesta tehtävästä oli toisenlainen kuin nykyään: tieteet, 
kuten historian- ja kielentutkimus sekä kansanrunouden ja -perin- 
teentutkimus, rakensivat isänmaata ja yhteiskuntaa. 

Loppujen lopuksi menetelmät olivat tutkimusteksteissä 1990-luvul- 
le asti suoranainen tabula rasa eli tyhjä taulu. Lauri Hongon mie- 
lestä tämä oli huolestuttavaa, sillä tutkimuksen ”replikoitavuus tar- 
koittaa kulttuurintutkimuksessa tutkimusprosessin toistuvuutta ta- 
valla, jossa toinen tutkija voi tutustua käytettyyn aineistoon ja kriit- 
tisesti kerrata päättelyketjun”. (Honko 1997, 249-250; ks. myös 
Kamppinen 2000, 120.) 

Yhtä lailla pro gradujen ja kandidaatintutkielmien tekijät kuin toh- 
toriopiskelijat ovat usein olleet epätietoisia tai huolissaan siitä, miten 

tutkimuksesta tulee tieteellinen ja millä tavoin oma aineisto järjes- 
tyy loogiseksi ja perustelluksi kokonaisuudeksi tutkimusraportissa. 
Toisinaan opinnäytteissä selitetään vain aineiston muodostamisen al- 
kuvaiheet, mutta ei niitä perusteita, joilla opinnäytteen tekijä on tul- 
kinnut keräämänsä aineiston tutkimustiedoksi. Jopa väitöskirjojen 
dispositiosta, saati valmiista tutkimuksesta, saattaa puuttua selkeästi 
eksplikoitu metodi tai se hukkuu rivien väliin. Teorioita ja käsitteitä 
toki käytetään, mutta aina ei ole selvää, miten ja millä menetelmäl- 
lä tutkimusaineisto on analysoitu tutkimustuloksiksi. Alalla vallitse- 
va analyysiaukko on jo pantu merkille: on puhuttu ”metodologisesta 
magiasta” (Jouhki & Steel 2016). 


Tietolaatikko: Mikä on metodologia? 


Metodologia on järjestelmä ja viitekehys, jonka puitteissa tietyin mene- 
telmin (metodein) hankitusta tiedosta (data ja metadata) ja teoreetti- 
sesta viitekehyksestä muodostuu tutkimus. Metodologia tarkoittaa 
sääntöjä ja käsityksiä, joilla perusteellaan ja arvioidaan tutkimuksessa 
käytettyjä teorioita, käsitteitä ja tutkimusmenetelmiä eli metodeja. Tutki- 
muksen metodologiset valinnat liittyvät muun muassa seuraaviin, tutki- 
muskohtaisiin ratkaisuihin: 

- Tutkimuskohde 

- Kysymyksenasettelu 

— Kenttätyömetodit ja kenttä 

- Aineiston tuottamisen ja aineistoksi määrittelyn/rajaamisen tavat 

— Aineiston analyysi- ja tulkintatavat 

— Tutkimuseettiset painotukset 

- Käsitteet 

— Teoreettiset lähestymistavat 

- Käsitys tiedon rakentumisesta (teoria/käsitys tiedosta) 

- Tutkimuksen kirjoitustapa 


Suomessa on tehty aiemminkin menetelmäkirjoja kulttuurien tutki- 
muksen alalla, mutta ne ovat tyypillisesti olleet selkeämmin tutki- 
mus- ja kenttävetoisia. Kulttuurien tutkijoita on esimerkiksi opastettu 
oppihistoriasta, aihepiireistä, aineistoista ja aineistonkeruumenetel- 
mistä (esim. Pennanen ja muut 1985; Lönngvist ja muut 1999; Kor- 

kiakangas ja muut 2005; Pöysä ja muut 2010; Kouri 2015). Omia 
artikkelikokoelmia on ilmestynyt muun muassa arkistoihin tallenne- 
tusta perinteestä (esim. Kurki 2004; Fingerroos & Kurki 2006), etno- 
grafisesta tutkimuksesta (esim. Hämeenaho & Koskinen-Koivisto 
2014), tutkimusprosessista (Jouhki & Steel 2016) sekä kirjoitetuista 
aineistosta ja kyselyistä (esim. Lakomäki ja muut 2011; Korkiakangas 
ja muut 2016). Näissä painotus on ollut tutkimuksissa tehtyjen ratkai- 
sujen esittelyssä, ei niinkään valittujen menetelmien yksityiskohtai- 
sessa tai teoreettisessa avaamisessa. Metodin määritelmästä ei alalla 
vallitse yksimielisyyttä. Esimerkiksi Helena Ruotsala määrittelee me- 
netelmän Polkuja etnologian menetelmiin -teoksessa (2005) seuraa- 
vasti: 


Kulttuurien tutkimuksen kenttätutkimus sisältää kolme tasoa, epistemo- 
logisen, metodologisen ja metodisen. Epistemologiset kysymykset liitty- 
vät tietoa koskevaan teoriaan, metodologiset puolestaan tutkimuksen te- 
kemisen periaatteisiin sekä teorian ja käytännön välisiin kysymyksiin. 
Metodilla tarkoitetaan aineiston hankintamenetelmiä. Kansatieteen käyt- 
tämä tutkimusaineisto saadaan kentältä ja tätä tutkimusmenetelmää kut- 
sutaan kenttätyöksi. (Ruotsala 2005, 46.) 


Etnografisessa tutkimuksessa menetelmä tosiasiallisesti läpäisee koko 
tutkimusprosessin. Kenttätyö ei ala siitä, kun tutkija pääsee ensim- 
mäistä kertaa hankkimaan aineistoa, eikä se pääty siihen, kun hän 
palaa kentältä kirjoittamaan aineistosta tutkimustekstiä. Menetelmäl- 
linen työ alkaa jo tutkimusaiheen ja (alustavan) tutkimusongelman 
valitsemisesta. Sen jälkeen on päätettävä, minkälaisella aineistolla 
tutkimuskohteesta on saatavissa tietoa, miten tuo aineisto hankitaan 
ja minne se päätyy tutkimuksen päätyttyä. Kansainvälinen ja kan- 
sallinen lainsäädäntö edellyttävät, että nämä vaiheet kirjataan auki 
aineistonhallintasuunnitelmaan ja erillisiin informointilomakkeisiin 
(Fingerroos & Kokko tässä teoksessa). Kannattaa myös huomata, et- 
teivät esimerkiksi arkisto-, media-, teksti- tai kuvamateriaalit ole vielä 
sellaisenaan ”valmiita aineistoja” (Turunen tässä teoksessa). Pikem- 
minkin ne ovat lähteitä, jotka muuttuvat tutkimusaineistoksi vasta 
tutkijan valintojen ja rajausten seurauksena. (Lakomäki, Latvala & 
Laurén 2011, 9-10.) 

Vaikka etnografisen tutkimuksen tulosten syntymisessä koroste- 
taan usein tutkittava- ja aineistolähtöisyyttä, tämä ei riitä takamaan 
sitä, että aineistosta nousisi tutkimustuloksia. Esimerkiksi se, mitä 
haastateltava sanoo tai mitä tekstissä lukee, ei ole vielä sellaisenaan 
vastaus tutkimusongelmaan, vaan kulttuuristen toimintojen ja pro- 
sessien jäljittäminen edellyttää menemistä havaintojen taakse teo- 
reettisten työkalujen avulla. (Astrém 2005, 40-41; Alasuutari 2011, 
78.) Tutkimus muuttuu tieteelliseksi analyysiksi siinä vaiheessa, 
kun aineisto pilkotaan osiin, yksittäiset tiedonannot suhteutetaan 
muuhun aineistoon ja saadut tulkinnat kootaan tutkimustekstissä eh- 
jäksi kokonaisuudeksi vuoropuhelussa teoreettisen viitekehyksen, kä- 
sitteiden ja aiemman tutkimuksen kanssa. Samalla analyysi merkitsee 
aineiston kääntämistä oman tieteenalan kielelle. Lukijalle on määrit- 
telemällä tehtävä selväksi, mikä kenttäpäiväkirjan havainnoissa, haas- 
tateltavan puheissa, teksteissä, kuvissa tai muussa aineistossa on esi- 
merkiksi uskontoa, etnisyyttä tai perinnettä ja mitä tehdyt havainnot 
todistavat vaikkapa diskursseista, kulttuurisista malleista tai aisteista. 
Metodi on ymmärrettävä etnologiassa ja kulttuurien tutkimuksessa 
tavoiksi hankkia ja analysoida aineistoa, jotta voidaan tuottaa tietoa. 

On hyvä muistaa, että tiede ei ole suinkaan ainoa tapa tietää. Ko- 
din arkiaskareet tai harrastukset, kuten perunoiden keittäminen, 
pyykkien viikkaaminen, polkupyörällä ajaminen ja kalastaminen, ei- 
vät vaadi tieteellistä osaamista, vaan ne edustavat käytännön kautta 
kokeilemalla opittavaa arkista tietotaitoa (engl. know-how). Sen sijaan 
silloin, kun halutaan tuottaa tieteellisesti tutkittua, pätevää ja luotet- 
tavaa tietoa, tapa, jolla tietoon on päästy, on avainasemassa. Kuten 
antropologi James Lett on osuvasti tämän sanoittanut, tuottamamme 
tieto ihmisistä on perustavanlaatuisesti riippuvaista siitä, mistä tie- 
dämme sen, mitä tiedämme (Lett 1987, 4; ks. myös Anttila 1985, 19). 
Väitteiden tueksi on paitsi esitettävä todistusaineistoa (empiriaa, da- 
taa) myös perustelut siitä, miten todistusaineistoon päädytty (meto- 
dologia) ja mitä sen perusteella voidaan väittää tutkittavasta todelli- 
suudesta (epistemologia). Itse metodeissa ei ole mitään mystistä: ne 
ovat välineitä, joiden avulla hankitaan tietoa. 

Epistemologia eli tietoteoria on välttämätön osa jokaista tieteellistä 
tutkimusta. Sen avulla tutkija tekee näkyväksi, minkälaiseen tietoon 
tutkimuksessa pyritään, miten eri tiedon lajit, esimerkiksi arkitieto 
ja tieteellinen tieto, suhteutuvat toisiinsa sekä miten ja minkälaisin 
rajoituksin tutkimuskohteesta voi saada tietoa (Schnegg 2015, 25; 
Lett 1987, 2, 63). Lisäksi tietoteoriaan sisältyy ontologisia ennakko- 
ehtoja, kuten millainen on tutkittavan ilmiön luonne, millaisia omi- 
naisuuksia tutkimuskohteella on ja mitä tutkitusta todellisuudesta 
voidaan etnologiassa ja antropologiassa ylipäätään tietää. Hyvä tutki- 
mus edellyttää tieteenteoreettisten lähtökohtien tiedostamista ja auki 
kirjoittamista. Kokonaisuutena tietoteoria läpäisee koko tutkimus- 
prosessin tutkimusongelman muotoilusta aineistonkeruuseen ja joh- 
topäätöksiin. 

Tässä luvussa esitellään kulttuurien tutkimuksen tietoteoreettisia 
kysymyksiä. Aluksi tarkastellaan kulttuuria teoreettisena käsitteenä ja 
tutkimuskohteena, ja hahmotetaan etnologista ja antropologista tul- 
kintaprosessia hermeneuttisen tieteenfilosofian näkökulmasta. Tutki- 
muskohteen ymmärtämistä kuvataan hermeneuttisena kehänä, jossa 
tulkinta rakentuu tutkijan ja tutkittavien sekä emic- ja etic-näkökul- 
mien vuoropuhelussa. Sen jälkeen pohditaan tiedon sosiaalista ja 
kulttuurista rakentumista etnologian ja antropologian tietoteoreetti- 
sena perustana. Lopuksi tarkastellaan refleksiivisyyttä ja relativismia 
kulttuuristen todellisuuksien tulkinnallisena viitekehyksenä. 

Etnologia ja antropologia ovat empiirisiä eli kokemusperäisiä tie- 
teenaloja, jotka tutkivat muiden ihmistieteiden tavoin ihmisen aja- 
tuksia, kokemuksia ja käyttäytymistä sekä inhimillisen toiminnan 
tuotteita, kuten puhetta, tekstejä ja esineitä. Tässä suhteessa ne lähe- 
nevät esimerkiksi sosiologiaa, historiaa, psykologiaa ja kielitiedettä. 
Etnologian ja antropologian erityisenä tutkimuskohteena on kulttuu- 
ri, joka viittaa ihmisten arkiseen elämismaailmaan erotuksena taiteis- 
ta ja niin kutsutusta korkeakulttuurista. Etnologiassa ja antropolo- 
giassa tutkitaan kulttuurin vaikutusta ihmisten elämään, arvioidaan 
ihmisten toimintaa kulttuurin muutoksessa ja tarkastellaan kulttuu- 
rin viitekehyksessä ihmisten tulkintoja itsestään ja toisista. Teoreetti- 
sena käsitteenä kulttuuri viittaa ihmiselämän opittuihin ja jaettuihin 
tietoihin, toimintoihin ja symboleihin (Ehn, Löfgren & Wilk 2016, 
23; Eriksen 2004, 17). Näin määriteltynä kulttuuri voidaan hahmot- 
taa ihmisten välisenä kommunikaationa, joka omaksutaan sosiali- 
saatiossa tietyn yhteisön jäsenenä ja joka mahdollistaa viestinnän ja 
käyttäytymisen erilaisissa toimintaympäristöissä. Kun tutkijat jaljitta- 
vät kulttuurista tietoa, on kyse merkityksistä, käsityksistä, normeista, 
arvoista ja toimintamalleista, jotka jäsentävät ihmisten arkielämää 
(Arvidsson 2001, 15; ks. Tiili 2016, 26). 

Kulttuuri-käsitteen laaja-alaisuuden vuoksi on tehtävä ero kulttuu- 
rin universaalien ja erityisten piirteiden välillä (Eriksen 2004, 17). 
Universaalina eli yleismaailmallisena kategoriana kulttuurilla tar- 
koitetaan esimerkiksi kielellisyyttä, yhteisöllisyyttä, kykyä valmistaa 
ja käyttää työkaluja sekä rituaalista käyttäytymistä ja symboleja (ks. 
Brown 1991). Partikulaarina eli erityisenä käsitteenä kulttuuri viittaa 
piirteisiin ja ominaisuuksiin, joiden perusteella yhteisöt eroavat toi- 
sistaan tai jotka ovat tyypillisiä tietylle alueelle tai ryhmälle. Tällöin 
puhutaan monikossa kulttuureista ja niiden osa-alueista, esimerkiksi 
saamelaisesta kulttuurista, nuorisokulttuurista, digitaalisesta kulttuu- 
rista tai yrityskulttuurista. Etnologia ja antropologia tutkivat tyypil- 
lisesti ajan, tilan ja paikan mukaan rajattuja partikulaareja kulttuuri- 
ilmiöitä. 

Kulttuuri ei ole sama asia kuin tietty ihmisryhmä. Muuttoliikkeet, 
globalisaatio ja monikulttuurisuus haastavat käsityksen yhtenäiskult- 

tuureista, ja ihmisillä on mahdollisuus toimia vallitsevista käytännöis- 
tä poikkeavalla tavalla. Yksilöt eivät myöskään samaistu kulttuurisesti 
rakentuviin stereotypioihin samalla tavalla. Esimerkiksi suomalaisten 
kuvaaminen ”rallikansana” ei edusta kaikkien suomalaisten näkemys- 
tä itsestään, vaikka he tunnistaisivatkin tämän määrittelyn osana suo- 
malaisuuteen liitettyjä stereotypioita. Lisäksi tutkijan on huomioitava 
kulttuuri-käsitteen politisoituneet arvolataukset ja käyttötarkoituk- 
set. Erilaiset toimijat voivat vedota kulttuurisiin luokituksiin, esi- 
merkiksi kansallisuuteen, uskontoon tai etnisyyteen, perustellessaan 
eroja ”meidän” ja ”muiden” välillä. Kulttuuria käytetään identiteetti- 
politiikan välineenä myös silloin, kun vaaditaan oikeuksia omalle 
viiteryhmälle (ks. Hannerz 2003). Kulttuurien tutkimus voi ottaa täl- 
laisiin kysymyksiin kriittisen kannan kyseenalaistamalla kulttuuris- 
tamista eli konfliktien selittämistä kulttuurilla tai osoittamalla kult- 
tuuristen rakenteiden ja käytänteiden ongelmakohtia ja vaikutuksia 
ihmisten arkielämään. 

Kulttuuri-käsitteen määrittely ja tutkimuskohteen rajaus ovat 
keskeinen osa jokaista tutkimusta. Kysymys on teorian ja empirian 
vuoropuhelusta, jossa voidaan erottaa kaksi tasoa: kulttuuri käsittee- 
nä ja ilmiönä. (Hänninen 2003; Kajander 2020, 226.) Käsitteiden ja 
niihin liittyvien kokemuksellisten tulkintojen analyyttiseen tarkaste- 
luun tarvitaan teoreettinen näkökulma tai tulkintakehys, jonka kaut- 
ta tarkastellaan empiiristä aineistoa (Kamppinen 2004, 112-113). 
Kulttuuria koskevat teoriat esittävät väittämiä tutkimuksen kohtee- 
na olevasta kulttuurisesta ilmiöstä, käsitteet puolestaan luovat vas- 
taavuuden kulttuuria koskevien teorioiden ja aineistosta tehtyjen ha- 
vaintojen välille. Ilmiönä kulttuuri ei kuitenkaan rajoitu yksittäisen 
tutkimuksen aineistoon, vaan sitä voidaan tutkia mahdollisesti myös 
toisenlaisella tutkimusotteella ja aineistolla. Tästä syystä teoreettisen 
näkökulman valinta ja käsitteiden määrittely ovat tärkeitä jokaisessa 
tutkimuksessa. 

Kulttuurin laaja-alaisuuden vuoksi yhdessä tutkimuksessa on 
mahdotonta käsitellä tutkittavan ilmiön kaikkia osa-alueita. Siten tut- 
kimuskohde on käsitteellisesti rajattava esimerkiksi etnisyyteen, su- 
kupuoleen tai uskontoon. Käsitteellistämisellä on toinenkin tärkeä 
tehtävä. Se mahdollistaa tutkimuskohteen vertailun muihin aihepii- 
rin tutkimuksiin. Jos tutkimuskohteena on vaikkapa etninen iden- 

titeetti, tutkimuksessa ei kuvata etnisyyttä ainoastaan paikallisessa 
kontekstissa vaan osallistutaan laajempaan tieteelliseen keskusteluun 
etnisyydestä yhtenä kulttuuria määrittävistä osa-alueista eli kulttuu- 
rin universaaleista piirteistä. 

Tutkimuskohteen rajaukseen kuuluu myös kontekstualisointi eli 
tutkittavan asian tai ilmiön sijoittaminen laajempaan asiayhteyteen, 
joka on keskeinen mutta usein julkilausumaton osa tutkimuksen me- 
todologiaa. Kontekstualisoinnin yhteydessä tutkija rajaa tutkimusai- 
neistonsa ja arvioi omaa rooliaan suhteessa tutkimuskohteeseen. Var- 
sinaisella tutkimuskohteella ei ole valmiita tulkintakonteksteja, vaan 
ne syntyvät osana analyysia. Tutkittavan ilmiön taustoittaminen, teo- 
reettinen viitekehys, aikaisempi tutkimus ja historiallinen tausta ovat 
kaikki osa tutkimuksen kontekstia. Esimerkiksi muistitietotutkimuk- 
sessa tutkimuskohteen tulkinnan kannalta tärkeitä historiallisia, kult- 
tuurisia ja sosiaalisia konteksteja ei välttämättä tiedetä ennen tutki- 
musta, vaan ne nousevat esiin vasta kertojien muistelujen tuottamina 
(Korkiakangas 2006, 122). Siten ilmiön tulkitsemiseksi tarvittavat 
kontekstit kehittyvät tutkimusprosessin aikana ja ne ovat samalla tut- 
kimuksen tuloksia (Saarelainen 2012, 245). 

Kulttuureihin kohdistuvaa tutkimusta määrittää tyypillisesti etno- 
grafinen eli yhteisöjen ja kulttuurien tuottamaa tietoa ja tulkintoja pai- 
nottava deskriptiivinen eli kuvaileva tutkimusote, joka pyrkii kulttuu- 
risten merkitysten syvempään ymmärtämiseen. Kun aikaisemmassa 
keruuideologiassa kulttuurin katsottiin ikään kuin odottavan valmiina 
kerääjäänsä, nykyinen etnografia korostaa kontekstualisointia, vuo- 
rovaikutusta ja tutkimustulosten syntyä dialogisessa suhteessa tutki- 
jan ja tutkittavien kesken (Hämeenaho & Koskinen-Koivisto 2014, 10). 

Siirtymä positivistisesta tietokäsityksestä tulkinnalliseen tutkimus- 
otteeseen on samalla merkinnyt sitä, että esineiden ja materiaalisen 
kulttuurin tutkimusta painottanut kulttuurihistoriallinen suuntaus 
on korvautunut kulttuurianalyyttisellä, merkitysten tulkintaa painot- 
tavalla tutkimusotteella (Sääskilahti 1999, 152; ks. Ehn, Löfgren & 
Wilk 2016). Tulkinnallisen käänteen myötä etnologian ja antropolo- 
gian tutkimuskohde ei ole enää kulttuuri ”itsessään”; vaan ihmisten 
käsitykset kulttuuristaan (Jouhki & Steel 2016, 33). Tutkimuksessa 
painotetaan kulttuurin konstruktiivista luonnetta, joka pohjautuu kä- 
sitykseen tiedon rakentumisesta ihmisten välisessä vuorovaikutuk- 


48 


https://doi.org/10.21435/tl.274 


Etnologian ja antropologian tietoteoreettiset erityispiirteet 


sessa. Kulttuuri ymmärretään inhimillisen toiminnan tulkintakehyk- 
senä, jonka avulla ihmiset jäsentävät maailman merkitykselliseksi ja 
mielekkääksi kokonaisuudeksi. (Hämeenaho, Ylipulli & Suopajärvi 
2018, 7-8; Frykman & Gilde 2003, 48.) 


Hermeneuttinen kehä ymmärtämisen ja tulkinnan 
lähtökohtana 


Etnologia ja antropologia ovat empiirisiä ja tietoteoreettisessa mieles- 
sä induktiivisia tieteenaloja. Empiirinen tarkoittaa etnologian, antro- 
pologian ja etnografian puitteissa havaintoihin perustuvaa aineisto- 
lähtöistä tutkimusta ja aineistonkeruuta. Induktio puolestaan viittaa 
siihen, että tiedon muodostamiseen liittyvien päättelyketjujen logiik- 
ka lähtee yksityisestä ja siirtyy kohti yleistä. Johtopäätökset ja uudet 
käsitteet ovat toisin sanoen havaintolähtöisiä, ja ne perustuvat em- 
piiriseen tutkimusaineistoon (ks. Grönfors 2011, 15-17). Etnologian 
ja antropologian lähtökohtana on pyrkimys ymmärtää inhimillisiä 
merkityksiä niiden kulttuurisissa ja sosiaalisissa konteksteissa eli sii- 
nä todellisuudessa, jossa tutkittavat elävät ja merkityksellistävät ym- 
päristöään. Keskeistä etnologialle ja antropologialle onkin tutkimus- 
kohteen sallimissa puitteissa osallistua ja eläytyä tutkittavien arki- 
päivään (Silverman 2006, 68). 

Objektivismi, jota kulttuuriantropologi Clifford Geertz (1973, 55) 
luonnehtii kriittisesti ”sankarilliseksi ideaaliksi”, viittaa etnologiassa 
ja antropologiassa inhimillisestä ajattelusta riippumatta olemassa ole- 
vaan todellisuuteen tulkintojen ja merkitysten takana. Subjektivismi 
puolestaan keskittyy siihen, millä tavoin ihminen tulkitsee kyseistä 
todellisuutta (O'Reilly 2012; Denzin 1997). Ihminen on subjektivisti- 
sessa tietokäsityksessään filosofi Protagoraan teesiä lainaten ”kaiken 
mitta” ja tieto vastaavasti konstruktivistisesti eli ihmisen ajattelun 
kautta rakentuva (engl. man made) kokonaisuus (Bernard 2006). Ää- 
rimmilleen vietynä subjektivistinen lähestymistapa hylkää objektiivi- 
sen todellisuuden kokonaan. Maltillisemmat tulkinnat eivät kiellä ob- 
jektiivisen todellisuuden olemassaoloa sinänsä, mutta ne korostavat, 
ettei siitä ole mahdollista saada luotettavaa, ihmisestä riippumatonta 
tietoa. Laadullisessa tutkimuksessa tieteellisen tiedon lähtökohtana 

on tyypillisesti konstruktivistinen tietokäsitys, jonka keskiössä on 
tutkija itse tutkimusta toteuttavana ”tutkimusvälineenä”. (Grönfors 
2011, 5, 105.) 

Ymmärtäminen perustuu etnologiassa ja antropologiassa herme- 
neuttiseen tulkintateoriaan, joka viittaa inhimillisten merkitysten 
tulkitsemiseen ja kääntämiseen esimerkiksi eri kulttuurien välillä 
(Gadamer 2004; ks. Hänninen 2003, 23-26). Hermeneutiikalla tarkoi- 
tetaan tässä yhteydessä teoriaa ymmärtämisen ja tulkinnan mahdol- 
lisista säännöistä ja lainalaisuuksista (Laine 2010, 29). Kuten filosofi 
Hans-Georg Gadamer (1999) toteaa, hermeneutiikka on tapa tarkas- 
tella tai ymmärtää erilaisia, jopa keskenään ristiriitaisia tapoja mer- 
kityksellistää ympäröivää todellisuutta. Koska ihmisen yhteiskun- 
nallinen ja kulttuurinen olemassaolo on lähtökohtaisesti kielellistä, 
hermeneuttinen ulottuvuus vaikuttaa kulttuuri- ja yhteiskuntatieteis- 
sä yhtäaikaisesti sekä teorian muodostukseen että tutkimuskohtee- 
seen (Gadamer 2004). 

Tieteenfilosofiassa hermeneutiikka viittaa erilaisiin tulkintateo- 
reettisiin näkemyksiin ihmisen ja todellisuuden välisestä suhteesta. 
Esimerkiksi Gadamerin (1999) filosofinen hermeneutiikka tutkii en- 
sisijaisesti tulkitsemisen ja ymmärtämisen epistemologisia eli tieto- 
teoreettisia mahdollisuuksia ja rajoituksia. Geertz (1983) kuvaa her- 
meneutiikkaa ymmärtämisen ymmärtämiseksi ja tekee näin selkeän 
eron hermeneutiikan ja laadullisten tutkimusmenetelmien välillä. 
Hermeneutiikka ei ole empiirisesti sovellettava tutkimusmenetelmä 
samalla tavalla kuin haastattelu, havainnointi tai esimerkiksi teema- 
analyysi. Hermeneuttisen lähestymistavan tarkoitus on auttaa tutki- 
jaa hahmottamaan ymmärtämisen prosessia kokonaisuutena, ei niin- 
kään suoraan kerätä aineistoa, analysoida tai edes teoretisoida sitä. 

Etnologian ja antropologian hermeneuttinen traditio pyrkii ensi- 
sijaisesti ymmärtämään ja tulkitsemaan ihmisten arkielämää, usko- 
muksia ja tapoja. Positivistinen traditio sen sijaan olettaa objekti- 
vistiseen tietokäsitykseen perustuen, että uskomukset ja tavat ovat 
inhimillisestä ajattelusta riippumattomia ilmiöitä, ja keskittyy selvit- 
tämään, mistä uskomukset tulevat ja millaisia seurauksia niillä on 
(Bernard 2006; ks. Clifford 1986). Konstruktivistisessa tietokäsityk- 
sessä ihminen nähdään hänen luomiensa merkitysten kautta ympä- 
röivää todellisuutta jäsentävänä aktiivisena toimijana, kun taas objek- 

tivismissa todellisuus on karkeasti määriteltynä ihmisestä ja tämän 
luomista merkityksistä riippumaton kokonaisuus. Erottelu on tässä 
kohtaa kuitenkin enemmän analyyttinen kuin reaalinen, ja käytän- 
nössä ymmärtämistä ja selittämistä käytetään etnologiassa tutkimus- 
kysymyksestä riippuen enemmän tai vähemmän rinnakkain. 

Gadamerin pääteos Warheit und Methode (1999) paljastaa tiedon 
tulkinnallisen perusluonteen jo kirjan kannessa: ymmärtäminen, selit- 
täminen ja ylipäätään tietäminen ovat aina välttämättä riippuvaisia 
siitä, millaisia ennakko-olettamuksia tutkimuksessa sovelletaan. Jo- 
kainen teoria, käsite ja otsikossa mainittu menetelmä (saks. Methode), 
joka Gadamerin ilmaisussa viittaa juuri teorioihin, käsitteisiin ja me- 
todologiaan, kertovat oman totuutensa (saks. Warheit) tutkittavasta 
ilmiöstä (Hänninen 2003, 26; ks. McGee & Warms 1996). Kokonai- 
suuteen kuuluu lisäksi tutkimusprosessin eri vaiheita ohjaava tutki- 
japositio, jolla tarkoitetaan yleisesti tutkimusasetelmaan sekä toisaal- 
ta tutkijan ikään, sukupuoleen, etniseen ja sosiaaliseen taustaan sekä 
kulttuuriin liittyviä kysymyksiä (ks. Olive 2014). 

Hermeneuttinen kehä on inhimillistä ymmärtämisen prosessia 
teoreettisella tasolla kuvaava metafora. Etnologiassa ja antropologias- 
sa sillä viitataan usein dialogiin eli gadamerilaisittain tutkijan ja 
tutkimukseen osallistuvan henkilön, esimerkiksi haastateltavan, tul- 
kintahorisonttien yhdistymiseen. Dialogilla voidaan tarkoittaa myös 
kehämäistä liikettä aineiston ja tulkinnan välillä. Molemmissa ta- 
pauksissa tavoitteena on, että dialogi korjaa ja syventää tutkijan käsi- 
tystä tutkimuksen kohteesta ja sitä edustavasta aineistosta tutkimus- 
prosessin aikana (Laine 2010, 34-35, 38). Hermeneuttisen kehän 
tavoitteena ei ole tuottaa puhtaita tulkintoja tai objektiivisia totuuk- 
sia tutkimuskohteesta vaan paremminkin löytää yhteisymmärrys tut- 
kittavien kanssa. (Hammersley & Atkinson 2007; Crapanzano 1992; 
Geertz 1983; von Wright 1971.) 

Tulkinnan ja ymmärtämisen kehämäinen prosessi ei tapahdu tyh- 
jiössä, vaan sillä on aina tietty historiallinen konteksti. Kun herme- 
neuttiseen kehään lisätään ajallinen ulottuvuus, kehä muuttuu 
dynaamiseksi hermeneuttiseksi spiraaliksi (Fornäs 2012). Tutkimus- 
prosessin näkökulmasta tämä tarkoittaa käytännössä sitä, että käsitys 
tutkittavasta ilmiöstä voi muuttua ja että tutkimusprosessin edetessä 
sen pitääkin muuttua. Tutkijan näkemys tutkittavasta ilmiöstä laaje- 

nee ja syvenee kenttätyön tai aineistonkeruun aikana, ja samanaikai- 
sesti kehittyy myös tutkimuksen kohteena olevaa ilmiötä avaava teo- 
reettinen viitekehys. 

Objektivistisen tietokäsityksen puitteissa ajatellaan usein, että ai- 
neisto kerätään, mutta konstruktivistisissa ja tulkinnalliseen tieto- 
teoriaan perustuvissa tutkimusasetelmissa se kirjaimellisesti luodaan 
osana hermeneuttista kehää ja pyrkimystä ymmärtää tutkimuk- 
sen kohteena olevaa ilmiötä ja ihmisiä (Hänninen 2003, 18, 98; ks. 
Honko 1992). Toisin sanoen tutkimusaineisto rakennetaan dialogissa 
tutkijan ja tutkimuskohteen välillä. Lisäksi on tärkeä huomata, että 
hermeneuttinen kehä ei ole varsinaisesti yksittäisen ihmisen valin- 
ta, jonka yhteydessä olisi mahdollista päättää, soveltaako yksittäinen 
ihminen sitä ajattelussaan vai ei (Gadamer 1999). Sen sijaan herme- 
neuttinen kehä kuvaa ja sen kautta on mahdollista pyrkiä ymmärtä- 
mään sitä perustilaa, jossa ihminen elää tulkitsevana olentona (Hän- 
ninen 2003, 120-121). 

Tulkinta perustuu ennakko-olettamukselle, jonka mukaan ihmi- 
sen toiminta on pääosin intentionaalista eli tarkoituksellista ja että 
ihmisen suhde todellisuuteen on ladattu erilaisilla merkityksillä. Vii- 
me kädessä juuri tulkitsijan (tutkija) ja tulkittavan (tutkimukseen 
osallistuva henkilö) jakamat yhteiset merkitykset luovat perustan 
mahdollisuudelle ymmärtää inhimillistä kokemusta ja siihen liitettyjä 
merkityksiä (Laine 2010, 29-31). Vaikka yhteisten merkitysten jaka- 
minen on tulkinnan tavoite, se ei välttämättä tarkoita sitä, että tutki- 
jan on oltava samaa mieltä tutkittavan kanssa. 

Esimerkiksi Internetin suositulla keskustelupalstalla useaan ker- 
taan toistettu ajatus tietyn laihdutusmenetelmän tehokkuudesta voi 
olla tieteellisen ajattelun näkökulmasta harhaanjohtava (ks. Turtiai- 
nen 2017), mutta samalla kulttuurisesti monin tavoin mielenkiintoi- 
nen tutkimuskohde. ”Väärä tieto” voi johtua siitä, että kirjoittaja ei 
tunne ihmisen fysiologiaa ja psykologiaa siinä määrin kuin hänen 
kommenttinsa antaa lääke- tai ravitsemustieteelliseksi totuudeksi 
puettuna ymmärtää, tai siitä, että kirjoittaja ei hahmota oman tietä- 
misensä rajoja eli sitä, mitä hän tietää tai ei tiedä. On myös mahdollis- 
ta, että kirjoittaja on eri mieltä tieteellisesti tuotetun tiedon kanssa, 
vaikka tieteellinen tieto ei olekaan mielipidekysymys, tai että hän ei 
halua syystä tai toisesta puhua totta. Tämä on validiteettiin ja relia- 

biliteettiin perustuva luonnontieteellinen tapa lähestyä totuutta, joka 
on klassisen, alun perin filosofi Platonilta peräisin olevan määritel- 
män mukaan ”hyvin perusteltu tosi uskomus”. 

Tulkinnallinen tutkimusote ei suoranaisesti poikkea Platonin pe- 
rusajatuksesta, mutta korostaa, että ihmistieteissä, kuten etnologiassa 
ja antropologiassa, tutkimuksen kohde ei rajoitu tieteellisiin totuuk- 
siin, vaan tutkimuskenttä käsittää inhimillisen todellisuuden koko- 
naisuutena. Käytännössä etnologiseen ja antropologiseen tietoon si- 
sältyy aina välttämättä myös käsityksiä ja merkityksiä, jotka eivät ole 
luonnontieteellisiä eivätkä edes ihmistieteellisiä totuuksia. Laihdutus- 
menetelmiä käsittelevän esimerkin valossa on tärkeä huomata, että 
tulkinnallinen tai subjektiivisuutta korostava tietokäsitys ei tarkoita 
sitä, että kaikki mielipiteet olisivat tieteellisesti tarkasteltuna saman- 
arvoisia tai että jokainen tutkittava ilmiö olisi moraalisessa mielessä 
hyväksyttävä. Tieteellinen tieto on puhtaasti tiedollisin perustein ar- 
vioituna lähtökohtaisesti luotettavampi lähde kuin mielipide ja vas- 
taavasti ymmärtäminen (deskriptio) ja hyväksyminen (preskriptio) 
ovat kaksi eri asiaa. 


Tulkinnan emic- ja etic-tasot 


Emic-näkökulmalla tarkoitetaan etnologiassa ja antropologiassa ylei- 
sesti tapaa, jolla tutkimukseen osallistuva henkilö näkee tai kokee 
jonkin ilmiön tai tapahtuman. Kulttuurisen tiedon kannalta ei ole 
kuitenkaan olennaista, onko esimerkiksi haastattelussa tai Internetin 
keskustelupalstalla mainittu mielipide faktuaalisesti eli tosiasiallisesti 
totta. Emic-tasolla validiteetti ja oikeellisuus ovat sidoksissa tutkijan 
soveltamien käsitteiden kestävyyteen eli siihen, että ne sopivat tietyn 
ilmiön tutkimukseen. Teoriaan perustuvalla etic-tasolla käsitteiden 
on oltava myös riittävän yleisiä, jotta ne olisivat käyttökelpoisia kult- 
tuurien välisessä tulkinnassa. (Hänninen 2003, 75; Lett 1987, 63-66.) 
Tutkijasta ja tutkittavasta ilmiöstä riippuen tutkimus voi painottua 
joko aineistoon (emic) tai teoriaan (etic), mutta molempia elementte- 
jä tarvitaan. 

Tutkimuskirjallisuudessa emic- ja etic-tasojen (Pike 1967) välistä 
suhdetta on kuvattu esimerkiksi sellaisilla käsitepareilla kuin verbaa- 

linen ja nonverbaalinen, subjektiivinen ja tieteellinen, deskriptiivinen 
ja teoreettinen, yksityinen ja julkinen sekä etnografinen ja etnologi- 
nen (Headland 1990; ks. Olive 2014). Emic- ja etic-tasojen välinen 
suhde perustuu ajatukselle, jonka mukaan molemmat näkökulmat 
kuvaavat saman tulkintaprosessin eri puolia (Agar 2011) ja selittä- 
vät samalla sitä, miten on mahdollista, että tietty kulttuuri-ilmiö voi 
näyttää ulkoa käsin tarkasteltuna täysin erilaiselta kulttuurin keskel- 
lä elävien ihmisten tulkintoihin verrattuna (Yin 2010). Etic-taso il- 
moittaakin aina tutkimusasetelman teoreettisen näkökulman, erään- 
laisen tulkinnallisen sijamuodon, tai tarkemmin hermeneuttisen 
essiivin, joka kertoo sijamuodon puitteissa minä tai millaisena tutkit- 
tavaa ilmiötä lähestytään käsitteellisessä mielessä. Hermeneuttisessa 
essiivissä mikään tutkimuskohde ei ole vain asia tai ilmiö, vaan sitä 
tarkastellaan sijamuodon mukaisesti aina jonakin eli jostain tietystä 
näkökulmasta. 

Ilman käsitteitä ja teoriaa tutkimusaineistolla ei kirjaimellisesti ole 
merkitystä (Alvesson & Sköldberg 2000). Viime kädessä yksittäisen 
aineiston erityispiirteet määräävät, millaiset käsitteet sopivat parhai- 
ten sen tulkintaan (Uhan, Malnar & Slavko 2013; Hänninen 2012, 
33). Emic ja etic eivät ole myöskään toistensa vastakohtia vaan osa 
hermeneuttista kehää, jossa tulkinta siirtyy aineistoa ja tutkittavien 
näkökulmaa korostavasta emic-näkökulmasta teoreettiseen etic- 
näkökulmaan ja takaisin lukemattomia kertoja tutkimusprosessin ai- 
kana. Emic- ja etic-näkökulmat tarvitsevat toisiaan, ja vaikka yksit- 
täinen tutkimus voi perustua joko emic- tai etic -näkökulmaan, 
kumpikaan näkökulma ei voi toimia tulkinnallisesti yksin. (Kajander 
2013, 70-71; Olive 2014; Wilson & Chaddha 2010). 

Tämä johtuu siitä, että hermeneuttiselta kehältä ei ole pääsyä etic- 
näkökulmasta vapaaseen, ”puhtaaseen” tai objektivistiseen havain- 
toon eikä tutkittavien edustamasta emic-näkökulmasta olisi mahdol- 
lista puhua järjestelmällisesti ilman käsitteiden ja teorioiden tuomaa 
järjestystä ja julkilausuttua tutkimusasetelmaa. Laadullisen tutkimuk- 
sen haasteena onkin aina välttämättä tasapainoilla emic- ja etic-taso- 
jen välillä ja kertoa avoimesti, millaisten metodologisten ratkaisujen 
varaan oma tutkimus perustuu (Patton 2010). Myös aineiston ja teo- 
rian välinen suhde on vastavuoroinen prosessi. Tutkimusaineisto tar- 
vitsee teoriaa ja käsitteitä, jotta se voisi tulla ensin rajatuksi ja lopulta 

ymmärretyksi. Vastaavasti teoria tarvitsee empiriaa, koska ilman em- 
pirian todistusvoimaa ei olisi uskottavaa teoriaakaan (ks. Wilson & 
Chaddha 2010). 


Tutkimuksen rakentuminen ja tutkijan rooli 


Konstruktivismi tarkoittaa etnologian ja antropologian puitteissa sitä, 
että käsityksemme inhimillisestä elämästä on ihmisen ajattelun tuo- 
tetta sen sijaan, että tieto olisi olemassa ajattelustamme riippumatta 
(ks. Burr 2015, 222). Konstruktivistinen tietokäsitys ei suoraan oleta, 
ettei inhimillisten merkitysten ”tuolla puolen” olisi mitään. Sen sijaan 
suuntaus korostaa, että on mahdollista tutkia vain sellaisia asioita, 
jotka kuuluvat merkitysten maailmaan ja joista voidaan siten todeta 
jotakin mielekästä, eli niistä on mahdollista tiedollisessa mielessä yli- 
päätään puhua. Sosiaalinen konstruktionismi viittaa tiedon ja käsit- 
teiden sosiaaliseen rakentumiseen, jolloin kulttuuria ja sen piirissä 
vallitsevia tietokäsityksiä tarkastellaan suhteessa kyseisessä kulttuu- 
rissa vallitseviin merkitysjärjestelmiin ja arkitietoon (Berger & Luck- 
mann 2000, 99-103). 

Metodologinen konstruktivismi tutkii tiedon rakentumista vaih- 
televissa yhteiskunnallisissa, kulttuurisissa ja historiallisissa olosuh- 
teissa (ks. Atkinson 2017, 20-21). Kulttuuriset todellisuudet raken- 
tuvat monimutkaisista merkitysjärjestelmistä, joita voi olla vaikea 
suoraan havainnoida niiden laajuuden vuoksi. Tästä johtuen tutkija 
arvioi ja rajaa keräämäänsä tutkimusaineistoa tutkimuskysymysten 
ja teoreettisen viitekehyksen avulla eli tarkastelee kulttuurista todel- 
lisuutta aina tietystä näkökulmasta käsin. Esimerkiksi ”sukulaisuus”, 
”uskonto” tai ”vaihdantajärjestelmät? ovat ensisijaisesti kategorioita, 
joita tutkija käyttää tutkimusaineiston organisoimiseen. Ne eivät siis 
välttämättä ole tutkittavien itsensä nimeämiä tapoja merkityksellistää 
elämäänsä. Kategoriat ovat kuitenkin tärkeitä, sillä ne auttavat tutki- 
joita jäsentämään ja suhteuttamaan käsitteellisesti kulttuuria koossa- 
pitäviä tekijöitä havainnoinnin kohteena olevaa tutkittavaa yhteisöä 
laajempaan joukkoon. (Moore & Sanders 2014, 15.) 

Tutkimuksessa sovellettavien käsitteiden sisältö vaihtelee kulttuu- 
risesti ja historiallisesti. Näin tutkijan on harkittava tapauskohtaisesti, 

onko yksittäinen käsite vertailukelpoinen suhteessa muihin aihepiiriä 
tarkasteleviin tutkimuksiin ja mikä on sen relevanssi suhteessa tutki- 
musongelmaan. Esimerkiksi käsitys perheestä on muovautunut yh- 
teiskunnallisten muutosten myötä, ja se myös vaihtelee kulttuurista 
toiseen. Jos esimerkiksi suomalaisen lainsäädännön puitteissa mää- 
riteltyä perhettä ja sen sisältämiä käsityksiä sukulaisuussuhteista so- 
velletaan suoraan maahanmuuttajaperheisiin, tulkinta voi johtaa per- 
heen konkreettiseen hajoamiseen tai muihin inhimillisesti vaikeisiin 
tilanteisiin (Tiilikainen, Ismail & Al-Sharmani 2016, 47). Käsitteiden 
tai kategorioiden sisältö vaihtelee myös yksilökohtaisesti, ja siksi tut- 
kijan on varottava tekemästä sellaisia käsitteellisiä tai merkityksiin 
liittyviä yleistyksiä, joille ei löydy perustetta tai vastaavuutta ihmisten 
arkielämästä. 

Refleksiivisyydellä tarkoitetaan prosessia, jossa tutkija tarkastelee 
omaa rooliaan tutkimuksessa moniulotteisena metodologisena ja tie- 
toteoreettisena kysymyksenä. Etnologiassa ja antropologiassa reflek- 
siivisyys käsittelee sitä, miten sekä tutkijan persoona että tutkimuksen 
tekemisen tavat eli metodologia vaikuttaa siihen, millaista aineistoa ja 
tietoa tutkimus tuottaa. Tutkija-minän keskeinen rooli tiedon tuotta- 
misessa kytkeytyy vahvasti kysymykseen siitä, miten erilaisista kult- 
tuurisista todellisuuksista tuotettu tieto rakentuu tutkimusprosessis- 
sa. Refleksiivisyys toteutuu tutkijan ajattelussa ja sisäisessä dialogissa, 
jolloin jokaisen tutkimusta tekevän on pohdittava, kuka tai mikä on 
tietoa tuottava tutkijaminä (Gould 2016, 11). 

Itsereflektio tarkoittaa tutkijan henkilökohtaisten sitoumusten tie- 
dostamista sekä niiden avaamista ja vaikutusten arviointia suhteessa 
tutkittavaan yhteisöön ja ihmisiin. Yksinkertaisesti jo se, että tutkija 
yleensä edustaa yhteiskunnallisessa hierarkiassa tietyssä asemassa 
olevaa organisaatiota, joka saattaa olla hyvin etäinen ja vieras tutkitta- 
van yhteisön jäsenille, voi heijastua tutkimukseen monin tavoin. Tut- 
kijan on arvioitava, mikä vaikutus tutkimusprosessiin on esimerkiksi 
iällä, sukupuolella, etnisellä ja kulttuurisella taustalla tai sosiaalisella 
ja taloudellisella asemalla suhteessa tutkittavaan yhteisöön. Jokaisella 
tutkijalla on tutkimusta aloittaessaan myös tutkimuskohdetta koske- 
via ennakkokäsityksiä, jotka voivat vaikuttaa tutkimusprosessiin sen 
eri vaiheissa, ja siksi tutkijan on oltava oman toimijuutensa suhteen 
avoin ja analyyttinen. 

Metodologinen refleksiivisyys liittyy etnologiassa ja antropologias- 
sa menetelmien, teorioiden ja käsitteiden määrittelyyn (Fingerroos 
2003), joiden sopivuutta arvioidaan tutkimusongelman ja tutkitta- 
van ilmiön näkökulmasta. Refleksiivisyyteen sisältyy myös tutkimus- 
kohteena olevan ilmiön olemassaoloa koskevien ennakkoehtojen 
näkyväksi tekeminen. Esimerkiksi slummissa asuvien naisten toi- 
meentulomahdollisuuksiin (Lappi 2017) vaikuttavat vahvasti sukulai- 
suusverkostot, jotka tarjoavat heille sosiaalista ja taloudellista tukea, 
mutta vastavuoroisesti edellyttävät naisten osallistuvan verkoston jä- 
senten auttamiseen. Naiset toimivat tämän vahvan kulttuurisen nor- 
min mukaisesti, mikä usein tarkoittaa heidän oman toimeentulonsa 
tai hyvinvointinsa heikkenemistä. Naisten toimeentuloa tutkittaessa 
onkin huomioitava, millaisia ehtoja yhteisön kulttuuriset ja sosiaali- 
set normit asettavat naisten taloudelliselle toiminnalle. Tutkijan on 
arvioitava myös ulkoisten tekijöiden, esimerkiksi taloudellisten ja yh- 
teiskunnallisten olosuhteiden sekä poliittisen vallan ja vallankäytön, 
vaikutuksia tutkittavaan ilmiöön (Fingerroos 2003). Kulttuureihin 
sisältyvät sosiaaliset järjestelmät ja instituutiot kuuluvat ihmisten 
luomaan kulttuuriseen todellisuuteen. Ne vaikuttavat monin tavoin 
yksilöiden ja yhteisöjen arkielämän rakentumiseen, mikä tulisi huo- 
mioida tutkimuksessa. 

Refleksiivisyyden toteutuminen tutkimuksen kaikissa vaiheissa 
edellyttää tutkimusprosessin ja sen osien välisten suhteiden jatkuvaa 
arviointia. Näin varmistetaan, että tutkimus tuottaa sellaista teoreet- 
tisesti perusteltua ja yleistettävissä olevaa tietoa, joka ei ole saavutet- 
tavissa suoraan ihmisten kokemusten kautta. Tutkimus ei myöskään 
ole pelkästään tutkijan oman ajattelun tuottama kuvaus tutkimus- 
kohteestaan (Davies 2008, 237). Refleksiivisyys auttaa tutkijaa arvioi- 
maan, miten hän on osa tutkimuskohdettaan ja mikä vaikutus tutki- 
jalla on tutkimuskohteen ja tutkimuskontekstin määrittelyyn. Tutkit- 
tavan kulttuurin tai ilmiön asettaminen tutkimuksen kohteeksi ja sen 
tulkinnallisen kontekstin rajaaminen edellyttävät monimuotoista ref- 
leksiivisyyttä, jotta tuotetun tiedon rakentumisen prosessia voidaan 
arvioida tieteellisin kriteerein. 

Epistemologinen refleksiivisyys viittaa tietoteorioiden ja tiedon- 
intressin määrittelyyn, mutta lisäksi sen voi ajatella tarkoittavan 
kulttuuri-käsitteen arviointia erityisesti suhteessa kulttuurirelativis- 

miin. Relativismi korostaa kokemuksellisuuden ja kontekstuaalisuu- 
den keskeistä merkitystä kulttuuristen todellisuuksien tulkinnassa. 
Jyrkimmillään se suhtautuu kriittisesti mahdollisuuteen tavoittaa 
yleisinhimillisiä filosofisia ja tieteellisiä totuuksia, jotka koskisivat 
kaikkia ihmisyhteisöjä. Kulttuurirelativistinen ajattelu perustuu etno- 
grafisen kenttätyön myötä syntyneeseen ymmärrykseen erilaisten 
elämäntapojen ja kulttuuristen toimintamallien moninaisuudesta. 
(Fernandez 2015, 484.) Tutkittavilla yhteisöillä on omat kulttuurises- 
ti jäsentyvät merkitysjärjestelmänsä, ja tutkijan tehtävä on pyrkiä ta- 
voittamaan ja ymmärtämään näitä erilaisia kulttuurisia todellisuuk- 
sia. (Madden 2010, 27.) 

Relativismia kritisoidaan siitä, että sen katsotaan johtavan kaiken 
hyväksymiseen ikään kuin kaikki näkökulmat olisivat yhtä hyviä. Täl- 
löin puhutaan eettisestä relativismista. Se poikkeaa kontekstuaalises- 
ta relativismista siinä, että kulttuurisia eroja ei tarkastella moraalisen 
oikeudenmukaisuuden, vaan kulttuurin sisäisten lainalaisuuksien nä- 
kökulmasta ilman arvottavia tulkintoja (Feinberg 2007, 779). Lisäksi 
voidaan puhua näkökulmarelativismista (Hautamäki 2018, 9), jossa 
toisistaan poikkeavia näkökulmia on mahdollista vertailla ja punni- 
ta erilaisten kriteerien kannalta. Kulttuurien tutkimuksen yhteydessä 
on tärkeää huomioida myös epistemologinen relativismi. Se perustuu 
ajatukseen, että vieraan kulttuurin täydellinen ymmärtäminen on ai- 
na jossain määrin mahdotonta siksi, että erilaisista kulttuuritaustoista 
tulevat ihmiset puhuvat eri kieltä ja myös hahmottavat maailman toi- 
sistaan poikkeavilla tavoilla (Feinberg 2007, 781). 


Lopuksi 


Etnologia ja antropologia ovat empiirisiä ihmistieteitä, joiden tutki- 
muskohteena on arkielämä ja kulttuuri sekä näitä molempia jäsen- 
tävät merkitykset, käsitykset, normit ja arvot. Teoriat ja käsitteet an- 
tavat tutkimuskohteena olevalle kulttuuri-ilmiölle tulkintakehyksen, 
jonka avulla tutkija tekee näkyväksi, miten ja missä muodossa kult- 
tuuri ilmenee sosiaalisesta todellisuudesta tehtävissä havainnoissa. 
Hermeneuttisesti suuntautuneina tieteenaloina etnologia ja antropo- 
logia huomioivat tulkinnoissaan tutkittavien omat käsitykset, käyt- 

täytymisen ja arvot ja korostavat, että tutkimustulokset syntyvät aina 
vuorovaikutuksessa tutkimukseen osallistuvien ihmisten kanssa. 
Tietoteoria on läsnä tutkimusprosessin kaikissa vaiheissa kysymyk- 
senasettelusta aineistonkeruuseen, analyysiin ja johtopäätöksiin asti. 
Tutkijan on kuvattava ja perusteltava tutkimuksessa tekemänsä valin- 
nat ja rajaukset, jotta tutkimus on tieteellisesti pätevää. Näiden rat- 
kaisujen tekeminen edellyttää ymmärrystä tietoteoreettisen perustan 
luonteesta sekä sen vaikutuksesta tutkimusprosessiin ja tiedon muo- 
dostumiseen. 

Hermeneutiikka käsittelee etnologiassa ja antropologiassa tulkin- 
nan tietoteoreettisia erityispiirteitä, ja hermeneuttinen kehä puoles- 
taan kuvaa tutkimuskohteen ymmärtämistä tavoittelevaa tulkinta- 
prosessia. Tutkimuksen emic-tasolla tarkoitetaan etnologiassa ja 
antropologiassa tutkimukseen osallistuvien ihmisten näkökulmaa, ja 
etic-taso puolestaan viittaa aineiston analysoimisessa sovellettuihin 
teorioihin ja käsitteisiin. Molempia näkökulmia tarvitaan tieteellises- 
ti pätevien tulkintojen rakentamiseksi. 

Kulttuurien tutkimus painottaa tietoteoreettista konstruktivismia, 
joka korostaa inhimillisen ajattelun ja merkityksellistämisen roolia 
tulkinnan ja ymmärtämisen lähtökohtana. Tutkimuksen kohde ja sii- 
hen liittyvä tieto eivät ole olemassa empiirisestä todellisuudesta riip- 
pumatta, vaan tieto rakentuu aina sosiaalisten ja kulttuuristen merki- 
tysjärjestelmien viitekehyksessä. Kulttuurien tutkimuksessa tutkijan 
vahva läsnäolo tutkimuksen eri vaiheissa on myös monin tavoin tie- 
toteoreettinen kysymys. Siksi kulttuuristen todellisuuksien tulkinnat 
edellyttävät tutkijalta jatkuvaa refleksiivisyyttä tutkimusprosessin ai- 
kana. 

Relativismi viittaa etnologian ja antropologian yhteydessä inhimil- 
lisen kokemuksen ja tulkintamallien moninaisuuteen erilaisissa kult- 
tuurisissa konteksteissa. Relativismi ei tarkoita sitä, että tutkijan pitäi- 
si olla tutkimukseen osallistuvien henkilöiden kanssa samaa mieltä 
esimerkiksi moraalisesti tai yhteiskunnallisesti moniselitteisten aihei- 
den äärellä tai hyväksyä lainvastaisia tai epäinhimillisiä kulttuurisia 
käytänteitä. Yhteiskunnallisia ongelmakohtia, valtarakenteita ja epä- 
tasa-arvoa saa ja pitääkin käsitellä kriittisesti ja perustellen. Sen si- 
jaan ymmärtäminen ja tulkinta edellyttävät, että tutkija ei kiirehdi 
muodostamansa käsityksen kanssa, vaan että hän tarkastelee tutki- 

muskohdettaan aluksi ilman moraalisia arvostelmia. Samalla tutkija 
antaa itselleen aikaa tutustua tutkimaansa ilmiöön. 

Tässä luvussa selvitetään, mitä tutkimusetiikka laajasti ymmärrettynä 
tarkoittaa, millaisia arvoihin palautuvia ulottuvuuksia sillä on ja mi- 
ten eettistä toimijuutta ihmistieteissä käytännössä harjoitetaan ja val- 
votaan. Teksti sisältää myös katsauksen EU:n ja suomalaisen lain- 
säädännön asettamiin reunaehtoihin, joiden hallinta perustasolla 
on tutkijalle hyvän eettisen toimijuuden kivijalka. Opinnäytetöissä, 
joissa eettistä toimijuutta vasta harjoitellaan, tutkimusetiikkaan kyt- 
keytyvät käytänteet ja lainsäädäntö käydään läpi osana opetusta ja 
ohjausta. Seuraavassa luvussa Pilvi Hämeenaho ja Nina Väkeväinen 
vievät eettisen toimijuuden käytännön tasolle kirjoittaessaan, mi- 
ten moninaisia kysymyksiä sensitiivisen tutkimusprosessin eettinen 
suunnittelu edellyttää, kun tutkimuskohteena ovat vammaiset ja va- 


jaakykyiset. 


Eettinen toimijuus ja hyvä tieteellinen käytäntö 


Tutkimusetiikka liittyy tiedettä tekevien tutkijoiden ammattitaitoon 
ja ammattietiikkaan. Se on nykyaikana yksi keskeisimmistä välineistä 
kulttuurien tutkijan työkalupakissa. Tutkimusetiikka on tieteellisen 
osaamisen alue, johon liittyy eettisiä periaatteita, sääntöjä, normeja, 
arvoja ja hyveitä, joita tutkijan tulee noudattaa omassa ammatinhar- 
joittamisessaan. Filosofi Juhani Pietarinen huomauttaa, että tutkijoi- 
den tulee olla työssään moraalisia toimijoita: 


Tutkijan toiminta muodostuu tehtävistä, jotka tekevät siitä erityisen, 
muista ammateista erottuvan ammatin, ja tutkijan ammattietiikka kos- 

kee noita erityisiä tehtäviä. Kysymys on siitä, millaisia eettisiä vaatimuksia 
tutkijalle tulee asettaa, kun hän suorittaa ammattinsa edellyttämiä erityis- 
tehtäviä. (Pietarinen 1999, 6.) 


Näin ollen tutkimusetiikka sisältää sekä käytännöllisen, tutkimuksen 
tekemiseen liittyvän ulottuvuuden, että vastuulliseen tieteelliseen toi- 
mijuuteen liittyvän aspektin. Pietarinen (mt.) viittaa tässä yhteydessä 
Aristoteleeseen, joka kehotti yksilöitä kysymään itseltään, mikä oman 
toiminnan todellinen tarkoitus on, mitä siitä seuraa ja miten asetettu 
päämäärä on mahdollista saavuttaa hyvin. Näitä ominaisuuksia 
Aristoteles kutsui hyveiksi, ja asetti älylliset, järjen käyttöön liittyvät 
hyveet, erilleen yksilöiden luonteen hyveistä. Hän myös korosti, että 
yhdessä tilanteessa valittu toimintatapa voi jossain toisessa asiayhtey- 
dessä olla väärä valinta. 

Akateeminen tutkijuus nojaa pohjimmiltaan antiikin hyve-etiik- 
kaan. Kysymys on sekä hyveellisestä toimijuudesta että jatkuvasta 
ammattitaidon kehittämisestä. Eettisesti toteutettu tutkimus on laa- 
dukasta, luotettavaa, avointa ja rehellistä. Eettiset toimintamallit eivät 
kuitenkaan toistu identtisesti tutkimusasetelmasta toiseen, vaan ne 
on harkittava aina tapauskohtaisesti. 


Tietolaatikko: Hyvä tieteellinen käytäntö eli HTK 


Tutkimuseettinen neuvottelukunta (TENK) linjaa, että Suomessa kaikilla 
tieteenaloilla tutkijaa ja tutkimusta ohjaavat seuraavat eettiset periaat- 
teet: 

Tutkija kunnioittaa tutkittavien henkilöiden ihmisarvoa ja itsemäärää- 
misoikeutta. 

Perustuslain (1999/731, 6-23 §) mukaiset oikeudet kuuluvat kaikille. 
Niitä ovat esimerkiksi oikeus elämään sekä henkilökohtaiseen vapau- 
teen ja koskemattomuuteen, liikkumisvapaus, uskonnonvapaus, sanan- 
vapaus, omaisuuden suoja ja oikeus yksityisyyteen. 

Tutkija kunnioittaa aineellista ja aineetonta kulttuuriperintöä sekä 
luonnon monimuotoisuutta. 

Perustuslain 17 $ mukaisesti saamelaisilla alkuperäiskansana sekä 
romaneilla ja muilla ryhmillä on oikeus ylläpitää ja kehittää omaa kiel- 
tään ja kulttuuriaan. (Ks. The European Code of Conduct for Research 
Integrity. Revised Edition. ALLEA — All European Academies 2017). 

Tutkija toteuttaa tutkimuksensa siten, että tutkimuksesta ei aiheudu 
tutkittavina oleville ihmisille, yhteisöille tai muille tutkimuskohteille 
merkittäviä riskejä, vahinkoja tai haittoja. 

Lisäksi jokaisen ihmistieteellistä tutkimusta tekevän henkilön tulee 
tuntea HTK-periaatteet sekä ymmärtää, että HTK-periaatteista poikkea- 
minen saattaa johtaa loukkaus- tai vilppiepäilyihin, joiden selvittämi- 
seen akateemisella yhteisöllä on yhteisesti sovitut toimintaperiaatteet. 
(TENK 2019.) 


”Hyvä tieteellinen käytäntö ja sen loukkausepäilyjen käsitteleminen 
Suomessa” eli HTK-ohjeen soveltaminen konkreettisiin tutkimus- 
tilanteisiin on asia, johon akateemisessa koulutuksessa paneudutaan 
alusta alkaen. Kysymys on ammattitaidon osa-alueesta, johon liittyy 
paljon tapauskohtaisia erityiskysymyksiä. Siksi kaiken kattavaa oh- 
jeistusta kulttuurien tutkimuksen hyvästä eettisestä käytännöstä ja 
käytännön sovelluksista ei voi antaa. Yleisiä periaatteita aineiston- 
hallinnalle sen sijaan on mahdollista hahmottaa. Tietoarkisto määrit- 
tää aineistonhallinnan näin: 


Aineistonhallinnalla tarkoitetaan sitä, että tutkimusaineistot (data) ja nii- 
hin liittyvä kuvaileva tieto (metatieto, metadata) on luotu, tallennettu ja 
järjestetty siten, että aineisto säilyy käyttökuntoisena ja luotettavana ja et- 
tä tietosuoja ja tietoturva on varmistettu aineiston koko elinkaaren ajan. 

Jatkokäytöllä tarkoitetaan toisten kokoaman, johonkin muuhun tarkoi- 
tukseen kerätyn aineiston hyödyntämistä. Jatkokäytössä käytetään usein 
myös erilaisia menetelmiä kuin mitä alkuperäiset tutkijat ovat käyttäneet. 
Jatkokäyttöön viitataan usein termillä sekundaarianalyysi. (Tietoarkisto. 
Miksi aineistonhallintaa ja jatkokäyttöä?) 


Kansainvälinen (EU) ja kansallinen lainsäädäntö asettavat eettiselle 
toimijuudelle merkittäviä reunaehtoja. Arja Kuula-Luumin mukaan 
tutkimukselta edellytetään, että sen tekeminen ei loukkaa tutkittavien 
ihmisten yksityisyyden suojaa tai rajoita ihmisten oikeuksia olla ja 
toimia tasavertaisina yhteiskunnan jäseninä. Nämä periaatteet on 
kirjattu Suomessa myös perustuslakiin: 

Aineiston hankinnan tutkimusetiikkaan liittyy olennaisesti sekä perus- 
tuslain 16.3 $:ssä turvattu tieteen vapaus että saman perustuslain 10 $, 
jonka mukaan ”jokaisen yksityiselämä, kunnia ja kotirauha on turvattu”. 

Yhtäältä siis voidaan edellyttää, että tieteellinen tutkimus tuottaa kor- 
kealaatuista ja täsmällistä tutkimustietoa olennaisista kysymyksistä, mut- 
ta samalla edellytetään, että sen tekeminen ei loukkaa tutkittavien ihmis- 
ten yksityisyyden suojaa. (Kuula 2006, 15.) 


Tieteellisen tutkimuksen vapaus kuuluu yhdessä sananvapauden ja 
avoimuuden kanssa länsimaisten yhteiskuntien vankkoihin perus- 
arvoihin ja -oikeuksiin. Tieteen vapaus, joka turvataan perustuslaissa, 
antaa suomalaisille tutkijoille, opiskelijoille ja opettajille sen mahdol- 
lisuuden, että tutkimusaineistoa tai dataa voidaan kerätä tutkittavil- 
ta ihmisiltä esimerkiksi lomakekyselyillä, haastattelemalla, kirjoitus- 
pyyntöinä tai vaikka videoiden. Tutkijoita, opiskelijoita ja opettajia 
sitoo eettinen ja lainsäädännöllinen vastuu toimistaan. 

Hyvä eettinen käytäntö lähtee nykyään aina siitä, että tutkittaville 
tulee tutkimusasetelmissa antaa tietoa tutkimusaineiston käytöstä 
sekä ennalta että aineiston koko elinkaaren ajalta. Erityistä ammatti- 
osaamista tarvitaan silloin, kun tutkimuksessa käytettävä aineisto 
sisältää henkilö- ja tunnistetietoja tai arkaluonteiseksi (erityiset 
henkilötietoryhmät) määriteltävää tietoa. (Tietoarkisto / Aineiston- 
hallinnan käsikirja, luku Tunnisteellisuus ja anonymisointi.) Kulttuu- 
reita ja yhteisöjä tutkittaessa kohteena ovat lähes aina luonnollisiin 
henkilöihin tai ihmisryhmiin liittyvät ilmiöt, joten tutkimuseettinen 
ammattitaito on alalla erityisen tärkeää. 


Tietolaatikko: Mikä on henkilötieto? 


Tietosuojavaltuutetun toimiston kotisivuilta ja Tietoarkiston Aineiston- 
hallinnan käsikirjasta löytyy ajankohtaista tietoa ja tarvittavat välineet 
tietosuojaan ja henkilötietojen käsittelyyn. 

Henkilötietojen määritteleminen palautuu EU:n tietosuoja-asetuk- 
seen (Artikla 4, kohta 1), jonka mukaan henkilötietoja ovat kaikki tiedot, 
jotka liittyvät tunnistettuun tai tunnistettavissa olevaan luonnollisen 
henkilöön liittyviä tunnistetietoja (esimerkiksi henkilön nimi, kotiosoite, 
sähköpostiosoite, puhelinnumero, henkilökortin numero) tai epäsuoria 

tunnistetietoja, joita yhdistelemällä etenkin verkkoympäristössä on 
helppo löytää ja tunnistaa henkilö. 

Henkilötietoja käsiteltäessä tulee huomioida, että tunnistetiedot ei- 
vät rajaudu vain tutkittavia henkilöitä koskeviin tietoihin. Etenkin etno- 
grafisiin tutkimusaineistoihin sisältyy usein tietoja tutkittavien lähipiiris- 
tä tai muista (nk. kolmansista) henkilöistä. Myös heitä tunnistettavasti 
käsittelevät tiedot ovat aina henkilötietoja. 


Tutkimuksen eettiset periaatteet, arvot ja lainsäädäntö 


Tutkimuseettinen neuvottelukunta eli TENK on Suomessa se vi- 
rallinen elin, joka käsittelee tieteelliseen tutkimukseen liittyviä eet- 
tisiä kysymyksiä ja edistää tutkimusetiikkaa. TENK edellyttää, että 
opiskelijat, tutkijat ja opettajat tuntevat ja noudattavat kaikessa tut- 
kimuksessa tutkimuseettisen neuvottelukunnan laatimaa ohjetta Ih- 
miseen kohdistuvan tutkimuksen eettiset periaatteet ja ihmistieteiden 
eettinen ennakkoarviointi Suomessa (jatkossa TENK 2019). Ohje on 
laadittu niin, että se tukee vuonna 2018 voiman astuneen Euroopan 
Unionin (EU) yleisen tietosuoja-asetuksen (jatkossa GDPR) sovelta- 
mista. (TENK 2019, 4.) TENKin ohje myös korostaa, että tutkimuse- 
tiikka on velvoite, joka koskee kaikkea tutkimusta, jossa on mukana 
ihmisiä. Henkilötietojen käsittely on toisin sanoen prosessi, joka liit- 
tyy koko tutkimuksen elinkaareen suunnittelusta tutkimusaineiston 
jatkokäyttöön asti. (TENK 2019, 11-13.) 


Tietolaatikko: GDPR ja kansallinen tietosuojalaki 
pähkinänkuoressa 


GDPR:n ja sitä tarkentavan kansallisen tietosuojalain (TsL 2019) tunte- 
minen ovat tutkijalle keskeistä ammatillista osaamista, kun hän enna- 
koi henkilötietojen käsittelyyn liittyviä kysymyksiä osana tutkimuksen 
aineistonhallinnan suunnitelmaansa. 25.5.2018 sovellettavaksi tulleen 
GDPR:n (suomeksi Tietosuoja-asetus eli TsA) tausta on vuoden 2012 
Euroopan Unionin perusoikeusasiakirjassa (artikla 8; henkilötietojen 
suoja), jossa on määritelty perusvaatimukset yksilöiden suojaamiseksi 

henkilötietojen käsittelyssä. Huomion arvoista on se, että laki koskee 
EU:n alueella olevaa yksilöä; hänen ei tarvitse olla EU:n kansalainen. 
Henkilötietojen käsittelyn säätely on osa EU-alueen perustavoitetta 
edistää tietojen, ihmisten ja palveluiden vapaata liikkuvuutta unionin 
alueella. Henkilötietojen suojan peruselementit ovat asianmukaisuus- 
vaatimus, käyttötarkoitussidonnaisuus sekä käsittelyn perusteen mää- 
ritteleminen ja tietojen tarkistusoikeus. Henkilötietojen käsittelyn lisäksi 
on hyvä muistaa, että EU-alueen keskeisiä perusoikeuksia on määritelty 
myös EU:n perusoikeuskirjan artiklassa 7, jonka mukaan jokaisella on 
oikeus nauttia yksityis- ja perhe-elämänsä, kotinsa sekä viestintäsalai- 
suutensa kunnioittamisesta (Voutilainen 2019, 65-66). 

Henkilötietojen suojalla, joka määritellään GDPR:ssä ja kansallisella 
tietosuojalailla, tarkoitetaan henkilötietojen käsittelyn laillisia edelly- 
tyksiä ja toimintaa. Tämä prosessi perustuu yksilön perusoikeuksien ja 
yksityisyyden kunnioittamiseen (Voutilainen 2019, 68). Tietosuoja on 
käsitteellisesti kattavampi kuin yksityisyydensuoja, huolimatta siitä, että 
ne saatetaan rinnastaa toisiinsa. GDPR:n johdanto-osan 4. kohdassa 
määritellään hyvin laveasti kaikki perusoikeusasiakirjassa tunnustetut 
vapaudet ja periaatteet. Tietosuojalla turvataan myös oikeus kulttuuri- 
seen, uskonnolliseen ja kielelliseen monimuotoisuuteen (ks. tarkemmin 
Voutilainen 2019, 68). 

Henkilötietojen suoja ei tarkoita samaa kuin tietojen salassapito tai 
että tiedot olisivat julkisuusperiaatteen kannalta kokonaan rajattuja tie- 
teellisen tutkimuksen ulkopuolelle. Tietosuojalla tarkoitetaan sekä jul- 
kisten että salassa pidettävien henkilötietojen käsittelyn laissa säädetty- 
jä toiminnallisia edellytyksiä ja mahdollisuuksia sekä yksilöä suojaavien 
perusoikeuksien turvaamista aineistonhallinnan koko elinkaareen ajan 
(Voutilainen 2019, 68; FSD, Aineistonhallinnan käsikirja; Aineistonhal- 
linnan suunnittelu; TENK 2019, Henkilötietojen käsittely tutkimukses- 
sa, 11—13). 

Kansallinen tietosuojalaki (TsL) tuli voimaan vuoden 2019 alusta ja 
kumosi vuoden 1999 henkilötietolain (523/1999). Tietosuojalailla täs- 
mennetään tietosuoja-asetusta ja säädetään joiltain osin poikkeuksia 
siihen. Tietosuojalain voimaantulo ei merkinnyt täydellistä muutosta, 
sillä osa lain säännöksistä vastaa kumotun henkilötietolain säännöksiä. 
Vuoden 2020 alussa tuli voimaan tiedonhallintalaki (TihL 906/2019), 
joka koskee julkisen hallinnon tiedonhallintaa. Lain säännöksiä tarken- 
netaan asetuksilla. Laki koskee pääosiltaan myös yliopistoja ja ammatti- 
korkeakouluja, koska nämä hoitavat viranomaistehtäviä (ks. 906/2019 
3, lain soveltamisalat ja rajoitukset). 

Henkilötietojen käsittelyn näkökulmasta on tärkeä huomata, että lail- 
la on vaikutusta tutkimuksen aineistonhallintaan. Lain tarkoituksena on 
edistää tietosuojaa, tietoturvallisuutta, tutkimusaineistojen vastuullista 

hyödyntämistä ja julkisuusperiaatteen toteutumista. Vuoden 2020 al- 
kuun mennessä EU:n yleistä tietosuoja-asetusta on tarkennettu ja sitä 
on täydennetty toukokuun alussa 2019 voimaan astuneella toisiolailla 
(552/2019; laki sosiaali- ja terveystietojen toissijaisesta käytöstä). Toisi- 
olain tavoitteena on mahdollistaa sosiaali- ja terveydenhuollon toimin- 
nassa sekä sosiaali- ja terveysalan ohjaus-, valvonta-, tutkimus- ja tilasto- 
tarkoituksessa tallennettujen henkilötietojen tehokas ja tietoturvallinen 
käsittely. Lisäksi tavoitteena on turvata yksilön luottamuksensuoja sekä 
oikeudet ja vapaudet henkilötietoja käsiteltäessä." 


Suomessa tutkimuksen eettisiä periaatteita ja ennakkoarvioinnin jär- 
jestämistä yhdistävät jokaiselle kuuluvat perusoikeudet, joista sääde- 
tään vuoden 1999 perustuslaissa (1999/731, luku 2 pykälät $ 6-23). 
Perustuslakiin kirjoitetut jokaiselle kuuluvat perusoikeudet sidotaan 
kaikkia tieteenaloja velvoittaviin ihmisarvojen kunnioittamiseen ja 
jokaisen itsemääräämisoikeuteen. Perusoikeudet säätelevät ja käytän- 
nössä supistavat muun muassa sananvapautta, ja näitä rajoituksia on 
noudatettava tieteellisessä tutkimuksessa huolimatta siitä, että perus- 
tuslaki suojaa myös tieteellisen tutkimuksen autonomiaa ja vapautta 
(1999/731 luku 2 $ 16; Tieteen, taiteen ja ylimmän opetuksen vapaus 
on turvattu). Perusoikeudet heijastavat oikeuskäytäntöjen oikeus- 
periaatteita eli arvoja ja tavoitteita. Nämä samat arvot ja tavoitteet si- 
sältyvät sekä yleisiin tutkimuseettisiin periaatteisiin että erityisesti 
ihmistieteitä koskeviin ja yhteisesti hyväksyttyihin tutkimuseettisiin 
periaatteisiin. 

Tutkimusetiikan, ihmisarvon ja perustuslain mukaisten ihmis- 
oikeuksien — joita perustuslaki yhdessä yliopistolain (558/2009 $ 3) 
kanssa suojaavat mahdollistaen tieteellisen tutkimuksen autonomian 
— toteuttaminen tieteellisessä tutkimuksessa saattavat vaikuttaa risti- 
riitaisilta tavoitteilta. Tiedon ja informaation merkitys on viimeisten 
vuosikymmenien aikana kasvanut informaatio- ja viestintäteknolo- 


1 Toisiolaki mahdollistaa sosiaali- ja terveystietojen tietoturvallisen käytön. 
Ks. https://stm.fi/sote-tiedon-hyodyntaminen. Ks. myös Findata, joka on so- 
siaali- ja terveysalan tietolupaviranomainen, jonka toiminta perustuu toi- 
siolakiin eli lakiin sosiaali- ja terveystietojen toissijaisesta käytöstä: https:// 
www.findata.fi/. 

gian kehittyessä nopeasti.? Samalla yksityisen henkilön suoja ja hänen 
henkilötietojensa käsittelyyn liittyvät riskit puhuttavat entistä enem- 
män. Tieteen ja tutkimuksen autonomiaa tukevaa tutkimuseettistä 
itsesäätelyä on siksi hyvä pohtia juuri tiedon ja sen käsittelytoimiin 
liittyvien kysymysten kautta. 

Tietointensiivisessä yhteiskunnassa tiedon ja informaation infor- 
maatio-oikeudellinen säätely ulottuu lähes kaikkiin arkipäiväisiin 
toimintoihin ja yksilön oikeuksiin. Siksi yksilön henkilötietojen 
suojaaminen keskeisenä perusoikeutena ja oikeushyvänä tulisi olla 
tutkimuksessa keskeinen osa ennakoivaa eettistä päätöksentekoa. 
Henkilötietojen suojassa on kysymys siis henkilöä koskevasta tie- 
dosta ja tämän tiedon lainmukaisesta käsittelystä ja hallinnasta. In- 
formaatio-oikeuden peruskysymyksenä ja säätelyn kohteena on sen 
määrittäminen, ”kenellä on oikeus tietoon, mihin tietoihin oikeus 
ulottuu sekä miten ja missä tilanteissa tätä tietoa saa käsitellä? (Vouti- 
lainen 2019, 26). TENKin ohjeessa (TENK 2019) puolestaan haetaan 
tieteelliselle yhteisölle toimivia ja kestäviä käytänteitä, joiden avulla 
tutkimusta voidaan toteuttaa huomioiden se erityspiirre, että tiedon- 
hankinta ja -hallinta kohdistuvat usein nimenomaan elossa olevien 
henkilöiden tietoihin. Ohjeissa haetaan eettisiä periaatteita ja peila- 
taan voimassa olevaa lainsäädäntöä, jotta tieteellinen tutkimus voi 
nauttia yhteiskunnan laajaa luottamusta. 

Kyetäkseen sovittamaan yhteen sekä henkilötietoja koskevan oi- 
keudellisen säätelyn että tutkimuseettiset periaatteet, ammattitutkijan 
on hyvä tunnistaa oikeusalan keskeiset käsitteet, periaatteet ja näiden 
väliset suhteet. Informaatio-oikeuden systematisoinnin yleiset peri- 
aatteet olisi hyvä hallita, jotta myös tutkimuseettisten periaatteiden 
systemaattiselle arvioinnille löytyisi tukeva pohja. Suomalaisessa ja 
pohjoismaisessa traditiossa on aina 1700-luvun puolivälistä lähtien 
ollut pyrkimyksenä edistää sananvapautta ja viranomaisten asiakirjo- 
jen julkisuutta. Oikeus tietoon onkin informaatio-oikeudellisen sään- 
telyjärjestelmän perusta ja samalla metaperiaate, joka heijastaa voi- 
massa olevan oikeusjärjestyksen perimmäisiä arvoja ja periaatteita 


2 Tieto, informaatio ja tietojen käsittely ovat myös informaatio-oikeuden 
keskeisiä säätelykohteita. 

(Voutilainen 2019, 16, 25). Metaperiaatteen tasoista informaatiova- 
pautta voidaan tarkastella yhteiskunnallisten tarpeiden ja yksilön oi- 
keuksien kautta. Yhteiskunnallisen kehityksen tarpeissa korostuu in- 
formaatiovapaus, mutta yksilön tarpeissa keskiössä on oikeus omiin 
tietoihin. 

Informaatiovapautta yhteiskunnallisena periaatteena on tutki- 
muksen aikana pohdittava siksi, että samalla kun tutkimuksessa har- 
joitetaan akateemista tieteenvapautta ja erityisesti tiedonhankinnan 
autonomiaa, niin tutkimusasetelmassa on lainsäädäntöä noudattaen 
huomattava yksilön itsemääräämisoikeus omiin tietoihinsa. Oikeus 
omiin tietoihin ja näiden tietojen käytön itsemääräämisoikeus eivät 
ole absoluuttisia oikeuksia (Voutilainen 2019, 35-38), mutta tässä tar- 
kastelussa, jossa avataan oikeudellisen säätelyn logiikkaa ja systemati- 
sointia, ei ole tarvetta selvittää tämän oikeusperiaatteen poikkeuksia. 
Näihin poikkeuksiin on tutkijan tosin syytä perehtyä tutkimussuun- 
nitelmansa aineistonhallintasuunnitelman osuudessa, jossa hänen 
on selvittävä oikeuksiaan henkilötietojen käsittelyyn aineiston ko- 
ko elinkaaren ajan. Henkilötietojen käsittelylle on aina esitettävä ni- 
menomainen lainmukainen käsittelyperuste. Tämän lisäksi tutkijalla 
(tai rekisterinpitäjällä) on osoitusvelvollisuus siitä, että informointi 
on suoritettu tietosuoja-asetuksen edellyttämässä laajuudessa ja että 
tutkittaville on tavalla tai toisella kerrottu kaikki tietosuoja-asetuksen 
edellyttämät tiedot (Voutilainen 2019, 33; Aineistonhallinnan käsi- 
kirja. Informointi henkilötietojen käsittelyssä). 

Informaatiovapaus antaa perustan kahdelle keskeiselle oikeusperi- 
aatteelle, jotka ovat oikeus viestintään ja julkisuusperiaate. Näitä kah- 
ta oikeusperiaatetta tukevat muun muassa perustuslakiin kirjatut sa- 
nanvapaus, avoimuus sekä asiakirjajulkisuus ja -salassapito. Nämä 
periaatteet ovat demokraattisen yhteiskunnan merkkejä, mutta sa- 
malla perusarvoja, joihin tieteellinen tutkimus voi ainoastaan perus- 
tua ja joiden pohjalta tutkimus voi tuottaa uutta ja totuudenmukaista 
tietoa meitä ympäröivästä maailmasta. Tutkimuksen vapauden ja tie- 
teellisen tutkimuksen päämäärien vuoksi asianmukaiseen tutkimus- 
suunnitelmaan nojaavalla tutkijalla on lähtökohtaisesti laajat oikeu- 
det saada ja käsitellä tietoa (vrt. Voutilainen 2019, 38). Nämä ovat 
perusoikeuksia, kuten myös yksilön suojaan kuuluvat tiedon omis- 
tusoikeus (omaisuudensuoja) ja tiedollista itsemääräämisoikeut- 

ta? vahvistavat tietosuojamääräykset ja oikeus tietoturvaan. Yksilö saa 
säädöstasolla suojan tietosuojalainsäädännöstä ja tekijänoikeudesta, 
kun taas yhteiskunnan avoimuutta ja sananvapauden toteutumista 
tukevat viestintälainsäädäntö ja julkisuus- ja salassapitolainsäädäntö 
(Voutilainen 2019, 33, kuvio 1). 


Eettinen toimijuus tutkimusta suunniteltaessa 


TENKin vuoden 2019 ohje korostaa tutkijan vastuuta tutkimuksensa 
eettisestä ja moraalisten ratkaisujen kestävyydestä ja kypsyydestä. Tä- 
tä vastuuta ei ole mahdollista ulkoistaa, eli tutkija vastaa itse näiden 
toteutumisesta tutkimusprosessin koko keston ajan. Ennen tutkimus- 
toimien aloittamista laaditussa tutkimussuunnitelmassa tulee ilmetä 
eettiset riskit ja suunnitellut toimintatavat haittojen ja vahinkojen 
välttämiseksi (TENK 2019, 14). TENKin ohjeet antavat kokeneelle 
tutkijalle selkeät ohjeet siitä, miten hänen tulee valmistautua tutki- 
mukseensa ja mitä tutkimussuunnitelmaan tulee kirjata. TENKin oh- 
jeissa paneudutaan myös dokumentteihin, joita tutkija tai opiskelija 
tarvitsee suunnitelmansa tueksi. Näistä keskeisiä ovat aineistonhal- 
lintasuunnitelma, jossa kuvataan kerättävän aineiston elinkaari niin 
tarkkaan kuin suunnitteluvaiheessa on mahdollista, sekä tietosuoja- 
ja tietoturvaperiaatteet, joilla osoitetaan muun muassa, että henki- 
lötietojen käsittely on lainmukaista (EU:n yleinen henkilötietosuo- 
ja-asetus 2018 ja kansallinen tietosuojalaki 2019). 
Aineistonhallintasuunnitelmaa päivitetään tutkimusprosessin 
aikana, mutta tutkijan on syytä olla tietoinen oikeuksia koskevista 
sopimuksista, jotka tehdään ennen aineistonkeruun aloittamista. 
Ennakkoon sovittavia asioita ovat aineiston omistus-, hallinta- ja teki- 
jänoikeudet, aineiston käyttöoikeudet ja tutkittavien informointi. Ai- 
neistonhallintasuunnitelman tekemisen periaatteista ihmistieteelli- 
sessä tutkimuksessa löytyy ajankohtaista tietoa Tampereen tieto- 


3 Tiedollinen itsemääräämisoikeus ei ole itsenäinen oikeus vaan kattokäsite 
yksilön tiedollisille oikeuksille, jotka kohdistuvat hänen tietoihinsa. Ks. kä- 
sitteestä lisää Voutilainen 2019, 83-84. 


73 


https://doi.org/10.21435/tl.274 


Outi Fingerroos ja Marja Kokko 


arkiston Aineistonhallinnan käsikirjasta, jossa on käsitelty kysymyk- 
set, jotka liittyvät tutkimusaineiston käsittelyyn sen koko elinkaaren 
ajan käsitelty. 

Eettisten periaatteiden, arvojen ja moraalisen päätöksenteon poh- 
dintaa pitää harjoitella, koska yksiselitteistä ohjetta näihin kysymyk- 
siin ei ole vaan tulkinta ja päätös tutkimustoimista ovat aina tapaus- 
kohtaista. Henriikka Mustajoki ja Arto Mustajoki pohtivat ennakoi- 
van etiikan merkitystä tutkimustyössä vuonna 2017 julkaistussa 
teoksessaan A new approach to research ethics — Using guided dialogue 
to strengthen research communities. Teoksessa esitellään ennakoiva 
etiikka työkaluna, jonka avulla eettisiä kysymyksiä voidaan järjestel- 
mällisesti ja yhteisöllisesti sekä havainnoida että ratkaista. Ennakoiva 
etiikka lähtee liikkeelle eettisestä analyysistä ja eettisistä lähestymis- 
tavoista. Jälkimmäisillä tarkoitetaan seuraus-, sääntö- ja hyve-eettisiä 
lähestymistapoja. Mustajoen ja Mustajoen ajatuksena ennakoivassa 
eettisessä arvioinnissa on, että puntaroimalla omia eettisiä ennakko- 
asetelmiaan tutkija voi analysoida erilaisten näkökulmien tuottamia 
mahdollisia eettisiä ratkaisuja. Tärkeää on huomata, että lähestymis- 
tavat edustavat kaikki erilaisia näkemyksiä siitä, millainen on hyvä 
eettinen päätös. Vertailemalla eri lähestymistapojen kautta näkyväk- 
si tehtyjä ratkaisuvaihtoja, ne pystytään myös perustelemaan. Ratkai- 
suissa tulee tunnistaa ja avoimesti kertoa muulle tutkimusyhteisölle 
myös arvot, joihin haluaa ratkaisunsa pohjautuvan, ja toimia niiden 
mukaisesti. (Mustajoki & Mustajoki 2017, 1-15; Mustajoki 2018.) 

Mustajoen ja Mustajoen mukaan eettisiä ennakkokysymyksiä tulee 
harjoitella. Keskeisiä kysymyksiä, joiden avulla he haastavat tutkijaa 
käymään eettistä dialogia tutkimusta suunnitellessaan, ovat: 

- Keitä ovat tutkimukseen liittyvät osalliset? 

- Ketkä vaikuttavat tutkimukseen ja keihin tutkimus vaikuttaa? 

- Mitkä lait, ohjeet tai säännöt vaikuttavat jokaisen eri osallisen 

toimintaan tutkimustilanteessa? 

- Mitä vaihtoehtoja eri toimijoilla (erityisesti tutkijalla itsellään) 

on eettisen kysymyksen ratkaisemiseksi? (Mustajoki 2018.) 


TENKin HTK-ohje sekä Mustajoen ja Mustajoen "ennakoiva eettinen 
työkalupakki” ovat tärkeitä apuvälineitä tutkijanuraa suunnittele- 
valle siksi, että akateeminen tutkimusympäristö on viimeisten vuosi- 

kymmenien aikana muuttunut aikaisempaa kompleksisemmaksi. 
Tässä muutoksessa eettisten kysymysten ratkaiseminen ja tähän kuu- 
luvaan oppimisprosessiin harjaantuminen ovat muuttuneet haasteel- 
lisemmaksi. Tohtorikoulutettavat ovat entistä heterogeenisempi, 
määrällisesti kasvava ja mahdollisesti fyysisesti toisistaan etäällä ole- 
va joukko, jota leimaa myös eräänlainen globaali rajattomuus. Tiivis- 
tahtisessa tohtorikoulutuksessa tohtorikoulutettava voi kokea haas- 
tavana omaksua monimutkaisia tutkimuseettisiä periaatteita, joihin 
tavattiin harjaantua läsnäoloa edellyttäneessä akateemisessa keskus- 
telukulttuurissa. Monitieteisissä hankkeissa törmäävät myös erilaiset 
tieteenalakohtaiset käytänteet, jolloin sopiminen yhdessä tutkimus- 
eettisistä periaatteista on ensiarvoisen tärkeää. (Mustajoki & Musta- 
joki 2017, 1-6.) 

Tutkimukselta edellytetään, että sillä on perustutkimuksen tuo- 
tosten ohella yhteiskunnallista vaikuttavuutta, jolloin tutkimuksen 
asianosaisten joukko laajenee akateemisen yhteisön ulkopuolelle. 
Yhteiskunnallisen vaikuttavuuden vaatimus ja tavoittelu lisäävät en- 
tisestään ennakoivaan eettiseen arviointiin liittyvien kysymysten 
avaamista ja yhteisen eettisen tulkinnan tavoittamista. Mustajoki ja 
Mustajoki mainitsevat lisäksi, että avoin tiede ja tutkimus muokkaa- 
vat toimintaympäristöä. Tähän huomioon liittyy olennaisesti uusien 
teknologisten ratkaisujen käyttäminen tieteen ja tutkimuksen tuotos- 
ten laajemmassa hyödyntämisessä. (Mt.) 


Tietolaatikko: Tutkimuksen asianosaiset 


TENKin ohje (2019) korostaa jokaisen ihmisen tiedollista itsemäärää- 
misoikeutta. Tutkittava on toisin sanoen tutkimuseettisestä tarkastelus- 
ta katsottuna erittäin vahvasti asianosainen. TENKin Hyvä tieteellinen 
käytäntö (HTK-ohje vuodelta 2012) -ohjeessa todetaan: ”Rahoitusläh- 
teet ja tutkimuksen suorittamisen kannalta merkitykselliset muut sidon- 
naisuudet ilmoitetaan asianosaisille ja tutkimukseen osallistuville ja ra- 
portoidaan tutkimuksen tuloksia julkaistaessa”. 

Asianosaisuus on alun perin hallinto-oikeuden alalla käytetty käsite. 
Asianosainen on luonnollinen henkilö tai oikeushenkilö, johon asiassa 
annettava päätös kohdistuu tai jonka oikeuteen, etuun tai velvollisuu- 
teen päätös vaikuttaa. (Aalto-Heinilä & Kurki 2019; Louhiala 2018.) 

GDPR:n (2018) ja kansallisen tietosuojalain (2019) voimaantulon 
myötä asianosaisuuden käsite nousi myös ihmistieteellisen tutkimuk- 
sen ytimeen. Asianosaisuuden tunnistaminen on tehtävä, johon ihmis- 
tieteellisessä tutkimuksessa on valmistauduttava ennen varsinaisia käy- 
tännön toimia. Eettisessä päätöksentekoprosessissa asianosaisuus on 
myös jatkuvasti läsnä, joten sen merkitystä tulee pohtia tutkimustyön 
kaikissa vaiheissa. Tutkijan on osattava määrittää, keitä tutkimuksen 
mahdolliset asianosaiset ovat ja kuinka heidän ihmisarvonsa kunnioit- 
taminen ja ihmisoikeuksien huomioonottaminen toteutetaan tutkimuk- 
sen aikana. Asianosaisten informointi tulee suorittaa tutkimuksen alus- 
sa. (Ks. Clarkeburn & Mustajoki 2007, 10, 22, 30, 80.) 


Ihmistieteellisen tutkimuksen eettinen ennakkoarviointi 


TENK ja yliopistot edellyttävät, että tutkittaville tulee antaa ennalta 
tietoa tutkimusaineiston käytöstä koko aineiston elinkaaren ajalta. 
Joskus tutkimusasetelmat ovat sellaisia, että tutkimuksesta tai sen tu- 
loksista voi koitua tutkittavalle haittaa. (TENK 2019, 14.) Ennakoiva 
eettinen päätöksenteko edellyttääkin tällaisten tilanteiden tunnista- 
mista hyvissä ajoissa ennen tutkimuksen aloittamista. Eettinen en- 
nakkoarviointi toteutetaan ennen tutkimustoimintojen aloittamista. 

Eettisellä ennakkoarvioinnilla tarkoitetaan tutkimussuunnitelman 
arviointia tieteenalakohtaisten eettisten käytänteiden mukaisesti. 
Eettisen ennakkoarvioinnin tekee ihmistieteiden eettinen toimikunta 
tutkijan pyynnöstä. Toimikunta arvioi tutkimusasetelman ja antaa 
sen pohjalta eettisen lausunnon. (TENK 2019, 14.) Tätä ohjetta nou- 
datetaan ihmistieteellisessä tutkimuksessa pääsääntöisesti. Poikkeuk- 
sen muodostavat tutkimusasetelmat, joiden ennakkoarvioinnista 
säädetään erikseen lääketieteellisestä tutkimuksesta annetussa laissa 
(488/1999). 

TENK 2019 -ohjeessa eritellään kuusi periaatteellista tilannetta, 
jossa tutkijan tulee pyytää ihmistieteiden eettiseltä toimikunnalta eet- 
tinen ennakkoarviointi: 


1. tutkimukseen osallistumisessa poiketaan tietoon perustuvan 
suostumuksen periaatteesta, 

2. tutkimuksessa puututaan tutkittavien fyysiseen koskematto- 
muuteen, 

3. tutkimus kohdistuu alle 15-vuotiaisiin ilman huoltajan erillistä 
suostumusta tai informointia, jonka perusteella huoltajalla olisi 
mahdollisuus kieltää lasta osallistumasta tutkimukseen, 

4. tutkimuksessa tutkittaville esitetään poikkeuksellisen voimak- 
kaita ärsykkeitä, 

5. tutkimuksessa on riski aiheuttaa tutkittaville tai heidän lähei- 
silleen normaalin arkielämän rajat ylittävää henkistä haittaa tai 

6. tutkimuksen toteuttaminen voi merkitä turvallisuusuhkaa tut- 
kittaville tai tutkijalle tai heidän läheisilleen. (TENK 2019, 16.) 


Eettisessä arvioinnissa punnitaan tutkittaville henkilöille, heidän lä- 
heisilleen ja mahdollisesti myös tutkijalle itselleen koituvia riskejä, 
haittoja ja niiden todennäköisyyttä. Toimikunnan tehtävänä on rat- 
kaista, onko tutkimuksella tavoitellun uuden tiedon merkitys riittävä 
suhteessa tutkimuksen mahdollisiin haittoihin ja riskeihin ja ovatko 
tutkimussuunnitelmassa esitetyt ennakoivat toiminnot riittäviä hait- 
tojen ja riskien minimoinnin näkökulmasta. (TENK 2019, 15.) 

On hyvä tiedostaa, että tutkija on aina itse vastuussa tutkimusase- 
telmansa eettisistä ja moraalisista ratkaisuista. Eettinen arviointi ei 
siis koskaan siirrä vastuuta tutkimuksen eettisyydestä pois tutkijalta. 
TENK lisäksi edellyttää, että opettajat perehdyttävät opiskelijat eet- 
tisen ennakkoarvioinnin periaatteisiin. Tarpeen vaatiessa opettaja 
tekee lausuntopyynnön yhdessä opiskelijan kanssa. Yleistyvä tapa on, 
että rahoittaja, yhteistyökumppani, tutkimuskohde tai julkaisija voi- 
vat edellyttää lausuntoa siitä, että tutkimussuunnitelma tai julkaisu 
täyttävät hyvän tieteellisen käytännön ja eettisen ennakkoarvioinnin 
kypsyyttä osoittavat kriteerit. (TENK 2019, 14-15.) 

Varsinaista eettistä lausuntoa ei voi pyytää jälkikäteen — eli siinä 
vaiheessa kun tutkimustoimet on jo aloitettu. Tähän lähtökohtaan 
viittaa ennakoiva eettinen päätöksenteko. Kun tutkimusta tehdään 
muualla kuin Suomessa, on tutkijan vastuulla selvittää kohdemaan 
eettisen ennakkoarvioinnin käytänteet. TENKin ohje sitoo tutkijoita 
näin kansainvälisissä yhteishankkeissa Suomessa tai Suomen rajojen 
ulkopuolella. Ohjetta noudatetaan soveltuvin osin vastaavissa tilan- 
teissa myös esimerkiksi yritysyhteistyössä (TENK 2019, 5, 16). 

Länsimaisiin niin kutsuttuihin metatason oikeusperusarvoihin kuu- 
luu periaate oikeudesta tietoon ja tutkimuksen vapauteen. Toisaalta 
jokaisella henkilöllä on itsemääräämisoikeus omien henkilötietojen- 
sa käyttöön, kuten myös tekijänoikeuksiinsa. Esimerkiksi tunnisteel- 
listen henkilötietojen ja erityisiä henkilötietoryhmiä koskevan tiedon 
käsittely tutkimuksessa ovat aihepiirejä, joiden kuuluu aiheuttaa tut- 
kijan arjessa merkittävää päänvaivaa, sillä jokaisella ihmisellä on läh- 
tökohtaisesti lain takaama oikeus tietojensa itsemääräämisoikeuteen. 
Tieteen vapaudella tarkoitetaan tutkimuksen (tieteen ja taiteen) ja 
ylemmän opetuksen vapautta, mikä on Suomessa turvattu sekä pe- 
ruslaissa (PL 731/1999, 16 $) että yliopistolaissa (4.7.2009/558): 


Yliopistolaki (28.12.2018/1367) 
2$ 
Tehtävät 


Yliopistojen tehtävänä on edistää vapaata tutkimusta sekä tieteellistä ja 
taiteellista sivistystä, antaa tutkimukseen perustuvaa ylintä opetusta sekä 
kasvattaa opiskelijoita palvelemaan isänmaata ja ihmiskuntaa. Tehtäviään 
hoitaessaan yliopistojen tulee tarjota mahdollisuuksia jatkuvaan oppimi- 
seen, toimia vuorovaikutuksessa muun yhteiskunnan kanssa sekä edistää 
tutkimustulosten ja taiteellisen toiminnan yhteiskunnallista vaikuttavuut- 
ta. (28.12.2018/1367.) 

Yliopistojen tulee järjestää toimintansa siten, että tutkimuksessa, tai- 
teellisessa toiminnassa, koulutuksessa ja opetuksessa varmistetaan kor- 
kea kansainvälinen taso eettisiä periaatteita ja hyvää tieteellistä käytäntöä 
noudattaen. 


Tutkimuksen tiedonhankinta on autonomista, eikä tähän voida vai- 
kuttaa ulkopäin. Käytännössä tämä metatason oikeusperusarvo tar- 
koittaa sitä, että tiedeyhteisö voi harjoittaa ulkopuolisista auktoritee- 
teista riippumatonta tieteellistä toimintaa ja tutkimusta. Vapaalle ja 
autonomiselle toiminnalle voimassa oleva GDPR, kansallinen lain- 
säädäntö, yleisesti tunnustetut tutkimuseettiset käytänteet, HTK ja 
eettinen ennakkoarviointi asettavat oikeudelliset raamit. Tieteen va- 
paus tarkoittaa toisin sanoen myös lainsäädännöllistä ja eettistä vas- 
tuuta, joka sitoo jokaista tutkijaa. Kulunut sanonta ”vapaus lisää 

vastuuta” onkin eettisen tutkijuuden harjoittamisessa merkittävällä 
tavalla totta. 

Kahteen läheisesti toisiinsa liittyvään oikeuteen, tieteen vapauteen 
ja sananvapauteen, vedotaan erilaisissa tilanteissa yllättävilläkin ta- 
voilla. Yksi ajankohtaisista keskustelun aiheista kansainvälisessä aka- 
teemisessa kontekstissa on 2010-luvun loppupuolella Eurooppaakin 
ravistellut ilmiö, jossa akateemista vapautta on pyritty rajoittamaan 
autoritaarisen hallinnon asettamilla rajoituksilla (Valiverronen 2019, 
4-5). Esa Väliverronen kirjoittaa artikkelissaan ”Tieteen vapauden ja 
tutkijan sananvapauden ongelmat yhä näkyvämpiä” siitä, että tutki- 
joiden häirintä, julkinen painostus ja niin kutsuttu maalittaminen 
ovat yleistyneet myös Suomessa. Kysymys on tieteellisen tutkimuksen 
ja sananvapauden rajoittamisyrityksistä, mikä ravistelee länsimaisen 
tieteen itsemääräämisoikeutta merkittävällä tavalla. ( Väliverronen 
2019.) 


Myös yliopistotutkijoihin kohdistuu sananvapauden uhkia. Yksi niistä 
on varsinkin sosiaalisen median käytön myötä yleistynyt tutkijoiden uh- 
kailu. Yhteiskunnallisen keskustelun ilmapiirin kiristyminen ja populis- 
tisten liikkeiden nousu ovat tehneet tutkimustiedon ja asiantuntijoiden 
näkemysten kyseenalaistamisesta muodikasta. Toimittajien tavoin myös 
tutkijat ovat joutuneet vihapuheen, uhkailun ja vainon kohteeksi varsin- 
kin sosiaalisessa mediassa. Ongelma on ikävä kyllä tuttu myös Suomessa, 
kuten Tiedonjulkistamisen neuvottelukunnan kysely vuonna 2015 osoit- 
ti (Kettunen 2016). Uhkailua, vaientamisyrityksiä ja trollausta kohtaavat 
esimerkiksi ympäristötutkijat, ravitsemustutkijat, rasismin ja monikult- 
tuurin tutkijat sekä sukupuolentutkijat. (Valiverronen 2019, 7.) 


Tieteen vapaus ja tutkijan sananvapaus ovat osa tutkijan ammatti- 
etiikan perusydintä, sillä tutkijan tehtävänä on tuottaa luotettavaa 
tietoa ympäröivästä maailmasta (esim. Muukkonen 2010, 16). Pe- 
rustuslain turvasta huolimatta tieteen vapauden teemat ovat nous- 
seet 2010-luvulla akateemisen keskustelun aiheeksi yhä vahvemmin. 
Vuonna 2019 julkaistiin ensimmäinen tutkimusetiikan barometri, 
jossa tarkasteltiin suomalaisen tiedeyhteisön hyvän tieteellisen käy- 
tännön toteutumista. Barometri osoitti, että Suomessa tutkijat nou- 
dattavat HTK-ohjetta hyvin. Tiedeyhteisö on kuitenkin huolissaan 
tutkimusetiikan hyvän tason säilymisestä ja hyvien tieteellisten käy- 

täntöjen noudattamisen arvostuksesta tulevaisuudessa. Suurimpina 
uhkina nykytilanteelle koetaan kilpailutettuun rahoitukseen sekä jul- 
kaisemiseen ja uralla etenemiseen liittyvät paineet (Suomen ensim- 
mäinen tutkimusetiikan barometri on julkaistu [TENK)). 

Keväällä 2018 voimaan astunut EU:n yleinen tietosuoja-asetus 
nostatti tieteen sisällä toisenlaisen huolen tieteen ja myös sananva- 
paudesta. Käytännössä tiedeyhteisö joutui puntaroimaan, mitä tie- 
teen vapaus ja autonomia tarkoittavat internetin aikakaudella, kun 
ihmisten henkilötietoja on äärettömän helppo kalastella erilaisilta 
media-alustoilta. Tutkijat pelkäsivät, että GDPR muuttaa ihmisiin 
kohdistuvan tutkimuksen käytänteitä radikaalisti. Tilanne rauhoittui 
vasta, kun GDPR:ää tarkentava kansallinen tietosuojalaki astui voi- 
maan vuonna 2019. Siinä tarkennettiin henkilötietojen käsittelyä 
koskevia kohtia tieteellisessä tutkimuksessa. Tietosuojalaissa (TsL 
4 $, 3 kohta) todetaan, että henkilötietoja saa kasitella* muun muassa 
silloin, kun 


3) käsittely on tarpeen tieteellistä tai historiallista tutkimusta taik- 
ka tilastointia varten ja se on oikeasuhtaista sillä tavoiteltuun 
yleisen edun mukaiseen tavoitteeseen nähden; tai 

4) henkilötietoja sisältävien tutkimusaineistojen, kulttuuriperin- 
töaineistojen sekä näiden kuvailutietoihin liittyvien henkilö- 
tietojen käsittely arkistointitarkoituksessa on tarpeen ja oikea- 
suhtaista sillä tavoiteltuun yleisen edun mukaiseen tavoittee- 
seen ja rekisteröidyn oikeuksiin nähden. 


Tämä poikkeussääntö antaa mahdollisuuden käsitellä luonnollisen 
henkilön tiedollisesta itsemääräämisoikeudesta huolimatta tämän 
henkilötietoja, kun tutkimus perustuu asialliseen tutkimussuunnitel- 
maan (ks. Voutilainen 2019, 86-122). Tässä tapauksessa henkilötie- 
tojen käsittelyperusteeksi voidaan valita yleisen edun nimissä tehtävä 
tutkimus. Yleisen etuun vetoaminen edellyttää tutkimussuunnitel- 
man lisäksi myös aineistonhallintasuunnitelmaa, jossa puolestaan on 


4 Tarkemmin "tietosuoja-asetuksen 6 artiklan 1 kohdan e alakohdan mukai- 
sesti”. 

otettava edellä mainitun asetuksen edellyttämät tietosuoja- ja tieto- 
turvavaatimukset. Ihmistieteellisessä tutkimuksessa, kuten tieteessä 
ylipäänsä, on tärkeää osata tehdä tietoisia ennakkoratkaisuja, ja tämä 
edellyttää, että osataan erottaa toisistaan oikeudelliset säädökset ja 
eettiset säännöt, normit, arvot ja hyveet. Tieteen vapautta siis supiste- 
taan oikeudellisella säätelyllä. 

Tutkimuksen oikeudellisen säätelyn ja vapauksien jännitteisyys 
heijastavat oikeusjärjestelmämme moniäänisyyttä, mikä aiheuttaa 
hämmennystä ja käsitteellistä sekaannusta. Tärkeää on huomata, 
että sananvapauden rajoittamisen ja kunnioittamisen tarpeesta voi- 
daan avoimessa yhteiskunnassa esittää toisistaan poikkeavia tulkinto- 
ja (Lehto 2019, 189). Sananvapautta puolustettaessa perusteena on 
YK:n vuoden 1966 yleissopimus kansalaisoikeuksista ja poliittisista 
oikeuksista. Tästä sopimuksesta, johon myös Suomi on sitoutunut, 
on muodostunut länsimaisten yhteiskuntien vahva perusarvojen ja 
-oikeuksien pohja. Suomalaisessa oikeusjärjestelmässä sananvapaus 
on alistettu rajoitteille eurooppalaisten arvolähtökohtien mukaisesti. 
Sananvapaus on näin sovitettu yhteen muiden oikeuksien kanssa, ei- 
kä sitä meillä ymmärretä samalla tavalla fundamentaaliseksi ”pyhäk- 
si” oikeudeksi kuin esimerkiksi Yhdysvalloissa (Lehto 2019, 189; ks. 
myös Nuotio 2019, 204-206). 

Suomessa sananvapauden käsitys ja oikeudellinen säätely nojaavat 
vahvasti Euroopan ihmisoikeussopimukseen (EIS). Ajattelu heijas- 
tuu myös TENKin vuoden 2019 suosituksiin, joissa tutkimusetiikan 
yksi keskeisimpiä kulmakiviä on vahingon tuottamisen välttäminen 
(TENK 2019, 7). Tutkimusetiikka antaa suuntaviivoja siihen, miten 
tieteellisessä tutkimuksessa noudatetaan sananvapautta koskevaa itse- 
säätelyä. Lisäksi Julkisen sanan neuvosto on tuottanut perussopimuk- 
sen, joka antaa vastaavan itsesäätelyohjeistuksen. (Ks. Voutilainen 
2019, 241-242.) Eurooppalainen käsitys sananvapauden rajoittami- 
sesta sekä rasismin, syrjinnän ja muukalaisvihan torjumisesta ja näi- 
den sovittamisesta yhteen muiden lakien kanssa juontaa juurensa 
historiaan ja yhteiskunnalliseen kokemukseen (Nuotio 2019, 204). 
Sananvapauteen kuuluu se, että jokaisella on valta arvioida itselleen 
tärkeitä asioita. Sananvapautta ei siis lähtökohtaisesti pyritä supista- 
maan tai arvioimaan sen ulottuvuuden rajoja, vaan sananvapauden 
rajoitukset ovat poikkeuksia pääsäännöstä. Koska kysymys on juuri 

perusoikeudesta, rajoituksilla tulee olla vahva yhteiskunnallinen 
intressi (Voutilainen 2019, 239-240). 


Ihmisarvon ja ihmisoikeuksien tutkimuseettinen tarkastelu 


Tutkimusetiikan opetuksessa ei voi liikaa korostaa, mitä tarkoittavat 
tieteen arvovapaus ja arvosidonnaisuus, jotka ovat sekä suomalaisen 
että läntisen akateemisen yhteisön yleisesti hyväksyttyjä ja myös la- 
kiin pohjautuvia perusarvoja (ks. Launis 2018; Aalto-Heinilä & Kurki, 
2019). Edellä esiteltiin argumentaatiota, joka puolustaa oikeudellista 
säätelyä muun muassa vihapuheen estämiseksi, koska kysymykses- 
sä on samalla vahingon tuottamisen välttäminen. Euroopan ihmis- 
oikeustuomioistuin (EIT) pitää tärkeänä erottelua tunteiden loukkaa- 
misen ja ihmisarvoon puuttuvan vihapuheen välillä. EIT painottaa 
sananvapauden tärkeyttä, mutta ihmisarvoa ei saa missään tilanteessa 
loukata. Ihmisarvon loukkaamattomuudesta kiinnipitäminen ei ole 
tämän tulkinnan mukaan sananvapauden rajoittamista (Nuotio 2019, 
207-208). 

Ihmisoikeudet muodostavat monisyisen kokonaisuuden, joita voi- 
daan lähestyä muun muassa kysymyksillä, mitä oikeuksia kaikilla ih- 
misillä pitäisi olla ja mitä näillä oikeuksilla suojataan. Ihmisarvon 
tarkasteluun liittyy jollain tapaa aina käsityksiä ihmisoikeuksista. Kä- 
sitteitä tosin käytetään laajasti ja eri tavoin, minkä vuoksi on syytä 
tarkastella näiden käsitteiden keskinäistä yhteyttä. (Niemi 2019, 129.) 
Ihmisarvo on käsitteenä osa oikeudellista järjestelmää, mutta sitä on 
tulkittava myös etiikan lähtökohdista (Niemi 2019, 130). Ihmisarvon 
ja tutkittavien itsemääräämisoikeuden kunnioittaminen on myös 
TENKin ihmisiin kohdistuvan tutkimuksen eettisten periaatteiden 
keskeinen ydin (TENK 2019, 7). On tärkeää huomata, että ihmisarvo 
on luovuttamaton oikeus, joka perustuu pelkästään ihmisyyteen eli 
kaikille kuuluvaan erityiseen arvokkuuteen (Niemi 2019, 130; Launis 
2018, 12; Tieteen termipankki 17.2.2020: Filosofia: ihmisoikeudet). 

Käsitteenä ihmisoikeudet viittaa samantyyppisiin perustavanlaa- 
tuisiin oikeuksiin, kuten kansallisessa kontekstissa käytössä oleviin 
perusoikeuksiin tai perustuslaillisiin oikeuksiin. Ihmisoikeudet viit- 
taavat globaalisti tunnustettuihin oikeuksiin, joiden tavoitteena on 

luoda vähimmäisvaatimukset niihin oikeuksiin, jotka valtiot tunnus- 
tavat kansallisesti. Ihmisoikeudet on turvattu kansainvälisissä ih- 
misoikeussopimuksissa, mutta edellä mainitut perusoikeudet tai 
perustuslailliset oikeudet voivat mennä kansainvälisiä oikeuksia pi- 
demmälle. Näistä oikeuksista puhutaan yleensä yhtenä kategoriana, 
ja ajatuksena on, että ne säätelevät inhimillisen elämän perustavimpia 
vaatimuksia. Perustuslain mukaan Suomen valtiosääntö turvaa ihmis- 
arvon loukkaamattomuuden ja yksilön vapauden ja oikeudet sekä 
edistää oikeudenmukaisuutta yhteiskunnassa. Suomen perustuslain 
22 $:n mukaan julkisen vallan on myös turvattava perusoikeuksien ja 
ihmisoikeuksien toteutuminen (Suomen perustuslaki 11.6.1999/731, 
luku 2 perusoikeudet). 

Kaikkien ihmisoikeuksien perustana oleva ihmisarvo yhdistää 
käsitteenä erilaisia yksittäisiä ihmisoikeuksia mukaan lukien perus- 
oikeudet. Maailmalla matkustavan ja tutkimustyötä tekevän tutkijan 
on hyvä tunnistaa, että varsin laajan kansainvälisen hyväksynnän 
saaneet ihmisoikeudet eivät välttämättä kosketa kaikkia. Esimer- 
kiksi joissakin maissa nämä oikeudet koskettavat vain osin naisia. 
Ihmisoikeusjärjestelmän yleinen tavoite kaikkien ihmisten ihmisar- 
von turvaajana on laajasti hyväksytty, mutta samalla sitä on kritisoitu 
muun muassa kiinnittymisestä länsimaisiin yksilökeskeisiin arvoihin. 
(Niemi 2019, 134-135.) 


Eettinen toimijuus on tutkijan ammattitaitoa 


Tässä luvussa on todettu, että tieteellinen tutkimus edellyttää tieteen 
etiikkaa. Kysymys on tutkijan ammattitaidon osa-alueesta ja tuotettu- 
jen tutkimustulosten laadusta. Tutkimustulosten luotettavuus edellyt- 
tää tieteen hyvien käytäntöjen tuntemista ja noudattamista. Tieteelli- 
sen toiminnan yleinen hyväksyttävyys puolestaan vaatii, että eettiset 
näkökohdat otetaan huomioon. Eettisiä asioita ovat hyvän tieteellisen 
käytännön ja tutkimuksen luotettavuuden ohella asiat, joilla varmis- 
tetaan tutkimukseen liittyvien oikeudellisten vaatimusten noudatta- 
minen. 

Eettisia kysymyksiä kannattaa pohtia ennen kuin niistä tulee eet- 
tisiä ongelmia. Ennakoivaan eettiseen pohdintaan hyvä lähtökohta 

on TENKin ohje Hyvä tieteellinen käytäntö ja sen loukkausepäilyjen 
käsitteleminen Suomessa (HTK 2012), sillä siihen on kirjoitettu tut- 
kijayhteisön yleiset arvot, tavoitteet ja tutkimuseettiset ohjenuorat. 
Tieteellinen tutkimus voi olla eettisesti hyväksyttävää ja luotettavaa ja 
sen tulokset uskottavia vain, jos tutkimus on suoritettu hyvän tieteel- 
lisen käytännön edellyttämällä tavalla. Hyvää tieteellistä käytäntöä 
koskevien ohjeiden soveltaminen on tutkijayhteisön itsesäätelyä, jol- 
le lainsäädäntö määrittelee rajat. Hyvä tieteellinen käytäntö on myös 
osa tutkimusorganisaatioiden laatujärjestelmää. (HTK 2012, 6.) 

Ennakoiva etiikka puolestaan on työkalu, jonka avulla eettisiä ky- 
symyksiä voi järjestelmällisesti ja yhteisöllisesti sekä havainnoida 
että ratkaista. Henriikka Mustajoki on kirjoittanut, että ennakoivas- 
sa etiikassa ”käsitellään eettisiä kysymyksiä ennen kuin niistä syn- 
tyy eettisiä ongelmia eli hyvissä ajoin ja systemaattisesti osana tutki- 
musprosessia” (Mustajoki 2018). Ennakoiva etiikka on mahdollista 
ainoastaan toimivan eettisen dialogin kautta. Tämä tarkoittaa sitä, 
että eettinen vastuullisuus syntyy yhteisen vastuunkannon ja toden- 
nettavuuden myötä. Opiskelijan on tärkeä opetella eettistä toimintaa 
osana opintojaan. Hänen oikeuksiinsa kuuluu tutkimusetiikan käy- 
täntöjen opettelu ohjatusti. Esimerkiksi tutkimussuunnitelma ja sii- 
hen sisältyvä aineistonhallinta sisältää runsaasti päätöksiä, joita voi- 
daan tarkastella tutkimuseettisistä näkökulmista. Siksi tutkijoiden ja 
ohjaajien täytyy intensiivisesti kiinnittää huomiota tutkimussuunni- 
telmaan ja sen tueksi tehtyyn aineistonhallintasuunnitelmaan, jotta 
työ kestää sekä tiedeyhteisön oman kriittisen itsesäätelyn että taklaa 
ulkopuolelta tulevan kritiikin työn tutkimuseettisistä perusteista. 

Eettiset päätökset ovat tilannesidonnaisia. Se mikä sopii yhteen 
tutkimusasetelmaan ei välttämättä päde toisessa yhteydessä. Mustajo- 
en sanoin tarvitaan tuettua tutkimuseettistä dialogia, ”jossa kysytään 
ja etsitään yhdessä vastauksia kysymyksiin siitä, mitä tulisi tutkia tai 
miten tutkimuskohteita tulisi kohdella, ja [joka] on työtapa, joka vah- 
vistaa tutkimusyhteisöä sekä tukee yksittäisen tutkijan mahdollisuuk- 
sia tehdä hyvää tiedettä”. (Mustajoki 2018.) 

Päätämme tämän luvun toteamalla, että tutkijan ja opiskelijan on 
aina hyödyllistä pohtia omaa eettistä toimijuuttaan seurauseettisen 
päätöksenteon näkökulmasta. Seurausetiikka on käsitys, ”jonka mu- 
kaan teon moraalinen arvo arvioidaan pelkästään teon seurausten 

arvon avulla” (Tieteen termipankki 17.2.2020: Filosofia: seuraus- 
etiikka). Seurauseettinen päätöksenteko ohjaa tutkimuksen tekijää 
arvioimaan tekojen ja päätösten vaikutuksia yleisen hyödyn ja mah- 
dollisten tutkittaville koituvien haittojen näkökulmasta. Eettisesti 
kestävä tutkimus on sellainen, että sen seuraukset — eli tehty tutkimus 
- minimoivat haitat ja maksimoivat hyödyn. Tutkijan oma, ennakoi- 
va päätöksenteko edellyttää, että nämä pohdinnat tehdään näkyviksi 
jo ennen tutkimusta aineistonhallinnan suunnittelussa. Tutkimuksen 
valmistuessa eettistä päätöksentekoketjua tulisi reflektoida eli tehdä 
myös muille läpinäkyväksi. 


Tietolaatikko: Aineistonhallinnan ABC 


Kun opiskelija, apurahalla työskentelevä henkilö tai työsuhteeton tutkija 
käsittelee opinnäytetyössään tai tutkimuksessaan henkilötietoja (ks. 
Tietosuojavaltuutetun toimisto: Mikä on henkilötieto?), hän on pää- 
sääntöisesti vastuussa siitä, että tämä käsittely on lainmukaista. Itse- 
näisesti työtään tekevä opiskelija tai tutkija on henkilötietojen käsittelyn 
osalta rekisterinpitäjä. Rekisteri syntyy aina, kun tutkimustyön missä ta- 
hansa vaiheessa käsitellään henkilötietoja. Tästä rekisteristä on tiedotet- 
tava tutkittaville eli rekisteröidyille. Tiedottaminen tapahtuu tietosuoja- 
ilmoituksella, jossa kerrotaan henkilötietojen käsittelyn tarkoituksesta ja 
keinoista eli miksi ja miten henkilötietoja käsitellään (ks. Tietosuojaval- 
tuutetun toimisto: Henkilötietojen käsittely). 

Rekisterinpitäjä vastaa opinnäytetyön tai tutkimuksen henkilötietojen 
käsittelyn lainmukaisuudesta ja asianmukaisuudesta. Rekisterinpitäjällä 
tulee olla riittävä tietosuoja- ja tutkimusosaaminen sekä eettinen ym- 
märrys toisen ihmisen henkilötietojen käsittelyn tuomista vastuista jo 
ennen varsinaisten tutkimustoimien aloittamista. Henkilötietoja sisäl- 
tävän tutkimusaineiston kohdalla opiskelijan tai tutkijan tehtävänä on 
huolehtia tietosuojan toteutumisesta, sillä se on rekisteröidyille kuuluva 
perusoikeus (ks. Tietosuojavaltuutetun toimisto: Rekisteröidyn oikeu- 
det). Opinnäytetöiden tekijöiden osaamista tukee ja valvoo opettaja/ 
ohjaaja. 

Tietosuojatoimilla osoitetaan, milloin ja millä edellytyksillä henkilö- 
tietoja voidaan käsitellä. Käsittely perustuu aina lakiin. Henkilötietojen 
käsittelyllä tarkoitetaan jokaista vaihetta henkilötietojen keruusta tie- 
tojen mahdolliseen tuhoamiseen (ks. Tietosuojavaltuutetun toimisto: 
Henkilötietojen käsittelyn elinkaari, tietosuojaperiaatteet ja tietojen suo- 
jaaminen). Viimeistään tutkimussuunnitelman hyväksymisvaiheessa 

opiskelijan tai tutkijan ja hänen ohjaajansa on yhdessä kartoitettava ja 
varmistettava, että opiskelija on tunnistanut ennakoivan eettisen pää- 
töksenprosessin vaiheet ja että opiskelija tai tutkija tietää, miten hän 
dokumentoi henkilötietojen riskienarvioinnin ja käsittelyn eri vaiheet 
työnsä johdantolukuihin. 

Kaikkeen henkilötietojen käsittelyyn tulee liittää dokumentoitu ris- 
kienarviointi (ks. Tietosuojavaltuutetun toimisto: Vaikutustenarviointi). 
Arvioinnissa asetutaan tutkittavan asemaan ja kysytään vähintäänkin 
seuraavat kysymykset: 

- Mitä tutkittavan vapauksia tai oikeuksia henkilötietojen käsittely 

voi vaarantaa? 

- Mitä vahinkoja tutkittavalle voi aiheutua suunnitellusta henkilö- 

tietojen käsittelystä? 

— Millä toimenpiteillä tutkittavalle aiheutuva riski poistetaan tai sitä 

pienennetään? 


Henkilötietojen käsittelyyn liittyvää riskiä voidaan pienentää minimoi- 
malla käsiteltävien henkilötietojen määrää, esimerkiksi pseudonymisoi- 
malla ja anonymisoimalla henkilötietoja. (Ks. Tietosuojavaltuutetun 
toimisto: Pseudonymisodut ja anonymisoidut tiedot.) 

Tarkistuslista: 

- Tutkimustyön tärkein vaihe on henkilötietojen käsittelyn osalta 
ennakoiva suunnittelu ja aineistonhallinnan kokonaisuuden hah- 
mottaminen. Tämä suunnittelu tehdään aina ennen aineiston- 
hankinnan aloittamista. 

- Opiskelijoiden ja tutkijoiden tulee perehtyä oman tutkimusorgani- 
saationsa tuottamaan ohjeistukseen. Erilaiset tietoturvaan liitty- 
vät palvelut ovat organisaatiokohtaisia. 

- FSD:n eli Tietoarkiston aineistonhallinnan käsikirjasta löytyy ajan- 
tasainen vastaus jokaiseen aineistonhallintaan liittyvään kysymyk- 
seen (ks. Tietoarkisto. Aineistonhallinnan käsikirja). 

- Tutkimusaineistoja vastaanottavat arkistot ohjeistavat asiakkai- 
taan aineistonhallinasta. 

— Jos yliopisto on rekisterinpitäjä, yliopistolla on oltava kaikki doku- 
mentaatio, joka liittyy henkilötietojen käsittelyyn. Aineisto toimite- 
taan kirjaamoon tai muulle, organisaation ohjeistamalle taholle. 

- Ohjaajien vastuu on merkittävä etenkin silloin, kun ohjattava on 
itse rekisterinpitäjä. Ohjattavilla on oikeus saada ja vaatia ajanta- 
saista ohjeistusta ohjaajiltaan. 

- Opiskelijan vastuu rekisterinpitäjänä edellyttää toimenpiteitä, jot- 
ka tulee dokumentoida opinnäytetöiden johdantolukuihin riittä- 
vällä tarkkuudella. 

Suunnitteletko tutkimusta poliittisesta ääriliikkeestä? Vai onko aihee- 
nasi masennus, nuorten päihdeongelmat tai vaikkapa vanhemmuu- 
den haasteet ja äitimyytit? Olet astumassa kentälle, jossa tutkimus- 
eettisten harkinnan ja ohjeiden noudattamisen merkitys korostuu. 
Sensitiivisten aiheiden tai arkaluonteiseen tietoon ja erityisiin hen- 
kilötietoryhmiin kohdistuva tutkimus edellyttää varautumista tut- 
kimusprosessin eri vaiheisiin liittyviin eettisiin haasteisiin ja siten 
huolellista suunnittelua. Suomen lainsäädännössä tutkimuksellisiin 
erityisryhmiin määritellään kuuluvaksi muun muassa alaikäiset, ras- 
kaana olevat tai imettävät naiset, vangit ja oikeuspsykiatriset potilaat 
sekä tutkittavat, joiden itsemääräämiskyky on alentunut sairaudes- 
ta, vammasta tai muusta vastaavasta, muusta kuin vain ikään liitty- 
västä syystä (Laki lääketieteellisestä tutkimuksessa 1999/488). Tässä 
luvussa keskitymme etnografisen tutkimuksen tekemiseen, kun koh- 
teena ovat tutkimuksellisiin erityisryhmiin kuuluvat vammaiset ja 
vajaakykyiset henkilöt. Luku on esimerkki tieteenalakohtaisesta käy- 
tänteestä, ja avaamme kysymystä tutkimussuunnitelman (suunnitel- 
man malli O'Learya 2010 mukaillen) avulla. Luvussa nostamme esiin 
näkökulmia, joihin sensitiivisessä tutkimuksessa tulee kiinnittää eri- 
tyistä huomiota. Tarkastelu siis rajautuu vammaisia ja vajaakykyisiä 
koskevaan tutkimukseen liittyvään eettiseen suunnitteluun. 

Tietolaatikko: Mitä on arkaluontoinen eli erityisiä 
henkilötietoryhmiä koskeva tieto? 


EU:n yleisen tietosuoja-asetuksen yhdeksännen pykälän mukaan erityi- 

siin henkilötietoryhmiin kuuluvia ovat tiedot, joista ilmenee henkilön 

— rotu tai etninen alkuperä, 

- poliittisia mielipiteitä, 

- uskonnollinen tai filosofinen vakaumus, 

- ammattiliiton jäsenyys, 

— terveyttä koskevia tietoja, 

— seksuaalista käyttäytymistä ja suuntautumista koskevia tietoja ja/tai 

— geneettisiä ja biometrisia tietoja henkilön yksiselitteistä tunnistamis- 
ta varten. 

Arkaluontoisia tietoja voidaan kuitenkin kerätä tieteelliseen tutkimus- 

käyttöön tutkittavien nimenomaisella suostumuksella ja muilla lainsää- 

dännössä määritellyillä kriteereillä. 

Lähteet: EU:n yleinen tietosuoja-asetus 2016/679, 9 (; Tietosuojavaltuu- 

tetun toimisto / Erityisten henkilötietoryhmien käsittely. 


YK:n yleissopimuksessa vammaisten henkilöiden oikeuksia (2016/27) 
koskevan määritelmän mukaan ”vammaisiin henkilöihin kuuluvat 
ne, joilla on sellainen pitkäaikainen ruumiillinen, henkinen, älyllinen 
tai aisteihin liittyvä vamma, joka vuorovaikutuksessa erilaisten estei- 
den kanssa voi estää heidän täysimääräisen ja tehokkaan osallistumi- 
sensa yhteiskuntaan yhdenvertaisesti muiden kanssa”.' Tutkimuksen 
teon kannalta tärkeä eettinen kysymys liittyy siihen, miten tietoon 
perustuva suostumus tutkimukseen osallistumisesta mahdollistetaan 
niille, joiden itsemääräämiskyky on alentunut. Laki lääketieteellisestä 
tutkimuksesta (1999/488) korostaa tutkijoiden velvollisuutta varmis- 
taa, että tutkittava saa riittävän tiedon tutkimuksen tavoitteista sekä 
pystyy osallistumaan suostumuksen antamiseen mahdollisuuksien- 
sa mukaan. Laissa todetaan: ”Tiedot on annettava käyttämällä vuoro- 
vaikutuskeinoja, jotka ovat tutkittavan yksilöllisen tarpeen mukaisia. 
Tutkittavalle on annettava riittävästi aikaa muodostaa näkemyksensä 
tutkimukseen osallistumisesta.” (1999/488.) 


1 https://wwvw.finlex.fi/fi/sopimukset/sopsteks- 
ti/2016/20160027/20160027_2#idp446566848 

Eettinen ongelma voi kuitenkin liittyä jo siihen, kuinka tutkittavis- 
ta puhutaan. Kuten Helena Ahponen vaikeavammaisten nuorten ai- 
kuistumista käsittelevässä väitöstutkimuksessaan (2008, 64) toteaa, 
myös se, millaisia käsitteitä tutkittavista käytetään voi vaikuttaa sii- 
hen, millaisia mielikuvia kohderyhmästä syntyy, sekä siihen, mitä 
kyseiseen kohderyhmään määrittyvät ihmiset ajattelevat itse itses- 
tään. Esimerkiksi sellaiset käsitteet kuten normaalius, poikkeavuus, 
vammaisuus ja vaikeavammaisuus voivat näyttäytyä tutkittavia ne- 
gatiivisesti leimaavina. Ihmistieteisessä tutkimuksessa onkin tärkeää 
huomioida myös vammaisuuden sosiaalinen rakentuminen. Kuten 
Vammaispalvelujen käsikirjassa (THL 2022) todetaan, 


vammaisuus käsitteenä on aina sidoksissa siihen yhteisöön ja ympäris- 
töön, jossa sitä käytetään. Se, mitä vammaisuudella tarkoitetaan, on yh- 
teiskunnan ja yhteisöjen normien, historiallisten tilanteiden ja asenteiden 
määrittämää. — — Toisaalta kysymys siitä, kuka on vammainen henkilö, on 
viime kädessä aina yksilön itsensä määriteltävissä oleva asia. (THL, Vam- 
maispalvelujen käsikirja 2022.) 


Vammaisia koskevassa etnografisessa tutkimuksessa on syytä antaa 
painoarvoa tutkittavien omalle määritelmälle itsestään ja vammai- 
suudestaan. 

Näkökulman valinta ohjaa teoreettisen lähestymistavan valintaa, 
tutkimuskysymysten asettamista sekä sitä, millaisia eettisiä erityis- 
kysymyksiä tutkijan tulee huomioida. Tutkimusetiikka ohjaa tutki- 
jan työtä koko tutkimusprosessin ajan, kysymyksenasettelusta tulos- 
ten julkaisuun ja tiedon välittämiseen asti. Etnografinen tutkimus on 
hyvin usein sensitiivistä, jos ei aiheen niin ainakin hyvin henkilö- 
kohtaisten, tutkittavia lähelle menevien menetelmien vuoksi. Sensi- 
tiivisyys korostuu vammaisten ja vajaakykyisten kaltaisten erityis- 
ryhmien tutkimuksessa. Tutkimuseettiset erityiskysymykset tulee 
huomioida jo suunnitteluvaiheessa ja pohtia, mitkä ovat tutkimuksen 
lähtökohdat, tutkimusintressit ja tavoitteet sekä millaisia vaikutuksia 
tutkimuksella voi olla tutkittaviin. (Ks. esim. Ahponen 2008, 64.) On 
myös hyvin tärkeää huomioida, kuinka se, ketä tutkimme ja kenelle 
annamme äänen, on eettinen valinta. Erityisryhmin liittyvissä tutki- 
muksissa keskeinen eettinen kysymys liittyykin tutkittavien osallisuu- 
teen ja heidän osallisuutensa mahdollistamiseen ja varmistamiseen 

aineistonkeruun aikana erilaisin käytännön toimin. Tutkimuseetti- 
siä erityiskysymyksiä ei tule kuitenkaan pelätä, koska lainsäädäntö, 
eettiset ohjeet ja alakohtaiset käytänteet antavat tutkijalle apuväli- 
neitä eettisten valintojen ja ratkaisujen tekoon. Erityisryhmien tut- 
kimukseen liittyvät eettiset haasteet eivät siten ole peruste sulkea mi- 
tään ryhmiä tutkimuksen ulkopuolelle (Honkatukia, Nygvist & Pösö 
2006, 314-315). Ylenpalttinen sensitiivisyys tai esimerkiksi tutkitta- 
vien tavoittamiseen liittyvien haasteiden pelkääminen saattaa jopa 
johtaa tutkimuksen vinoutumiseen siten, että se lisää erityisryhmi- 
en eriarvoistumista yhteiskunnassa ja tutkimuksessa (Calveley 2012; 
Lennox ja muut 2015; Nind 2014). 

Edellisessä luvussa on käyty läpi tutkimusetiikkaan liittyvät perus- 
teet ja velvoitteet ajankohtaisen lainsäädännön, hyvän tieteelli- 
sen käytännön ja tutkimuseettisten ohjeiden näkökulmista. Tämän 
luvun keskiössä on tutkimuksen käytäntö tutkimuksen suunnittelun 
ja toteuttamisen näkökulmista: Mitä sensitiivisiin aiheisiin tarttuvan 
tutkijan tulee tietää ja huomioida prosessin eri vaiheissa? Eettistä 
suunnittelua jäsennetään tässä luvussa kolmen tutkimusprosessin 
osa-alueen kautta: 


1. Tutkimusasetelma 
Millaisia eettisiä erityiskysymyksiä tutkimusaiheen valintaan 
liittyy? Teoreettisen lähestymistavan sekä keskeisten käsittei- 
den muotoileminen, tutkimusasetelman taustoitus ja kysymys- 
ten asettelu eettisesti kestävällä tavalla. 

2. Aineistonkeruun ja -hallinnan suunnitteleminen 
Mitä tulee ottaa huomioon ennen keruun toteutusta, sen aika- 
na ja sen jälkeen? 

3. Tiedon välittäminen ja tulosten julkaiseminen 
Miten varmistaa tutkimustulosten saavutettavuus ja huomioida 
parhaalla mahdollisella tavalla niiden vaikutukset tutkittaviin? 


Tutkimusasetelma ja tutkimusaihe 


Tutkimuseettisesti sensitiivisiksi on määritelty tutkimusasetelmat, 
jotka voivat sisältää jonkinlaisia riskejä tai haittoja tutkittaville (Lee 

1993; Kallinen, Pirskainen & Rautio 2015). Tutkimusprosessin sensi- 
tiivisyys voi määrittyä tutkimusaiheen, tutkittavan kohderyhmän tai 
tutkijan itsensä kautta (Aho & Kylmä 2012; Kallinen ja muut 2015; 
Hytönen & Salenius 2017). Suunnitteluvaiheessa eettisiä erityiskysy- 
myksiä voi lähestyä tämän karkean jaottelun pohjalta, mihin käsittely 
myös tässä luvussa perustuu. Käytännössä tutkimuksen sensitiivisyyt- 
tä tuottavat tekijät kuitenkin limittyvät toisiinsa ja tutkimusetiikkaa 
tulee tarkastella myös kokonaisuutena, kaikkia tutkimuksen tekoon 
liittyviä valintoja ohjaavana periaatteena. On myös syytä muistaa, et- 
tä eri asiat ovat arkaluontoisia eri ihmisille (Kuula 2011, 136). Tutki- 
jan velvoite on ennakoida ja varautua sensitiivisten aiheiden eettisiin 
erityiskysymyksiin, eikä aiheen arkaluontoisuutta voi päättää tutkit- 
tavien puolesta. 

Tutkittaville arat aiheet, joista puhuminen voi olla vaikeaa, edel- 
lyttävät aineistonkeruun ja esimerkiksi haastattelujen käytännön to- 
teutuksen huolellista suunnittelua. Tutkittavia tulee suojella tutki- 
muksen tekoon sekä tulosten käyttöön liittyviltä, heitä mahdollisesti 
vahingoittavilta vaikutuksilta. (Kylmä 2008, 114; Hytönen & Salenius 
2017, 84.) Kati Kallinen ja kumppanit (2015, 16) toteavat sensitiivi- 
syydellä viitattavan usein aiheisiin ja kokemuksiin, jotka tutkittavat 
kokevat häpeällisiksi tai jotka ovat jollain tapaa haavoittaneet heitä. 
Tällaisiin aiheisiin kuuluvat esimerkiksi väkivalta, traumat, sairaudet, 
seksuaalinen hyväksikäyttö, suru, kuolema ja itsemurha (myös esim. 
Laitinen & Uusitalo 2007). 

Sensitiivisten teemojen tutkimus edellyttää usein myös tutkittavan 
lähipiirin huomioimista ja tutkimuksen heille aiheuttamien mah- 
dollisten vaikutusten ennakointia. Mikäli tutkimuksen aihe kosket- 
taa esimerkiksi perheen sisäisiä asioita, voi tutkimuksen tekeminen 
tuottaa jännitteitä perheen sisälle. (Kallinen ja muut 2015, 173-178; 
Ellonen ja muut 2008; Fagerlund ja muut 2014; Pölkki 2008, 179; Mä- 
kelä 2010; Rutanen & Vehkalahti 2019, 14-15; Hämäläinen 2014.) 
Joskus emansipatoriseksi eli avoimesti tutkittavien asiaa edistävik- 
si ja sosiaaliseen muutokseen tähtääviksi tarkoitetut tutkimusasetel- 
mat saattavat sisältää eettisen ristiriidan. Näin voi olla esimerkiksi 
silloin, jos tutkimusaiheet ovat erityisen arkaluonteisia tai jos tutkit- 
tavat elävät jollain tapaa haavoittavissa olosuhteissa, kuten laitokses- 
sa (Honkatukia, Nygvist & Pösö 2006), hoivakodissa tai suljetun, esi- 

merkiksi uskonnollisen yhteisön, sisällä (Hurtig 2013; Linjakumpu 
2012). 

Koulukodissa asuvien nuorten väkivallalle antamiin merkityksiin 
kohdistuneen tutkimuksensa eettisyyttä käsitelleessä artikkelissaan 
Honkatukia ja muut toteavat (2006, 310-315), että samalla, kun hei- 
dän tutkimuksensa tuotti rikasta ja moni-ilmeistä kuvausta tutkimus- 
kohteen näkökulmasta ja antoi äänen tutkittaville, se toimi myös tut- 
kittavien elämään kohdistuvana interventiona, joka saattoi vaikuttaa 
heihin haavoittavasti. Tutkimuksen tekeminen saattoi omalta osal- 
taan muuttaa laitoksen arkielämän rutiineja ja tuoda samalla muu- 
toksia myös nuorten ja henkilökunnan välisiin suhteisiin. Väkivalta 
ja siihen liittyvät kokemukset nousivat esille sekä yksittäisten nuorten 
mielissä että ryhmähaastatteluissa. Tutkimuksella saattoi siis olla vai- 
kutuksia nuoriin, heidän käyttäytymiseensä ja vuorovaikutusproses- 
seihin laitoksen sisällä. Tutkijat eivät silti näe asialle ratkaisuna sitä, 
että haavoittuvat erityisryhmät jätettäisiin kokonaan tutkimuksen 
ulkopuolelle. Sensitiivinen tutkimusasetelma vaatii tilannekohtaista 
herkkyyttä ja tietoisuutta kunkin tutkimuskohteen haavoittuvuuteen 
liittyvistä erityispiirteistä (Honkatukia ym. 2006, 315). Kysymys on 
tutkijan ammattitaidosta, mikä karttuu ainoastaan kokemuksen ja hy- 
vien eettisten käytänteiden opettelun myötä. Esimerkiksi kandidaa- 
tin- ja maisterintutkielmiin näin sensitiiviset aiheet eivät yleensä so- 
vi, sillä erityisryhmiin kohdistuva tutkimus ei ole harjoittelun paikka. 

Myös etnologisen tutkimuksen eettisiä kysymyksiä tarkastelleet 
Kirsi-Maria Hytönen ja Paula Salenius tunnistavat tutkijan tilanne- 
kohtaisen herkkyyden osaksi tutkimusetiikkaa ja tutkittavia suojele- 
vaa toimintaa. Samalla he korostavat ennakoinnin merkitystä: tutki- 
musprosessissa vastaan tulevia eettisiä haasteita ja keinoja, joilla 
tutkittavia voidaan suojata koko hankkeen ajan, tulee käydä läpi jo 
tutkimusta suunniteltaessa (Hytönen & Salenius 2017, 84, 92.) Tutki- 
jan velvoite on kunnioittaa tutkittavien oikeuksia ja näkemyksiä, mitä 
edistää sekä perehtyneisyys tutkimusaiheeseen että tutkimuksen koh- 
teena olevien ryhmien tuntemus. TENKin ohjeessa (2019, 8) koroste- 
taan valmistautumisen ja ennakoinnin merkitystä: ”Jotta vältytään ai- 
heuttamasta tarpeetonta haittaa tutkittaville ja heidän edustamilleen 
yhteisöille, on tärkeää, että tutkija perehtyy ennakkoon tutkittavaan 
yhteisöön, kulttuuriin sekä näiden historiaan”. 


95 


https://doi.org/10.21435/tl.274 


Pilvi Hämeenaho ja Nina Väkeväinen 


EU:n yleisen tietosuoja-asetuksen (2016/679) mukaisesti sellaisis- 
sa tutkimusasetelmissa, joissa aiotaan käsitellä henkilötietoja, on 
keskeistä huolehtia siitä, että tutkittavan oikeuksia suojaavat tieto- 
suojaperiaatteet? toteutuvat. Käytännössä tämä tarkoittaa, että koko 
aineistonhallinnan kaari tulee olla suunniteltuna jo ennen tutkimuk- 
sen aloittamista, jotta tietojen käsittely tapahtuisi turvallisesti ja jot- 
ta tutkittavia voidaan informoida asianmukaisesti siitä, mitä tutki- 
mukseen osallistuminen tarkoittaa. Aineistonhallinnan käsikirjan 
mukaan aineistonhallintasuunnitelma on osa tutkimussuunnitelmaa, 
”jossa kuvataan, miten tutkimusaineisto hankitaan, miten sitä käyte- 
tään ja säilytetään tutkimusprojektin aikana ja miten mahdollistetaan 
aineiston käyttö projektin päätyttyä”. Mikäli tutkimusta koskevat olo- 
suhteet muuttuvat tutkimuksen aikana, tulee aineistonhallintasuun- 
nitelmaa päivittää asianmukaisesti. (Aineistonhallinnan käsikirja, lu- 
ku Aineistonhallinnan suunnittelu.) 

Yleisen tietosuoja-asetuksen myötä tutkijaa koskee informointi- 
velvoite, jonka mukaan tutkijan tulee informoida tutkittavia siitä, mi- 
tä tietoja tutkimukseen tullaan keräämään, mihin tarkoitukseen niitä 
käytetään, miten ja kuinka kauan tietoja käsitellään sekä mitkä ovat 
tutkittavien oikeudet tietojen suhteen. Tämän lisäksi tutkittaville on 
kerrottava rekisterinpitäjän (tutkijan tai tutkimusorganisaation) iden- 
titeetti ja yhteystiedot sekä tietojen oikeudellinen käsittelyperuste. 


2 Tietosuojavaltuutetun toimiston verkkosivuston mukaan Tietosuojaperi- 

aatteisiin kuuluu, että "henkilötietoja on 

- käsiteltävälainmukaisesti, asianmukaisesti jarekisteröidyn kannalta läpi- 
näkyvästi 

- kerättävä ja käsiteltävä tiettyä, nimenomaista ja laillista tarkoitusta 
varten 

- kerättävä vain tarpeellinen määrä henkilötietojen käsittelyn tarkoituk- 
seen nähden 

- päivitettävä aina tarvittaessa: epätarkat ja virheelliset henkilötiedot on 
poistettava tai oikaistava viipymättä 

- säilytettävä muodossa, josta rekisteröity on tunnistettavissa ainoastaan 
niin kauan kuin on tarpeen tietojenkäsittelyn tarkoitusten toteuttamis- 
ta varten 

- käsiteltävä luottamuksellisesti ja turvallisesti”. 
Lähde: Tietosuojavaltuutetun toimisto / Tietosuojaperiaatteet https:// 
tietosuoja.fi/tietosuojaperiaatteet 

Informointiin tulee lisäksi sisältyä tieto siitä, mitä aineistolle tapah- 
tuu tutkimuksen jälkeen ja aiotaanko kerätty data arkistoida. Jos re- 
kisterinpitäjä on nimittänyt tietosuojavastaavan, myös tämän yh- 
teystiedot tulee ilmoittaa. 

Tutkittavien informointi tapahtuu lähtökohtaisesti kirjallisesti, 
yleensä ennalta laaditun tutkimustiedotteen ja tietosuojailmoituksen 
muodossa, joihin edellä mainitut tiedot on koottu. Nykyisin monilla 
tutkimusorganisaatioilla on käytössään valmiita lomakepohjia, joita 
tutkijat voivat hyödyntää tutkittavien informoinnissa. Kuten Tieto- 
suojavaltuutetun ohjeistuksessa todetaan, ei informoinnille ole kui- 
tenkaan säädetty tiettyä muotoa, vaan toteutuksessa on huomioitava 
ennen kaikkea kohderyhmä mahdollisine erityistarpeineen. Keskeis- 
tä on, että informoinnin sisältö on tutkittavan kannalta mahdollisim- 
man selkeää ja helposti ymmärrettävää. Informoinnin ohella myös 
tutkittavien suostumus tutkimukseen sekä henkilötietojen käsittelyyn 
tulee pyytää kirjallisesti tai muulla dokumentoitavalla tavalla ennen 
tutkimuksen aloittamista. Ennalta muotoillun aineistonhallintasuun- 
nitelman pohjalta laadittu informointi ja tutkimusta koskevat sopi- 
mukset määrittävät sen, miten tutkimus tullaan käytännössä toteut- 
tamaan. Ne turvaavat samalla sekä tutkittavan että tutkijan oikeuksia 
tutkimusprosessin aikana. (Aineistonhallinnan käsikirja, luku Infor- 
mointi henkilötietojen käsittelystä; Tietosuojavaltuutetun toimisto 
/ Tieteellinen tutkimus ja tietosuoja; Tietosuojavaltuutetun toimis- 
to / Kerro käsittelystä rekisteröidylle.) Erityisryhmien tutkimuksessa 
tutkittavien tarpeita ja heidän oikeuksiaan kunnioittava informointi 
edellyttää huolellista suunnittelua ja tutkijan perehtyneisyyttä eetti- 
siin erityiskysymyksiin ja niihin vastaamisen keinoihin. 


Tutkimuksen kohderyhmä 


TENK linjaa tutkittavien kohtelusta ja oikeuksista ihmistieteisessä 
tutkimuksessa seuraavasti: 


Ihmiseen kohdistuvan tutkimuksen peruslähtökohta on tutkittavien hen- 


kilöiden luottamus tutkijoihin ja tieteeseen. Luottamus säilyy vain, jos 
tutkimuksiin osallistuvien henkilöiden ihmisarvoa ja oikeuksia kunnioi- 


97 


https://doi.org/10.21435/tl.274 


Pilvi Hämeenaho ja Nina Väkeväinen 


tetaan. Samat tutkimustilanteet tai -aiheet voivat herättää eri ihmisissä 
erilaisia reaktioita. Tutkimustilanteisiin voi ja saa kuitenkin sisältyä sa- 
mankaltaista henkistä rasitusta ja tunteiden kokemista kuin arkipäivän ti- 
lanteisiin. (TENK 2019, 8.) 


Tutkittavien yhteiskunnallisesti haavoittuva asema esimerkiksi vä- 
hemmistön edustajana korostaa riskiä siitä, että tutkimukseen osal- 
listuminen tai tutkimuksen teko sekä sen tulokset ja niiden julkaise- 
minen voivat vahingoittaa tutkittavia (esim. Puusniekka, Eskola, 
Itäpuisto, Launonen & Rautsiala 2003; Fingerroos 2017; Stark 2018). 

Vammaistutkimuksen eettisenä lähtökohtana on oikeuksien edis- 
täminen ja yhdenvertaisuus. Vammaisten oikeuksista säädetään esi- 
merkiksi Suomen perustuslaissa (1999/731) sekä kansainvälisesti 
YK:n yleissopimuksessa vammaisten henkilöiden oikeuksista 
(Convention on the Rights of Persons with Disabilities - CRPD, 
YK 2006). YK:n yleissopimuksen 21 artiklan mukaan vammaisille tu- 
lee turvata samat oikeudet liittyen sanan- ja mielipiteenvapauteen ja 
tiedonsaantiin kuin kaikille muillekin: 


Sopimuspuolet toteuttavat kaikki asianmukaiset toimet varmistaakseen, 
että vammaiset henkilöt voivat käyttää oikeutta sanan- ja mielipiteen- 
vapauteen, mukaan lukien vapaus etsiä, vastaanottaa ja välittää tietoja ja 
ajatuksia yhdenvertaisesti muiden kanssa — -. 


Kaikkien yhdenvertaisuudesta ja oikeuksista määrätään myös Suo- 
men perustuslain perusoikeuksia määrittelevässä toisessa luvussa, 
esimerkiksi yhdenvertaisuutta (6 $), oikeutta elämään sekä henkilö- 
kohtaiseen vapauteen ja koskemattomuuteen (7 $) sekä yksityiselä- 
män suojaa (10 $) koskevissa pykälissä. (Suomen perustuslaki 1999/ 
731, 2. luku.) 

Laeista ja sopimuksista huolimatta selvitykset (esim. Roulstone 
2012; Vesala ym. 2015) ovat osoittaneet, että vammaiset ja vajaa- 
kykyiset kohtaavat syrjintää ja heidän taloudellinen osallisuutensa on 
heikompaa kuin ei-vammaisten. Vammaisten yhteiskunnallista osal- 
lisuutta tuetaan kuitenkin monin politiikkatoimin, ja vammaisia it- 
seään kuuleva ja heitä osallistava tutkimus on tärkeä osa yhden- 
vertaisuutta edistävää, yhteiskunnallista toimintaa. Sen sijaan, että 
vammaiset nähdään vain tutkimuksen kohteena, on tutkimuseetti- 

sesti kestävämpää pyrkiä tutkimukseen, jossa vammaiset ja vajaa- 
kykyiset voivat itse osallistua heitä koskevaan ja heidän elämäänsä 
vaikuttavaan tutkimukseen. Tämä edellyttää sitä, että vammaisten ja 
vajaakykyisten osallistaminen on tutkimusasetelman ja -kysymyksen 
perustana, sekä sitä, että tutkittavien erityistarpeet huomioidaan ai- 
neistonkeruun aikana ja tutkimuksen tuloksien välittämisessä. 


Tutkijan rooli 


Etnografisessa tutkimuksessa tutkijan rooli on korostunut myös 
tutkimusetiikan näkökulmasta tarkasteluna. Tutkija voidaan ym- 
märtää sekä eettisten valintojen tekijänä ja vastuunkantajana että 
osallisena ja siten suojelua tarvitsevana. Tutkimushankkeen aikana 
tutkija tekee keskeiset eettiset valinnat ja kantaa niistä myös vastuu- 
ta. Hänen työtään helpottavat lait, säädökset, HTK sekä alakohtaiset 
eettiset ohjeet ja käytänteet, kuten Fingerroos ja Kokko edeltävässä 
luvussa kirjoittavat. Tutkija ei kuitenkaan ole tunteeton, tutkimuk- 
sen työsuunnitelmaa toteuttava kone, vaan saattaa kokea voimakasta 
kuormitusta inhimillisissä kohtaamisissa ja tutkimiensa raskaiden ai- 
heiden äärellä (ks. Suopajärvi ym. 2019). Tutkittavien lisäksi myös 
tutkijoita tulee suojella, ja tutkijoiden hyvinvointi ja työssä jaksami- 
nen tulee nähdä osana tutkimuseettistä toimijuutta (Hytönen & Sale- 
nius 2017, 87). 

Sensitiivisten aiheiden tutkimus voi siis tuottaa myös etnografeille 
henkistä kuormitusta, joka jatkuu pitkään myös kenttätöiden ja ai- 
neistojen keruun päätyttyä. Joskus vaikutukset ovat elämän mittai- 
sia. Tämä seikka tulee huomioida aina, kun suunnitellaan tutkimusta, 
jossa käytetään esimerkiksi opiskelijoita avustajina: Onko heillä val- 
miuksia haastatella esimerkiksi sellaisia henkilöitä, jotka ovat koke- 
neet traumoja, väkivaltaa tai voimakasta henkistä tai fyysistä kipua? 
Kokeneillakin tutkijoilla voi olla suuri tarve keskustella tutkimuksen 
herättämistä tunteista, joten tilan antaminen tälle tunnetyölle on tär- 
keää. (Hytönen & Salenius 2017; Korjonen-Kuusipuro julkaisussa 
Suopajärvi ym. 2019.) Tutkijoiden oikeudet työntekijöinä sekä tutki- 
muksen heille mahdollisesti aiheuttamat haitat tulee ennakoida ja 
niihin tulee varautua jo hankkeen suunnitteluvaiheessa. Keinoja va- 

rautumiseen ovat haasteiden ennakointi sekä tutkimuskenttään, 
aiheeseen ja tutkittavien näkökulmaan perehtyminen. Myös esimer- 
kiksi haastattelumenetelmiin liittyvä koulutus sekä työnohjaus ovat 
osa eettisesti kestävää tutkimusta. (Laitinen & Uusitalo 2007; Kalli- 
nen ja muut 2015, 183-188; Hytönen & Salenius 2017.) Hyvä nyrkki- 
sääntö on se, että sensitiiviset tutkimusaiheet ja erityisiin henkilö- 
tietoryhmiin kohdistuva etnografinen tutkimus vaativat vankkaa am- 
matillista osaamista. 

Eettinen tutkimusprosessi on myös teoreettisen ajattelun ai- 
hio. Teoreettinen lähestymistapa muotoutuu samalla, kun tutki- 
muksen tavoitteet asetetaan ja valitaan näkökulma. Teoreettisen 
lähestymistavan muotoilun voi aloittaa pohtimalla omia tutkimuk- 
sellisia tavoitteita: ”Mihin tutkimuksella pyritään?” ”Onko kysymys 
perustutkimuksen teosta ja tiedon lisäämisestä?” ”Onko tavoitteena 
yhteiskunnallinen vaikuttaminen?” ”Miten teen tämä kaiken eettises- 
ti oikealla tavalla?” Tutkimuksen tavoitteita pohdittaessa on tärkeää 
huomioida erityisryhmiin liittyvät eettiset kysymykset, sillä ne väis- 
tämättä ohjaavat myös näkökulman valintaa ja tutkimuksen rajautu- 
mista. Vammaistutkimuksen näkökulman ja lähestymistavan perus- 
tana ovat esimerkiksi valinnat siitä, miten vammaisuus ymmärretään 
ja määritellään ja millainen rooli tutkimuksella nähdään olevan osa- 
na vammaisuuden rakentumista. Vammaisten tutkimukseen liittyvän 
eettisen suunnittelun keskiössä on kysymys, ovatko vammaiset tutki- 
muksen kohteena vai osallisina. 

Monitieteinen, eri aloja temaattisesti yhdistävä vammaistutkimus 
(engl. Disability Studies) ei rajaudu vain vammaisten ihmisten tutki- 
mukseen, vaan sen kautta tarkastellaan laajasti vammaisuutta ja sen 
vaikutuksia yhteiskunnassa (esim. Goodley 2014; Riddle 2013; myös 
THL 2022). Vammaistutkimuksen vallitseva paradigma, jo 1970- 
luvulla käynnistynyt niin sanottu sosiaalinen vammaistutkimus (engl. 
Social Model of Disability) tarkastelee vammaisuutta ensisijaisesti yh- 
teiskunnallisten, syrjäyttävien mekanismien tuottamana sosiaalisena 
kategoriana (ks. Oliver 2013; Thomas 2004). Vammaisuutta ei siis 
nähdä vain vamman aiheuttamana yksilön ominaisuutena, vaan sen 
nähdään muodostuvan kulttuurisesti rakentuvien normatiivisten ar- 
vojen ja niitä noudattelevien ja toisintavien yhteiskunnallisten käy- 
täntöjen kautta. Tutkimus kohdistuukin usein vammauttaviin (engl. 

disabling) rakenteisiin, niitä taustoittaviin arvoihin ja vaikutuksiin 
yksilöiden elämässä. 

Sosiaalinen vammaistutkimus on lähtökohdiltaan rakentunut 
vammaisten asioiden edistämisen eetokselle (Oliver 2013). Keskeistä 
on vammaisten yhdenvertaisuuden edistäminen ja osallisuuden lisää- 
minen. Vammaistutkimukseen liittyvien hankkeiden suunnittelua, 
toteutusta ja tiedon välittämistä ohjaakin usein emansipatorinen ote, 
mikä tuo oman lisänsä eettiseen suunnitteluun (ks. Komulainen & 
Hämeenaho 2019). Emansipatorinen tutkimus liikkuu tieteen, poli- 
tiikan ja kansalaisvaikuttamisen välimaastossa, mikä korostaa eetti- 
sen suunnittelun tarvetta (ks. Fingerroos 2017). Yhteiskunnallisen 
vaikuttamisen tavoite vie kentälle, jossa tutkija joutuu tarkasti mietti- 
mään, keitä tulee kuulla ja keille tietoa tulee välittää, jotta tutkimus 
ei jäisi ”vain* vammaisuuden tutkimukseksi, vaan se palvelisi myös 
yhteiskunnallista muutosta ja vammaisten asioiden edistämistä. Toi- 
saalta tiedon soveltaminen ja hyödyntäminen erilaisissa, esimerkiksi 
poliittisissa yhteyksissä, korostaa tarvetta ennakoida tutkittaville 
mahdollisesti aiheutuvia ei-toivottuja seurauksia (Pinder 2010; 
Hämeenaho, Ylipulli & Suopajärvi 2018.) 

Tutkimusetiikan kannalta on hyvin tärkeää tunnistaa ja kertoa 
avoimesti se, millaisia yhteiskunnalliseen muutokseen tähtääviä ta- 
voitteita tutkimuksella on. Emansipatorista, vammaisuuteen liitty- 
vää tutkimusta suunnitellessa voi hyödyntää esimerkiksi soveltavan 
antropologian (engl. applied anthropology, public anthropology) alalla 
käytyä keskustelua tutkijoiden vastuista tutkittaviaan kohtaan, tutki- 
joiden asemasta tiedonvälittäjinä erilaisille yleisöille sekä pohdintaa 
subjektiivisuuden ja objektiivisuuden mahdollisuuksista (ks. esim. 
Rylko-Bauer ja muut 2006, 184; Fassin 2017; Hämeenaho ja muut 
2018). 


Aineistonhallinnan suunnittelu 


Aineistonkeruu kerryttää tutkittavista tietoja, jotka kuuluvat tieto- 
suojalainsäädännön piiriin. Tietoarkiston ylläpitämän Aineiston- 
hallinnan käsikirjan (ks. myös Fingerroos & Kokko tässä teoksessa) 
mukaan aineiston tiedot ovat sensitiivisiä, mikäli ne käsittelevät tieto- 

suojalainsäädännön mukaisiin erityisiin henkilötietoryhmiin lukeu- 
tuvia tietoja, joista ilmenevät esimerkiksi geneettiset ja terveyttä kos- 
kevat tiedot. Sensitiivisten aineistojen hallintaan, tallentamiseen ja 
anonymisointiin liittyvät säädökset tulee käydä läpi jo ennen aineis- 
tonkeruun aloittamista, jotta tutkimus voidaan toteuttaa osallisten 
kannalta turvallisella ja tietosuojalainsäädännön kriteerejä noudat- 
tavalla tavalla. Aineistonhallinnan suunnittelu edellyttää usein myös 
konkreettisia ennakkotoimia, joihin kuuluu esimerkiksi aineiston- 
keruuseen soveltuvien laitteiden ja (tieto)turvallisen säilytystilan 
hankkiminen. Aineistonhallinnan suunnitelma on työväline, joka 
ohjaa tutkimusdatan keruuta ja käyttöä koko hankkeen keston ajan ja 
myös sen päättymisen jälkeen, ja se on syytä tehdä jo osana tutkimus- 
asetelman auki kirjoittamista. 

Vajaakykyisten henkilöiden tutkimus todennäköisesti edellyttää 
eettistä ennakkoarviointia, jonka tarkoituksena on kartoittaa mah- 
dolliset tutkimuksen toteuttamiseen liittyvät riskit ja arvioida, ovatko 
aineistonhallintasuunnitelmassa esitetyt keinot riskien ja vahingon 
välttämiseksi riittäviä. TENK ja yliopistot ovat antaneet selkeät oh- 
jeistukset siitä, missä tilanteissa eettistä ennakkoarviointia tulee ha- 
kea ja kuinka lausuntopyyntö tehdään. (Ks. TENK 2019, 14-21.) 
Tutkimusasetelmissa, joissa käsitellään henkilötietoja, voi olla tar- 
peen laatia myös vaikutustenarviointi (engl. Data Privacy Impact 
Assessment), jonka tarkoituksena on Tietosuojavaltuutetun toimiston 
ohjeen mukaisesti ”auttaa tunnistamaan, arvioimaan ja hallitsemaan 
henkilötietojen käsittelyyn sisältyviä riskejä”. Vaikutustenarviointi on 
laadittava tilanteissa, joissa suunniteltuun henkilötietojen käsittelyyn 
todennäköisesti liittyy merkittäviä tietosuojariskejä tai muita mah- 
dollisia riskejä tutkittavien oikeuksille tai vapauksille. (https://tieto- 
suoja.fi/vaikutustenarviointi.) Ennen tutkittavien rekrytoimista on 
myös syytä selvittää, tarvitaanko tutkimukselle esimerkiksi kunnan, 
kaupungin tai kohdeorganisaation lupa, mikäli tutkittavat asuvat esi- 
merkiksi hoivakodissa (Kettunen 2018). 

Tietolaatikko: Vaikutustenarviointi 


Yleisen tietosuoja-asetuksen 35 artiklan mukaisesti tutkimusasetelmissa, 
joissa henkilötietojen käsittely voi aiheuttaa korkean riskin henkilön oi- 
keuksille ja vapauksille, tulee ennen käsittelyn aloittamista laatia ns. vai- 
kutustenarviointi. Vaikutustenarvioinnin avulla pyritään tunnistamaan ja 
ehkäisemään mahdolliset henkilötietojen käsittelyyn liittyvät riskitekijät. 
Tietosuojavaltuutetun toimiston verkkosivuilta löytyvän kuvauksen mu- 
kaan ”vaikutustenarvioinnissa kuvataan henkilötietojen käsittelyä, ar- 
vioidaan käsittelyn tarpeellisuutta, oikeasuhteisuutta ja henkilötietojen 
käsittelystä aiheutuvia riskejä sekä tarvittavia toimenpiteitä, joilla riskei- 
hin puututaan”. Vaikutustenarviointi vaaditaan etenkin silloin, jos tut- 
kimuksessa käsitellään laajamittaisesti erityisiä henkilötietoryhmiä tai 
muita arkaluonteisia tietoja (esimerkiksi rikkomuksia tai rikostuomioi- 
ta), käsitellään heikossa asemassa olevien henkilötietoja, yhdistellään 
tietokokonaisuuksia tai jos henkilötietojen käsittelyssä käytetään uutta 
teknologiaa. Lisäksi arviointi vaaditaan, mikäli henkilön henkilökohtai- 
sia ominaisuuksia arvioidaan laajamittaisesti automaattisen käsittelyn 
avulla ja arvio vaikuttaa merkittävästi häneen tai hänen oikeuksiinsa tai 
jos yleisölle avointa aluetta valvotaan järjestelmällisesti ja laajamittai- 
sesti. (Tietosuojavaltuutetun toimisto / Vaikutustenarviointi.) 

Tarkempi listaus vaikutustenarviointia edellyttävistä käsittelytoimista 
sekä ohjeistus vaikutustenarvioinnin tekemiseen löytyy Tietosuojaval- 
tuutetun toimiston verkkosivulta: https://tietosuoja.fi/vaikutustenarvi- 
oinnin-tekeminen. 

Lisäksi useilla tutkimusorganisaatioilla on olemassa valmiita lomake- 
pohjia arvioinnin suorittamiseksi. Mikäli rekisterinpitäjä (tutkija tai tut- 
kimusorganisaatio) on nimittänyt itselleen tietosuojavastaavan, tulee 
tätä konsultoida vaikutustenarviointia tehtäessä. Tietosuojavaltuutetun 
toimiston ohjeistuksen mukaan tilanteissa, joissa vaikutustenarviointi 
osoittaa, että henkilötietojen käsittely aiheuttaisi korkean riskin tutkitta- 
valle eikä rekisterinpitäjä ole omilla toimenpiteillään saanut riskiä alhai- 
semmaksi, tulee asiasta olla yhteydessä Tietosuojavaltuutettuun, joka 
ohjeistaa tarvittavista jatkotoimista. (Tietosuojavaltuutetun toimisto / 
Ennakkokuuleminen; Tietosuoja-asetus 2016/679, 35 ja 36 artikla.) 


Erityisryhmien tutkimuksessa aineistonkeruuseen liittyy myös mui- 
ta eettisiä erityiskysymyksiä. Inklusiivisen tutkimuksen yhdenvertai- 
suutta korostava arvoperusta sekä tutkittavien kuulemista edistävät 
menetelmät edistävät vammaisten tutkittavien mahdollisuutta osal- 

listua heitä koskevaan ja heihin vaikuttavaan tutkimukseen (Nind 
2014). Tutkittavien osallisuuden edistäminen liittyy myös laajempiin, 
kriittisen tutkimuksen tavoitteisiin ja pyrkimyksiin tasa-arvoistaa 
tutkimukseen liittyviä valtasuhteita (ks. Davis 2009). Vammaisia kos- 
kevan tutkimuksen kohdalla eettinen velvoite huomioida tutkittavien 
oikeudet korostuu, koska arvojen siirtäminen tutkimuksen toteu- 
tukseen ja käytäntöihin edellyttää usein erityismetodeja tutkittavien 
informoinnissa ja aineistonkeruun aikana. Osallisuutta edistävän 
tutkimuksen suunnittelun lähtökohtana tuleekin olla se, että osal- 
listuminen on käytännössä mahdollista eikä ketään syrjäytetä tutki- 
muksesta esimerkiksi apuvälineiden tai avustajien tarpeen vuoksi. 
Vammaisten osallisuuden perustana on itsemääräämisoikeus, jolla 
tarkoitetaan yksilön oikeutta määrätä omasta elämästä ja oikeutta 
päättää itseään koskevista asioista. Itsemääräämisoikeus on jokaiselle 
kuuluva perusoikeus. (THL 2022) 


Vajaakykyisten tutkittavien suostumus tutkimukseen 
ja henkilötietojen käsittelyyn 


Ihmiseen kohdistuvassa tutkimuksessa keskeinen eettinen lähtökohta 
on tietoon perustuva eettinen suostumus, jonka mukaan ihmistä ei 
saa ottaa tutkittavaksi ilman, että häneltä on hankittu (aina kun mah- 
dollista kirjallinen) suostumus niin, että henkilö ymmärtää tutki- 
muksen merkityksen riskeineen ja tietää, mihin häneltä kerättyjä 
tietoja käytetään. Lisäksi tutkimukseen osallistumisen on oltava va- 
paaehtoista ja tutkittavan tulee voida koska tahansa keskeyttää tai pe- 
ruuttaa osallistumisensa tutkimukseen. Tutkittavan tulee myös saada 
tietoa tutkimuksen sisällöstä, henkilötietojen käsittelystä sekä käytän- 
nön toteutuksesta ja tavoitteista. Tutkittavalla on myös oikeus tietää 
olevansa tutkittavana erityisesti tilanteissa, joissa tutkija on tutkitta- 
vaan nähden myös jossain muussa kuin tutkijan roolissa (esimerkik- 
si esimiehenä, opettajana, kollegana tai sosiaalityöntekijänä). (TENK 
2019, 8-9; Aineistonhallinnan Käsikirja, luku Informointi henkilö- 
tietojen käsittelystä; Kuula-Luumi 2020.) 

Laki lääketieteellisestä tutkimuksesta (1999/488) määrittää, että 
henkilön ollessa mielenterveyden häiriön, kehitysvammaisuuden tai 

muun vastaavan syyn vuoksi kykenemätön pätevästi antamaan suos- 
tumustaan tutkimukseen, voi suostumuksen antaa hänen lähiomai- 
sensa, muu läheinen tai hänen laillinen edustajansa. Samaan lakiin 
nojaa myös Tutkimuseettisen neuvottelukunnan laatima ohje Ihmi- 
seen kohdistuvan tutkimuksen eettiset periaatteet ja ihmistieteiden eet- 
tinen ennakkoarviointi Suomessa (2019). Ohjeessa kuitenkin painote- 
taan, että vajaakykyisen henkilön ollessa tutkittavana suostumuksen 
antaa ensisijaisesti tutkittava itse. Vajaakykyiselle on myös annettava 
tietoa tutkimuksesta tavalla, jonka hän pystyy ymmärtämään. (TENK 
2019, 10.) 

Sen lisäksi, että tutkittavalta (tai tämän edustajalta) tarvitaan suos- 
tumus tutkimukseen, tulee 25.5.2018 voimaan tulleen EU:n tieto- 
suoja-asetuksen ja tätä seuranneen Tietosuojalain (2018/1050) mu- 
kaan henkilötietojen käsittelylle tutkimuksessa olla aina laillinen 
käsittelyperuste. Tämän lisäksi erityisiin henkilötietoryhmiin kuulu- 
via henkilötietoja saa käsitellä ainoastaan silloin, kun niille löytyy ns. 
poikkeusperuste. Molemmissa tapauksissa käsittelyperuste on valitta- 
va ennen aineiston käsittelyn aloittamista, ja se on ilmoitettava myös 
tutkittavalle. Tutkimukseen valitut käsittelyperusteet määrittävät 
myös sen, millaisia oikeuksia tutkittavalla on tietoihinsa tutkimuk- 
sen aikana ja sen päätyttyä. (Tietosuoja-asetus 2016/679, 6 artikla, 
kohta 1 ja 9 artikla, kohta 2; Tietosuojalaki 2018/1050, 3 $, 4 $, 6 $ ja 
7 $; Aineistonhallinnan käsikirja, luku Informointi henkilötietojen 
käsittelystä; TENK 2019.) Terveyteen liittyvinä tietoina myös henki- 
lön kehitysvamma tai toimintarajoitteisuus voidaan katsoa kuulu- 
vaksi edellä mainittuihin erityisiin henkilötietoryhmiin. Näin ollen 
vammaisten henkilöiden tutkiminen sisältää lähtökohtaisesti laillista 
käsittelyperustetta vaativan tutkimusasetelman, mikäli tieto vammai- 
suudesta otetaan mukaan tutkimukseen. 

Tieteellisessä tutkimuksessa henkilötietojen käsittelyperusteena 
voivat olla rekisteröidyn suostumus (EU 2016/679 6.1 a) ja rekisterin- 
pitäjän tai kolmannen osapuolen oikeutettujen etujen toteuttaminen 
(EU 2016/679 6.1 f) sekä EU:n tai kansallisen lainsäädännön nojal- 
la yleistä etua koskevan tehtävän suorittaminen (Tietosuojalain 4 $:n 
3 kohta). Joissain tapauksissa käsittelyperusteena voi olla myös rekis- 
terinpitäjän lakisääteisen velvollisuuden noudattaminen, mikäli re- 
kisterinpitäjän lakisääteisiin velvollisuuksiin kuuluu henkilötietojen 

käsitteleminen (EU 2016/679 6.1 c). Tietosuoja-asetuksen 9. artiklan 
mukaisesti erityisten henkilötietoryhmien käsittely tutkimuksessa on 
mahdollista silloin, kun tutkittava on antanut tähän nimenomaisen 
suostumuksen (EU 2016/679 9.2 a) tai kun henkilötietojen käsittely 
on tarpeen yleisen edun mukaisia arkistointitarkoituksia taikka tie- 
teellisiä ja historiallisia tutkimustarkoituksia tai tilastollisia tarkoi- 
tuksia varten (Tietosuojalain 6 §:n 7 kohta).? (Tietosuojavaltuute- 
tun toimisto / Tieteellinen tutkimus ja tietosuoja; Tietosuoja-asetus 
2016/679; ks. myös Tietosuojalaki 2018/1050, 4 $ ja 6 $.) 

Erityistä huomiota tulee kiinnittää tutkittavan informointiin, mi- 
käli tutkimuksessa käsitellään henkilötietoja ja käsittelyperusteena 
käytetään tutkittavan suostumusta tai erityisten henkilötietoryhmien 
kohdalla tutkittavan nimenomaista suostumusta. Rekisteröidyn suos- 
tumuksen tulee olla vapaaehtoinen, yksilöity, tietoinen ja yksiselit- 
teinen selkeä tahdonilmaisu, jolla tutkittava antaa luvan henkilötie- 
tojensa käsittelyyn. Suostumus tulee myös voida peruuttaa milloin 
tahansa.‘ (Tietosuoja-asetus 2016/679, 4 $, kohta 11; Tietosuojaval- 
tuutetun toimisto / Rekisteröidyn suostumus.) 


Erityismetodit informoinnissa ja aineistonkeruussa 


Tutkija voi käyttää apunaan selkokieltä sekä erilaisia teknisiä ja au- 
diovisuaalisia ratkaisuja informoidessaan vajaakykyisiä tai vammai- 
sia henkilöitä tutkimuksen tarkoituksesta ja lupakäytänteistä. Samat 
metodit toimivat apuna myös itse aineistonkeruussa. (Aineistonhal- 
linnan käsikirja, luku Informointi henkilötietojen käsittelystä.) Selko- 
keskuksen (2021) määritelmän mukaan ”selkokieli on suomen kielen 


3 Rikostuomioita ja rikkomuksia koskevasta tietojenkäsittelystä tieteellisessä 
tutkimuksessa säädetään Tietosuojalain 7 8:n 1 mom. 2 kohdassa. (Tieto- 
suojalaki 2018/1050.) 

4 Tietoon perustuva suostumus osallistua tutkimukseen ei ole sama asia kuin 
suostumus, jota käytetään henkilötietojen laillisena käsittelyperusteena, 
vaan suostumus henkilötietojen käsittelyyn on kysyttävä aina erikseen ja 
sen on täytettävä Tietosuoja-asetuksen mukaiset vaatimukset. (TENK 2019, 
8.) 

muoto, joka on mukautettu sisällöltään, sanastoltaan ja rakenteeltaan 
yleiskieltä luettavammaksi ja ymmärrettävämmäksi. Se on suunnattu 
ihmisille, joilla on vaikeuksia lukea tai ymmärtää yleiskieltä”. Myös 
YK:n yleissopimus vammaisten henkilöiden oikeuksista velvoittaa 
21 artiklassaan sopimusosapuolia huolehtimaan siitä, että ”vammai- 
silla henkilöillä on oikeus sanan- ja mielipiteenvapauteen, mukaan 
lukien vapaus etsiä, vastaanottaa ja välittää tietoja ja ajatuksia yhden- 
vertaisesti muiden kanssa sekä käyttäen kaikkia valitsemiaan tämän 
yleissopimuksen 2 artiklassa määriteltyjä viestintämuotoja”. Edellä 
mainittuihin viestintämuotoihin kuuluvat muun muassa tekstin näyt- 
täminen, pistekirjoitus, saavutettava multimedia sekä kirjalliset, kuu- 
loon perustuvat, selkokieliset, ihmisääneen perustuvat sekä puhetta 
tukevat ja korvaavat viestintätavat.* (YK:n yleissopimus vammaisten 
henkilöiden oikeuksista 2016/27, 2 ja 21 artikla.) Monilla tutkimus- 
organisaatioilla on käytössään valmiita selkokielisiä tutkimuslomak- 
keita tutkittavien informointia ja suostumusta varten, ja toisinaan 
tutkijat laativat näitä itse (ks. esim. Olli 2019). 

Tiedonkeruussa voi hyödyntää joko yhtä tai useampaa edellä mai- 
nittua kommunikaatiota korvaavaa tai sitä tukevaa viestinnän muo- 
toa, tutkittavan henkilön toimintarajoitteesta riippuen (Ahponen 
2008, 53-54; Farmer & Macleod 2011, 42-57). Kielellisesti ja kogni- 
tiivisesti vajaakykyisten henkilöiden kohdalla ensiarvoisen tärkeää 
on varmistaa, että tutkittavat ymmärtävät heille sanotun ja pystyvät 
ilmaisemaan omia ajatuksiaan heille parhaiten sopivilla keinoilla. 
Tällaisissa tapauksissa myös tutkijalta vaaditaan taitoa muotoilla 
käyttämänsä käsitteet tarpeeksi ymmärrettäviksi ja taitoa pyytää 
tarvittaessa selvennystä niihin vastauksiin, joita he eivät ymmärrä. 
(Dowse 2009, 148-149.) Haastattelutilanteissa vuorovaikutukseen 
vaikuttavat merkittävästi myös ilmeet ja eleet. Verneri.net - verkko- 


5 YK:nyleissopimuksen 2. artiklassa kaiken kaikkiaan viestintämuodoiksi mää- 
ritellään kielet (puhutut kielet sekä viittomakielet ja muut ei-puhutun kie- 
len muodot), tekstin näyttäminen, pistekirjoitus, taktiilikommunikaatio, 
isokirjaintekstit, saavutettava multimedia sekä kirjalliset, kuuloon perus- 
tuvat, selkokieliset, ihmisääneen perustuvat sekä puhetta tukevat ja kor- 
vaavat viestintätavat sekä -keinot ja -muodot sekä saavutettava tieto- ja 
viestintäteknologia. 

palvelu kehitysvammaisuudesta -verkkosivusto (2021) kehottaakin 
kiinnittämään huomioita myös näihin seikkoihin paremman kom- 
munikaatioyhteyden muodostamiseksi. Kuten Kallinen ja kumppanit 
(2015, 64-65) muistuttavat, voidaan aineistoa kerättäessä haastatte- 
lujen ohella käyttää visuaalisia ja osallistavia menetelmiä, kuten ver- 
kostokarttoja, päiväkirjan kirjoittamista tai piirrettävää elämänviivaa, 
jonka avulla hahmotellaan tutkittavan elämäntapahtumia ja ajan kul- 
kua. 

Edellä mainitut menetelmät voivat olla hyödyksi etenkin sensitiivi- 
sien aiheiden ja kohderyhmien kanssa. Keskeistä on myös toteuttaa 
keruu paikassa, joka on tutkittavalle esteetön. Tarvittaessa tutkija voi 
tehdä haastattelun esimerkiksi kohdehenkilön omassa kodissa tai jär- 
jestää muun tilan ominaisuuksiltaan sellaiseksi, että tutkittava pystyy 
mahdollisimman hyvin vastaanottamaan tutkimuskysymykset ja vä- 
littämään tietoa. Apuna voivat toimia myös henkilökohtaiset avusta- 
jat. (Ahponen 2008, 41, 47.) 


Tiedon välittäminen ja tulosten julkaiseminen 


Tutkimus ei suinkaan pääty siihen, kun aineisto on kerätty ja analy- 
soitu. Myöskään tutkimusten tuloksien välittäminen tiedeyhteisölle 
tieteellisinä artikkeleina tai esityksinä ei välttämättä riitä tutkimuk- 
sen tavoitteiden saavuttamiseksi. Mitä enemmän tutkimus on pyrki- 
nyt yhteiskunnalliseen vaikuttamiseen — tutkittavien asioiden edistä- 
miseen sekä sosiaaliseen muutokseen - sitä tärkeämpää on pohtia 
keinoja, joilla tutkittua tietoa välitetään eri yleisöille. Etnografisessa 
tutkimuksessa on usein sisäänkirjoitettuna pyrkimys vaikuttaa tutkit- 
tavien tilanteen parantamiseen esimerkiksi nostamalla esiin raken- 
teellisia epäkohtia ja syrjiviä mekanismeja (Rylko-Bauer ym. 2009; 
Hämeenaho 2017). Tavoitteiden toteutuminen edellyttää siten myös 
pyrkimystä vaikuttavuuteen akateemisen maailman ulkopuolella. 

Se, miten tuloksia välitetään eteenpäin, vaikuttaa siihen, millaisia 
vaikutuksia tutkimuksella on yhteiskunnallisesti tai tutkittavien elä- 
mässä. Antropologi ja sosiologi Didier Fassin (2017) on korostanut 
tutkimuksen päättymisen jälkeen tapahtuvien asioiden, esimerkiksi 
tutkittavien tai muiden yleisöjen julkisten reaktioiden, merkitystä 

tutkimuksen todellisen vaikuttavuuden arvioinnin kannalta. Hän 
erottaa toisistaan tulosten julkaisemisen (publication) tulosten julkis- 
tamisesta ja julkiseen keskusteluun tuomisesta (publicization). Erot- 
telulla Fassin kiinnittää huomion myös tutkijan vastuisiin liittyen 
siihen, miten tutkimuksen tuloksia käytetään ja miten etnografisin 
menetelmin tuotettua tietoa tulkitaan eri yhteyksissä. Erityisesti poli- 
tisoituneissa aiheissa sekä aina, kun tutkimuksen kohteena ovat eri- 
tyisryhmät, tulee tutkittavien suojelu nähdä tutkijan keskeisenä eetti- 
senä velvollisuutena. 

Tulosten julkistaminen ja siten tutkimuksen yhteiskunnallisen 
vaikuttavuuden varmistaminen on myös tutkimuseettinen velvoite. 
Etenkin tilanteessa, jossa tutkittavat ovat vajaakykyisiä, tulee tulosten 
viestinnässä huomioida saavutettavuus eli se, että tutkittavilla itsel- 
lään on mahdollisuus perehtyä heitä koskevaan ja heidän elämäänsä 
vaikuttavaan tutkimukseen ja sen tuloksiin. Tutkimuksen tuloksista 
viestittäessä keskeisenä eettisenä tavoitteena voidaan siten nähdä yh- 
denvertaisuuden toteutuminen. Tutkimusprosessin kontekstissa tä- 
mä tarkoittaa sekä vammaisten oikeutta osallistua heitä koskevaan 
ja heidän elämäänsä vaikuttavaan tutkimukseen että saada tietoa 
tutkimuksen etenemisestä ja sen tuloksista saavutettavassa* muodos- 
sa. YK:n yleissopimuksessa vammaisten henkilöiden oikeuksista to- 
detaan: 


Sopimuspuolet toteuttavat kaikki asianmukaiset toimet varmistaakseen, 
että vammaiset henkilöt voivat käyttää oikeutta sanan- ja mielipiteenvapau- 
teen, mukaan lukien vapaus etsiä, vastaanottaa ja välittää tietoja ja ajatuksia 
yhdenvertaisesti muiden kanssa sekä käyttäen kaikkia valitsemiaan tämän 
yleissopimuksen 2 artiklassa määriteltyjä viestintämuotoja, muun muassa: 
a) antamalla suurelle yleisölle tarkoitettua tietoa vammaisille henkilöille 
oikea-aikaisesti ja ilman lisäkuluja sellaisessa saavutettavassa muodossa 
ja sellaista saavutettavaa teknologiaa käyttäen, jotka soveltuvat eri tavoin 


6 Laki digitaalisten palvelujen tarjoamisesta (306/2019) määrittää saavutet- 
tavuudella tarkoitettavan "periaatteita ja tekniikoita, joita on noudatetta- 
va digitaalisten palvelujen suunnittelussa, kehittämisessä, ylläpidossa 
ja päivittämisessä, jotta ne olisivat paremmin käyttäjien, erityisesti vam- 
maisten henkilöiden, saavutettavissa”. https:/Awww.finlex.fi/fi/laki/alku- 
p/2019/20190306#Pidp448018720 

vammaisille henkilöille — —. (YK:n yleissopimus vammaisten henkilöiden 
oikeuksista 2016/27, 21 artikla.) 


Saavutettavuutta voi lisätä selkokielisillä julkaisuilla, kirjoittamalla 
erityisryhmiä edustavien järjestöjen lehtiin sekä pitämällä yleistajui- 
sia esitelmiä esimerkiksi vammaisjärjestöjen tilaisuuksissa ja semi- 
naareissa. Keskeistä on pyrkiä varmistamaan, että tutkittu tieto ei jää 
vain suoritusmerkinnöiksi tutkijan akateemiseen meriittilistaan vaan 
hyödyttää myös vammaisia ja vajaakykyisiä — heitä, joiden osallistu- 
minen tutkimukseen on ollut hankkeen toteuttamisen ja onnistumi- 
sen lähtökohtana. 


Lopuksi 


Antropologista ja kaikkea ihmistieteistä tutkimusta ohjaa yksiselittei- 
nen ohje: ”Älä aiheuta haittaa - Do no harm!” Mutta kuinka se käy- 
tännössä toteutetaan? Yleiset eettiset ohjeet sekä esimerkiksi anony- 
misointiin ja aineistonhallintaan liittyvät säännöt ja ohjeet koskevat 
kaikkea tutkimusta, mutta tiettyjen aiheiden ja tutkittavien ryhmien 
kohdalla tutkimuksen eettiseen suunnitteluun ja toteutukseen liittyy 
erityiskysymyksiä. Olemmekin koonneet tämän luvun loppuun oh- 
jeita ja linkkejä, joiden kautta sensitiivisiä aiheita, arkaluontoista tie- 
toa ja erityisryhmiä käsittelevää tutkimusta voi lähteä suunnittele- 
maan. 


Tietolaatikko: Työkalupakki sensitiivisten aiheiden 
tutkijoille 


Tutkimusasetelma, tutkimuksen tavoitteet ja teoreettisen lähestymista- 

van valinta 

— Selvitä, tarvitaanko tutkimukselle eettinen ennakkoarviointi. Ks. 
TENKin ohjeistus eettisen ennakkoarvioinnin lausuntopyynnön teke- 
miseksi: https://www.tenk.fi/sites/tenk.fi/files/Ihmistieteiden eetti- 
sen ennakkoarvioinnin ohje 2019.pdf. 

- Teeaineistonhallinnan suunnitelma jo osana tutkimussuunnitelmaa, 
ennen aineistonkeruun käynnistymistä. Ks. Tietoarkiston ohje suun- 
nitelman laatimiseksi osoitteesta: https://www.fsd.uta.fi/aineiston- 
hallinta/fi/aineistonhallinnan-suunnittelu.html. 


Aineistonkeruu ja tutkittavien erityistarpeiden huomiointi 

- Perehdy tutkittavien oikeuksiin ja niihin liittyviin tutkijan vastuisiin 
TENKin ohjeen mukaan: https://www.tenk.fi/sites/tenk.fi/files/Ih- 
mistieteiden eettisen ennakkoarvioinnin ohje 2019.pdf. 

— Selvitä, miten saat käyttöösi tietoturvalliset laitteet, tilat ja ohjelmis- 
tot, joita sensitiivisen aineiston keruu ja säilyttäminen mahdollisesti 
vaatii. Konsultoi tarvittaessa kotiorganisaatiosi tietosuojavastaavaa 
tai henkilöä, joka vastaa tietoturvaan liittyvistä asioista. 

— Selvitä, tarvitaanko tutkimukselle henkilötietojen käsittelyä koskeva 
vaikutustenarviointi. Ks. Tietosuojavaltuutetun ohje osoitteesta: htt- 
ps://tietosuoja.fi/vaikutustenarviointi. 

— Selvitä, tuleeko tutkimukselle hakea lupa kunnalta, kaupungilta tai 
mahdolliselta kohdeorganisaatiolta, josta tutkittavia rekrytoidaan. 

— Perehdy tutkittavan erityisryhmän erityistarpeisiin. Ota haltuun YK:n 
yleissopimus vammaisten henkilöiden oikeuksista: 
https://www.un.org/development/desa/disabilities/con- 
vention-on-the-rights-of-persons-with-disabilities/conven- 
tion-on-the-rights-of-persons-with-disabilities-2.html. 

- Hyödynnä vammaisten ja vajaakykyisten tutkimuksen kohdalla esi- 
merkiksi seuraavia sivustoja: 

Verneri.net — Verkkopalvelu kehitysvammaisuudesta -sivusto: 
https://verneri.net/ 

Itsemääräämisoikeus ja kommunikointi: https://verneri.net/ 
yleis/itsemaaraamisoikeus-ja-kommunikointi 

Tuettu päätöksenteko: https://verneri.net/yleis/tuettu-paatok- 
senteko 

Vaikeimmin vammaisten päätöksenteon tukeminen: https:// 
verneri.net/yleis/vaikeimmin-vammaisten-paatoksenteon-tuke- 
minen 


Viestintä 

- Valmistaudu viestimään tutkimuksesi tuloksista tutkittaville saavu- 
tettavalla tavalla, eri viestintämuotoja hyödyntäen. Huomioi YK:n 
yleissopimus vammaisten henkilöiden oikeuksista. 

- Tarjoa rohkeasti tutkimukseesi perustuvaa suullista esitystä tai teks- 
tiä esimerkiksi paikallisille vammaisjärjestöille. 

Lisälukemista 


AAA - The American Anthropological Association. Statement on Ethics — 
Eettinen ohjeistus: https://www.americananthro.org/LearnAndTeach/ 
Content.aspx?lItemNumber=22869&navltemNumber=652. 

ALLEA — European federation of Academies of Sciences and Humani- 
ties. The European Code of Conduct for Research Integrity (2017): 
https://allea.org/portfolio-item/the-european-code-of-conduct-for-re- 
search-integrity/. 

EU:n saavutettavuusdirektiivi, eli Euroopan parlamentin ja neuvoston direk- 
tiivi 2016/2102 julkisen sektorin elinten verkkopalveluiden ja mobiiliso- 
vellusten saavutettavuudesta: https://eur-lex.europa.eu/legal-content/FI/ 
TXT/HTML/?uri=CELEX:32016L2102&from=Fl. 

GDPR (General Data Protection Regulation / Yleinen tietosuoja-asetus 
2016/679): https://eur-lex.europa.eu/legal-content/FI/TXT/HTML/?uri=CE- 
LEX:32016R0679&from=Fl. 

Tutkimuseettinen neuvottelukunta (TENK). /hmiseen kohdistuvan tutkimuk- 
sen eettiset periaatteet ja ihmistieteiden eettinen ennakkoarviointi Suo- 
messa (2019): https://www.tenk.fi/sites/tenk.fi/files/lhmistieteiden eetti- 
sen ennakkoarvioinnin ohje 2019.pdf. 

Tässä luvussa käsitellään etnografisen menetelmän peruspiirteitä sel- 
laisena kuin ne näyttäytyvät antropologisessa tutkimusperinteessä. Li- 
säksi tarkastellaan etnografisen menetelmän suhdetta teoriaan. Teksti 
havainnollistaa, miten etnografinen menetelmä on enemmän kuin 
jonkin ilmiön yksityiskohtainen kuvaus, koska sen soveltaminen riip- 
puu usein tutkijan valitsemasta teoreettisesta viitekehyksestä. Toisaal- 
ta alustava etnografinen kenttätyö voi ohjata tietyn teoreettisen näkö- 
kulman valintaan, mikä puolestaan voi edelleen ohjata kenttätyön 
painotuksia. Luvussa korostetaan teoreettisen viitekulman merkitystä 
osana etnografista kenttätyötä ja aineiston analyysia. Luvussa kuvataan 
myös, millaisia muutoksia etnografisen menetelmän soveltamises- 
sa on tapahtunut käsittelemällä lyhyesti varhaisia etnografioita ja ver- 
taamalla niitä nykyantropologien tapaan soveltaa etnografista metodia. 


Antropologisen kenttätyön tausta 


Amerikkalaisen antropologin Clyde Kluckhohnin (1905-1960) ker- 
rotaan kutsuneen antropologista kenttätyötä holistiseksi ja kontrol- 
loiduksi impressionismiksi (Firth 1951, 484), mikä arkikielelle kään- 
nettynä tarkoittaa kokonaisvaltaista mutta järjestelmällistä vaikutel- 
maa tutkittavasta kulttuurista. Voidaan sanoa, että antropologisen 
kenttätyön idea on ollut olemassa siitä lähtien, kun ihmiset ovat mat- 
kustaneet vieraille maille, tehneet havaintoja eksoottisten kansojen 
erilaisista tavoista ja vertailleet niitä omiinsa. Kansojen kuvauksia 
- etnografioita — tehtiin jo ennen kuin antropologinen kenttätyö va- 

kiintui organisoiduksi ja empiiriseksi kulttuurien tutkimuksen meto- 
diksi, jonka ytimessä on tutkijan itsensä keräämä aineisto kulttuureis- 
ta. Löytöretkeilijät, lähetyssaarnaajat, kauppiaat, lähettiläät ja muut 
työkseen matkustaneet kirjoittajat tuottivat runsaasti tekstejä ja tari- 
noita, joita antropologit puolestaan käyttivät teorioidensa kehittelyyn. 
Esimerkiksi kuuluisa englantilainen antropologi Edward B. Tylor sai 
”primitiivistä? kulttuuria käsittelevän teoksensa (1871) aineiston hy- 
vin sekalaisista toisen käden lähteistä, jopa Afrikkaa kiertäneeltä viski- 
kauppiaalta (Metcalf 2018, 17-18). 

Vaikka antropologit olivat jo jonkin verran itse tehneet kenttätöitä 
tutkimiensa kulttuurien parissa, alkoi 1800-1900-lukujen vaihtees- 
sa olla yhä enemmän tieteellistä tarvetta saada luotettavaa ja syste- 
maattisempaa empiiristä tietoa erilaisista kulttuureista, mihin osal- 
taan vaikuttivat myös siirtomaavaltojen tarpeet. Saksalaissyntyinen 
Franz Boas (1858-1942) väitteli aikoinaan fysiikasta ja tutki maan- 
tiedettä, minkä vuoksi hän osallistui tutkimusmatkalle Pohjois- 
Kanadaan. Siellä hän kiinnostui inuiittien kielestä ja kulttuurista, mi- 
kä johti etnografiseen kenttätyöhön Yhdysvaltain luoteisrannikon 
alkuperäiskansojen parissa. Vuonna 1899 Boasista tuli Columbian 
yliopiston antropologian professori ja tunnettu tieteellisen rasismin 
vastustaja. (Chakraborty 2018; Hegeman 1998.) Viime vuosisadalla 
antropologinen kulttuurien tutkimus jakaantui karkeasti amerikka- 
laisvaikutteiseen kulttuuriantropologiaan ja brittiläisvaikutteiseen so- 
siaaliantropologiaan. Franz Boasia kutsutaan usein ”amerikkalaisen 
antropologian isäksi” kun taas Isossa-Britanniassa vaikuttanutta 
Bronislaw Malinowskia (1884-1942) kutsutaan usein nykyaikaisen 
etnografisen kenttätyön uranuurtajaksi. Hänen myötään antropolo- 
gisessa kenttätyössä alettiin arvostaa erityisesti kolmea peruselement- 
tiä: pitkäaikaista oleskelua tutkittavien ihmisten parissa (Malinowski 
itse vietti melkein kaksi vuotta Trobriandsaarilla nykyisessä Papua- 
Uudessa-Guineassa), paikallisen kielen osaamista ja osallistuvaa ha- 
vainnointia. Malinowskin jälkeisellä aikakaudella antropologiaan tu- 
li ihanteeksi se, että tutkija ottaa osaa tutkittavien ihmisten arkeen ja 
oppii siten, mitä on olla kulttuurin jäsen. (O'Reilly 2009; Shah 2017.) 

Havainnoinnin ohella kenttätyöhön kuuluu usein ”informanttien” 
haastattelut, mutta tietoa antropologit saavat myös yksinkertaisesti 
kyselemällä: ”Miksi teette noin?” ”Mitä tuo tarkoittaa?” ”Mikä tämän 

merkitys on?” ”Miksi sanoit niin?” Joskus kenttätyöläisen kysymyk- 
set voivat tuntua paikallisista ihmisistä naiiveilta tai turhauttavilta 
— tai pelkästään omituisilta. Vaikka antropologinen kenttätyö on 
perinteisesti tapahtunut kaukana tutkijan kulttuuripiiristä, ympäris- 
tössä, joka ei ole hänen mukavuusaluettaan tiedollisesti, taidollises- 
ti tai sosiaalisestikaan, ajatellaan tutkijan vierauden olevan positiivi- 
nen asia. Kulttuurin ulkopuolelta tuleva ihminen saattaa usein nähdä 
asioita, joita kulttuurin sisällä pidetään liian ”luonnollisina” tai it- 
sestään selvinä. Tarvittiin esimerkiksi yhdysvaltalainen antropologi 
huomaamaan, että suomalaisilla on erityinen, kursaileva, kahvipöytä- 
kulttuuri (Roberts 1989). 

Antropologian alkuaikoina tutkimuskohteena olivat useimmiten 
mahdollisimman kaukana ”länsimaisesta” kulttuurista olevat maan- 
tieteellisesti rajatut yhteisöt. Niistä tuotettiin kokonaisvaltaisia etno- 
grafioita eli kuvauksia kansoista, heimoista, etnisistä ryhmistä tai 
kylistä. Tällaisen klassisen antropologisen kenttätyön tärkeimmät ai- 
neistonkeruumenetelmät ovat olleet haastattelu ja havainnointi, mut- 
ta tutkijan painotuksista, hänen teoreettisen näkemyksensä vahvuu- 
desta ja ylipäätään monenlaisista henkilökohtaisista mielenkiintoa ja 
havaintoja ohjaavista tekijöistä on riippunut, millaisiin johtopäätök- 
siin hän on tullut tutkittavasta kulttuurista. Antropologian historias- 
sa onkin useita väittelyitä, joissa kaksi tutkijaa on tullut lähes vastak- 
kaisiin näkemyksiin samasta yhteisöstä. Esimerkiksi Robert Redfield 
(1930) ja Oscar Lewis (1951) tutkivat kumpikin samaa Tepoztlänin 
kylää Meksikossa, mutta siinä missä Redfield päätteli kyläläisten elä- 
vän agraarisen harmonisessa kulttuurissa, Lewis havaitsi lähinnä kur- 
juutta ja näköalattomuutta. Nämä merkittävät erot tutkimustuloksis- 
sa synnyttivät tutkijoiden välille debatin, jota on sittemmin analysoitu 
paljon. Redfieldin ja Lewisin näkemyserot johtuivat jossain määrin 
eri järjestelmällisyyden tasoista kenttätyössä, mutta myös teoreetti- 
sista eroista, jotka vaikuttivat tutkijoiden näkemyksiin. Tutkijat myös 
painottivat eri menetelmiä — Redfield haastatteluja ja Lewis osallistu- 
vaa havainnointia. (Esim. Coy 1971; Critchfield 1978; Moberg 2013, 
24-26.) 

Haastatteluissa ihmiset saattavat pyrkiä antamaan mahdollisimman 
hyvän kuvan omasta yhteisöstään tai he voivat myös ylikorostaa 
negatiivisia puolia, joten tutkijan on varottava tekemästä vahvoja 

johtopäätöksiä pelkän haastatteluaineiston perusteella. Redfieldin ja 
Lewisin välisestä debatista opittiin, että jos tutkija analysoi ihmisten 
kertomia näkemyksiä kulttuuristaan, kannattaa varmuuden vuoksi 
myös havainnoida kulttuuria eli niin sanotusti trianguloida (esim. 
Flick 2007, 76-90) aineistoa. Usein puhuttu ja tehty voivat mielen- 
kiintoisella tavalla erota toisistaan, mikä herättää tutkijassa lisätut- 
kimuskysymyksiä: ”He puhuvat näin, mutta toimivat noin. Mistä se 
kertoo?” Toinen debatista opittu asia on se, että tutkijoiden on syy- 
tä tehdä metodologinen prosessinsa mahdollisimman läpinäkyväk- 
si: Kuinka tutkimus on toteutettu, millaisia valintoja aineiston han- 
kinnan suhteen on tehty, mitä jäi tutkimatta, mihin teorioihin — jos 
mihinkään - kenttätyössä nojataan? Nykyään tällainen refleksiivisyys 
on etnologiassa ja antropologiassa olennainen osa tutkimusta. 


Antropologisen kenttätyön evoluutio ja nykykäytäntö 


Eri teoreettiset keskustelut ovat muokanneet etnografista menetel- 
mää ja paljastaneet siitä uusia ulottuvuuksia muun muassa seuraavin 
tavoin: 
- Teorialähtöisyys erottaa nykykenttätyön klassisesta kenttätyöstä. 
- Nykykenttätyössä pienyhteisöt nähdään osana suurempaa ko- 
konaisuutta. 
- Etnografia on antropologiassa vuorovaikutusta. 
- Levitessään antropologiasta muille tieteenaloille etnografinen 
metodi on saanut uusia muotoja. 
— Itsereflektio on osa antropologisen tutkimuksen tekemistä ja 
kirjoittamista. 


1900-luvun alkupuolella kehitetty etnografinen menetelmä on pitänyt 
hyvin pintansa: antropologian tapa korostaa etnografista menetelmää 
tärkeimpänä tiedon tuottamisen muotona erottaa yhä antropologian 
muista humanistisista tieteistä ja yhteiskuntatieteistä. Kun nykyantro- 
pologi tekee etnografista tutkimusta, hän tarkastelee ihmisten toimin- 
taa luonnollisissa konteksteissa tutkijan luomien kokeellisten tilantei- 
den sijaan. Aineisto voi kattaa tekstiaineistoja, mutta pääasialliset ai- 
neistolähteet ovat osallistuva havainnointi, arkielämän keskustelut 

sekä löyhästi strukturoidut, vapaamuotoiset haastattelut. Kohteena 
ovat muutamat tapaukset ja pienryhmät. Etnografisen aineiston ana- 
lyysissa tarkastellaan merkitysten, tehtävien, toiminnan seurausten 
ja institutionaalisten käytäntöjen merkityksiä paikallisissa ja laajem- 
missa konteksteissa (Hammersley & Atkinson 2007). Chicagon yli- 
opiston sosiologit alkoivat kehittää etnografian kaltaisia metodeja jo 
1920-luvulla.' Nykyään lähes kaikilla ihmistieteellisillä tieteenaloilla 
sovelletaan etnografisia menetelmiä. Eri tieteenalat ovat kehittäneet 
omia tapojaan käyttää etnografista menetelmää, eikä yhtä oikeaa ta- 
paa määritellä saati soveltaa etnografista menetelmää ole olemassa. 

Nykyantropologiassa etnografista menetelmää käytetään uusin ta- 
voin. 1980-luvulla alkunsa saanut refleksiivinen käänne mullisti tut- 
kijoiden tapaa tehdä etnografista tutkimusta. Antropologit James 
Clifford ja George Marcus (1986, 7) kiteyttivät aikansa antropologista 
keskustelua peräänkuuluttamalla refleksiivisyyttä etnografioiden kir- 
joittamiseen: ”Kirjoittajat eivät pysty kontrolloimaan sitä, miten hei- 
dän tekstinsä liittyvät valtaan ja historiaan. Etnografiset totuudet ovat 
siksi olennaisesti osittaisia, sitoutuneita ja vaillinaisia — -. Kun osittai- 
suuden ymmärrys hyväksytään ja rakennetaan osaksi etnografian tai- 
detta, se voi toimia hienovaraisen representaation lähteenä”? 

Analysoimalla etnografisten tekstien lajityyppejä Clifford ja 
Marcus osoittivat, että etnografiset tekstit eivät kuvaa todellisuutta 
läpinäkyvästi. Klassikkoantropologit, kuten Evans-Pritchard ja 
Malinowski, eivät esimerkiksi juurikaan pohtineet kuvauksissa käyt- 
tämiään käsitteitä. Tällainen kirjoitustapa tuotti kuvan vieraista kult- 
tuureista muuttumattomina yhdenmukaisten traditioiden holistisina 
rakennelmina. Vieraiden kulttuurien tavat ja tapahtumat kuvattiin 
ikään kuin alati toistuvina historiattomina traditioina. Esimerkiksi 
Malinowski (1922, 91) kuvasi Tyynenmeren Trobriandsaarten asuk- 
kaiden käsityksiä sosiaalisten odotusten pysyvyydestä: 


1 Chicagon etnografista koulukuntaa edustavat muun muassa seuraavat 
teokset: The Hobo (Anderson 1923), The Gang (Thrasher 1927) ja The Ghetto 
(Wirth 1928), jotka perustuivat eri puolilla Chicagoa tehtyyn kenttätyöhön. 
Andersonin teos on rikas kuvaus kulkurielämää viettävistä työmiehistä. 
Thrasher tarkasteli, miten jengit tarjosivat nuorille miehille itsenäisyyttä ja 
kulttuuristen rajojen ylittämistä. Wirth luonnehti juutalaisen naapuruston 
sosiaalista rakennetta ja emotionaalisia ulottuvuuksia. 

2 Käännös ST. 

Kaikki tietävät, mitä heiltä odotetaan ja toimivat odotusten mukaan olipa 
kyse sitten etuoikeuden hankkimisesta, tehtävän suorittamisesta tai alis- 
tumisesta status guohon. Ihmiset tietävät, että näin on aina ollut ja näin 
sen on pysyttävä. Päällikön auktoriteetti, hänen etuoikeutensa ja tapansa 
antaa lahjoja ja saada niitä ovat se mekanismi, jonka kautta perinteiden 
voima toimii.? 


Evans-Pritchard (1940, 151) puolestaan esitti Somalian alueella elä- 
vien Nuer-heimolaisten konfliktit jatkuvuutena eikä muutoksen 
lähteenä: ”Nuer-heimolainen taistelee heti, jos häntä on loukattu ja 
on herkkä loukkauksille - -. Kun mies kokee kärsineensä vääryyttä 
hän ei voi vedota auktoriteetteihin saadakseen oikeutta, vaan hänen 
pitää haastaa loukkaaja kaksintaisteluun.”* (Evans-Pritchard 1940, 
151.) 

Marcus (1995) lanseerasi käsitteen monipaikkainen etnografia 
haastaakseen käsityksen etnografiasta leimallisesti yhteen paikkaan 
keskittyvänä holistisena kulttuurin kuvauksena. Hän määritteli mo- 
nipaikkaisen etnografian tutkimustavaksi, joka analysoi paikallisia 
tutkimuskohteita yhteydessä globaaliin järjestelmään seuraten tut- 
kimuskohteiden liikettä ja yhteyksiä. Monipaikkaisella etnografialla 
saatetaan myös tarkoittaa pelkästään monessa paikassa tehtävää kent- 
tätyötä ilman yhteyttä laajempaan metodologiseen keskusteluun. 
Toki etnografinen tutkimus on usein ollut monipaikkaista jo ennen 
Marcusin keskustelun avausta. Kuten Candea (2009) huomaut- 
taa, jo Malinowskin (1922) uraauurtava tutkimus Tyynenmeren 
Trobriandien saarten Kula-vaihdosta (vaihtojärjestelmä, jossa hen- 
kilöltä toiselle siirretään seremoniallisia arvoesineitä) rakentui moni- 
paikkaisuuden ja liikkumisen kuvaukselle. 

Refleksiivisen käänteen myötä etnografisen tutkimuksen pohjalta 
tuotetut tutkimukselliset tekstit alettiin nähdä sosiaalisesti tuotettui- 
na teksteinä, jotka heijastavat tutkijan sosiaalista asemaa ja tausta- 
oletuksia. Se, että tutkijan kulttuuriset kokemukset ja sosiaalinen ase- 
ma muokkaavat hänen näkemyksiään, ei vie pohjaa tutkimukselta, 
vaan vuorovaikutuksen ja oman näkökulman reflektointi on avain 


3 Käännös ST. 
4 Käännös ST. 

kulttuuristen prosessien ymmärtämiselle. Samalla yhteisöjen koko- 
naisvaltaisen kuvauksen ja etnografisen preesensin, jossa asiat esite- 
tään tapahtuviksi ikään kuin nykyhetkessä vaikka kuvataankin jo ta- 
pahtunutta, kyseenalaistaminen auttoi haastamaan käsitystä siitä, että 
elämme erillisissä kulttuureissa. Nykyantropologisissa teksteissä ant- 
ropologit sijoittavat havaintonsa aikajatkumoon sekä kuvaavat taus- 
tan ja kontekstin monivivahteisesti. Näin tutkimukset auttavat ym- 
märtämään kulttuurin muutosta, toimijuutta ja ylirajaisia yhteyksiä. 
Reflektiivisyys ilmenee myös teorian merkityksessä etnografiselle tut- 
kimukselle. Teorioiden eli käsitteiden ja niiden välisten suhteiden 
tarkastelua voi nimittäin pitää yhtenä refleksiivisyyden muotona. 
Etnografista kuvausta ei voi erottaa teoriasta, koska jokainen kuvaus 
kätkee sisäänsä teorian — edellyttäähän kuvaus aina valintoja, kuten 
näkökulman ja käsitteiden valintaa. Niinpä etnografista menetelmää 
on käytetty antropologian oppihistoriassa hyvin erilaisten antropo- 
logisten paradigmojen pohjalta ja tuottamaan erityyppisiä aineistoja. 
Toisaalta etnografiset aineistot ovat auttaneet haastamaan aikaisem- 
pia näkökulmia ja kehittämään uusia teoreettisia avauksia. 
Nykyantropologiassa teorioiden rakentamista ei jätetä piiloon ri- 
vien väliin, vaan käsitteelliset valinnat tehdään tiedostetusti ja pohtien. 
Tutkimukset ammentavat aiemmista teorioista pyrkien samalla kehit- 
tämään uusia teorioita ja käsitteitä. Nykyetnografiset tutkimukset pe- 
rustuvat teoreettisille kysymyksille ja refleksiiviselle tutkimusotteelle, 
ja laaja osa aineistoa esitetään vivahteikkaina kuvauksina. Nyky- 
antropologit eivät pyri testaamaan tarkkoja hypoteeseja, mutta he 
ymmärtävät täydellisen avoimuuden ongelmat: tutkimus edellyttää 
aina jonkinlaista kehystä. Parhaimmillaan nykyetnografia tuo esille 
rajoituksensa, ottaa huomioon sosiaalisen elämän kompleksisuuden 
ja koherentin kuvan luomiseen liittyvän yksinkertaistamisen vaaran. 
Etnografisen tutkimuksen teoreettisen ulottuvuuden painottami- 
nen on tuonut uuden näkökulman kysymykseen siitä, pitäisikö antro- 
pologien tehdä tutkimusta omassa vai vieraassa yhteisössä. Antropo- 
loginen kenttätyö oli pitkään suuntautunut Euroopan ulkopuolisiin 
kulttuureihin. Vieraan kulttuurin tutkimuksen etuna on se, että tut- 
kija ei ole sokeutunut arkipäivän itsestäänselvyyksille, kuten omas- 
sa lähipiirissä helposti käy. Tosin kulttuurin vieraus on suhteellista, 
ja jokaisen omasta yhteiskunnasta löytyy itselle vieraita kulttuurisia 

konteksteja ja kenttiä. Antropologit tekevätkin tutkimusta omissa yh- 
teiskunnissaan yhä enenevässä määrin. Lähialueiden tutkimusta ei 
kuitenkaan tehdä erillään kaukaisempia kulttuureja koskevista tut- 
kimuksista. Tietyllä alueella tehty etnografinen tutkimus voi tuottaa 
teoreettisia näkökulmia, joita voidaan luovasti soveltaa toisten yhtei- 
söjen tutkimukseen. Esimerkiksi Sirpa Tenhunen on tehnyt pitkään 
kenttätyötä intialaisessa kylässä Länsi-Bengalin osavaltiossa. Hänen 
tutkimuksensa eivät kerro vain tästä yhdestä kylästä tai bengalikult- 
tuurista, vaan hänen etnografisiin aineistoihin perustuvat analyysit 
kylän sosiaalisesta elämästä ja ylirajaisista yhteyksistä ovat pohjana 
teoreettisille näkökulmille, jotka voivat avata näkökulmia markki- 
natalouteen, politiikkaan ja uusien viestintäteknologioiden käyttöön 
muuallakin. (Tenhunen 2008; 2011; 2018.) 

Antropologi Bruce Knauftin (2006) analyysi antropologisten 
johtavien tieteellisten lehtien artikkeleista antaa osviittaa siitä, mi- 
hin nykyantropologinen ja -etnografinen innovatiivisuus perustuu. 
Knauftin tarkastelemissa artikkeleissa tutkijat eivät niinkään ottaneet 
kantaa suurten paradigmojen eli suurempien tieteellisten suuntauk- 
sien puolesta tai niitä vastaan, vaan antropologit perustivat tutkimuk- 
sensa luoville käsitteen määrittelyille ja käsitteiden innovatiiviselle 
nivomiselle uusien aihealueiden tarkasteluun. Hyvä esimerkki käsit- 
teiden siirtymisestä uusiin konteksteihin ovat antropologiset nyky- 
keskustelut sukulaisuudesta. Henkilökategorioiden tutkimus, jo- 
ka tarkastelee, miten yksilö ja toimija ymmärretään erilaisissa histo- 
riallisissa ja sosiaalisissa konteksteissa, muotoutui eri tutkijoiden 
pyrkimyksistä ymmärtää suhteiden symbolista rakentumista Af- 
rikassa (esim. Fortes 1961) ja Aasiassa (esim. Östör ja muut 1982; 
Strathern 1988; Carsten 1995). Keskustelun tuottamat näkökulmat 
ovat auttaneet näkemään, miten perhesuhteiden hahmotus on sym- 
bolista myös Euroopassa ja Yhdysvalloissa lainsäädäntöön ja arkiajat- 
teluun juurtuneista individualismin ihanteista huolimatta (Carsten 
2004). Antropologit tuottavat samanaikaisesti rikasta etnografista ai- 
neistoa ja uusiin näkökulmiin johtavia teoreettisia kysymyksenasette- 
luja. Teoreettisesti orientoitunut etnografinen tutkimus uudistaa ant- 
ropologiaa tieteenalana. Samalla teoreettiset käsitteet mahdollistavat 
vuoropuhelun eri yleisöjen kanssa, kun ne määritellään ja perustel- 
laan selkeästi ja ymmärrettävästi (Knauft 2006). 

Antropologia tuottaa monimuotoisuuden ymmärrystä, koska sen 
ytimessä on pyrkimys etnografisen menetelmän avulla kuvata vivah- 
teikkaasti ja vertailla analyyttisesti erilaisia kulttuurisia konteksteja. 
Antropologit viettävät runsaasti aikaa tutkimuskohteissaan. He ovat 
vuorovaikutuksessa tutkimiensa ihmisten kanssa. Tutkimuksen suun- 
taaminen tutkijan oman kulttuurin ulkopuolelle, lähelle tai kauas, 
synnyttää vertailevan asetelman, joka avaa vaihtoehtoisia maailmoja 
käsitteineen ja merkityksineen. Tällainen vertaileva näkökulma pal- 
jastaa tutkijalle ja hänen lukijoilleen myös oman kulttuurin näkymät- 
tömiä itsestäänselvyyksiä. 


Kenttäpäiväkirja etnografin työssä 


Osallistuvaan havainnointiin perustuva etnografinen tutkimus ker- 
ryttää valtavan määrän tutkimusaineistoa. Kenttätyön aikana etno- 
grafi ei vielä tiedä tarkkaan, mitkä asiat osoittautuvat olennaisimmik- 
si hänen tutkimustyönsä kannalta. Sen vuoksi on suositeltavaa kirjata 
ylös mahdollisimman paljon havaintoja. Havaintojen kirjaamiseen 
etnografit käyttävät kenttäpäiväkirjaa, joka voi sisältää paitsi kirjalli- 
sia kuvauksia nähdystä ja koetusta, myös piirustuksia, karttoja ja si- 
taatteja ihmisten sanomisista. Aivan kaikkea ei voi eikä tarvitse kir- 
jata ylös - tutkimuskysymykset ja teoreettinen viitekehys toimivat 
rajaavina tekijöinä. 

Kenttäpäiväkirjan muotoon kannattaa kiinnittää huomiota. Voi ol- 
la houkuttelevaa käyttää havaintojen kirjaamiseen kannettavaa tieto- 
konetta, tablettia tai älypuhelinta. Joissakin kenttätyökohteissa nämä 
välineet saattavat kuitenkin herättää epätoivottua huomiota, aiheut- 
taa ylimääräistä stressiä ja rajoittaa kenttätyötä. Perinteinen paperi- 
muotoinen kenttäpäiväkirja on tällöin käytännöllinen ja turvallinen 
valinta. Toisissa tilanteissa sähköinen kenttäpäiväkirja voi olla toimi- 
vampi valinta — on pidettävä mielessä, että etnografi haluaa sulautua 
ympäristöönsä. Kenttäpäiväkirjan muoto on näin ollen valittava ti- 
lanteen mukaan. 

Kenttäpäiväkirja toimii tutkimusaineistona haastattelujen tapaan. 
Päiväkirjamerkintöjen pohjalta etnografi tekee tulkintoja koodaten 
ja kategorisoiden aineistoaan. Kenttäpäiväkirja itsessään ei vielä ole 

analyyttinen tulkinta vaan pikemminkin kuvaus tutkittavasta ilmiös- 
tä. On tosin perusteltua kysyä, missä määrin kuvaus ja tulkinta ovat 
toisistaan erillisiä prosesseja: havaintomme maailmasta ovat erilais- 
ten sosiaalisten positioidemme jäsentämiä ja rajoittamia. Havainnoi- 
dessamme teemme jo tulkintoja. Sen vuoksi etnografin on suhtau- 
duttava kriittisesti omaan aineistoonsa ja pohdittava esimerkiksi sitä, 
kuinka hänen oma sukupuolensa ja luokka-asemansa ovat vaikutta- 
neet tutkittavan ilmiön ymmärtämiseen. Kahden etnografin kenttä- 
päiväkirjat poikkeavat väistämättä toisistaan, vaikka he tutkisivat sa- 
maa ilmiötä samoin tutkimuskysymyksin. Itsereflektio onkin tärkeä 
osa etnografin työtä. 


Esimerkki kenttäpäiväkirjasta 


Jelena Salmi tutki väitöskirjatyössään Differentiated citizenship, dis- 
placement, and materiality in state-citizen relations in Ahmedabad 
(2019) kehityksen nimissä pakkosiirrettyjen ja uudelleenasutettujen 
slummiasukkaiden käsityksiä valtiosta ja kansalaisuudesta intialaisen 
Ahmedabadin kaupungin laidalla. Ahmedabad, Gujaratin osavaltion 
väkirikkain kaupunki, tunnetaan Intiassa kehityksen mallikaupunki- 
na ja pääministeri Narendra Modin kannatusalueena. Ennen valin- 
taansa Intian pääministeriksi vuonna 2014 Modi toimi Gujaratin 
osavaltion pääministerinä. Hänen agendaansa kuului Ahmedabadin 
kehittäminen slummeista vapaaksi maailmanluokan kaupungiksi. 
Näin ollen tuhannet slummiasukkaat siirrettiin kaupungin laitamil- 
le rakennettuihin betonikerrostaloihin puhtauden ja kehityksen ni- 
missä. 

Salmen kymmenen kuukauden mittainen kenttätyö keskittyi 
Sadbhavna Nagar -nimiselle kaupungin rakennuttamalle uudelleen- 
asutusalueelle. Kenttätyössään hän kantoi aina mukanaan pientä 
päiväkirjaa havaintojen kirjaamista varten. Päivän lopuksi hän koosti 
havainnot yhteen Word-tiedostoon. Seuraava esimerkki on kooste 
Salmen yhden kenttätyöpäivän havainnoista. Tutkimusassistentti 
Nareshia lukuun ottamatta esimerkissä käytetyt nimet ovat pseudo- 
nyymejä. 

Kenttäpäiväkirja 2/2015: 12.6.2015 Pudonnut ikkunalasi ja Achalin haas- 
tattelu 


Viime yönä Nareshin blockissa yläkerran asunnosta irtosi ilmeisesti ko- 
van tuulen vuoksi pala ikkunalasia, joka tippui alhaalla nukkuneen mie- 
hen päälle. Hänen olkapäähänsä tuli suuri, sairaalahoitoa vaatinut haava. 
Tapaus sattui kello 2 yöllä ja mies vietiin LG Hospitaliin. Nyt hän oli jo 
palannut kotiin ja näytti minulle tikattua haavaansa. Hänen äitinsä kää- 
ri sideharsoa haavan ympärille. Äiti päivitteli myös, että mitä jos ikku- 
nalasi olisikin osunut hänen lapsenlapseensa, joka myös nukkui alhaalla 
charpailla [narusängyllä]. Hän olisi ehkä kuollut. Paikalle tuli nuori nai- 
nen (n. 20 v.), joka sanoi virnistäen, että ”Modi tiputti ikkunalasin alas”. 
Lasi nimittäin tipahti siksi, että hallitus ei ole rakentanut kerrostaloja 
huolellisesti kunnollisista rakennusmateriaaleista, sanoi nainen. Paikalle 
kerääntyneen porukan mukaan ikkunalasit ovat rikkoutuneet lähes kai- 
kista asunnoista, sillä ne eivät kestä tuulta ja sadetta kovinkaan hyvin. 
Tässä tapauksessa yläkerran asunnon omistaja kuitenkin maksoi vapaa- 
ehtoisesti alhaalla nukkuneelle miehelle korvauksia 500 rupian verran so- 
piakseen asian. 

Istuin hetken keskustelemassa vaghri-perheen kanssa onnettomuu- 
desta ja muistakin asioista. Yritin nauhoittaa erään naisen haastattelua, 
mutta meteli ja ympäristön tapahtumat häiritsivät haastattelun etenemis- 
tä. Sain kuitenkin selville, että nainen asui aiemmin Amrewadissa, jossa 
AMC [Ahmedabad Municipal Corporation eli Ahmedabadin kaupunki] 
rakensi viemäriä 1,5 vuotta sitten ja jyräsi heidän talonsa. Nyt hän asuu 
Vatvassa vuokralla odottaen uuden asunnon valmistumista. Amrewa- 
diin rakennetaan samanlaisia nelikerroksisia taloja kuin Vatvassakin. Hän 
muutti Vatvaan, koska hänen äitinsäkin asuu siellä (kuuntele haastattelu). 

Alueen takaosassa oli jälleen käynnissä tappelu, Nareshin mukaan 
muslimien välillä. Achal sanoi, että kenties huumeet tai alkoholi ovat 
osallisina asiaan. Kysyin Achalilta, missä hän asuu. Hän viittoili temppe- 
leiden suuntaan ja pyysi käymään kotiinsa. Niinpä lähdimme matkaan sa- 
man tien (minä, Naresh, Achal). 

Vihannesmyyjiä oli runsaasti paikalla SN:n [Sadbhavna Nagarin] sisäi- 
sillä kaduilla klo 10.30 (lounasaika lähestymässä). Achalin kerrostalossa 
oli tulva, sillä katon vesitankki tulvi yli äyräidensä. Portaat ja käytävä lai- 
nehtivat vedestä. 

Achal asui kolmannessa kerroksessa. Hänen vaimonsa oli lukinnut oven 
ja Achal rynkytti ovea sanoen, että ”Madame on täällä”. Minut istutettiin 
olohuoneeseen metalliselle penkille ja Achal kävi hakemassa kaupasta 
pullollisen 7Upia. Achal kertoi asuneensa aiemmin Victoria Gardenissa 

Ellisbridgen lähellä. Suurin osa hänen talonsa muista asukkaista on myös 
samasta paikasta, pieni osa Kankarialta. Kaikki talon asukkaat ovat hin- 
duja (kysyin asiaa itse). Achalin asunnon seinät oli maalattu hienosti 
kaksivärisiksi maaliroiskein (ks. kuva) ja seinällä oli Ganesha-taulu. Olo- 
huoneen oven viereistä seinää vasten oli suuri lasiovinen kaappi, jonka 
päällä oli iso TV. Achal laittoi television päälle ja valitsi kanavaksi Music 
Televisionin. TV:stä tuli kamalaa räppiä, kappale nimeltä ”International 
villagers”. Achalin vaimo tervehti lyhyesti, mutta ei tullut juttelemaan. 
Hän jynssäsi asunnon lattioita ja vessaa. Pariskunnan välit eivät vaikutta- 
neet järin lämpimiltä. Kiusallista, kun satun tietämään Achalin avioliiton 
ulkopuolisesta suhteesta. Achalin palattua pyysin häneltä haastattelua ja 
hän suostui (kuuntele haastattelu). 


Ote kenttäpäiväkirjasta osoittaa, kuinka uudelleenasutetut slummi- 
asukkaat kokivat valtion roolin asuinalueensa rakennetun ympäris- 
tön kautta. Uudelleenasutusalueen infrastruktuurin ongelmat olivat 
keskeinen huolenaihe asukkaiden jokapäiväisessä elämässä, sillä ne 
vaikuttivat heidän elinkeinoihinsa, sosiaalisiin suhteisiinsa ja tervey- 
teensä hyvin konkreettisella tavalla. Usein he syyttivät asuinalueen 
ongelmista pääministeri Narendra Modia (”Modi tiputti ikkuna- 
lasin alas”), joka oli heidän mielikuvissaan valtion henkilöitymä. Esi- 
merkin kaltaisten havaintojen kasautuminen johti siihen, että Salmi 
keskittyi valtion ja uudelleenasutettujen ihmisten välisiin suhteisiin 
rakennetun ympäristön näkökulmasta. Toisin sanoen havainnot oh- 
jasivat kenttätyön painotuksia ja teoreettisen näkökulman valintaa: 
ne ohjasivat tutkijan keskittymään infrastruktuurin antropologiaan ja 
materiaalisuuden teoretisointiin. 

Kenttäpäiväkirjan teksti havainnollistaa, kuinka haastattelut järjes- 
tyivät käytännössä. Haastatteluista sovittiin yleensä spontaanisti ti- 
lanteen tarjoutuessa. Keskeistä kenttätyössä onkin mahdollisuuksiin 
tarttuminen ennalta laaditun suunnitelman orjallisen noudattamisen 
sijaan. Salmen kenttätyössä tämä oli tärkeää myös siksi, että ihmisil- 
lä ei useinkaan ollut aikaa haastatteluille juuri silloin, kun tutkija itse 
olisi halunnut. Tähän vaikuttivat erityisesti ihmisten työn epäsään- 
nöllinen luonne ja kulttuurierot: Intiassa sovittuja aikatauluja ei nou- 
dateta kellontarkasti. 

Havainnoinnin fokus oli paitsi ihmisten puheissa, myös materiaali- 
sessa ympäristössä ja sosiaalisessa kanssakäymisessä. Esimerkiksi 

Achalin haastattelun aikana Salmi havainnoi myös kodin sisustusta 
ja aviopuolisoiden välistä suhdetta sekä Achalin suhtautumista hä- 
neen itseensä. Kenttäpäiväkirja osoittaa, kuinka tutkijaa puhuteltiin 
”madame”-termillä ja kuinka ulkomaalaisen vierailijan oletettiin juo- 
van 7Upia ja kuuntelevan amerikkalaista musiikkikanavaa. Intialai- 
selle vieraalle olisi todennäköisesti tarjottu teetä. Toisaalta kenttä- 
päiväkirja vihjaa myös tutkimustyön eettisistä ongelmista. Kenttä- 
työn aikana Salmi keskusteli satojen ihmisten kanssa. Monet kertoi- 
vat hänelle juoruja toisista asukkaista ja vannottivat kertomasta niitä 
eteenpäin. Lopulta salassa pidettävää tietoa oli kerääntynyt niin pal- 
jon, että hän koki sen ahdistavaksi: ”Mitä jos tulee vahingossa paljas- 
taneeksi arkaluontoisia asioita?” Tutkijan etiikka velvoitti pitämään 
kerrotut asiat yksityisenä tietona, vaikka se olisi ollut vastoin omia 
moraalikäsityksiä. 

Otteessa esiintyvä Naresh toimi Salmen tutkimusassistenttina 
muutaman kuukauden ajan. Teksti havainnollistaa hänen rooliaan 
tärkeimpien tapahtumien välittäjänä: Naresh viittasikin itseensä vit- 
sikkäästi ”BBC tower” -nimellä. Hän ohjasi Salmea paikkoihin, joista 
haastateltavia löytyi, ja vaikutti näin tutkimuskentän muotoutumi- 
seen. Toisaalta Nareshin tulkintaan tapahtumien kulusta (esim. tap- 
pelu tapahtui muslimien välillä) oli suhtauduttava varauksella. Usein 
Naresh ei tiennyt, mitä oli oikeasti tapahtunut, vaan esitti omat tul- 
kintansa aiempien kokemustensa ja ennakkoluulojensa pohjalta. 
Näin ollen analyysin kohteena ei ollut pelkästään se, mitä Naresh sa- 
noi, vaan myös se, miksi hän esitti todellisuuden tietyllä tavalla. 

Käytännöllisenä seikkana kenttämuistiinpanoista mainittakoon 
vielä viittaukset haastattelunauhoihin ja valokuviin muistiinpanojen 
seassa. Ne auttavat tutkijaa eri aineistojen yhdistämisessä ja helpotta- 
vat analyysi- ja kirjoitusprosessia. Kenttäpäiväkirjaotteen alun kuvaus 
pudonneen ikkunalasin tapauksesta päätyi lopulta osaksi Salmen väi- 
töskirjaa jalostetussa muodossa (Salmi 2019, 121): 


The summer of 2015 was sweltering, the temperatures reaching 48* 
Celsius. A few people in Sadbhavna Nagar could afford to buy an air 
cooler, but most only had a fan in their apartment. During the summer 
months, many people slept on the roof or downstairs on a rope-strung 
bed (charpai) or a pushcart (lari) because the concrete apartments had 
become unbearably hot. Sleeping outside on one’s pushcart also prevented 

reljään eiuska ean SE JO me 


Kuva 1. Ote Jelena Salmen kenttäpäiväkirjasta. Salmi kirjoitti kymmenen 
kuukauden kenttätyönsä aikana päivittäin. Hän teki yksittäisiä 
muistiinpanoja pieneen kirjaan kenttätyönsä lomassa ja taltioi päivän 
muistiinpanot sähköiseen muotoon kotiin palattuaan. Samalla hän 
lisäsi viitteitä päivän aikana otettuihin valokuviin, videopätkiin ja 
haastattelunauhoihin. 

it from being stolen. The versatile pushcart functioned as a shop in the 
daytime and as a bed at night. 

Dozing outside in the street had its risks. In June, a young man sleeping 
on a chärpäi in front of his apartment was hit by a falling windowpane. 
He got a deep cut in his shoulder and had to be taken to the LG Hospital. 
Returning home in the morning, he told me about the accident while his 
mother was wrapping gauze around the cut. Their neighbor, a woman 
in her 20s, passed by. Grinning, she remarked how ”Modi threw the 
windowpane down.” People who had gathered around us started talking 
about how the windowpanes of nearly all the apartments were broken 
— the government had used inferior building materials. In their view, 
construction deficiencies and the lack of proper maintenance had caused 
the unfortunate accident. 


Lopuksi 


Antropologiassa etnografia on perinteisesti tarkoittanut pitkäaikaista 
kenttätyötä tutkittavassa kulttuurissa, yleensä kaukana tutkijan koti- 
maasta. Nykyään tutkimuskenttänä voi toimia melkein mikä tahansa 
yhteisö tai sosiaalinen kenttä: kaupunginosa, työpaikka, virtuaalinen 
pelaajayhteisö tai vaikkapa koululuokka. Toivottavaa on, että tutkija 
on mukana tutkittaviensa arjessa ja perehtyy siihen omakohtaisesti 
— tätä kutsutaan osallistuvaksi havainnoinniksi. Antropologiseen 
kenttätyöhön kuuluu oleellisesti haastattelu ja osallistuva havainnoin- 
ti, jotka saattavat toisinaan tuottaa keskenään ristiriitaista ja siten 
myös hedelmällistä tietoa. 

Tutkija on aina jossain määrin vajavainen instrumentti, ja yksi- 
kään kenttätyöaineisto ei ole kaiken kattava. Se, mitä aineistoksi lo- 
pulta päätyy, riippuu jossain määrin sattumasta ja tutkijan omista, 
tiedostetuista tai tiedostamattomista, mieltymyksistä. Myös tutki- 
jan valitsema teoreettinen viitekehys ohjaa aineiston muotoutumis- 
ta. Refleksiivisyys eli tutkimusprosessiin vaikuttaneiden tekijöiden ja 
valintojen sekä tutkijan omien asenteiden ja sosiaalisten positioiden 
avoin tarkastelu on tärkeä osa antropologista kenttätyötä ja koko 
tutkimusprosessia. Se antaa tutkimuksen lukijoille paremman mah- 
dollisuuden arvioida tutkimustulosten mielekkyyttä. 

Etnografinen kenttätyö kerryttää yleensä suuren määrän aineistoa. 
Kenttätyön aikana tehtyjen havaintojen huolellinen kirjaaminen 

kenttäpäiväkirjaan on tärkeä osa etnografin työtä. Kirjallisten muis- 
tiinpanojen lisäksi etnografi voi hyödyntää työssään esimerkiksi vi- 
deokuvaa, valokuvia, äänitallenteita ja piirustuksia. Monipuolinen, 
hyvin järjestetty aineisto luo pohjan analyysille ja teorianmuodostuk- 
selle — näin ollen kenttämuistiinpanojen tallentamiseen ja järjestämi- 
seen on varattava riittävästi aikaa. 


Tietolaatikko: Vinkkejä kentälle 


Ennen kentälle menoa: 

— Perehdy paikalliseen kulttuuriin ja tutkimusaiheeseesi aiemman tut- 
kimuksen ja muiden aineistojen avulla. Varaudu silti siihen, että ken- 
tän todellisuus on erilainen kuin oletit. 

- Aiempi tutkimus on hyvä pohja, mutta älä pelkää tehdä kenttätyöstä 
omanlaistasi. Tutki, mitä haluat, ja analysoi itse. 

- Opettele paikallinen kieli ja/tai erikoissanasto. Jos se ei ole mahdol- 
lista, hanki pätevä tulkki, jolla on myös hyvät sosiaaliset taidot ja pai- 
kallisia verkostoja. Auta tulkkia ymmärtämään tavoitteesi ja kulttuu- 
rinen taustasi. 

- Tulkki voi olla myös avaininformantti eli sellainen paikallinen kontak- 
tihenkilö, johon voi tukeutua hankalissakin kulttuurisissa kysymyk- 
sissä ja käytännön haasteissa. 

- Hanki hyvä kartta kenttätyöalueestasi, ja opettele liikkumaan alueel- 
la sujuvasti. 

- Varaudu kertomaan, mitä ”hyötyä” tutkimuksestasi on tutkittaville 
(esim. tutkimuksen avulla ihmiset saavat tietoa heidän kulttuuris- 
taan). 

- Hanki tarvittaessa tutkimuslupa, perehdy instituutiosi tutkimuseetti- 
seen ohjeistukseen ja EU:n tietosuojadirektiiviin sekä selvitä paikalli- 
silta viranomaisilta tutkimustyösi reunaehdot. 

— Jos tutkimuskenttäsi on kaukana kotimaasta, tee matkustusilmoitus 
(https://matkustusilmoitus.fi/). 

- Seuraa yliopistosi tutkimuseettistä ohjeistusta. Jos matkasi suuntau- 
tuu haastavalle alueelle, ota selvää ulkoministeriön matkustustiedot- 
teista, terveysriskeistä ja huolehdi rokotuksista. 

- Opiskelijan ei kannata haukata liian suurta palaa, vaan konsultoida 
ohjaajaansa vaikeiden ja sensitiivisten kenttätöiden suhteen. Mones- 
ti aihetta voi säätää kevyemmäksi. 

— Varaa kenttätyöhön riittävästi aikaa. 

Kentällä: 

- Ole diplomaattinen ja noudata paikallisia normeja, mutta älä pelkää 
virheitä. Ihmiset ovat useimmiten ymmärtäväisiä eivätkä oleta sinul- 
ta samanlaista käyttäytymistä kuin itseltään. Useimmat ihmiset ovat 
tietoisia kulttuurieroista ja ymmärtävät niitä. 

— Syö ja juo mitä sinulle tarjotaan. Se murtaa muureja. Jos joudut kiel- 
täytymään tarjoiluista, niin kerro sopiva syy (allergia, ei kuulu ruoka- 
valioon tms.) ja kerro arvostavasi tarjoamista. 

- Varaudu siihen, että sinua pidetään merkkihenkilönä, arvokkaana 
vieraana ja/tai ärsyttävänä utelijana. Kysymyksiisi saamasi vastauk- 
set heijastavat tätä asennetta. 

- Kysy silti tyhmiäkin kysymyksiä. Älä arastele tarkentavien kysymysten 
esittämistä tai samojen asioiden kysymistä uudelleen. 

- Tutkimuksesi tarkoitus voi jäädä tutkittaville epäselväksi tai se ei 
edes kiinnosta heitä. Tarpeen mukaan voit esittää tutkimusaiheesi 
laajasti (esim. ”Haluan kirjoittaa kirjan siitä, millaista elämä on tä- 
män maan maaseudulla.”). 

— Ihmiset saattavat olettaa, että he eivät ole tarpeeksi hyviä yhteisön- 
sä edustajia haastateltaviksi. He saattavat ehdottaa itsensä sijaan 
kulttuurinsa asiantuntijoita haastateltaviksi (opettajia, virkahenkilöi- 
tä jne.). Kerro, että olet kiinnostunut kaikenlaisista näkökulmista. 

Materiaalisen kulttuurin - esimerkiksi esineiden ja rakennettujen 
ympäristöjen — tutkimus on osa kulttuurien tutkimusta. Etnologi- 
sessa tutkimuksessa materiaalisuus on ollut yksi keskeisiä kiinnos- 
tuksen kohteita jo tieteenalan alkuvaiheista saakka. Esineiltä tai ar- 
tefakteilta ei oikeastaan voi edes välttyä aloilla, jotka tutkivat ihmisiä 
kulttuurisissa ja arkisissa ympäristöissään, sillä ne ovat työn, kodin ja 
vapaa-ajan keskeisiä elementtejä. Tavat tarkastella esineitä ovat kui- 
tenkin vaihdelleet eri aikoina. Niitä on tutkittu materiaalisina kap- 
paleina, joiden valmistus- ja käyttötapoja tai levinneisyyttä on ollut 
tärkeää selvittää. Niitä on käytetty myös välineinä tai näkökulmina, 
joiden kautta on päästy käsiksi erilaisiin kulttuurisiin ilmiöihin, mer- 
kitystenantoihin ja toiminnan tapoihin. 

Esine voi siis olla kulttuurien tutkijalle joko varsinainen tutkimus- 
kohde tai — kuten nykyisin usein on — tarkastelukulma, jonka kautta 
voidaan tutkia jotakin aineetonta. Itse esineisiin tiukasti keskittyvä 
tutkimus ei nykyisin ole alan valtavirtaa, vaan esineitä yhdistetään 
erityisesti erilaisiin kulttuurisiin käsityksiin sekä kokemusmaailmoi- 
hin. Omassa tutkimuksessani olen tarkastellut kirjojen materiaali- 
suutta osana nykyisiä lukemisen tapoja. Sen sijaan, että olisin keskit- 
tynyt esimerkiksi kirjojen valmistustapoihin tai niissä käytettyihin 
materiaaleihin, olen keskittynyt käsityksiin ja merkitystenantoihin, 
joita erilaisiin kirjamuotoihin liitetään (ks. Kajander 2020). Varsinai- 
sen esinetutkimuksen sijaan tarkastelukulmaani voi sanoa materiaali- 
sen kulttuurin alaan kuuluvaksi tutkimukseksi. 

Menetelmällisesti esineiden tutkimusta voivat ohjata keskeiset ky- 
symykset sekä käytettävä aineisto, joka voi koostua itse esineistä mut- 
ta myös esimerkiksi teksteistä, haastatteluista ja havainnoinnista. 

Esineisiin liittyviä ilmiöitä ja ihmisen suhdetta materiaalisuuteen tut- 
kitaan siten samoin laadullisin menetelmin, joita käytetään kulttuu- 
rien tutkimuksessa ylipäänsä. Tärkeää on tutkimuskohteen konteks- 
tin määrittäminen ja käsitteellistäminen. 

Tässä luvussa nostan esille tapoja, joilla esineitä on viime aikoina 
lähestytty erityisesti etnologian alalla. Vaikka usein esineet liittyvät 
etnologiassakin museoalaan, tämän artikkelin näkökulma ei ole mu- 
seologinen (ks. Mäkinen tässä teoksessa). Teksti selventää, kuinka 
esineiden avulla voidaan tarkastella erilaisia menneisyyden ja nykyi- 
syyden kulttuurisia ilmiöitä. Se toimii lyhyenä katsauksena aiempaan 
alan esinetutkimukseen sekä siihen, millaisia tarkastelukulmia ja me- 
netelmiä on sovellettu materiaalisen kulttuurin uudemmissa tutki- 
muksissa. 


Esinetutkimuksen taustaa 


Esineiden tutkimus on ollut kulttuurien tutkimuksessa, esimerkiksi 
etnologiassa ja kulttuuriantropologiassa, alkujaan sidoksissa esinei- 
den keruuseen, tutkimiseen ja museokokoelmiin tallentamiseen. 
Antropologiassa vieraista tai kaukaisista kulttuureista on tuotu ja tal- 
lennettu esineistöä, jonka on katsottu kertovan jotakin siitä yhteisös- 
tä, jossa ne ovat syntyneet ja jossa niitä on käytetty. Tällaisia kokoel- 
mia on esillä esimerkiksi etnografisissa museoissa ympäri maailman 
(ks. esim. Helinä Rautavaaran museo tai Kansallismuseon etnogra- 
fiset kokoelmat). Etnologia on tieteenalana ollut lähellä sosiaali- ja 
kulttuuriantropologiaa, ja myös esineiden tarkastelun alkujuuret oli- 
vat samankaltaisessa keruun ideassa, vaikkakin lähemmäs, usein 
kotimaahan tai lähialueille, sijoittuvan tutkimuksen näkökulmasta. 
Etnologiassa ja kansatieteessä esinetutkimuksen alkuperäinen ta- 
voite oli tallentaa esineiden avulla suomalais-ugrilaisten kansojen 
kulttuuria sekä suomalaista talonpoikaista elämäntapaa, jonka ajatel- 
tiin olevan katoamassa modernisaation ja kaupungistumisen tieltä. 
Tämä tutkimusote sai vaikutteita erityisesti luonnontieteistä ja kehi- 
tysopista. Esineiden ajateltiin osoittavan kulttuurin etenemistä al- 
keellisesta tai yksinkertaisesta monimutkaisempaan ja samalla ke- 
hittyneempään suuntaan. Kiinnostus esineisiin liittyi tavoitteeseen 

tallentaa kulttuuria ja samalla kartuttaa museoiden esinekokoelmia. 
Kansatieteilijät pyrkivät aiemmin hahmottamaan kokoelmien avulla 
esineiden tai ilmiöiden levinneisyyttä piirtämällä niistä kansatieteelli- 
siä karttoja (ks. Rauhala 2019, 35; Snellman 2003, 45; Lehtonen 2005, 
12-13). Varsinaisiin tutkimusmenetelmiin kuuluivat esimerkiksi his- 
toriallis-maantieteellinen metodi sekä Wörter und Sachen -menetel- 
mä, jossa hyödynnettiin nimistön tutkimusta esineiden ja ilmiöiden 
kulkeutumisen selvittämisessä (Lehtonen 2005, 12-13; Kiuru 1999, 
226). Tutkimuksen kohteena olivat talonpoikaiseen elämäntapaan 
liittyvät esineet, sillä näiden ajateltiin kuvaavan kansankulttuuria sen 
aidoimmassa ja alkuperäisimmässä muodossaan. 

Tutkimuksen painopiste alkoi 1900-luvun puolivälin jälkeen hiljal- 
leen muuttua, kun tutkimus laajeni koskemaan erilaisia ammatillisia 
ja sosiaalisia ryhmiä. Menneisyyteen katsovan näkökulman rinnalle 
alkoi tämän myötä tulla muutosta ja uutuuksia koskevaa tutkimusta. 
Tutkimustyö alkoi muuttua keruusta ja tallentamisesta moniulottei- 
semmaksi kenttätyöksi, jossa kiinnitettiin huomiota myös ihmisten 
kokemuksiin (Snellman 2003, 50; Roivainen 2016, 44). 

Positivistinen eli erityisesti määrällisiin ja mitattaviin elementtei- 
hin keskittyvä ote vaikutti pitkään etnologian tutkimusmenetelmiin. 
Askelia uutta kohti ryhdyttiin ottamaan 1960-luvulta alkaen (Lehto- 
nen 2005, 14). Tiukasti esineisiin kohdistuvan tutkimuksen, esimer- 
kiksi luokittelun, mittaamisen ja kategorisoinnin, sijaan huomiota 
ryhdyttiin suuntaamaan esineiden ja ihmisten väliseen vuorovaiku- 
tukseen sekä esineisiin liittyviin merkityksiin (Roivainen 2016, 44; 
ks. myös Nieminen, Olsson, Ruotsala & Siivonen 2011). Tutkimusta 
käännettiin suuntaan, jossa aineellista (esinettä) ei enää ollut oleellis- 
ta ajatella irrallaan henkisestä (merkityksestä). Tämä ei tapahtunut 
äkkinäisenä tai mullistavana käänteenä, vaan nykyisen kaltaista esi- 
neiden ja materiaalisuuden tarkastelua haettiin pitkään. 

Ratkaisevan eron objektiivisuuteen pyrkivästä faktojen keruusta 
subjektiivisempaan suuntaan, eli ihmisiin ja heidän kokemuksiinsa, 
voidaan katsoa tapahtuneen lopullisesti vasta 1990-luvulla. Tuolloin 
esinetutkimukseen alkoi vaikuttaa laajempi tieteenteoreettinen muu- 
tos, niin kutsuttu refleksiivinen käänne (esim. Snellman 2003, 56- 
57). Tämä tarkoitti kiinnostusta esineisiin liittyviin kokemuksiin sekä 
tutkijoiden pohdintaa heidän oman roolinsa vaikutuksista tekemiinsä 

tulkintoihin ja tuottamaansa tietoon. Kärjistetysti voidaan sanoa, et- 
tä viimeistään tämä sai aikaan aiemman, esineiden muotoihin ja le- 
vinneisyyteen keskittyvän tutkimusotteen väistymisen. Esineitä ryh- 
dyttiin liittämään aiempaa selkeämmin osiksi erilaisia kulttuurisia 
ilmiöitä tai toimintaa. Kärjistettyä tämä on sikäli, että esineiden ja 
toiminnan yhteydet, esimerkiksi niihin liittyvä tapakulttuuri, on ai- 
emminkin ymmärretty. Tutkimuksessa ei kuitenkaan aiemmin ensi 
sijassa tarkasteltu esineitä käyttävien ihmisten merkitystenantoja, ko- 
kemuksia tai ajatuksia. 

Kiinnostuksen kääntyminen merkityksiin, symboliikkaan ja koke- 
muksiin horjutti esineiden asemaa kiinnostavina tutkimuskohteina. 
Muutos tarkoitti aluksi kiinnostuksen kohdistamista yhteisöihin ja 
sosiaalisiin suhteisiin tavalla, jossa esineitä pidettiin jopa yhden- 
tekevinä tai vanhanaikaisina tutkimuskohteina (ks. Rauhala 2019, 39; 
Korhonen 1999, 22). Syynä oli se, että aineellinen ja aineeton asetet- 
tiin sekä tutkimuskysymysten että menetelmien näkökulmasta vas- 
takkaisiksi ja erillisiksi asioiksi. Kansatieteilijä Päivi Roivaisen (2016) 
mukaan esineet alkoivat palata kiinnostuksen kohteiksi 1980-luvulla 
uudenlaisen esinetutkimuksen pohjalta, joka otti vaikutteita semiotii- 
kasta ja kulutustutkimuksesta (Roivainen 2016, 44-45). Tämän myö- 
tä esineitä alettiin huomioida aiempaa selkeämmin ilmiöiden osina. 

Tutkimuksen menetelmällinen suunta ei ilmeisesti ollut kuiten- 
kaan aivan selvä. Esineiden merkitystä etnologisessa tutkimuksessa 
puolustettiin esimerkiksi vuonna 2001 ilmestyneessä artikkelikokoel- 
massa Pandoran lipas (Vesterinen & Lönngvist). Kirjan takakannen 
esittelytekstissä esitettiin ajatus, jonka mukaan ”[p]ostmoderni ai- 
kamme ei kunnioita esineitä, ne ovat etääntyneet meistä”. Kirjoittajat 
painottivat, että esineet olivat yhä relevantteja ja monipuolisia tutki- 
muskohteita, ja pohtivat samalla erilaisia menetelmällisiä tai käsit- 
teellisiä mahdollisuuksia. Etnologisen tutkimuksen suunta alkoi löy- 
tyä monitieteisestä materiaalisen kulttuurin tutkimuksesta. 


Esineistä vuorovaikutukseen 


Tutkimusotteen muutosta sekä esineiden yhdistämistä yhä vahvem- 
min aineettomiin eli symbolisiin tai merkityksellisiin näkökulmiin 


142 


https://doi.org/10.21435/tl.274 


Materiaalisuus etnologiassa 


voi havainnollistaa tarkastelemalla esimerkiksi kansatieteellisten tut- 
kimusten otsikoita. Aiemmin esinetutkimuksia otsikoitiin usein hy- 
vin konkreettisesti, kuten Suomalaiset haarikka-astiat ( Vuoristo 
1978), Länsipohjalainen kaappikello (Mäntylä 1989), Kuisti (Korho- 
nen 1991) tai Suomalainen sänky (Sammallahti & Lehto 2006). 
Pandoran lipas -kokoelman artikkeleita oli jo sen sijaan nimetty otsi- 
koilla ”Esineiden nostalgisoituminen” (Korkiakangas 2001) tai ”Esi- 
neen symbolikieli leipien kertomana” (Mattila 2001). Esineitä oli näin 
ryhdytty käsitteellistämään ja liittämään selkeästi osaksi merkitysten- 
antoja ja vuorovaikutteisuutta. Tämä vahvistui myöhemmin esimer- 
kiksi artikkelikokoelmassa Touching things - Ethnological aspects of 
modern material culture (Korkiakangas, Lappi & Niskanen 2008), jos- 
sa tuotiin esille uudenlaisen etnologisen materiaalisen kulttuurin tut- 
kimuksen monikerroksisuutta ja merkitystä etnologialle sekä tarvet- 
ta pohtia sen tutkimuskohteita. Teoksen tutkimusartikkeleista suurin 
osa oli yhdistetty teemoihin, joissa korostuivat identiteetit ja elämän- 
tavat. 

Esimerkkeinä tutkimuksista, jotka voi sijoittaa tämänkaltaiseen 
monitieteiseen tutkimuskenttään, toimii kolme kansatieteen ja etno- 
logian alan väitöskirjaa. Näistä ensimmäisessä etnologi Arja Turunen 
(2011) tarkastelee housujen käytön yleistymistä naisten pukeutumi- 
sessa vuosina 1889-1945. Tutkimuksen aineistona toimivat naisten- 
lehdet ja menetelmänä diskurssintutkimus. Turunen tarkastelee 
lehtien teksteistä ja kuvista välittyvien diskurssien kautta housujen 
heijastamia ja konstruoimia merkityksiä, kuten sukupuolirooleja sekä 
käsityksiä näiden rajoista. Esineet, tässä tapauksessa vaatteet, ovat 
tärkeä osa tutkimusta ilman, että tutkija olisi ottanut niitä tarkastelta- 
vaksi fyysisinä kappaleina. Sen sijaan housut toimivat näkökulmana, 
johon liittyneet käytännöt ja puhetavat paljastavat jotakin yhteiskun- 
nallisista ihanteista. 

Toinen esimerkki on Päivi Roivaisen (2016) väitöskirja, jonka ai- 
heena on ”lastenvaatteet ja puettu lapsuus Suomessa, mutta osana 
kansainvälistä lapsiin liittyvää keskustelua” (Roivainen 2016, 27). 
Roivainen tarkastelee vaatetukseen liittyviä puhetapoja, jotka kerto- 
vat paitsi vaatteisiin myös lapsiin tai lapsuuteen liitetyistä käsityksis- 
tä. Tutkimuksen aineistona on kaksi kyselyä, joista toisen on kerän- 
nyt Turun yliopiston Historian, kulttuurin ja taiteiden tutkimuksen 

arkisto (HKT-arkisto) ja toisen Helsingin kaupunginmuseo. Lisäksi 
Roivainen itse haastatteli lapsia ja analysoi konkreettisia esineitä eli 
museoituja lastenvaatteita. Tutkimusaineisto on siis koottu erilaisista, 
eri aikoina kerätyistä osista. Tutkimuksen teoreettinen viitekehys pe- 
rustuu sekä kansatieteelliseen esinetutkimukseen että monitieteiseen 
materiaalisen kulttuurin tutkimukseen. Roivainen nimesi menetel- 
män kokeiluksi, jossa museoesineiden tulkintaan yhdistyy ”kvantita- 
tiivisen tietokanta-analyysin lisäksi etnografiseen kerrontaan perus- 
tuvaa esineiden etnografiaa sekä bricolage-menetelmän periaatteita” 
(Roivainen 2016, 59). 

Roivainen määrittelee bricolage-menetelmän ruotsalaisten etno- 
logien Billy Ehnin ja Orvar Löfgrenin kehittämän kulttuurianalyy- 
sin muodoksi, joka on keskittynyt erityisesti näkymättömiksi jäävien 
kulttuuristen toimintamallien, esimerkiksi odottamiseen tai uneksi- 
miseen liittyvien ilmiöiden, tutkimukseen. Bricolage mahdollistaa 
tulkinnan tekemisen, tekstin elävöittämisen sekä faktan ja fiktion se- 
koittamisen. (Roivainen 2016, 87-88.) Myös Ehn ja Löfgren ovat tuo- 
neet esille, kuinka bricolage on sidoksissa aineiston koostamiseen. 
Heidän unelmointia käsittelevässä tutkimuksessaan aineiston osina 
toimivat esimerkiksi arkistoaineistot, kyselyt, tiedotusvälineistä poi- 
mitut haastattelut ja psykologiset tutkimukset (Ehn & Löfgren 2010, 
125). 

Ehnin ja Löfgrenin kulttuurianalyysiä on soveltanut myös kansa- 
tieteilijä Anna Rauhala, jonka väitöskirja Neulonnan taito (2019) on 
kolmas esimerkki alan materiaalista kulttuuria koskevasta nykytutki- 
muksesta. Rauhala tutki, ”millaisina taitoina ja tuotteina neulonta il- 
menee eri aikakausien kontekstissa”. Hän tarkastelee työssään mu- 
seoituja neuleita ja liittää nämä laajempaan sukupolvilta toisille 
siirtyneeseen kulttuuriseen hiljaisen tiedon ja taidon kontekstiin. 
Rauhalan tutkimuksessa kulttuurianalyysi toimii teoreettisena vii- 
tekehyksenä, ja varsinaisen tutkimusmenetelmän hän on nimen- 
nyt taidon etnografiaksi, jossa tulkinta perustuu useammasta osasta 
koottuun aineistoon. Itse neuleiden eli esineiden lisäksi hän käyttää 
kyselyaineistoja, kokemusperäistä tietoa ja aistinvaraisia havaintoja. 
(Rauhala 2019, 29, 216.) 

Roivaisen ja Rauhalan soveltama Ehnin ja Löfgrenin kulttuuriana- 
lyysi on hyvin lähellä etnografiaa. Sen tarkoitus on etsiä yhteisiä ja 

jaettuja toiminnan tapoja tai ilmiöitä havainnoimalla ja kiinnittä- 
mällä huomiota erilaisiin arkisiin asioihin, myös esineisiin. (Ks. Ehn, 
Löfgren & Wilk 2016, 2-4.) Tärkeää on suunnata huomiota erilaisiin 
yksityiskohtiin sekä analysoida näistä tehtyjä havaintoja. Tavoitteena 
on löytää usein huomaamatta jääviä, itsestään selviltä tuntuvia asioi- 
ta. Esineiden ja materiaalisuuden havainnoimisessa tärkeäksi nouse- 
vat erilaisten käyttö- ja puhetapojen huomioimisen lisäksi keholliset 
kokemukset. Myös Rauhalan tutkimuksessa yksityiskohdat sekä eri- 
tyisesti aistinvaraiset havainnot nousivat tärkeiksi osiksi tutkimus- 
prosessia, ja hän hyödynsi museoesineiden tarkastelussa myös omaa 
asiantuntemustaan neulojana, neuloi itse sekä reflektoi havaintojaan 
osana tutkimusta (ks. Rauhala 2019, 27, 134-136). 

Vaikka edellä mainitut tutkimukset toteutettiin eri tavoin, niillä on 
paljon yhteistä. Tutkimusten kohteena olevat esineet ovat vaatteita 
tai neulontatuotteita, jotka on kytketty sekä inhimilliseen toimintaan 
(pukeutumiseen ja neulontaan) että näihin liittyviin sosiokulttuuri- 
siin käsityksiin ja käytäntöihin. Esille noussut toiminta on yksi kes- 
keinen näkökulma nykyiseen etnologiseen esineiden tutkimukseen. 
Toimintaa voi ajatella paitsi asiana, jota kohdistetaan esineisiin, myös 
itse esineiden toimijuutena. Esine ei siis välttämättä ole tutkimukses- 
sa jotakin, johon ihmiset liittävät esimerkiksi toimintaa tai merki- 
tyksiä, vaan esine kykenee myös vaikuttamaan näihin. Keskeistä on 
huomata esineiden ja ihmisten välinen vuorovaikutus samalla kun 
tutkimus voi kohdistua johonkin esineeseen liittyvään aineettomaan 
asiaan, kuten merkityksiin, identiteettiin tai tapakulttuuriin (esinei- 
den toimijuudesta ks. esim. Roivainen 2016, 49; Kinnunen 2017, 36- 
37). 

Viimeaikaisissa esineitä käsittelevissä tutkimuksissa esille ovat 
nousseet voimakkaasti myös ruumiillisuus, aistit ja tunteet. Esimer- 
kiksi Ethnologia Fennica -lehden vuoden 2017 teemanumerossa 
Material Culture on julkaistu kolme aisteja sivuavaa tutkimusartikke- 
lia. Niissä tulevat esille keittiöt esineiden, taitojen ja aistikokemusten 
yhteen kietoutumisen kautta (Bardone & Kannike 2017), iäkkäiden 
terveydenhoitoon liittyvää esineistöä (Alftberg 2017) sekä Samuli 
Paulaharjun tapa visualisoida esineitä (Korolainen 2017). Artikke- 
leissa näkyy ajatus siitä, kuinka tavat nähdä, kuulla ja olla kosketuk- 
sissa esineisiin tuottavat tietoa ja vaikuttavat toimintaan. 

Aistikokemusten näkökulmaa on ryhdytty yhdistämään myös af- 
fektitutkimukseen, jossa keskitytään aistien, reaktioiden ja emoo- 
tioiden merkityksiin esineiden käsittelemisessä ja merkitysten syn- 
tymisessä. Affektiivisuus viittaa siihen, että esineillä ja materiaalisilla 
ympäristöillä on kyky herättää erilaisia tuntemuksia, jotka vaikutta- 
vat meihin jo ennen kuin olemme itse tiedostaneet ja ymmärtäneet, 
mistä on kyse. Esineet esimerkiksi luovat ”fiilistä; tunnelmaa, joka 
voi olla miellyttävää tai luotaan työntävää. Niiden herättämät reak- 
tiot tai tuntemukset voivat ohjata ihmistä tietynlaista ympäristöä tai 
toimintaa kohti sekä vastaavasti siitä pois. (Affekteista kulttuurintut- 
kimuksessa ks. Rinne, Kajander & Haanpää 2020.) Kulttuurintutki- 
muksen näkökulmasta kiinnostavaa on se, kuinka tavat reagoida eri- 
laisiin esineisiin ja aistia niitä ovat sidoksissa kulttuurisiin tekijöihin, 
esimerkiksi asenteisiin tai aiempiin kokemuksiin ja opittuihin tapoi- 
hin. Suhteemme erilaisiin esineisiin on useiden tekijöiden ja kerros- 
tumien summa. Niiden merkitystä meille on usein vaikea tiedostaa ja 
pukea sanoiksi (ks. Frykman & Povrzanovic Frykman 2016). 

Yksi tapa ymmärtää esineisiin liittyviä kokemuksia koskee muisto- 
ja ja muistitiedon tutkimusta, mikä on yksi keskeisistä näkökulmista 
materiaalisen kulttuurin tutkimuksessa. Esineitä on tarkasteltu esi- 
merkiksi nostalgian käsitteen avulla, jolla viitataan menneisyyden 
muisteluun hyvin positiivisessa hengessä (Korkiakangas 2001). Esi- 
neitä on myös jaoteltu ryhmiin erilaisten käyttöfunktioiden perus- 
teella, joista yksi on esineiden tehtävä toimia muistoesineinä (Leh- 
tinen 2003). Esine voi yksittäiskappaleena toimia menetelmällisenä 
apuna esimerkiksi haastattelutilanteessa, jossa se voi olla läsnä haas- 
tateltavan ja haastattelijan välisessä keskustelussa sekä toimia erilais- 
ten kokemusten mieleen palauttamisen välineenä. Yksittäisten esinei- 
den tai tiettyjen esineryhmien sijaan muistoja voi sitoa myös erilaisiin 
materiaalisiin ympäristöihin tai tilanteiden aistimuistoihin (ks. esim. 
Povrzanovic Frykman 2020; Koskinen-Koivisto & Thomas 2018; 
Koskinen-Koivisto & Seitsonen 2018). Tätä on käytetty muun muas- 
sa traumaattisten sotaan liittyvien muistojen analyysissä. Esimerkiksi 
sodan kodeistaan ajamien ihmisten kohdalla tuttujen ympäristöjen 
katoaminen, kodin esineiden hylkääminen tai mukana kuljetettavien 
tavaroiden tutkimus voi olla tärkeää silloin, kun pyrkimyksenä on 
avata heidän inhimillisiä ja henkilökohtaisia kokemuksiaan (Koski- 

nen-Koivisto & Seitsonen 2019; Povrzanovic Frykman 2020; ks. myös 
Kuusisto-Arponen & Savolainen 2016). 


Materiaalisuus ja digitaalisuus 


Nykyisin arjen materiaalisuus ja esineet ovat usein sidoksissa interne- 
tiin sekä digitaalisiin laitteisiin ja sisältöihin. Tämä on saanut etnolo- 
git ja antropologit tarkastelemaan ihmisten sosiaalisia ja kulttuurisia 
tapoja ymmärtää ja käyttää teknologioita, esimerkiksi matka- ja äly- 
puhelinten vaikutuksia erilaisiin yhteisöihin (esim. Tenhunen 2018). 
Kulttuurien tutkijan näkökulmasta keskeistä on huomioida, kuinka 
teknologiat ja niiden käyttö ovat vuorovaikutuksessa ihmisten kans- 
sa, jotka käyttävät niitä usein intuitiivisesti annettujen mallien sekä 
aiempien kokemusten ja aistien avulla (ks. Jouhki 2019). Materiaali- 
suuden näkökulmasta digitaalisuus voi viitata esimerkiksi teknolo- 
gian, kuten käytettävän laitteen, aineellisuuteen. Digitaalisuus tarkoit- 
taa silti usein jotain aineetonta, esimerkiksi analogisista sähköisiksi 
muutettuja, digitoituja aineistoja tai niin sanottuja digisyntyisiä sisäl- 
töjä (aineistoista ks. Suominen & Sivula 2016). Ne eivät ole käsin kos- 
keteltavissa tai sijaitse ympäröivässä fyysisessä tilassa, mutta niiden 
voi ajatella liittyvän myös materiaalisen kulttuurin, arjen ja toimin- 
nan tutkimuksen piiriin. Digitaaliset sisällöt eivät rajoitu ainoastaan 
internetin tai älylaitteiden piiriin, vaan ulottuvat osaksi fyysistä ym- 
päristöä ja arkista toimintaa. Digitaalinen ja materiaalinen ovat siis 
monilta osin yhteen kietoutuneita ja haastavat aineellisen ja aineetto- 
man välistä jakoa. 

Mainittu yhteen kietoutuneisuus tulee näkyväksi esimerkiksi tar- 
kastelemalla kirjoja ja muuttuvia lukutapoja. Painetun kirjan rinnalle 
ovat digitalisaatiossa nousseet aiempaa vahvemmin ääni- ja e-kirjat, 
ja tämä on vaikuttanut painetun kirjan statukseen esineenä. Kun lu- 
kemista harrastavat ihmiset pohtivat suhtautumistaan esimerkiksi eri 
kirjamuotoihin, he puhuvat usein aistikokemuksista (ks. Kajander 
2018; Kajander 2020). Keskeisiksi nousevat ajatukset kirjoista esinei- 
nä sekä toisaalta suhtautuminen lukulaitteisiin ja sähkökirjoihin digi- 
taalisina artefakteina, jotka muuttavat lukukäytäntöjä. Painetun kir- 
jan herättämät tuntemukset, kuten kansien ja sivujen tuntu, tuoksu, 

sivujen kääntämiseen liittyvät äänet tai kirjahyllyjen muodostama 
tunnelma, voivat vaikuttaa lukijaan ja ohjata tämän valintoja esi- 
merkiksi erilaisten kirjamuotojen välillä. Kirjojen sähköiset muodot 
muuttavat lukemiseen liittyvää toimintaa, mutta tämän muutoksen 
seuraukset jakavat käyttäjien mielipiteitä. Lukijoiden on kuitenkin 
usein vaikeaa täsmentää, miksi he haluavat valita tietyn kirjamuodon 
tai mitä merkitystä tuoksun kaltaisella elementillä on lukemisessa. 
Etnografinen tutkimus, joka huomioi lukemiseen liittyvän materiaa- 
lisuuden ja aistikokemusten näkökulmia, voi avata suhtautumista kir- 
joihin sekä älylaitteiden ja internetin hyödyntämistä uusissa lukemi- 
sen tavoissa. 

Esineet ja materiaalisuus ovat herättäneet kiinnostusta laajemmin- 
kin kirjatutkimuksen piirissä. Samalla kiinnostusta on kohdistettu 
etnografiaan, sillä menetelmä auttaa ymmärtämään lukijoiden sub- 
jektiivisia (aisti)kokemuksia ja kirjoihin liittyviä merkitystenantoja, 
joihin olisi vaikeaa saada muuten otetta. Esimerkiksi Nicola Rodger 
(2019) on tarkastellut visuaalisen etnografian keinoin tapoja, joilla lu- 
kijat julkaisevat sosiaalisessa mediassa kuvia kirjoista ja kirjahyllyistä. 
Esineiden tarkastelu digitaalisessa ympäristössä tuo etnografiaan mu- 
kaan niin sanotun uusmaterialistisen viitekehykseen. 

Uusmaterialismi on monitieteinen lähestymistapa, jossa esinekes- 
keisyys on lähtökohta mutta jossa aineellisen tai materiaalisen mer- 
kitys on sidoksissa samanaikaisesti sekä johonkin inhimilliseen että 
ei-inhimilliseen, esimerkiksi ihmisen kehollisiin kokemuksiin, muis- 
titietoon sekä virtuaaliseen maailmaan (esim. Rodgers 2019, Savolai- 
nen, Lukin & Heimo 2020.) Uusmaterialismissa kiinnitetään huomio- 
ta esimerkiksi siihen, että esineisiin liittyvät puhetavat tai käytännöt 
elävät ja saavat odottamattomiakin muotoja. Kyse on representaa- 
tioista, joita voi ajatella symboleina, joilla on kuitenkin käytännön 
merkitystä. Esimerkiksi sosiaalisessa mediassa julkaistut kuvat kirjos- 
ta tai mistä tahansa muista esineistä voivat olla tutkijalle lähde, jon- 
ka kautta hän voi ymmärtää materiaalisuuteen liitettyjä käsityksiä tai 
toimintaa, vaikka hän itse ei olisi tutkimiensa esineiden äärellä. Vir- 
tuaalinen representaatio kertoo jotakin ilmiöstä tai ihmisestä ja voi 
myös osaltaan vaikuttaa materiaaliseen ympäristöön. Se on siis si- 
doksissa materiaaliseen, mutta merkitys rakentuu tavalla, joka on ir- 
rallaan kuvatun esineen alkuperäisestä käyttötarkoituksesta. 

Digitaalisuus on tärkeä näkökulma, joka voi olla osa myös esinei- 
den tarkastelua. Sen vaikutus nykyiseen materiaaliseen ja konkreetti- 
seen on saanut aikaan sen, että materiaalisuus-käsitteen uudelleen 
määrittelyä on peräänkuulutettu. Yksi esineiden määritelmistä on 
koskenut niiden roolia työkaluina eli jotakin tehtävää varten luotuina 
kappaleina. Kun käyttämämme työkalut ja esineet, kuten työpöydät, 
roskakorit, asiakirjat tai postilaatikot, ovat konkreettisen materian si- 
jaan yhä useammin virtuaalisia, tämä herättää kysymyksiä, pitäisikö 
esineiden tai materiaalisen käsitettä muuttaa ihmistieteissä tai tuo- 
da käsite "digitaalinen materiaalisuus” osaksi materiaalisen kulttuu- 
rin tutkimusta (Shep 2016; Leonardi 2010; ks. myös van der Boomen 
2009). Nämä ovat näkökulmia, jotka koskevat myös etnologeja, jot- 
ka tarkastelevat nykyajassa tapahtuvia (esine)ilmidita. Esineympä- 
ristömme elää, ja kun yksi nykyajan keskeisimmistä arkeemme vai- 
kuttavista elementeistä liittyy digitalisaatioon, sen on tultava osaksi 
myös nykyistä kulttuurista materiaalisuutta käsitteleviä tutkimuksia. 
Menetelmällisesti digitaalisuuteen liittyvät kysymykset voivat liittyä 
esimerkiksi (verkko)etnografiaan tai siihen voi olla tarpeellista hyö- 
dyntää digitaalista dataa ja työkaluja. Menetelmän valintaa ohjaavat 
tässäkin erityisesti tutkimusaihe ja siihen kohdistettavat kysymykset. 


Mitä siis lopulta tutkitaan? 


Toisinaan kokemuksellisuuteen, representaatioon ja merkityksiin 
keskittyvä esineiden tutkimus on herättänyt kritiikkiä. Esimerkiksi 
historiantutkija Alex Snellman (2016) on pyrkinyt herättämään kes- 
kustelua siitä, onko merkitysten etsimisessä menty niin pitkälle, että 
itse esineet on jo unohdettu. Hänen mukaansa merkityksiin keskitty- 
vää tutkimusta tulisi tehdä, mutta tämän lisäksi tutkijoiden olisi syytä 
palata konkreettisesti esineiden äärelle ja tutkia jälleen esineiden val- 
mistusta sekä niihin käytettyjä materiaaleja. Tätä hän on perustellut 
sillä, että esineiden fyysisiä piirteitä ja näiden vaikutusta ympäristöön 
olisi tärkeä huomioida. 

Arkeologi Visa Immonen (2016) on todennut, että merkitystä ja 
aineellisuutta ei ole aiheellista asettaa vastakkain, sillä kulttuurisesta 
näkökulmasta tarkasteltuna ne ovat toisiinsa kytkeytyviä. Esineiden 

nostaminen tutkimusaineiston ja -menetelmän ytimeen voi toisinaan 
olla tarpeellista, mutta tätäkin määrittävät ennen kaikkea tutkimus- 
kysymykset. Itse esineitä tutkimalla ei voida vastata samankaltaisiin 
kysymyksiin kuin esineisiin liittyvää toimintaa tai kokemuksia tar- 
kastelemalla. Esineiden ollessa osa tutkimusta voi olla paikallaan 
määritellä, onko tutkimuksessa kyse esineellisyydestä, aineellisuudes- 
ta vai materiaalisuudesta, joilla kaikilla on olemassa käsitteellinen, 
joskaan ei selkeärajainen ero (Immonen 2016, 190-191). Esineaineis- 
toja ei yleensä enää käytetä etnologiassa sellaisenaan, mutta esineitä 
ei myöskään ole unohdettu. 

Esineitä on käytetty mainituissa uudemmissa etnologisissa tutki- 
muksissa yhtenä aineiston osana siten, etteivät ne ole tutkimuskysy- 
mysten keskeisimpiä kohteita. Voidaankin kysyä, voisiko pelkkien 
esineaineistojen käyttäminen tuottaa jotakin etnologisesti kiinnosta- 
vaa. Itse en osaa vastata tähän, enkä osaisi myöskään tehdä tämän- 
kaltaista tutkimusta, vaikka minulla on kansatieteilijän koulutus. En 
siis ole saanut koulutusta varsinaisten esineiden tutkimukseen, kuten 
olisin kansatieteilijänä saanut vielä muutama vuosikymmen sitten. 
Alan tutkijan niin sanottuun työkalupakkiin (Suojanen 1997) ei siten 
kuulu enää välttämättä itse esineiden, kuten erilaisten vaatteiden, ra- 
kennusten tai työkalujen materiaalien tai valmistustapojen, tunte- 
mus. Sen sijaan esineet voivat olla yksi keskeisimmistä näkökulmista 
ja välineistä tieteenalalla, jossa tarkastellaan ihmisten kulttuurista to- 
dellisuutta. Tässä todellisuudessa ihmisten asenteet, käsitykset ja ar- 
vot ovat keskeisiä. Esineet eivät itsessään voi kertoa näistä mitään. Ne 
voivat olla osa tutkimusaineistoja, mutta tämäkään ei enää ole itses- 
tään selvää. 

Kysymys käytettävistä aineistoista ja tuotettavasta tiedosta on tär- 
keä, sillä ne liittyvät siihen, mitä esineiltä halutaan kysyä tai mihin 
niitä tutkimuksessa lopulta käytetään. Menetelmien näkökulmasta 
voisi tiivistää, että esineitä tutkiva kulttuurien tutkija voi käyttää usein 
samoja menetelmiä kuin laadullisessa tutkimuksessa muutenkin käy- 
tetään. Tutkimusaineistot voivat koostua esineistä, kenttätöissä tuote- 
tuista havainnoista, erilaisista teksteistä, kyselyaineistoista ja media- 
sisällöistä. Esineet voivat toimia analyysin kohteina tai johdattaa 
varsinaisen kohteen eli esineen kanssa toimivan ihmisen ja hänen 
kulttuurisen ympäristönsä jäljille. Esimerkiksi etnologiassa keskei- 

seksi noussut etnografinen metodologia vaikuttaa myös esineiden 
tutkimukseen. Etnologit keskittyvät tulkitsemaan esineiden kanssa 
tekemisissä olevien ihmisten esineisiin liittämiä merkityksiä ja toi- 
mintaa sekä huomioimaan myös esineiden vaikutuksia näihin. Tutki- 
ja on varsin vapaa määrittelemään tutkimuskysymyksensä tutkimus- 
kohteensa ja tarkasteltavien esineiden suhteen. 

Esineet eivät silti ole vain osa ”kaikenlaista? tutkimusta, vaan nii- 
hin liittyy erityispiirteitä, joihin kannattaa kiinnittää huomiota. Esi- 
neet on tärkeää ymmärtää osana ympäristöä, jossa ne eivät ainoas- 
taan sijaitse vaan joka on liikkeessä ja johon ne myös vaikuttavat. 
Tapamme aistia esineitä ja niiden luomia materiaalisia ympäristöjä 
on yhdistelmä henkilökohtaisia ja kulttuurisia tekijöitä. Niihin liittyy 
aina erilaisia ajallisia ja kulttuurisia kerrostumia, ymmärrystä, taito- 
ja ja käsityksiä oikeasta tai väärästä. Siksi esineet voivat olla hyvin he- 
delmällinen tutkimusalue. Ne kertovat esimerkiksi kulutuskäsityksis- 
tä, muistoista, tunnelmista, mausta, hallinnasta ja identiteetistä. 

Tiettyä menetelmää tai näkökulmaa ei tarjota valmiina, vaan tutki- 
jan on itse löydettävä näkökulmansa, luotava tutkimusongelmansa, 
kerättävä aineistonsa sekä käsitteellistettävä ja kontekstualisoitava 
tutkimuksensa aihe ja kohde. Käsitteet, kuten käsin kosketeltava fyy- 
sinen aineellisuus sekä symbolisia tai virtuaalisia puolia sisältävä ma- 
teriaalisuus, voivat auttaa täsmentämään, mikä esineen rooli tutki- 
muksessa lopulta on. Esineistä ja materiaalisuudesta puhuttaessa on 
tärkeää ymmärtää niiden yhteys aistikokemuksiin, jotka myös ovat 
osin kulttuurisia. Juuri nyt ajankohtaiset aiheet, kuten digitalisaa- 
tio, eettisyys tai ekologisuus liittyvät näihin ja ovat osa materiaalista 
kulttuuria. Halusipa esineistä kiinnostunut kulttuurintutkija keskit- 
tyä menneeseen, nykyiseen tai tulevaan, mahdollisuuksia on monia. 
Laadullisen esinetutkimuksen taustat sekä jo tehdyt esinetutkimukset 
auttavat ymmärtämään ja löytämään tutkimusnäkökulmia esineiden 
maailmaan. 

Museot ovat paikkoja, joihin kerätään ja joissa säilytetään aineellises- 
ta ja aineettomasta kulttuuristamme kertovia aineistoja (esineellisiä, 
visuaalisia, kirjallisia ja auditiivisia) ja niistä muodostettuja kokoel- 
mia. Museoissa pidetään huolta aineistojen säilyvyydestä ja pyritään 
avaamaan kokoelmia, jotta jatkokäyttö olisi saavutettavampaa. Mu- 
seot myös tarjoavat vaihtoehdon sekä omaan tutkimusaiheeseen liit- 
tyvän aineiston keruuseen että tutkimuksen valmistuttua tutkimusai- 
neistojen asianmukaiseen säilyttämiseen. 

Museokokoelmien rooli ja merkitys tutkimuksen aineistoina tai 
tutkimusaineistojen tallennuspaikkoina on toistaiseksi ollut suhteelli- 
sen vähäinen. Museot on pitkään mielletty — ja mielletään edelleen 
- korostuneesti näyttelytiloiksi, ei niinkään kokoelmia ja arkistoai- 
neistoa esimerkiksi tutkijoiden käyttöön säilyttäviksi laitoksiksi. Toi- 
nen museoiden julkisuuskuvaa määrittävä piirre on niiden aikamuo- 
to: museoiden ajatellaan kertovan vain menneistä ajoista. Kolmantena 
hyödyntämättömyyden syynä on yksinkertaisesti tiedon puute. Siitä 
huolimatta, että aineistojen digitalisoinnin myötä museokokoelmat 
ovat aiempaa paremmin esillä, erilaisten kokoelmien sisällöt tai ai- 
heet eivät ole kovinkaan tunnettuja.' Edellä mainitut tekijät saattavat 
vaikuttaa siihen, että museota ei mielletä sopivaksi yhteistyötahoksi 


1 Erilaisten museonäkemysten rakentumisesta voi lukea lisää esimerkiksi 
Inkeri Hakamiehen vuonna 2021 valmistuneesta etnologian alan väitös- 
kirjasta. Hakamies tarkastelee lähihistoriaan ajoittuvassa tutkimuksessaan 
erityisesti museoammattilaisuuden ja arjen museokäytäntöjen myötä 
muodostuneita käsityksiä museoista sekä työyhteisöinä että ideologisina 
organisaatioina. (Hakamies 2021.) 


155 


https://doi.org/10.21435/tl.274 


Minna Mäkinen 


oman tutkimusaiheen valinnassa, aineistonmuodostuksessa ja -hal- 
linnassa. (Ks. esim. Museoviraston kokoelmat ja yliopistojen tutki- 
mustavoitteet 2019.) 

Tämän päivän museotyössä kokoelmien kartunta on aiempaa ta- 
voitteellisempaa ja ohjatumpaa. Museoissa on viime vuosina laadittu 
kokoelmapoliittisia ohjelmia, joissa määritellään museoille omia 
maantieteellisiä, ajallisia ja/tai temaattisia tallennusvastuita. Valtakun- 
nallisella tasolla museoiden kokoelmayhteistyötä ohjaa muun muas- 
sa ammatillisten museoiden tallennus- ja kokoelmayhteistyöverkosto 
TAKO. TAKO-verkostoon on muodostettu seitsemän teema-aluetta 
tai poolia,? joiden alle museot ovat asettautuneet omien tallennusvas- 
tuidensa mukaisesti. Pooliryhmissä jaetaan osaamista ja resursseja 
sekä suunnitellaan ja toteutetaan tallennus- ja kehittämishankkeita. 
(Mikä on TAKO 2020.) 

TAKO-työskentely on tehnyt museoiden kokoelmatyöstä tiedoste- 
tumpaa: museoissa tiedetään nyt paremmin (sekä valtakunnallisesti 
että yksittäisten museoiden osalta), mitä kokoelmat sisältävät, mitä 
olisi hyvä poistaa, mitä pitäisi säilyttää ja millaisia uusia kokoelma- 
avauksia olisi hyvä tehdä. Tämä mahdollistaa uusien, entistä perustel- 
lumpien tutkimushankkeiden suunnittelun ja toteuttamisen vaikka- 
pa yhteistyössä yliopistojen kanssa?. Museoiden tallennusyhteistyö 
yhteisine projekteineen on tehnyt kokoelmatyöstä paitsi tietoisem- 
paa myös näkyvämpää. Museot ovat olleet ja tulevat olemaan jatkossa 
entistä enemmän esillä myös kokoelmiensa ja tallennusprojektiensa 
saaman julkisuuden välityksellä. 

Museoiden kokoelmat ovat pääosin menneiltä ajoilta, mutta muse- 
ot ovat entistä enemmän myös nykypäivän tallentajia ja dokumentoi- 
jia. Nykytaiteen museot ovat sitä perinteisesti jo olleetkin, mutta myös 
muissa museoissa nykypäivän kulttuuri ja taide ovat tulleet tallennuk- 
sen kohteiksi. Nykypäivän dokumentointia, tuttavallisemmin ”nyky- 


2 TAKOnpoolit ovat jakautuneet seuraavien teemojen alle: ihminen ja luon- 
to; yksilö, yhteisö ja julkinen elämä; arki; tuotanto, palvelut ja työelämä; 
viestintä, liikenne ja matkailu; taide, oppi ja kokemus; trendit, vaikuttajat 
ja käännekohdat (TAKO-poolit 2020). 

3 Esim. Turun yliopiston humanistisen tiedekunnan ja Turun museokeskuksen 
yhteistyösopimus 2018. Ks. myös Lehtokari 2020. 

dokua on Suomessa tehty erityisesti TAKO-yhteistyön aloitteesta ja 
kannustamana. Museoiden nykydoku poikkeaa sekä aikamuodoltaan 
että tutkimusotteeltaan perinteisemmästä museotutkimuksesta. Ny- 
kypäivän dokumentointia ja tutkimusta tehdään ilmiökeskeisesti, il- 
miöiden kontekstointi erityisesti huomioiden. Nykydoku perustuu- 
kin enemmän ilmiöiden epäsuoraan dokumentointiin (haastattelut, 
havainnointi, visuaalinen dokumentaatio, kirjallinen materiaali) kuin 
perinteisempään esineiden tallentamiseen. Museoiden nykydoku- 
hankkeet tarjoavat luontevan kumppanuuden ja alustan myös kult- 
tuurialojen opiskelijoille ja tutkijoille omien aineistojen tallentami- 
seen tai tutkimusaiheiden suunnitteluun (ks. esim. Keisalo 2019)'. 

Museoiden ja yliopistojen yhteistyön vahvistamiselle tulevina vuo- 
sina on luotu kehyksiä vuonna 2018 julkaistussa museopoliittisessa 
ohjelmassa Mahdollisuuksien museo. Siinä linjataan, että kulttuurialan 
kehittyminen edellyttää museoilta ja kulttuuriperintöalan verkostoil- 
ta tiiviimpää tutkimusyhteistyötä muun muassa yliopistojen kanssa. 
Lisäksi peräänkuulutetaan aktiivista museo- ja kulttuuriperintöalojen 
poikkitieteellistä tutkimus- ja julkaisutoimintaa. Tähän tavoitteeseen 
päästään vain, jos museoiden kokoelmat ovat saavutettavia ja siten 
paremmin tutkimuksen kohteeksi ja lähdemateriaaliksi valittavissa’. 
Yhtenä käytännön toimena ohjelmassa esitetään, että laaditaan tutki- 
muspoliittinen ohjelma museoiden kokoelma- ja tietovarantojen tut- 
kimuksen edistämiseksi ja museoiden ja yliopistojen tutkimusyhteis- 
työn kehittämiseksi. (Mahdollisuuksien museo 2018, 23-24.) 

Museot ovat nyt aiempaa enemmän esillä julkisessa keskustelussa 
muun muassa kasvaneiden vierailijamääriensä, jopa kävijäennätys- 
tensä, vuoksi. Ne ovat myös avoimempia ja saavutettavampia digitaa- 
listen kokoelmiensa ansiosta. Museoiden näyttelyt ja kokoelmat ker- 
tovat paitsi menneisyydestä myös nykypäivän kulttuurisista ilmiöistä. 


4 Esim. Hotelli- ja ravintolamuseon sekä tutkijayhteisö AntroBlogin yhteistyö 
(ks. Keisalo 2019). 

5 Tätä tavoitetta ovat tukeneet erilaiset museoiden yhteiset digitointipro- 
jektit, jotka ovat tuottaneet käyttäjille museoiden kokoelmia ja arkistoja 
avaavia hakupalveluja. Näistä esimerkkeinä kansallisella tasolla operoiva 
Museoiden Finna (https://museot.finna.fi/) ja eurooppalainen hakupalvelu 
Europeana (https://www.europeana.eu/fi). Keväällä 2020 avautui uusi täy- 
dentyvä palvelu Digimuseo.fi (https://digimuseo.fi/). 

Hyvänä esimerkkinä voisi mainita koronakevään 2020. Monissa suo- 
malaisissa museoissa ryhdyttiin tallentamaan tämän erikoisen ajan 
vaikutuksia ihmisten arkeen (Rinta-Tassi 2020). 

Näyttää siltä, että tulevaisuuden museoilla on aiempaa merkittä- 
vämpi rooli sekä kulttuurisina että yhteiskunnallisina toimijoina ja 
keskustelijoina. Museoista voi löytää materiaalia sekä arkisen elämän 
että marginaalisempien ilmiöiden tarkasteluun. Ne ovatkin entistä 
varteenotettavampi vaihtoehto yhteistyökumppaniksi niin opinnäy- 
tettä tekeville opiskelijoille kuin kulttuurisista ilmiöistä kiinnostu- 
neille tutkijoille. 

Teknologisoituminen ja digitalisaatio ovat muuttaneet tapoja, joilla 
ihmiset kokevat arkielämänsä ja jäsentävät sitä esimerkiksi mobiili- 
laitteiden, tietokoneiden, Internetin ja sosiaalisen median avulla 
(esim. Suominen ja muut 2013; ks. myös Mills & Morton 2013; 
Zhao 2006; Hodkinson & Lincoln 2008). Internet on lähes kaikkialla 
maailmassa asia, jota ei enää mielletä muusta elämästä erilliseksi 
osa-alueeksi (Hine 2015). Tämän vuoksi myös huomattava osa etno- 
grafisesta tutkimuksesta on siirtynyt joko kokonaan verkkoon 
(online) tai se liikkuu verkon ja offline-ympäristöjen välimaastossa 
(Meyen ja muut 2010; Castells 2010; Pink ja muut 2016). Ihmisten 
sosiaalisiin suhteisiin ja kulttuurisiin käytänteisiin erikoistunut etno- 
grafia on toisin sanoen reagoinut digitalisaation mukanaan tuomaan 
kulttuuriseen ja sosiaaliseen muutokseen ja siirtynyt sinne, missä ih- 
misetkin tällä hetkellä ovat. 

Etnografinen tutkimuskenttä on muuttunut Internet-tutkimuksen 
suhteellisen lyhyen, 1990-luvulta alkaneen historian aikana paljon, 
eikä vähiten juuri etnografian keskiöön sijoittuvan arkielämän tut- 
kimuksen näkökulmasta. Digitalisaation myötä huomattava määrä 
ihmisiä elää tällä hetkellä yhtäaikaisesti sekä offline- että online-ym- 
päristöissä. Tämä on merkittävä muutos, jos tilannetta vertaa esimer- 
kiksi 1990-luvun alkupuoliskoon, jolloin tekstuaalisesti painottunut, 
online- ja offline-ympäristöjen erillisyyttä korostanut kyberetnogra- 
fia ja -antropologia olivat tutkimussuuntauksina vasta kehittymässä. 
Vuosituhannen vaihteessa verkossa tapahtuva etnografia siirtyi poh- 
timaan online- ja offline-ympäristöjen välistä suhdetta sekä offline- 
menetelmien soveltuvuutta online-ympäristöissä tapahtuvaan tutki- 
mukseen. Nykypäivänä mukaan on tullut multimodaalinen eli 

erilaisia viestintämuotoja, kuten tekstiä, ääntä ja kuvaa, yhdistävä tut- 
kimusote (ks. Hänninen 2018; Androutsopoulos 2008; Varis 2015). 

Digitaalinen etnografia eroaa muista verkkoympäristöihin ja -si- 
sältöihin kohdistuvasta laadullisesta Internet-tutkimuksesta siinä, 
että se perustuu tutkijan itse tuottamaan aineistoon, kuten haastat- 
teluihin, havainnointiin tai muuhun sellaiseen aineistoon, joka ei ole 
syntynyt tutkijasta riippumatta. Digitaalinen etnografia kattaa laa- 
jan kirjon erilaisia aineistonkeruu- ja analyysimenetelmiä. Lisäksi 
on tavallista, että yksittäisessä tutkimuksessa sovelletaan trianguloi- 
den eli yhdistellen ja/tai vertaillen useampia menetelmiä saman- 
aikaisesti. Verkossa tapahtuvan havainnoinnin, haastattelujen ja ky- 
selyjen lisäksi digitaalinen etnografia hyödyntää erilaisia tutkijasta 
riippumattomasti syntyneitä ilmiöitä ja aineistoja, kuten verkkoyhtei- 
söjä, sosiaalisen median sisältöjä, digitaalisia lehtiä ja online-arkisto- 
ja. Tutkijoilla on käytettävissään myös laaja joukko kvantitatiivisia eli 
määrällisiä tutkimustyökaluja (big data, datalouhinta, verkostoana- 
lyysi)', joita tosin sovelletaan digitaalisessa etnografiassa tällä hetkel- 
lä vielä vähän. 

Aineistolajien näkökulmasta digitaalinen etnografia on tyypillisesti 
multimodaalista ja usein audiovisuaalisesti painottunutta. Vaikka 
monet tutkimuskohteet, kuten Internetin keskusteluryhmät, Face- 
book-sivut ja blogit, perustuvat tekstipohjaiseen kommunikaatioon, 
niihin liittyy vaihtelevissa määrin kuvia, ääntä ja videota. Lisäksi digi- 
taalisen etnografian tutkimuskohteet ovat usein monikanavaisia. Esi- 
merkiksi lifestyle-bloggaaja voi osoittautua lähemmässä tarkastelussa 
ensisijaisesti ”tubettajaksi” (YouTube) tai ”instagrammaajaksi” (Insta- 
gram), joka tavoitellessaan laajempaa some näkyvyyttä hyödyntää ak- 
tiivisesti useampia sosiaalisen median sovelluksia. 

Online- ja ofiline-ympäristöjen yhteydessä on keskusteltu usein 
virtuaalisen ja todellisen välisestä erosta. Online-ympäristö näyttäy- 


1 Termillä big data viitataan useimmiten digitaalisesti tietokoneilla analy- 
soitaviin aineistomassoihin. Datalouhinta puolestaan on erilaisiin algorit- 
meihin perustuvaa tiedonkeruuta ja analysointia. Verkostoanalyysi tutkii 
ihmisen käyttäytymistä ja sosiaalisia rakenteita esimerkiksi sosiaalisessa 
mediassa, jonka toimijat muodostavat verkostoina mallinnettavissa olevia 
yhteyksiä toisiinsa (ks. esim. Huhtamäki & Parviainen 2013). 

tyy tässä valossa virtuaaliseen todellisuuteen kuuluvana ilmiönä, joka 
on offline-ympäristöjen reaaliseen ”tosimaailmaan” verrattuna jota- 
kin täysin erilaista ja erillistä. Tarkasti ottaen online-ympäristöjen 
vastakohta ei kuitenkaan ole reaalinen vaan aktuaalinen (Boellstorff 
2010). Käytännössä tämä tarkoittaa sitä, että vaikka virtuaalisella ei 
määritelmällisesti ole fyysistä olemusta, se voi olla reaalisessa mieles- 
sä yhtä todellista kuin aktuaalinenkin. 

Verkossa toteutettavaan etnografiaan liitetään tutkimuskirjallisuu- 
dessa monenlaisia etuliitteitä, kuten virtuaalinen etnografia (Hine 
2015), online-etnografia, verkkoetnografia, internet-etnografia (Boyd 
2008), digitaalinen etnografia (Pink ja muut 2016), sosiaalisen me- 
dian etnografia (Postill & Pink 2012), kyber-etnografia (Robinson & 
Schulz 2009) sekä netnografia (Kozinets 2010; 2015). Käsitteet vai- 
kuttavat päällisin puolin yleisluonteisilta ja usein niiden tarkoitus on- 
kin tehdä ero perinteisen etnografian ja verkossa toteutettavan etno- 
grafian välillä. Lähemmässä tarkastelussa paljastuu kuitenkin, että 
näennäisesti geneerisen ja vaihtelevan terminologian takana on myös 
tietoteoreettisia painotuseroja. Osa eroista liittyy digitalisaation tois- 
taiseksi lyhyeen historiaan, ja osa puolestaan kertoo käynnissä ole- 
vasta teoreettisesta keskustelusta, jota tutkijat ovat käyneet online- ja 
offline-ympäristöjen välisistä suhteista ja rajoista. Lisäksi myös tutki- 
muskohde voi vaikuttaa etuliitteen valintaan. (Ks. myös Isomäki, 
Lappi & Silvennoinen 2013, 156-162.) 

Tähän lukuun olemme valinneet käsitteen digitaalinen etnografia 
sen vuoksi, että se on käsitteenä suhteellisen neutraali ja tutkimus- 
kirjallisuudessa tällä hetkellä yleinen ja tunnistettava tapa viitata ver- 
kossa tapahtuvaan tutkimukseen. Vaihtoehtoisesti olisimme voineet 
käyttää niin ikään yleisesti käytettyä termiä online-etnografia. Jos tut- 
kimuksemme kohteena olisi esimerkiksi Sims-peli tai kulttuuriantro- 
pologi Tom Boellstorffin (2010) The Second Life, jossa pelaajat luovat 
itselleen henkilökohtaista persoonaansa kuvastavan avatarin raken- 
taakseen peliin oman maailmansa, olisimme mahdollisesti valinneet 
termin virtuaalinen etnografia. Olennaista erilaisten käsitteiden ja 
etuliitteiden kohdalla onkin pohtia kriittisesti, mikä niistä soveltuu 
parhaiten omaan tutkimukseen, ja perustella valinta käsillä olevan 
tutkimuskohteen näkökulmasta huolellisesti. 

Digitaaliseen markkinointiin perehtyneen Robert Kozinetsin (2010; 
2015) mukaan online- ja offline-ympäristöt edustavat siinä määrin 
erillisiä todellisuuden tasoja, että niitä ei voi tutkia perinteisen et- 
nografian keinoin ja että netnografia pystyy paremmin vastaamaan 
digitaalisen ympäristön esille nostamiin tutkimuksellisiin haasteisiin. 
Valtaosa tutkijoista katsoo kuitenkin tällä hetkellä, että online-tasoa 
ei ole mielekästä erottaa offline-tasosta. Vaikka online-todellisuus 
esittää etnografialle uudenlaisia haasteita, kysymys ei ole kokonaan 
erillisestä tutkimusmenetelmästä. Useimmat kulttuuriset ja yhteis- 
kunnalliset ilmiöt elävät limittäin ja päällekkäin online- ja offli- 
ne-ympäristöjen rajapinnoilla (Kasza 2017; Postill & Pink 2012; Gar- 
cia ja muut 2009). Niiden välisessä erossa on kysymys enemmän 
analyyttisesta työkalusta kuin konkreettisesta tai etukäteen määritel- 
tävissä olevasta rajasta (Hine 2015). 

Tässä jatkumossa käsitteet, kuten online, digitaalinen tai virtuaali- 
nen, voivat olla harhaanjohtavia, koska ne viittaavat johonkin tavan- 
omaisesta, oflline-ympäristöön sijoittuvasta arkipäivästä erilliseen 
todellisuuden tasoon (Boellstorff ja muut 2012; Boellstorff 2016). 
Merkille pantavaa etnografiassa onkin, että se on sopeutunut olemas- 
sa oleviin monipaikkaisiin ja multimodaaleihin olosuhteisiin eli täs- 
sä tapauksessa digitalisaation mukanaan tuomiin haasteisiin (Hine 
2015). Lisäksi voidaan todeta, että etnografia soveltuu poikkeukselli- 
sen hyvin digitaalisissa ympäristöissä elävien kulttuuri-ilmiöiden tut- 
kimukseen. Erityislaadun lähtökohtana on etnografian virtuaalinen 
perusluonne: viime kädessä kaikki arvot, ideologiat, perinteet ja kult- 
tuuriset merkitykset ovat käsitteellisessä mielessä virtuaalisia eli juuri 
sitä kulttuurista ainesta, jota on etnografian keinoin perinteisestikin 
tähän asti tutkittu (Boellstorff 2010). Etnografian näkökulmasta ei ole 
siten olennaista, sijoittuuko tutkittava ilmiö online- tai offline-ympä- 
ristöön tai — kuten usein tapahtuu — niiden välimaastoon. Molemmat 
ympäristöt kuuluvat joka tapauksessa samaan sosiaaliseen todellisuu- 
teen (Garcia ja muut 2009) ja edustavat ihmisen luomia kulttuurisia 
konstruktioita (Hänninen 2015). 

Metodologisesti ja kenttätyön näkökulmasta virtuaalinen etno- 
grafia voi viitata yhtäaikaisesti sekä tutkimusmenetelmään että tutki- 

1 Tutkimuskohde ja -menetelmä 2 Tutkimuskohde sijoittuu 
sijoittuvat molemmat offline-ympäristöön 
online-ympäristöön ja/tai sen perusluonne ei ole suoraan 


digitaalinen, mutta menetelmä on 
digitaalinen ja aineisto kerätään 
online-ympäristössä 


3 Tutkimuskohde sijoittuu 4 Tutkimuskohteesta ja 
online-ympäristöön -menetelmästä kumpikaan ei ole 
mutta menetelmä on perinteinen digitaalinen tai sijoitu 

ja aineisto ker: ”perinteisin” online-ympäristöön. 

menetelmin offline-ympäristössä Tutkimuskenttä kuuluu perinteisen 
etnografian piiriin 


Kaavio 1. Tutkimuskohde ja -menetelmä määrittävät digitaalisen etno- 
grafian tutkimuskenttää. 


muksen kohteeseen. Tutkimuskohde eli tutkittava ilmiö ja menetelmä 
muodostavat yhdessä kysymyksenasettelun, teoreettisen viitekehyk- 
sen ja keskeisten käsitteiden kanssa etnografisen tutkimuskentän. 
Digitaalisen etnografian kohdalla kentän määrittelyyn vaikuttavat 
lisäksi tietyt online-ympäristöille tyypilliset erityispiirteet. Yksinker- 
taistettuna digitaalinen etnografia sijoittuu tutkimuksen kohteesta ja 
asetelmasta riippuen joko kokonaan tai osittain online-ympäristöön 
(ks. Kaavio 1). Käytännössä tämä tarkoittaa sitä, että vaikka tutkitta- 
va ilmiö olisikin korostetusti verkossa, sitä on usein mahdollista lä- 
hestyä digitaalisen etnografian ohella myös perinteisen etnografian 
keinoin. Vastaavasti myös perinteisellä etnografialla on digitaalisen 
etnografian lähtökohtana ja esikuvana paljon annettavaa digitaalisis- 
sa ympäristöissä tapahtuvalle etnografialle. 

Riitta Hännisen (2018; 2020) lifestyle-bloggaajia ja heidän saa- 
miaan kielteisiä, anonyymeja kommentteja käsittelevä monimenetel- 
mällinen tutkimusote on hyvä esimerkki siitä, miten liukuva käsite 
digitaalinen etnografia voi olla. Tutkimuksessa havainnoitiin lifestyle- 
blogeja, mitä voidaan pitää etnografisena aineistonkeruumenetelmä- 

nä, mutta koska havainnointi toteutettiin online-ympäristössä, mu- 
kana oli myös digitaaliselle etnografialle tyypillisiä erityispiirteitä, 
kuten se, että blogiarkistojen myötä blogeja oli monessa tapauksessa 
mahdollista tarkastella useita vuosia, jopa kymmenen vuotta taakse- 
päin. Havainnoinnin lisäksi tutkimuksessa haastateltiin bloggaajia. 
Tässäkin kohtaa aineistonkeruu voidaan luokitella offline-ymparis- 
töön kuuluvaksi tutkimusmenetelmäksi, mutta vain osittain, koska 
haastattelut toteutettiin elisitoimalla tutkimukseen osallistuneiden 
bloggaajien blogipostauksia. 

Elisitaatio (ks. Hänninen tässä teoksessa) tarkoitti tässä yhteydessä 
perinteisen teemahaastattelun syventämiseksi sovellettua haastattelu- 
menetelmää, jossa bloggaajia pyydettiin ensin valitsemaan omasta 
blogistaan joukko heille itselleen tärkeitä postauksia ja myöhemmin 
haastattelutilanteessa kertomaan, mistä blogipostauksissa oli kysymys 
ja miksi he olivat päätyneet juuri niihin. Esitellessään valitsemiaan 
blogipostauksia bloggaajat tulivat samalla siirtäneeksi haastattelu- 
tilanteen osittain online-ympäristöön, jossa tutkija pääsi tutustu- 
maan blogeihin bloggaajan opastuksella myös laajemmin. Esimer- 
kiksi lifestyle-blogien monikanavaisuus eli useampien sosiaalisen 
median kanavien hyödyntäminen bloggaamisen rinnalla olisi jäänyt 
perinteisessä haastattelussa helposti pintapuoliseksi teemaksi, mut- 
ta elisitaation avulla oli mahdollista nähdä ja kuulla bloggaajan ker- 
tomana, miten hän konkreettisesti kokee näkyvyytensä sosiaalisessa 
mediassa. 


Digitaalisen etnografian erityispiirteitä 


Digitaalinen etnografia nojaa tutkimusmenetelmänä perinteiseen et- 
nografiaan, mutta sillä on myös monia metodologisia erityispiirteitä, 
jotka liittyvät verkon rooliin tutkimuksessa. Välineellinen rooli ver- 
kolla on silloin, kun se toimii tutkimuksessa teknisenä apuvälineenä. 
Esimerkkejä tästä ovat muun muassa Zoomin, Skypen ja vastaavien 
pikaviestinten kautta tehdyt haastattelut tai erilaiset verkkokyselyt. 
Lähteenä verkko toimii silloin, kun tutkimusaineistona on sinne 
tuotettu materiaali eli aineistonkeruu tapahtuu verkossa. Jos tutki- 
muksen kohteena on puolestaan itse online-ympäristö, kysymyksen- 

asettelu koskee tyypillisesti suoraan verkkokulttuureja ja -yhteisöjä. 
Digitaalisessa etnografiassa verkkoa voidaankin hyödyntää kaikissa 
näissä rooleissa (ks. Kaavio 1). (Turtiainen & Östman 2013.) 

Vaikka tutkittavan ilmiön ”virtuaalisella” tasolla tai olomuodolla ei 
ole etnografian kannalta nykyään enää merkitystä, on tutkimusympä- 
ristön eli kentän syvällinen tuntemus edelleen olennainen osa online- 
ympäristöissä tapahtuvaa kenttätyötä. Digitaalisen etnografian eri- 
tyispiirteet liittyvät ensisijaisesti kontekstin rooliin kenttätyössä. 
Digitaalisilla ympäristöillä on omat lainalaisuutensa alkaen yhteisön 
keskinäisistä vuorovaikutuskäytännöistä ja normeista sekä verkko- 
alustojen erilaisista teknologisista affordansseista eli ominaisuuksista, 
mahdollisuuksista ja tarjoumista (ks. myös Koski & Turtiainen 2020; 
Vaahensalo 20210), joista on syytä olla tietoinen ennen digitaalisen 
kenttätyön aloittamista. Online-kulttuurit muotoutuvat jatkuvan, no- 
peatempoisen muutoksen myötä, mikä synnyttää koko ajan uuden- 
laisia sisältöjä ja palveluja, toimintoja ja käyttötapoja sekä rooleja ja 
toimijuuden muotoja. (Turtiainen & Östman 2009; 2013; Turtiainen 
2012, 8; 46-47; Ostman 2015, 71-73; Koski & Turtiainen 2020.) Nä- 
mä kulttuuriset käytännöt ovat yhtäältä alati muuttuvia ja toisaalta 
pitkään, inhimillisten toimintatapojen jatkumoon kytkeytyviä. Ne 
asettuvat tutkimuskohteiksi, joista tutkijan on ennen aineistonkeruu- 
vaihetta hankittava riittävä esiymmärrys virhetulkintojen välttämi- 
seksi ja hyvän tieteellisen käytännön (Tutkimuseettinen neuvottelu- 
kunta 2012) mukaisen tutkimuksen toteuttamiseksi. 

Tiettyä online-yhteisöä tutkittaessa tehdyt ratkaisut ja johtopää- 
tökset eivät välttämättä päde toisen yhteisön kohdalla tai saman il- 
miön offline-esiintymisen yhteydessä. Se, miten esimerkiksi jonkin 
koira-aiheisen online-yhteisön keskuudessa kommunikoidaan tietyn 
koirarodun ominaisuuksista, ei välttämättä kerro aukottomasti siitä, 
mitkä ovat tälle koirarodulle tyypillisiä ominaisuuksia. Tällaista tut- 
kimusaineistoa hyödynnettäessä (tutkimus)kysymys on kohdistetta- 
va kyseisen verkkoyhteisön näkemyksiin asiasta, esimerkiksi ”Mitkä 
ovat Staffifoorumi-verkkoyhteisön mukaan staffordshirenbullterrie- 
rille tyypillisiä rotuominaisuuksia”. Kysymykset voivat liittyä myös 
kyseessä olevan verkkoyhteisön käytänteisiin: ”Mitkä ovat Staffi- 
foorumi-nimiselle Facebook-ryhmälle tyypillisiä tapoja keskustel- 
la asioista?” ”Keitä Staffifoorumi-ryhmän jäsenet ovat?” ”Onko staf- 

fifoorumilaisilla taipumusta tahalliseen provosointiin?” ”Miten 
Staffifoorumin säännöissä määritellään (epä-)sopiva käyttäytyminen 
ryhmässä?” ”Mitä tarkoitusta varten Staffifoorumi ylipäätään on ole- 
massa?” ”Kuinka Facebook kulttuurisena ja teknisenä verkkoympä- 
ristönä vaikuttaa yhteisön kommunikaatioon?” 

Verkkoaineistoille onkin tärkeä esittää lähdekriittisiä kysymyk- 
siä, sillä valmiiksi verkossa olemassa olevat aineistot ovat aina synty- 
neet jotain muuta tarkoitusta kuin tutkimusta varten. Se, mitä tarkoi- 
tusta varten verkkoaineistot ovat alun perin syntyneet ja millaisiksi 
ne ovat sitä kautta luonteeltaan muodostuneet, vaikuttaa oleellisesti 
siihen, millaisiin tutkimuskysymyksiin niiden avulla on mahdollista 
vastata. Lisäksi lähdekritiikkiä harjoittamalla on mahdollista saada 
suuntaviivoja verkkoaineistoon liittyvien tutkimuseettisten kysymys- 
ten ratkaisemiseksi. Aineiston käyttökelpoisuutta voi arvioida pyrki- 
mällä eläytymään tutkimukseen osallistuvien henkilöiden asemaan: 
Miten julkisiksi tai intiimeiksi verkkoyhteisön jäsenet näyttävät (pe- 
riaatteessa julkisesti kaikkien saatavilla olevat) verkkosisällöt mieltä- 
vän? Kuinka heidän voisi olettaa suhtautuvan näiden verkkosisältö- 
jen käyttämiseen tutkimusaineistona? (Esim. Sveningsson Elm 2009; 
Kuula 2011; Turtiainen & Östman 2013.) 


Tutkimusetiikka verkkoympäristöissä 


Digitaalista etnografiaa on mahdotonta luonnehtia käsittelemättä sa- 
malla siihen kytkeytyviä tutkimuseettisiä erityispiirteitä (Turtiainen 
& Östman 2009; 2013). Digitaalisen tutkimusetiikan pioneerin 
Annette Markhamin (2013) mukaan etnografisen kentän käsitettä on 
venytettävä, jos sitä halutaan käyttää verkkoyhteisöjen ja -ympäristö- 
jen tutkimuksessa. Sen sijaan, että kenttä nähtäisiin yhtenäisenä ob- 
jektina tai paikkana, se on ajateltava liikkeen ja prosessin kautta. Vas- 
taavasti (osallistuva) havainnointi olisi hyvä ajatella uudelleen, kun 
tutkitaan yhteisöjä, joissa kommunikointi ei tapahdu kasvokkain. 
(Markham 2013, 238-442.) Eritoten lyhyet, määritellyn ajanjakson 
ajan katsottavissa olevat kuva- ja videosisällöt ovat saavuttaneet viime 
aikoina suosiota sosiaalisen median sovelluksissa. Snapchat-sovel- 
luksen menestys on synnyttänyt Instagram- ja Facebook-tarinoiden 

kaltaiset toiminnot, jotka perustuvat ”hetkellisyyden käytäntöihin”. 
Luonteenomaista näille verkkosisällöille on se, että ne tulevat ja 
menevät ja voivat tulla huomioiduiksi vain tiettynä aikana ja tietyn 
sovelluksen kautta. (Turtiainen 2021.) 

”Snäpit” tai ”Insta-stoorit” ovat tärkeä osa nykypäivän sosiaalista 
mediaa, mutta niitä ei ole yleensä tarkoitettu pysyviksi verkkosisäl- 
löiksi. On toki olemassa keinoja, joilla nämä hetkelliset audiovisuaa- 
liset sisällöt on mahdollista taltioida myöhempää tutkimuskäyttöä 
varten, mutta tässä kohtaa on hyvä pysähtyä pohtimaan toimenpiteen 
tarkoituksenmukaisuutta. Verkkosisältöjen irrottaminen alkuperäi- 
sestä kontekstistaan voi olla sekä tulkinnallisesti että tutkimuseetti- 
sessä mielessä ongelmallista. Hetkelliseksi tarkoitetuille, suulliseen 
ilmaisuun rinnastettavissa oleville (ks. Soffer 2016) verkkosisällöille 
tulisi tehdä oikeutta tutkimalla niitä mahdollisimman luonnollisessa 
ympäristössä, jolloin perinteisempää etnografiaa edustava havain- 
nointipäiväkirja ilman kuvakaappauksia voi olla eettisin ratkaisu. (Ks. 
esim. Turtiainen 2021.) Snapchatin yhteydessä tutkijat ovat kuitenkin 
päätyneet myös toisenlaisiin menetelmällisiin ratkaisuihin. Monissa 
tutkimuksissa on keskitytty audiovisuaalisten viestisisältöjen sijaan 
esimerkiksi sovelluksen käyttöä koskeviin haastatteluihin ja kyselyi- 
hin (esim. Piwek & Joinson 2016; Vaterlaus ja muut 2016; Billings ja 
muut 2017). Jotkut tutkijat taas ovat mieltäneet julkiset snäpit avoi- 
meksi materiaaliksi, josta voi huoletta julkaista kuvakaappauksia tut- 
kimuksen yhteydessä (ks. esim. Page 2018). Verkkoaineistoa koske- 
viin tutkimuseettisiin kysymyksiin ei monesti olekaan mustavalkoisia 
vastauksia, ja ratkaisujen tekeminen jää viime kädessä aina tutkijan 
itsensä arvioitavaksi. 

Keskeistä digitaalisen etnografian menetelmiä valittaessa ja käy- 
tettäessä on kirjoittaa auki aineistonkeruun vaiheet ja perustella me- 
netelmälliset ja tutkimuseettiset valinnat. Sen lisäksi, että nimittää 
tutkimusotettaan digitaaliseksi etnografiaksi, on kuvattava tutkimuk- 
sen etnografinen toteutus. Aineistonkeruuprosessin yhteydessä on 
myös hyvä reflektoida oma suhteensa sekä aineistonkeruun kohteena 
olevaan online-kulttuurin osa-alueeseen ja/tai online-yhteisöön et- 
tä siihen, miten tutkijan oma rooli vaikuttaa aineiston syntyehtoihin. 
Tämä korostuu erityisesti silloin, kun tutkija osallistuu tutkittavan 
online-yhteisön toimintaan aineistonkeruun aikana. Esimerkiksi on- 

line-pelaamista koskevaa tutkimusaineistoa on mahdollista hankkia 
pelaamalla itse osana online-peliyhteisöä ja osallistumalla siten tut- 
kimusaineiston muodostumiseen ja tulkintojen painottumiseen käy- 
tännön tasolla (ks. esim. Ruotsalainen 2015; Fingerroos & Jouhki 
2014, 91-93). 

Käytännössä tämänkaltaiset pohdinnat eivät juurikaan eroa et- 
nografiaan perinteisesti liitetystä reflektiivisyyden ihanteesta, joskin 
digitaalisen etnografian kohdalla refleksiivisyyteen liittyy tiettyjä eri- 
tyispiirteitä (ks. myös Pink ym. 2016). Digitaalinen ympäristö tarjoaa 
lähtökohtaisesti mahdollisuuden tutkia verkkoyhteisöjä osallistu- 
malla näiden toimintaan ilman tutkijaksi tunnustautumista tai ko- 
konaan piilohavainnoiden. Verkkotutkimusmenetelmiin erikoistunut 
Christine Hine on nimittänyt tätä vuorovaikutuksetonta tutkimus- 
käytäntöä digitaalisen etnografian yhteydessä ”huomaamattomaksi 
metodiksi” (ks. Vaahensalo 2021a). Näin toimiessaan tutkija saattaa 
kuitenkin joissain tapauksissa rikkoa yhteisön jäsenten omia sääntöjä 
ja/tai palveluntarjoajan käyttöehtoja. Oman roolin arvioiminen ja pe- 
rusteleminen suhteessa tutkittavaan verkkoyhteisöön ja -ilmiöön on 
ensiarvoisen tärkeää myös, kun tavoitellaan tutkimuseettisesti kes- 
täviä ratkaisuja. (Esim. Turtiainen & Östman 2009; 2013; Östman & 
Turtiainen 2016.) 

Verkkoaineistojen luvanvaraisuus on muodostunut viimeisen vuo- 
sikymmenen aikana yhdeksi digitaalisen etnografian keskeisistä tut- 
kimuseettisistä kysymyksistä. Jokainen verkkoyhteisöjä ja -kulttuure- 
ja tutkiva joutuu väistämättä kohtaamaan kysymyksen siitä, pitääkö 
sisältöjen tarkasteluun olla lupa ja keneltä se pyydetään. Teknisesti 
julkisia aineistoja ovat esimerkiksi avoimien keskustelualustojen päi- 
vitykset, jotka on julkaistu kaikkien saataville — suljettujen ryhmien 
viestien ollessa selkeästi yksityisiä (Kosonen ym. 2018, 119). Käytän- 
nössä rajanveto ei yleensä ole yhtä yksiselitteistä digitaalisten ympä- 
ristöjen asettuessa jonnekin julkisen, puolijulkisen, puoliyksityisen 
ja yksityisen välimaastoon, joista ainakin kaksi viimeistä kategoriaa 
vaativat tutkimukseen osallistuvilta henkilöiltä tietoisen suostumuk- 
sen tutkimukseen osallistumisesta (Sveningsson Elm 2009, 85). Poik- 
keuksen voivat muodostaa kuitenkin esimerkiksi Tumblrin täysin 
julkiset ja anonyymit sisällöt, jotka yhteisön jäsenet saattavat kokea 
näennäisesti kepeästä luonteestaan huolimatta hyvinkin intiimeiksi 

(McCracken ja muut 2020). Joillain tieteenaloilla pohdinnat voidaan 
näkökulmaerojen vuoksi sivuuttaa kevyemmin, mutta digitaalisessa 
etnografiassa tekninen julkisuus ei yksinään riitä perusteeksi verkko- 
aineistojen vapaalle käytölle, sillä digitaalisten kulttuurien tutkijalle 
ihminen on aina aineistoissa läsnä toimintansa ja tuottamiensa ma- 
teriaalien kautta (Ostman & Turtiainen 2016, 71-72). Sitaattioikeus 
pätee myös verkkoaineistojen kohdalla, mikä tarkoittaa sitä, että tut- 
kimuksessa voi olla mahdollista lainata esimerkiksi yksityishenki- 
lön ”twiittiä? viittaamalla tekijään eli twiittajaan asianmukaisesti (ks. 
Koppa). Mutta kuten todettua, pelkkä julkisuus ei kaikissa tapauksis- 
sa riitä takaamaan verkkosisältöjen vapaata käyttöä, jos niitä halutaan 
hyödyntää hyvän tieteellisen käytännön mukaisesti eli suojata tutkit- 
tavia ja heidän yksityisyyttään sekä itsemääräämisoikeuttaan. 
Luvanvaraisuuden arvioinnissa on hyvä huomioida julkisen ja 
yksityisen välisen rajanvedon lisäksi verkkosisältöjen arkaluonteisuu- 
den aste (ks. nelikenttä Sveningsson, Lövheim & Bergguist 2003, 186; 
McKee & Porter 2009, 11; Turtiainen 2012, 52; Östman 2015, 74). 
Tutkimukseen osallistuvien henkilöiden suojaamiseen on kiinnitettä- 
vä sitä tarkemmin huomiota mitä haavoittuvammasta aiheesta tai yh- 
teisöstä on kysymys (Markham & Buchanan 2012). Haavoittuvuuden 
arvioiminen ei kuitenkaan ole aina kovinkaan yksiselitteistä. Kuten 
esimerkiksi Annette Markham (2018, 5) on osoittanut, lapsensa itse- 
murhasta omalla nimellään bloggaava äiti voi olla halukkaampi osal- 
listumaan tutkimukseen suorilla blogilainauksilla kuin sisustus- 
bloggaaja, joka ei ole kertonut työtovereilleen harrastuksestaan. 
Haasteet eivät pääty vielä siihenkään, että tarvittaessa lupa oikeilta 
tahoilta on saatu. Verkkopalvelun käyttöehdoista riippuen lupa voi 
olla tarpeellista hankkia tutkimukseen osallistuvien henkilöiden li- 
säksi esimerkiksi palveluntarjoajalta. Myös tutkimukseen osallistu- 
vilta itseltään kannattaa mahdollisuuksien mukaan varmistaa, miten 
heidän tuottamiinsa sisältöihin on sopivaa viitata (ks. Östman 2015, 
75). Tutkittavien tunnistamattomuuden turvaaminen ei ole usein 
käytännössä mahdollista, jos verkkoaineistosta on tarkoitus käyttää 
suoria lainauksia. Annette Markham (2012) on ehdottanut yhdeksi 
mahdolliseksi ratkaisuksi eräänlaista ”sepittämistä” (fabrication), jol- 
la hän tarkoittaa aitojen aineistositaattien pohjalta rakennettua kuvit- 
teellista havainnollistamistapaa. Menettelytapa soveltuu tietynlaisiin 

tutkimusasetelmiin, mutta siinäkin on omat haasteensa ainakin suh- 
teessa autenttisen ilmaisun säilyttämiseen. 

Toisaalta verkkoaineistot ovat siis myös tekijänoikeuksien alaista 
materiaalia. Esimerkiksi bloggaajat voivat olla hyvinkin tarkkoja sii- 
tä, että saavat tarkkojen viitetietojen kautta kunnian itse tuottamiensa 
sisältöjen lainaamisesta (esim. Turtiainen & Östman 2009, 347-348). 
Joskus suostumuksen pyytäminen voi kääntyä myös itseään vastaan 
ja aiheuttaa negatiivisia seurauksia tutkimukseen osallistuvalle hen- 
kilölle. Markham (2018, 3) mainitsee tapauksen, jossa tutkija pyysi 
Pro-Ana-bloggaajalta asianmukaisesti tutkimusluvan tämän blogi- 
sisältöihin. Syömishäiriötä sairastanut bloggaaja reagoikin saamaansa 
huomioon niin, että alkoi näännyttää itseään entistä tavoitteellisem- 
min. Tässä tapauksessa tutkija tuli siis aiheuttaneeksi vahinkoa tut- 
kimukseen osallistuville henkilöille pyrkiessään toimimaan verkko- 
aineiston käytön suhteen tutkimuseettisesti oikein. Toisinaan, kuten 
anonyymisti tuotettujen ja vuosia vanhojen sisältöjen yhteydessä, tie- 
toisen suostumuksen saaminen kaikilta verkkoyhteisön jäseniltä voi 
osoittautua täysin mahdottomaksi (Kosonen ym. 2018, 119). Tällöin 
on pohdittava tarkasti, onko esimerkiksi tutkimuksesta tiedottaminen 
verkkoyhteisön ylläpitäjän välityksellä riittävä toimenpide. Joissain 
tapauksissa (esim. suljetut Facebook-ryhmät) sisältöjen tuottajien 
tavoittamattomuus voi pakottaa tutkijan muuttamaan aineiston- 
hankintasuunnitelmaansa — toisissa tilanteissa (esim. avoimet, ano- 
nyymit verkkokeskustelufoorumit) verkkosisältöjen käyttö ilman lu- 
paa” taas on perusteltua. 

Verkkoaineistojen käyttöön liittyviä tutkimuseettisiä ratkaisuja on 
pohdittava aina tapauskohtaisesti ja hyväksyttävä, että yhtä oikeaa, 
aina kaikissa tilanteissa toimivaa ohjetta ei ole olemassa. Tämä pätee 
myös verkkoaineistojen arkistointiin, johon liittyy monia huomioon 
otettavia asioita. Alkuperäisestä kontekstistaan tutkimusta varten ir- 
rotetut verkon sisällöt voivat olla jatkokäytön näkökulmasta ongel- 
mallisia. Tietoarkistoon voidaan esimerkiksi arkistoida verkkosivuil- 
la vapaasti saatavilla olevia kuva- ja tekstiaineistoja (esim. julkisten 
organisaatioiden verkkosivut), toimitettuja (mm. lehtien julkaisemia) 
blogitekstejä ja CC-lisensioituja sisältöjä niiden tekijän luvalla. Sen si- 
jaan sosiaalisen median dataa (esim. Facebook-sisällöt), yksityishen- 
kilöiden verkkokommunikaatiota (keskustelufoorumit, blogien kom- 

mentointiosiot yms.) tai verkkosivusisältöjä, joiden oikeuksien haltija 
ei ole sivun ylläpitäjä, ei ole mahdollista arkistoida. Poikkeuksen tä- 
hän sääntöön muodostaa kotimainen verkkokommunikaatioaineisto 
Suomi24-keskustelupalvelun keskusteluista, joka on Aller Median 
kanssa tehdyn sopimuksen myötä tallennettu Kielipankkiin avoi- 
meen tutkimuskäyttöön. (Fält 2017; ks. myös Citizen Mindscapes.) 

Digitaalista etnografiaa hyödyntävän tutkijan on aina ensin var- 
mistettava, että hän noudattaa tutkimusta tehdessään ja henkilötieto- 
ja käsitellessään lakia. Sosiaalisen median materiaalit sisältävät usein 
erilaisia tunnistetietoja, joten niiden kohdalla tulisi aina laatia tieto- 
suojailmoitus ja asettaa se mahdollisuuksien mukaan esille sellaiseen 
julkiseen paikkaan, jossa mahdollisimman moni voi siihen tutustua 
(välillinen tiedottaminen). Näin tulisi toimia riippumatta siitä, ta- 
voittaako tietosuojailmoitus koskaan kaikkia materiaaleja tuottaneita 
henkilöitä. Tietosuojalaki edellyttää joissain tapauksissa myös aineis- 
tojen käyttöön liittyvän vaikutustenarvioinnin tekemistä ennen ai- 
neistonkeruun aloittamista, eikä verkkoaineisto tee tässäkään koh- 
din poikkeusta. Samoin digitaalisen etnografian tutkimusasetelma 
saattaa joskus vaatia ihmistieteiden eettisen toimikunnan eettistä 
ennakkoarviointia (ks. Tutkimuseettinen neuvottelukunta 2019). 

Kaikkien tutkimuseettisten valintojen yhteydessä tulisi aina nou- 
dattaa hyvää tieteellistä käytäntöä ja välttää tutkimukseen osallistu- 
vien vahingoittamista. Digitaalisessa etnografiassa tutkimuksen tekijä 
työskentelee lähellä tutkimuskohdettaan ja tutkimukseen osallistuvia, 
mikä mahdollistaa vahingoittamisen välttämisen tapauskohtaisen ar- 
vioimisen. Digitaalisen etnografian kohdalla tutkijan henkilökoh- 
tainen vaikutustenarviointi kulkee mukana koko tutkimusprosessin 
ajan, mikä jättää paljon tilaa tutkimuksen tekijän herkkyydelle havai- 
ta tutkimusasetelmansa metodologiset vahvuudet sekä verkkotutki- 
muksen mahdolliset vaaran paikat. Tässä luvussa olemme pyrkineet 
avaamaan digitaalisten ympäristöjen erityispiirteitä sekä tekemään 
tutuksi digitaaliseksi etnografiaksi nimittämämme tutkimussuun- 
tauksen metodologiaa ja vaiheita. Olemme myös avanneet muuta- 
man esimerkin kautta verkkoaineistojen tutkimusetiikkaan liittyvää 
problematiikkaa tarjoten joitain avaimia tapauskohtaisten ratkaisujen 
tekemiseen. 

Tietolaatikko: Muistilista digitaalisten ympäristöjen 
ja verkkosisältöjen tutkijalle 


Ovatko digitaaliset ympäristöt / verkkosisällöt vapaasti saatavilla ja tut- 
kittavissa? 
- Onko materiaali julkista vai yksityistä? 
— Arvioi konteksti: onko sisältö arkaluonteista? 
Tarvitaanko digitaalisten ympäristöjen / verkkosisältöjen tutkimiseen 
lupa sisältöjen laatijoilta, verkkoyhteisön ylläpitäjältä ja/tai palvelun- 
tarjoajalta? 
— Selvitä verkkopalvelun käyttöehdot. 
- Tutustu verkkoyhteisön normeihin. 
— Eläydy verkkosisältöjen laatijoiden asemaan (tekijänoikeus vs. 
yksityisyys). 
— Jos lupia tarvitaan, onko tietoisen suostumuksen saaminen mah- 
dollista vai riittääkö välillinen tiedottaminen? 
Sisältääkö verkossa/verkosta kerättävä tutkimusaineisto henkilötietoja? 
- Jos (ja kun) sisältää, niin informoi asianosaisia heidän henkilö- 
tietojensa käsittelystä tietosuoja-asetuksen mukaisesti. 
Onko verkossa/verkosta kerättävä tutkimusaineisto mahdollista arkis- 
toida? 
- Julkisten organisaatioiden verkkosivut: Kyllä. 
- CC-lisensioitu verkkomateriaali: Tekijän luvalla. 
- Yksityishenkilöiden sosiaalisen median sisällöt: Ei. 

Havainnointi ja haastattelu ovat kulttuurintutkijoille yleisiä tapoja ke- 
rätä aineistoa kentältä. Usein havainnointi- ja haastattelumenetelmiä 
käytetään yhdessä erityisesti etnografisessa tutkimuksessa, mutta tut- 
kimusasetelmasta ja -kysymyksistä riippuen ne toimivat myös erilli- 
sinä tiedonkeruun menetelminä. Havainnointi perustuu jarjestelmal- 
liseen tutkijan tekemien havaintojen dokumentointiin, kuvailuun ja 
reflektointiin esimerkiksi tutkimus- ja kenttäpäiväkirjojen muodossa. 
Siten menetelmä johdattaa tutkijan pysähtymään havaintojensa ää- 
relle ja miettimään niiden merkitystä suhteessa tutkimuskysymyk- 
siin. Näin havainnoinnin avulla on mahdollista saavuttaa syvällistä 
ymmärrystä tutkimuksen kohteena olevasta ilmiöstä. Haastattelun 
keskeisin piirre on vuorovaikutus tutkittavien kanssa. Haastattelu tut- 
kimusmenetelmänä on monimuotoinen siten, että esimerkiksi eri- 
laiset haastattelutilanteet, tutkijan rooli suhteessa tutkimusaiheeseen 
sekä haastateltavien ja tapaamiskertojen määrät antavat kukin oman- 
laisensa orientaation haastattelulle kohtaamistilanteena ja aineistona. 

Tämä luku antaa perustietoa havainnoinnista ja haastattelusta 
etnologien usein käyttäminä laadullisina tai etnografisina tutkimus- 
menetelminä. Erityisesti pohdimme menetelmiä refleksiivisyyden 
ja vuorovaikutuksen näkökulmista. Luku on suunnattu ensisijaisesti 
opiskelijoille sekä ensimmäisiä etnologisia kenttätöitään suunnittele- 
ville tutkijoille. Aluksi käymme läpi havainnointia itsenäisenä aineis- 
tonkeruun muotona sekä osana etnografista kenttätyötä. Sen jälkeen 
esittelemme lyhyesti kulttuurientutkijoiden usein käyttämiä haastat- 

telumenetelmiä ja käymme läpi haastattelutilanteeseen liittyvän 
vuorovaikutuksen rakentumista ja merkitystä. Luvun lopusta löytyy 
muistilista haastatteluihin valmistautumisen tueksi. 


Havainnointi ja etnologinen katse 


Havainnointi on monipuolinen tiedonkeruun menetelmä, joka tuot- 
taa aineistoa sellaisista tapahtumista ja toiminnoista, joita ei välttä- 
mättä lainkaan sanallisteta. Sen tavoitteena on tarkastella kulttuurisia 
ilmiöitä holistisesti eli kokonaisvaltaisesti, luonnollisessa ympäristös- 
sään. (Esim. Fetterman 1998; Murchison 2010.) Havainnointi palve- 
lee sekä perustutkimusta että soveltavaa tutkimusta (ks. luku Osallis- 
tava tutkimus). Tutkimuksen alkuvaiheessa se tarjoaa tärkeää tietoa 
esimerkiksi materiaalisesta ympäristöstä, arkisista rytmeistä, eri toi- 
mijoiden asemasta ja rooleista sekä muista ilmiöiden ja tapahtumien 
kulttuuriseen kontekstiin liittyvistä elementeistä (Murchison 2010). 
Havainnoinnin avulla voi selvittää ihmisten käyttäytymiseen liittyviä 
toistuvia, tietyssä ympäristössä ja tilanteessa tapahtuvia toimintoja. 
Sen avulla voi myös huomioida ja tallentaa poikkeuksellisia hetkiä, 
tapahtumia ja normeista poikkeavaa käyttäytymistä. (Van Maanen 
2011.) 

Havainnoija voi tarttua ohikiitäviin hetkiin. Etnologi Billy Ehn 
on kuvannut havainnoinnin avaamia tulkintamahdollisuuksia ar- 
tikkelissaan Arjen yllätyksiä - Huomaamattoman etnografia ja kult- 
tuurianalyysi (2014). Kävellessään tukholmalaisella kadulla hän jäi 
pohtimaan, mitä kaikkea arkinen, kadulla tapahtunut kohtaaminen 
pitikään sisällään. Ehn löysi yksittäiselle tapahtumalle, kadulta poi- 
mimansa kännykän ojentamisesta takaisin omistajalleen, lukuisia eri 
tulkintoja ja selitysmalleja analysoidessaan ja työstäessään havainto- 
jaan yhdessä opiskelijoiden kanssa tieteen ja taiteen keinoin: 


Kertoessani tarinan opiskelijoille muovailin aamuisesta episodista etno- 
grafisen tapaustutkimuksen. Yhdessä heidän kanssaan aloin analysoida ti- 
lannetta. Mitä olin havainnoinut? Mitä asioita en ollut huomannut? Miten 
tilannetta voitaisiin tulkita? Mitä kulttuurisia merkityksiä siitä voisi tuot- 
taa? Tarina pani alulle vilkkaan keskustelun urbaanista elämästä, arvos- 

tamastamme omaisuudesta, moraalisista ongelmista ja enemmän tai vä- 
hemmän alitajuisesta tavastamme luokitella muita ihmisiä. (Ehn 2014, 60.) 


Arkinen tapahtuma - Ehnin kadulta poimiman kännykän ojentami- 
nen takaisin omistajalleen - muuttui etnografisen analyysin kautta 
hetkeksi, johon tiivistyi moniulotteisia, kulttuurisesti rakentuvia ar- 
voja, käsityksiä ja niistä seuraavia tulkintoja. Ehnin tapa ymmärtää 
havainnointi kriittisenä etnologisena tai etnografisena katseena, vä- 
lineenä tehdä huomaamatonta ja arkista näkyväksi, on etnologialle 
tyypillinen (ks. myös Lönngvist 1999; Ehn & Löfgren 2010; Finger- 
roos 2015). Jo opiskeluvaiheessa moni etnologi huomaa, kuinka oma 
katse muuttuu: arkinen elämä näyttäytyy kenttänä, jossa aiemmin 
huomaamatta jääneet, itsestään selviltä tuntuneet asiat merkityksel- 
listyvät ja kyseenalaistuvat. Bo Lönngvist onkin todennut, että etno- 
logi on aina kentällä. Kulttuuri on läsnä kaikessa toiminnassamme, ja 
siten tutkijalla on mahdollisuus analysoida myös oman arkielämänsä 
tapahtumia kulttuurisina kohtaamisina. (Ks. Fingerroos 2015.) 

Havainnointi voi toimia myös uusien tutkimuskysymysten perus- 
tana. Uudet havainnot herättävät ihmetyksen ja uteliaisuuden, jotka 
johtavat kysymyksiin: ”Mitä täällä tapahtuu?” ”Miksi minä tai nuo 
muut toimivat kuten toimivat?” ”Mitä tämä tarkoittaa?” Uteliaisuus 
tai vaikkapa hämmennys ja ymmärtämättömyyden tunne käynnistä- 
vät prosessin, jossa ihmetystä herättävästä aiheesta haluaa tietää 
enemmän: Tätä pitäisi tutkia! Tutkimusasetelmaksi ihmettely muut- 
tuu alkuperäisten havaintojen jäsentämisen ja käsitteellistämisen 
kautta. 

Havainnointia tehdään usein osana kenttätyötä, muiden tiedon- 
keruun menetelmien rinnalla (ks. Jouhki, Tenhunen ja Salmi tässä 
teoksessa). Osallistuva havainnointi on jo nimensä mukaisesti ha- 
vainnointia, jossa tutkija samalla osallistuu toimintaan ja tapahtu- 
miin. Kenttätyön osana havainnointi kohdistuu tiettyyn, ennalta va- 
littuun aiheeseen, ja havainnoija pyrkii keräämään järjestelmällisesti 
tietoa sen avulla. Tämän lisäksi kentällä oleva havainnoija löytää 
aina muutakin kuin mitä lähti etsimään. Havainnointi on kentällä- 
kin sekä järjestelmällistä tiedonkeruuta että kokonaisvaltaiseen ym- 
märrykseen tähtäävää ja avointa läsnä olemista (esim. Goodall 2000; 
Van Maanen 2011). 

Kentällä tutkija voi valita roolinsa joko osallistuvana havainnoija- 
na tai rajoittaen oman roolinsa pelkkään havainnointiin. Se, millaisen 
roolin tutkija ottaa sekä se, kuinka pitkään havainnointia tehdään, 
riippuu tutkimusasetelmasta ja tutkimuskysymyksestä sekä havain- 
noinnin tutkimuseettisistä ja lain sanelemista reunaehdoista. Antro- 
pologisen perinteen mukainen osallistuva havainnointi tapahtuu 
usein pitkällä aikavälillä, osana laajempaa ja pitkäkestoista kenttä- 
työtä. Havainnointi sopii kuitenkin myös lyhytkestoiseen aineiston- 
keruuseen, jolloin kenttätyö tehdään nopeasti, jopa muutamassa 
päivässä. Tällöin korostuu tarve hyvin tarkasti rajatulle kentälle ja tut- 
kimuskohteelle — tietoa haetaan tiettyyn kysymykseen vastaamiseksi, 
eikä havainnoinnin tavoitteena ole tuottaa tietoa holistisen kulttuu- 
rianalyysin perustaksi (ks. Hammersley 2006). 

Havainnoijan on muistettava eettisyys suhteessa tutkittaviinsa. Jul- 
kisessa tilassa havainnointi on sallittua, mutta muistiinpanojen, va- 
lokuvien tai muiden dokumenttien suhteen tulee huomioida, ettei- 
vät anonyymit ohikulkijat ole antaneet suostumustaan tutkimukseen. 
Tällaisia dokumentteja ei voi julkaista, vaan ne toimivat ainoastaan 
tutkijan henkilökohtaisina muistiinpanoina. Eettisesti katsottuna tut- 
kijan tulee aina toimia avoimesti (engl. overt) ja tutkittavilta on pyy- 
dettävä erikseen suostumus (engl. consent). Niin sanotun covert-tut- 
kimuksen (peitetty kenttätyö tai piilohavainnointi) eli asetelman, 
jossa tutkija ei paljasta itseään tutkijana eikä siten lähesty ihmisiä tut- 
kittavina, ongelmana on juuri tutkittavien informoinnin ja suostu- 
muksen puute. Tällaista tutkimusta ei lähtökohtaisesti suositella teh- 
täväksi lainkaan. Tiettyjen tutkimusaiheiden parissa se voi kuitenkin 
olla ainoa keino saada riittävän syvällinen ymmärrys tutkittavasta ai- 
heesta. Esimerkkinä tällaisesta, pitkäkestoisesta covert-tutkimuksesta 
voi nostaa esiin Barbara Ehrenreichin taloudellista epätasa-arvoa tar- 
kastelleen tutkimuksen Nickel and Dimed: On (Not) Getting By in 
America (2001), jonka kenttätyöt hän teki työskentelemällä eri työn- 
antajilla tyypillisillä matalapalkka-aloilla. Ehrenreich ei esiintynyt 
työpaikoilla tutkijana. 

Havainnoista muistiinpanoiksi 


Havainnointi (kuten muutkin laadulliset menetelmät) on sidoksissa 
tekijäänsä: kuka havainnoi, millaisia taustaoletuksia tutkijalla on ja 
millaisia asioita hän valitsee havainnoinnin kohteeksi kulloisessakin 
tilanteessa. Etnografisessa tutkimuksessa etnografi on itse tärkein tut- 
kimuksen työkalu (ks. Suojanen 1997; Murchison 2010, 12-13). Hän 
aistii, tuntee, havainnoi ympäristöä, toisia ja itseään ja tulkitsee koke- 
maansa jo muistiinpanoja kirjoittaessa (Lappalainen 2007). Tämän 
huomioiminen on etnografisen tutkimusotteen ja siihen sisältyvän 
itsereflektion lähtökohta. 

Kentällä havainnointi on järjestelmällistä, ja havainnot jäsentyvät 
tutkijan huomioista aineistoksi kenttä- tai havainnointipäiväkirjaan 
tehtyjen muistiinpanojen kautta, jotka järjestetään tutkimuksen ta- 
voitteiden mukaisesti. Muistiinpanojen (engl. notes) kirjoittaminen 
on keskeinen osa havainnoinnille perustuvaa tutkimusta. Tutkimus- 
kentällä tehdyt muistiinpanot jalostuvat kenttäpäiväkirjaksi ajan ku- 
luessa, ja varsinainen tutkimuksen kirjoittaminen saattaa tapahtua 
vasta kentältä poistumisen jälkeen (Clifford 1990, 64). Etnografi 
Harold L. Goodall Jr. (2000, 88-89) korostaa tarvetta dokumentoida 
kenttätyö siten, että kentällä tehdyt havainnot tulevat tallennetuksi 
mahdollisimman monipuolisesti. Hän erottaa toisistaan tutkimusta 
tukevan kenttäpäiväkirjan ja henkilökohtaisen päiväkirjan, johon tut- 
kija kirjoittaa omista kokemuksistaan, tunteistaan ja havainnoistaan 
ja joka rakentaa kuvan tutkijasta itsestään osana tutkimuskenttäänsä. 
Henkilökohtainen ja refleksiivinen teksti täydentää varsinaista kenttä- 
päiväkirjaa, johon tutkija kerryttää havaintonsa, kuvaa tapahtumia 
ja kohtaamisia sekä pohtii analyyttisesti kentällä tapahtunutta ja 
siellä esiin nousseita ajatuksia. Nämä kaksi erillistä päiväkirjaa (tai 
toisistaan erotettua tekstityyppiä) antavat välineitä kenttätyön ref- 
leksiiviseen arviointiin tekemällä näkyväksi prosessin, jossa tutkijan 
ymmärrys ja tieto tutkimuskohteesta kasvavat ja tarkemmat tutki- 
muskysymykset muotoutuvat (myös van Maanen 2011). 

Kenttäpäiväkirjan kirjoittaminen on sekä aineistonkeruuta että 
analyysia (Musante 2015, 262). Havaintoja ja niiden reflektointia si- 
sältävä kenttäpäiväkirja mahdollistaa tutkijan tekemien valintojen, 

analyysin ja tulkintojen seuraamisen ja niiden asettamisen konteks- 
tiinsa. Muistiinpanoihin ja tulkintoihin voi palata useaan kertaan ja 
tarkastella aiempia havaintoja suhteessa uusiin tutkimuskysymyksiin. 
Havainnointimuistiinpanoista ja/tai kenttäpäiväkirjasta muodostuu 
aineisto, jonka pohjalta laadullisen tutkimuksen tulokset voidaan kir- 
joittaa etnografiseksi tekstiksi. (Musante 2015, 262.) 

Muistiinpanojen järjestelmällinen teko nähdään usein kenttätyön 
keskeisenä elementtinä, koska sen kautta kertyy aineisto, johon ana- 
lyysi perustuu ja johon voi ja tulee palata analyysin edetessä. Muis- 
tiinpanot ja kenttäpäiväkirja ovat myös keino osoittaa tutkimuksen 
havaintojen ja tulkintojen paikkansapitävyys ja selittää niiden raken- 
tuminen (validiteetti). Tiettyyn aikaan kiinnittyvää kenttätyötä ei 
voi koskaan toistaa samanlaisena, ja siksi huolellisesti dokumentoitu 
kenttätyö on ainoa tapa todentaa analyysin lähtökohdat ja perusteet. 
(Ks. Sanjek 1990, 394-395; Emerson ym. 1995, 173-174.) Kyseessä 
on haastava ja työläs osa tutkimusta, mikä edellyttää, että muistiin- 
panojen kirjoittamiselle varataan riittävästi aikaa. Kenttätöitä teh- 
neet tutkijat korostavat, kuinka muistiinpanot tulee tehdä mahdol- 
lisimman nopeasti havainnointitapahtuman jälkeen, eikä tule luottaa 
siihen, että asiat muistaisi vielä kenttätöiden päätyttyä (ks. Seligman 
1951 Musanten 2015, 262 lainaamana; myös Murchison 2010, 70). 
Havainnointihetkellä kirkkaana mielessä olleet ajatukset ja huomiot 
katoavat nopeasti, ellei niitä kirjoita ylös. 

Havainnointia tekevälle tutkijalle kertyy erityyppisiä muistiin- 
panoja, joita voidaan eritellä niiden merkityksen ja muodon kannalta. 
Niin sanotut raakamuistiinpanot (engl. scratch notes, ks. Sanjek 1990, 
95-96) ovat lyhyitä muistiinpanoja, sanoja ja tiivistelmiä, jotka ker- 
tyvät kentällä kulkiessa: havainnoidessa, jutellessa ihmisten kanssa, 
haastatteluja tehdessä. Niitä voi raapustaa muistikirjaan, mutta usein 
ne kulkevat tutkijan mukana muistiin tallentuvina havaintoina ja 
huomioina (engl. head-notes, ks. Goodall 2011; Musante 2015, 263), 
jotka ehkä jäävät mieleen, ehkä eivät. Näiden mielessä vilahtavien 
ajatusten ylös kirjaaminen on tärkeää, koska ne katoavat tai niiden 
alkuperäinen havainto muuttaa muotoaan tutkijan analysoidessa si- 
tä eteenpäin. 

Historioitsija James Clifford on havainnollistanut kenttätyömuis- 
tiinpanojen tuottamista jakamalla niiden kirjoittamisen kolmeen 

osaan (ns. inscription-transcription-description-jaottelu). Näistä en- 
simmäisellä viitataan havainnointitilanteessa tapahtuvaan muisti- 
sanojen merkitsemiseen (luettelomainen kuvaus), jonka avulla tutki- 
ja kirjaa muistiin havaintojaan, tutkittavien sanomisia sekä tilanteissa 
heränneitä ajatuksia. Toinen vaihe tarkoittaa tutkittavien kuvaamien 
asioiden ja puheen tarkkaa kirjaamista (myös tarkekirjoitus). Kysees- 
sä voi olla myös sanelun kaltainen tilanne, jossa tutkija eri välinein 
tallentaa esimerkiksi laulun tai kertomuksen muodossa olevaa suul- 
lista kansanperinnettä, mikä on tyypillistä etenkin lingvistisesti tai 
filologisesti painottuneissa tutkimuksissa. (Ks. myös suomalainen pe- 
rinteentutkimus ja tallentaminen esim. Pentikäinen 1971; Bregenhoj 
1982; Siikala & Ulyashev 2011.) 

Cliffordin mukaan kolmas vaihe eli etnografinen kuvailu tarkoittaa 
enemmän tai vähemmän yhtenäisen esityksen tuottamista kentällä 
havainnoidusta kulttuurisesta todellisuudesta. Kenttäkuvaukset toi- 
mivat tutkijan omana tietovarantona, jonka perusteella voidaan ryh- 
tyä työstämään tulkintoja ilmiöistä ja kirjoittamaan tutkimustekstiä. 
Kuvailu on vaihe, jossa havainnoista ja tutkittavien kanssa käydyistä 
keskusteluista siirrytään reflektoinnin, analyysin ja tulkinnan pa- 
riin. Usein tämä vaihe jatkuu erityisesti kentällä olon jälkeen. Kuvailu 
muistuttaa paljon antropologi Clifford Geertzin määrittelemän tiheän 
kuvauksen toteuttamista. (Clifford 1990, 47-51.) 

Pitkäkestoisessa kenttätyössä myös tutkimusprosessin vaikutus 
tutkijan havainnointiin on huomioitava. Oman, aiheeseen liittyvän 
tietomäärän lisääntyessä tutkijan tekemät huomiot saattavat hänen 
omassa mielessään menettää merkitystään ja havainnoidut asiat alka- 
vat näyttää itsestään selviltä. Aineiston käytettävyyden kannalta on 
kuitenkin olennaisen tärkeää, että muistiinpanot sisältävät järjestel- 
mällisesti tutkijan tekemät havainnot riippumatta siitä, toistavatko 
ne itseään (aineiston saturaatio). Huolellisesti ja järjestelmällisesti 
tehdyt muistiinpanot (kenttäpäiväkirjaksi kirjoitetut kenttämuistiin- 
panot) ovat myös keino tallentaa se prosessi, jossa tutkijan kentän 
tuntemus ja ymmärrys tutkitusta aiheesta lisääntyy ja saa hänet kiin- 
nittämään huomiota uusiin, aiemmin ehkä kokonaan huomiotta jää- 
neisiin näkökohtiin. Kenttäpäiväkirja on tapa muuntaa tutkijan hen- 
kilökohtaiset kokemukset, huomiot ja havainnot käyttökelpoiseksi ja 
validiksi tutkimusaineistoksi. Niiden kautta tutkija voi myös reflek- 

toida oman ajattelunsa kehitystä ja siten jalostaa niitä eteenpäin tut- 
kimustuloksiksi ja etnografiseksi narratiiviksi (ks. Sanjek 1990; van 
Maanen 2011; Ghodsee 2016). 


Haastattelu ja vuorovaikutus 


Haastattelun lähtökohtana on ihmisten välinen vuorovaikutus, 
jossa vaihdetaan ajatuksia, asenteita, mielipiteitä, tietoja ja muistoja 
(Gubrium & Holstein 2003, 3—4). Haastattelu aineistonkeruun mene- 
telmänä tarjoaa erilaisia tapoja olla yhteydessä joko entuudestaan tut- 
tujen tai entuudestaan vieraiden ihmisten kanssa. Halutessamme ym- 
märtää, miksi ihmiset toimivat havaitulla tavalla tai miten ihmiset 
käsitteellistävät todellisuuttaan, keskustelemme heidän kanssaan 
asiasta ja kysymme sitä heiltä. Arkisessa ympäristössä haastattelu on 
helposti lähestyttävä tutkimusmenetelmä, koska ihmiset tietävät, mitä 
on edessä, kun heitä pyydetään haastateltavaksi (esim. Silverman 2006). 
Haastattelu on dialoginen tapahtuma, jossa molemmat osapuo- 
let vaikuttavat toisiinsa. Siihen liittyy erilaisia kielellisiä ja ruumiilli- 
sia elementtejä: viittauksia, sanojen merkitykseen ja erilaisiin kielelli- 
siin ilmauksiin liittyvää kielipeliä, tarkkailua, reagointeja ja sanatonta 
viestintää, kuten eleitä ja ilmeitä yhteisymmärryksineen ja väärinym- 
märryksineen. Käytettäessä esimerkiksi kävelyhaastattelun kaltais- 
ta menetelmää, jossa tutkija voi vaikkapa kulkea vanhuksen kanssa 
päivittäisen kauppamatkan, tuottaa haastattelu myös kehollista eli ki- 
nesteettistä tietoa. Tällöin vuorovaikutus syvenee ja haastattelutilan- 
ne lähestyy osallistuvan havainnoinnin menetelmää. (Esim. Oster- 
lund-Pöttzsch 2008; Suopajärvi 2014; Tiili 2016; Bamberg 2017.) 
Tutkimushaastattelulla on aina ennalta määrätty tavoite, ja sitä oh- 
jaavat haastattelutilanteen roolit. Se on päämäärähakuista toimintaa, 
jossa haastattelija on aloitteentekijä ja tavallisesti myös tilanteen oh- 
jaaja. Haastattelijan vastuulla on luoda sellainen vuorovaikutustilan- 
ne, jossa haastateltavalla on helppo ja turvallinen olo. Luottamukselli- 
nen tilanne syntyy tutkijan eettisesti kestävästä toiminnasta (esim. 
hyvä etukäteisinformointi), hyvästä motivoinnista haastattelun alussa 
sekä kiinnostuksen osoittamisesta esimerkiksi eleillä, ilmeillä ja lisä- 

kysymyksillä tutkittavan kertomusta kohtaan. (Ruusuvuori & Tiittu- 
la 2005.) 

Luottamuksellisen haastattelutilanteen muotoutumisessa keskeise- 
nä tekijänä on haastateltavan ja haastattelijan tiedollisten suhteiden 
tasapainoinen jakautuminen. Tutkimushaastattelun lähtökohtana on 
ajatus siitä, että haastateltava tietää tutkittavasta aiheesta jotain sel- 
laista, jota tutkija haluaa todentaa aineistonkeruun kautta. Haastatel- 
tavalla on haastattelutilanteessa asiantuntijan asema (ks. Hämeenaho 
2014). Tutkijan tehtävänä on pysytellä tietämättömämpänä osapuo- 
lena: estää omien ennakko-oletustensa ja taustatietojensa vaikutusta 
tutkittaviin esimerkiksi johdattelevien kysymysten kautta ja olla kiin- 
nostunut haastateltavan antamista tiedoista. (Ruusuvuori & Tiittula 
2005, 32—35.) Joissain haastattelutilanteissa edellä mainittu asian- 
tuntija-asetelma saattaa kääntyä vastakkaiseksi, jolloin tutkija ottaa 
asiantuntijaroolin. Tällaiset tilanteet ovat mahdollisia ja syntyvät tie- 
dostamattomastikin, jos tutkijalle on muodostunut vahva esiymmär- 
rys tai muuten läheinen suhde tutkimaansa aiheeseen. Haastattelu- 
tilanteessa piilee vaara, että tilanne muuttuu tutkijan omien tietojen 
ja mielikuvien tarkisteluksi eikä haastateltavan asiantuntijuudelle jä- 
tetä tarpeeksi tilaa. (Ks. Mäkinen 2007.) 

Haastattelijan aktiivinen rooli asiantuntijana ei kuitenkaan aina 
tukahduta haastateltavan asiantuntijuutta. Haastateltava saattaa kiin- 
nostua asiasta uudella tavalla, kun haastattelu muuttuu keskustele- 
vammaksi tilanteeksi, jossa kaksi asiantuntijaa kohtaa toisensa. Yhtei- 
sesti jaettu tieto syventää kohtaamista yhteisen asian ääressä. Syntyy 
hetkellistä yhteisyyttä, luottamuksellinen ilmapiiri, jossa tutkijan 
ja tutkittavan perinteiset roolit unohtuvat. (Tienari ym. 2005, 123; 
Mäkinen 2007.) Luottamuksellisen vuorovaikutuksen syntymistä 
edesauttaa hyvä valmistautuminen haastatteluun, haastattelun muo- 
don ja tyypin hahmottaminen sekä etukäteen tiedottaminen haas- 
tateltavalle haastattelun muodosta, sisällöstä ja tarkoituksesta, mikä 
palvelee myös tutkimusetiikan toteutumista. 

Etnologinen ja antropologinen tutkimus on luonteeltaan yhteistyö- 
hön perustuvaa, sillä etnografinen tutkimus edellyttää kentän, tutki- 
jan ja tutkittavien myötävaikutusta. Etnologisessa tutkimuksessa 
ihmisiä lähestytään oman arkensa asiantuntijana ja heidän näkemyk- 
sensä ja kokemuksensa ovat tutkimuksen keskiössä (Kajser 1999). 
Viime vuosikymmeninä osallistavat lähestymistavat ovat tulleet hy- 
vin suosituiksi sekä etnografisessa tutkimuksessa että laajemminkin 
ihmistieteissä, jopa siinä määrin, että on alettu puhua ”osallistavasta 
kaanteesta’, joka sijoittuu 2000-luvun ensimmäiselle vuosikymmenel- 
le (Gubrium & Harper 2013, 29). Osallistumista korostavien lähes- 
tymistapojen tarkoitus on voimaannuttaa yksilöitä ja yhteisöjä toi- 
mintaan ja edistää niiden oikeuksia. Keskeinen lähtökohta on se, että 
tutkimukseen osallistuvat yksilöt ja yhteisöt ovat mukana määritte- 
lemässä tutkimuksen tavoitteita ja konkreettisiin ongelmiin etsitään 
ratkaisuja nimenomaan yhdessä tuotetun tiedon avulla. 

Osallistavan tutkimuksen menetelmiä on kehittynyt eri tieteen- 
aloilla hieman toisistaan eroavin painotuksin. Esimerkiksi osallis- 
tava toimintatutkimus (participatory action research eli PAR) kehit- 
tyi 1990-luvun alkupuolelta lähtien omaksi menetelmäkseen (Whyte 
1991). Osallistavassa toimintatutkimuksessa ”tutkittavasta” tulee 
kanssatutkija, osallinen tiedon tuottamisen prosessissa (Mosse 2007). 
Osallistavassa antropologiassa (collaborative anthropology) puoles- 
taan painotetaan tutkimuksen eettistä velvoitetta ja poliittisesti tie- 
dostavan tutkimusotteen merkitystä erityisesti vähemmistöjen ja al- 
kuperäiskansojen kohdalla. Alkuperäiskansojen tutkimuksessa on 
keskusteltu tutkittavien osallistumisesta tutkimusprosessin eri vaihei- 
siin: sen suunnitteluun ja toteuttamiseen sekä tulosten arviointiin. 
Yhteistyöksi ei riitä, että tutkija julkaisee tutkimustulokset omissa ni- 
missään ja informoi niistä tutkittavaa yhteisöä, vaan yhteistyö ja osal- 
listaminen tähtäävät koko tutkimusprosessin ”demokratisoimiseen”. 
(Lassiter 2005, 16-17.) 

On tärkeää tiedostaa, että vaikka osallistava tutkimus pyrkii tasa- 
arvoisempaan tutkimusasetelmaan ja voimauttavaan otteeseen, on tut- 
kimuksessa vaikea irtautua erilaisista hyöty- ja valtasuhteista (Byrne 
2009). Erityisesti on kyseenalaistettu sitä, että “osallistettavat” yhtei- 

söt nähdään helposti hyvin harmonisina kokonaisuuksina, jolloin 
ryhmän sisäiset erot ja valta-asetelmat jäävät näkymättömiksi. Osal- 
listavien menetelmien käyttäminen ei automaattisesti johda demo- 
kraattiseen ja voimauttavaan lopputulokseen, sillä osallistuminen 
tutkimushankkeiden aktiviteetteihin edellyttää ryhmiltä ja yksilöil- 
tä monenlaisia resursseja ja motivaatiota. Osallistujilla voi myös olla 
monenlaisia odotuksia, jotka voivat erota tutkimus- tai kehityshank- 
keiden tavoitteista. (Steel & Koskinen-Koivisto 2019.) Usein haastee- 
na on motivoida ennestään passiivisia ryhmiä osallistumaan. Siksi 
osallistavaa lähestymistapaa suunniteltaessa on tärkeää pohtia, miten 
erilaisia ryhmiä on mahdollista aktivoida, ja miten heidän tarpeensa 
tulevat kohdatuksi. 

Yksi väylä osallistumiseen ovat digitaaliset välineet. Niiden avulla 
tutkimusta voi tehdä virtuaalisesti ja sen etenemistä pääsee seuraa- 
maan helposti, aikaan ja paikkaan rajoittumatta. Tällöin osallistumi- 
sen kynnys voi madaltua. Virtuaalinen osallistuminen mahdollistaa 
yhteistekijyyden (co-creation, ks. esim. Leino & Puumala 2020) ja 
parhaimmillaan myös tutkijan ja osallistujien yhteisen reflektion (ks. 
Marcus 2012; Banks, Koskinen-Koivisto & Seitsonen 2018). Osallista- 
van tutkimuksen lopputuloksena nähdään yhä useammin muutakin 
kuin akateemista tutkimustekstiä, esimerkiksi näyttelyitä, tarinakart- 
toja tai muita interaktiivisia multimedioita, jotka ovat osallistujien ja 
tutkijoiden yhteisesti toteuttamia ja laajan yleisön ulottuvissa. (Steel 
& Koskinen-Koivisto 2019.) Tällaiset tutkimuksen tuotokset voivat 
myös jatkaa elämäänsä ja muotoutua edelleen yleisön reaktioiden ja 
kommenttien myötä. 

Osallistavat menetelmät soveltuvat akateemisen tutkimuksen li- 
säksi erityisen hyvin soveltavaan kulttuurien tutkimukseen, jossa 
etsitään konkreettisia ratkaisuja arkielämän ongelmiin (Hämeenaho, 
Suopajärvi & Ylipulli 2018, 8) ja kehityshankkeisiin, joissa tehdään 
yhteistyötä eri toimijoiden välillä. Esimerkkejä osallistavasta ja sovel- 
tavasta tutkimuksesta ovat monet niin sanotut kulttuurisuunnittelu- 
hankkeet, joissa pyritään kehittämään kaupunkien asuinalueita, ky- 
liä tai taajamia asukkaiden toiveisiin perustuen (ks. esim. Häyrynen 
& Wallin 2017). 

Etnografinen tutkimus, jossa vuorovaikutus haastateltavan kanssa 
on keskeisessä asemassa, on luonteva perusta dialogiselle metodo- 
logialle. Siinä tiedon nähdään rakentuvan prosessinomaisena ja 
intersubjektiivisena, tutkijan ja tutkittavan välisenä vuorovaikutuk- 
sena (ks. esim. Crapanzano 1990; Mannheim & Tedlock 1995; Vasen- 
kari 1996; Vasenkari & Pekkala 2000). Dialogisuus on läsnä kaikessa 
ihmisten välisessä toiminnassa, sekä kommunikaatiossa kahden tai 
useamman ihmisen välillä että yksilön ja yhteisön välisessä suhteessa 
(Koskinen-Koivisto 2014a). Dialogisuus on usein etnografisen tutki- 
muksen ontologinen ja epistemologinen lähtökohta. Tämän lisäksi 
sillä on eettinen ja poliittinen sekä käytännöllinen ulottuvuus (ks. 
Mannheim & Tedlock 1995, 4). 

Dialoginen antropologia syntyi refleksiivisen käänteen yhteydessä 
1980-luvulla, kun antropologit alkoivat kyseenalaistaa tutkijan valta- 
aseman suhteessa tutkittaviinsa sekä länsimaiseen ajatteluun nojaa- 
van alkuperäiskansojen kulttuurien selittämisen ja esittämisen tradi- 
tion (Marcus & Fischer 1986, 68; Tedlock & Mannheim 1995, 2-3; 
Sykäri 2012). Dialogisen lähestymistavan syntyyn vaikuttivat tarve 
purkaa tutkijan ja tutkittavan välisiä epätasa-arvoisia valta-asetelmia 
sekä halu tarkastella tutkijan osallisuutta tutkimusaineiston tuotta- 
misessa. Dialogisen menetelmän tavoitteena onkin tekstin ja tulkin- 
tojen moniäänisyys (Vasenkari & Pekkala 2000.) Sitä on sittemmin 
käytetty esimerkiksi feministisessä haavoittuviin yksilöihin kohdis- 
tuvassa tutkimuksessa (Lawless 1992) sekä yksilöä ja hänen sosiaalis- 
ta asemaansa tarkastelevassa tutkimuksessa (Sawin 2004; Koskinen- 
Koivisto 2014b). 

Dialogisessa tutkimuksessa tutkija osallistuu sekä haastatteluun et- 
tä tutkimukseen keskustelukumppanina eikä pyri jättäytymään taka- 
alalle tai olemaan vaikuttamatta haastattelun kulkuun. Tavoitteena 
on, että haastattelijasta ja haastateltavasta tulee tasavertaisia keskuste- 
lukumppaneita. Tutkija voi esimerkiksi haastaa ja kyseenalaistaa tut- 
kittavaansa (ks. esim. Koskinen-Koivisto 2014; Rabinow 2007). Täl- 
lainen edellyttää kuitenkin syvää keskinäistä luottamusta, mikä voi 
syntyä vasta useamman haastattelukerran myötä (ks. Sykäri 2012). 

Dialoginen haastattelututkimus edellyttääkin pitkää tutkimusproses- 
sia ja haastattelusuhdetta. 

Dialogisuudesta analyysimenetelmänä on kirjoitettu verrattain vä- 
hän. Useimmiten dialogisuus sisältyy erilaisiin haastatteluaineiston 
analyysimenetelmiin. Haastatteludialogia voi analysoida esimerkiksi 
puheen etnografian (ethnography of speech) keinoin tarkastelemalla 
haastattelijan ja haastateltavan puheenvuoroja (esim. Aro 1996). Täl- 
lainen haastattelutilanteen ja sen dynamiikan tarkastelu tuo usein 
esiin, millaiset kysymykset haastateltava kokee itsestään selvinä, kiu- 
sallisina tai vaikeina sekä millaisissa tilanteissa haastattelija ja haas- 
tateltava puhuvat toistensa ohi. Lisäksi puheenvuoroja analysoidessa 
tulevat esiin haastateltavan erilaiset ja mahdollisesti keskenään risti- 
riitaiset tulkinnat, joiden merkitystä dialogista menetelmää käyttä- 
vät tutkijat ovat paljon pohtineet (ks. esim. Sawin 2004; Koskinen- 
Koivisto 2014; Hynninen 2017). Myös narratiivien analyysissä tar- 
kastellaan kertomuksiin sisältyviä ja niiden välisiä dialogisia suhteita, 
kuten henkilökohtaisten kertomusten ja laajempien kulttuuristen 
kertomusten välistä jännitettä (ks. esim. Koskinen-Koivisto 2014b; 
Hynninen 2017). 

Dialogista tutkimusotetta on kritisoitu idealistisena ja liian laajana. 
Vaikka on korostettu, että kaikki etnografinen tutkimus on dialogis- 
ta (Mannheim & Tedlock 1995), ei dialogi erilaisten ihmisten välillä 
merkitse ymmärrystä ja yhteisiä pyrkimyksiä (Crapanzano 1995). 
Onkin tärkeää huomioida, ettei tutkijan ja tutkittavan kohtaami- 
seen sisältyviä nyansseja, kommunikaation moniulotteisuutta ja sii- 
hen vaikuttavia konteksteja voi kuvata tyhjentävästi (Mannheim & 
Tedlock 1995; Rabinow 2007). Kulttuurien tutkijoiden on myös hy- 
väksyttävä, että tieteelliseen tutkimukseen voi sisältyä tavoitteita, joi- 
ta keskustelukumppanit ja tutkittavat eivät jaa tai ymmärrä. Näin 
ymmärrettynä dialogisissa analyysimenetelmissä piilee erityinen vah- 
vuus. Sen avulla voi tarkastella esimerkiksi hyvin erilaisia ja toisistaan 
kaukana olevia kokemusmaailmoja ja analysoida dialogin osapuolien 
erilaisia rooleja, näkökantoja sekä vuorovaikutuksen säröjä ja vääri- 
nymmärryksiä (ks. esim. Sawin 2004; Koskinen-Koivisto 20144). 

Haastattelutyypit 


Tutkimuksen vaihe, aihe ja tavoite määrittävät haastattelun rajausta. 
Tutkimus voi esimerkiksi perustua vain yhden haastattelutyypin mu- 
kaisiin haastatteluihin tai samassa tutkimuksessa ja samalta haastatel- 
tavalta on mahdollista kerätä aineistoa eri tavoin rajattujen haastatte- 
lujen avulla. Oma haastattelutyyppinsä on etnografinen haastattelu, 
joka muodostuu niistä keskusteluista ja vuoropuheluista, joita tut- 
kija käy tutkittavien kanssa kentällä ollessaan (Heyl 2010). Sen ta- 
voitteena on kartoittaa haastateltavan elämänpiiriä laajasti ja siten ke- 
hystää hänen vastauksiaan tutkittavaan aiheeseen liittyen (Tiittula & 
Ruusuvuori 2005; Hammersley 2006). Etnografisen kenttätutkimuk- 
sen aikana tutkija voi myös käyttää erilaisia haastattelumuotoja kuten 
elämäkertahaastattelua tai muistitietohaastattelua (ks. Tietolaatikko: 
Haastattelijan muistilista). 

Strukturoidumpia haastatteluja voi käyttää tiedonkeruun menetel- 
mänä monin tavoin riippuen tiedonintressistä. Haastattelut voivat olla 
yksilö- tai ryhmähaastatteluja, joihin etsitään tutkimusaiheen ja -ase- 
telman kannalta sopivia osallistujia (ns. fokusryhmä-haastattelut). 
Tällöin tutkija suunnittelee aineistonkeruun ja myös haastattelujen to- 
teutuksen etukäteen miettien, millaisen aineiston avulla hän voi vas- 
tata tutkimuskysymyksiinsä. Tutkija pohtii, keitä hänen tulee haasta- 
tella, kuinka avoimella tai rajatulla teemalla ja kysymyksillä sekä mis- 
sä haastattelut kannattaa toteuttaa. (Ks. esim. Hämeenaho 2014.) 

Ryhmähaastattelujen suunnittelussa tulee huomioida haastatelta- 
vien väliset (valta)suhteet ja niiden mahdollinen vaikutus siihen, mil- 
laisia asioita ryhmässä tuodaan esiin ja millaiset asiat jätetään mai- 
nitsematta (Puusa 2020). Esimerkiksi työyhteisössä toteutettavassa 
tutkimuksessa esimiehen läsnäolo haastattelussa työntekijöiden rin- 
nalla voi vaikeuttaa kriittisten näkökulmien esiin tuomista. Toisaalta, 
jos tutkimuksessa on toiminnan kehittämiseen liittyvä tavoite, voi 
yhteinen haastattelu olla tilanne, jossa eri toimijoiden kokemuksia 
ja näkökulmia tuodaan tavoitteellisesti yhteen ja kehitetään yhdessä 
eteenpäin (esim. Hämeenaho ym. 2019). Haastattelujen suunnittelun 
lähtökohtana ovat siis tutkimuksen tavoitteet ja tiedonintressit. 

Mitä tarkemmin rajattuun aiheeseen haetaan tietoa, sitä huolelli- 
semmin ja yksityiskohtaisemmin haastattelurunko valmistellaan. 

Toisaalta tavoitteena voi olla myös tiettyyn kenttään tai ilmiöön tu- 
tustuminen, jolloin haastatteluaineiston pohjalta etsitään tarkem- 
pia, tutkittavien kokemusmaailmasta nousevia tutkimuskysymyksiä. 
Tällöin haastattelurunko kannattaa jättää mahdollisimman avoi- 
meksi. Kaikista strukturoiduin muodoltaan on lomakehaastattelu. 
Lomakehaastattelut jäsentyvät täsmällisten, teknisesti samanlaisten 
kysymysten varaan, joissa vastausmahdollisuudet ovat usein hyvin 
rajatut. Tällainen tutkimus on helppo toteuttaa myös digitaalisena, 
esimerkiksi mobiililaitteilla vastattaviksi. Lomakehaastatteluilla py- 
ritään määrällisesti laajempaan ja vertailukelpoiseen aineistokoko- 
naisuuteen. Samalla ne tarjoavat pohjatietoa, jota voi hyödyntää tee- 
mahaastattelujen suunnittelussa. (Hirsjärvi & Hurme, 2000.) Myös 
puolistrukturoidussa haastattelussa tutkija pyrkii saamaan kaikilta 
haastateltavilta vastauksia tiettyihin kysymyksiin tai tiettyihin tee- 
moihin liittyen. Puolistrukturoitu haastattelu antaa kuitenkin tilaa 
avoimelle keskustelulle ja joustaa haastattelun kuluessa esiin nouse- 
vien asioiden huomioimiseksi. (Ks. esim. Tiittula & Ruusuvuori 2005, 
11-12; Hämeenaho 2014.) 

Haastattelu voi olla muodoltaan myös hyvin avoin, jopa vain yh- 
den teemaa määrittävän pääkysymyksen varaan rakentuva tilanne, 
jossa haastateltava itse ohjaa keskustelun kulkua. Avoin haastattelu 
vaatii tutkijalta malttia pysytellä hiljaa, sillä haastateltavalle on an- 
nettava tilaa ja aikaa kertoa tarinansa. Haastattelijan roolina onkin 
lähinnä kuunnella ja tukea haastateltavaa tekemällä tarvittavia lisä- 
kysymyksiä. Elämäkertahaastattelut, kerronnalliset haastattelut ja esi- 
tutkimusvaiheen haastattelut pyritään tavallisesti pitämään tällaisina 
mahdollisimman avoimina haastatteluina (eroista ks. esim. Hyväri- 
nen & Löyttyniemi 2005; Nissi 2017). 

Rajatummissa teemahaastatteluissa tutkijan rooli ja ennakkotiedot 
korostuvat. Tutkija teemoittaa ja jäsentää haastattelurungon ennen 
haastattelua ja pyrkii ohjaamaan haastattelua tutkimustavoitteidensa 
mukaisesti tarkentavien kysymysten avulla. Teemojen käsittelyjärjes- 
tys ja muut yksityiskohdat määrittyvät yleensä vasta haastattelun ai- 
kana, joten teemahaastattelussakin etusijalla ovat haastateltavien tul- 
kinnat. Haastateltava saa vastata kysymyksiin vapaasti, omin sanoin, 
omin esimerkein ja omalla tyylillään. (Hirsjärvi & Hurme 2000, 14; 
Ruotsala 2005, 65.) Teemahaastattelut vaativat tutkijalta perehtymistä 

aiheeseen ennen haastattelua, ja käsiteltävät teemat voivat nousta ai- 
emmasta tutkimuksesta ja teorioista. Usein teema- ja kysymyslistan 
tarkempi seuraaminen on tarpeen ensimmäisissä haastatteluissa, 
jotta tutkimuksen vaatimat sisällöt tulevat käsitellyiksi. Useampien 
haastattelujen myötä tutkijan käsitys tutkimuksensa tavoitteista ja 
haastattelujen teemoista tarkentuu. 

Teemahaastatteluissa haastatellaan samaa henkilöä tavallisesti vain 
kerran tai kaksi. Sen sijaan syvähaastatteluissa tutkija tapaa haastatel- 
tavan useita kertoja. Elämäkerrallisten syvähaastatteluiden tavoittee- 
na on, että tutkimukseen osallistuva henkilö saa esittää erilaisia tul- 
kintoja elämänsä keskeisistä tapahtumista ja sisällöistä. Usein en- 
simmäinen haastattelu sisältää ennalta odotettuja vastauksia esitet- 
tyihin kysymyksiin ja kokonaisia ehjiä kertomuksia, kun taas myö- 
hemmät haastattelut voivat tuoda eteen yllättäviä ja ristiriitaisiakin 
tulkintoja, joiden kautta haastateltava ikään kuin haastaa sekä kuuli- 
jansa että itsensä pohtimaan aiemmin kertomaansa uusista näkö- 
kulmista. (ks. Sykäri 2012; Koskinen-Koivisto 2014a, 32-33, 35-36.) 
Haastateltava voi näin tarjota erilaisia versioita itselleen merkityksel- 
listen elämänvalintojen, kuten ammatinvalintaan johtaneista, syistä. 
Erilaisten haastateltavan kertomien versioiden ja tulkintojen vertailu 
voi olla yksi haastatteluaineiston analyysimenetelmä (ks. esim. Hyn- 
ninen 2017). Avoimelle vuorovaikutukselle rakentuvien haastattelui- 
den kohdalla on tärkeää huomioida haastatteluhetkellä tapahtuvaa 
sanatonta kommunikaatiota, keskustelun rytmittymistä ja taukoja se- 
kä osapuolten reaktioita. Esimerkiksi hiljaisilla hetkillä on usein tär- 
keitä merkityksiä (ks. Esim. Ruotsala 2005; Siim & Seljamaa 2016). 
Tämän lisäksi tutkija voi kiinnittää huomiota haastateltavan tunne- 
ilmauksiin ja affektiivisin reaktioihin. Nämä saattavat olla ristiriidassa 
sanotun kanssa tai antavat keinoja päästä kiinni niihin asioihin, jot- 
ka jätetään sanomatta tai joiden sanoittaminen on mahdotonta (esim. 
Povrzanovic Frykman 2020). 


Haastattelujen tekeminen 


Haastattelemista voi opiskella ja sen hyviin käytäntöihin voi tutustua 
erilaisten menetelmäkirjojen avulla (esim. Gubrium & Holstein 

2003; Ruusuvuori & Tiittula 2005; 2010; Josselson 2013; Brinkmann 
& Kvale 2015). Silti on hyvä muistaa, että haastattelemaan oppii te- 
kemällä haastatteluja. Haastattelutilanne on aina myös inhimillinen 
kohtaaminen, jossa jokainen tutkija on läsnä omana itsenään. Se, 
millainen haastattelija olet, muotoutuu haastatteluja tehdessä, koke- 
muksen ja oman tekemisen reflektoinnin kautta. Itse tehtyjen haas- 
tattelujen litterointi on mainio keino oppia siitä, mitä on haastattelu- 
tilanteissa tehnyt hyvin ja mitä voisi tulevia tutkimuksia varten 
kehittää esimerkiksi kysymysten esittämisessä ja uusiin aiheisiin tart- 
tumisessa. 

Huolellinenkaan suunnittelu, valmistautuminen tai tutkijan vank- 
ka kokemus haastattelijana olemisesta eivät poista sitä tosiasiaa, että 
haastattelu on menetelmänä aina yllätyksellinen ja jokainen haastatte- 
lutilanne on ainutkertainen vuorovaikutustapahtuma. Strukturoituja 
haastatteluja tehdessä tutkija voi huomata, kuinka esiin nousee kiin- 
nostavia aiheita, joiden käsittelyyn hän ei ollut varautunut tai jotka 
eivät tunnu mahtuvan haastattelun teemaan. Tutkimuksesta riippu- 
en näihin yllättäviin aiheisiin voi tarttua, ja niihin liittyviä kysymyk- 
siä voi kysyä myös muilta haastateltavilta. Joskus on kuitenkin syy- 
tä vain hyväksyä se, että täysin uusiin näkökulmiin ja aiheisiin ei voi 
tarttua vaan kyseinen haastattelu on syytä tehdä alkuperäisen suun- 
nitelman mukaan. Näin on hyvä toimia etenkin toimeksiantona teh- 
tävässä tutkimuksessa, jonka tavoitteet on tarkasti rajattu ja jonka 
aikataulu voi myös olla tiukka. Jonkin aiheen rajaaminen pois tutki- 
muksesta ei tarkoita sitä, ettei haastateltavan anneta puhua itselleen 
mieleen nousevista asioista, tai sitä, etteikö tutkija voisi palata aiheen 
pariin myöhemmin. Haastatteluista kannattaakin pitää samankaltais- 
ta muistiinpanopäiväkirjaa, kuin havainnointiin perustuvasta tutki- 
muksesta. 

Haastatteluprosessin alussa on mahdollista tehdä testihaastattelu 
itselle tutun henkilön kanssa. Testihaastattelu on hyvä tapa hahmot- 
taa, miten eri haastattelutekniikat ja -kysymykset toimivat. Testihaas- 
tattelu myös mahdollistaa erilaisten haastattelukysymysten ja niiden 
järjestyksen kokeilun, eikä sitä tarvitse sisällyttää varsinaisiin tutki- 
mushaastatteluihin. Testihaastattelu on oiva keino välttää tilannetta, 
jossa tutkijan ennakkokäsitykset ja aiemmat tiedot ohjaavat haas- 
tattelutilannetta liikaa tai jossa haastateltava nostaa esiin teemoja ja 

näkökulmia, joita tutkija ei ollut suunnitteluvaiheessa huomioinut 
mutta jotka ovat relevantteja tutkimuksen kannalta. Samalla testi- 
haastattelu toimii harjoituksena tilanteelle, jossa keskustellaan ehkä 
hyvinkin sensitiivisestä ja vaikeasta aiheesta. 

Haastattelutilanne voi jännittää aluksi sekä haastattelijaa että 
haastateltavaa. Alkukankeutta voi hälventää helpoilla lämmittelyky- 
symyksillä, joiden ei tarvitse liittyä suoraan tutkittavaan aiheeseen, 
esimerkiksi, millainen on arkipäiväsi tai kerrotko tähän alkuun hie- 
man itsestäsi? Usein on mahdollista mennä suoraan asiaan kysymällä 
avoimen kysymyksen, jossa kehottaa haastateltavaa kertomaan, mi- 
ten tutkittava aihe liittyy hänen elämäänsä. Haastattelun edetessä tut- 
kija huolehtii siitä, että haastattelu kattaa tutkimuksen kannalta tär- 
keät tai keskeiset aiheet. Haastattelujen aikana tutkijan on aina syytä 
tehdä muistiinpanoja, joihin on tärkeää merkitä sanatonta viestin- 
tää, joka ei tallennu nauhalle, sekä tutkijan omia huomioita haastat- 
telun kulusta ja vuorovaikutuksesta. Haastattelutyypistä riippuen tut- 
kittaville annetaan enemmän tai vähemmän tilaa ohjata keskustelun 
kulkua, mutta tutkijan on tärkeää säilyttää roolinsa tutkijana. Vaikka 
aihe olisi kuinka tuttu ja tutkija kokee ymmärtävänsä haastateltavaa 
hyvin, ei kysymyksiä tai vastauksia voi kuitata toteamalla ”joo, mä 
tiedän” tai viittaamalla johonkin asiaan ikään kuin itsestään selvä- 
nä. Haastattelu tehdään, jotta saadaan tallennettua aiheeseen liittyvää 
laadullista aineistoa tutkittavan sanoittamana. Litteroitu aineisto, jos- 
sa kysytty asia kuitataan vastauksella ”kyllähän sä tiedät tan” ja jossa 
tutkija hyväksyy vastauksen toteamalla ”joo, just niin’, ei välttämättä 
ole käyttökelpoista tutkimusaineistoa. 

Hyvät kysymykset haastattelussa ovat sellaisia, että ne mahdollis- 
tavat monipuoliset vastaukset. Haastateltavaa voi ja kannattaa pyytää 
selittämään ajatuksiaan tarkemmin. Kyllä- tai ei-vastauksiin on hy- 
vä pyytää perustelu, vaikka kysymys olisi ollut yksiselitteinen. Kai- 
kissa haastattelun vaiheissa tutkijan tulee välttää päälle puhumista, 
vastausten liian nopeaa hyväksyntää (esim. siirtymällä nopeasti seu- 
raavaan kysymykseen) tai olettamasta, että haastateltavalla ei ole 
enempää sanottavaa, vaikka hän pitäisikin tauon. Haastattelijan on 
tärkeää sietää hiljaisuutta sekä antaa haastateltavalle aikaa täydentää 
vastaustaan ja tuoda esiin myös vaihtoehtoisia näkökulmia (esim. 
Ruotsala 2005, 65). 

Haastatteluja voi täydentää muilla menetelmillä, kuten pyytämällä 
haastateltavia kirjoittamaan päiväkirjaa (ks. esim. Hämeenaho 2014) 
tai pyytämällä haastateltavaa ottamaan valokuvia haastateltavaan aihe- 
piiriin liittyen jo ennen haastattelua (esim. Koskela 2014). Näitä täy- 
dentäviä aineistoja voidaan käyttää sekä haastattelun aikana haastat- 
telurunkoon suunniteltuja aiheita koskevan keskustelun tukena että 
tuomaan kokonaan uusia näkökulmia, aiheita ja teemoja mukaan 
haastatteluun. Yleensä tavoitteena on tutkittavien osallisuuden lisää- 
minen ja siten tutkimukseen liittyvien valtasuhteiden tasapainotta- 
minen (esim. Suopajärvi 2017). 


Tietolaatikko: Haastattelijan muistilista 


Valmistautuminen: 

- Tutkimushanke sekä aineistojen keruu käynnistyvät tutkimusproses- 
sin huolellisella suunnittelulla. Prosessi vie väistämättä jonkin ver- 
ran aikaa. 

- Tutustu tietosuojaan ja aineistojen hallintaan liittyviin lakisääteisiin 
asioihin. 

- Hyödynnä yliopiston tarjoamia tukipalveluja aineistonkeruun ja ai- 
neistonhallinnan suunnittelussa. 

— Aineistonkeruu on prosessi, joka tulee suunnitella mahdollisimman 
tarkkaan jo ennen varsinaisen keruun aloittamista. Prosessi ulottuu 
aineiston koko elinkaaren ajalle. 


Tutkimuksen tavoitteet, tutkittavien valinta ja aiheen rajaus: 

— Millaisia haastattelu- ja havainnointimenetelmiä käytetään, jotta ai- 
neiston avulla voidaan vastata tutkimuskysymyksiin? Kenen näkö- 
kulmasta aihetta tarkastellaan? Millaisia teemoja ja/tai kysymyksiä 
haastattelurunkoon tulee? 

— Kuinka paljon tutkittavia halutaan osallistaa esimerkiksi pyytämällä 
heitä kirjoittamaan haastatteluja täydentäviä päiväkirjoja tai ottamal- 
la valokuvia? 

- Onko tutkittavilla jotain sellaisia erityistarpeita, jotka tulee huomioi- 
da haastattelutilanteissa, esimerkiksi tarve tulkkaukselle tai selkokie- 
lisyydelle? 


Aineistonhallinnan suunnittelu ja tutkimuseettiset kysymykset: 


- Muista, että aineistonhallintasuunnitelma ohjaa kaikkea aineistonke- 
ruuta ja että sen avulla varmistat tutkimuksesi eettisyyden sekä voit 

ennakolta varautua erilaisiin haasteisiin. Tee se siis huolellisesti, oh- 
jeita noudattaen. 

— Perehdy tutkimuseettisiin kysymyksiin ja ihmistieteisiin liittyviin eri- 
tyisohjeisiin. Perehdy tietosuojalainsäädäntöön ja tutkijan velvolli- 
suuksiin. 

— Aineistonkeruuseen liittyvät sopimukset tulee tehdä ennen aineis- 
tonkeruun aloittamista tutkittavien, aineiston käsittelyyn osallistu- 
vien ja mahdollisten kolmansien osapuolien (esimerkiksi yritys tai 
järjestö, jonka kanssa tutkimuksessa tehdään yhteistyötä) kanssa. 


Haastattelujen tekoon valmistautuminen: 

- Suunnittele haastattelurunko ja tee (muutama) pilottihaastattelu. 
Muokkaa haastattelurunkoa tarpeen mukaan. Mieti vielä kerran, mil- 
laista tietoa saat haastattelukysymyksilläsi ja vastaako se tutkimusky- 
symykseesi. 

- Sovi haastattelut ja varmista aika ja paikka hyvissä ajoin. On myös 
kohteliasta lähettää haastateltavalle muistutusviesti muutamaa päi- 
vää aikaisemmin. Muistuta myös muita haastatteluun osallistuvia 
(esimerkiksi avustajat). 

- Muista lähettää haastateltavalle kaikki hänen tarvitsemansa tutki- 
mukseen liittyvä tieto ymmärrettävässä muodossa. 

— Varaa tarvittavat materiaalit ja laitteet hyvissä ajoin, jos lainaat niitä 
esimerkiksi yliopistolta. Opettele käyttämään laitteita ja varmista, et- 
tä sinulla on laitteiden kanssa yhteensopiva varavirtalähde mukana- 
si. Tietoturvasyistä matkapuhelin ei sovi haastatteluäänitteen tallen- 
tamiseen, joten varaa käyttöön asianmukainen ääninauhuri. 

— Jos teet haastatteluja etäyhteydellä, varmista, että ohjelma on tieto- 
turvallinen ja soveltuu tarvittaessa erityisten henkilötietoryhmien kä- 
sittelyyn, se on päivitetty haastattelun alkaessa ja käyttämäsi tallen- 
nusmenetelmä toimii. Testaa laitteita ja tallennusta etukäteen. 


Haastattelutilanne: 

- Mene paikalle ajoissa (tai käynnistä etähaastatteluun käyttämäsi oh- 
jelma ajoissa). Muista ottaa mukaasi haastateltavan puhelinnumero 
— ja lataa oma puhelimesi. Jos eksyt ja tiedät myöhästyväsi, ilmoita 
asiasta haastateltavalle. Pyydä anteeksi viiveitä ja muita mahdollisia 
häiriöitä. 

— Käy läpi tutkimustiedote haastateltavan kanssa ja täytä sopimus 
haastatteluun osallistumisesta sekä aineistonkäyttöön liittyvistä lu- 
vista. 

- Ole haastattelutilanteessa oma itsesi ja muista, että kyseessä voi 
olla haastateltavalle ensimmäinen kerta, kun hän osallistuu tutki- 

mukseen. Voit jutustella aluksi jotain yleisempää. Kerro, milloin 
käynnistät nauhurin. Tarkkaile nauhuria koko haastattelun ajan var- 
mistaaksesi, ettei virta lopu kesken tai nauhoitus muista syistä kat- 
kea ainakaan pitkäksi aikaa. Varaa mukaan laturi, vara-akku tai paris- 
toja käyttämäsi tallennuslaitteen mukaisesti. 

- Ole rauhallinen ja pysyttele tutkijan roolissa. Omaa persoonaa ei kui- 
tenkaan pidä häivyttää. Jos olet valinnut menetelmäksesi avoimen 
teemahaastattelun, anna keskustelun kulkea. Huolehdi kuitenkin sii- 
tä, että kysyt myös sellaiset mahdolliset tarkkaan strukturoidut kysy- 
mykset, jotka haluat kysyä kaikilta haastateltavilta. Vaikka haastatte- 
lutilanne olisi kuinka mukava ja leppoisa (tai ahdistava ja erityisen 
vaikeita aiheita käsittelevä), kyse on tutkimukseen liittyvästä aineis- 
tonkeruusta. Tutkijan tulee siis ohjata tilannetta ja huolehtia siitä, 
että tutkimusaineistoa kertyy. Tämä on tärkeää myös tutkittavien oi- 
keuksien kannalta. 


Työpöydän ääressä: 

- Henkilötietojen käsittely ja aineistonhallinta tulee tehdä täsmällisesti 
ja aineistonhallintasuunnitelman mukaisesti. Hyödynnä yliopistojen 
tarjoamia tutkimuksen tukipalveluja, lomakepohjia ja ohjelmistoja. 

— Jatkokäsittele aineisto sillä teknisellä tarkkuudella, mitä tutkimuksesi 
ja aineiston pitkäaikaissäilytys edellyttää. 

- Huolehdi tutkimusdatan tietoturvallisesta säilytyksestä tutkimuksesi 
ajan sekä datan säilyttämisestä tai tuhoamisesta aineistonhallinnan- 
suunnitelman mukaisesti. 

- Huolehdi anonymisoinnin lisäksi myös muista arkistointiin mahdol- 
lisesti liittyvistä asioista, tiedostoformaateista, datasiirroista ja tal- 
lentamisen käytännöistä. 

- Metadata tarkoittaa aineiston kuvailemisen tasoa. Noudata siinä yli- 
opiston, tilaajan, TENKin, Tietoarkiston ja mahdollisen arkiston oh- 
jeita. 

- Muista huolehtia myös itsestäsi. Haastattelut ovat voineet herättää 
sinussa voimakkaitakin tunteita, ja niitä on hyvä käsitellä oman hy- 
vinvoinnin säilyttämiseksi. Hyödynnä työnohjausta tai vertaistukea. 
Muista kuitenkin aina suojella tutkittavia — voit puhua omista tun- 
teistasi ja tutkimuksesi aiheesta mutta et yksittäisistä tutkittavista si- 
ten, että heidät voidaan tunnistaa. 

Havainnointi ja haastattelu ovat kulttuurien tutkimuksessa tavallisia 
aineistonkeruun menetelmiä. Kuten tässä luvussa olemme esittäneet, 
näitä menetelmiä voi käyttää joko itsenäisesti tai soveltaen osana moni- 
menetelmäisiä tutkimuksia. Etnografinen kenttätyö sisältää sekä ha- 
vainnointia että haastatteluja. Tällöin havainnointi ja haastattelut pal- 
velevat kokonaisvaltaisen ymmärryksen synnyttämistä ja täydentävät 
toisiaan. Laadullinen tutkimus voi perustua yksinomaan havainnoin- 
nille tai haastatteluille, jotka tehdään ilman antropologiseen kenttä- 
työhön liittyvää osallistuvaa havainnointia. Tällöin korostuu tarve 
suunnitella aineistonkeruu ja sen tavoitteet tarkemmin jo etukäteen. 

Riippumatta siitä, millaisia muita aineistoja tutkija käyttää, tulee 
havainnointi ja haastattelut toteuttaa huolellisesti tutkijan toimet do- 
kumentoiden ja niitä reflektoiden. Molemmat menetelmät korostavat 
tutkijan roolia tutkimusprosessia johtavana ja myös laadullisiin ai- 
neistoihin perustuvia tulkintoja tekevänä toimijana. Havainnoinnin 
lähtökohtana on tutkijan utelias ja tarkkaavainen katse. Se, mitä tut- 
kija näkee ja miten hän näkemäänsä tulkitsee, on aina myös henkilö- 
kohtainen prosessi, joka tapahtuu tutkijuuden takana. Havaintojen 
muokkaaminen tutkimusaineistoksi edellyttää sekä havainnoinnin 
aikana tehtäviä järjestelmällisiä muistiinpanoja että niiden työstämis- 
tä erilaisia kenttäpäiväkirjan kirjoittamiseen liittyviä metodeja hyö- 
dyntämällä. Kenttäpäiväkirjan ja muiden erilaisten muistiinpanojen 
kirjoittaminen ovat olennainen osa tutkimuksen tekoa, ja ne mahdol- 
listavat tutkijan tulkintojen kehittymisen seuraamisen ja siten tutki- 
muksen validiteetin varmistamisen. 

Myös haastattelututkimus edellyttää tutkijalta jatkuvaa itsereflek- 
tiota. Kuten luvussa todettiin, haastattelut voivat olla erityyppisiä ja 
kaikista strukturoiduimmissa haastatteluissa tutkija on tehnyt suu- 
ria valintoja jo ennen haastattelun käynnistymistä. Toisaalta on myös 
tärkeää muistaa, ettei avoin teemahaastattelukaan ole valtasuhteiltaan 
neutraali vaan tutkija on valinnut tutkittavan aiheen ja teemat sekä 
etsinyt sopivaksi arvioimiaan tutkittavia osallistumaan haastatteluun. 
Haastattelutilanne edellyttää tutkijalta oman roolin ja asiantuntijuu- 
den sovittamista siihen vuorovaikutustilanteeseen, joka tutkittavan 
kanssa muodostuu. 


200 


https://doi.org/10.21435/tl.274 


Havainnointi ja haastattelu 


Havainnointi ja haastattelu ovat menetelmiä, joissa jokaiselle tutki- 
jalle muodostuu oma tapansa tehdä ja toimia. Niitä on vaikeaa oppia 
muuten kuin tekemällä. Opaskirjoja on toki hyödyllistä lukea, ja ai- 
neistonkeruun suunnittelussa tulee noudattaa kaikkia niitä ohjeita, 
joita tieteen etiikka edellyttää. Hyvän aineistonkeruusuunnitelman 
kanssa voikin sitten lähteä kentälle - havainnoimaan, haastattele- 
maan ja oppimaan jatkuvasti uutta kulttuurisen tiedon keruusta ja 
omasta tavasta olla tutkija. 


Lisälukemista 


Davies, Charlotte A. 2008. Reflexive ethnography. A guide to researching 
selves and others. Lontoo: Routledge. 

Maranhão, Tullio (toim.). 1990. The interpretation of dialogue. Chicago: The 
University of Chicago Press. 

Murchinson, Julian. 2010. Ethnography essentials: designing, conducting, 
and presenting your research. San Francisco: Jossey-Bass. 

Ruusuvuori, Johanna, Tiittula, Liisa & Aaltonen, Tarja (toim.). 2005. Haastat- 
telu. Tutkimus, tilanteet ja vuorovaikutus. Tampere: Vastapaino. 

Sanjek, Roger (toim.). 1990. Fieldnotes. The makings of anthropology. 
Ithaca: Cornell University Press. 


Lähteet 


Aro, Laura. 1996. Minä kylässä. Identiteettikertomus haastattelututkimuk- 
sen folklorena. Helsinki: Suomalaisen Kirjallisuuden Seura. 

Bamberg, Jarkko. 2017. Kävelyhaastattelu. Julkaisussa: Hyvärinen, Matti, 
Nikander, Pirjo, Ruusuvuori, Johanna, Aho, Anna Liisa & Granfelt, Riitta 
(toim.) Tutkimushaastattelun käsikirja. Tampere: Vastapaino, 256-269. 

Banks, lan, Koskinen-Koivisto, Eerika & Seitsonen, Oula. 2018. Public 
engagements with Lapland's dark heritage: community archaeology 
in Finnish Lapland. Journal of Community Archaeology and Heritage 
5:2, 128-137. [viitattu 10.5.2022] Saatavissa: https://doi.org/10.1080/205 
18196.2017.1383672. 

Bregenhgj, Carsten. 1982. Folkloristinen suodatin. Julkaisussa: Suojanen, 
Päivikki & Saressalo, Lassi (toim.) Kulttuurin kenttätutkimus. Tampere: 
Tampereen yliopiston kansanperinteen laitos, 249-281. 

Brinkmann, Svend & Kvale, Steinar. 2015. InterViews: Learning the craft of 
qualitative research interviewing. 3. p. Los Angeles: Sage. 

Byrne, Anne, Canavan, John & Millar, Michelle. 2009. Participatory research 


201 


https://doi.org/10.21435/tl.274 


Pilvi Hämeenaho, Eerika Koskinen-Koivisto, Minna Mäkinen, Nina Väkeväinen 


and the voice-centred relational method of data analysis: is it worth it? 
International Journal of Social Research Methodology 12:1, 67-77. 

Clifford, James. 1990. Notes on (Field)notes. Julkaisussa: Sanjek, Roger 
(toim.) Fieldnotes: The makings of anthropology. Ithaca: Cornell Univer- 
sity Press, 47-70. 

Crapanzano, Vincent. 1990. On dialogue. Julkaisussa: Maranhäo, Tullio 
(toim.) The interpretation of dialogue. Chicago: The University of 
Chicago Press, 269-291. 

Ehn, Billy. 2014. Arjen yllätyksiä - huomaamattoman etnografia ja kulttuuri- 
analyysi. Julkaisussa: Hämeenaho, Pilvi & Koskinen-Koivisto, Eerika 
(toim.) Moniulotteinen etnografia. Helsinki: Ethnos ry, 59-75. 

Ehn, Billy & Löfgren, Orvar. 2010. The secret world of doing nothing. Berke- 
ley: University of California Press. 

Emerson, Robert, Fretz, Rachel & Shaw, Linda. 1995. Writing ethnographic 
fieldnotes. 2. p. Chicago: The University of Chicago Press. 

Fetterman, David. 1989. Ethnography step by step. Newbury Park: Sage. 

Fingerroos, Outi. 2015. Etnologinen katse: virkaanastujaisluento 3.12.2014. 
Elore 22: 1. [viitattu 10.5.2022]. Saatavissa: https://doi.org/10.30666/ 
elore.79188. 

Geertz, Clifford. 1973. The interpretation of cultures. Selected essays. New 
York: Basic Books. 

Ghodsee, Kristen. 2016. From notes to narrative. Writing ethnographies 
that everyone can read. Chicago: University of Chicago Press. 

Goodall, H. Lloyd. 2000. Writing the new ethnography. Oxford: AltaMira 
Press. 

Gubrium, Aline & Harper, Krista. 2013. Participatory visual and digital meth- 
ods. Walnut Creek; California: Left Coast Press Inc. 

Gubrium, Jaber & Holstein, James. 2003. Introduction. Julkaisussa: Holstein, 
James & Gubrium, Jaber (toim.) Inside interviewing. New lenses, new 
concerns. Thousand Oaks: Sage, 4-20. 

Hammersley, Martyn. 2006. Ethnography: problems and prospects. Ethno- 
graphy and Education 1:1, 3-14. 

Heyl Sherman, Barbara. 2010. Ethnographic interviewing. Julkaisussa: 
Atkinson, Paul, Coffey, Amanda, Delamont, Sara, Lofland, John & Lofland, 
Lyn (toim.) Handbook of ethnography. Thousand Oaks: Sage, 369-383. 

Hirsjarvi, Sirkka & Hurme, Helena. 2000. Tutkimushaastattelu: teemahaas- 
tattelun teoria ja käytäntö. Helsinki: Gaudeamus. 

Hynninen, Anna. 2017. Minä, lotta, vaimo, äiti: Kerronnan variaatio ja toi- 
mijuus aktiivikertojan muistelukerronnassa. Turku: Turun yliopisto. [vii- 
tattu 10.5.2022] Saatavissa: https://urn.fi/URN:ISBN:978-951-29-6729-2. 

Hyvärinen, Matti & Löyttyvuori, Varpu. 2005. Kerronnallinen haastattelu. 
Julkaisussa: Ruusuvuori, Johanna & Tiittula, Liisa (toim.) Haastattelu: tut- 
kimus, tilanteet ja vuorovaikutus. Tampere: Vastapaino, 189-222. 

Hämeenaho, Pilvi. 2014. Hyvinvoinnin verkostot maaseudulla asuvien äitien 
arjessa. Etnologinen tutkimus palvelujen käytöstä ja hyvän arjen raken- 


202 


https://doi.org/10.21435/tl.274 


Havainnointi ja haastattelu 


tumisesta. Helsinki: Terveyden ja hyvinvoinnin laitos. [viitattu 10.5.2022] 
Saatavissa: http://urn.fi/URN:ISBN:978-952-302-222-5. 

Hämeenaho, Pilvi, Rask, Linda, Kasila, Kirsti & Kettunen, Tarja. 2019. Tervey- 
denhuollon ammattilaisten ja asiakkaiden näkemyksiä kokemusasian- 
tuntijan vastaanottotoiminnasta terveysasemalla. Tutkiva hoitotyö 17:4, 
22-29. 

Hämeenaho, Pilvi, Ylipulli, Johanna & Suopajärvi, Tiina. 2018. Kulttuurin- 
tutkimus osana yhteiskuntaa. Julkaisussa: Hämeenaho, Pilvi, Suopajärvi, 
Tiina & Ylipulli, Johanna (toim.) Soveltava kulttuurintutkimus. Helsinki: 
Suomalaisen Kirjallisuuden Seura, 7-27. 

Häyrynen, Maunu & Wallin, Antti (toim.). 2017. Kulttuurisuunnittelu. Kau- 
punkikehittämisen uusi näkökulma. Helsinki: Suomalaisen Kirjallisuuden 
Seura. 

Ingold, Tim & Vergunst, Jo Lee (toim.). 2008/2016. Ways of walking: ethno- 
graphy and practice on foot. New York: Routledge. 

Josselson, Ruthellen. 2013. Interviewing for qualitative inquiry: a relational 
approach. New York: Guilford Press. 

Kajser, Lars. 1999. Faltarbete. Julkaisussa: Kaijser, Lars & Ohlander, Magnus 
(toim.) Etnologiskt fältarbete. Lund: Studentlitteratur, 24-40. 

Koskela, Helky. 2014. Kuinka tavoittaa hoivakodin henki? Valokuvaelisitaa- 
tio tutkimusmenetelmänä. Julkaisussa: Hämeenaho, Pilvi & Koskinen- 
Koivisto, Eerika (toim.) Moniulotteinen etnografia. Helsinki: Ethnos ry, 
212—234. 

Koskinen-Koivisto, Eerika. 2014a. Her own worth: negotiation of subjectivi- 
ty in a life narrative of female laborer. Helsinki: Suomalaisen Kirjallisuu- 
den Seura. 

Koskinen-Koivisto, Eerika. 2014b. Tutkimuskohteen läheinen ihminen. Re- 
fleksiivisen ja dialogisen tutkimusotteen mahdollisuudet ja rajoitteet 
etnografisessa tutkimuksessa. Elore 21:2. [viitattu 10.5.2022] Saatavissa: 
https://doi.org/10.30666/elore.79152. 

Lappalainen, Sirpa. 2007. Havainnoinnista kirjoitukseksi. Julkaisussa: Lap- 
palainen, Sirpa, Hynninen, Pirkko, Kankkunen, Tarja, Lahelma, Elina & 
Tolonen, Tarja (toim.) Etnografia metodologiana. Lähtökohtana koulu- 
tuksen tutkimus. Tampere: Vastapaino, 113-133. 

Lassiter, Luke Eric. 2005. The Chicago guide to collaborative ethnography. 
Chicago: The University of Chicago Press. 

Lawless, Elaine. 1992. "I was afraid someone like you... an outsider... would 
misunderstand”. Negotiating interpretive differences between ethnog- 
raphers and subjects. Journal of American Folklore 105:417, 302-314. 

Leino, Helena & Puumala, Eeva. 2020: What can co-creation do for the citi- 
zens? Applying co-creation for the promotion of participation in cities. 
Environment and Planning C: Politics and Space 39:4, 781-799. [Viitattu 
10.5.2022] Saatavissa: https://doi.org/10.1177/2399654420957337. 

Mannheim, Bruce & Tedlock, Dennis. 1995. Introduction. Julkaisussa: Ted- 
lock, Dennis & Mannheim, Bruce (toim.) The dialogic emergence of cul- 
tures. Urbana: University of Chicago Press, 1-32. 


203 


https://doi.org/10.21435/tl.274 


Pilvi Hämeenaho, Eerika Koskinen-Koivisto, Minna Mäkinen, Nina Väkeväinen 


Marcus, George. 2014. Etnografian uudet haasteet Writing culture -liik- 
keen jälkeen. Julkaisussa: Hämeenaho, Pilvi & Koskinen-Koivisto, Eerika 
(toim.) Moniulotteinen etnografia. Helsinki: Ethnos ry, 32-58. 

Marcus, George & Fischer, Michael. 1986. Anthropology as cultural critigue: 
an experimental moment in the human sciences. Chicago: The University 
of Chicago Press. 

Mosse, David. 2007. ‘People’s knowledge’, participation and patronage: 
operations and representations in rural development. Julkaisussa: 
Cooke, Bill & Kothari, Uma (toim.) Participation: the new tyranny? Lon- 
too: Zed Books, 16-35. 

Murchinson, Julian. 2010. Ethnography essentials: designing, conducting, 
and presenting your research. San Francisco: Jossey-Bass. 

Musante, Kathleen. 2015. Participant observation. Julkaisussa: Bernard, H. 
Russell & Gravlee, Clarence (toim.) Handbook of methods in cultural 
anthropology. Lanham: Rowman & Littlefield Publishers, 238-276. 

Makinen, Minna. 2007. Muistelu ja muistuttelu haastattelun dialogin raken- 
tajana. Julkaisussa: Knuuttila, Maarit, Lappi, Tiina-Riitta, Ruotsala, He- 
lena & Salminen, Elina (toim.) Hei, muistatkos...? Pirjo Korkiakankaalle 
omistettu 60-vuotisjuhlakirja 10.7.2007. Helsinki: Ethnos ry, 180-189. 

Pentikäinen, Juha. 1971. Marina Takalon uskonto. Helsinki: Suomalaisen 
Kirjallisuuden Seura. 

Puusa, Anu. 2020. Ryhmäkeskustelut laadullisena tutkimusmetodina. Julkai- 
sussa: Puusa, Anu & Juuti, Pauli (toim.) Laadullisen tutkimuksen näkö- 
kulmat ja menetelmät. Helsinki: Gaudeamus, 118-130 

Rabinow, Paul. 2007/2012. Fieldwork and friendship in Morocco. Julkaisus- 
sa: Robben, Antonius & Sluka, Jerrey (toim.) Ethnographic fieldwork: an 
anthropological reader. 2. p. Malden, MA: Blackwell Pub. 

Rastas, Anna. 2010. Haastatteluaineistojen monet tehtävät etnografisessa 
tutkimuksessa. Ruusuvuori, Johanna, Nikander, Pirjo & Hyvärinen, Matti 
(toim.) Haastattelun analyysi. Tampere: Vastapaino, 64-89. 

Ruotsala, Helena. 2005. Matkoja, muistoja, mielikuvia: kansatieteilijä ken- 
tällä. Julkaisussa: Korkiakangas, Pirjo, Olsson, Pia & Ruotsala, Helena 
(toim.) Polkuja etnologian menetelmiin. Helsinki: Ethnos ry, 45-76. 

Ruusuvuori, Johanna, Tiittula, Liisa & Aaltonen, Tarja (toim.). 2005. Haastat- 
telu. Tutkimus, tilanteet ja vuorovaikutus. Tampere: Vastapaino. 

Sanjek, Roger. 1990. On ethnographic validity. Julkaisussa: Sanjek, Roger 
(toim.) Fieldnotes: The makings of anthropology. Ithaca: Cornell Univer- 
sity Press, 385-418. 

Sawin, Patricia. 2004. Listening for a life. A dialogic ethnography of Bessie 
Eldreth through her songs and stories. Logan: Utah State University 
Press. 

Siikala, Anna-Leena & Ulyashev, Oleg. 2011. Hidden rituals and public per- 
formances. Traditions and belonging among the post-Soviet Khanty, 
Komi and Udmurts. Helsinki: Suomalaisen Kirjallisuuden Seura. 


204 


https://doi.org/10.21435/tl.274 


Havainnointi ja haastattelu 


Silverman, David. 2006/1993. Interpreting qualitative data: Methods for 
analysing talk, text, and interaction. Lontoo: Sage. 

Steel, Tytti & Koskinen-Koivisto, Eerika. 2019. Osallistumisen hyöty ja mie- 
lekkyys etnologisessa tutkimuksessa. Julkaisussa: Hieta, Hanneleena, 
Kiiskinen, Karri, Mäki, Maija & Sund, Ann-Helen (toim.) Liikettä raja- 
pinnoilla. Helsinki: Ethnos ry, 36-68. 

Suopajärvi, Tiina. 2014. Kävelyssä rakentuva paikka: Oulun kaupunkikeskus- 
ta seniorikaupunkilaisten sosiomateriaalisena ympäristönä. Sosiologia 
51:4, 332-346. 

Suopajarvi, Tiina. 2017. Knowledge-making on ‘ageing in a smart city’ as 
socio-material power dynamics of participatory action research. Action 
Research 15:4, 386-401. 

Suopajarvi, Tiina, Koskinen-Koivisto, Eerika, Korjonen-Kuusipuro, Kristiina 
& Hytönen, Kirsi-Maria. 2019. Tunteilla on väliä: tutkijan tunteet etno- 
grafisessa tutkimusprosessissa. Elore 26:2, 42-67 [viitattu 10.5.2022]. 
Saatavissa: https://doi.org/10.30666/elore.77809. 

Sykäri, Venla. 2012. Dialogic methodology and the dialogic space created 
after an interview. RMN newsletter 4, 80-88. 

Tienari, Janne, Vaara, Eero & Merilainen, Susan. 2005. Yhteisyyden rakentu- 
minen haastattelussa. Julkaisussa: Ruusuvuori, Johanna & Tiittula, Liisa 
(toim.) Haastattelu. Tutkimus, tilanteet ja vuorovaikutus. Tampere: Vasta- 
paino, 103-124. 

Tiili, Miia-Leena. 2016. Ammattilaisuuden ankkuripaikat. Kinesteettinen ja 
kulttuurinen tieto Suomenlahden merivartiostossa. Helsinki: Helsingin 
yliopisto. 

Tiittula, Liisa & Ruusuvuori, Johanna. 2005. Tutkimushaastattelu ja vuorovai- 
kutus. Julkaisussa: Ruusuvuori, Johanna & Tiittula, Liisa (toim.) Haastat- 
telu. Tutkimus, tilanteet ja vuorovaikutus. Tampere: Vastapaino, 9-21. 

Van Maanen, John. 2011/1988. Tales from the field — on writing ethnogra- 
phy. Chicago: The University of Chicago Press. 

Vasenkari, Maria. 1996. Mita se sanoo? Mista se kertoo? Dialoginen nak6- 
kulma kenttätutkimusaineiston tuottamiseen. Julkaisussa: Hovi, Tuija 
& Tarkka, Lotte (toim.) Uskontotiede — folkloristiikka: kirjoituksia opin- 
näytteistä. Turku: Turun yliopisto, 84-109. 

Vasenkari, Maria & Pekkala, Armi. 2000. Dialogic methodology. Julkaisussa: 
Honko, Lauri (toim.) Thick corpus, organic variation and textuality in 
oral tradition. Helsinki: Suomalaisen Kirjallisuuden Seura, 243-254. 

Whyte, Willam Foote. 1991. Introduction. Julkaisussa: Whyte, William Foote 
(toim.) Participatory action research. Newbury Park: Sage, 7-15. 

Österlund-Pötzsch, Susanne. 2008. The ephemeral act of walking: random 
reflections on moving in landscapes of memory (loss). Ethnologia 
Scandinavica 41, 110-127. 


205 


https://doi.org/10.21435/tl.274 


Audiovisuaaliset 
kenttätutkimusmenetelmät 


Jari Kupiainen 
© https://orcid.org/0000-0001-6009-6524 


Sosiaalista todellisuutta koskevat havainnot ovat kaikenlaisen kult- 
tuuri- ja yhteiskuntatieteellisen tutkimuksen perusta, johon tutki- 
musalojen teoriamallit tukeutuvat. Siksi näiden havaintojen syste- 
maattinen tekeminen ja sosiaalisen todellisuuden dokumentoiminen 
eri muodoissaan on kiinnostanut tutkijoita tutkimuksen historian 
kaikissa vaiheissa. Muistiinpanot ja piirrokset ovat teknologisen ke- 
hityksen myötä saaneet tuekseen monenlaisia välineitä, joilla doku- 
mentointia on voitu parantaa ja kehittää. Suomalainen kulttuurin ja 
yhteiskunnan tutkimus on tältä osin historiallisesti kulkenut samaa 
tahtia kansainvälisen kehityksen kanssa: jo varhaiset kielen ja kult- 
tuurin tutkijamme ovat hyödyntäneet aikansa uusimpia tallennus- 
välineitä kenttätyössään. 

Suomalaiset 1900-luvun alun tutkijat, kuten Kustaa Fredrik Karja- 
lainen, Edward Westermarck, Gunnar Landtman, Rafael Karsten, 
Hilma Grangvist ja Sakari Pälsi, valokuvasivat ahkerasti osana kenttä- 
tutkimuksiaan eri puolilla maailmaa. Varsinkin Sakari Pälsi kehitti 
kenttäkuvaamisen metodiikkaa ja oli etnografisen elokuvan kansain- 
välisiä pioneereja elokuvallaan Arktisia matkakuvia (1919; ks. myös 
Metsola 2017; Pälsi 1930). Suomalaiset kansatieteilijät perustivat 
vuonna 1936 Kansatieteellinen filmi Oy:n, joka tuotti muutaman 
vuoden aikana kymmenittäin kansatieteellisiä elokuvia ja systemati- 
soi kuvallisen tallentamisen osaksi kulttuurin kenttätutkimuksen me- 
todiikkaa. 

Kulttuurin ja yhteiskunnan tutkiminen kenttätutkimusmenetelmi- 
en avulla perustuu aina kentällä havaitun todellisuuden dokumen- 
toimiseen ja havaintojen tallentamiseen jotakin menetelmää tai vä- 
linettä käyttäen. Dokumentointia voi tehdä monin erilaisin tavoin, 
vaikkapa muistiinpanoja vihkoon tai lomakepohjaan kirjoittaen. Täs- 

sä luvussa keskitytään audiovisuaalisiin kenttätyömenetelmiin, joiden 
avulla tehdään havaintoja ja tallennetaan ääntä, kuvaa tai molempia. 
Tallentaminen toteutetaan teknisillä välineillä. Tallenneaineistot tar- 
joavat monipuolisia mahdollisuuksia aineistoanalyysiin ja tutkimus- 
julkaisuihin, ja niillä on usein myös erityistä historiallista tai kulttuu- 
rista arvoa aiheensa dokumentteina. 


Audiovisuaalinen kenttätyö 


Valokuvausteknologia alkoi yleistyä 1840-luvulta alkaen, ja vuosi- 
sadan jälkipuoliskolla oli jo käynnissä monenlaisia kulttuuriaiheiden 
kuvaushankkeita eri puolilla maailmaa. Niissä valokuvattiin paikalli- 
sia kansoja lähinnä kolonialistisen hallinnon tarpeisiin. Kuva-aineis- 
toja julkaistiin postikortteina ja albumeina eri puolilla Eurooppaa. 
(Ks. lisää Edwards 1992; 2001; 2011.) Myös tutkijat olivat laajasti kiin- 
nostuneita kameran mahdollisuuksista todellisuuden tarkassa tallen- 
tamisessa, ja etenkin vuosisadan loppua kohden valokuvauslaitteiden 
käyttö tutkimuksessa yleistyi eri aloilla samaan aikaan, kun tekniik- 
ka kehittyi paremmin kenttäolosuhteisiin sopivaksi. 1900-luvun tait- 
teesta alkaen myös liikkuvan kuvan tallentaminen tuli mahdolliseksi 
elokuvakameroiden ilmaantumisen myötä. Vaikka äänielokuvia alet- 
tiin tehdä 1920-luvun lopulta alkaen, kenttä-äänen tallennus kuvaan 
synkronoituna yleistyi kuitenkin vasta 1960-luvulla laitteiden kehi- 
tyksen myötä. (Henley 2020; Metsola 2017; Rony 1996.) 

Teknologinen kehitys on sittemmin edennyt kiihtyvin harppauk- 
sin nykyhetkeen asti ja näyttäisi jatkavan etenemistä edelleen. Tässä 
luvussa keskitytään lähinnä 2010-luvulla käytössä oleviin teknolo- 
gioihin ja menetelmiin, mutta audiovisuaalisia menetelmiä hyödyn- 
tävässä tutkimuksessa nykyiset laitteet ja työmenetelmät kohtaavat 
aiemmat teknologiat monissa käytännön tutkimustilanteissa. Tutki- 
jalle voi tulla kentällä vastaan erilaisia ääni- ja kuva-aineistoja monis- 
sa muodoissa esimerkiksi tutkittavien kodeissa, museoissa ja arkis- 
toissa, eivätkä nämä aineistot aina ole suoraan yhteensopivia tutkijan 
käytössä olevien laitteiden kanssa. Tutkijan tulisi siksi osata käsitellä 
myös muita kuin digitaalisia av-työvälineitä ja digitaalisia aineistoja 
sekä osata ratkoa tällaisten aineistojen digitoinnin käytäntöjä. 

Audiovisuaalisuus viittaa auditiivisen (eli kuulon) ja visuaalisen 
aistin (eli silmän) muodostamaan havaintoon. Kuitenkin ihmisen te- 
kemänä tuo ”audiovisuaalinen” tai ”äänikuva”-havainto on tarkemmin 
ottaen moniaistinen, sillä havainnon muodostumiseen osallistuvat 
muutkin aistit kuin näkö- ja kuuloaisti ja havainnon syntymiseen vai- 
kuttavat sekä tiedostetut että tiedostamattomat asiat. (Ks. lisää Chion 
1994; 2009; Crawford 2010, 23-27; Kupiainen 2017a, 26-28.) Tekni- 
nen tallennuslaite, kuten nauhuri tai äänitallennin, valokuvauskame- 
ra tai videokamera, havaitsee ja toimii toisin kuin ihminen. Laite ei 
erottele havaintokohteita enemmän tai vähemmän tärkeisiin, kiin- 
nostaviin, merkityksellisiin tai olennaisiin, kuten ihminen tekisi, vaan 
se tallentaa mekaanisesti ulottuvillaan olevaa todellisuutta teknisten 
ominaisuuksien ja tallennusasetustensa tarjoamissa puitteissa. Siksi 
tallenteet voivat toisinaan näyttää ja kuulostaa erilaisilta kuin omat 
muistikuvat tilanteesta. Esimerkiksi mikrofoni tallentaa helposti sekä 
haastateltavan puheen että taustamelun, jos se sijoitetaan väärin. 

Erilaisilla mediatallentimilla saadaan aikaan monipuolisia tutki- 
musaineistoja, mutta kullakin tallentamisen menetelmällä ja tallenne- 
formaatilla on oma historiansa, jonka kuluessa työskentelykäytännöt, 
työnkulku, teknologiat, tyylit ja esteettiset näkökohdat sekä teoriakes- 
kustelut ovat eriytyneet toisistaan. Esimerkiksi äänen tallentamiseen 
ja analyysikäyttöön, valokuvatallentamiseen ja kuva-analyysiin, filmi- 
ja videotallentamiseen sekä aineistoanalyysiin, etnografisten doku- 
menttielokuvien tekemiseen tai kuva-arkistoaineistojen ja valmiiden 
aineistokokoelmien tutkimuskäyttöön on kuhunkin omat eriytyneet 
tekniikkansa, menetelmänsä ja teoriakeskustelunsa, joiden olemassa- 
olo voidaan tässä tekstissä vain todeta. 

Yhteistä kaikille audiovisuaalisille kenttätallennusmenetelmille on 
se, että tutkija haluaa tavoittaa tutkimusaiheestaan ja todellisuudesta 
myös jotakin sellaista, mikä on vaikeasti tai ei ollenkaan kielellistettä- 
vissä tai mitä ei tilanteessa ehditä tai voida millään muulla tavalla tal- 
lentaa. Ääni ja kuva viestivät toisin kuin tuhat sanaa, sillä audiovi- 
suaalista havaintoa ei kielellistetä kuin marginaalisesti. Useimmiten 
sitä ei kielellistetä ollenkaan, koska tällainen havainnointimme on 
jatkuvaa ja katkeamatonta koko valveillaolomme ajan sekä osin nuk- 
kuessammekin. Tallenteilla saadaan tästä havaintojen jatkuvuudesta 
talteen dokumenttisirpaleita, jotka ovat enemmän tai vähemmän sat- 

tumanvaraisia ja tutkimustilanteen ohjaamia. Tutkimusmenetelmien 
avulla on mahdollista rakentaa tähän sattumanvaraisuuteen syste- 
matiikkaa sekä kriittistä ja reflektiivistä tulkinnallista kehystä, jonka 
avulla voidaan ymmärtää ilmiötä suhteessa muihin ilmiöihin. 

Akateemista tutkimusta ja tieteellistä tiedonkeruuta säädellään 
erilaisin säädöksin. Tutkimuseettisten ohjeiden lisäksi tutkija joutuu 
huomioimaan monia kansallisesta lainsäädännöstä ja jopa kansain- 
välisistä direktiiveistä seuraavia näkökohtia ja säädöksiä esimerkiksi 
tutkittavien yksityisyyden suojasta, heidän riittävästä informoin- 
nistaan tutkimuksen sisällöstä, menetelmistä, aiotuista julkaisuista 
sekä tutkimustyöstä seuraavista muistakin mahdollisista vaikutuk- 
sista tutkittavien elämään. Jo ennen kentälle menoa tutkijan on selvi- 
tettävä, miten esimerkiksi Euroopan unionin Tietosuojadirektiivi ja 
sitä soveltava Tietosuojalaki (1050/2018) huomioidaan oman kenttä- 
työn käytännöissä. Tietosuojalaki sisältää lukuisia erityissäädöksiä 
tieteellisen tutkimuksen osalta, ja niistä tulee olla selvillä jo kenttätut- 
kimuksen suunnitteluvaiheessa. Kulttuurien kenttätutkimukseen liit- 
tyvää sopimus- ja säädöskenttää tarkastellaan yksityiskohtaisemmin 
tämän teoksen toisissa luvuissa. 


Tietolaatikko: Vinkkejä kenttätyön suunnitteluun 


Jotta audiovisuaalisten kenttätallennusmenetelmien käyttö olisi tutki- 
muksen kannalta mielekästä, jo suunnitteluvaiheessa tarvitaan perus- 
teltuja vastauksia ainakin seuraaviin kysymyksiin: 


Tutkimusasetelma ja analyysi 

- Mitä tutkimuksellista lisäarvoa äänen tai ”äänikuvan” eli videon tal- 
lentamisella tavoitellaan? 

— Mitä sellaista erityistä sisältöä tallenteille halutaan saada, mitä ei voi- 
da muuten dokumentoida? 

— Mihin tutkimuskysymyksiin av-tallenteet tarjoavat vastauksia tavoilla, 
joihin muut dokumentointimenetelmät eivät pysty? 

— Miten tallenteet aiotaan järjestää analysoitavaan muotoon ja millai- 
silla menetelmillä aineistoa aiotaan analysoida? 

- Mitä lupia audiovisuaalinen kenttätallennus edellyttää? 

Audiovisuaalisten tallenteiden käyttö 

- Onko tallennettua aineistoa tarkoitus julkaista vai jääkö se tutkimus- 
julkaisujen tausta-aineistoksi tai rajattuun opetuskäyttöön? 

— Käytetäänkö tallenteita muissa myöhemmissä tutkimuksissa, ja mil- 
laiset aineiston jatkokäytön ehdot ovat? 

— Miten tallenteet arkistoidaan, ja kenellä on pääsy aineistoihin? Jos ai- 
neistot tuhotaan, milloin tuhoaminen aiotaan tehdä? 

— Miten tallenteilla esiintyviä henkilöitä informoidaan aineiston käytön 
eri vaiheista tai jatkokäytöstä muissa tutkimuksissa? 


Audiovisuaalisten tallenteiden julkaiseminen 

- Onko tallenteilla esiintyviltä ihmisiltä saatu lupa julkaisemiseen, ja 
kattaako tutkimuslupa myös tallenteiden julkaisemisen? 

— Ketkä osallistuvat tekijöinä julkaisun tekemiseen eri työvaiheissa, mi- 
ten aineiston oikeudet jaetaan ja mitä sopimuksia tarvitaan? 

- Missä kanavassa ja missä formaatissa julkaistaan? 

— Mille kohdeyleisölle teos suunnataan, ja mitä siitä seuraa teoksen si- 
sällön ja muodon kannalta? 

- Miten teoksen markkinointi ja jakelu järjestetään, myydäänkö teosta, 
miten myynti aiotaan toteuttaa ja miten tulot jaetaan? 

— Miten hyvä tieteellinen käytäntö (HTK) ja tutkijan eettiset ohjeet huo- 
mioidaan julkaisujen tekemisessä? 


Audiovisuaalisten tallenteiden tutkimuskäyttö monimutkaistaa kenttä- 
tutkimuksen prosessia joiltakin osin, koska tutkijan on huomioita- 
va useita ”muistivihkon ja kynän” ylittäviä laitteita ja käytettävä niitä 
kentällä samaan aikaan, kun pitäisi havainnoida ympärillä tapahtu- 
vaa. Myös aineistojen jälkikäsittelyssä on lisätyövaiheita, jotka edel- 
lyttävät perehtymistä. Tämä asettaa haasteita yksin työskentelyyn, ja 
tallennusvälineitä kentällä käyttävän tutkijan kannattaa siksi suunni- 
tella kentällä työskentelyn käytäntöjä etukäteen sekä selvittää mah- 
dollisen apuhenkilöstön tarve. 

Kenttätutkimukseen on usein mahdollista löytää apuhenkilöitä 
tutkittavan ryhmän sisältä. Samalla tarjoutuu mahdollisuus opettaa 
tutkimusmenetelmiä ja tallennuslaitteiden käyttöä ryhmän jäsenille, 
jolloin tutkittavia voidaan valtaistaa ja osallistaa kulttuurinsa tallenta- 
miseen omaehtoisesti myös kenttätutkimusjakson jälkeen. Tällaisella 
opastuksella voi olla tärkeä vaikutus kulttuurin säilyttämisen ja iden- 
titeetin kannalta, ja antropologeilla on ollut tässä tärkeä rooli eri puo- 
lilla maailmaa. Esimerkiksi antropologi Terence Turnerin työsken- 

tely kayapo-intiaanien parissa Amazonilla on 1980-luvulta alkaen 
tuottanut laajan videokirjaston, jonka kayapot ovat itse kuvanneet. 
Ryhmä on myös ollut alkuperäiskansojen eturintamassa viime vuosi- 
kymmenten aikana tapahtuneessa alkuperäiskansojen poliittisessa 
järjestäytymisessä. (Turner 2002; ks. myös Ginsburg, Abu-Lughod & 
Larkin 2002.) 

Erilaisten tallentimien kanssa kentällä liikkuvan tutkijan tulee pitää 
mielessä, ettei kenttätutkimuksen tekeminen ole luonteeltaan jour- 
nalistista tai sensaatiohakuista. Tallentamisen tavoitteena ei ole etsiä 
kannanottoja päivän poliittisiin kysymyksiin vaan dokumentoida ai- 
neistoa, jonka avulla tutkimuskysymyksiin voidaan löytää vastauksia. 
Tämä näkökulma vaikuttaa siihen tapaan, jolla tallenteita tehdään. 
Samalla tavoin tallenteiden käytännölliseen toteuttamiseen vaikut- 
taa tapa, jolla tulokset aiotaan julkistaa. Esimerkiksi jos videotallen- 
teista halutaan koostaa tutkimuksen analyysiaineiston lisäksi doku- 
menttielokuva, tarvitaan muutakin kuvamateriaalia ja kuvituskuvaa 
haastattelupätkien ympärille. Lisäksi haastattelut kannattaa kuvata 
tietyillä tekniikoilla, jotka helpottavat kuvien liittämistä toisiinsa leik- 
kausvaiheessa. Myös äänen tallentaminen kannattaa tehdä huolelli- 
sesti, jotta se olisi käyttökelpoista julkaisussa. 

Kentälle menoa valmistellessaan tutkija joutuu ratkaisemaan lukui- 
sia asioita, jotka ohjaavat olennaisesti myöhempää kenttätyösken- 
telyä. Siksi tähän suunnitteluvaiheeseen kannattaa kiinnittää riittä- 
västi huomiota ja aloittaa se mahdollisimman varhain. Audiovisuaa- 
liseen kenttätyöskentelyyn olennaisesti liittyvää teknistä laitehallintaa 
ei käsitellä tässä tekstissä. Kentälle menossa olevan tutkijan suora- 
nainen velvollisuus on opetella käyttämään välineistöään ja ratko- 
maan niiden ongelmatilanteita jo etukäteen, ja kenttätutkijan olete- 
taan osaavan laitteidensa käytön kenttätyöskentelyn edellyttämällä 
tavalla. Laitteiden ominaisuuksien ja sujuvan laitetyöskentelyn opet- 
telu vaatii aikaa ja perehtymistä, eikä tätä kannata jättää viime tin- 
kaan. Audiovisuaalisen kenttätallentamisen kannalta on useimmi- 
ten välttämätöntä, että kentällä on mukana kannettava tietokone ja 
ulkoisia muisteja aineiston järjestämistä ja varmuuskopiointia varten. 
Mikäli kenttätyötä tehdään oman kulttuuriympäristön ulkopuolella, 
käytettävien laitteiden lataamiseen ja virransaannin varmistamiseen 
kannattaa kiinnittää erityistä huomiota jo suunnitteluvaiheessa. 

Ennen kentälle lähtöä tutkijan kannattaa ennakoida tulevia kuvaa- 
misen paikkoja, tilanteita, aiheita ja olosuhteita (valo, äänet, sää, tur- 
vallisuus). Samalla tutkijan tulee miettiä omaa tallentamisen strate- 
giaansa: esimerkiksi sitä, millaisia kuva-aiheita tavoitellaan, millaista 
kuvaestetiikkaa ja kuvaamisen tyyliä tavoitellaan, millaisia ääniympä- 
ristöjä halutaan tallentaa ja mitä sisältöteemoja tulisi dokumentoida. 
Näiden teemojen jäsentäminen auttaa tutkijaa paremmin ennakoi- 
maan niitä käytännöllisiä haasteita ja häiriötekijöitä, joita kentällä ai- 
na kohdataan. Samalla tarkentuvat kalustotarpeet. 

Kenttätyön valmisteluvaiheessa suunnitellaan tulevan työskentelyn 
käytännöt ja logistiikka: mitä laitteita pitää olla mukana, miten ne 
pakataan, miten varmistetaan kaluston ja henkilöiden turvallisuus, 
miten liikutaan eri paikkoihin, keitä tarvitaan avuksi ja miten ruo- 
kahuolto hoidetaan. Samalla suunnitellaan tallenteille tiedostonhal- 
lintamalli ja tiedostojen nimeämisen käytäntö, jotta tiedostot pysyvät 
järjestyksessä eivätkä eri laitteilla tallennetut aineistot mene sekaisin. 
Tutkijan kannattaa jo tässä vaiheessa miettiä aineiston päivittäisen 
kirjaamisen ja varmuuskopioinnin käytännöt. (Ks. lisää Tietoarkisto 
2015a.) Tallennetuista aiheista kannattaa tehdä muistiinpanoja tal- 
lentamisen yhteydessä, ja muodostuvasta aineistosta kannattaa koo- 
ta tietokanta, johon yksityiskohtia ja huomioita voi kirjata. Kamerat 
ja tallentimet tulee varmuuskopioida erillisiin muisteihin (mieluiten 
kaksi kopiota) päivän tallentamisen jälkeen, ja laitteiden muistikortit 
tulee alustaa (format, initialize) tilan vapauttamiseksi seuraavan päi- 
vän tallennusta varten — pelkkä tiedostojen poistaminen (delete) ei 
yleensä vapauta kaikkea muistikortin tilaa uuteen käyttöön, koska 
poistetut tiedostot varaavat muistia edelleen. Ennen kenttätyötä kan- 
nattaa myös miettiä ne tiedostoformaatit, joilla aiotaan työskennellä 
kenttätyön aikana ja myöhemmin. Useimmiten on perusteltua käyt- 
tää yleisimpiä tiedostomuotoja, joilla on laaja tuki myös tulevaisuu- 
dessa; myös arkistoinnissa edellytetään tiettyjä formaatteja (ks. lisää 
Tietoarkisto 2015b). 

Kentällä työskentelyä varten tutkijan kannattaa vielä kerrata kenttä- 
työhön liittyvät eettiset ohjeet (esim. TENK 2012; 2019) ja kiinnit- 
tää erityistä huomiota työskentelyn huomaamattomuuteen ja mah- 
dollisimman vähäisen häiriön aiheuttamiseen eri tilanteissa (do no 
harm). Täydellisesti tätä häiriötä ei sosiaalisissa tilanteissa voi kui- 

tenkaan välttää, ja siksi oman läsnäolon vaikutuksia havainnoituihin 
tilanteisiin kannattaa arvioida kriittisen reflektiivisesti koko kenttä- 
tutkimusprosessin ajan: vieras kyllä tunnistetaan ja hänen toimintan- 
sa huomataan, vaikka tämä kuinka yrittäisi sulautua ympäristöönsä ja 
vaikka kukaan ei asiaa hänelle erikseen ilmaisisi. Siksi tutkijan kan- 
nattaa työskennellä tallennustyössä avoimesti ja olla valmiina selvit- 
tämään työnsä tarkoitusta uteliaille kysyjille. Tutkijan työskentelylle 
ryhmän parissa tulee aina olla ryhmän hyväksyntä, ja tätä hyväksyn- 
tää tutkijan on aktiivisesti ylläpidettävä koko tutkimusprosessin ajan. 

Kenttätutkijan vastuullisuuteen liittyvät nykyisin keskeisesti ky- 
symykset tietosuojasta, aineistojen turvaamisesta ja arkistoinnista. 
Nämä asiat tutkija joutuu usein selvittämään aineistonhallintasuun- 
nitelmassa jo tutkimuslupaa hakiessaan ja osana työsuunnitelmaa. 
Aineistojen turvaamisen kunnollinen huomioiminen eri työvaiheissa 
vaikuttaa kenttätyöskentelyn ja myöhemmän tutkimusprosessin käy- 
tännölliseen etenemiseen monin tavoin. Millä tavoin aineiston luo- 
tettava suojaaminen toteutetaan kentällä ja sen jälkeen niin, etteivät 
ulkopuoliset pääse sisältöihin käsiksi? Kiinnostuneita voi olla viran- 
omaisista uteliaisiin naapureihin. Jokainen kenttätutkimustilanne on 
tässä suhteensa omanlaisensa, eikä yhtä toimintamallia voida sellai- 
senaan soveltaa kaikkialla. Tutkijan on siksi analysoitava aineistojen 
suojaamiseen liittyvät todelliset ja mahdolliset riskit mahdollisim- 
man monipuolisesti jo ennen kenttätutkimusvaihetta. Näkökohdat 
ovat ennen muuta käytännöllisiä. 


Tietolaatikko: Aineiston suojaaminen kentällä ja 
myöhemmin 


— Miten ja missä tallenteita säilytetään kenttätyötilanteiden aikana ja 
niiden ulkopuolella? 

- Miten (paperille/sähköisesti) ja millä kielellä kirjallisia muistiin- 
panoja ja kenttäpäiväkirjoja tehdään, ja miten niitä säilytetään tutki- 
muksen aikana (lukitus, kryptaus)? 

- Miten varmuuskopiointi tehdään, miten eri kopioita säilytetään ja 
onko pilvipalvelujen käyttö varmuuskopiointiin mahdollista tai sallit- 
tua? 

— Kenellä on kenttätutkimuksen aikana pääsy aineistoihin ja miten? 

— Miten aineistot tuodaan pois kentältä, ja miten tämä on huomioitu 
tutkimussuunnitelmassa ja tutkimusluvassa? Mitä riskejä tai rajoi- 
tuksia tähän voi liittyä, jos aineisto on arkaluontoista tai sitä voidaan 
käyttää jonkun vahingoittamiseksi? 

- Miten aineistoja säilytetään tutkimuksen aikana kenttätyön jälkeen? 

- Mitä aineistoille, mukaan lukien varmuuskopiot, tehdään tutkimuk- 
sen valmistumisen jälkeen? Jos ne arkistoidaan, mihin ja miten se 
tehdään? 

— Jos aineistot arkistoidaan, kenellä on pääsy niihin ja millä tavoin? 


Aineistojen suojaamista määrittävät myös monet säädökset ja ohjeet. 
Suomessa korkeakouluilla ja tutkimuslaitoksilla on omia ohjeistuksia 
piirissään toimiville tutkijoille. Lisäksi tutkimuseettiset ohjeet, yksi- 
tyisyyden suojaa koskeva kansallinen lainsäädäntö sekä Euroopan 
unionin henkilötietojen ja tekijänoikeuksien suojaamista koskevat di- 
rektiivit vuosilta 2018 ja 2019 vaikuttavat monin tavoin myös kenttä- 
tutkimuksen tietojenhallinnan tapoihin. Nämä käytännöt päivittyvät 
vaiheittain, kun direktiivejä siirretään kansallisiin lakeihin eri tahtiin 
eri valtioissa. Tutkimusaineistojen suojaamista koskevat lait ja sää- 
dökset kehittyvät nopeasti eri puolilla maailmaa, joten kenttätutkijan 
on aina varmistettava voimassa oleva lainsäädäntö kohdepaikassa en- 
nen kenttätutkimuksen käynnistymistä. 


Valokuvaaminen osana kenttätutkimusmenetelmiä 


Valokuvauskamera liitettiin kulttuurin kenttätutkijoiden, kuten var- 
haisten etnologien, antropologien, kielitieteilijöiden ja myös maan- 
tieteilijöiden, kenttätutkimusvälineistöön heti, kun laitteita tuli saata- 
ville 1840-luvun alusta lähtien. Esimerkiksi daguerrotypia-kameroita 
myytiin eri puolilla maailmaa 1800-luvun puolivälissä (vrt. Pinney 
1997, 17). 1800-luvun lopun ja seuraavan vuosisadan alun kuvaus- 
projekteilla oli useimmiten kolonialistinen luonne, sillä erityisesti 
eurooppalaiset keskusvallat järjestivät suuria kuvaushankkeita siir- 
tomaissaan. Niissä paikalliset asukkaat kuvattiin yhtenäisellä mene- 
telmällä ja usein alastomina vakiotaustaa vasten. Kuvista laadittiin 

kansoja esitteleviä kuvakirjoja, jotka levisivät suurina painoksina eu- 
rooppalaisiin koteihin ja rakensivat stereotyyppisiä käsityksiä kehitty- 
mättömistä ja alkeellisista siirtomaiden asukkaista perustellen samal- 
la eurooppalaisen siirtomaahallinnon tarpeellisuutta. (Esim. Edwards 
1990; 1992; Pinney 2011; Pinney & Peterson 2003.) Kamera on toimi- 
nut 1800-luvulta alkaen kolonialismin välineenä, ja kaikuja tällaisesta 
lähestymistavasta kuvattuihin kulttuureihin voidaan suomalaisessa 
tutkimuksessa havaita esimerkiksi saamelaisista tai karjalaisista ra- 
kennetuissa historiallisissa kuva-aineistoissa (ks. esim. Lehtola 2018). 
Tämä kolonialistinen katse heijastuu vieraita kulttuureita koskeviin 
kaavamaisiin käsityksiin myös nykyaikana. Tutkijan on siksi syytä ar- 
vioida kriittisesti tämän perinnön vaikutusta itseensä ja omaan ta- 
paansa katsoa kohteita etenkin silloin, kun tehdään visuaalista tallen- 
nusta. Vaarana on vanhojen asenteiden tiedostamaton uusintaminen 
omassa aineistossa. 

Kameran käyttö systemaattisena antropologien tutkimusvälinee- 
nä kehittyi merkittävästi ja sai selkeän metodisen suunnan Gregory 
Batesonin ja Margaret Meadin maineikkaassa Bali-tutkimuksessa 
(Bateson & Mead 1942). Siinä tutkijat kuvasivat valokuva- ja kaita- 
filmikameroiden avulla systemaattisesti balilaisten eleitä, ilmeitä, 
asentoja ja tilasuhteita pyrkimyksenään analysoida balilaisen kulttuu- 
rin luonnetta. Tutkimushankkeen tuloksena syntyi laaja kuva-aineis- 
to, tutkimusjulkaisuja sekä lukuisia antropologisia tutkimuselokuvia. 
Batesonin ja Meadin esimerkki rohkaisi kulttuurintutkijoita hyödyn- 
tämään kuvallisia tallennusmenetelmiä, ja etenkin Yhdysvalloissa ka- 
meran käyttö kenttätutkimuksessa yleistyi ja monipuolistui. Osaltaan 
tähän vaikutti myös Yhdysvaltain maataloushallinnon (Farm Security 
Administration, FSA) 1930-luvulla toteuttama laaja yhteiskunnalli- 
sen dokumenttivalokuvauksen hanke, jossa toimivat useat aikakau- 
den johtavat dokumenttivalokuvaajat (esim. Newbury 1996). 

Kameran käytön kenttämetodiikka alkoi jäsentyä kulttuuritieteis- 
sä etenkin John (ja Malcolm) Collierin vaikutusvaltaisen oppikirjan 
Visual Anthropology myötä (Collier 1967; Collier & Collier 1986). 
Teoksessa annetaan yksityiskohtaisia ja käytännöllisiä ohjeita syste- 
maattiseen kameratyöskentelyyn kulttuurien kenttätutkimuksen eri 
vaiheissa. Nykytutkijalle teosta sävyttää lähes positivistinen usko sys- 
temaattisen kuvaustyöskentelyn tarjoamiin mahdollisuuksiin tut- 

kimusmenetelmänä, mutta teos on monipuolisesti käyttökelpoinen 
perusteos myös nykytutkimuksen menetelmälliseksi taustaksi. Teok- 
sen tarjoamien ohjeiden avulla tutkija oppii systemaattiseen työsken- 
telyyn ja järjestelmällisten havaintojen tekemiseen kameran avulla, 
kuva-aineiston järjestämisen ja analyysin menetelmiin sekä julkai- 
sujen suunnitteluun. Teos on hyödyllinen myös videota kuvaaville 
tutkijoille. 

Nykyään audiovisuaalisen tallentamisen teknologia on kehitty- 
nyttä ja valokuvauslaitteissa on siirrytty digitaaliseen teknologiaan. 
Laitteiden koko ei enää ole verrannollinen tekniseen laatuun, jolloin 
pienikokoisillakin laitteilla, kuten älypuhelinten kameroilla, saadaan 
aikaan julkaisuihin kelpaavaa laatua. Tämä digitaalinen kehitys on 
muuttanut lyhyessä ajassa keskeisesti audiovisuaalista kenttätallen- 
nusta, jota voidaan nyt tehdä älypuhelimilla, taskuun mahtuvilla tal- 
lentimilla, kohteisiin kiinnitettävillä toimintakameroilla, langatto- 
mien mikrofonien avulla sekä muita uusia teknisiä mahdollisuuksia 
hyödyntäen. Enää ei tarvita suurta kuvausryhmää, raskaita ja kömpe- 
löitä kuvauslaitteita, painavia nauhureita ja muuta välineistöä, kuten 
vielä muutama vuosikymmen sitten. Nyt riittää useimmiten, että tut- 
kijalla on kentällä jokin taskuun mahtuva laite tallentamista varten. 
Pienentyneellä laitteistolla on merkittävä vaikutus tallennettavaan ai- 
heeseen ja ihmisten käyttäytymiseen tutkimustilanteissa, kun tutki- 
jan tallennustyö tapahtuu huomaamattomasti eikä ohjaa koko tilan- 
teen dynamiikkaa. 

Valokuvauslaitteistoa kenttätutkimukseen suunniteltaessa on en- 
simmäiseksi ratkaistava kuvien tuleva käyttö: jäävätkö kuvat tausta- 
aineistoksi vai julkaistaanko niitä — ja missä kanavissa julkaistaan. Jos 
tavoitellaan näyttelyyn ja laadukkaisiin painotöihin sopivia kuvia, olisi 
suositeltavaa käyttää riittävän laadukkaita DSLR-tyypin (digital single 
lens reflex) järjestelmäkameroita ja tasokasta optiikkaa tai vaihto- 
ehtoisesti peilittömiä järjestelmäkameroita, jotka ovat viime vuosina 
nousseet kilpailemaan DSLR-kameroiden kanssa. Tällöin tärkeää on 
tallentaa kuvat pakkaamattomassa RAW-muodossa, jolloin kuvien jäl- 
kikäsittely helpottuu. Kolmijalkajalusta (tripodi) ja etenkin yksijalka- 
jalusta (monopodi) ovat hyödyllisiä monissa kuvaamisen erikois- 
tilanteissa ja hämärässä kuvatessa, joten ne kannattaa olla kentällä 
mukana. 

Mikäli kuvia ei ole tarkoitus julkaista missään vaiheessa tutkimuk- 
sen aikana tai sen jälkeen, voidaan laitteiden teknisestä laadusta tin- 
kiä ja käyttää kuvaamiseen esimerkiksi taskukokoista kompaktika- 
meraa tai puhelinkameraa. Jälkimmäinen on melko universaalisti 
läsnä eri yhteisöissä, eikä puhelimella kuvaamiseen enää kiinnitetä 
huomiota samalla tavoin kuin vaikka DSLR-kameroilla kuvattaessa. 
Nykyisten puhelinkameroiden laatu yltää varsin pitkälle eri käyttö- 
tarkoituksissa. Niillä voi kuvata myös videota sekä äänittää. Monissa 
laitteissa on kehittyneitä aputoimintoja esimerkiksi aikasarjakuvauk- 
seen (time lapse) tai HDR-kuvaukseen (high dynamic range), ja puhe- 
limiin voidaan liittää myös ulkoista optiikkaa, mikrofoneja ja erilaisia 
gimbal-jalustoja. Puhelinta kenttätallennuksen välineenä käytettäessä 
haasteiksi nousevat kuitenkin muistitilan täyttyminen, virrankulu- 
tus ja laitteen käyttö muihin samanaikaisiin tarkoituksiin. Siksi pu- 
helin ei sovellu mitenkään erinomaisesti ainoaksi tallennuslaitteeksi 
systemaattisessa kenttätyöskentelyssä. Sen sijaan puhelimen kamera 
voi täydentää merkittävästi erillisellä järjestelmä- tai videokameralla 
työskentelevän kuvaajan kuvaus- ja tallennusmahdollisuuksia tilan- 
teissa, joissa raskaampaa kalustoa ei ehdi tai voi käyttää. 

Olipa kuvaamiseen käytettävä laite mikä hyvänsä, kenttätutkijan 
kannattaa aina pyrkiä kuvaamaan mahdollisimman korkearesoluu- 
tioisia valokuvia pakkaamattomassa RAW-muodossa, koska tällöin 
käytön ja hyödynnettävyyden mahdollisuudet ovat laajimmat. Kuvia 
voi myöhemmin pienentää ja tallentaa eri formaatteihin ja eri käyttö- 
tarkoituksiin, mutta resoluution aito lisääminen ei jälkeenpäin onnis- 
tu ainakaan helposti — pakattaessa hävitetään osa kuvatiedoston in- 
formaatiosta. Pakkaamattomat kuvat vievät enemmän tilaa muistista 
kuin pakatut kuvat, ja siksi kenttätutkijan on varmistettava muistien 
riittävyys. Video vie kuitenkin muistitilaa moninkertaisesti valoku- 
viin verrattuna, joten valokuvaajalle nykyisten muistikorttien tarjoa- 
ma tila riittää useimmiten varsin hyvin. Kamerat toimivat luotetta- 
vimmin ja kuvaaminen onnistuu erikoistilanteissakin, kun kamerassa 
on lukunopeudeltaan riittävän tehokas muistikortti. 

Kun luvat ovat kunnossa ja kuvattavat henkilöt tietävät olevansa 
kuvattavina, tutkijan kannattaa kentällä kuvatessaan tehdä muistiin- 
panoja kuvaamistaan aiheista ja kirjoittaa esimerkiksi talteen kuvissa 
esiintyvien henkilöiden nimet tai muita kuvia taustoittavia yksityis- 

kohtia. Muodostuva kuva-aineisto kannattaa lisätä johonkin kuva- 
aineistojen hallintaan tarkoitettuun ohjelmistoon, jonka avulla kuviin 
voidaan lisätä avainsanoja sekä muuta aineiston luokittelu- ja koo- 
daustietoa (metadata) myöhemmän analyysivaiheen helpottamiseksi. 
Avainsanojen käytössä tulee olla järjestelmällinen, jotta aineiston 
koodaus pysyy yhtenäisenä. 

Valokuvaamalla työskentelevän kulttuurien kenttätutkijan kan- 
nattaa tunnistaa omassa kenttätyöskentelyssä se jännite, joka syn- 
tyy kuvaamisen ja ”pelkän havainnoinnin” välille. Kameran kanssa 
liikkuvaa kuvaajaa ei haluta häiritä ja häneen pidetään ehkä muu- 
tenkin etäisyyttä — ettei vahingossa päädytä kuvauksen kohteeksi. 
Tällaisessa tilanteessa kuvat ehkä onnistuvat teknisesti, mutta tutki- 
jan suhde ryhmään voi jäädä etäiseksi eikä yhteyttä tutkittaviin pää- 
se syntymään. Tämän vuoksi kuvaajan voi olla viisasta pitää kame- 
ra kenttätyön alkuvaiheissa kokonaan piilossa tai sitten kuvailla vain 
”turvallisia” aiheita, kuten yleiskuvia ja maisemaa etäällä ihmisistä 
(ks. Poignant & Poignant 1996). Myöhemmästä kuvaussuunnitelmas- 
ta tulee kertoa tutkittaville etukäteen, mutta toisinaan kamera kan- 
nattaa ottaa mukaan sosiaalisiin tilanteisiin vasta, kun tutkittavien 
kanssa on alkanut muodostua luottamussuhteita ja kun ryhmä on 
tottunut vieraan tutkijan arkiseen läsnäoloon. 

Kameratietoisuus vaikuttaa kaikenlaiseen ihmisten kuvaamiseen. 
On tavallista, että sosiaaliset tilanteet jäykistyvät, kun kamera tulee 
näkyviin. Tähän kiinnitti huomiota jo Gregory Bateson Bali-tutki- 
muksen yhteydessä ja neuvoi ratkaisemaan kameratietoisuuden on- 
gelman erityisesti keskeytymättömällä kuvaamisella ja kameran jat- 
kuvalla läsnäololla kaikissa tilanteissa, joihin tutkijat osallistuivat 
(Bateson & Mead 1942, 49-50). Ohjeeseen kannattaa suhtautua varo- 
vasti, sillä jatkuva kuvaaminen häiritsee ja muuttaa sosiaalisia tilan- 
teita monin tavoin. Tutkijan kannattaa rajata kuvaaminen oman ku- 
vaussuunnitelmansa mukaisiin teemoihin ja tilanteisiin häiriöiden 
minimoimiseksi: ”kärpäsenä katossa? on käyttökelpoinen ohje ken- 
tällä kuvaamiseen. 

Kameratietoisuus on useimmiten voimakkaimmillaan kuvaamisen 
(tai kameran tilanteeseen ilmaantumisen) alussa, ja useimmat ihmi- 
set tottuvat nopeasti kameran läsnäoloon eivätkä anna sen vaikuttaa 
käyttäytymiseensä kovinkaan kauan. Kenttäkuvaaja tarvitsee aikaa 

kuvaustilanteiden rauhoittamiseen, eikä tilanteisiin aina kannata 
mennä kamera edellä. (MacDougall 2019, 7-14.) Sen sijaan tutkijan 
kannattaa ensin varmistaa oman läsnäolonsa paikallinen hyväksyntä 
sekä havainnoida kuvaamiseen vaikuttavia olosuhteita mahdollisim- 
man monipuolisesti: "Onko tilanteessa ihmisiä, jotka eivät halua pää- 
tyä tutkijan kuviin tai jotka suhtautuvat kuvaamiseen kielteisesti?” 
”Missä paikoissa voi ja ei voi kuvata?” ”Millaisia kuvia tilanteesta voi- 
daan ja halutaan ottaa (kuvaussuunnitelma)?” 

Suomessa julkisilla paikoilla tapahtuman kuvaaminen on lähtö- 
kohtaisesti aina sallittua, mutta tilanne vaihtelee eri valtioissa, joten 
tutkijan kannattaa selvittää paikalliset säädökset hyvissä ajoin. Sen 
ohella, mitä paikalliset määräykset ohjeistavat julkisilla paikoilla ku- 
vaamisesta, kulttuurintutkijan on syytä kiinnittää erityistä huomiota 
tilanteessa olevien ihmisten asennoitumiseen ja sosiaalisen tilanteen 
kulloiseenkin erityisluonteeseen. Kameran tai muiden tallennusväli- 
neiden ilmaantuminen ”väärällä hetkellä” voi aiheuttaa tilanteen dy- 
namiikkaan yllättäviä, tutkijan kannalta enimmäkseen kielteisiä, seu- 
rauksia. 

Kentällä kuvattuja valokuvia voidaan käyttää tekstimuotoisen tut- 
kimuksen kuvituskuvina ilman itsenäistä informaatioarvoa analyysis- 
sä. Kuitenkin tällaiset aineistot mahdollistavat lukuisia analyysimah- 
dollisuuksia osana tutkimusta. Kuvat voidaan luokitella temaattisesti 
yhteydessä tutkittuihin teemoihin, ja niiden avulla voidaan esimer- 
kiksi ristiinvalottaa, verifioida tai falsifioida muussa tutkimusaineis- 
tossa, esimerkiksi haastatteluissa, esitettyjä tietoja. Kuvilla voidaan 
dokumentoida ja visualisoida niitä yksityiskohtia, jotka esiintyvät 
muualla aineistossa. Kuvat tarjoavat tässä mahdollisuuden syventää 
analyysiä esimerkiksi tilankäytön, käytettyjen työmenetelmien tai 
laitteiden ominaisuuksiin pureutuvien yksityiskohtien erittelyn avul- 
la. (Ks. Margolis & Pauwels 2011.) Kuva-aineisto tarjoaa monia mah- 
dollisuuksia aineiston eri osien kriittisen vertailun syventämiseksi 
(triangulaatio). Määrällisessä kuva-aineiston analyysissä (esim. Seppä 
2012; Seppänen 2006) kuva-aineistosta etsitään tiettyjä aiheita, joiden 
esiintymistä ja keskinäisiä suhteita voidaan vertailla määrällisesti. 
Kuva-aineistoa voidaan myös eritellä semioottisesti ja tunnistaa sieltä 
erilaisia merkkejä, niiden keskinäisiä visuaalisia järjestyksiä ja suhtei- 
ta sosiaalisiin käytäntöihin kuvien dokumentoimissa tilanteissa. 

Tutkijan kannattaa hyödyntää kuvaamaansa aineistoa kenttätutki- 
muksen jatkovaiheissa. Jos haastatteleminen kuuluu tutkijan tiedon- 
keruumenetelmiin, vakiintunut käytäntö on hyödyntää valokuvia 
haastattelujen yhteydessä esittämällä niitä haastateltavalle ja pyytä- 
mällä tätä kertomaan kuviin liittyvistä asioista. Menetelmää käyte- 
tään yleisesti esimerkiksi historiallisten kuva-aineistojen taustoitta- 
misessa, mutta se on monipuolisesti käyttökelpoinen kulttuurin 
kenttätutkimuksissa yleisesti. Valokuvat ovat hyödyllisiä varsinkin 
tilanteissa, joissa haastattelija ei tunne haastateltavaa entuudestaan 
ja haastattelun aluksi täytyy luoda luottamussuhde osallisten välille. 
Tässä tehtävässä kuvista on usein apua: kun huomio kiinnittyy ku- 
viin ja niiden aiheisiin, huomio siirtyy pois haastattelijan persoonas- 
ta ja haastateltava usein rentoutuu, koska keskustelussa liikutaan ku- 
vien esittämissä ja haastateltavasta etäännytetyissä aiheissa. Kuvat 
tarjoavat myös keinoja syventää haastateltavan puhetta, koska niiden 
avulla puhe kytkeytyy täsmällisiin ja kuvien dokumentoimiin yksi- 
tyiskohtiin. (Collier & Collier 1990; Pink 2001; Stark 2000.) 

Eduistaan huolimatta kuvien käytössä haastattelujen apuna on 
myös haasteita. Usein haastateltavan reaktio kuviin on jotakin muu- 
ta kuin sanoja, jolloin tutkijan tulisi kyetä havainnoimaan myös ei- 
kielellistettyjä reaktioita, kuten eleitä, ilmeitä ja kehon asentoja — ja 
tehdä niistä muistiinpanoja. Toisinaan reaktiot kuviin voivat tulla vas- 
ta haastattelutilanteen päättymisen jälkeen päivien tai viikkojenkin 
kuluttua, joten kenttätutkimusta jatkavan tutkijan kannattaa tilaisuu- 
den tullen palata näihin katselutilanteisiin keskusteluissa uudelleen 
ja kysyä kuvien esiin nostamista asioista vielä lisää. (Ks. Kupiainen 
2017b.) 


Videon kuvaaminen kenttätyössä 


Etnografista elokuvaa tekevillä tutkijoilla oli toisen maailmansodan 
jälkeisinä vuosikymmeninä pitkään ohjeena kuvata ”kokonaisia var- 
taloita kokonaisissa vuorovaikutustilanteissa ja kokonaisia ihmisiä 
kokonaisissa toimissa”, kuten Karl Heider (2006) asian muotoili. Ohje 
on edelleen hyödyllinen, kun kuvataan aineistoa erityisesti tutkimus- 
analyysiä varten. Ohjeen mukaisesti kuvattu ja riittävän pitkä tallen- 

ne mahdollistaa tilanteen monipuolisen erittelyn, kun tapahtuman 
eri vaiheet voidaan nähdä katkeamattomana kokonaisuutena. Tutki- 
jan ei pidä kuitenkaan tuudittautua ajatukseen, että tällainen tallenne 
kattaisi kaiken olennaisen tapahtumatilanteesta. Aina kun jotakin ra- 
jataan mukaan kuvaan, jotakin rajataan kuvan ulkopuolelle. Kamera 
kuvaa aina ainoastaan rajallista näkymää johonkin tiettyyn suuntaan, 
mutta sosiaalisen tilanteen dynamiikka mahtuu harvoin täydellisesti 
tähän kameran tallentamaan näkymään. Asioita tapahtuu yleensä ai- 
na samanaikaisesti eri suunnilla, ja yhteen kuvauskulmaan jumitta- 
minen rajoittaa tallentuvien havaintojen määrää. Jo Gregory Bateson 
kuvasi Bali-tutkimuksessa kahdella samanaikaisella kameralla: kaita- 
filmikamera kuvasi jalustalta samalla, kun Bateson liikkui valo- 
kuvauskameran kanssa kuvaten filmikameran ulottumattomiin jääviä 
samanaikaisia aiheita (Bateson & Mead 1977, 80). 

Nykyään kaikenlainen videokuvaaminen ja aineiston käsittely ta- 
pahtuu digitaalisilla laitteilla, mutta taustalla on varhaisempi, erilaisia 
filmimateriaaleja käyttänyt elokuvateknologia ja magneettinauhoja 
hyödyntänyt, erityisesti televisioon tarkoitettujen videoiden teknolo- 
gia. Vaikka kulttuurin kenttätutkijalle voi kentällä tai arkistoissa tulla 
vastaan näitä digitaalista teknologiaa edeltäneitä aineistoja, niihin ei 
tässä luvussa keskitytä sen enempää. Joitakin eroja ja yhtäläisyyksiä 
digitaalisen videon ja aiempien teknologioiden välillä on kuitenkin 
syytä tuoda esiin. Kuten todettua, digitaaliset laitteet ovat usein pie- 
niä, tehokkaita ja huomaamattomia vanhempaan teknologiaan ver- 
rattuna. Verkossa tapahtuvan julkaisemisen kehittymisen myötä digi- 
taalisille videoesityksille on ilmaantunut myös uusia julkaisukanavia 
ja formaatteja. Kuitenkin videoiden sisältöjen esittämisen peruskäy- 
tännöt ja vakiintuneet kerronnan mallit, formaatit ja genret ohjaa- 
vat digitaalisen videon kenttää varsin samalla tavoin kuin aiempien 
teknologioiden tuottamia esityksiä. Tämän sisältöjen tekemiseen 
käytetyn teknologian tulisi lopulta jäädä toissijaiseksi lopputulosten 
tarkastelussa. Usein vaaditaan harjaantunutta silmää erottamaan 
vaikkapa filmille, magneettinauhalle tai muistikortille kuvattu sisältö 
toisistaan, jos tallentamiseen on käytetty laadukasta kalustoa. 

Digitaalisten videoiden kuvaaminen on nykyisin lähes koko maa- 
pallon väestön ulottuvilla mobiiliteknologian ja videokuvaamiseen 
soveltuvien puhelinten maailmanlaajuisen levinneisyyden myötä. 

Vaikka ihan jokaisella ei tällaista laitetta olisi, jostakin lähipiiristä 
sellainen yleensä löytyy. Kulttuurien tutkimukselle tässä on valtava 
ja lähestulkoon hyödyntämätön potentiaali: kulttuurin kenttätallen- 
nusta voi tehdä melkein kuka tahansa ja tilanteissa, joihin ulkopuo- 
lisilla tutkijoilla ei ole pääsyä. Oma kysymyksensä on sitten se, mi- 
ten tällainen tallentaminen on järjestetty, mihin aineistot karttuvat 
ja mitä niillä tehdään. Teknologioiden leviäminen tarkoittaa myös 
ammattilaisten mediatoimijoiden, omasta kulttuuriryhmästä nouse- 
vien dokumentaristien ja elokuvantekijöiden, omien mediatuotanto- 
jen ja myös omien mediakanavien ilmaantumista sinne, missä niitä ei 
aiemmin ole ollut (ks. lisää Ginsburg 2011; Ginsburg ym. 2002; Ku- 
piainen 2017a). Kulttuuristen ilmiöiden dokumentointiin tarvitaan 
yhä harvemmin ulkopuolisia tutkijoita, koska paikalliset asukkaat ky- 
kenevät tällaiseen itsekin. Siksi videota kuvaavan kenttätutkijan tulee 
miettiä huolellisesti omat näkökulmansa kuvaamiseen sekä se, miten 
toteutettava kenttätutkimus voisi edistää tällaisia ryhmien omaehtoi- 
sia mediatavoitteita. Tutkija voi esimerkiksi kenttätyön aikana opet- 
taa ryhmän jäseniä laitteiden käyttöön, kuvaamiseen, videotuotan- 
non työnkulkuun ja muihin tarvittaviin taitoihin, jolloin tapahtuu 
osaamisen siirtoa myös tutkittavien suuntaan eikä vain tiedonkeruu- 
ta tutkittavilta tutkijalle. Tällainen vastavuoroisuus otetaan useim- 
miten kiitollisesti vastaan, ja samalla tutkijan sosiaalinen hyväksyntä 
tutkittavien parissa syvenee. 

Digitaalista videota voidaan nykyisin kuvata laajalla kirjolla eri- 
laisia ja eri tasoisia kuvauslaitteita, joita löytyy edullisimmista puhe- 
linkameroista ammattilaisten elokuvatuotantojen käyttämiin järei- 
siin 4K- ja 8K-kameroihin. Lisäksi löytyy erikoistarkoituksiin sopivia 
kuvauslaitteita: suurnopeuskameroita, toimintakameroita, kauko- 
ohjattaviin lennokkeihin (drone) kiinnitettäviä kameroita, mini- 
kokoisia langattomia kameroita, 360-asteen kameroita sekä monia 
muita kuvaamiseen soveltuvia laitteita. Kulttuurien kenttätutkijan on 
syytä asennoitua tällaisiin teknisiin mahdollisuuksiin kriittisesti ja 
miettiä huolellisesti oman kenttätallennuksen todellisia tarpeita sekä 
omaa kykyä käsitellä näitä laitteita tutkimustilanteissa. 

Erikoisille kuvauslaitteille on harvoin tarvetta, mikäli kuvattua ai- 
neistoa ei ole aikomusta julkaista vaan aineistoja käytetään ainoastaan 
tutkimusanalyysiin. Tällöin riittää millä tahansa laitteella kuvattu 

video, jonka tekninen laatu riittää siihen, että yksityiskohdista saa- 
daan riittävästi selvää tutkimuksen tarpeiden kannalta. Käytännössä 
tämä tarkoittaa sitä, että kuvataan täysteräväpiirtolaadulla (fullHD, 
1080p), jonka tekninen laatu riittää useimpiin käyttötarkoituksiin 
— vaikka tekninen kehitys meneekin eteenpäin ja yhä suuriresoluu- 
tioisempia kuvausmahdollisuuksia, kuten 4K-laatu, ilmaantuu yhä 
useampiin kameroihin, myös puhelinkameroihin. Resoluution kas- 
vattaminen usein moninkertaistaa muistien ja editointilaitteiden suo- 
rituskykyvaatimukset, ja tutkijan kannattaa harkita kriittisesti hyö- 
tyjä ja kustannuksia ennen kuin esimerkiksi investoi 4K-videon 
vaatimaan laitteistoon. Kenttätutkimuksen kuvaaminen on lähtökoh- 
taisesti tilanteen dokumentaatiota eikä tilanteen visualisointia. Jäl- 
kimmäinen näkökulma alkaa korostua, jos tavoitteena on julkaisu, 
esimerkiksi dokumenttielokuva. 

Julkaisuihin riittävää teknistä laatua voidaan kuvata laadukkailla 
puhelinkameroilla, mutta useimmiten puhelinkamera kannattaa pi- 
tää varajärjestelmänä varsinaisen kuvauskaluston rinnalla ja kuvata 
videot siihen puhelinkameraa monipuolisemmin soveltuvilla laitteil- 
la. Tähän on lukuisia mahdollisuuksia. Jos aineisto koostuu ainoas- 
taan videokuvasta, kuvaamiseen voidaan käyttää digitaalisia video- 
kameroita, joiden laatu- ja hintavalikoima on laaja ja laitteiden koko- 
kin vaihtelee huomattavasti. Aineiston käyttötarkoitus ohjaa laite- 
valintaa yhtä lailla kuin niiden soveltuvuus juuri kyseisiin kenttä- 
olosuhteisiin. Mikäli tutkija kuvaa sekä videoita että valokuvia, 
käyttökelpoinen vaihtoehto on peilitön tai DSLR-järjestelmäkamera, 
johon voi vaihtaa erilaisia linssejä kuvaustarpeen mukaan. Tällöin on 
välttämätöntä käyttää kirjoitusnopeudeltaan mahdollisimman no- 
peita muistikortteja, jotka ovat edellytys sujuvaan videokuvaamiseen 
näillä kameroilla. 

Kun tutkija kuvaa videota kentällä ilman aikomusta julkaista ai- 
neistoa, tärkeintä on sisältö eivätkä niinkään kuvan esteettis-tekniset 
laatuominaisuudet, kuten kuvarajaus, tarkkuusalueen huolellinen 
kohdistus, tasapainoinen valotus, sommittelu tai muut vastaavat sei- 
kat. Näiden osalta voidaan ajatella, että "riittävän hyvä” riittää, mutta 
täydellisyyttä ei tarvitse tavoitella; olennaista on, etteivät tekniset 
seikat ole sillä tavalla pielessä, että sisällöstä ei saa selvää. Kuvaajan 
ei siis tarvitse olla koulutettu ammattikuvaaja kuvatakseen kenttä- 

videoita. Jos aiempaa kuvauskokemusta ennen kenttätyötä ei ole, tut- 
kijan kannattaa harjoitella videokuvaamista monipuolisesti erilaisissa 
tilanteissa ja olosuhteissa. 

Videon kuvaamisessa kannattaa pääsääntöisesti käyttää jalustaa 
(kolmijalka, tripodi), ja käsivaralta kuvaamista kannattaa harjoitel- 
la ennen kentälle menoa. Todennäköisesti kentällä joudutaan kuvaa- 
maan monilla eri tekniikoilla. Käsivaralta kuvaaminen mahdollistaa 
kohteiden lähestymisen ja liikkuvan tilanteen tallentamisen tavalla, 
joka ei jalustalta onnistu. Kenttätilanteissa erityisen käyttökelpoinen 
kolmijalkajalustan ja käsivaralta kuvaamisen välimuoto on monopo- 
din käyttäminen. Teleskooppivartista monopodia voidaan nopeasti 
säätää eri tilanteissa tarjoutuviin tukipisteisiin sopivaksi, ja varresta 
saadaan kuvaamiseen lisävakautta käsivaraan verrattuna. Monopo- 
din päässä oleva kamera (tai gimbaliin kiinnitetty puhelinkamera) 
on myös helppo nostaa varresta esimerkiksi yleisöjoukon yläpuolel- 
le, jolloin pääsee kuvaamaan ihmisjoukon edessä olevia mutta taakse 
näkymättömiä kohteita. Erilaisille kameroille on myös olemassa mui- 
ta tuki- ja ripustusjärjestelmiä, joita voidaan tarvittaessa hyödyntää 
kuvaustilanteissa. Kenttätutkijalla on näiden järjestelmien käyttöön 
harvoin tutkimusperustaista tarvetta, eivätkä monimutkaiset järjes- 
telmät useimmiten sovi yksin työskentelevän kenttätutkijan laiteva- 
likoimaan. 

Kun tutkija kuvaa kentällä videota yksin, hänen kykynsä moniin 
samanaikaisiin toimiin on varsin rajoittunut ja päähuomio on kuvas- 
sa, jota tallennetaan. Tätä huomiota tulisi kuitenkin kyetä jakamaan 
muuhunkin: yhtäältä sosiaalisen tilanteen seuraamiseen ja toisaalta 
äänen tallentamiseen riittävän laadukkaasti, jotta se olisi käyttökel- 
poista analyysin tai muun käytön, kuten julkaisujen, kannalta. Tähän 
eivät lähtökohtaisesti riitä laitteiden omat runkoon sijoitetut mikro- 
fonit, vaan ääni tulisi tallentaa ulkoisen, aiottuun äänitystarkoituk- 
seen sopivan mikrofonin avulla. Tavallisin keino on ulkoisten mi- 
krofonien kytkeminen kameran äänisisäänmenoon ja näiden mikro- 
fonien sijoittelu äänityksen kannalta järkeviin (ja häiritsemättömiin) 
paikkoihin lähelle tavoiteltavia äänilähteitä. Videohaastatteluja teke- 
vän tutkijan kannattaa harkita langattoman rintanappimikrofonijar- 
jestelmän (lavalierimikrofoni) käyttöä kameraan kytkettynä. Tällaiset 
laitteet mahdollistavat osallisten joustavan liikkumisen eivätkä tunnu 

käytössä häiritseviltä tai näy ikävästi kuvassa keskellä haastateltavan 
kasvoja. Kameraan kytkettyjen ulkoisten mikrofonien sijaan tai rin- 
nalla voidaan käyttää lisäksi erillisiä äänentallentimia ja lisämikro- 
foneja, joilla ääntä voidaan tallentaa laadukkaasti. Jos ääntä ei tallen- 
neta samaan kameran tiedostoon kuvan kanssa, erilliseen laitteeseen 
tallennetut äänitiedostot joudutaan myöhemmin synkronoimaan ku- 
van kanssa editointivaiheessa. Tutkijan tulee seurata tallennettavan 
äänen laatua kuulokkeilla koko äänitystilanteen läpi varmistuakseen 
äänentallennuksen onnistumisesta. 

Mikäli kuvattavasta tutkimusaineistosta ollaan koostamassa jul- 
kaisua, kuten dokumenttielokuvaa tai muuta esitysaineistoa, kaikkiin 
tallentamisen teknisiin ulottuvuuksiin laitteista työnkulkuun tulee 
kiinnittää erityistä huomiota julkaisun näkökulmasta (esim. Aalto- 
nen 2011). Laitteiden on yllettävä tavoiteltuun laatuun, äänen tallen- 
taminen on tehtävä huolellisesti, kuva-aineiston tulisi olla teknisesti 
laadukasta ja sommittelujen sekä kuva- ja kuvauskulmien vaihtelevia, 
”elokuvallisia”. Lisäksi yleensä tarvitaan monipuolisia kuvituskuvia, 
joita voidaan leikata osaksi kuvakerrontaa. Ylipäätään kuvien esteet- 
tiseen ja tyylilliseen suunnitteluun tulee kiinnittää erityistä huomiota. 
Edellytettävä laatutaso saattaa myös tarkoittaa kohteiden valaisemis- 
ta tai muita sosiaalisten tilanteiden luonnolliseen kulkuun puuttuvia 
toimia, ja tutkija saattaa tarvita aputyövoimaa tai tallentamiseen kes- 
kittyviä ammattilaisia näiden järjestelyjen toteuttamiseen. Tällaises- 
sa tuotannon ammattilaistamisessa ei oikeastaan ole mitään ylärajaa, 
eikä aihetta siksi käsitellä tässä tämän enempää. 

Olipa tavoitteena julkaisu tai tutkimuskäyttö, videoaineisto tulee 
järjestää kuvaamisen jälkeen ja tallenteista tulee laatia sisältökuvauk- 
set riittävän tarkasti, jotta kuvauksia voidaan käyttää osana teksti- 
muotoista analyysiä ja jotta tallenteilta löytyvät halutut jaksot helposti 
sisältökuvausten perusteella. Haastattelut ja dialogit kannattaa kir- 
joittaa kokonaan tekstiksi, jolloin niiden yksityiskohdat saadaan mu- 
kaan analyysiin. Tämä helpottaa merkittävästi koostamisvaihetta, jos 
videoista koostetaan julkaisua tai jos analyysissä halutaan varmistaa 
sanotun tarkka muoto. Näin videotallenteet saadaan yhdenmukai- 
seen muotoon muun tutkimusaineiston kanssa ja analyysi helpottuu. 
Videotallenteet sisältävät runsaasti muutakin kuin niistä tekstualisoi- 
tua sisältöä, ja niitä voidaan käyttää muussakin kuin tekstilähtöises- 

sä analyysissä. Kuvista voidaan havainnoida melkeinpä mitä tahansa 
niissä olevaa tai niistä puuttuvaa. Useimmiten tutkijaa kiinnostavat 
vaikkapa tilankäyttö, visuaaliset ja sosiaaliset järjestykset, kehon mik- 
roviestintä, henkilöidenväliset suhteet, ihmisten ja esineiden suhteet 
tai jokin muu kuviin tallentunut sosiaalisen todellisuuden ulottu- 
vuus, jonka havainnointi videokuvasta onnistuu helposti, vaikka ha- 
vainnon sanallistaminen olisi hankalaa. Liikkeen tallentaminen pal- 
jastaa kohteiden toiminnan ja tilanteen dynamiikan tavoilla, johon 
esimerkiksi valokuva ei pysähtyneen luonteensa vuoksi pysty. 
Audiovisuaalisten kenttätallenteiden arvo dokumentteina kasvaa 
ajan myötä, ja tallenteilla voi olla erityistä dokumenttiarvoa kuvatuil- 
le ryhmille, joista ne kertovat. Tutkijan kannattaa siksi pohtia keinoja 
ja mahdollisuuksia antaa tutkitulle ryhmälle kopioita syntyneistä tal- 
lenteista. Aina tämä ei ole tutkimusaiheen arkaluontoisuuden tai jon- 
kin muun syyn vuoksi mahdollista, eikä aina ole osoitettavissa paik- 
kaa, jonne kopiot voisi tallettaa. Kentällä kuvatut videot kannattaa 
säilyttää myös tutkimuksen jälkeen, ellei tuhoamisesta ole erikseen 
sovittu, ja mahdollisuuksien mukaan siirtää aineistot tutkimuksen 
päättymisen jälkeen johonkin tutkimusarkistoon tulevaisuutta ja 
myöhempiä käyttötarpeita varten. Tutkija voi tällöin asettaa aineiston 
luokse pääsylle ja käytölle tarpeellisiksi katsomiaan rajoituksia. 


Audiovisuaalisen kenttätutkimuksen eettiset valinnat 


Tallennuslaitteita käyttävän tutkijan on syytä tunnistaa se, että tallen- 
teiden julkistaminen tuo tutkijan heti osaksi kansainvälistä tekijänoi- 
keusteollisuutta sekä valtiosta toiseen vaihtuvia lakeja ja käytäntöjä. 
Siksi jo tutkimuksen suunnitteluvaiheessa on kartoitettava säädösten 
selvittämisen lisäksi mahdolliset lisäluvat, joita tallentamiseen saate- 
taan tarvita. Kenttätutkimukseen kytkeytyvien audiovisuaalisten do- 
kumenttien julkaisemisessa tutkija saattaa tarvita lainopillista apua 
sopimusten laadintaan, ja tämän tuen saatavuus kannattaa selvittää 
omasta taustaoppilaitoksesta ennen kenttätyön käynnistämistä. 
Tutkimuksissa ja aineistopohjaisissa julkaisuissa esiintyviltä hen- 
kilöiltä tulee aina saada suostumus aineistojen käyttöön julkaisuissa. 
Tämä suostumus (engl. informed consent) on nykyisten suositusten 

perusteella saatava kirjallisesti, mutta suhtautuminen kirjallisiin do- 
kumentteihin ja niiden allekirjoittamiseen vaihtelee voimakkaasti eri 
kulttuuriryhmien parissa. Antropologisessa kenttätyössä tämä ky- 
symys allekirjoituksesta on erityisen merkittävä, koska jotkut ryh- 
mät tai yksilöt voivat kokea voimakastakin epäluuloa minkä tahansa 
paperin allekirjoittamista kohtaan, olipa sisältö mitä hyvänsä. Siksi 
tarvitaan sensitiivisyyttä ja paikallisen tilanteen erityisen luonteen 
huomioimista, kun tutkija pyytää suostumusta tutkittavilta. Allekir- 
joitettu kirjallinen suostumus ei ole tämän vuoksi universaali normi, 
jota voidaan soveltaa samalla tavoin kaikkiin ryhmiin. Allekirjoitetta- 
van paperin sijaan tutkija voi esimerkiksi videoida tai äänittää tutkit- 
tavien suostumista käsittelevän keskustelun heidän kanssaan, jolloin 
tallenne toimii suostumuksen dokumenttina. Näissä tilanteissa tutki- 
jan tulee myös selvittää tutkittaville aineiston tietoturvallisen käsitte- 
lyn ja säilytyksen menetelmät. 

Kentällä tutkijan tallennustyötä tulisi ohjata ensisijaisesti tutkimus- 
ongelma. Kentällä voidaan toki dokumentoida ja tallentaa mitä ta- 
hansa näkyvää tai kuuluvaa, mutta ajankäytön ja resurssien kannal- 
ta tutkijan kannattaa pitäytyä laatimassaan tallennussuunnitelmassa 
mahdollisimman pitkälle. Siihen liittymättömän aineiston tallenta- 
minen kuluttaa aikaa, laitteiden muistitilaa ja muita tutkimusresurs- 
seja, joista useimmiten on pulaa muutenkin. Tästä huolimatta tutki- 
jan kannattaa ainakin rajoitetusti pyrkiä tallentamaan myös sellaisia 
aiheita, jotka syventävät tai monipuolistavat tutkimuksen kontekstia 
ja voivat tarjota aineistoa myöhempään tutkimukseen, mutta tällaista 
tallentamista tulee tehdä vain myönnetyn tutkimusluvan asettamissa 
puitteissa. 

Audiovisuaalisia tallenteita kenttätyössä tallentavan tutkijan tut- 
kimuseettinen tavoite olla aiheuttamatta vahinkoa tutkittaville on 
vaativampi kuin muilla kenttäaineistoilla työskenneltäessä, sillä 
kuva-aineistot sisältävät runsaasti informaatiota muustakin kuin tut- 
kimuksen teemaan liittyvistä asioista. Esimerkiksi taustan tapahtu- 
mista, tutkimukseen liittymättömistä henkilöistä tai vastaavista 
asioista saattaa päätyä tallenteisiin sisältöjä, joiden julkistamisesta 
voisi olla heille haittaa. Audiovisuaalisten kulttuuritallenteiden histo- 
riasta löytyy myös runsaasti esimerkkejä siitä, miten omana aikanaan 
tehty tallenne on näyttäytynyt ongelmattomana, mutta myöhempi 

tutkimus on arvostellut kriittisesti esimerkiksi tallenteen tarjoamaa 
näkökulmaa tutkittaviin tai sen tapaan esittää tutkittua kulttuuria. 
Varsinkin etnisiin identiteetteihin, erityisryhmiin ja sukupuolen esit- 
tämiseen liittyvät näkökohdat ovat sellaisia, jotka herkästi synnyttä- 
vät kriittisiä huomioita jälkeenpäin. Tutkimuksen julkaisemisen vai- 
kutusten arviointi tutkittavaan ryhmään on monimutkaista ja tilanne 
yleensä muuttuu ajan mittaan, joten tutkijan on kiinnitettävä arvioin- 
tiin erityistä huomiota. 

Valokuvaelisitaatio (engl. photo-elicitation; vrt. photo voice -menetelmä, 
esim. Liebenberg 2018; Bignante 2010) mainitaan ensimmäisen ker- 
ran kulttuuriantropologi John Collierin (1957; Padgett ja muut 2013) 
mielenterveyttä ja asumista käsittelevässä tutkimuksessa, josta se on 
sittemmin vakiintunut osaksi visuaalisen antropologian ja sosiolo- 
gian menetelmävalikoimaa. Collierin (1957) tutkimusryhmä sovelsi 
elisitaatiota ymmärtääkseen paremmin psykologisen stressin taustal- 
la vaikuttavia ympäristöllisiä, monikulttuuriseen asuinympäristöön 
liittyviä tekijöitä, joita oli vaikea tutkia kyselymenetelmän keinoin tai 
pelkästään haastattelemalla. Myöhemmin elisitaatiota on hyödynnet- 
ty laajasti esimerkiksi sosiaalisten järjestelmien ja sosiaalisen luokan, 
yhteisöjen, identiteetin ja kulttuurin tutkimuksessa. (Harper 2002.) 

Valokuvaelisitaatiossa tutkimukseen osallistuvaa henkilöä pyy- 
detään valokuvaamaan tutkittavaan ilmiöön, usein haastateltavan 
omaan arkipäivään liittyen asioita, joita hän pitää tärkeänä ja keskus- 
telemaan niistä (Bignante 2010; Padgett ja muut 2013). Toinen valo- 
kuvaelisitaatiossa yleisesti käytetty malli on näyttää haastateltavalle 
tutkittavaan ilmiöön liittyviä valokuvia ja pyytää häntä kommentoi- 
maan niitä (ks. Chiozzi 1989; El Guindi 1998). Kummassakin tapauk- 
sessa elisitaatio perustuu visuaaliseen lähtökohtaan, jonka tarkoituk- 
sena on, ei niinkään kokonaan korvata perinteistä teemahaastattelua 
vaan paremminkin laajentaa ja syventää sitä. Valokuvaelisitaation 
vahvuus haastattelua täydentävänä menetelmänä perustuukin perin- 
teisen haastattelumenetelmän ja visuaalisen metodologian yhteistyöl- 
le (ks. Hänninen 2020; Hänninen ja muut 2020). 

Perinteisen valokuvaelisitaation ohella elisitaatiota voi käyttää 
myös soveltaen. Esimerkiksi tunteita voidaan lähestyä laboratorio- 

olosuhteiden sijaan käyttämällä elisitaation lähtökohtana elokuvia 
(Gross & Levenson 1995), ja vastaavasti lifestyle-bloggaamista on tut- 
kittu siten, että yksittäisen valokuvan sijaan elisitaation lähtökohtana 
on valokuvista ja tekstistä koostuva blogipostaus (Hänninen 2018). 
Lapsia ja nuoria tutkittaessa elisitaatiohaastattelun perustana on käy- 
tetty lisäksi piirustuksia ja muita taiteellisen ilmaisun muotoja (Carter 
& Ford 2012; Bagnoli 2009; Kortelainen 2006; Makkonen 2009). Elisi- 
taation ei edes tarvitse välttämättä perustua valokuviin, vaikka termi 
valokuvaelisitaatio siihen viittaakin, sillä esimerkiksi älypuhelin voi 
toimia elisitaation lähtökohtana (Kaufmann 2018). Valokuvaelisitaa- 
tion rinnalla voidaan puhua myös osallistujakeskeisestä elisitaatiosta 
(participant induced elicitation, PIE), joka korostaa elisitaation läh- 
teen sijaan tutkimukseen osallistuvan henkilön aktiivista toimijuutta 
tutkimusprosessissa (Hänninen 2020). Olennaista edellä mainituis- 
sa esimerkeissä on se, että tutkimukseen osallistuva henkilö itse luo 
haastattelua varten tai sen aikana jotakin sellaista, joka kuvaa tavalla 
tai toisella tutkittavaa ilmiötä, esimerkiksi valokuvan, piirustuksen tai 
tutkijan kanssa käydyn keskustelun. Poikkeuksena on blogipostauk- 
siin perustuva tutkimus, jossa blogipostaukset on kirjoitettu alun pe- 
rin jotakin muuta kuin tutkimustarkoitusta varten, joskin myös tässä 
tapauksessa materiaali on tutkimukseen osallistuvien ihmisten itsen- 
sä tuottamaa (ks. Hänninen 2020). 

Elisitaatiota on mahdollista käyttää joko itsenäisenä aineistonke- 
ruumenetelmänä tai yleisemmin teemahaastattelun jatkeena (Häkli 
2014). Jälkimmäisessä tapauksessa elisitaatio laajentaa perinteistä tee- 
mahaastattelua tarjoamalla haastateltavalle mahdollisuuden ilmais- 
ta itseään avoimesti ja tuoda keskusteluun tutkijasta riippumattomia 
kulttuurisia kategorioita ja näkökulmia. Siinä missä perinteisen tee- 
mahaastattelun puitteissa keskustelu perustuu tutkijan puolistruktu- 
roituihin kysymyksiin, elisitaatiossa tutkimukseen osallistuva henki- 
lö voi tuoda haastatteluun myös sellaisia teemoja, joita ei ole mainittu 
teemahaastattelukysymysten yhteydessä. Tältä osin ne syventävät tut- 
kijan näkemystä tutkimuksen kohteena olevasta ilmiöstä. 

Elisitaatio voi toimia haastattelutilanteessa myös eräänlaisena läm- 
mittelynä tai ”jäänsärkijänä” (Kaufmann 2018; Hänninen ja muut 
2021), joka helpottaa keskustelua esimerkiksi vaikeiden tai voimak- 
kaita tunnereaktioita herättävien aiheiden yhteydessä. Lisäksi elisi- 

taatio tukee monessa tapauksia muistia ja muistoja ja tarjoaa näin 
mahdollisuuden palata ajassa taaksepäin (Aroldi & Vittadini 2015; 
Collier 1957) tai vastaavasti tavoittaa ja käsitellä erilaisia arkipäivän 
itsestäänselvyyksiä (Hänninen 2018), joihin olisi vaikea tarttua ilman 
elisitaation tukea. Elisitaatio ei pysty suoraan korvaamaan visuaalista, 
kuvien analysointiin perustuvaa metodologiaa, eikä tämä olisi edes 
tarkoituksenmukaista. Elisitaation puitteissa tuotettu visuaalinen ma- 
teriaali on jo itsessään tutkimusaineistoa, jota varten on olemassa 
omat analyysimenetelmänsä. Keskusteluun perustuvana haastattelu- 
tekniikkana sen avulla on kuitenkin mahdollista muuntaa puhtaas- 
ti visuaalista tutkimusaineistoa haastattelun keinoin tekstuaaliseen 
muotoon, ja siten tarvittaessa täydentää visuaalista analyysia. 

Elisitaatiolla on laadullisessa tutkimuksessa paljon erilaisia sovel- 
luksia. Se on monipuolinen aineistonkeruumenetelmä, jota käytetään 
paljon erityisesti teemahaastattelun yhteydessä. Yhteistä erilaisille eli- 
sitaatiotekniikoille on niiden vahva osallistava elementti: haastatel- 
tava luo itsenäisesti tutkimusaineistoa tai tutkimusaineistona käytet- 
tävää materiaalia ja työskentelee yhdessä tutkijan kanssa (Hänninen 
2018). Tutkimukseen osallistuva henkilö onkin elisitaatiossa aktiivi- 
nen toimija, jolla on mahdollisuus vaikuttaa kysymyksenasetteluun ja 
tutkimuksen kulkuun. 

Tämän luvun tarkoituksena on selvittää, mitä aistietnografia (engl. 
sensory ethnography) on, miten aistietnografian avulla tuotetaan ai- 
neistoa ja millaista tietoa sen avulla voidaan saada. Luvussa myös 
esitellään aistietnografian kehityskaarta ja keskeisiä tutkijoita maail- 
malta ja Suomesta. Aistietnografia, niin kuin etnografia yleensä, on 
kokonaisvaltainen tutkimusprosessi, jossa aistinäkökulma läpäisee 
kaikki tutkimuksen vaiheet. Tässä luvussa pääpaino on menetelmän 
esittelyssä ja käytänteissä, joten aistikokemuksista kirjoittamista ja 
aistitiedon analyysiä tarkastellaan vain lyhyesti. Aistikokemuksia si- 
sältävän aineiston kirjoitusprosessissa ja analyysissä voi soveltaa mo- 
nia menetelmiä, jotka valikoituvat kunkin tutkimuksen tutkimusky- 
symyksen ja aineiston ominaisuuksien perusteella. 

Luvun lopussa esitellään kaksi erilaista aistikokemuksiin kiinnitty- 
vää aineistoa. Ensimmäinen esimerkki liittyy Tytti Lehtovaaran tutki- 
mukseen naisten kulutus- ja pukeutumisvalinnoista. Lehtovaara on 
käyttänyt aineiston tuottamisessa kehittämäänsä yhdessä kokemisen 
menetelmää, joka pohjautuu aistietnografiaan ja yhdessä kävelemi- 
seen. Lisäksi hän on tehnyt pukeutumiselämäkerrallisia haastatteluja. 
Toinen esimerkki ovat Eerika Koskinen-Koiviston tekemät haastat- 
telut, jotka käsittelevät toiseen maailmansotaan liittyvää kulttuuri- 
perintöä. Tekstin lopussa pohditaan, millaisiin tutkimuksiin aisti- 
etnografian käyttö erityisesti soveltuu. 


Mitä aistietnografia on? 


Aistietnografia on etnografinen, refleksiivinen ja kokemuksellinen 
prosessi, jossa sekä tutkittava että tutkija osallistuvat aineiston tuotta- 

miseen. Sen avulla voidaan tehdä vaikeasti tavoitettavia ja sanattomia 
itsestäänselvyyksiä näkyväksi. Se pohjautuu etnografiaan, mutta siinä 
nostetaan keskiöön moniaistisuus (näkö, kuulo, haju, maku ja tunto) 
toiminnan ja sosiaalisten suhteiden havainnoinnin lisäksi. Aistietno- 
grafiaa voi harjoittaa perinteisin etnografisin menetelmin haastattele- 
malla ja osallistuvalla havainnoinnilla sekä uudemmilla osallistavilla 
menetelmillä, joita ovat esimerkiksi yhdessä kokeminen ja erilaiset 
kokeilevat taiteelliset performanssit. 


Tietolaatikko: Mitä on aistitieto? 


Kehollisen tietämisen kautta saamme moniaistista tietoa maailmasta. 
Kehollisuus on tärkeä osa aistietnografiaa, sillä sen kautta olemme lii- 
toksissa materiaaliseen, sosiaaliseen ja diskursiiviseen ympäristöön. 
Tuotamme jatkuvasti näitä aistikokemuksia, ja ne sekoittuvat keskenään 
moniaistillisiksi kokemuksiksi. Aistikokemukset ja niiden tulkinta ovat 
sidoksissa aikaan, paikkaan ja ympärillä olevaan kulttuuriin, ja niiden 
avulla saadun tiedon luonne on kokemuksiin pohjautuvaa, ja se voi ol- 
la hyvin henkilökohtaista tai kollektiivisesti muotoutunutta (rituaalit). 
Aistikokemuksia voi tutkia tässä hetkessä tai aistimuistojen kautta voi 
tavoittaa myös menneen ajan kerronnan avulla. Aistietnografialla saa- 
tu tieto voi olla merkityksellistä itsessään tai se voi olla linkki johonkin 
aiemmin koettuun. Aistietnografialla kerätyn aineiston analyysiin tulee 
valita sellainen menetelmä, jolla voi analysoida kehollisia kokemuksia, 
ja etnografiseen kirjoittamiseen tulee perehtyä aineiston kuvailevan 
luonteen näkökulmasta. 


Aistietnografia on verrattain uusi tutkimuksellinen lähestymistapa, 
joka on syntynyt vuorovaikutuksessa fenomenologisen antropologian 
ja visuaalisen antropologian kanssa. Se ei ole yksi yhtenäinen mene- 
telmä vaan refleksiivinen ja kokemuksellinen prosessi, jonka avulla 
on mahdollista hahmottaa tutkittavia ilmiöitä moniaistisesti (engl. 
multisensory) (Pink 2009, 1, 8). Aistietnografisen tutkimuksen tar- 
koituksena on tavoittaa sellaista tietoa, jota ei voi kuvata tyhjentävästi 
sanoilla. Sen sijaan tuotettu tieto on osin tiedostamatonta, ja se on 
lähtökohtaisesti kulttuurista ja käyttäytymisen prosesseissa työstettyä 
(Bendix 2000, 41; Pink 2009, 8). Aistietnografiassa tutkimusaineisto 
sisältää paljon kielellistämistä pakenevaa ruumiillista tietoa (engl. 

embodied knowledge), joka tarkoittaa esimerkiksi sitä, että aistikoke- 
muksiin sisältyy kehollisia kokemuksia, joita emme välttämättä tie- 
dosta tai kykene kuvaamaan verbaalisesti. Tästä oiva esimerkki on 
visuaalinen ja moniaistinen tieto vaikkapa siitä, miltä jokin kangas 
tuntuu kädessä (ks. Bendix 2000; Sparkes 2009). 

Aistietnografian avulla voidaan tarkastella esimerkiksi kokemuk- 
sia ympäristöistä, tiloista ja ilmapiiristä, esineistä, materiaalisuudesta 
ja ruumiillisista käytänteistä. Sitä voidaan käyttää myös osana sovel- 
tavaa tutkimusta, esimerkiksi kuluttajien käyttäjäkokemuksia ja ti- 
lasuunnittelua tutkittaessa. On tärkeää muistaa, että aistihavainnot 
ovat aina kuuluneet keskeisesti etnografiseen menetelmään. Vieraa- 
seen kulttuuriin, keskelle viidakkoa tai trooppiselle saarelle matkus- 
taneet antropologit pyrkivät kuvailemaan kokemustaan totaalisen 
erilaisesta ympäristöstä, jossa kaikki näytti, maistui, tuoksui, kuulos- 
ti ja tuntui toisenlaiselle kuin mihin he olivat tottuneet. (Pink 2009, 
2, 10.) Etnografisen menetelmän oppaissa neuvotaankin kiinnittä- 
mään mahdollisimman paljon huomiota aistittaviin yksityiskohtiin 
(ks. esim. Murchison 2010, 72). Etnografian perusmenetelmiin kuu- 
luva osallistuva havainnointi ammentaa aistihavainnoista, mutta ais- 
tietnografiassa pyritään tarkkailemaan ja huomioimaan tiedostetus- 
ti monimuotoisia ja paikantuneita tietämisen keinoja ja ruumiillista 
tietoa erityisesti tutkijan osallisuuden avulla (Pink 2009, 23, 40-43, 
64-65). Tarkkarajaisen menetelmän sijaan aistietnografia nähdään 
tiedon tuottamisen ja esittämisen prosessina, jossa tarkastellaan sekä 
tutkijan että tutkittavien ruumiillisia kokemuksia ja palautetaan mie- 
leen aiemmin koettua (ks. esim. Tiili 2016). 

Aistietnografisessa tutkimuksessa aineisto tuotetaan usein osallis- 
tuvan havainnoinnin avulla, jota voidaan kutsua myös aistivaksi osal- 
listumiseksi (engl. participant sensing) (ks. Pink 2009, 67). Aistivan 
osallistumisen avulla tutkija havainnoi aistiympäristöä ja pyrkii ku- 
vaamaan sitä. Lisäksi tarkkailun kohteena on tutkijan ja muiden osal- 
listujien välinen vuorovaikutus, eritoten sen ruumiillisuus ja moni- 
aistisuus. Havainnointi pyritään tekemään mahdollisimman tarkasti 
ja erittelevästi, ja se kohdistuu usein visuaalisuuteen, kuten väreihin, 
muotoihin, valoon, esteettisiin yksityiskohtiin ja auditiiviseen ulot- 
tuvuuteen, kuten erilaisiin ääniin, niiden voimakkuuksiin, kaikuihin 
ja hiljaisuuteen. Visuaalista ja auditiivista ulottuvuutta on mahdol- 

lista tallentaa kuvaamalla ja videoimalla. Tuntoaistia voi puolestaan 
tarkastella kosketuksen avulla ja samalla keskittyä huomioimaan esi- 
merkiksi lämpötilaa, materiaaleja ja tekstuureja (Classen 2012). Ki- 
nestesiassa huomio kohdentuu muun muassa liikkeeseen, reitteihin 
ja eleisiin. Aistihavainnoinnin kohteena voivat olla myös maut ja ha- 
jut. Aistietnografiaa sovellettaessa onkin otettava huomioon, että ais- 
tit — haju, maku, kuulo, näkö ja tunto — ovat aina yhteydessä toisiinsa 
ja ne tuottavat jatkuvasti erilaisia moniaistisia havaintoja, joista vain 
osa on tietoisesti havaittavissa (Pink 2009, 2, 15). Siksi aistietnogra- 
fian ohella puhutaan usein moniaistisista kokemuksista, jotka ovat 
kerroksellisia ja joissa yhdistyy sekä aiemmin koettua että havainnoi- 
tavan tilanteen tuoreita aistikokemuksia (Seremetakis 1996). Aisti- 
kokemuksia ei siis voi irrottaa kontekstista, vaan niiden tulkinnassa 
on tärkeää huomioida sekä henkilöhistoriallinen että kulttuurihisto- 
riallinen ulottuvuus (Pink 2009, 38, 40). 

Monialaisten aistikokemusten merkitykset ja niiden tulkinnat 
kumpuavat sekä tutkijan että tutkittavan kokemuksista (Pink 2009, 
1-4). Etnografit ovat kiinnostuneita siitä, miten heidän omat aisti- 
kokemuksensa voivat auttaa ymmärtämään toisten maailmaa (Pink 
2009, 23-24). Tällöin tutkijan on hahmotettava kaksi ulottuvuutta: 
se, mitä tutkija kokee itse ja se, millaisia havaintoja tutkija tekee mui- 
den aistikokemuksista. Ensimmäiseen ulottuvuuteen liittyy olen- 
naisesti autoetnografinen ote (ks. Sirkkilä tässä teoksessa). Tällöin 
aistietnografinen tiedonmuodostus on kokemuksiin pohjautuva 
oppimisprosessi, jossa etnografi saattaa itsensä alttiiksi samoille teki- 
jöille kuin tutkittavakin (Tiili 2016, 35). 

Usein aistietnografi pyrkii myös ymmärtämään, miten muut ihmi- 
set kokevat, muistavat ja kuvailevat paikkoja ja ympäristöä (Pink 
2009, 23). Aistietnografian tavoitteena on siten kasvattaa tietoisuutta 
erilaisista tavoista aistia ja hahmottaa maailmaa. Aistietnografiaa teh- 
dessään tutkijalla voi olla mahdollisuus kysyä tutkittavalta, miten hän 
kokee ja aistii koetun tilanteen, jolloin hän saa aistihavainnolleen 
vahvistusta ja mahdollisesti selityksen. Aistijärjestelmä on sosiaali- 
psykologi Andrew C. Sparkesin (2009, 24) mukaan olennaisella taval- 
la riippuvainen kulttuurisesta ja sosiaalisesta tilauksesta. Esimerkiksi 
länsimaissa katse ja visuaalisuus ovat olleet vallalla muiden aistien, 
kuten kuulon, hajun, maun ja tunnon, sijaan (myös MacDougal 

2005). Erilaisten kulttuuristen aistijärjestelmien ohella on tärkeää 
huomioida, että aistien kulttuuriset tulkinnat vaihtelevat eri tilanteis- 
sa ja ympäristöissä. Sama aistittava asia voi siis merkitä eri asiaa eri 
aikoina ja erilaisissa konteksteissa (Classen 1993). 


Aistietnografian näkökulmat ja kehitys 


Aistit, niihin liittyvät kulttuuriset järjestelmät ja merkitykset nousivat 
osaksi antropologista keskustelua 1980-luvun lopussa ja 1990-luvun 
alussa (esim. Stoller 1989; Howes 1991; Classen 1993). Aistien an- 
tropologiassa (engl. anthropology of the senses) (ks. Sparkes 2009, 
26) tarkasteltiin esimerkiksi aistien merkitystä kulttuureissa, joissa 
ruumiilliset rituaalit ja suullisesti välitetty tieto ovat kirjoitettua tie- 
toa keskeisempiä (ks. esim. Feld & Basso 1996; Stoller 1997). Aistien 
avulla analysoitiin esimerkiksi ihmisen suhdetta ympäristöön, maise- 
maan ja paikkaan (ks. esim. Feld 1996). Aistien antropologisen tut- 
kimuksen nousun aikaan käytiin laajaa metodologista keskustelua 
ruumiillisten kokemusten merkityksestä tietämisen tapana (ks. esim. 
Csordas 1994). Tämä fenomenologinen ja erityisesti ruumiinfenome- 
nologinen painotus nousivat vastapainoksi kieltä, tekstiä ja repre- 
sentaatioita korostaville tutkimusotteille (Stoller 1997; Ingold 2000; 
Frykman & Gilje 2003). Aistien antropologiassa huomio kiinnittyy 
aistien välittämän tiedon, ruumiillisten käytänteiden ja materiaali- 
suuden välisiin suhteisiin ja ennen kaikkea kielellistämistä pakene- 
vaan etnografiseen tietoon (ks. Bendix 2000; Sparkes 2009). 2000- 
luvulla tutkimuksen kohteeksi tuli myös metodologinen keskustelu 
moniaistisuudesta sekä tutkijan omien aistihavaintojen merkitys tie- 
don tuottamisen prosessissa (esim. Ingold 2000; Pink 2009, 1-4, 23- 
24, 40-43). 

Moniaistisuuteen pohjaavasta aistietnografiasta menetelmänä ja 
lähestymistapana kirjoittaa kokoavasti antropologi Sarah Pink teok- 
sessaan Doing Sensory Ethnography (2009), jossa hän esittelee aistien 
huomioimisen kehityskaarta 2000-luvulle saakka ja pohjustaa aistiet- 
nografista lähestymistapaa teoreettisesti. Pink hahmottaa aistien ant- 
ropologisessa tutkimuksessa erilaisia lähestymistapoja, joissa aisti- 
tiedon rooli ja tutkimusnäkökulma ovat erilaisia. Esimerkiksi David 

Howes (2003) luokittelee aisteja eri kulttuurien kautta yleisemmin, 
kun taas Tim Ingold (2000) on korostanut yksilöllisten aistikokemus- 
ten merkitystä. Pinkin mukaan aistietnografiassa voisi ottaa molem- 
mat lähestymistavat huomioon, eli tarkastella sekä yksilön aistikoke- 
muksia että kulttuurisia eroja yhteiskunnan näkökulmasta (Ingold 
2009, 12). Lisäksi Pinkin teoreettisesti hahmottelema aistietnogra- 
fia eroaa aiemmista näkökulmista korostamalla myös tutkijan omaa 
osallisuutta ja mielikuvitusta tiedonmuodostuksen epistemologisena 
pohjana. 

Aistitieto ja siihen liittyvät mahdollisuudet ovat kiinnostaneet 
kulttuurintutkijoita myös Suomessa. Äänimaisematutkimusta on teh- 
ty Suomessa jo 1980-luvulta saakka (esim. Järviluoma 1988; Honka- 
nen & Junttila 1991). Siinä akustista elinympäristöä tarkastellaan ko- 
konaisvaltaisasti kysyen, miten äänimaisemat eroavat toisistaan ajassa 
ja paikassa sekä miten äänet vaikuttavat käyttäytymiseemme (Koivu- 
mäki ja muut 2006). Etnologiassa Jan Löfström on tarkastellut aisti- 
tietoa historiallisen antropologian näkökulmasta (Löfström 2000a; 
20000), ja folkloristit Kaarina Koski ja Pasi Enges (2010) ovat liittä- 
neet aistillisuuden osaksi yliluonnollisen kategorian hahmottamista. 

Vielä 2010-luvun suomalaisessa kulttuurintutkimuksessa aisti- 
näkökulmaa on käytetty verrattain hajanaisesti esimerkiksi paikan 
tunnun ja ympäristösuhteen tarkastelussa (Korjonen-Kuusipuro 
2012), osana kävelyetnografiaa (esim. Österlund-Pötzsch 2012; Suo- 
pajärvi 2014) ja tutkittaessa ruumiillisuuden merkitystä arjen työssä 
ja ammattiin liittyvässä tietämisessä (Tiili 2016). Vaikkei aistietno- 
grafia ole näiden tutkimusten ensisijainen teoreettinen viitekehys, 
niissä on seurattu Sarah Pinkin viitoittamaa tutkijan omaa osallisuut- 
ta ja refleksiivisyyttä korostavaa tutkimusotetta. Helmi Järviluoman 
tutkimusryhmä on viime vuosina kehittänyt kävelyetnografiaa, aisti- 
etnografiaa ja äänimaisematutkimusta yhdistävää aistielämäkerralli- 
sen kävelyn menetelmää, jonka avulla he tutkivat kaupunkitilan yli- 
sukupolvisia muistoja ja moniaististen muistojen kerroksellisuutta 
(Järviluoma 2017, 2019; Aula 2018). 

Aistietnografiaa on 2010-luvulla käytetty erityisesti materiaalisen 
ympäristön ja affektiivisuuden, esineiden ja ilmapiirien tutkimuk- 
sessa. Sekä esineiden että ilmapiirien tutkimuksessa painotetaan 
aineellisten ja aineettomien merkitysten yhteen kietoutumista. 

(Ks. Kajander & Koskinen-Koivisto 2021.) Esimerkiksi ilmapiirin 
käsitetään koostuvan paitsi fyysisestä ja materiaalisesta ympäristös- 
tä myös tunteista, muistoista ja abstrakteista merkityksistä (ks. esim. 
Bille 2015; Sumartojo & Pink 2019). Aisteilla ja aistitiedolla on kes- 
keinen rooli itse tekemisen ja käsitöiden uudessa tulemisessa, jota 
on luontevaa tutkia huomioiden tutkittavan ja tutkijan omakohtai- 
set ruumiilliset aistikokemukset (ks. esim. Rauhala 2019). Aisteilla 
on keskeinen rooli myös arjen digitaalisuudessa, mitä on toistaiseksi 
tutkittu verrattain vähän (ks. esim. Kajander 2020). Etnologit Pia 
Olsson, Jenni Rinne ja Tiina Suopajärvi ovat puolestaan analysoineet 
aistien roolia kaupunkitilan kokemisessa (Olsson, Rinne ja Suopa- 
järvi 2021). 


Aistietnografia osana etnografista tutkimusprosessia 


Aistietnografia on menetelmänä haastava. Tutkijan tehtävänä on 
paitsi havainnoida ja olla osallinen myös hahmottaa, miten moniais- 
tisia kokemuksia voi kuvata niin, että ne avautuisivat myös niille, jot- 
ka eivät ole niistä osallisia. Miten aistihavainnot muuntuvat tekstiksi 
ja refleksiiviseksi tiedoksi? Yksi aisteihin keskittyvän havainnoinnin 
haasteista liittyy aistitiedon tiedostamiseen ja erittelyyn. Kenttätyötä 
tehdessä ympärillä tapahtuu usein paljon, ja keskittyminen useaan eri 
aistiin sekä niiden päällekkäisyyteen on jopa mahdotonta. Tutkijan 
onkin usein keskityttävä tietoisesti yhteen aistiin kerrallaan ja poh- 
dittava, mitkä aistit ovat missäkin ympäristössä ja tilanteessa tärkeäs- 
sä osassa (ks. esim. Howes & Classen 1991). Aistikokemusten tunnis- 
tamista tutkija tai tutkittava voi helpottaa tekemällä aisti-intervention 
eli sulkemalla jonkin aistin pois, esimerkiksi sulkemalla silmät ja ha- 
vainnoimalla ympäristöä vain kuulon, hajuaistin ja makuaistin avul- 
la. Kun yksi aisti on poissuljettu, vapautuu tilaa muille aisteille; nii- 
den tunnistaminen samalla sekä vahvistuu että jopa helpottuu. (Ks. 
Koskinen-Koivisto & Lehtovaara 2020.) 

Usein havaintojen tietoista mieleen painamista ja purkamista hel- 
pottaa videoiden ja valokuvien katselu. Yksi aistietnografian sovel- 
tamisen keskeisistä kriittisistä kohdista on havaintojen kirjaaminen 
ja dokumentointi erilaisten tekniikoiden ja välineiden avulla, missä 

usein korostuvat visuaalinen ja auditiivinen tieto tai niitä yhdistävä 
audiovisuaalinen tallentaminen (Pink 2009, 41; Sumartojo & Pink 
2019, 11-12). Muiden kuin audiovisuaalisten aistiulottuvuuksien 
- tuntoaistimusten, makujen ja hajujen — tallentaminen dataksi ei 
välttämättä ole teknisesti edes mahdollista. Etnografisen kenttätyön ja 
erityisesti sen osallistuvien muotojen keskellä ei ole myöskään itses- 
tään selvää, että tutkija pääsee välittömästi kirjaamaan havaintonsa ja 
niistä nousevat pohdintansa. Yksi mahdollisuus on sanella ja äänittää 
tutkimustilanteesta nousevat ajatukset heti kentällä tai sieltä palates- 
sa. Joka tapauksessa aistietnografian soveltaminen on usein paneutu- 
van ja kokonaisvaltaisen havainnoinnin ylös kirjaamisen opettelua. 
Sitä harjoittaessa on pyrittävä tietoisesti muistamaan ja palauttamaan 
koettua eli uudelleen elämään tutkimustilanteita mielikuvituksen ja 
muistin avulla sekä sanoittamaan mielikuvia ja prosesseja (vrt. Pink 
2009, 38, 40). 

Kenttätöiden aikana tai jälkeen muistiinpanoja tehdessä tapah- 
tumien ja kokemusten mieleen palauttamiseksi on monia tapoja. 
Apuna voi käyttää esimerkiksi kronologiaa, jossa tutkija aloittaa ta- 
pahtumien läpikäynnin kohtaamistilanteesta ja jatkaa omakohtais- 
ta ja reflektoivaa muistelua hetki ja vaihe kerrallaan. Tapahtumien 
muistamista ja ylös kirjaamista voi myös helpottaa piirtämällä reit- 
tejä tai tiloja, joita tutkittava ja tutkija ovat yhdessä jakaneet olemalla 
ja kulkemalla. Piirtämisen aikana karttaan voi merkitä erilaisin sym- 
bolein (pistein, rastein, nuolin) merkityksellisiä tai merkityksettömiä 
paikkoja ja tapahtumia, jotka auttavat palaamaan tilaan, tapahtumiin 
ja kehollisiin kokemuksiin. 

Esineet ja valokuvat voivat olla hyödyllisiä apuvälineitä aineistoa 
käsitellessä ja analysoidessa. Ne auttavat tutkijaa palaamaan tiettyi- 
hin aineistonkeruun hetkiin ja yksilöimään, mitä silloin tapahtui ja 
millaisia tuntemuksia tapahtumiin liittyi. Kuvat voivat olla yhtä hyvin 
tutkittavan kuin tutkijankin ottamia, joten niiden tiedollinen luonne 
on yksi analyysin kohde. (Ks. Hänninen tässä teoksessa). Etenkin, jos 
kuvat ovat tutkittavan ottamia, on niissä esiintyvillä henkilöillä, ta- 
pahtumalla tai esineellä usein jokin erityinen merkitys tutkittavalle. 

Kuvat 2 ja 3. 
Aistietnografiset 
muistiinpanokartat 
yhdessä kokemisesta 
2018. Tekijä: Tytti 
Lehtovaara. 

Kuva 4. 
Aistietnografinen 
muistiinpanokuva, 
anonyymin 
tutkittavan 

ottama yhdessä 
kokemisen aikana. 
Tytti Lehtovaaran 
tutkimusaineistoa, 
2018. 


Myös kenttäpäiväkirjaa kirjoitettaessa on mahdollista käyttää apu- 
na niitä hetkiä ja tapahtumia, jotka ovat synnyttäneet mieleenpainu- 
via tunnereaktiota ja muodostuneet siten eräänlaisiksi etnografisiksi 
”kuumiksi pisteiksi? (ks. MacLure 2013; Suopajärvi ja muut 2019) ai- 
neistonkeruun aikana. Tällainen tunnepitoinen reaktio voi olla yhtä 
hyvin positiivinen ja miellyttävä kuin negatiivinen ja jopa inhottava 
aistikokemus. 

Aistietnografialla tuotetussa tiedossa kokija, tutkimuskohde ja 
tallennusvälineiden avulla dokumentoidut kokemukset kietoutuvat 
yhteen dynaamiseksi ja vuorovaikutteiseksi kokonaisuudeksi (Aula 
2018, 91). Tällaista monikerroksista tiedontuotannon prosessia on 
usein haastavaa kuvata selkeästi. Aistietnografisen tutkimuksen kir- 
joitusvaiheessa tarvitaankin ilmaisuvoimaa ja luovan kirjoittamisen 
keinoja (ks. Koskinen-Koivisto & Lehtovaara 2020). Aistikokemuk- 
sista kirjoittaminen on kuvailevaa ja kaunokirjallisuutta lähentyvää 

muttei fiktiivistä. Pikemminkin kyse on yksityiskohtiin sisältyvien 
merkitysten tiheästä kuvauksesta (Geertz 1973). Aistietnografisessa 
tutkimuksessa pyritään usein siihen, että teksti herättää myös lukijas- 
sa moniaistisia tuntemuksia (Koskinen-Koivisto & Lehtovaara 2020). 
Tekstin tavoitteena on siis olla evokatiivista eli kokijan ja ympäristön 
välisen vuorovaikutuksen kuvausta niin kentällä koetuista tilanteista 
kuin tutkimusprosessiin sisältyneistä oivalluksista (ks. evokatiivisuu- 
desta esim. Gullion 2016). 

Ilmaisuvoiman ja evokatiivisuuden lisäksi kenttätyökokemuk- 
siin perustuviin etnografisiin narratiiveihin kuuluvat myös kerrok- 
sellisuus, analyyttisyys ja refleksiivisyys, jotka avaavat tutkijan ym- 
märryksen syntymistä (ks. Gullion 2016; Koskinen-Koivisto & 
Lehtovaara 2020). Vaikka aistietnografisessa tutkimuksessa etsitään 
toisenlaisia tapoja ja tyylejä kirjoittaa, ei ole tarkoitus hylätä akatee- 
mista kirjoittamista vaan etsiä uudenlaisia etnografisen kirjoittami- 
sen muotoja. Etnografisen tiedon tuottamiseen kytkeytyy eri teksti- 
tyylien lisäksi esimerkiksi kuvia, taidetta ja audiovisuaalista aineistoa. 
(Pink 2009, 41; Salo 2007, 231.) Kirjoitusvaiheessa on hyvä huomioi- 
da, että tutkijan omaan itseensä kohdistuvan reflektion ei ole tarkoi- 
tus peitota kentän tapahtumia, tunnelmia ja tutkittavien ääniä. Sen 
sijaan tekstin yhteys kenttään ja tutkittaviin tulee pitää vahvana. (Salo 
2007, 228, 231-232, 234.) 


Aistietnografian kaytt6 kulutuksen ja pukeutumisen 
tutkimuksessa 


Ensimmäinen aistikokemuksia käsittelevä esimerkki on Tytti Lehto- 
vaaran väitöstutkimuksesta, jossa hän tarkastelee naisten kulutus- ja 
pukeutumisvalintoja etnografisin menetelmin. Lehtovaara on sovel- 
tanut aineiston keruussa kehittämäänsä yhdessä kokemisen menetel- 
mää, joka pohjautuu aistietnografiaan ja kävelyetnografiaan (ks. esim. 
Österlund-Pötzsch 2012; Suopajärvi 2014). Hän on tämän lisäksi teh- 
nyt pukeutumiselämäkerrallisia haastatteluja. Lehtovaara kiinnostui 
aistien merkityksestä ymmärtäessään, että kulutus- ja pukeutumis- 
valinnat ovat vahvasti yhteydessä aisteihin ja ruumiillisiin kokemuk- 
siin (ks. Roivainen 2016, 240-248). Hän etsi sopivia välineitä tallen- 

taa kokemuksia liikkumisesta vaateliikkeissä, joissa sekä tutkittava 
että tutkija yhdessä katsoivat, koskivat, sovittivat ja jopa haistoivat 
vaatteita. 

Esimerkiksi nostettu ote on kenttäpäiväkirjasta, joka on syntynyt 
yhdessä kokemisen menetelmällä. Lainaus pohjautuu tilanteeseen, 
jossa Lehtovaara ja tutkimukseen osallistunut anonyymi henkilö kul- 
kivat yhdessä tutussa vaateliikkeessä tutkittavan valitsemaa reittiä. 
Yhdessä kokemiseen sisältyi ajatus tutkijan osallisuudesta: Lehtovaa- 
ra pyrki tietoisesti tekemään, kokemaan ja aistimaan - näkemään, 
tuntemaan, haistamaan ja kuulemaan - samoja asioita kuin tutkit- 
tava. He myös keskustelivat yhdessä kokemisen merkityksistä sekä 
kulkemisen aikana että jälkikäteen. Yhdessä kokemisen prosessi do- 
kumentoitiin äänitteen (litteroitu), kuvien, karttojen ja kenttäpäivä- 
kirjan muistiinpanojen avulla. 

Kenttäpäiväkirjan otteessa on monia kerroksia. Niistä vain viimei- 
nen näkyy lukijalle, sillä kenttäpäiväkirjan muistiinpano, ja lopulta 
lainaus, on kirjoitettu monessa osassa. Ensimmäinen vedos on kirjoi- 
tettu yhdessä kokemisen jälkeen muutamalla tekemistä ja kokemus- 
ta kuvailevalla tukisanalla. Myöhemmin samana päivänä muistiin- 
panot on kirjoitettu pidemmin auki ja tekstiin on lisätty tapahtumaa 
kuvaavia adjektiivejä ja tarkennettu tapahtumien kulkua. Kolmannen 
kerran muistiinpanoja on muotoiltu, kun lainaus on otettu osaksi tä- 
tä lukua, jolloin tekstiä on muokattu selkeämmäksi ja yksityiskohtai- 
semmaksi. 


Ote kenttäpäiväkirjasta 


Haastateltava (HÄN) koskee ensin vaatteen sivusaumaan, helmaan, lah- 
keeseen tai hihaan, jotka ovat lähimpänä häntä itseään, kun vaatteet roik- 
kuvat rekillä sivuttain. Kosketus muodostuu, kun sormenpäät puristavat 
hellästi kangasta. Tämän jälkeen HÄN liikuttaa vaatetta ulommas muis- 
ta rekillä olevista vaatteita ja tarkastelee vaatteen mallia vielä tarkemmin 
katseellaan — -. 

Kosken itse myös tuotteeseen johon HÄN koskee. Katson vaatteen 
mallia ja vilkaisen hintaa, teen asiat samassa järjestyksessä niin kuin hän- 
kin teki. Tumman sinisen neuleen kohdalla, HÄN sanoo sen tuntuvan 
pehmeältä, kosken myös paitaan, koska haluan tietää mikä on hänen peh- 
meänsä. Paidan lanka ja siitä muodostuva neulottu pinta tuntuvat peh- 

meältä, mutta ohuelta ja liukkaalta kädessäni. Sen pinta ei kutia tai pistele 
ihoa, ennemmin se tuntuu silkkimäiseltä kädessäni. 

(HÄN, yhdessä kokeminen, aistietnografinen muistiinpano, kenttä- 
päiväkirja, 2018, Lehtovaara.) 


Lainaus on kirjoitettu pääosin sellaisista viesteistä, joita tutkimuk- 
seen osallistunut henkilö viestitti tiedostamattomasti kehollisen toi- 
mintansa kautta ja ilman sanoja. Toimintaan liittyy vahvasti sekä tut- 
kittavan että tutkijan näkö ja tunto (Pink 2009, 1-4). Koska tutkija on 
tehnyt tietoisesti aisteihin perustuvaa havainnointia, on lainauksessa 
näkyvissä aistikokemuksia kuvailevia ilmauksia, kuten ”sormenpäät 
puristavat hellästi kangasta” ja ”pinta ei kutia tai pistele ihoa, ennem- 
min se tuntuu silkkimäiseltä kädessäni”. Keskustelun ja kysymysten 
avulla voi päästä käsiksi siihen, mitä aistikokemus merkitsee syvem- 
min kokijalle. Osallistuja esimerkiksi kertoi myöhemmin, että lai- 
nauksessakin mainittu kankaan kosketus on hänelle merkittävä osa 
vaatteiden sovitus- ja ostoprosessia. Osallistuja myös taustoitti, kuin- 
ka hän tutustuu vaatteisiin verkkokaupoissa ennen kivijalkaliikkeisiin 
menoa mutta kokee ongelmaksi sen, ettei voi verkkokaupassa kos- 
kettaa kangasta ja tuntea, millainen kangas todellisuudessa on. Tämä 
pienikin kosketus kankaaseen vaateliikkeessä auttaa häntä hahmotta- 
maan, miltä vaate näyttää ja tuntuu päällä ja miten kangas laskeutuu 
hänen vartalonsa päälle. 

Toisena kohtana lainauksesta voi nostaa esiin sen, miten tutkija 
pyrkii ymmärtämään aistihavainnoinnin kohteena olevan henkilön 
kokemuksia tekemällä asioita niin kuin osallistuja tekee (Pink 2009, 
23-24; Tiili 2016, 35). Kun tutkija tekee asiat samassa järjestyksessä ja 
samalla lailla kuin tutkittava, tutkija tavoittaa mielenkiintoisia ja ana- 
lyysin kannalta oleellisia seikkoja sekä omassa että tutkittavan käy- 
töksessä. Tämä laajentaa tutkittavan ilmiön ja tapahtuvien asioiden 
ymmärrystä. Esimerkissä Lehtovaara kuvaa, kuinka kankaan fyysi- 
nen koskettaminen ja vaatteen hintalapun katsominen muuttuivat 
merkityksellisiksi aistikokemuksiksi. Tutkijan oivallus oli se, että 
osallistujan kyseisellä kosketusten sarjalla ja sen järjestyksellä oli yh- 
teys mahdolliseen ostopäätökseen. 

Tutkija myös halusi palata kyseiseen kosketustilanteeseen vaate- 
liikkeessä tehdyn vierailun jälkeen. Hän pyysi osallistujaa kertomaan, 

mitä tämä kosketuksen ja toiminnan sarja hänelle merkitsi ja mitä 
hän siinä tilanteessa ajatteli. Osallistuja kertoi, että ensin hän halusi 
tuntea, millainen kangas oli, ja toiseksi hän halusi saada varmistuk- 
sen, oliko kangas yhtä ohut kuin hän oli aiemmin verkkokaupassa 
vierailun yhteydessä kuvista päätellyt. Tutkittava kertoi myös, että 
hän tunnistaa usein materiaaleja sormituntumalla. Materiaalin tuntu 
ja vaatteen materiaali olivat siis tutkittavalle merkittäviä ja mahdol- 
lista ostopäätöstä määrittäviä tekijöitä. Vasta kun kaikki osallistujan 
asettamat, osin tiedostamattomatkin kriteerit - kankaan tuntu, ma- 
teriaali, vaatteen malli ja hinta — täyttyvät, vaate päätyy sovitukseen. 

Kolmas tiheä kuvaus löytyy lainauksen kohdasta, jossa osallistuja 
toteaa neuleen tuntuvan pehmeältä ja Lehtovaarakin koskettaa kädel- 
lään neuletta. Näin tehdessään tutkija pyrkii laajentamaan ymmär- 
rystään siitä, miltä kuvailtu asia konkreettisesti tuntuu (ks. Pink 2009, 
23). Myöhemmissä keskusteluissa vaatteiden pehmeys sai lisää mer- 
kityksiä, kun osallistuja kertoi haluavansa, että vaate tuntuu mukaval- 
ta päällä. Vaatteen mukavuuteen liittyy myös itsevarmuuden tunne. 
Jos vaate kutittaa, pistelee tai kiristää, se tuo osallistujalle epämu- 
kavan tunteen ja voi myös johtaa epävarmuuteen, joka taas voi olla 
negatiivinen signaali joissakin sosiaalisissa tilanteissa. 

Se, miksi tietyt tekijät olivat tutkimuksen osallistujalle merkityk- 
sellisiä, selittyy, kun yhdistetään pukeutumiselämäkerrallisten haas- 
tattelujen anti yhdessä kokemiseen. Haastatteluissa keskusteltiin tut- 
kittavan henkilökohtaisista kulutusvalinnoista ja siitä, millaiseksi hän 
koki itsensä sekä kuluttajana ja pukeutujana että laajemmin koko ym- 
pärillä olevan materiaalisen ja sosiaalisen ympäristön, yhteiskunnan 
ja kulttuurin jäsenenä (ks. esim. Bendix 2000, 41; Pink 2009, 8, 38, 40; 
Seremetakis 1996; Sparkes 2009, 24). 


Aistimuistot sodan materiaalisen kulttuuriperinnön 
tutkimuksessa 


Etnografisessa tutkimuksessa kiinnitetään huomiota myös aistimuis- 
toihin ja niiden kerrostumiin, joita usein sisältyy suoraan haastattelu- 
puheeseen. Lisäksi aistimuistot ohjaavat tutkijan kenttätyötä ja siihen 
sisältyviä uusia aistikokemuksia. Kertomukset, jotka muistuvat haas- 

tateltujen mieleen entuudestaan tuttujen hajujen, makujen, kuulemi- 
sen ja näkemisen avulla, muistuttavat siitä, että ihmisten tietoisuus 
itsestään, toisistaan, elämästä ja maailmasta on erottamattomasti yh- 
teydessä ja muotoutunut yhdessä aistien kanssa (Sparkes 2009, 23- 
24). Aistien merkitys muistin toiminnalle ja muistelulle on kiinnittä- 
nyt myös muistitietotutkijoiden huomion (ks. esim. Hamilton 2015; 
Savolainen 2015). Aistimuistojen moninaisuutta on tutkittu esimer- 
kiksi kaupunkiympäristöön ja siirtolaisuuteen liittyvien muistojen 
kohdalla (ks. esim. Dalbello & MacCowan 2019). 

Eerika Koskinen-Koivisto on käyttänyt aistietnografian näkökul- 
maa tutkiessaan toisen maailmansodan materiaalista kulttuuriperin- 
töä Lapin synkkä kulttuuriperintö -hankkeessa'. Tutkimusprosessin 
aikana hän teki kymmeniä maastovierailuja kollegojensa ja haastatel- 
taviensa kanssa Lapin saksalaisajan sotakohteisiin, jotka nykyään ovat 
raunioita keskellä asutusta tai villiä Lapin luontoa. Koskinen-Koiviston 
retkietnografiaksi nimeämä menetelmä (ks. Suopajärvi ja muut 2019) 
on tutkijan luonnossa kokemaa historiallista kerroksellisuutta, johon 
yhdistyy tutkijan oma kokemus ja haastateltavien kertoma. Retkiet- 
nografia herättää tutkijassa erilaisia tulkintoja sekä menneistä tapah- 
tumista että niiden laajemmista, jopa eksistentiaalisista merkityksistä 
ihmisen ja luonnon vuorovaikutuksessa. 

Monet Lapin toisen maailmansodan kulttuuriperintöön liittyvät 
haastattelut tapahtuivat arkeologisten maastotutkimusten yhteydessä. 
Haastateltavien kertomat aistimuistot herättivät tutkijassa usein tunte- 
muksia, jotka toistuivat myös aineistoa litteroidessa ja analysoidessa. 
Esimerkiksi kertomukset lapsuusajan sotakokemuksista ja pommi- 
tuksista olivat täynnä moniaistisia kuvauksia, joihin oli helppo eläy- 
tyä ja jotka oli mahdollista nähdä, kuulla ja jopa tuntea nauhoja 
kuunnellessa ja pelkästään litteraatioita lukiessa. 

Seuraava kuvaus on haastattelusta, jossa eräs haastateltava kertoi 
pommituksiin liittyvistä varhaisista lapsuuskokemuksistaan. Hän 
kertoi muistavansa elävästi ”kuin hidastetussa filmissä” päivittäisiin 


1 Lapin synkkä kulttuuriperintö -hankkeessa (2014-2018, Suomen Akatemia 
275497) tutkittiin toisen maailmansodan aikana Suomessa toimineiden 
saksalaisjoukkojen jälkeensä jättämää materiaalista kulttuuriperintöä ja 
sen hyödyntämistä sekä siihen liitettyjä moninaisia arvoja ja merkityksiä. 

pommituksiin koneiden jylinään liittyvät äänet, visuaaliset yksityis- 
kohdat, omat liikkeensä ja sijaintinsa sekä muiden läsnäolijoiden 
huudot ja liikkeet. Maininta lentäjän pään näkymisestä on voimakas 
yksityiskohta, joka jäsentää kertomusta ja visuaalista kokemusta lä- 
helle tulevasta koneesta. 


Olin kerran hiihtelemässä velipojan kanssa, sillä oli mukana kivääri, ki- 
nospyssyksi sanottiin, se oli luvaton sotilaspyssy. Kuului lentokoneen ää- 
niä, lensi matalalla, aivan kymmenen metrin korkeudessa, meni Tankaan 
[Tankavaaraan] käsin ja kuului, kun se palasi takaisin ja kun se lensi niin 
matalalla, niin näkyi miehen pää. Käskin ampumaan ja veli ampuikin, 
mutta ei osunut. Kun se pääsi kylän kohalle, kone nakkasi pommin. (La- 
pin synkkä kulttuuriperintö -hankkeen haastattelu, 2015, mies, Pohjois- 
Suomi.) 


Vastaavanlaisia kertomuksia, jotka sisälsivät helposti kuviteltavissa 
olevia visuaalisia yksityiskohtia sekä kuvauksia tilanteiden herättä- 
mistä tunteista, rauhallisuudesta tai paniikista, sisältyi lähes kaikkien 
sodan henkilökohtaisesti kokeneiden Lapin alueen asukkaiden haas- 
tatteluihin. Kuvauksiin sisältyi myös ei-kielellistä kommunikaatiota, 
kuten taivaalle tähyilyä, tilallista hahmottamista tukevaa viittomista 
ja osoituksia tiettyihin liikeratoihin ja kuviteltuihin paikkoihin. 
Antropologit ja muistitietotutkijat ovat havainneet, että esineiden, 
kuten valokuvien, karttojen, kirjeiden ja niihin liittyvän aistimelli- 
suuden, avulla haastateltavat kertovat kokemuksistaan vuolaammin 
(ks. esim. De Nardi 2016; Koskinen-Koivisto 2022). Myös liikkeen ja 
liikkumisen avulla tuotettujen aistikokemusten avulla tutkittavien ta- 
rinat voivat alkaa ”vyöryä” ulos sanoina (Aula 2018, 79-80), esimer- 
kiksi haastateltavan nähdessä tutun paikan nuoruutensa kotikaupun- 
gista. Aistimuistot ja niiden kanssa työskentely on sensitiivinen tapa 
tuottaa aineistoa, sillä sen kautta on mahdollista päästä käsiksi unoh- 
dettuihin tai vaiettuihin vaikeisiin kokemuksiin, joiden esiintulo voi 
olla toisinaan tuskallista ja ei-toivottua (De Nardi 2016; Koskinen- 
Koivisto & Seitsonen 2019). Voimakkaita aistimuistoja, kuten kipei- 
tä tai jopa traumaattisia kokemuksia, sisältävän aineiston kerääjän 
onkin pyrittävä tilannesidonnaiseen herkkyyteen tutkittavien kans- 
sa, sillä pienetkin ilmeet ja eleet voivat olla merkityksellisiä. Joskus 
tutkittava saattaa pyytää haastattelun keskeyttämistä. Hiljaisuus saat- 

taa antaa tilaa aistimuistojen nostattamille tunteille (ks. Koskinen- 
Koivisto & Seitsonen 2019). 

Tutkijan on hyvä prosessoida haastatteluihin ja kenttätyöhön liit- 
tyviä tuntemuksiaan kirjoittamalla kenttäpäiväkirjaa (ks. Suopajärvi 
ja muut 2019). Seuraava esimerkki kuvaa tutkijan reaktiota vierail- 
lessaan erämaan keskellä sijaitsevan venäläisten sotavankien muisto- 
merkin luona: 


Mieleni täyttyy kysymysten myrskystä ja minua sekä palelee että oksettaa. 
Hirtettiinkö vangit vai ammuttiinko heidät? Kidutettiinko heitä? Miten? 
Mitä saksalaiset sotilaat miettivät vangeista? Miltä heistä tuntui nähdä 
vankien kärsivän? Kuuliko kukaan muu teloituslaukauksia? Kuka hautasi 
kuolleet vangit? Luonnon hiljaisuus sulkee sisäänsä valtavasti yksityiskoh- 
tia, tunteita ja kokemuksia. Paikan luonnonkauneus, tyyni rauha ja hil- 
jaisuus olivat valtavassa ristiriidassa menneisyyden tapahtumien kanssa. 
(Jälkikäteen kenttämuistiinpanojen ja kuvien pohjalta kirjoitettu kenttä- 
kuvaus, 2015.) 


Tutkijan muistiinpanot sisältävät paljon kysymyksiä, jotka kuvaa- 
vat kokemukseen liittyvää tunnemyrskyä. Myös tätä kokemusta voisi 
luonnehtia aistietnografian tuottamaksi kuumaksi pisteeksi, jonka 
mieleen palauttaminen tuottaa tutkimuksen kannalta merkityksel- 
listä tietoa, tässä tapauksessa siitä, mitä ajatuksia kohtaaminen Lapin 
toisen maailmansodan aikaisen kulttuuriperinnön kanssa voi herät- 
tää ja mitä sen käsittelyssä olisi hyvä ottaa huomioon. 


Aistietnografian sovellusmahdollisuudet 


Aistietnografia on haastava menetelmä, jossa tutkija ottaa tietoisesti 
käyttöön omat aistinsa ja kehonsa. Hän pyrkii omien ja tutkittavien 
aistikokemusten avulla hahmottamaan paremmin ja syvällisemmin 
tutkimuksen kohteena olevaa ilmiötä. Tutkija heittäytyy kokonais- 
valtaiseen keholliseen oppimisprosessiin, joka tavallisimmin kestää 
läpi koko tutkimuksen. Aistien tietoinen havainnointi ja analysointi 
muuttavat tutkijan ajatusmaailmaa ympäristöstä ja tutkittavasta il- 
miöstä (Koskinen-Koivisto & Lehtovaara 2020), koska tutkija ym- 

märtää ja kokee kehonsa kautta sen, että aistit ovat merkityksellisiä 
siinä missä puhuttu ja kirjoitettu ilmaisu. 

Aistietnografiassa tietoisesti havainnoidaan omia tai toisen aisti- 
kokemuksia, ja tutkimuksen aineisto ja kysymyksenasettelu määrit- 
tävät sitä, onko aistietnografia soveltuva menetelmä aineiston tuot- 
tamiseen ja analyysiin. Aistietnografia voi olla sopiva ja tuottoisa 
menetelmä silloin, kun tutkitaan esimerkiksi ihmisen ja ympäristön 
vuorovaikutusta, rakennetun ympäristön ja tilallisuuden kokemista, 
arkisia ruumiillisia käytäntöjä ja materiaalisutta sekä esineisiin kiin- 
nittyviä muistoja. Lisäksi se voi mahdollistaa ilmiöiden ymmärtä- 
misen silloin, kun pelkästään kysymällä ja keskustelemalla ei saa 
riittävästi tietoa tutkittavasta ilmiöstä tai kokemusta ei ole helppo sa- 
nallistaa. Aistietnografian avulla voidaan myös päästä tarkastelemaan 
sellaisia merkityksiä, joita on vaikea edes tunnistaa siksi, ettei niitä 
jaeta ja pohdita. Länsimaisessa kulttuurissa ei usein ole tapana tulkita 
ruumiillisia kokemuksia kovinkaan tietoisesti. 

Aistinäkökulmaa ja aistietnografista aineiston tuottamista hyö- 
dynnetään nykyään monella tieteenalalla, esimerkiksi sosiaali- 
ja kulttuuriantropologiassa, ihmismaantieteessä ja sosiologiassa 
(Pink 2009, 11). Lähestymistapaa on sovellettu myös arkeologiassa 
(Edensor 2007), turismin tutkimuksessa (Crouch & Desforges 2003) 
sekä hoitotyön ja sairauksien kokemisen tutkimuksessa (esim. Harris 
& Guillemin 2012). Kuluttajatutkimuksen puolella on jo pitkään käy- 
tetty menetelmiä, joilla analysoidaan ihmisen aistihavaintoja esimer- 
kiksi tuotteista tai tuotemerkeistä (Howes 2005). Vaikka aisteja hyö- 
dynnetään kuluttajatutkimuksessa, ei aistietnografiaa ole sellaisenaan 
sen piirissä juurikaan käytetty. Aistietnografialla voisi olla keskeinen 
rooli myös soveltavassa ja monitieteellisissä tutkimuksissa palvelu- 
muotoilun saralla, sillä sen tuottamaa tietoa miellyttävistä aistikoke- 
muksista voisi hyödyntää tuote- ja palvelukehityksessä, jotta käyttä- 
jät voisivat nauttia entistä enemmän heille kohdennetuista tuotteista 
ja palveluista. Ruumiillisten ja moniaististen kokemusten ymmärrys 
voitaisiin viedä tutkimuksiin, hankkeisiin ja kehitysprojekteihin so- 
veltuvana käytäntönä, joka yhdistäisi poikkitieteellisesti eri tieteena- 
loja ja tutkimuskenttiä. (Pink 2009, 20-22; O'Dell 2010.) 

For most of us autoethnography is not a simply way of knowing about the 
world; it has become a way of being in the world, one that reguires living 
consciously, emotionally, and reflexively. (Ellis 2016, 10.) 


Tämän luvun tieteellisenä johtoajatuksena voi pitää autoetnografisen 
metodin keskeisen kehittäjän, viestintätieteilijän Carolyn Ellisin yllä 
olevaa toteamusta siitä, että autoetnografia on maailmassa olemisen 
tapa. Ellisin ajatus kiteyttää sekä autoetnografian metodisen lähtö- 
kohdan että käsityksen autoetnografian perustavanlaatuisesta ole- 
muksesta. Ellisin mukaan autoetnografiaa tekevät tutkijat eivät ole 
tutkimuskohteestaan erillään tai sen ulkopuolella vaan oleellinen osa 
sitä. Autoetnografi ei siis tee eroa tutkimuksen teon ja oman elämän- 
sä elämisen välillä. Hän sekä havainnoi omia kokemuksiaan että osal- 
listuu tutkimaansa toimintaan. (Muncey 2014, 3, 8.) Tutkimuksen 
käytännön tasolla kyse on siitä, miten yleensä tutkimuksensa koh- 
teesta — antropologisista tai etnografisista toisista — kirjoittavasta tut- 
kijasta tulee autoetnografiassa myös toimija (Gannon 2016, 229), jon- 
ka tekemiset ovat autoetnografisen tarkastelun alla. 

Autoetnografia tarkoittaa kaikkein yksinkertaisimmillaan sitä, että 
tutkija on itse tutkimuksensa väline ja kohde. Omalla kohdallani tä- 
mä liittyi konkreettisesti toukokuussa 2018 toteutuneeseen 320 kilo- 
metrin pyhiinvaellusmatkaan Leönista Santiago de Compostelaan 
Camino de Santiagon reitillä Pohjois-Espanjassa (ks. tarkemmin 
Sirkkilä 2018b). Tavoitteenani oli tehdä havaintoja omista kokemuk- 
sista sekä kyseisen reitin merkityksiä luovasta kokonaisuudesta ja 
sen yksityiskohdista. Vaellusmatkasta muodostui metaforisesti mat- 
ka autoetnografiaan. Se auttoi oivaltamaan ja ymmärtämään, mitä 

Kuva 5. Vaeltaja 

ja Camino 

de Santiagon 
merkitysten 
muodostumisia. 
Kuvaaja tuntematon 
15.5.2018, Pena. 


mahdollisuuksia autoetnografia tutkimuksellisesti tarjoaa ja miten se 
konkreettisesti toimii tutkimuksen teossa. Oma metodini muotoutui 
sitä mukaan, kun vaelluskilometrit, majoituspaikat ja reitin varrella 
tapahtuneet kohtaamiset ja ystävyydet jäivät taakse. Voin allekirjoit- 
taa viestintätieteilijä Arthur P. Bochnerin (2016, 53) toteamuksen, et- 
tä käytännössä autoetnografia ei ole niinkään menetelmä vaan enem- 
mänkin elämäntapa. Minun kohdallani se oli sitä tuon kolmen viikon 
vaelluskokemuksen ajan. 


Monta tapaa tehdä autoetnografiaa 


Esittelen tässä luvussa autoetnografiaa niin kuin sen itse olen ymmär- 
tänyt ja tutkimuksen teon aikana kokenut. Tästä syystä on todetta- 
va heti alkuun, että ei ole olemassa vain yhdenlaista autoetnografiaa. 

Kulttuurintutkija Johanna Uotinen (2010b, 186) tuo esille jasentelyn 
pieneen ja suureen autoetnografiaan. Pienessä autoetnografiassa kes- 
kitytään arkisiin, tutkijan ja tutkittavan näkökulmista tavanomaisiin 
aiheisiin. Suuressa autoetnografiassa taas on kyse elämän draamalli- 
sista käännekohdista. Arthur P. Bochner ja Carolyn Ellis puolestaan 
luokittelevat autoetnografian evokatiiviseen eli mielikuvia herättä- 
vään ja analyyttiseen lähestymistapaan. Evokatiivisen autoetnogra- 
fian voidaan katsoa olevan lähellä Johanna Uotisen mainitsemaa 
pientä autoetnografiaa, koska siinä sisältönä ovat kirjoittajan omat 
henkilökohtaiset tarinat. Analyyttinen autoetnografia taas sisältää 
jonkin laajemman näkökulman tutkijan omien kokemusten pohjalta. 
(Denshire 2014, 835; Bochner & Ellis 2016.) Arthur P. Bochner ja 
Carolyn Ellis (2016, 65-66) painottavat autoetnografian erilaisia va- 
riaatioita, jotka voivat sekä tuottaa erilaisia kirjoittamisen muotoja ja 
lajityyppejä että vaikuttaa tiedon sisällön tuottamiseen. Oleellista on 
tutkijan oma prosessi ja antautuminen oman autoetnografian virtaan. 
Tutkija ei näin ollen välttämättä tiedä tutkimusprosessin alussa kovin 
tarkkaan tutkimuksensa suuntaa ja lopullisia metodisia ratkaisujaan. 

Johanna Uotinen (2010b, 178) kirjoittaa artikkelissaan ”Koke- 
muksia autoetnografiasta” omaan autoetnografisen tutkimuksensa 
lähtökohtiin liittyen, ettei hän löytänyt neuvoja siihen, miten auto- 
etnografista tutkimusta tulisi tehdä. Samalla hän mainitsee, että auto- 
etnografia tapahtuu kaikkinensa tekijänsä päässä. Autoetnografiaan 
löytyy nykyisin ohjeita, metodioppaita ja konkreettisia esimerkkejä 
(esim. Chang 2008; Uotinen 2010b; Muncey 2014; Holman Jones, 
Adams & Ellis 2016a), mutta juuri ”omassa päässä” tapahtuva muo- 
toutuminen on autoetnografisen tutkimuksen keskeinen piirre. Käsit- 
teellisesti autoetnografiassa on kyse dialektiikasta subjektiivisuuden 
ja kulttuurin välillä, jossa itse” (kreik. autós) sisältyy jollakin tavalla 
laajempaan kulttuuriseen, alakulttuuriseen tai sosiaaliseen ryhmään 
(kreik. ethnös), sekä dialektiikkaan liittyvästä tutkimusprosessista ja 
sen esittämisestä (kreik. graphein). (Allen-Collinson 2016, 283.) Täs- 
sä mielessä minulla on subjektina jokin erityinen suhde siihen kult- 
tuuriseen ilmiöön, joka minua tutkijana innostaa. 

Yleinen lähtökohta autoetnografisen tutkimuksen tekemiselle on 
kuitenkin se, että olemme kentällä etnologeina tai antropologeina 
aina enemmän tai vähemmän autoetnografian tekijöitä. Sosiologi 

Amanda Coffey (1999, 158) on esimerkiksi todennut, että emme voi 
erottaa tutkijaa sosiaalisesta ja älyllisestä kenttätyön kontekstista. 
Kun oivallamme tämän, tulemme paremmin myös tietoiseksi siitä, 
miten ymmärrämme keräämämme aineiston ja miten sitä käsittelem- 
me. Kuten Coffey itse asian muotoilee: 


In recognizing that we are constructed, shaped and challenged by field- 
work, we can become more attuned to what is actually going on in the 
specific cultural setting. The biographical work of managing the selfin the 
field has conseguences for the ways we come to understand the data we 
collect and seek to analyse. (Coffey 1999, 158.) 


Arthur P. Bochner ja Carolyn Ellis (2016, 167) ovat todenneet, että et- 
nografit voivat olla samalla myös autoetnografeja, jos he ovat avoimia 
oppimaan omista tuntemuksistaan ja vuorovaikutuksestaan sen ryh- 
män kanssa, jota he tutkivat. Samalla on tärkeää tunnistaa oma kult- 
tuurinen taustansa ja identiteettinsä (Ellis, Adams & Bochner 2011). 
Osa tätä prosessia on sen tunnistaminen ja haastaminen, mitä ajat- 
telemme, oletamme ja jopa pelkäämme, kun haluamme tutkia jota- 
kin. Kyse on omasta itsestämme: keitä oikein olemme ja tietoisesti 
haluamme olla. (Ellis 2016, 10.) 

Kaksiosainen tunnistaminen — oma tausta ja uuden kohteen koke- 
minen - on yleispätevää kaikelle kulttuurien kenttätutkimukselle ja 
etnografialle. Esimerkiksi oman autoetnografisen metodini ydin oli 
tällaisessa oppimisen prosessissa, kun ensin tein vaellukseni ja sitten 
palasin kotiin kirjoittamaan tutkimustani. Halusin oppia tutkimus- 
kohteestani ja omasta itsestäni tutkimuskohteen subjektina ja aktiivi- 
sena toimijana. Kyse ei ollut vain oman itsensä tutkimisesta jossakin 
tietyssä kulttuurisessa kontekstissa vaan antautumisesta johonkin sy- 
vempään ja tuntemattomaan tietämättä, miten ja mihin oman itsen 
kartoitus minut johdattelee. 


Tutkija kokijana ja tiedon tuottajana 


Autoetnografian muotoutuminen ja metodinen täsmentyminen voi- 
daan nähdä kiinteänä osana etnografisen tutkimuksen kehitystä ja 
osana sen metodista varioitumista. Carolyn Ellisin, Tony E. Adamsin 

ja Arthur P. Bochnerin (2011) mukaan autoetnografian taustana on 
ollut tutkijoiden tarve määritellä suhteensa tutkimukseensa ja siihen 
liittyviin kysymyksiin: ”Miten tutkija itse vaikuttaa siihen, mitä ja mi- 
ten hän tutkii?” Alun perin autoetnografialla viitattiin etnografisen 
tutkimuksen tekijöiden tapaan kirjoittaa toisista” kertoviin tekstei- 
hin mukaan omaelämäkerrallista aineistoa ja omia kenttäkokemuk- 
siaan (Uotinen 2010b, 179). 

Autoetnografisen tutkimuksen kehittymiseen on alusta asti vaikut- 
tanut sen tavoite murtaa perinteisen realistisen etnografisen kirjoit- 
tamisen konventioita (Uotinen 2010b, 181). Autoetnografiaa voidaan 
pitää myös taiteellisena tapana tehdä tutkimusta (Muncey 2014, 2), 
koska se voi sisältää proosaa, runoutta, musiikkia tai kuvataidetta. 
Autoetnografisesta kirjoittamisesta voi muodostua hyvin henkilö- 
kohtainen tyyli ilmaista itseä ja tutkimustaan, mikä saattaa hämär- 
tää rajaa faktan ja fiktion, toden ja kuvitellun välillä (Denshire 2014, 
831). Autoetnografi luo omaa tarinaansa ja tuo tutkimukseensa omia 
muistojaan ja omaa ääntään (Giorgio 2016, 406). 

Omassa tutkimuksessani toin omaa ääntäni esille kirjoittamalla 
kenttäpäiväkirjaa. Lisäksi valitsin reitin varren valokuvauskohteita 
niihin liittyneiden merkityspohdintojeni pohjalta. Näiden kokonai- 
suudesta muodostui reflektoivan kirjoittamisen virta, eräänlaista me- 
tareflektointia. Tästä teemallisena esimerkkinä on vaelluksen aikai- 
nen pohdintani uskonnon näkyvyydestä ja sen merkityksestä itselleni. 
Metodisesti kyse oli osallistuvasta havainnoinnista, kuten kolman- 
nen vaelluspäivän päätteeksi osallistuminen Rabanal de Caminon ky- 
län kirkossa pidettyyn messuun. Kenttäpäiväkirjaani olen kirjoittanut 
kokemuksestani seuraavasti: 


Illalla oli messu ja vaeltajien siunaus vieressä olevassa pienessä kirkossa. 
Kirkko oli täynnä. Liturgia tapahtui espanjaksi, joten en ymmärtänyt sii- 
tä mitään. Jotenkin oli tyhjä ja turhautunut olo. Outsider, enkä tiedä mitä 
pitäisi tehdä. Kuitenkin 15 minuutin kohdalla pyhiinvaeltajien siunaus oli 
hyvin vaikuttava, voimaannuttava ja herkkä. Se tuntui toisessa chakrassa. 
Myös papin veden pirskotus tuntui konkreettisesti, koska yksi pisara tu- 
li selvästi kasvoilleni, ja se rituaalina meni läpi samoin toiseen chakraan. 
(Sirkkilä 2018b, 64.) 

Kokemukseni oli kaksijakoinen. Yhtäältä koin jonkinlaista ulko- 
puolisuutta sekä kielellisesti että uskonnollisesti. Toisaalta siihen liit- 
tyi vaikuttavuutta, jota en havainnoinut ja tulkinnut niinkään uskon- 
nollisesti, vaan osana omaa henkistä orientaatiotani ja tietämystäni. 
(Sirkkilä 2018b, 64.) Oleellista oli pyrkimys sanoittaa omaa kokemus- 
ta niin tarkasti ja henkilökohtaisesti kuin sen juuri tuona hetkenä 
olin kokenut. 

Autoetnografian määritelmää on syytä vielä täsmentää, jottei se 
jää liian epämääräiseksi. Johanna Uotisen mukaan (2010b, 179) auto- 
etnografialla tarkoitetaan sellaista tutkimuksen tekemisen tapaa, jos- 
sa tutkijan omat kokemukset ovat tutkimuksen lähtökohtia ja sen 
keskeistä aineistoa. Kyse on siis sisäpiiriläisestä, emic-näkökulmasta 
tutkittavaan kohteeseen ja kulttuuriin, jolloin tutkittava kohde on 
myös tutkijalle itselleen läheinen (Holman Jones, Adams & Ellis 
2016b, 33-34). Arthur P. Bochner ja Carolyn Ellis (2016, 65-66) täs- 
mentävät autoetnografian olevan linssi, joka kohdistuu sekä ulospäin, 
tutkittavaan kulttuurin, että sisäänpäin, tutkijaan itseensä. Tällainen 
kaksisuuntainen tarkastelu on vuoropuhelua ja tietoista orientaatiota, 
joka tuottaa tutkittavasta kulttuurista koko ajan lisää ymmärrystä. 
Linssin metaforan (Boylorn & Orbe 2014, 17) ohella autoetnografiaa 
voi pitää siltana inhimillisen elämän ja kokemusten ymmärrykseen, 
näkemiseen ja kuulemiseen (Metta 2016, 495). 

Vuorovaikutus itsen ja toisten kanssa voi kenttätilanteessa ol- 
la aidosti toiminnallista, jolloin tutkija ei etäännytä itseään havain- 
toja tuottavassa tilanteessa ulkopuoliseksi tarkkailijaksi. Esimerkiksi 
oman vaellukseni puolivälissä tutustuin kahteen iäkkääseen yhdys- 
valtalaiseen mieheen, jotka kertoivat olevansa katolilaisia. Eräänä 
vaelluspäivänä taivalsin Alin ja Jeffin (nimet muutettu) kanssa jonkin 
matkaa yhdessä. Ihmettelin, kun he pysähtyivät Camino de Santiagon 
reitillä olevien kilometripylväiden kohdalla, poimivat maasta pienet 
kivet, asettivat ne pylvään päälle ja toinen heistä lausui lyhyen ru- 
kouksen. Al ja Jeff pyysivät minut mukaan tähän pieneen rituaaliin, 
johon liityin avoimella mielellä. Kokemus oli minulle hyvin kaunis 
ja herkkä. Samalla se antoi informaatiota siitä, miten uskonnon har- 
joittaminen voi konkreettisesti toteutua vaelluksen aikana. (Sirkkilä 
2018b, 68-69.) Tällaisten toiminnallisten hetkien ja tapahtumien 
kautta Camino de Santiagoon liittyvät merkityskartastot alkoivat 

saada hahmonsa ja muodostivat etnografisen prosessini aikana erilai- 
sia merkitysten kiteytymia. Oleellista oli oma toimijuus, aktiivisuus ja 
antautuminen hetkeen. 


Autoetnografian keskeiset piirteet 


Sosiologi Leon Anderson ja antropologi Bonnie Glass-Coffin (2016, 
57-83) tuovat esille autoetnografian keskeisiä piirteitä ja element- 
tejä neljän näkökulman avulla. Tärkeimpänä näistä voidaan pitää 
itsensä näkyväksi tekemistä sekä tutkimuksessa että kirjoittamises- 
sa. Kyse on oman itsen narratiivista siten, että se asettuu sosiaaliseen 
kontekstiinsa sekä menetelmällisesti että tutkimustekstissä. (Mt. 71- 
72.) Tämä tarkoittaa itsensä tutkimisen asennetta. Tällöin tutkijalla 
on aktiivinen, tieteellinen ja systemaattinen näkökulma omiin hen- 
kilökohtaisiin kokemuksiinsa. Samalla hän arvioi ja tutkii itsensä ja 
kokemustensa suhdetta sellaisiin kulttuurisiin ryhmiin, joihin hän 
katsoo identifioituvansa tai jotka eroavat hänestä itsestään (Hughes, 
Pennington & Makris 2012, 209; Denshire 2014, 831). 

Anderson ja Glass-Coffin (2016) korostavat toisena näkökulmana 
vahvan refleksiivisyyden merkitystä. Reflektio on etnologisen ja 
antropologisen tutkimuksen yksi peruselementti ja lähtökohta. Vah- 
vaksi sen tekee tietoisuus vastavuoroisesta vaikutuksesta autoetno- 
grafin itsensä ja tutkimukseen liittyvien muiden välisen suhteen 
asetelmasta ja vastavuoroisuudesta. Tämä tarkoittaa jonkinlaista jat- 
kuvaa itsetutkiskelua, jota ohjaa halu ymmärtää paremmin sekä itseä 
että muita tutkimalla ihmisten toimia ja käsityksiä suhteessa toisiinsa. 
(Mt. 72-73.) Autoetnografiassa tämä on osa tutkimusprosessin koko- 
naisvaltaisuutta. Se tapahtuu koko ajan ajattelun ja toiminnan katkea- 
mattomana virtana. 

Vahvaa refleksiivisyyttä voi toteuttaa monin eri tavoin (Anderson 
& Glass-Coffin 2016, 73). Omassa Camino de Santiagon vaellustutki- 
muksessani tämä liittyi vaelluksen aikaisiin kokemuksiin ja tekemi- 
siin sekä niiden prosessointiin. Konkreettisesti tämä liittyi vaikkapa 
kehollisten tuntemusten tunnistamiseen, niihin pysähtymiseen ja 
pyrkimykseen sanoittaa niitä koko ajan toisiaan seuraavina kokemus- 
hetkinä. Keholliset kokemukset kipuina ja särkyinä ovat pyhiinvael- 

tajan jatkuva ajattelun ja arvioinnin kohde. Sen ohella, että kivut ovat 
todellisia, niistä muodostuu kerronnallisia ydinasioita. (Luik 2012, 
32-34.) Kenttäpäiväkirjassani kuvaan kokemustani vuoristo-osuu- 
della seuraavasti: 


Vuoristotaivalta pitkään. Jossakin vaiheessa alkoi pieni lumisade ja oli 
todella kylmää. Kärkkäiseltä ostettu 2 euron sadeviitta oli juuri sen ar- 
voinen eli se hajosi kuuden kilometrin jälkeen. Seuraavassa kahvilassa 
oli onneksi myynnissä hyvä 8 euron sadeviitta. Sade ja huono ilma kas- 
vatti luonnetta. Oikeastaan ilmalla ei ollut merkitystä. Tuuli ja kylmyys 
toivat mieleen sen, miten pieniltä tällaiset vaikeudet kuitenkin tuntuvat. 
Mieli paremminkin kasvaa ja tulee omanlaista tyytyväisyyden tunnetta 
yhä enemmän. Mikään ei ole lopulta kovin vaikeaa. Koen onnellisuutta ja 
kiitollisuutta, kun taivallan huonossa ilmassa. Silloin olen vielä enemmän 
omassa sisäisessä ytimessäni ja rauhassa. (Sirkkilä 2018a, 16-17.) 


Kuvaus on rehellisen realistista ajatusten ja tuntemusten virtaa. Teksti- 
esimerkkini tuo esille reflektion kehollisten tuntemusten ja haastei- 
den liittymisestä mielen tilaan ja sisäiseen prosessiin. Kyse on sosiaali- 
antropologi Sarah Pinkin (2009, 53) kuvaamasta tutkijan aistisubjek- 
tiivisuudesta, jonka mukaan tutkijana olen saanut aistimuksien poh- 
jalta muodostuvaa tietoa ja rakentanut myös identiteettiäni aistivana 
ihmisenä, vaeltajana ja tutkijana. 

Andersonin ja Glass-Coffinin (2016, 74) kolmannen näkökulman 
mukaan autoetnografiassa on kyse ennen kaikkea henkilökohtaisesta 
sitoutumisesta. Tutkija toisin sanoen asettuu tutkimuksen välineeksi, 
jotta hän voi saavuttaa syvempää ymmärrystä. Asetelma kuulostaa 
selkeältä, mutta käytännössä tämän toteutuminen voi olla osin haas- 
teellista, koska autoetnografia merkitsee asennetta ja tietoisuutta. 
Tällöin tutkija on kokoaikaisesti tietoinen ja orientoitunut omien toi- 
mintojensa, ajatustensa, kokemustensa ja tunteidensa tarkasteluun. 
Tässä mielessä autoetnografiassa ei ole mitään on/off-nappulaa, vaan 
tämä sitoutuminen ja asenne ovat läsnä koko ajan. 

Autoetnografin henkilökohtaisesta sitoutumisesta esimerkkinä on 
hetkellinen kokemukseni Ponferradan pikkukaupungissa. Rauhalli- 
nen, kiireetön olotila ja kaunis ympäristö saivat minut istahtamaan 
puiston penkille. Ennen pysähtymistä olin parin aamuisen vaellus- 
tunnin aikana miettinyt ja muistellut edesmenneitä vanhempiani. 

Tunsin hetkellisesti suurta kiitollisuutta, että olin ikään kuin heidän 
johdattaminaan päässyt Camino de Santiagon reitille. Sain siis vael- 
tamalla lisää ymmärrystä sekä vaelluksen kulttuurisista sisällöistä 
että itsestäni ihmisenä ja kokijana. Tunsin, että Caminon reitillä on 
historiansa ja menneiden kulkijoiden jälkiä. Kokemukseni kietoutui 
Caminoon, ja kanssavaeltajieni tavoin kuljetin mukanani henkilö- 
kohtaisen elämän merkityksellisiä tapahtumia. (Sirkkilä 2018b, 105- 
106.) 

Anderson ja Glass-Coffin (2016, 75) mainitsevat neljäntenä näkö- 
kulmanaan, että autoetnografiaan sisältyy alttius asettua julki ja myös 
arvosteltavaksi etnografian kirjoittamisen prosessissa. Omien ko- 
kemusten, ajatusten ja tunteiden esille tuonti voi kuitenkin olla tut- 
kimuksen tekijälle haastavaa. Sosiologi Jacguelyn Allen-Collinson 
(2016, 284) näkeekin, että autoetnografian kirjoittaminen voi muo- 
dostua dilemmaksi: kuinka paljon henkilökohtaista tai intiimiä tut- 
kija on valmis etnografiassaan paljastamaan, jos lukijat voivat tavalla 
taikka toisella kääntää esitetyt ja käsitellyt asiat tutkijaa vastaan. 

Omassa Santiago de Compostela -autoetnografiassani henkilö- 
kohtaisen paljastamisen ulottuvuus nousi esille, kun reflektoin hen- 
kilökohtaista kiinnostustani henkisiä asioita ja erilaisia uskonnolli- 
sia ilmiöitä kohtaan. Esimerkiksi viimeisen päivämatkan puolivälissä 
juttelin hetken aikaa irlantilaisen Mollien (nimi muutettu) kanssa. 
Kun lähdin jatkamaan matkaa, kättelin häntä. Tunsin ja sanoin välit- 
tömästi myös ääneen, että hänellä on todella lämmin käsi. Jatkoin 
kysymällä, välittääkö hän energiahoitoja muille. Mollie vastasi, että 
ei, mutta ystävät kokevat saavansa häneltä hyvää energiaa. Koin, että 
Mollie oli Caminon todeksi tulleita ihmeitä. Pohdin, mistä tällaiset 
ihmiset tulevat ja ovatko he oikeastaan ihmisiä vai enkeleitä. (Sirkkilä 
2018b, 108-109.) Sinänsä pieneltä tuntuva ihmekokemus ja viittaa- 
minen enkeleihin tuntui aluksi rohkealta avautumiselta. Ajattelin 
kuitenkin niin, että juuri tällaisista itselle tärkeistä tuntemuksista ja 
ajatuksista on kyse pyhiinvaelluskokemusten autoetnografisessa ym- 
märtämisessä. Tällöin niiden esille tuominen ja saattaminen julki- 
seen muotoon tutkimustekstinä on tehtäväni autoetnografisesti 
orientoituneena tutkijana. 

Leon Anderson ja Bonnie Glass-Coffin (2016, 78) korostavat, että 
autoetnografiassa on kyse lopulta myös tutkimuksen sisällön ja muo- 

don avoimuudesta. Kun tutkimustekstillä on yhteys tutkijan omaan 
kokemukseen ja sen reflektointiin, autoetnografi on avoin ilmaise- 
maan kokemaansa ja saattamaan kokemuksensa tutkimukselliseen 
muotoon. Tässä mielessä autoetnografiassa on kyse prosessin aikana 
muotoutuvan kokemuksen tarinallistamisesta niin rehellisesti ja hen- 
kilökohtaisesti kuin se tutkimuksellisessa kehyksessä on tarpeellista 
ja mahdollista. 


Autoetnografian toimivuus ja edut 


Tutkimusta suunniteltaessa on tärkeää arvioida, milloin autoetnogra- 
fia on mahdollinen ja paras tutkimuksen toteuttamisen muoto. Li- 
säksi on tunnistettava sen mahdolliset edut verrattuna muihin etno- 
grafisiin metodeihin. Ensisijaista on tietysti tutkijan oman intressin 
ja kiinnostuksen hahmottaminen. Tutkimus voi lähteä liikkeelle yhtä 
lailla tutkijan ammatillisesta intressistä kuin hänen henkilökohtaisis- 
ta kokemuksistaan. Organisaatiojohtajuuden tutkija Heewon Chang 
(2013, 110) huomauttaa, että molemmissa tapauksissa tutkijan on ol- 
tava tietoinen omista ajatuksistaan ja tunteistaan, kokemuksistaan, 
ammatillisista uteliaisuuksistaan ja myös erilaisista rajoittavista teki- 
jöistä. On siis hyvä miettiä tarkkaan omaa taustaansa, tutkimuksen 
teon motiivia ja muita sellaisia asioita, jotka voivat vaikuttaa tutki- 
muksen tekemiseen käytännön tasolla. 

Omaan haluuni toteuttaa vaellus Camino de Santiagolla vaikutti 
kolme asiaa: Caminoon liittyvä informaatio, oma kiinnostukseni 
vaelluksia kohtaan ja uushenkinen orientaationi. Tärkein motivaation 
lähde oli uushenkisyys, sillä viimeiset kymmenet vuotta olen tutustu- 
nut henkisen turismin matkakohteisiin ja osallistunut muun muassa 
joogakursseille Balilla, Kreetalla ja Malagassa, mindfulness-retriittiin 
Ko Panangan saarella, luontoretriittiin Mount Shastalla ja viettänyt 
joulua Valamon luostarissa Heinävedellä. 

Henkisellä turistilla tarkoitetaan uskontotieteilijä Alex Normanin 
(2012, 17, 200) mukaan matkailijaa, joka tekee henkisiä harjoituksia 
tai tavoittelee henkistä edistymistä matkansa aikana aikomuksenaan 
saada jotakin henkistä hyötyä. Omakohtainen henkinen matkailuni 
on aina sisältänyt arjen etnografisen kiinnostuksen. Se on merkinnyt 

huomion kiinnittämistä omien kokemusten ohella kohteeseen ja sen 
kulttuuriin sekä uskontotieteellisesti esiin nouseviin ilmiöihin, ih- 
misten olemiseen ja toimintaan sekä merkitysten ilmenemiseen ja 
luomiseen. Orientaationi sekä henkisissä että uskonnollisissa matka- 
kohteissa on ollut eräänlaista sensitiivistä ihmettelyä. Tarkoitan tällä 
omia hienovaraisia tunnekokemuksia liittyen esimerkiksi yksittäisen 
matkakohteen tapahtumiin, tilanteisiin ja käytäntöihin. Toisaalta olen 
ihmetellyt muiden, esimerkiksi matkakumppaneiden, antaumukselli- 
sia kokemuksia, samoin kuin omaa asemointiani jonkinlaiseksi ulko- 
puoliseksi tarkkailijaksi, oman ja toisten kokemusprosessien arvioi- 
jaksi. Tuntemattani aiemmin uskontotieteilijä Rene Gothonin (2000, 
73-74) pyhiinvaelluksen kenttätutkimukseen liittyvää jäsentelyä, 
olen matkoillani sekä eläytynyt henkisiin virikkeisiin ja kokemuksiin 
että välillä etäännyttänyt itseni tapahtumista ja tilanteista arvioimalla 
ja tunnustelemalla kokemaani ja näkemääni. 

Autoetnografia sopii tämän tyyppisiin tutkimuksellisiin konteks- 
teihin ja lähtökohtiin erinomaisen hyvin. Toisaalta omassa tutkimuk- 
sessani en Camino de Santiagolle lähtiessäni ollut kovin varma 
autoetnografisesta painotuksesta. Omalla kohdallani kenttä, konk- 
reettinen vaeltaminen, sai aikaan selkeän autoetnografisen prosessin, 
joka muotoutui jatkuvana itsereflektiona omista tuntemuksista ja aja- 
tuksista. 

Stacy Holman Jones, Tony Adams ja Carolyn Ellis (2016b, 35) 
osoittavat, miten autoetnografia voi tuoda esille vaiennettuja ja mar- 
ginaalissa olevia teemoja ja kulttuurisia ilmiöitä. Tämä voi konkreet- 
tisemmin liittyä esimerkiksi sellaisiin autoetnografisiin tutkimuksiin, 
joissa teemana on tutkijan oma terveys ja sairaus. Tällöin autoetno- 
grafia voi tuoda uusia näkökulmia kyseisiin ilmiöihin ja tutkimus- 
kohteisiin erityisesti tietoisuutena monimutkaisista eettisistä ky- 
symyksistä ja niihin liittyvistä valtasuhteista. (Denshire 2014, 840; 
Rissanen 2015.) Sen rinnalla on kuitenkin hyvä korostaa, että autoet- 
nografia voi myös tehdä näkyväksi hyvin arkisia asioita ja käytäntöjä. 

Autoetnografian — kuten kaiken etnografisen havainnoinnin - etu 
on myös siinä, että se mahdollistaa sekä jokapäiväisten, arkisten käy- 
täntöjen seuraamisen että osallisuuden näihin käytäntöihin ja ilmiöi- 
hin. Keskeistä tässä on Johanna Uotisen mukaan (2010b, 184) näiden 
seuraamisten ja osallisuuksien käytäntöjen toistuvuus, joiden yksi- 

tyiskohtaisuutta ja yksityisyyttä on mahdollista juuri autoetnografialla 
tavoittaa. Omassa tutkimuksessani tämä tuli esille vaikkapa majoittu- 
misen käytännöissä. Ne toteutuivat pieninä tekoina aina samalla ta- 
valla uudessa majoituspaikassa. Uskontotieteilijä Jaana Kouri (2017, 
38) toteaa oivallisesti, että autoetnografinen kirjoitusprosessi vaatii 
pysähtymisen omaan kokemukseen, jotta aineistosta voi syntyä oival- 
lus, tavoitettu hetki. Omakohtaisissa havainnoissa arjen huomaamat- 
tomuus nousee kuin suurennuslasin alle ja jatkuvasti tihenevä kuvaus 
paljastaa satunnaisilta vaikuttavien yksityiskohtien merkittävyyden. 
Kuvaan tätä tunnetta tutkimuksessani näin: 


Keskeinen osa alberguessa oloa on oman tilan haltuunotto ja käyttö. 
Sänky on vaeltajan ainoa oma fyysinen tila. Useimmissa majoitustiloissa 
on kerrossängyt. Yhtä yötä lukuun ottamatta nukuin alapetillä, jonka etu- 
na oli se, että saatoin levittää tavaroita lattialle sängyn alle. Oivalsin heti 
ensimmäisessä majapaikassa omien tavaroiden selkeän ja tarkoituksen- 
mukaisen järjestämisen. Kun käytettävissä on ala- tai yläpeti, tilaa on ko- 
vin rajallisesti omien tavaroiden asetteluun. Rinkan pakkaamisessa ja 
purussa on hyvä olla selkeä järjestys, eli päällä tavarat, joita tarvitsee, ja 
pohjalla vähemmän tarvittavat. Illalla kannattaa pakata rinkka niin val- 
miiksi kuin se on mahdollista ja asetella aamulla tarvittavat ja päälle lai- 
tettavat vaatteet johonkin helposti löydettävään järjestykseen lattialle ja 
sängyn reunoille. Kun järjestys on hyvä ja itselle selkeä, kaiken tarvittavan 
löytää nopeasti. (Sirkkilä 2018b, 84.) 


Autoetnografia kritiikin kohteena 


Jos autoetnografian käytöllä on etunsa, niin vastaavasti sitä kohtaan 
on esitetty myös runsaasti kritiikkiä. Tämä kritiikki lähtee liikkeelle 
vertailusta siihen, miten etnografista tutkimusta tehdään. Tästä muo- 
dostuu samalla jonkinlainen eettinen näkökulma ja haaste tehdä auto- 
etnografin tutkimustyö läpinäkyvämmäksi. (Berry 2016, 212.) 
Kritiikin kärki on paikantamisen haasteessa. Autoetnografiaa on 
pidetty liian henkilökohtaisena, koska se jättää huomioimatta ana- 
lyyttisen tarkastelun tehden etnografista itsestään tärkeämmän kuin 
etnografiasta (Uotinen 2010b, 181; Bochner & Ellis 2016, 45, 62). 
Liiallinen henkilökohtaisuus voi tarkoittaa sitä, että autoetnografi tut- 
kimuksessaan hemmottelee suopeasti itseään sen sijaan, että haluaisi 

todella tietää jotakin itsestään. Tältä osin kritiikki tulee ymmärretyksi 
tutkijan oman itsen käsittelyn haasteena, jolloin tavanomainen ratkai- 
su on ollut minimoida itsensä esiintuontia. (Sparkes 2002, 214-215.) 

Tutkimuksen huolellisessa paikantamisessa tutkija asemoi tutki- 
muksensa ja myös itsensä paikantuneen tiedon hengessä (Uotinen 
2010b, 180). Arthur P. Bochner ja Carolyn Ellis (2016, 164) kuvaa- 
vat tätä siten, että etnografisesti tarkastelemme ja analysoimme kon- 
tekstia, kulttuuria ja itse-toiset-vuorovaikutusta refleksiivisissä ja 
itseä tarkastelevissa tarinoissa kuvatessamme ajatuksiamme, tunte- 
muksiamme, kehoamme, motiivejamme ja kokemuksiamme. Paikan- 
tamisessa keskiöön nousee kontekstualisointi eli tutkijan suhde tai 
paremminkin suhteiden verkosto tutkittavaan ilmiöön ja johonkin 
yksittäiseen tarinallistettuun kokemukseen. 

Lisäksi huolellinen paikantaminen sisältää myös tosiasioiden to- 
dentamisen (Bochner 2016, 54). Bochner huomauttaa samalla, että 
tällaiset tosiasiat eivät kerro siitä, mitä ne merkitsevät tai mitä ja mi- 
ten ne saavat kertojansa tuntemaan. Autoetnografian haaste on siis 
saada merkitystä muistoille ja kokemuksille eli miltä ne tuntuivat 
aiemmin tai tutkimusta tehdessä ja miltä ne tuntuvat juuri nyt. Näin 
autoetnografioiden totuus ei voi koskaan olla vakaa totuus, koska 
muisti on aktiivinen, dynaaminen ja jatkuvasti muuttuva. 

Toiseksi kritiikkiä on esitetty siitä, että autoetnografit ovat eklekti- 
siä menetelmissään, kirjoittamisessaan, materiaaleissaan ja impres- 
sionististen henkilökohtaisten muistojensa ilmaisuissaan verrattuna 
esimerkiksi kenttämuistiinpanojen ja informanttien haastattelujen 
tuottamaan aineistoon. Tämän mukaan autoetnografit improvisoivat 
yksilöllisesti menetelmiään ja tulkintojaan, mikä tietysti voidaan näh- 
dä hyveenä metodologisen avoimuuden näkökulmasta. (Anderson & 
Glass-Coffin 2016, 64.) 

Kolmanneksi kritiikkiä on suunnattu autoetnografien tekstejä ja 
kirjoitustyylejä kohtaan, koska ne eivät noudata esimerkiksi perin- 
teistä artikkelirakennetta metodologisine kuvauksineen. Kyse on kui- 
tenkin käsittelytavan erosta ja pyrkimyksestä tehdä käsittely ja konk- 
reettinen esittäminen niin, että se on autoetnografisesti sopivin ja 
paras. Autoetnografiassa keskeistä on kertoa tarina, joka paljastaa 
autoetnografin itsensä keskeisenä hahmona, jolla on rikas emotio- 
naalinen kokemus ja sen pohjalta rakentuva kertomus (Anderson & 

Glass-Coffin 2016, 65.) Liikuntatieteilijä Andrew C. Sparkes (2002, 
218, 220) tuo lisäksi esille sen, että autoetnografin teksti ei ehkä pyri- 
kään tavoittamaan jotakin universaalia, yleistä lukijaa. Tämä johtuu 
siitä, että tarina on enemmän teksti- kuin lukijapainotteinen tai -ta- 
voitteinen. Tällöin teksti vetää lukijan tuomaan siihen mukaan omat 
merkitysten luontinsa ja kokemuksensa. 

Esimerkkinä tekstin tuottamisesta omassa tutkimuksessani on 
Camino de Santiago -reitin ehkä kuuluisimmalle kohteelle, rautaris- 
ti Cruz de Ferrolle saapuminen (ks. kuva 6). Legendaan perustuvassa 
rituaalissa pyhiinvaeltaja tuo kotiseudultaan mukanaan kiven, jonka 
hän asettaa ristin juurelle. Kivi symbolisoi jotakin sellaista, josta ki- 
ven mukanaan tuova haluaa omassa elämässään päästää irti, esimer- 
kiksi suruja, pelkoja tai syntejä. (Heiser 2014, 130-131; Kurrat 2014, 
183.) Itse valmistauduin Cruz de Ferrolle saapumiseen pakkaamalla 
rinkkaan asuntoni takapihalta löytämäni kiven. Edellisenä iltana 
alberguessa, majapaikassa, käynnistyi pohdintani siitä, mistä haluan 
elämässäni luopua. Keskustelin majoituspaikan omistajan kanssa 
Cruz de Ferron merkityksestä, ja tämä keskustelu rauhoitti mieltäni, 
kuten olen kenttäpäiväkirjaani kirjoittanut: 


Selvästikin haluaisin käydä syvempää keskustelua Caminoon liittyvistä 
asioista, sen merkityksistä, uskonnollisuudesta, henkisyydestä, kaikesta. 
Oli tuntunut, että ensimmäisten päivien perusteella keskustelut jäävät 
kuitenkin pinnallisiksi tai kesken. Haluaisin saada enemmän ja kohtaa- 
misten syvyyttä. Keskustelun jälkeen tein alberguen puutarhassa medi- 
taation. Se nostatti esille kiven jättöön liittyviä poisjättämisiä. (Sirkkilä 
2018b, 67.) 


Cruz de Ferroon liittyvä konkreettinen esimerkki tuo esille autoetno- 
grafin oman tarinansa kertojana. Hän antautuu kertomaan itsestään 
hyvin henkilökohtaisella tasolla ja tyylillä. Kyse on ajatuksista, tun- 
teista tai vaikkapa hämmennyksistä, joilla on yhteys johonkin kult- 
tuuriseen tilanteeseen, käytäntöihin ja merkityksiin, tässä tapauksessa 
erityisesti kiven symboliseen ja uskonnolliseen merkitykseen (ks. 
Eliade 2003, 176; Bergholm & Hämäläinen 2018, 7). 

Kritiikkiä on esitetty myös autoetnografian keskittymisestä liikaa 
tutkijan henkilökohtaisiin asioihin. Tutkijan ilmaisu voi olla tuntei- 
siin vetoavaa ja niitä nostattamaan pyrkivää ja vaikkapa elämän vas- 

Kuva 6. Hannu 
Sirkkilä Cruz de 
Ferrolla. Kuvaaja 
Elena (nimi 
muutettu), 8.5.2018. 


toinkäymisiin ja onnettomuuksiin keskittyvää. (Uotinen 2010b, 183.) 
Tämä ilmenee erityisesti autoetnografian terapeuttisessa muodossa, 
jolloin oman elämän kokemuksiin ja tuntemuksiin pohjautuvat ta- 
rinat käsitellään tutkimuksellisena aineistona. Kyseessä voivat olla 
esimerkiksi tutkijan omat sairaudet, väkivaltakokemukset, mielen- 
terveysongelmat tai vaikeat ihmissuhteet. Tällöin vastaus kritiikkiin 
voi olla se, että yksilöiden kokemuksilla on yhteys muihin samankal- 
taisiin kokemuksiin ja niiden tyypillisiin piirteisiin. (Kiesinger 2002; 
Rissanen 2015, 49.) 


Autoetnografisen tutkimuksen toteuttaminen 


Mitä sitten konkreettisesti tapahtuu, kun autoetnografi on kentällä 
ja tavoitteena on tutkimusaineiston muodostaminen? Kenttä on ym- 

märrettävä autoetnografisessa tutkimuksessa varsin laajasti. Se tar- 
koittaa kokemuksia toisten ihmisten kanssa — tai sitten ei, koska 
kenttä voi olla myös mielentila olettamuksena siitä, miten omat ko- 
kemukset saattavat muuttaa tutkijaa itseään. Tällöin kenttämuistiin- 
panoista muodostuu eräänlaisia itsensä määrittelyjä, joilla itsestä saa- 
daan jotakin uutta esille. (Anderson & Glass-Coffin 2016, 67.) Tästä 
esimerkkinä on kenttäpäiväkirjaan kirjoittamani teksti vaelluksen 
loppupuolelta Palais de Rein kirkossa: 


Kirkko tilana alkoi olla elävä. Hämmentävä kokemus. Olenko omassa 
vaelluksessani tullut niin pitkälle, että minussa alkaa tapahtua jokin uu- 
si henkistyminen ja uskonnollinen avautuminen. Ainakin olen etsimässä 
jotakin uutta sellaista ja syvempää. Että en jaksa toisaalta pinnallisuutta, 
yrittämistä, tyytymättömyyttä itseäni kohtaan. Että voin juuri antautua 
herkkyyteen ja jonkinlaiseen valaistumiskokemukseen ja sen elämiseen 
todellisena. (Sirkkilä 2018b, 65.) 


Jos autoetnografinen tutkimus perustuu tällaiseen vaelluksen kaltai- 
seen vaiheittain etenemiseen, siitä muodostuu prosessimainen, jat- 
kuvan itsereflektion mielentila. Tekstini on myös esimerkki hyvin 
henkilökohtaisesta omien henkis-uskonnollisten kokemusten poh- 
dinnasta. 

Mielentilasta ja sen muutoksista kirjoittaminen ei tarkoita sitä, että 
se olisi jotenkin yksi ja ainoa keskeinen kenttäaineisto. Autoetnogra- 
fin kenttämuistiinpanot saattavat sisältää monenlaisia aineistoja — do- 
kumentteja, esineitä, Facebook-tykkäyksiä — joiden rajoituksena on 
vain tutkijan kiinnostus ja mielikuvitus (Anderson & Glass-Coffin 
2016, 68). Aineistoa voidaan koota eri tavoin, kuten muisteluna, ke- 
räämällä esineitä ja dokumentteja, haastattelemalla ihmisiä, analysoi- 
malla ja havainnoimalla itseään sekä reflektoimalla asioita, jotka kuu- 
luvat tutkittavaan aiheeseen. 

Muisteleminen on vapaasti ohjautuva muoto palauttaa mieleen 
tutkimusaiheeseen liittyviä tapahtumia, ihmisiä, paikkoja, käyttäy- 
tymisiä, puheita, ajatuksia, perspektiivejä, mielipiteitä ja tunteita 
(Chang 2016, 113). Muistelemisen myötä aineisto täydentyy ja laajen- 
tuu, sillä kaikkea merkityksellistä ei aina tunnista, oivalla tai ehdi yk- 
sinkertaisesti dokumentoida tapahtumahetkellä, vaan se voi palautua 
mieleen reflektoituna tulkintana. Kyseessä on viestintätieteilijä Keith 


274 


https://doi.org/10.21435/tl.274 


Autoetnografia 


Berryn (2016, 212) kuvaama kommunikatiivinen käytäntö, joka on 
filosofinen ja retorinen tapa ymmärtää eletyn kokemuksen rakentu- 
mista (Schrag 2003; Berryn mukaan 2016, 212). Ymmärsin tämän 
omalla kohdallani kokemuksieni reflektoinnin polkuna. Se alkoi ko- 
kemuksista, joista jostakin syystä muodostui mieleen jääviä ja joista 
tietoisen pohdinnan myötä muodostui tulkintoja. Koska vaelluksen 
aikana en voinut koko ajan pysähtyä kirjoittamaan kenttäpäiväkirjaa- 
ni tällaisia kokemuksia reflektoin kokemuksiani ensin vain mielessä- 
ni. Toisessa vaiheessa, tauolla tai illalla majoittumisen jälkeen, kirjoi- 
tin kokemuksistani kenttämuistiinpanoja. Myöhemmin kolmannessa 
vaiheessa luin kenttäpäiväkirjaa useaan otteeseen, jolloin reflektoin 
kokemuksiani uudelleen ja tein mahdollisia lisäyksiä muistojen ja 
niiden tulkintojen kautta. 

Antropologi Annamaria Marttila (2014, 368) puhuu kokemusten 
päällekkäisyydestä, jolloin tutkimuksen kohde nähdään useilla silmil- 
lä eli tutkijuuden ohella myös omakohtaisena kokemuksena. Tällai- 
nen prosessimainen reflektio on keskeytymätöntä ja ennakoimaton- 
ta. Oman tutkimukseni kontekstissa tämä toteutui siten, että Camino 
de Santiagoon liittyvästä merkityskartastosta nousi esille joitakin sen 
sisältöjä, eräänlaisia merkitysten kiteytymiä. Kyseessä on dialoginen 
metodi, joka Allen-Collinsonin mukaan (2016, 287) sisältää kriittisen 
näkemyksen tutkijan omista käsityksistä ja olemisestaan sekä näiden 
yhteydestä toisiin ihmisiin. Tässä mielessä toisten puheet ja koke- 
mukset vaikuttavat jatkuvasti tutkijaan eikä autoetnografin yksilölli- 
nen tarina ole koskaan täysin hänen oma tarinansa. 

Vaelluskohtaamisissa kiinnitin huomiota siihen, miten erilaisia 
merkityksiä omalle vaeltamiselle saatettiin antaa. Brasilialainen Eva 
(nimi muutettu) kertoi, että hänellä ei ollut mielessä mitään erityistä 
syytä tulla Caminolle vaeltamaan. Hän ei ollut etsimässä ratkaisua jo- 
honkin ongelmaan tai saamassa vastausta johonkin elämänsä avoi- 
meen kysymykseen. Hän aloitti vaelluksensa sanoittamisen siitä, mitä 
varten hän ei ollut tullut Caminolle. (Sirkkilä 2018b, 59.) Tämä Evan 
kertoma avasi itselleni aivan erilaisen pyhiinvaeltamisen tulkinnan 
ikkunan. 

Autoetnografista tutkimusta voidaan tehdä lukuisilla erilaisilla 
tavoilla ja muodoilla. Vaihtoehdot ja valinnat liittyvät tutkimuksen 
toteuttamisen käytäntöihin, aineiston muodostamisen mahdolli- 

suuksiin ja sen käsittelyyn. On esimerkiksi huomattava se, että auto- 
etnografiaa voidaan tehdä joko yksin tai ryhmässä. Yksin tehtäessä 
ytimessä ovat henkilökohtaiset kokemukset, ja myös tutkimusproses- 
si tapahtuu yksin. Yhteistyönä toteutuva autoetnografia (engl. 
collaborative autoethnography) voi puolestaan vaihdella sen mukaan, 
onko kyseessä täydellisesti yhteistyönä toteutuva prosessi vai onko 
työtä ositettu ja yksilöity prosessin eri vaiheissa (Denshire 2014, 844; 
Chang 2016, 111). 

Aineiston hankinta voi olla myös yhteisöllistä (engl. communi- 
ty autoethnography) siten, että tutkija on osa tutkimaansa yhteisöä. 
Tästä esimerkkinä on Jaana Kourin väitöstutkimus (2017), kun hän 
kesäasukkaana ollessaan toimi Lypyrtin kyläkirjan tekijänä. Hän aset- 
ti yhdeksi tutkimusongelmaksi tarkastella omaa osuuttaan sisäpiiri- 
läisenä kirjan kokoajana ja tutkijana kyseisessä historiantuottamisen 
merkityksenantoprosessissa (Mt., 22). Yhteisöllisessä autoetnogra- 
fiassa tutkija käyttää omia kokemuksiaan esimerkkeinä siitä, miten 
ne liittyvät koko yhteisön kulttuuriseen ja sosiaaliseen todellisuuteen 
(Ellis, Adams & Bochner 2011). 

Yksin tehdessä eräs tavallisimpia tutkimuksen teon muotoja on ot- 
taa lähtökohdaksi selkeästi omat kokemukset ja kirjoittaa henkilö- 
kohtaista kertomusta tutkimusongelmaksi. Omaa tutkimustani voi 
kutsua tässä mielessä refleksiiviseksi etnografiaksi (Ellis, Adams & 
Bochner 2011), jossa keskeistä on tutkijan oma muutos hänen teh- 
dessään kenttätyötä. Lähtökohtana on tutkijan henkilöhistoria ja sen 
liittyminen tutkimuskohteen kiteytymiseen, autoetnografisen mene- 
telmän valintaan ja sitä seuraavaan tutkimustoimintaan. Kokemukset 
sinänsä voivat olla millaisia tahansa: muistoja, tunteita tai ruumiilli- 
sia, kuten omalla kohdallani johtuen vaelluksen fyysisyydestä. 

Henkilökohtainen autoetnografia voi myös olla kokemushistorial- 
lista siten, että se perustuu ajallisesti pidempään jatkumoon. Yhteis- 
kuntatieteilijä Päivi Rissanen (2015) tarkastelee väitöskirjassaan omia 
sairastumis-, sairaala- ja kuntoutumiskokemuksiaan. Hän nimeää lä- 
hestymistapansa autoetnografiseksi kokemustutkimukseksi, joka on 
tarkemmin määriteltynä kuntoutujien kokemustutkimusta (engl. 
service user research). Se perustuu kuntoutuspalveluiden käyttäjien 
omiin ja jaettuihin refleksiivisiin kokemuksiin ja lisäksi kuntoutujien 
aktiiviseen osallistumiseen tutkimukseen. (Mt. 16). Johanna Uotinen 

Kuva 7. Näkymä 
Renchen kylästä. 
Kuvaaja Hannu 
Sirkkilä, 13.5.2018. 


(2010a, 88) tuo puolestaan esille sen, miten autoetnografia voi olla 
käyttökelpoinen menetelmä sellaisen ruumiillisen tiedon, joka on 
eräänlaista tietämättään tietämistä, pohdinnoissa. Konkreettisesti 
Uotinen (2008; 2010a) on eritellyt autoetnografisesti aistikokemuk- 
siaan ollessaan itse tehohoidossa. 

Autoetnografia ei sulje pois osallistuvaa havainnointia. Omassa 
tutkimuksessani dialogisen metodin muodossa autoetnografia ja 
osallistuva havainnointi kietoutuivat toisiinsa. Kenttätyövaiheessa 
oli osin vaikeaa erotella näitä toisistaan tai se tuntui keinotekoiselta. 
Prosessuaalisesti kyse oli kerroksellisuudesta, jossa omat kokemukset 
vaikuttivat havainnointiin, jolla puolestaan oli merkitystä omien ko- 
kemusten jäsentymisessä. Osallistuvan havainnoinnin konkreettisena 
muotona toimi valokuvaaminen. 

Esimerkkinä valokuvien käytöstä on ottamani kuva Renchen ky- 
lästä (ks. kuva 7). Kenttäpäiväkirjassani olen kuvannut saapumistani 
kuin museolta vaikuttavaan kylään seuraavasti: 

Hetki on jotenkin hyvin pysähdyttävä, kuin aika pysähtyisi. Tällaiseen 
paikkaan voisi jäädä vaikka kuinka pitkäksi aikaa, kokea miljöö, kulttuuri- 
ympäristö, elämän virtaa ja yhteyttä historiaan. Vaelluksen yksi tärkeä 
puoli onkin yhteyden kokeminen menneeseen ja jossakin toisaalla koke- 
mukseen. Tästä ovat muutkin kulkeneet ja tässä ovat muutkin eläneet. 
(Sirkkilä 2018b, 75-76.) 


Kokemus, kuva ja sanoittaminen kenttäpäiväkirjassa muodostavat 
reflektion ja paikantamisen kokonaisuuden ja prosessin. Osana au- 
toetnografiaa työstin erityisesti maantieteelliseen ja kulttuuriseen 
paikkaan liittyviä kokemuksiani asettaen ne osaksi pyhiinvaelluksen 
kokonaisuutta. Osallistuva havainnointi ei tässä liittynyt muihin ih- 
misiin, koska ydin oli paikassa, sen merkityksissä ja historiallisuudes- 
sa. Menetelmäni ja orientaationi oli lähellä etnologi Lars-Eric Jöns- 
sonin (2009, 76) metodia, vaeltavaa havainnointia (ruots. vandrande 
observation). 

Aineiston muodostamisessa tutkijan ei tarvitse olla yksinomaan 
omien kokemustensa ja niiden reflektoinnin varassa. Autoetnogra- 
finen aineisto voi sisältää myös toisten haastatteluja. Mahdollisia 
ovat vaikkapa kahdenkeskinen haastattelu varsin perinteisen haas- 
tatteluasetelman mukaisesti tai erilaisissa kenttätyön tilanteissa it- 
sestään muotoutuvat haastattelut (Ellis & Berger 2002; Andersonin 
& Glass-Coffinin mukaan 2013, 70). Koska oman kenttätutkimus- 
vaiheeni lyhyyden takia haastattelut eivät olleet mahdollisia, toimi- 
vaksi aineiston hankinnan tavaksi muodostuivat tavanomaiset kes- 
kustelut muiden vaeltajien kanssa (Sirkkilä 2018b, 46—47). Näissä 
tilanteissa ensisijaisena tavoitteena ei ollut saada tutkimusaineistoa, 
vaan aloittaa keskustelu ja kokemusten vaihto erilaisissa vaellukseen 
liittyvissä tilanteissa. Menetelmääni voikin nimittää epämuodollisek- 
si keskusteluksi (Ehn, Löfgren & Wilk 2016, 19). 

Autoetnografinen prosessi luonnollisesti jatkuu kenttätyövaiheen 
jälkeen. Oman aineistoni käsittely alkoi kenttäpäiväkirjaa useita ker- 
toja lukemalla sekä perehtymällä valokuva-aineistoon. Tavoite oli 
saada useilla lukukerroilla esiin havaintoaineksia, yksityiskohtia, esi- 
merkkejä ja päätelmiä suhteessa ennen matkaa, välittömästi matkan 
jälkeen ja aktiivisen tutkimusprosessin aikana lukemaani tutkimus- 
kirjallisuuteen. (Sirkkilä 2018b, 51.) Oleellista oli juuri omien koke- 
musten ja tuntemusten tunnistaminen ja merkityksellistäminen. Tätä 

vaihetta rikastuttaa uskontotieteilija Anu Isotalon (2015, 69) mainit- 
semat ”mielen muistiinpanot”; jotka ovat kenttätyövaiheen kirjoitta- 
mattomia havaintoja ja muistoja, joita tutkija prosessoi myöhemmin 
tapahtuneen jälkeen. 


Vaeltajan mieli ja perille pääsy 


Saksalainen filosofi Albert Kitzler käsittelee kirjassaan Vom Gliick des 
Wanders (2019, 19, 33) vaeltamista käytännöllisen filosofian näkö- 
kulmasta ja kysyy, miten vaeltaminen rikastuttaa elämäämme ja 
muuttaa meitä ihmisinä tuottaessaan uudenlaista tietoisuutta itsestä 
ja olemassaolosta. Vaelsin 320 kilometriä Camino de Santiagon reitil- 
lä, tein autoetnografisen tutkimuksen vaellukseni pohjalta ja muu- 
tuin. Metaforisesti autoetnografisen tutkimuksen tekeminen onkin 
vaeltamista itsensä kanssa: se tuotti kohdallani sellaisia tunnistamisia 
itsestä, joita en ollut aiemmin tiedostanut, mutta jotka autoetnogra- 
fian myötä avautuivat. 

Autoetnografisen matkan päätteeksi tutkija ei ole ihan entisellään. 
Matka ei ole välttämättä helppo, koska tutkijan on kohdattava myös 
omat nurjat puolensa ja oman sisimpänsä paljastamisen haasteet. 
Omakohtaisuus tuottaa lisäksi pohdinnan tutkimuksen järkevyydestä 
ja merkittävyydestä. Kuten Albert Kitzler (2019, 34) osuvasti toteaa: 
”Wenn man einen Weg verliert, lernt man ihn kennen”. Autoetnografi 
ei siis voi olla varma suunnasta ja saattaa siksi eksyä. Kaikki epätietoi- 
suus kuitenkin vahvistaa, ja lopulta hän pääsee perille. Tutkija on saa- 
vuttanut ymmärryksen itsestään johonkin kulttuuriseen osakokonai- 
suuteen tai ilmiöön kuuluvana. Hän on muuttunut myös ihmisenä ja 
etnologina. Omasta tutkimuksestani (Sirkkilä 2018b, 114-115) muo- 
dostui monivivahteinen oppimisprosessi itsestä ja omasta elämästä 
samoin kuin tutkimuskohteesta ja omasta tutkijuudesta autoetnogra- 
fina. Autoetnografia tutkijapositiona tuotti monivivahteisen näkökul- 
man tutkimuskohteen merkityspotentiaalien erittelyyn. 

Autoetnografian tekeekin kiehtovaksi ja koukuttavaksi sen pakot- 
tava haaste rakentaa tutkimusprosessista omannäköisensä. Valmista 
mallia ei ole tarjolla, ja lähtökohtana on juuri omakohtainen suhde 
johonkin itselle tärkeään ja merkittävään asiaan. Ilman tätä ei ole 
autoetnografiaa. 


279 


https://doi.org/10.21435/tl.274 


Hannu Sirkkilä 


Lisälukemista 


Bochner, Arthur P. & Ellis, Carolyn. 2016. Evocative autoethnography. Writ- 
ing lives and telling stories. New York: Routledge. 

Chang, Heewon. 2008. Autoethnography as method. Walnut Creek: Left 
Coast Press. 

Holman Jones, Stacy, Adams, Tony & Ellis, Carolyn (toim.). 2016. Handbook 
of autoethnography. New York: Routledge. 

Rissanen, Päivi. 2015. Toivoton tapaus? Autoetnografia sairastumisesta ja 
kuntoutumisesta. Helsinki: Kuntoutussäätiö. 

Uotinen, Johanna. 2010. Kokemuksia autoetnografiasta. Julkaisussa: Pöysä, 
Jyrki, Järviluoma, Helmi & Vakimo, Sinikka (toim.) Vaeltavat metodit. 
Joensuu: Suomen Kansantietouden Tutkijain Seura, 178—189. 


Lähteet 
Tutkimusaineistot 


Sirkkilä, Hannu. 2018a. Camino de Santiagon vaelluksen kenttäpäiväkirja. 
Tutkijan hallussa. 

Valokuvat Camino de Santiagon vaellukselta tutkijan hallussa. Kuvaajat 
mainittu kuvien yhteydessä. 


Kirjallisuus 


Allen-Collinson, Jacguelyn. 2016. Autoethnography as the engagement 
of self/other, self/culture, self/politics, and selves/futures. Julkaisussa: 
Holman Jones, Stacy, Adams, Tony E. & Ellis, Carolyn (toim.) Handbook 
of autoethnography. New York: Routledge, 281-299. 

Anderson, Leon & Glass-Coffin, Bonnie. 2016. | learn by going autoethno- 
graphic modes of inguiry. Julkaisussa: Holman Jones, Stacy, Adams, Tony 
E. & Ellis, Carolyn (toim.) Handbook of autoethnography. New York: 
Routledge, 57-83. 

Bergholm, Alexandra & Hämäläinen, Riku. 2018. Esipuhe. Julkaisussa: Berg- 
holm, Alexandra & Hämäläinen, Riku (toim.) Katse pyhään. Näkökulmia 
uskonnon aineellisuuteen. Helsinki: Partuuna, 7-13. 

Berry, Keith. 2016. Spinning autoethnographic reflexivity, cultural critigue, 
and negotiating selves. Julkaisussa: Holman Jones, Stacy, Adams, Tony E. 
& Ellis, Carolyn (toim.) Handbook of autoethnography. New York: Rout- 
ledge, 209-227. 

Bochner, Arthur P. 2016. Introduction: Putting meanings into motion auto- 
ethnography’s existential Calling. Julkaisussa: Holman Jones, Stacy, 
Adams, Tony E. & Ellis, Carolyn (toim.) Handbook of autoethnography. 
New York: Routledge, 50-56. 


280 


https://doi.org/10.21435/tl.274 


Autoetnografia 


Bochner, Arthur P. & Ellis, Carolyn. 2016. Evocative autoethnography. 
Writing lives and telling stories. New York: Routledge. 

Boylorn, Robin. M. & Orbe, Mark P. 2014. Introduction. Critical autoethnog- 
raphy as method of choice. Julkaisusssa: Boylorn, R. M. & Orbe, M. P. 
(toim.) Critical autoethnography: Intersecting cultural identities in 
everyday life. Walnut Creek: Left Coast Press, 13-26. 

Chang, Heewon. 2008. Autoethnography as method. Walnut Creek: Left 
Coast Press. 

Chang, Heewon. 2016. Individual and collaborative autoethnography as 
method a social scientist’s perspective. Julkaisussa: Holman Jones, Stacy, 
Adams, Tony E. & Ellis, Carolyn (toim.) Handbook of autoethnography. 
New York: Routledge, 107-123. 

Coffey, Amanda. 1999. The ethnographic self. Lontoo: Sage. 

Denshire, Sally. 2014. On auto-ethnography. Current Sociology Review 62:6, 
831-850. 

Ehn, Billy, Lofgren, Orvar & Wilk, Richard. 2016. Exploring everyday life. 
Strategies for ethnography and cultural analysis. Lanham: Rowman & 
Littlefield. 

Eliade, Mircea. 2003. Pyhä ja profaani. Helsinki: Loki. 

Ellis, Carolyn. 2016. Preface: Carrying the torch for autoethnography. Jul- 
kaisussa: Holman Jones, Stacy, Adams, Tony E. & Ellis, Carolyn (toim.) 
Handbook of autoethnography. New York: Routledge, 9-12. 

Ellis, Carolyn, Adams, Tony E. & Bochner, Arthur P. 2011. Autoethnography: 
An overview. Forum Qualitative Sozialforschung 12:1. [viitattu 10.5.2022] 
Saatavissa: — http://www.gualitative-research.net/index.php/fgs/article/ 
view/1589/3095. 

Gannon, Susanne. 2016. Sketching subjectivities. Julkaisussa: Holman Jones, 
Stacy, Adams, Tony E. & Ellis, Carolyn (toim.) Handbook of autoethno- 
graphy. New York: Routledge, 228-243. 

Giorgio, Grace A. 2016. Reflections on writing through memory in auto- 
ethnography. Julkaisussa: Holman Jones, Stacy, Adams, Tony E. & Ellis, 
Carolyn (toim.) Handbook of autoethnography. New York: Routledge, 
406-424. 

Gothoni, Rene. 2000. Tuntematon pyhiinvaeltaja. Helsinki: WSOY. 

Heiser, Patrick. 2014. Lebenswelt Camino. Eine einfuhrende Einordnung. Jul- 
kaisussa: Heiser, Patrick & Kurrat, Christian (toim.) Pilgern gestern und 
heute. Soziologische Beiträge zur religiösen Praxis auf dem Jakobsweg. 
Berliini: LIT-Verlag, 113—137. 

Holman Jones, Stacy, Adams, Tony & Ellis, Carolyn (toim.). 2016a. Handbook 
of autoethnography, New York: Routledge. 

Holman Jones, Stacy, Adams, Tony & Ellis, Carolyn 2016b. Introduction: 
coming to know autoethnography as more than a method. Julkaisussa: 
Holman Jones, Stacy, Adams, Tony E. & Ellis, Carolyn (toim.) Handbook 
of autoethnography. New York: Routledge, 17-47. 


281 


https://doi.org/10.21435/tl.274 


Hannu Sirkkilä 


Hughes, Sherick, Pennington, Julie L. & Makris, Sara. 2012. Translating 
autoethnography across the AERA standards: toward understanding 
autoethnographic scholarship as empirical research. Educational re- 
searcher 41:6, 209-219. 

Isotalo, Anu. 2015. Mistä on hyvät tytöt tehty? Somalitytöt ja maineen mer- 
kitykset. Turku: Scripta Lingua Fennica Edita. 

Jönsson, Lars-Eric. 2009. Hemma pä gatan. Julkaisussa: Arvastson, Gösta & 
Ehn, Billy (toim.) Etnografiska observationer. Lund: Studentlitteratur, 
63-81. 

Kiesinger, Christine E. 2002. My father’s shoes: the therapeutic value of 
narrative reframing. Julkaisussa: Bochner, Arthur P. & Ellis, Carolyn 
(toim.) Ethnographically speaking: autoethnography, literature, and 
aesthetics. Walnut Creek: Altamira Press, 95-114. 

Kitzler, Albert. 2019. Vom Glück des Wanders. Eine philosophische 
Wegbegleitung. Munchen: Droemer. 

Kouri, Jaana. 2017. Vesi kuljettaa ääntä. Autoetnografinen tutkimus Ly- 
pyrtin kylän historiantuottamisesta. Turku: Turun yliopisto. [viitattu 
10.5.2022] Saatavissa: https://www.utupub.fi/handle/10024/143714. 

Kurrat, Christian. 2014. Biographische Bedeutung und Rituale des Pilgers. 
Julkaisussa: Heiser, Patrick & Kurrat, Christian (toim.) Pilgern gestern und 
heute. Soziologische Beiträge zur religiösen Praxis auf dem Jakobsweg. 
Berliini: LIT-Verlag, 161—191. 

Luik, Elo. 2012. Meaningful pain: suffering and the narrative construction 
of pilgrimage experiences on the Camino De Santiago. Suomen Antro- 
pologi 32:2, 24-44. 

Marttila, Annamaria. 2014. Tutkijan positiot etnografisessa tutkimuksessa 
- kentän ja kokemuksen dialoginen rakentuminen. Julkaisussa: Hämee- 
naho, Pilvi & Koskinen-Koivisto, Eerika (toim.) Moniulotteinen etnogra- 
fia. Helsinki: Ethnos ry, 362-392. 

Metta, Marilyn. 2016. Putting the body on the line embodied writing and 
recovery through domestic violence. Julkaisussa: Holman Jones, Stacy, 
Adams, Tony E. & Ellis, Carolyn (toim.) Handbook of autoethnography. 
New York: Routledge, 486-509. 

Muncey, Tessa. 2014. Creating autoethnographies. Lontoo: Sage. 

Norman, Alex. 2012. Spiritual tourism. Travel and religious practice in west- 
ern society. Lontoo: Bloomsbury. 

Pink, Sarah. 2009. Doing sensory ethnography. Lontoo: Sage. 

Rissanen, Päivi. 2015. Toivoton tapaus? Autoetnografia sairastumisesta ja 
kuntoutumisesta. Helsinki: Kuntoutussäätiö. 

Sirkkilä, Hannu. 2018b. Pyhiinvaellus Camino de Santiagolla: merkitysten 
elastista monimuotoisuutta ja runsautta. Etnologian ja antropologian 
maisterintutkielma. Jyväskylä: Jyväskylän yliopisto. [viitattu 10.5.2022] 
Saatavissa: http://urn.fi/URN:NBN:fi:jyu-201903041711. 

Sparkes, Andrew C. 2002. Autoethnography: self-indulgence or something 
more? Julkaisussa: Bochner, Arthur P. & Ellis, Carolyn (toim.) Ethnograph- 


282 


https://doi.org/10.21435/tl.274 


Autoetnografia 


ically speaking: autoethnography, literature, and aesthetics. Walnut 
Creek: Altamira Press, 209-232. 

Uotinen, Johanna. 2008: Autoetnografia, digi-tv ja kone, joka sanoo PING! 
Naistutkimus 21:4, 5-15. 

Uotinen, Johanna 2010a. Aistimuksellisuus, autoetnografia ja ruumiillinen 
tietäminen. Elore 17:1, 89-95 

Uotinen, Johanna. 2010b. Kokemuksia autoetnografiasta. Julkaisussa: Pöy- 
sä, Jyrki, Järviluoma, Helmi & Vakimo, Sinikka (toim.) Vaeltavat metodit. 
Joensuu: Suomen Kansantietouden Tutkijain Seura, 178—189. 


283 


https://doi.org/10.21435/tl.274 


https://doi.org/10.21435/tl.274 


Osa 4 
Tekstit ja anälysis 


https://doi.org/10.21435/tl.274 


https://doi.org/10.21435/tl.274 


Narratiivinen analyysi 


Jyrki Pöysä 
O https://orcid.org/0000-0001-8640-8354 


Narratiivisen analyysin kohteena ovat narratiivit, kertomukset tai ta- 
rinat. ”Narratiivisuus” viittaa suoremmin kertomusteorian struktura- 
listiseen vaiheeseen 1960-luvun Ranskassa, jolloin käsite ”narratolo- 
gia’ vasta keksittiin (Todorov 1969). Termit kertomus ja tarina ajavat 
asian yhtä hyvin: en tekisi siis mitään eroa näiden käsitteiden välil- 
le, vaikka tarina-käsitteelle voidaankin löytää myös folkloristinen 
erityismerkitys (Ukkonen 2006). Kertomusteorian strukturalistisen 
vaiheen jälkeen kehittyneet jälkiklassiset kertomusteoriat korostavat 
kertomusten kokemuksellisuutta (Fludernik 2002; Hyvärinen 2017), 
mikä sopii etnologille oikein hyvin. Toisin kuin esimerkiksi kirjalli- 
suustieteessä, etnologiassa tutkimusaineistot muodostuvat pääosin 
todellisuutta kuvaavista, ei-fiktiivisistä teksteistä. Elämäkerran ja 
muistitiedon kaltaisen, todeksi ajatellun kertomuksellisen aineiston 
yhteydet fiktiivisiin kertomuksiin ovat kuitenkin tiiviit: molemmat 
käyttävät hyväkseen samoja kerronnallisia keinoja, esimerkiksi juo- 
nellistamista, kertomuksen tilanteiden ja toimijoiden mukaan vaihtu- 
vaa fokalisaatiota, historiallista preesensiä tai vapaata epäsuoraa ker- 
rontaa (Ricoeur 1990a; Cohn 2006; Virtanen 2020; Rimmon-Kenan 
1991). Kaikkien kertomusten ”tehtyä” luonnetta kuvataan nykyään 
fiktionaalistamisen käsitteellä (Walsh 2007; Skov Nielsen 2015). 
Mikä on kertomus? Strukturalistisen kertomusteorian määritelmä 
kertomuksesta sisältää kaksi peruselementtiä: ajallisen perättäisyyden 
ja vaikutussuhteen (jonkinasteisen kausaalisuuden) kertomuksen ta- 
pahtuminen välillä (Rimmon-Kenan 1991). Kertomus voidaan myös 
määritellä muutoksen käsitteen avulla tai joukkona väljiä kriteere- 
jä (tilanteisuus, tapahtumien kuljettaminen, tarinamaailman luomi- 
nen ja häiriötilanne, kokemuksellisuus; ks. Hyvärinen 2017, 175-176; 

Herman 2009). Pelkkä ajallinen peräkkäisyys tuottaa vain raportin 
tapahtumista, historiantutkimukselle tutummin kronikan, jollainen 
voisi koostua vaikkapa allakkaan kootuista lintuhavainnoista. Järjes- 
tyksistä ja niistä poikkeamisesta kertomuksellisuuden keskeisenä si- 
sältönä selvitetään lisää tuonnempana (ks. myös Pöysä 2011). Reaali- 
maailman tapahtumista kiinnostuneelle historiantutkijalle järjestyk- 
set muodostavat keskeisen työvälineen, kun taas tarinan kertojalle 
niistä poikkeaminen tai kokonaisten tapahtumien poisjättäminen 
(kertomuksen aukot) voi olla tärkeä dramatisoinnin keino (Genette 
1980). Juonellistamista on kaikki tapahtumien asettaminen syy-seu- 
raus-suhteisiin ja tähän liittyvät toimijoiden pelkistämiset (kertomus- 
ten hyvät, pahat ja rumat tai sankarit ja konnat). Taipumuksemme 
juonellistaa kokemuksiamme (ja konstruoida kokemuksia tapahtu- 
miksi kertomuksen osina) johdattaa meidät kertomusten ja kerto- 
muksellisuuden vähemmän miellyttäviin puoliin, kertomusten käyt- 
töön suostutteluna, mustamaalaamisena ja täydellisen hölynpölyn 
tehokkaana levittämisenä. ”Kertomuksen vaarat? (Meretoja 2018; 
Mäkelä ym. 2020) muistuttavatkin meitä kertomusten sokean ihailun 
ongelmista ja kriittisen kertomusanalyysin tärkeydestä. 

Useimmat kertomusteorian esitykset alkavat toteamuksella, että 
kertomukset muodostavat keskeisen inhimillisen ilmaisumuodon, 
yhden kielen perusfunktioista. Suullisten tai kirjoittamalla kerrot- 
tujen kielellisten tarinoiden ohella kertomuksellisuutta voidaankin 
jäljittää jo varhaisimmista kalliomaalauksista ja piirroksista, joita 
on löydetty kautta maailman, Afrikasta ja Amerikasta aina Vienan 
Karjalan perukoille ja Jäämeren rannoille asti. Voidaan vain arvailla, 
millaisia kertomuksia metsästys- ja kalastusretkistä on esimerkiksi 
Venäjän Belomorskin läheltä, Uikujoen varrelta löytyneen kalliopiir- 
roskentän taustalla: on vaikea uskoa, että valtavat hirvifiguurit, met- 
sästäjät, veneet ja valaat olisi hakattu laakeaan kalliopohjaan vain tai- 
teilemisen ilosta tai petroglyfian eli kalliopiirtämisen harjoitustyönä. 
Kertomukset ovat monissa eri medioissa välittyviä, multimodaalisia 
ja rituaalisissa yhteyksissään kerrottuina myös performatiivisia eli 
esittävään toimintaan kytkeytyviä. Niinpä kalliomaalausten kuval- 
liset kertomukset ovat todennäköisesti olleet kiinteä osa rituaalisia 
esityksiä, joilla on ehkä tavoiteltu onnistuneen pyyntiretken toistu- 
mista. 

Nykyihminen on yhteydessä vastaavaan esittävään kertomukselli- 
suuteen käydessään teatterissa ja elokuvissa. Toisaalta myös arkipäivän 
kommunikaatio on täynnä kertomuksia, juoruilua toisista ihmisistä 
tai vitsailun säestämää muistelua omista edellispäivien tapahtumista 
työkavereille työpaikan kahvipöydässä. Kertomukset eivät vain kerro: 
niiden käyttö- ja esitystilanteetkin ovat kommunikatiivisia. Jo kerto- 
minen itsessään määrittelee tilanteen luonnetta. Lisäksi aiheet ja la- 
jit (genret), joiden kautta kertominen tapahtuu, välittävät viestiä so- 
siaalisen tilanteen luonteesta. Kaikilla ei ole kaikissa tilanteissa lupa 
kertoa. Toisaalta pelkäksi kuulijaksi päätyminen voi kertoa omasta 
sosiaalisesta asemasta. Sosiologi Erving Goffman onkin tarkastellut 
erilaisia puhetilanteen osallistujarooleja, jollaisiksi voi laskea myös 
haastattelutilanteen haastattelijan ja haastateltavan roolit samoin 
kuin toisilleen tuttujen ihmisten arkikeskusteluissa avautuvat erilai- 
set puhuja- ja kuulijaroolit (Seppänen 1997a; Ruusuvuori & Nikander 
2017). 

Kertomusanalyysin kohteena voivat olla kaikki keskeiset kulttuu- 
rien tutkimuksen aineistot ja tutkimustyypit. Malleina etnologiselle 
narratiivisuuden tutkimukselle toimivat kirjallisuudentutkimuksen 
tekstianalyysien ohella erilaiset mediatutkimuksen ja folkloristiikan 
kertovien performanssien tutkimukset. Kertomuksellisuus on myös 
tärkeä haastatteluja määrittävä tekijä: voidaan puhua erityisestä haas- 
tattelun lajista, narratiivisesta haastattelusta (Ayres 2008; haastattelu- 
kertomuksista Mishler 1986, Hyvärinen 2010), jossa haastateltavalle 
annetaan tilaa esittää tavallista pidempiä, kertovia puheenvuoroja ja 
jossain määrin myös valita puheenvuorojensa aiheet. Narratiivinen 
haastattelu soveltuu erityisen hyvin elämäkertatutkimuksen tarpei- 
siin, mutta ajatus haastateltavasta osallistumassa haastattelun kulusta 
määräämiseen vastaa hyvin myös haastatteluissa tuotetun tiedon dia- 
logisuuden yleisempää periaatetta. 

Tässä luvussa käydään aluksi läpi lyhyesti kertomusteorian histo- 
riaa, joka alkaa paljon ennen 1960-luvun narratologiaa. Esitys on it- 
sessään esimerkki kerronnallistamisesta ja juonellistamisesta: valikoi- 
vaa huomiota kiinnitetään vain joihinkin tällä hetkellä tärkeimmiltä 
tuntuviin teorioihin, käsitteisiin ja näkökulmiin. Myös joitakin esi- 
merkkejä kertovia aineistoja hyödyntävistä etnologisista tutkimuksis- 
ta esitellään. Kertomuksen loppuosan muodostaa analyysi keskuste- 

lutallenteesta, jonka olen itse äänittänyt tätä artikkelia silmällä pitäen. 
Analyysissä korostuu kertomuksellisuuden tunnistamisen ja tulkin- 
nallisen käytön monet ongelmallisuudet tutkittaessa niin sanottuja 
haastattelukertomuksia, haastattelutilanteiden puheen osana tuotet- 
tuja kertovia jaksoja. Katse kohdistetaankin kerronnan mikroanalyy- 
sin sijasta sen makrotason tarkasteluun eli siihen, miten keskustelu ja 
siihen sisältyvä kerronta kytkeytyvät puhetilanteen osallistujien ai- 
empaan yhteiseen historiaan ja osallistujien jakamaan sen hetkiseen 
todellisuuteen. Tarkastelutapaa voi pitää esimerkkinä kertomusana- 
lyysin siirtymästä teksteistä käytäntöihin, minkä Anna De Fina ja 
Alexandra Georgakopoulou, kertomusteorian kansainväliset kärki- 
nimet, näkevät tyypilliseksi tämän hetken ”uudelle” narratiiviselle 
käänteelle (De Fina & Georgakopoulou 2008; Virtanen 2020). Siirty- 
mä teksteistä käytäntöihin voidaan ymmärtää myös mikronäkökul- 
man vaihtumisena makronäkökulmaksi tämän kirjoituksen loppu- 
osan kertomusanalyysin tapaan. 


Kertomusten tutkimuksen historiaa 


Kertomusten ja kertomuksellisuuden tarkastelulle voidaan etnolo- 
gian tarpeisiin esittää kolme eri historiaa. Varhaisimpia tunnettuja 
kertomustutkimuksia on Aristoteleen (384-322 eaa.) Runousoppi 
(Peri poietikee — n. 330-320 eaa.), jossa käydään kattavasti läpi Aristo- 
teleen ajan kreikkalaisen draaman teoriaa erityisesti tragedian näkö- 
kulmasta. Tragediat ja komediat olivat Ateenan valtakaudella kukois- 
taneen julkisen teatterikulttuurin keskeistä sisältöä. Tragedian ohella 
Aristoteleen uskotaan kirjoittaneen tai luennoineen oppilailleen teo- 
riaa myös komediasta, mutta tieto tästä on välillistä, kertomusten vä- 
littämää. 

Runousopin säilyminen nykypolville kuvastaa samalla yhtä kerto- 
muksellisuuden tarkastelussa tärkeää aspektia: toistuvaa uudelleen 
kertomista. Kulttuurisina sisältöinä, teksteinä ja tajunnassa vapaam- 
min asustavina narratiivisina hahmotelmina kertomukset edellyttä- 
vät olemassa ollakseen jatkuvaa uudelleen kertomista. Uudelleen 
kertominen voi olla myös kertomisen tärkein peruste: antiikissa tra- 
gedioita sepitettiin yhä uudelleen ja uudelleen tulkintoina kuulijoi- 

den ennestään tuntemista kansankielisistä (vernakulaareista) jumal- 
taruista. Draamakirjoittajien välisten kilpailujen voittajaksi valittiin 
se, joka esitti yleisöön vetoavimman uudelleentulkinnan kaikille tu- 
tuista myytillisistä tarinoista. Nykyajan populaarikulttuurin viihteel- 
lisessä kerronnassa samojen kertomuksellisten käänteiden ja henkilö- 
tyyppien kierrättäminen on enemmän sääntö kuin poikkeus, eivätkä 
vakavammatkaan taiteen lajit tule toimeen ilman jatkuvaa viittaamis- 
ta — tietoista ja tiedostamatonta — aiempiin kertomuksiin. Sisältöä ja 
muotoa koskeva intertekstuaalisuus onkin kertomuksiin liittyvä kes- 
keinen piirre. Venäläiselle kirjallisuudentutkijalle ja kulttuurifilosofil- 
le Mihail Bahtinille tämä oli myös yksi ”dialogisuuden? merkityksistä, 
jonka Julia Kristeva esitteli 1960-luvulla rautaesiripun takaisessa län- 
nessä intertekstuaalisuuden käsitteen alla (Kristeva 1966/1986). 

Etnologian, folkloristiikan, uskontotieteen ja ylipäätään suoma- 
laisen kulttuurien tutkimuksen erityispiirteenä on ollut huomion 
kiinnittäminen kertomisen lajeihin eli genreihin. Osana laajempaa 
erityisen tärkeässä roolissa suomalaisessa folkloristiikassa (kansan- 
runoudentutkimuksessa), jonka tutkimuksellisia valintoja, aineisto- 
jen tuottamista ja arkistointia on ohjannut ajatus suullisen perinteen 
eri lajien erilaisesta informaatioarvosta tiedon lähteinä (Honko 
1967). Kulttuuriantropologiassa Bronislaw Malinowskin nimiin lii- 
tetty ajatus emisistisistä eli kulttuurin omista genrekategorioista kyt- 
kettiin Suomessa kansanrunouden tutkijoiden hyödyntämään suul- 
lisen kulttuurin taksonomiaan, jolle myös kansanrunousarkistot 
perustivat pitkään aineistonsa järjestyksen. 

Lukutaidottoman kansan rikas suullinen kulttuuri muodosti 1800- 
luvulla lähtökohdan kansallisen kirjallisuuden tuottamiselle kalevala- 
mittaisen kansanrunouden tallentamisen ja Lönnrotin toimesta ta- 
pahtuvan uudelleen kertomisen muodossa. Kalevala (1835, 1849) 
synnyteltiin pääasiassa ruotsinkielisen sivistyneistön hahmottelemiin 
kansallisiin tarpeisiin, mutta sen lähtökohdat olivat ajattomassa uu- 
delleenkerronnan käytännössä, jota kirjallinen kulttuuri vain jatkoi 
uusine, kirjapainotaidon keksimisen myötä kehittyneine julkaisuka- 
navineen. Myöhemmin Kalevalan uudelleenkerronta levisi myös toi- 
siin taiteisiin muodostuen tärkeäksi osaksi kansallisen kulttuurin ra- 
kentamista. Akseli Gallen-Kallelan Kalevala-aiheisia maalauksia voi 

pitää hyvänä esimerkkinä tällaisesta visuaalisesta uudelleenkerron- 
nasta. Uudelleenkerronnalla on myös poliittinen puolensa: karjalais- 
ten, suomalaisten naapurikansan, kulttuuria kolonisoimalla Suomea 
kerrottiin kansallisromanttisessa hengessä kansakunnaksi, jolla on 
sankarillinen muinaishistoria (ks. esim. Kinnunen & Kivimäki 2012; 
Kullaa ym. 2022). 

Viimeisintä kertomuksellisuuden tutkimuksen vaihetta on kutsut- 
tu kertomukselliseksi käänteeksi (engl. narrative turn), jonka katso- 
taan alkaneen 1980- ja 1990-luvuilla. Keskeisenä innoittajana sille 
voi pitää jo 1960-luvulla julkaistua, sosiolingvistisen tutkimushank- 
keen sivutuotoksena kehiteltyä kertomusrakenteen analyysimallia, 
jota voisi kutsua tärkeimmän kehittelijänsä William Labovin mu- 
kaan yksinkertaisesti Labovin malliksi. Artikkelissa Narrative ana- 
lysis. Oral versions of personal experience William Labov ja Joshua 
Waletzky (Labov & Waletzky 1967/1997) jakoivat kertomuksen seu- 
raaviin osiin, joilla oli kertomuksessa erilaisia tehtäviä: 

— orientaatio eli johdatus kertomuksen maailmaan, 

- komplikaatio eli kertomuksessa ratkaistavia ongelmia tuottava 

toiminta, 

- arviointi eli tapahtumien merkityksellistäminen kertojan ja 

kuulijoiden näkökulmasta sekä 

- ongelmien ratkaisu ja päätäntä (coda) eli kertomuksen palaut- 

taminen esityshetkensä puheen piiriin. 


Kertomusosat on yleensä hahmotettu sekvenssinä, kertomuksen toi- 
siaan seuraavina osina (samaan tapaan kuin Aristoteleen tragedian 
teorian kertomusosat alku-keskikohta-loppu). Tästä voidaan esittää 
myös toinen, monimutkaisempi tulkinta, jossa kertomusosien kat- 
sotaan toimivan ensisijaisesti kertomusmaailman tuottamisen väli- 
neinä ja kytkentöinä kertomusmaailman ja puhetilanteen (tai jonkin 
muun kertomuksen esittämistilanteen) välillä. Vain osa kertomus- 
osista työstää siis kertomuksen tapahtumia eli juonta. Erilaisia juoni- 
malleja on sekä luetteloitu (Booker 2004, 7 perusjuonta; Friedman 
1975, 14 juonta; Tobias 2003, 20 metajuonta; tuhansista malleista 
esimerkkinä vaikkapa folkloristien satutyyppiluettelot, kuten Uther 
2004) että analysoitu esimerkiksi kertomuksen keskeisen jännitteen 

tai toiminnan näkökulmasta (Tomashevski 2001; Greimas 1980; 
Belknap 2016). 

Kertomustutkimuksen klassikkoteksti syntyi oikeastaan vahin- 
gossa. Labovin oma kiinnostus kertomuksiin oli hänen tutkimus- 
kysymystensä kannalta toissijaista: narratiivisten haastattelujen tar- 
koituksena oli vain tuottaa objektiivisempaa aineistoa eliminoimalla 
haastattelijan vaikutus haastattelutilanteen puheeseen. Analysoidut 
kertomukset olivat käytännössä haastattelukertomuksia, pääosin vas- 
tauksia kysymykseen ”Muistatteko tilanteita, jolloin olette ollut hen- 
genvaarassa?” Kyse ei siis ollut ”luonnollisista% arkisten tilanteiden 
yhteydessä kerrotuista kertomuksista vaan tutkimustilanteessa pyy- 
dettäessä tuotetuista kokemuskuvauksista. 

Labov ja Waletzky pohjustavat malliaan viittaamalla venäläisen 
folkloristin Vladimir Proppin (1895-1970) Morfologija skazki (suom. 
'sadun muoto-oppi”) -tutkimukseen (1928; engl. 1958/1965), jossa 
hän etsi uutta kuvaustapaa kansansatujen (venäläisten, Afanasjevin 
kokoelmassa julkaistujen ihmesatujen) rakenteelle perinteisempien 
tyyppi- ja motiivimallien sijaan. Varhaisesta julkaisuajankohdastaan 
huolimatta Proppin tutkimus nousi kansainvälisen tutkijayhteisön 
tietoisuuteen vasta 1950-luvulla tehdyn ensimmäisen englanninnok- 
sen ja ranskalaisen strukturalisti-antropologin Claude Lövi-Straussin 
”Proppin mallille” omistaman myönteisen huomion myötä. Hyvä esi- 
merkki proppilaisen kertomusteorian soveltamisesta suomalaisiin pe- 
rinneaineistoihin on Satu Apon väitöskirja Ihmesadun rakenne (1986). 

Folkloristien Anna-Leena Siikalan ja Annikki Kaivola-Bregenhojn 
tutkimukset Tarina ja tulkinta (1984) sekä Kertomus ja kerronta (1988) 
hyödyntävät vastaavasti Labovin kertomusmallia ja sen diskurssi- 
analyyttisiä sovelluksia (Teun A. van Dijk 1984) kansankertomuk- 
siin kohdistuvissa kertomusanalyyseissään. Nämä tutkimukset ovat 
edelleenkin tärkeitä referenssejä kehiteltäessä satujen, paikallistari- 
noiden ja elämäkerrallisen kerronnan analyysimalleja oman tutki- 
muksen tarpeisiin. Siikalan tutkimuksensa keskeiskäsitteenä hyödyn- 
tämä arviointi on edelleen ajankohtainen pohdittaessa esimerkiksi 
kerrottavuuden kysymyksiä (ks. esim. Savolainen 2017). Folkloris- 
tiikan ja lähialojen uudempia kertomusanalyyttisiä malleja esittelee 
Elore-lehden teemanumero vuodelta 2007 (esim. Koski & Ukkonen 
2007; Koski 2017). 

Psykologi ja kasvatustieteilijä Jerome Bruner on edustanut kerto- 
muksellista käännettä yhteiskuntatieteissä. Hän asettui kirjassaan 
Actual minds, possible worlds (1986) vastustamaan kognitiivisen psy- 
kologian mekanistista, loogista ongelmanratkaisua korostavaa kä- 
sitystä ja vaatimaan mielen narratiivisten toimintaperiaatteiden 
huomioonottamista. Narratiivinen ajattelu tekee mahdolliseksi mieli- 
kuvituksen ja taiteen avulla tapahtuvan todellisuuden kyseenalaista- 
misen ja toisinkuvittelun. Tarinoiden kertomisella on myös kiinteä 
yhteys ihmisten käsityksiin itsestään. Identiteetin kertomuksellisuus 
ja esikuvallisten mallitarinoiden merkitys elämänvalinnoissa onkin 
noussut kertomuksellisen käänteen myötä keskeiseksi ihmistieteiden 
tutkimuskohteeksi (esim. Hänninen 1999; Virtanen 2020; Mäkelä & 
Karttunen 2020). Identiteetin ja toimijuuden suhde näyttäytyy kerto- 
muksissa tärkeänä, vaikkakin moniselitteisenä ja siksi hankalasti tut- 
kittavana kysymyksenä (Honkasalo ym. 2014; toimijuudesta muiste- 
lukerronnassa ks. Pöysä 2015, luku 6). 

Kertova ihminen (homo narrans) on ymmärretty uutena tutkimus- 
kohteena myös ranskalaisen Daniel Bertaux'n edustaman elämäkerta- 
tutkimuksen piirissä, jossa tärkein yksittäinen julkaisu oli antologia 
Biography and society. The life history approach in the social sciences 
(1981). Tuon kokoelman jälkiä näkyy myös suomalaisessa yhteis- 
kuntatieteellisessä elämäkertatutkimuksessa, joka puolestaan innosti 
1980- ja 1990-luvuilla folkloristeja elämäkerta-aineistojen tutkimi- 
seen ja tuottamiseen osana arkistojen keruutoimintaa. Keskeisenä ta- 
hona suomalaisten elämäkerta-aineistojen arkistoimisessa toimi eri- 
tyisesti Suomalaisen Kirjallisuuden Seuran kansanrunousarkisto, 
nykyisten SKS:n arkistojen edeltäjä. Esimerkiksi Anni Vilkko on tut- 
kimuksessaan Omaelämäkerta kohtaamispaikkana - Naisen elämän 
kerronta ja luenta (1997) ensimmäisenä käsitellyt kattavasti kirjoitet- 
tujen omaelämäkertojen hyödyntämistä laadullisen tutkimuksen ai- 
neistona. Jeja-Pekka Roosin Suomalainen elämä (1987) oli aikanaan 
ohittamaton klassikko tutkittaessa kirjoitettujen omaelämäkertojen 
välisiä kokemuksellisia sukupolvieroja. Yhteiskuntatieteissä elämä- 
kertahaastattelut ovat edelleen tärkeä tiedonhankinnan tapa (Eskola 
ym. 2017). 

Etnologisissa tieteissä elämäkerta-aineistoja on lähteenään hyö- 
dyntänyt esimerkiksi Kirsi-Maria Hytönen väitöskirjassaan ”Ei elä- 

määni lomia mahtunut. Naisten muistelukerrontaa palkkatyöstä 
talvi- ja jatkosotien ja jälleenrakennuksen aikana (2014) osana koke- 
mushistoriallista tulkintakehystään. Aineistonaan Hytösellä on ollut 
useiden eri perinnearkistojen tallentamaa kirjoitettua muisteluker- 
rontaa, jolloin myös arkistojen väliset ideologiset erot tavassa kuvata 
naisten työtä nousevat havainnollisesti esiin. Informanttien itsensä 
kirjoittamia ja keruuarkistoille lähettämiä kuvauksia voikin pitää kes- 
keisenä narratiivisten aineistojen tyyppinä suomalaisen tutkimuksen 
kentässä. Esimerkkeinä vaikkapa Ulla-Maija Peltosen, Jyrki Pöysän, 
Mari Hatakan ja Anna Hännisen väitöskirjat, joissa käsitellään kirjoi- 
tettujen muisteluaineistojen pohjalta hyvinkin erilaisia teemoja, esi- 
merkiksi vuoden 1918 sisällissotaa, metsätyöläisten elämää ja maail- 
mankuvaa, nykyaikaista rakkautta ja aktiivisen harrastajakirjoittajan 
perhe-elämää ja kehittymistä kirjoittajana. 

Aineiston käsittelytapa ja käytetty metodologia poikkeavat näissä 
tutkimuksissa selvästi aiemmista, strukturalismista ja kognitiivisesta 
lingvistiikasta vaikutteita saaneista lähestymistavoista (Apo 1986; Sii- 
kala 1984; Kaivola-Bregenhoj 1988). Ne ovat lähinnä temaattista si- 
sällönanalyysiä tai joissain tapauksissa elämäkertakirjoitusten toimi- 
juutta erittelevää positiointianalyysia (Pöysä 2009; 2010; Hynninen 
2017). Astetta narratologisempi, muun muassa muistelukirjoitusten 
fokalisaation (näkökulmaisuuden) tyyppeihin ja bahtinilaisiin gen- 
reihin keskittyvä tutkimus elämäkertakirjoituksista on Ulla Savolai- 
sen väitöskirja Muisteltu ja kirjoitettu evakkomatka. Tutkimus evakko- 
lapsuuden muistelukerronnan poetiikasta (2015). Kaikki edellä mai- 
nitut tutkimukset todistavat samalla kertomustutkimuksen monitie- 
teisyydestä. Ideoita ja käsitteitä haetaan eri tieteenalojen piiristä, eikä 
voidakaan puhua yhdestä, etnologisesta tai folkloristisesta analyysi- 
tavasta. Toisaalta aineistojen erityislaatu tuottaa tarkastelulle myös 
omanlaisiaan ratkaisuja. 

Etnologista ja folkloristista lähestymistapaa sivuaa 1970-luvulta 
alkaen omana monitieteisenä tutkimusalueenaan kehittynyt muisti- 
tietohistoria tai suullinen historia (engl. oral history). Usein käyte- 
tään pelkkää muistitiedon käsitettä, jolla on viitattu esimerkiksi sel- 
laiseen perinnearkistojen kertomukselliseen aineistoon, joka ei ole 
folklorea. Muistitiedon kertomuksellisuutta ovat käsitelleet kiinnos- 
tavasti Alessandro Portelli suomennetussa artikkelissaan Mikä tekee 

muistitietotutkimuksesta erityisen? (Portelli 2006) ja Taina Ukkonen 
artikkelissaan Yhteistyö, vuorovaikutus ja narratiivisuus muistitieto- 
tutkimuksessa (Ukkonen 2006), jotka on julkaistu Outi Fingerroosin, 
Riina Haanpään, Anne Heimon ja Ulla-Maija Peltosen toimittamassa 
antologiassa Muistitietotutkimus — Metodologisia kysymyksiä (2006) 
(ks. myös Pöysä 2020; Savolainen & Taavetti (toim.) 2022). Kirjoite- 
tun muistitiedon narratiivisuutta käsitellään myös monissa kohdin 
Jyrki Pöysän Lähiluvun tieto (2015) -tutkimusta. 


Käsitteitä ja analyysiesimerkkejä 


Kertomusten ymmärtämisen, kertomusanalyysin ja kerronnan ana- 
lyysin kannalta keskeistä on ymmärtää kertovan diskurssin kaksi- 
tasoisuus: kertomusten tapahtumat sijoittuvat aina toiseen maailmaan 
kuin kerronta elävässä tilanteessa tai lukutapahtumana. Monenlaisia 
termejä on soviteltu tämän kahtiajaon nimeämiseksi: voidaan puhua 
kertomusmaailmasta tai tarinamaailmasta vastakohtana reaalimaail- 
malle tai käyttää sellaisia kertomusanalyysille tyypillisiä jakoja kuin 
fabula/sjuzhet, story/plot tai teksti/diskurssi. Kaikille näille erotteluille 
on yhteistä kerronnan maailman (missä kertomusta kerrotaan ja tul- 
kitaan) ja kertomuksen maailman (kertomuksen tapahtumien taso) 
erottaminen toisistaan. 

Astetta filosofisemmassa hengessä voitaisiin todeta, että kerto- 
mukset muodostavat aina ontologioita eli maailmoja, jotka erottuvat 
tavalla tai toisella kertomusten esittämisen ja vastaanoton ”täällä 
olon” (saks. Dasein) maailmasta ainakin ajallisesti (arkikerronta äs- 
kettäin tapahtuneesta). Kertomukset ovat erityisesti ihmisille ominai- 
nen kulttuurinen keino ajatella ”toisaalla oloa” ajassa ja paikassa. 
Toisinaan eläintenkin voidaan katsoa kertovan jotain viestiessään toi- 
silleen tai ihmisille uhkaavasta vaarasta tai uusista ruokavarastoista 
jossain lähettyvillä (Thompson 2019; Meijer 2019). Ihmisille kerto- 
mukset ovat kuitenkin myös keino ajatella ”toisin olevaa? tai "ei-ole- 
vaa”, sillä kertominen ei ole sitoutunut meitä ympäröivän maailman 
todellisuusehtoihin. Kertomukset tekevät mahdolliseksi kulttuurisen 
mielikuvituksen eli puhumisen olennoista ja tapahtumista, jotka liit- 
tyvät ihmisten välittömän kokemusmaailman ulkopuolella oleviin 

entiteetteihin, esimerkiksi uskonnollisiin ja muihin tuonpuoleisiin 
todellisuuksiin. 

Haastattelussa tai keskustelussa suullisesti esitetyille kertomuksille 
on ominaista niiden luonne puheenvuoroina: keskustelunanalyysin 
näkökulmasta kertomukset muodostavat puheen kontekstissa poik- 
keuksellisen pitkäkestoisen diskurssijakson, jonka aloittaminen edel- 
lyttää puhujilta sopimista tällaiselle jaksolle annettavasta tilasta. Eri- 
tyisesti tämä koskee arkisia puhetilanteita, joissa puheenvuorojen 
vaihtuminen tapahtuu spontaanimmin kuin haastatteluissa. Koska 
pitkille monologeille ei aina ole keskustelussa tilaa tai kuulijoiksi eh- 
dolla olevat eivät halua kuulla pelkkää yksinpuhelua, kertomusten 
aloittamista edeltää aina neuvottelu siitä, voidaanko kertomuksia ky- 
seisessä tilanteessa esittää. Usein tällainen neuvottelu tapahtuu puhu- 
jien ja kuulijoiden sitä edes tiedostamatta (Routarinne 1997). 

Kertovan puheenvuoron poikkeuksellisuus helpottaa myös sen 
ymmärtämistä, miksi ihmiset todella harvoin, jos koskaan, esittävät 
esimerkiksi elämäkertaansa yhtenä kertomuksena (Portelli 1998). 
Tavallisempaa on esittää omasta elämästä kuvauksena fragment- 
teja, tapauksia tai tapahtumia — pieniä kertomuksia (Bamberg & 
Georgakopoulou 2008) — joiden arvellaan olevan juuri kyseisessä ti- 
lanteessa relevantteja kuulijoiden ja puhujan kannalta. Tällaiset pie- 
net kertomukset esitetään yleensä kommentteina keskustelun pu- 
heenaiheisiin tai keskustelussa aiemmin esitettyihin kertomuksiin. 
Haastattelutilanteiden palkitsevuus haastateltavan kannalta voikin 
piillä siinä, että hänellä on haastateltuna ensimmäistä kertaa tilaisuus 
puhua itsestään niin pitkään kuin haluaa. 

Keskusteluanalyysin piirissä on tehty kiinnostavaa kerronnan tut- 
kimusta, jossa Labovin mallissa esitetyille kertomusosille, erityisesti 
mallin alussa ja lopussa oleville, on löydetty kerrontatilanteen kannal- 
ta tärkeä tehtävä kertomuksen merkitsemisessä osaksi diskurssia: mil- 
loin kertomus alkaa — ”sopiiko teille, että kerron tästä?” — ja milloin 
kertomus loppuu - ”sen pituinen se, mitä mieltä olitte?” Toisaalta myös 
kerronnan keskelläkin voidaan viitata puhetilanteen maailmaan kes- 
keyttelemällä kertojaa ja kysymällä tältä selitystä epäselväksi jäänei- 
siin kohtiin. (Routarinne 1998.) Folkloristien tutkimissa perinteisissä 
kerrontayhteisöissä keskeyttelyistä ja kommentoinneista on muo- 
dostunut elimellinen, yleisöä viihdyttävä osa kerrontaa (Dégh 1989). 

Positiointianalyysin (esim. Harré & Moghaddam 2003) näkökul- 
masta on kiinnostavaa, miten kerrontatilanteen neuvotteluilla viesti- 
tään sekä puhujien ja kuulijoiden keskinäistä suhdetta että suhdetta 
kolmansiin, poissaoleviin puheen kohteisiin. Voitaisiin hahmotella 
eräänlaista kerronnan asemointianalyysia (ks. Pöysä 2009), joka käy 
erityisen kiinnostavaksi esimerkiksi silloin, kun kuulijoiksi positioidut 
eivät jaakaan puhujan tulkintoja ja pyrkivät keskeyttämään tai kor- 
jaamaan tätä esityksen kuluessa. Myös näennäisen ongelmattomina 
soljuvat keskustelut voivat tarkemmin analysoitaessa paljastaa osallis- 
tujien keskinäisissä asemoinneissa merkittäviä eroja. (Pöysä 2010a.) 

Kerronnan vuorovaikutuksessa avautuvaa neuvottelua voi doku- 
mentoida äänittämällä tai videoimalla. Dokumentointi voidaan myös 
toteuttaa pelkästään havainnoimalla tilannetta ja kirjoittamalla jäl- 
keenpäin kenttäpäiväkirjaan muistiin puheenaiheet, keskustelun kul- 
ku ja muut vuorovaikutukseen liittyvät huomiot. Tutkiakseen ker- 
rontaa ei siis tarvitse äänittää kaikkea: myös keskustelutilanteiden 
havainnointia voi käyttää lähteenä tutkimuksessa. Se on usein myös 
eettisesti parempi ratkaisu kuin salaäänitys. Avoimesti tapahtuva 
nauhoittaminen ei ole keskustelutilanteen luontevan kulun kannalta- 
kaan paras ratkaisu, sillä tallentimesta ja sen kautta kuulijoiksi poten- 
tiaalisesti muodostuvista kolmansista tulee yksi keskustelutilanteen 
osallistuja, jonka läsnäolo voi häiritä haastateltavaa. 

Etnologisen analyysin kannalta kiinnostavaa kerrontaa voidaan 
esittää myös suullisten keskustelujen ulkopuolella. Kaunokirjallisuus 
ja muut ei-suullisen kerronnan väylät edellyttävät kerronnan ymmär- 
tämistä abstraktimpana, tekstin tuottamana tapahtumana, jossa ei 
tarvitse olla läsnä fyysistä kertojaa. Tällainen subjekti on kuitenkin 
hahmoteltavissa tekstin (tässä väljästi ymmärrettynä, useiden kerto- 
musanalyysin suuntausten tapaan) taakse, sen tuottajaksi ja tekstin 
edustamien ajatusten lähteeksi. Tällainen subjekti voi olla yhden teki- 
jähenkilön sijasta myös joukko. Monien tekstien taustalla oleva tai 
sinne analyysissä konstruoitu subjekti koostuu itse asiassa monista 
toimijoista, esimerkiksi elokuvan kohdalla käsikirjoittajasta, ohjaajas- 
ta, leikkaajasta ja monista muista elokuvan tekemiseen osallistuneista 
henkilöistä, mahdollisesti jopa elokuvan rahoittajasta. 

Ideologia-analyysin suuntaan kallistuvien diskurssianalyysin 
suuntausten (ns. kriittinen diskurssianalyysi) tapaan voitaisiin pu- 


298 


https://doi.org/10.21435/tl.274 


Narratiivinen analyysi 


hua abstraktimmin tekstien kannattelemista diskursseista, jotka po- 
sitioivat katsojiaan tai ohjaavat lukijoitaan tiettyyn lukutapaan. Tä- 
tä purkavana tulkinnallisena lähtökohtana kannattaa kokeilla myös 
vastakarvaan lukemista tai vastustavaa lukemista eli tarjotun tulkit- 
sijaposition kiistämistä tai kyseenalaistamista (Fetterley 1978; Rojola 
2004, 39-40). Näin esimerkiksi itseään sivistyneinä pitävät ihmiset 
saattavat katsella tiedostavasti ”Kauniit ja rohkeat? -saippuasarjaa 
nauttien sen triviaalisuuksista. 

Erästä usein hyödynnettyä, populaarille elokuvalle tai mediateks- 
tille ominaista vastaanottajalle tarjottua tulkintaa maailmasta voi kut- 
sua ”patrioottiseksi perhediskurssiksi’, jollainen löytyy monien suu- 
relle yleisölle suunnattujen Hollywood-tuotantojen taustalta niiden 
ideologisena viitekehyksenä. Yksi mahdollinen analyysitapa voikin 
olla tällaisten diskurssien nimeäminen ja tarkempi kuvaaminen ai- 
neiston avulla, sisällönanalyysin keinoin, tarkastellen vaikkapa vain 
yhtä elokuvaa tai kirjaa sitä lähilukien (Pöysä 2010b; 2015). Lähiluen- 
nan vaiheessa keskitytään vertailun ja kontekstoinnin sijasta pelkäs- 
tään tekstistä ilmenevään. Joskus lähiluenta tuottaa myös yllätyksiä, 
kun tekstistä puuttuu sinne etukäteen kuviteltu asia tai tekstissä on- 
kin jotain sellaista, mikä ohitettiin ensimmäisessä luennassa. 

Kertomusten tarkastelu osana niitä ympäröiviä diskursseja helpot- 
taa sen ymmärtämistä, miksei ole tutkimuksellisesti erityisen suosi- 
teltavaa käyttää kertomuksen, kertovuuden, narratiivisuuden tai nar- 
ratiivin kaltaisia käsitteitä liian epämääräisesti. Erityisen huolellinen 
kannattaa olla tehdessään empiiristä analyysiä tai tulkintaa omasta 
aineistostaan: ei ole samantekevää, onko jokin tekstin tai keskustelun 
osa kertomusta vai ei (tästä tarkemmin Pöysä 2015, luku 3: Monita- 
soinen narratiivisuus). Kertomusteorian näkökulmasta keskustelussa 
tai haastattelussa läheskään kaikki ei ole kertomusta: keskustelussa on 
aina mukana myös neuvottelua keskustelutilanteen osapuolia muulla 
tavoin koskettavista asioista ja paljon muuta puhetta, jota ei voi pitää 
narratiivisena. Tässä yhteydessä voitaisiin puhua mikroanalyyttisesta 
lähestymistavasta narratiivisuuteen. 

Toisaalta on syytä myös arvioida kriittisesti, onko narratiivisuuden 
tarkastelu tekstin tasolla oleellista, eli onko kertomuksen osana sa- 
nottu jotenkin eri tavalla merkityksellistä kuin muu osa diskurssia. 
Jos näin ei ole, mitä hyötyä silloin olisi kertomusaiheiden tai kerto- 

musten tunnistamisesta muille kuin kertomustutkijoille tai folkloris- 
teille, joiden erityistaitona on erotella arkistoitavia ”toisintoja” (ker- 
tomusten variantteja) muusta aineistosta. Kertooko kerronnallisen 
aineksen olemassaolo enemmänkin tilanteen luonteesta, jolloin ker- 
tomusten sisällä ja ulkopuolella puhutun välinen erottelu ei itsessään 
olisi kovin merkityksellistä. Kertomuksellisuus voi olla myös yleisem- 
pi diskurssin ajallisuutta jäsentävä ominaisuus, jolloin voitaisiin vas- 
taavasti puhua makroanalyyttisestä lähestymistavasta erotuksena 
lähiluvun tuottamalle mikroanalyyttiselle tekstintulkinnalle. Kerto- 
muksellisuus on tällöin osa ajallisuuden kokemusta, sisäistä (Husserl) 
ja ulkoista (Heidegger) (Ricoeur 1990, 4), ei sidottua tekstiin tai edes 
kertojaan. 

Edes romaania ei voi pitää kokonaisuudessaan kertomuksena. Li- 
säksi erilaisia (post)modernistisia kaunokirjallisuuden lajeja luon- 
nehtii niiden pyrkimys irti juonellisuudesta, jota pidetään vastaan- 
ottajalle helpon, Roland Barthesin kirjassa ”S/Z” (1970) esitetyin 
termein lisible-tyyppisen (engl. readerly) kertovan tekstin ominai- 
suutena. Vastakohdan sille muodostavat helppoa luettavuutta ”vas- 
tustavat” ja sitä kautta lukijan ymmärrystä syventämään pyrkivät 
scriptible-tyyppiset (engl. writerly) tekstit. Taiteellisesti orientoituneet 
tekstit ovat tyypillisesti jälkimmäistä laatua, arkipäivän kommuni- 
kaatio ja mediatekstit taas ensimmäistä. 

Lähiluennan (engl. close reading) metodin yhtenä tavoitteena on 
automatisoituneen, ”helpoimman” tulkintatavan rikkominen pyrki- 
mällä sulkeistamaan (fenomenologian termi epokhe) kaikki tarkastel- 
tavaan tekstinosaan liittyvät valmiit tai helpot tulkintamallit ja keskit- 
tymään vain tekstistä löytyvään sisältöön ja muotoon (Pöysä 2010b, 
2015). Vannoutunut kontekstualisti ajattelee, ettei tämä ole edes mah- 
dollista: merkitykset eivät rajaudu yksittäisiin sanoihin. Sulkeistaja 
ajattelee kuitenkin, että tällainen tulkinnallinen liike on järkevä tutki- 
muksen jossakin vaiheessa, vaikka se ei periaatteessa olisikaan mah- 
dollista. Tekstien tulkinta on niin täynnä muualta tuotua ”rojua” että 
kohteeksi valitun, rajatun kokonaisuuden huolellinen puntarointi eri 
puolilta vie tutkimusta eteenpäin — jos ei lopullisena päämääränä niin 
ainakin yhtenä tulkinnallisena liikkeenä, tutkimuksen vaiheena. 

Kertomukselle omana diskurssityyppinään ovat keskeisiä aika ja 
ajanilmaisut. Kertovan tekstityypin (lingvistiikan termi, jota ei tule 
sekoittaa genreen) erottaa muista yleisistä tekstityypeistä (kuvaileva, 
erittelevä, argumentoiva ja ohjaava tekstityyppi) nimenomaan tem- 
poraalisten ilmaisujen määrä ja monipuolisuus. Toki kertomukselli- 
suutta ja ajallisuutta esiintyy paikoittain muissakin tekstityypeissä ja 
niiden piirteitä vastaavasti kertovassa tekstityypissä, mutta pääsään- 
töisesti kertova tekstityyppi on hyvinkin selvästi erotettavissa muista 
tekstityypeistä kronologisuutensa ja ajan ilmaustensa perusteella. 
Kertovaa tekstityyppiä on myös arveltu perustavaksi, ensimmäiseksi 
tekstityypiksi ihmiskielen historiassa. Sen rinnalla kielellisestä alku- 
peräisyydestä voisi kilpailla ehkä vain ostensiivinen nimeäminen 
(engl. deixis), esimerkiksi kalliomaalauksen hirven osoittaminen 
ja hirven nimen lausuminen ääneen. Kertovan merkityksenannon 
näkökulmasta yhtä perustavaa on shamanistisille riiteille sukua oleva 
mimeettinen kehoteatteri, esimerkiksi kurjen tanssiminen hantien 
kansanteatterin piirteenä (oma havainto Joensuussa vuonna 1992 vie- 
railleen esiintyjäryhmän näytelmistä, vrt. esim. Moring 1992). 

Kertomusteorian näkökulmasta kiinnostavaa on se, että kertomus- 
ten kronologisuus, tapahtumien ajallinen peräkkäisyys, ei ole välttä- 
mättä suoraviivaista. Esimerkiksi keskustelun osana esitetyssä kerto- 
muksessa voidaan kerronta aloittaa vaikkapa tapahtumien keski- 
vaiheilta, dramaattisimmasta kertomuksen käänteestä ja palata sen 
jälkeen selostamaan tapahtumia alusta alkaen. Toisaalta monet sala- 
poliisiromaanit tai television rikossarjat voivat aloittaa kertomisen ta- 
pahtumien loppupuolelta, kun rikoksen tekijä on jo tiedossa (mutta 
ei paljastettu katsojalle), ja sen jälkeen selvitellään erilaisia mahdolli- 
sia tapahtumalinjoja rikoksen takana. Yksinkertaisen kronolo- 
gian rikkomisella tavoitellaan usein jännityksen tai jännitteen (engl. 
suspense) tuottamista, joka on yksi kertomusten kerrottavuuden 
(engl. tellability) lähtökohdista. (Beecher 2007; Rabkin 1973; Baroni 
2014; Savolainen 2017.) 

Monissa kertomuksissa myös ennakoidaan tulevaa nykyhetken 
näkökulmasta: mitä tapahtuu, jos teen näin; miten elämäni tulee jat- 

kumaan tästä eteenpäin; kannattaako minun toimia näin, jotta pääsen 
haluamaani tavoitteeseen. Kertomusten kaksitasoisuuden periaate 
nouseekin kertomusten mikroanalyysissa tärkeäksi mielessä pidettä- 
väksi kertomusten piirteeksi: vaikka omaa todellisuuttamme muistut- 
tavassa maailmassa tapahtumat etenevätkin loogisessa järjestyksessä 
(kertomusmaailman taso), niiden kertominen voi tapahtua missä hy- 
vänsä järjestyksessä. Vasta lukija ja kuulija muokkaavat kertomuk- 
sesta ajallisesti etenevän loogisen kokonaisuuden, jos sille sellainen 
ylipäätään on ajateltavissa (vastakohtana ovat akroniset kertomuk- 
set, joista tällainen järjestys lähtökohtaisesti puuttuu; Genette 1980; 
Cortazzi 1993). Monissa postmoderneissa romaaneissa kronologi- 
nen tulkinta on tarkoituksella tehty mahdottomaksi esittämällä ta- 
pahtumille vain vaihtoehtoisia tulkintoja, joiden välille ei halutakaan 
esittää yhtä oikeaa ratkaisua. Lukija on kuin amerikkalaisen oikeus- 
salin valamiehistön jäsen, joka yrittää saada selkoa erilaisten todista- 
janlausuntojen totuudenmukaisuudesta jokaisen todistajan esitettyä 
tapahtumat omalta kannaltaan, yleensä itselleen edullisessa valossa. 
Elokuvissa tällaista moninäkökulmaista kerrontaa on sovellettu esi- 
merkiksi Ouentin Tarantinon Pulp Fictionissa (1994). Tutkimuksessa 
lähimmäs arkitodellisuudelle ominaista moninäkökulmaisuutta tul- 
laan Oscar Lewisin tutkimuksissa meksikolaisperheiden elämästä, eri 
perheenjäsenten näkökulmasta kerrottuna (Lewis 1975). 
Kertomusmaailman kronologian ja kerrotun kertomuksen keski- 
näinen vertailu voi auttaa löytämään myös aukkoja, vaiettuja kohtia, 
joista ei jostain syystä puhuta lainkaan. Näin tulkinnassa päästään 
lähemmäs puhujan diskurssissa piiloon jääviä syvätasoja, jolloin on 
mahdollista pohtia kerrotun ulkopuolelle jäävien kokemusten merki- 
tystä. Erilaisten vaikenemisen kulttuurien tutkimus osoittaa, että ko- 
kemuksilla ei aina tarvitse olla kertomusmuotoa ennen kuin niiden 
kertomiselle avautuu paikka esimerkiksi yhteiskunnallisen tilanteen 
muuttuessa. Suomessa paraatiesimerkki vaikenemisen kulttuurista 
on vuoden 1918 tapahtumat ”punaisten” puolella olleiden kokemana. 
Luultavasti myös osa toisessa maailmansodassa mukana olleiden ko- 
kemuksista on laskettava tällaiseen vaikenemisen kulttuuriin: lähes- 
kään kaikki eivät halunneet puhua kokemuksistaan edes läheisilleen, 
vaikka unissaan olisivatkin niistä hourineet. Vaikenemiseen saat- 
toi liittyä myös häpeää, joka esti kokemuksista puhumisen tai ehkä 

jopa niiden muistamisen, esimerkkinä toisen maailmansodan lopus- 
sa sodan hävinnyttä osapuolta edustavat Suomen saksalaiset, jot- 
ka rauhansopimuksen mukaisesti internoitiin (näistä ks. Savolainen 
2017). 

On myös syytä muistaa, etteivät kertomukset aina ole puhujien 
tai kuulijoiden kannalta myönteisiä ja siksi kerrottavia. Narratiivisen 
käänteen jälkeisessä maailmassa narratiivisuutta on pidetty jotenkin 
itsestään selvästi positiivisena seikkana (Meretoja 2017 käyttää kerto- 
musten kritiikittömästä ihailusta termiä narrativismi). Tätä kysymys- 
tä on vakavammin pohdittu vasta viime vuosina kertomustutkijoiden 
keskuudessa: huomiota on alettu kiinnittää kertomuksen vaaroihin, 
esimerkiksi narrativisoinnin kautta tapahtuvaan leimaamiseen ja 
suoranaiseen valehtelemiseen (Meretoja 2017; Mäkelä & Karttunen 
2020; Mäkelä ym. 2020). Juoruiluksi kutsuttu henkilökohtaisen ker- 
ronnan muoto toimii usein seläntakaisena valtapolitiikkana, johon 
juoruilun kohteilla on vain vähän mahdollisuuksia vaikuttaa. Huhut 
välittävät taas kollektiivisia pelkoja tilanteissa, joissa varmaksi uskot- 
tua virallista tietoa ei ole saatavissa. Huomiota on kiinnitetty myös 
valeuutisiin, joiden sepittäjien väitetään pystyneen ohjailemaan ko- 
konaisten kansakuntien historiankulkua. Sodassa ja politiikassa en- 
simmäinen uhri on totuus. 


Kohti narratiivisen analyysin käytäntöä etnologiassa 


Edellä on nostettu kertomustutkimuksen laajasta tarjonnasta esiin 
vain joitakin, etnologian kannalta keskeisimpiä kysymyksiä. Rajauk- 
sen lähtökohtana voi pitää aineistoja, joita kulttuurien tutkijat tuot- 
tavat tutkimustensa lähtökohdaksi. Millaisin aineistoin tutkijat ope- 
roivat? Mikä on niiden narratiivisuuden aste? Haastattelut, kirjoitetut 
omaelämäkerralliset kuvaukset ja omakohtaista havainnointia koros- 
tavat kenttätyöt tuottavat laadullisia tutkimusaineistoja, joissa narra- 
tiivisuus on usein keskeisessä roolissa. On kuitenkin syytä pitää mie- 
lessä, että tällaiset aineistotkaan eivät yleensä ole kokonaisuudessaan 
narratiivisia, vaikka tällainen puhetapa onkin yleistynyt haastatteluja 
hyödyntävässä monitieteisessä tutkimuksessa, osana tutkimuksellista 
*narrativismia’ (vrt. edellä). 

Toisaalta narratiivisuuden tarkastelu makrotasolla, esimerkiksi uu- 
tisvirtaa jäsentävinä metakertomuksina tai esikuvallisia elämänkul- 
kuja esittävinä mallitarinoina, saattaa avata kokonaan toisenlaisia nä- 
kökulmia narratiivisen analyysin tutkimukselliseen hyödyntämiseen. 
On muistettava, että metakertomukset ja mallitarinat ovat tutkijan 
laajasta tapausjoukosta konstruoimia representaatioita. Mikroanalyy- 
sin empiirisen täsmällisyyden sijaan päädytäänkin toisentyyppisiin 
tutkimuksen validisuutta koskeviin lähtöoletuksiin. Tämä ei ole vält- 
tämättä huono asia, vaikka tulokulman toisenlaisuus onkin tärkeää 
tiedostaa jo tutkimuksen lähtökohtia mietittäessä. 

Strukturalistisessa ”kertomustieteessä” eli narratologiassa on jo 
vuosikymmeniä sitten kehitetty käsitteellisesti monimutkaisia analyy- 
sitapoja. Niihin ei kuitenkaan ole edellä paneuduttu sen tarkemmin 
niiden monilta osin vanhentuneen luonteen tai etnologin tarpeisiin 
liiallisen spesifisyyden takia. Edellä on viitattu joihinkin kertomuste- 
orian näkyvimpiin edustajiin, esimerkiksi strukturalistisen narratolo- 
gian klassikoihin (Vladimir Propp, Claude Lévi-Strauss) ja narratiivi- 
suudesta kiinnostuneihin lingvisteihin (William Labov, Toolan 2001). 
Suomenkielisiä esityksiä narratologiasta on aivan viime vuosiin asti 
ollut tarjolla vain muutamia, kuten Mervi Kantokorven ja kumppa- 
neiden Runousopin perusteet (1990) ja sen taustalla olevan narrato- 
logisen ajattelun perinpohjaisempana esityksenä Slomith Rimmon- 
Kenanin Kertomuksen poetiikka (1991). Etnologisen kertomusana- 
lyysin kannalta molempia voi pitää liikaa kaunokirjallisiin teksteihin 
keskittyvinä. Audiovisuaalisen kerronnan tutkijalle on myös tarjol- 
la erillinen oppaansa (Bacon 2000), samoin median narratiivisuu- 
den tutkijalle (Virtanen ym. 2020). Narratiivisessa tutkimuksessa on 
1990-luvun alun jälkeen tapahtunut myös paljon kehitystä erityisesti 
luonnollisten ja ”luonnottomien”? kertomusten (esim. Fludernik 2002; 
Hatavara ym. 2010) ja sosiaaliseen mediaan sijoittuvan tekstuaalisen 
ja visuaalisen kerronnan osalta (esim. Döring ym. 2016). 


Erään aamukahvikeskustelun anatomia 


Seuraavaksi tarkastellaan esimerkinomaisesti yhtä narratiiviselle ana- 
lyysille luontevasti avautuvaa aineistotyyppiä eli haastattelua ja siinä 

esiintyvää kerrontaa. Lähtökohdan narratiiviselle analyysilleni tar- 
joaa 26 minuutin mittainen älypuhelimella tehty tallenne aamiais- 
pöytäkeskustelusta kotonani Joensuussa syyskuussa 2019. Haastatte- 
lutilannetta voi pitää varsin tavallisena arkisena puhetilanteena, 
jonkin muun toiminnan (syömisen) ohessa tapahtuvana, ei kerto- 
miseen eksplisiittisesti fokusoineena. Haastattelun aikaan olen par- 
haillaan kirjoittamassa tätä tekstiä ja mieltäni vaivaa kysymys siitä, 
millaista narratiivista analyysia etnologisessa tutkimuksessa voitai- 
siin soveltaa haastatteluaineistoihin. Vieraanani on Kalevi (litteraa- 
tiossa puhuja ”K”), ja keskustelemme puuroa syödessämme ja kahvia 
juodessamme niitä näitä ympäröivästä todellisuudesta, ilmastosta, 
sienistä ja puista, musiikista, elämäkerrallisesta kirjoittamisesta ja 
ruuasta. Olen pyytänyt Kalevilta luvan käyttää nauhoitusta tutkimus- 
aineistona. Keskustelukumppanini nimi on muutettu hänen anony- 
miteettinsä varmistamiseksi. 

Nauhoituksen alussa selitän keskustelukumppanilleni nauhoituk- 
seni tarkoitusta. Olen litteraation luettavuutta parantaakseni jättänyt 
merkitsemättä litteraatioon tauot, intonaation ja äänensävyn erityis- 
piirteet, kommunikaatioon oleellisesti liittyvät suorat viittaukset ym- 
päröivään todellisuuteen ja päällekkäispuhunnan tilanteet — kyse ei 
siis ole oikeaoppisesta keskusteluanalyyttisestä litteraatiosta (näistä 
tarkemmin esimerkiksi: Seppänen 1997b; Ruusuvuori & Nikander 
2017). 


(Yskimistä, kolistelua) 

J (Jyrki): Laitoin vähän, laitoin vähän maitoo, tohon puuroon, kerran käy- 
tin maitoo tos, kaikki ei maitoo niin haluu, tulee vähän pehmeemmän 
makusta 

K: Joo niin on 

J: Vähän salaäänitän meijän aamukeskustelua, mä voin vähän miettii, 
mitä täs vois olla analysoitavaa, heh-heh 

K: Niinku otat, nauhalle vai? 

J: Mie otan, kännykkään, niin mie voin vähän miettii, sillai, kun pitäs, ku 
ei millää meinaa keksii, et miten niiku, vaikka niiku narratiivisuudesta 
paljo puhutaan, mut miten siel sitä sit niiku oikeestaa, hyödyntää, tutki- 
muksessa, enemmän niiku sellain, must sellain, sellain populaari teema ja 
aihe, mut en oo nähny niiku hyvii sellasii analyysii hirveetä määrää 

K: Joo, okei, siis tavallaa niiku, et miten, pitäs haastattelemalla kaivaa, 
uutta mielenkiintosta tietoo 

J: Nii enemmän niiku siin tiedos, narratiivisuutta kun tutkitaan niin siinä 
tutkitaan vähä niiku sitä muotoo, nii ehkä siinä niiku sellanen haastattelu, 
missä ihmiset saa kertoa elämästään aika vapaasti, eikä oo sillee hirveen 
tiukka kysymyslista, haastattelun, nii se on niiku itessää hyvä tapa, saada 
niiku kiinnostavaa informaatioo, et siin mieles se mut, ehän siin o hirveen 
niiku teoreettisesti mitään hirveen, semmosta narratiivisuutta, vaan ker- 
rotaan elämästä 

K: Niin-no, kyllä, joo, kysymykset on tärkeitä 

J: Nii 

K: Riippuu miten, jos lähtee kysymykset edellä, niin, sitte ainakin joo, sillä 
on suuri merkitys. Se on vähän niiku terapiassakii, onks terapeutti sillee, 
ei se istu sohvalla, mut asiakas istuu, et onks se silleen aktiivinen tilanne 
vai passiivinen tilanne. Tai siis molempia vaihtoehtoja löytyy 

J: Joo, kyllä varmaan joo 

K: Ja ääripäitäkin löytyy 


Olen haastattelun analyysissä kiinnittänyt huomiota kerronnallis- 
ten jaksojen esiintymiseen (tai esiintymättömyyteen) keskustelussa 
ja yleisemmin kerronnallisuuden merkityksiin tällaisessa tutkimusai- 
neistoksi tarkoitetussa nauhoituksessa. Keskustelun kulku etenee tee- 
moittain osapuilleen seuraavasti: 


1. Keskustelua puhetilanteesta ja nauhoittamisesta 

2. Keskustelua perheterapiasta 

3. Keskustelua munakkaasta, jossa on paistettua tomaattia ja herkkusieniä 
4. Keskustelua sienistä ja niiden terveysvaikutuksista, herkkutattien 
mausta, kesän kuivuudesta, kangassienistä ja niiden säilömisestä suolaa- 
malla, haapa- ja leppärouskuista, sienten ryöppäämisestä 

5. Keskustelua Kalevin musiikkiharrastuksista 

6. Keskustelua apurahoista ja niiden hakemisesta 

7. Keskustelua kalliomaalauksista, maalauskallioiden akustiikasta ja sen 
tutkimuksesta 

8. Keskustelua musiikin tekemisestä, äänittämisestä, vanhojen kännyköi- 
den käyttämisestä tallentimina sekä säveltämisestä 

9. Keskustelua meneillään olevista kirjoitustöistä, kirjoittamisesta, vetäy- 
tymisestä kirjoittamaan, omista kirjoitusharrastuksista, elämäkertakir- 
joittamisesta, Pepi Reinikaisesta, kirjoittajakoulutuksesta ja somekirjoit- 
telusta 

10. Keskustelua veganismista ja ruuan tuotannosta 

11. Keskustelua kalastamisesta ja katiskavarkaudesta 

12. Keskustelutilanteen lopettelua, keskustelua tilanteen narratiivisuudesta 

Keskustelutallennetta kuunnellessa huomion kiinnittää aiheiden pol- 
veilu. Polveilu ei kuitenkaan ole sattumanvaraista: jokaiselle assosia- 
tiiviselle kytkennälle on osoitettavissa lähtöpiste, joka voi olla edeltä- 
vässä keskustelussa tai ympäröivässä todellisuudessa, esimerkkinä 
aamiaiseksi syöty munakas, jonka pohjalta lähdemme keskustele- 
maan sienistä. Keskustelussa on osoitettavissa myös eräänlaisia mak- 
rotopiikkeja, jotka yhdistävät useampia puheenvuoroja (sienet, mu- 
siikki, kirjoittaminen, ympäristöasiat). Makrotopiikit ovat yleensä 
jonkin teeman käsittelyä eri puolilta siten, että molemmat puhujat 
tuovat aiheeseen aina oman lisänsä, josta toinen taas jatkaa eteenpäin 
tai palaa aiemmin käsiteltyyn näkökulmaan uusin esimerkein. 

Olen keskustelutilanteessa tarkoituksellisesti yrittänyt välttää kyse- 
lemistä, keskusteluttamista ja kerrotuttamista, ettei nauhoituksesta 
tulisi liian haastattelumainen. Tällainen asetelma saattaisi myös tun- 
tua aamiaispöydässä kiusalliselta. Jonkinlainen orkestroivan juonta- 
jan rooli itselleni kuitenkin lankeaa, olenhan ehdottanut keskustelun 
tallentamista ja pyytänyt lupaa sen käyttämiseen tutkimusaineistona. 

Onko kyseessä haastattelutallenne vaiko pelkkä keskustelu? Haas- 
tattelumaisuus näkyy selvimmin kohdassa, jossa käännän keskustelun 
kulun kysyessäni Kalevin musiikkiharrastuksista, vaikka aiemmin 
olemme puhuneet sienistä. Muuten haastatteluun viittaa ehkä ainoas- 
taan se, että kerron tallentavani keskustelun ja käyttäväni sitä tutki- 
musaineistona. En juurikaan ohjaile keskustelua muuten kysymyk- 
silläni vaan osallistun aiheiden polveiluun omilla puheenvuoroillani, 
kulloinkin käsiteltävänä olevaa teemaa työstäen. 

Onko kyse narratiivisesta haastattelusta? Haastattelun kuluessa 
esitetyt viittaukset aiempiin kokemuksiin ovat lähinnä lyhyitä viit- 
tauksia, mainintoja ihmisistä, joilla on ollut jokin keskustelun kan- 
nalta relevantti kokemus tai jotka liittyvät jollakin tavalla meidän 
omaan elämäämme. Tällaisten allusiivisten, viittauksenomaisten 
”kertomusten” rinnalla keskustelun puhe koostuu lähinnä viittauk- 
sista meitä ympäröivään lokaaliseen tilanteeseen (puuro), yleisten 
totuuksien tuottamisesta jostain luetun tai kuullun tiedon pohjalta 
(huomaan helposti oman taipumukseni väljään ”besserwisserismiin”) 
ja ”voisi/pitäisi tehdä? -puheeseen. Arkipuheessa tuotetaan näin eri- 
laisia modaliteetteja, olemisen tapoja. Keskustelu ei oikeastaan mis- 
sään vaiheessa muutu kertomusmonologiksi, lieneekö syynä sitten se, 

että olemme vain kaksin eikä tapahtumien konteksteja tarvitse alkaa 
avaamaan suuremmalle yleisölle. Yksi mahdollinen arkikerronnan 
syy voi olla nimenomaan kokemuksien kehystäminen sellaista kuuli- 
jakuntaa ajatellen, joka ei tunne tapahtumien taustalla olevia sosiaa- 
lisia suhteita. 

Edellä oleva koskee narratiivisuuden tarkastelua tekstin tasolla, 
mikronäkökulmasta. Makrotasolla, meta- tai ekstratekstuaalisella ta- 
solla tarkasteltuna, kolme keskeistä kerronnallisuuden näkökulmaa 
nousevat esiin arkikeskustelunomaisessa puhetilanteessa (tässä poh- 
jana ovat myös muistinvaraiset havaintoni, ei pelkkä tallenne, vaikka 
sekin lopussa kytkeytyy laajempaan metatekstuaaliseen kehykseen). 
Yksi metatekstuaalisen narratiivisuuden näkökulma kytkeytyy aiem- 
piin keskustelunaiheisiimme tuona viikonloppuna. Toinen meta- 
narratiivisuuden taso liittyy yhteiseen, paljon edellistä pidempään 
historiaamme, erilaisiin tapaamisiin kansanperinteen tallentamisen 
ja tutkimuksen tiimoilta. Näiden pohjalta meillä on keskusteluhetkel- 
lä olemassa jo jokin käsitys toisistamme. Käsitys ei ehkä ole hirveän 
kattava, mutta alustavasti riittävä keskustelujen ja yhdessäolon perus- 
taksi. Keskustelun teemat liittyvät kuitenkin pääasiassa siihen, mitä 
olemme puhuneet edellisenä päivänä tai sitä edellisenä iltana, jolloin 
Kalevi saapui vieraakseni Joensuuhun. Yhteinen historiamme toimii 
näille keskusteluille ikään kuin moraalisena kehyksenä: tiedämme, 
mistä asioista olemme kiinnostuneita ja mihin sävyyn olemme vas- 
taavista asioista puhuneet aiemmin, vaikkemme enää muistaisikaan, 
mihin keskustelutilanteisiin tällainen tieto perustuu. 

Henkilökohtaisella tasolla metanarratiivisuus muodostuu poten- 
tiaalisesti kaikista niistä tapaamisista ja keskusteluista, joita olemme 
Kalevin kanssa aiemmin käyneet yhdessä, ja toisaalta näiden viime 
päivien keskustelunaiheista ja kyseisen viikonlopun muodostamasta 
siihenastisesta “narratiivista’, tapahtumien ja puheiden kulusta, joka 
myös kehystää käsittelemiämme puheenaiheita. Nauhoitetussa kes- 
kustelussa löydän viitteitä näihin metanarratiiveihin. Kerromme 
myös ”yksinkertaisia kertomuksia” ja olisin voinut keskustelun aloit- 
tamista ehdottaneena myös hyödyntää valta-asemaani pyytämällä 
Kalevia kertomaan tallennettani varten uudestaan tapahtumista, jois- 
ta tiedän hänen aiemmin puhuneen tänä viikonloppuna tai joskus 
aiemmin. 

Tämän viikonlopun aikana olemme puhuneet paljon ilmasto- 
ja ympäristöasioista, puiden kohtelusta ja ruotsalaisen Greta 
Thunbergin sankarillisesta toiminnasta maailman tärkeimpänä ym- 
päristövaikuttajana. Olemme kommentoineet esimerkiksi uutisia 
menossa olevalla YK:n ilmastoviikolla (20.-27.9.2019) tapahtuneista 
mielenosoituksista. Läheskään kaikki tällainen puhe ei ole kertovaa 
vaan pelkästään muulla tavoin kommentoivaa, ympäröivään todelli- 
suuteen viittaavaa. Minä olen esimerkiksi kertonut Kaleville otsoni- 
aukkojen palautumisesta kertovasta uutisesta, josta olen lukenut äs- 
kettäin sanomalehdestä. Kaleville tieto on uusi, ja yhdessä olemme 
ihastelleet joukkovoiman merkitystä maailman muuttamisessa pa- 
remmaksi paikaksi (sittenkin). 

Aiempien puhetilanteidemme ja yhteisen kokemushistoriamme 
pohjalta voisimme halutessamme myös syventää tai muulla tavalla 
jatkaa aiemmin käsittelemiämme kertomusaiheita. Muistan aiempien 
päivien keskusteluista moniakin teemoja, esimerkiksi Kalevin koke- 
mukset erilaisista metsänhoidollisista malleista ja hänen omasta toi- 
minnastaan vanhojen puiden suojelemiseksi. Siitä emme keskustele 
enää aamiaispöydässä, vaikka luonto on muuten läsnä monella ta- 
voin. Sen sijaan palaamme vielä Gretaan, jatkona kirjoittamista käsit- 
televälle teemalle: 


J: Kirjoittamiseen liittyy paljon sellast, ite kokee, et ku kirjoittaa paljo sel- 
last tieteellist tekstii, se nujertaa sua, liittyy paljo sellasii kouluajalt sella- 
sii, että on koko ajan arvioitavana, et sä et niiku tavallaa uskalla kirjottaa, 
saattaa olla nyt tää somekirjoittelu jopa hyväkii, ja voi olla, sanotaa, ih- 
miset kirjottaa vihapuhetta, mut sehän tulee aika spontaanisti, voi olla et 
ois hyvä, jos siin ois joku sellanen suodin, et se vasta puolen tunnin pääs- 
tä lähtee. Sithän joku ehdotti, että ku ihmiset tavallaa, ne niiku uudestaa 
harkitsis, pistääkö ne ulos sen, mut se on toisaalta aika spontaanii kirjoit- 
tamista, ne on ne tunteet on sun sisällä, jonkuuhan ne pitäis käsitellä, ei 
tarvis ehkä syytää jonkuu viattoman niskaa, mut se viha ja katkeruus mis- 
tä ne lähtee, nii se on ihan totta ja sitä sun pitäs niiku ite miettii, ja kaik- 
kien pitäs miettii, et tääl on tällasii ihmisiä, jotka on hel-ve-tin katkeria, et 
mitäs niille tehää, nehän niiku, ne tarvis varmaa jonkinlaista apuu ja toi- 
saalta yhteiskunta hyötyis siitä, et ne niiku, jotenkii niitä terapoitais, otet- 
tais huomioon, koska ihan selväst ne on niiku monel, ne kokee, et ne ei oo 
saannu mitää huomioo osaksee 

K: No Thun-, Thunbergin on, ne vanhemmat on sanoneet, et jos ei se tee 
jotain, poliittista, yhteiskunnallista niin se voi tosi huonosti, se niiku ma- 
sentuu, et tavallaa niiku, et sit on niiku tutkittukii, että jos ihminen on, 
niiku, no mun opettajat on niiku sanonnu, että näyttää siltä, että jos ihmi- 
nen on ympäristöllisesti herkkä, herkkä, niin sen pitää tavallaan palauttaa 
se, mikä sen aiheuttaa sen ahdistuksen, takasin, tervehtyäkseen, et muu- 
ten se vaan yksinkertasesti sairastuu 

J: Joo, et tollanen niiku poliittisuus voi olla parantaa itseään 

K: Niin, se voi olla terapiaa, suoraa terapiaa 

J: Monille ollu ja on edelleenkin, et jotenkii, et ne yrittää olla, ne yrittää 
tehä jotain sen asian eteen 

K: Eikä vaan alistuu. 

J: Ja samal taval just vaikka, toi vegaanisuus on niille niiku sillai, se on nii- 
ku ihan eri asia, ku kasvissyönti, ku kasvissyönti niiku pohjimmiltaan on 
sun omaa hyvinvointii, ikäänku palvelevaa, enemmän ittee, mut vegaani- 
suus taas kyllä enemmän nimenomaan, se lähtee siitä, että mitää eläimii, 
toisii, ei satuteta, eikä käytettäis hyväksi. Vaikka ne molemmat alkaa sa- 
moilla kolmella kirjaimella, ne on todella kaukana toisistaan. 


Metanarratiivisuus muistuttaa niitä elämäkerrallisia mallitarinoita, 
joita yhteiskuntatieteilijät ovat tutkineet esimerkiksi koulutusvalin- 
tojen taustalla vaikuttavina, valintoja ohjaavina tekijöinä. Metanarra- 
tiivit ovat moneen paikkaan hajautuneita, ajassa eläviä odotuksia, ly- 
hyempikestoisia (esimerkiksi vaalit ja odotukset niiden tuloksista) 
tai pidempikestoisia (ilmaston lämpeneminen). ”Suurista kertomuk- 
sista? 1970-luvulla puhuessaan ranskalainen filosofi Jean-Frangois 
Lyotard viittasi koulutuksen metanarratiiviin, joka oli jo 1970-luvulla 
kadottamassa legitimaatiotaan (nyky-yhteiskunnassa kouluttautumi- 
nen ei välttämättä enää takaakaan parempaa sosiaalista asemaa tai 
edes työtä). 

Aamiaiskeskustelussa olemme käsitelleet metanarratiiveja ruokaan 
liittyvien teemojen kautta. Ruokateemat ovat samalla kietoutuneet 
omaan elämäämme monin tavoin, Kalevi on kokeillut Linkola-tyyp- 
pistä omavaraista elämää, ja minä olen kiinnostunut veganismista 
uuden tuttavuuteni kautta. Kalevin elämäntapakokeilusta (omaelä- 
mäkerrallisia muistumia) päädymme seuraavassa sitaatissa katiska- 
varkauksien rankaisemiseen ja ympäristörikoksiin: 

(keskustellaan vielä vegaanisesta ruokavaliosta) 

J: Ja tänä päivänä oikeestaa ku, joku soijakii on joutumas, vähä niiku mus- 
talle listalle, et sitä kasvatetaa 

K: Sen tuotannon takia 

J: Joo, niiku metsiä poltetaan ja tuhotaan et saadaan soijapeltoja nii, et 
kohta täs on niiku, et sul on, kyl mä luulen, et voisit pihastas syödä ome- 
nia ja ite viljellä mitä syöt, sä varmaan tietäisit mitä syöt, mut kaikki mi- 
kä tulee kauempaa, on heti, siin on niiku, monta prosessii siin matkan 
varrella ja, ja jotka kaikki on niiku vähän epäilyksenalaisia ja, et se on 
niiku - - 

K: Mä ite viljelin, kokeilin silloin pari vuotta, et tuli kaikki viljeltyy ite, kyl 
se on tietyst hienoo, tietää että 

J: — — haastavaa, noita vois just jotain viljellä tollasta niiku toi artisokka, 
joka on hyvä kasvamaa, myyrät tykkää siit vähä turhan paljon, mut että 
niiku, kokonain pelto artisokkaa, se olis aika mahtavaa, ja sit just kaikkii 
juureksii, perunaa, mitä nyt kasvaa Suomes helposti, mettistä keräillä noit 
sieniä ja, 

K: Käy kalassa, ja 

J: No kalaa ei kyl sit 

K: Ai niin joo, ei voi siin olla et siihen juttuun ei mene, marjat ja sienet 

J: Joo, ne varmaan mahtuis vielä, mut kalastaminen ei oikeen enää 

K: Se ei taida mennä ihan vegaaniudesta. Emmäkää sillai ehtinny oikees- 
taan, ku oli aika omavarainen, ehtinny kalaskaa sit käydä, ku se on aika 
iso ruljanssi lähtee kauas järvelle, ku ei ollu moottorivenettä — — 

J: - — ku sä kalastat, sul on aina se verkko, ei voi pitää kauheen montaa 
päivää, täytyy nostaa ylös, puhistaa, kalojen irrottelu on niiku työ, se on 
aika itse asiassa, kokopäivätyötä 

K: Niiku saa kuitenkin särkee ja ahventa, mitä sielt tulee 

J: Nii ainoo, jos sul on joku katiska siin lähellä. Multahan varastettii yksi 
katiska, mä en viittinny laittaa nyt sit tonne mitään, jotenkin se kalastusilo 
sit siitä, ku joku pölli sen. 

K: Se on inhottavaa 

J: Se oli se hyvä katiska, millä saatiin silloin niitä kuhia ja kaikkee. Mä os- 
tin ihan samanlaisen katiskan. Ei se nyt maksa ku joku satakakskymppii, 
mut se vaa jotenkii tuntuu tylsältä, koska ne on tuolla, järvelhän ne on 
niiku, kuka tahansa voi viedä kenen tahansa kalavehkeet. Se on kuitenkii 
niiku, pilaa sen fiiliksen, et niiku, joku konna siellä, toivottavasti meni tar- 
peeseen, mä vähän epäilen että, parhaas tapauksessa semmonen ku kalas- 
taa sillä muutaman kerran ja sit heittää sen tonne järveen ja ei oo mitään 
naruja ja muuta ja antaa sen olla sit siellä, viitti kuletella mihinkää 

K: Sit sinne menee mitä sattuu, mätänee sinne eläimet 

J: Joo, sillai niiku mun mielestä erittäin moraalitonta touhua, 

K: Nii, o. 

J: Täytyis hyvä kertomus kuulla siitä, et miks joku sen varasti, että se 
ruokki sillä lapsesa ja naapurisa ja pelasti, nii se menee, sit mä ihan hy- 
väksyisin et ookoo, ihan hyvä juttu. Mut kuitenkii joku ahne possu, tai 
joku välinpitämätön nuorison, edustaja, joka halus pitää vaa hauskaa, et 
nappailla, kun niitä on helppo vetää sieltä, kun moottoriveneel käyt jos- 
sain toisel puolel järvee, ei kukaa saa sua koskaa kiinni, kalastat sit toisel 
puolel järvee, sillä katiskal tyytyväiseen, hienoo 

K: Pitäis laittaa joku hälyytys, etsi iPhone, etsi katiska, semmonen äppi 

J: Nii sellanen pitäs olla sellanen nappula, jonka voi laittaa sinne, et sen 
näkee, ku se lähtee siirtymään 

K: Sittehän se olis aika helppo 

J: Voi lähtee haulikon kanssa, sinne rannelle, ku alkaa joku siirtelemää 
ja posauttaa, nii sehän se oiskii varmaan hyvä. Mut siit tulee tollasii tu- 
lee niiku tollasii fiiliksii, et tekis miel kyllä joku järjestää joku. Ehkä sit se 
menee vähä överiks se, ei sit taas o, se on just tää se, et ihminen vai puu, 
kumpi on arvokkaampi 

K: Nii 

J: Et ketä täs nyt suojellaa 

K: Kuinka pitkälle voi mennä, nii, kuinka pitkälle voi niiku mennä omin 
nokkinensa 

J: Joo 


Keskustelutallennetta tutkimusaineistona hyödynnettäessä paljon 
kiinnostavaa jäisi sen ulkopuolella, jos rajaisimme kertomuksellisuu- 
den niihin keskustelun osiin, joissa voimme havaita selkeän siirty- 
män kertomukselliseen jaksoon alkuineen ja lopetuksineen. Lisäksi 
on todettava, että tällaiset keskustelun kuluessa esitetyt pienet kerto- 
mukset voivat myös linkittyä keskustelun taustalla oleviin metakerto- 
muksiin, meidän molempien tietoisuutta yhdistäviin ajan ilmiöihin ja 
niiden jaettuihin tulkintoihin. Tietenkään meidän ei tarvitse olla niis- 
tä täsmälleen samaa mieltä, sillä emmehän edes tiedä, mitä toistem- 
me pään sisällä lopulta liikkuu. Yhteen tulemisemme pohjaksi riit- 
tää kuitenkin vähäisempikin yhteisymmärrys joistakin ajassa elävistä 
asioista. Tutkimukselle taas riittää tuon yhteisymmärrystä tavoitte- 
levan keskustelun (vrt. haastattelun alun hapuilu ensimmäisessä lit- 
teraatiossa) dokumentoiminen nauhoittamalla se ja muuttamalla se 
näin tutkimusaineistoksi. 

(Haastattelun lopussa) 

J: Mä muutin sut aineistoks 

L: Joo, muokattavaks aineistoksi 

J: Aamukahvipuhetta, mitä ihmiset nyt puhuu 

K: Jälkiviisaita 

J: Ei täs sellasii kertomuksii ollu, sellasii kertomuksii viittaavii katkelmii 
oli, semmoista niiku jostain aiheesta jutustelua eestaas, sellaista niiku pal- 
lottelua, äänenavausta 

K: Sillain se varmaan onkii aluks ja varmaan pitäs tuntee toinen ihminen 
aika hyvin 

J: Kertominen ei koskaa ole semmonen asia, et sanot et kerro nyt elämän- 
tarinas ja ihminen vois sit kertoo, mut ei se oikein istu tämmöseen kes- 
kusteluun, et toinen alkaa yhtäkkiä kertoo elämäntarinaa 

K: E-ei ku se pitäs jotenkii muuten, se pitäs, jos on varattu siihen sit joku 
oikeen aika, niin raamitettu siin 

J: Kyllä, mä laitan nyt ton pois päältä. 


Lopuksi 


Narratiivisuuden jälkien etsiminen aamiaiskeskustelun tallenteessa 
oli itsellenikin yllättävän haastavaa, vaikka olin keskustelun osanotta- 
ja. On selvää, että jos tilanne olisi ollut selvemmin haastattelu ja jos 
teemana olisi ollut vaikkapa Kalevin elämäkerta, olisi myös kertovan 
aineksen osuus ollut suurempi ja selkeämmin tekstuaaliseksi, mikro- 
tason narratiivisuudeksi järjestynyt. Merkkejä tällaisesta elämäker- 
rallisesta perspektiivistä tulee esiin aamiaiskeskustelussakin, mutta 
tapausten kertominen ei etene kuitenkaan lyhyitä ”kertomusvihjeitä” 
pidemmälle. Fokusoituneemmassa narratiivisessa haastattelussa oli- 
sin voinut pyytää Kalevia jokaisen kertomusvihjeen kohdalla kerto- 
maan tarkemmin henkilöistä ja tapauksista, joihin hän keskustelussa 
viittaa. Keskustelussa nämä vihjeet muodostavat kuitenkin lähtökoh- 
dan toisentyyppiselle diskurssille, tietämyksen jakamiselle, vitsailulle 
ja spekulatiiviselle puheelle. 

Myös etnologisessa analyysissä kiinnostuksen kohteena voivat 
olla selkeästi rajautuvat kertomukset ja niiden rakenne, arkikerron- 
nan poetiikka. Onhan kerronta selvästikin yksi inhimillisen toimin- 
nan muoto, vaikkei tänä päivänä enää välttämättä ajatellakaan, että 
kertomukset määrittäisivät ihmisyyttä yksiselitteisen poissulkevasti. 

Robotit ja tekoäly jo runoilevat ja tulkitsevat kertomuksia, ja ehkä 
tulevaisuudessa osaamme paremmin ymmärtää myös eläinten kom- 
munikaation narratiivisia puolia (Meijer 2019; Thompson 2019). 
Osana henkilöiden välistä vuorovaikutusta ja sosiaalisten suhteiden 
rakentumista kokemuksellisen tiedon jakaminen arkikerronnassa 
on myös kiinnostava tutkimuskohde: miten ihmiset kertovat itseään 
koskettavista asioista ja miksi he kertovat niistä juuri toisilleen. Koke- 
muksellisen tiedon jakaminen kertoo yhteisöllisyyden monisärmäi- 
sestä ja välittyneestä luonteesta. 

Narratiivisuuden näkökulmasta abstraktisin, metanarratiivinen ta- 
so on kiinnostava sekä henkilökohtaisen ja yleisen kietoutuneisuute- 
na (elämäntapakokeilut, ruokapohdinnat) että ihmisten ajallisuuden 
kokemuksen, maailmassa olemisen kuvaajana. Mistä puhujat ovat 
huolissaan ja miksi? Mistä he saavat tietonsa? Mihin he ajattelevat 
yhteisen maailmansa olevan menossa? Juuri nyt tällaiset kysymyk- 
set tuntuvat itsestään selviltä, mutta miltä edellä oleva keskustelun 
litteraatio näyttää esimerkiksi viidenkymmen vuoden päästä luettu- 
na. Miten tulevat sukupolvet tulkitsevat nykyisiä tulevaisuudenhuo- 
liamme? (Vrt. Magnason 2020.) Suuret eskatologiset kertomukset 
ovat tuttuja maailmanuskonnoista, mutta arkikeskusteluja analysoi- 
malla ja kerronnallisesti tuotettuja aika- ja kokemustasoja havainnoi- 
malla voidaan nähdä, että omakin identiteettimme voi olla jäsenty- 
nyt ihmiskunnan lopun pohdiskeluna. Narratiivinen syväanalyysi on 
yksi keino nähdä tässä ajallisessa olemisessa aukkoja, vaihtoehtoisia 
todellisuuksia, joiden emme halua toteutua tai joiden toteutumisek- 
si olemme valmiita uhraamaan aikaamme. Kerronta ja olemisemme 
ajallinen perusta ovat siis ainakin jossain määrin yhtä, niin kuin Paul 
Ricceur esittää. 

Sanan arkisto ymmärretään helposti viittaavan paikkaan, jossa säily- 
tetään arvokkaita, kansallisesti tai jonkun muun intressiryhmän kan- 
nalta tärkeitä asiakirjoja. Jo pelkkä arkistoon päätyminen kohottaa 
asiakirjojen arvoa. Arkistossa asiakirjat ovat myös turvassa, säilössä 
ja jatkokäytettävissä tulevaisuutta varten.’ Arkistoaineistojen digi- 
toinnin myötä aineistojen säilyvyys ja varsinkin tavoitettavuus pa- 
ranevat, vaikka digimuotoisuus itsessään ei ole hävittänyt aineiston 
tuhoutumisen mahdollisuutta. Läheskään kaikkia perinnearkistojen 
aineistoja ei voida koskaan myöskään tuoda yleisesti saataville aineis- 
tojen sisältämän henkilökohtaisen informaation vuoksi.? 
Tutkimuksessa arkistoja syntyy kuitenkin paljon yksinkertaisem- 
min: kun kerätään aineistoja, arkiston syntyä on usein mahdoton 
välttää. Oikeastaan siis jokainen aineistokokoelma on jo arkisto. Myös 
arkistoaineistoista voidaan muodostaa (tilapäisesti ja luvalla) uusia 
arkistoja tutkimuksen tarpeisiin. Voidaan puhua myös aineiston- 
muodostuksesta, joka on jokaisen empiirisen tutkimuksen keskeinen 
vaihe (aineistonmuodostuksesta tarkemmin ks. Knuuttila 2004). 


1 Arkistojen työntekijöitä on kiittäminen paljosta: ilman heidän huolellista 
toimintaansa meillä ei olisi tutkittavana enää mitään menneisyyttä kos- 
kevia asiakirjalähteitä. Silti aineistoja — kirjeitä, päiväkirjoja, asiakirjoja 
— myös katoaa ja niiden olemassaolo voidaan korkeintaan päätellä epä- 
suorasti. (Ks. esim. Seppä 2018, Stanley 2018.) 

2 Digiarkistojen kohdalla voidaan pohtia myös aineistojen materiaalisuuden 
merkitystä niiden käyttäjille: miten lukemisen kokemukset poikkeavat toi- 
sistaan tietokoneen näytöltä katsellessa ja alkuperäisen käsikirjoituksen 
sivuja edessään pöydällä varovaisesti käännellessä? (Ks. esim. Tamboukou 
2013.) 

Yksi kulttuurien tutkijan arkistometodiikan kulmakiviä voikin olla 
se, että kaikkiin tutkimuksen yhteydessä syntyviin aineistoihin suh- 
taudutaan arkistoina. Tämäntyyppinen ymmärrys arkistosta on taus- 
talla esimerkiksi kirjan The archive project. Archival research in the 
social sciences (Moore ja muut 2017) kirjoittajilla, jotka luonnehtivat 
uutta näkökulmaansa arkistotutkimukseen ”feministiseksi arkisto- 
herkkyydeksi” (engl. the broad heading of a feminist archival sensibil- 
ity). Uusi lukutapa positioi myös arkistotutkijan uudestaan, lähtei- 
densä materiaalisuuden ja oman kokemusmaailman reflektoinnin 
keskelle. 

Eläkkeelle siirtyneiden tai kuolleiden tutkijoiden jälkeensä jättä- 
mät ”isännättömät” tutkimusaineistot samoin kuin rahoittajien uudet 
vaatimukset tutkimusaineistojen käytettävissä olosta myös tutkimuk- 
sen jälkeen ovat synnyttäneet erityisesti Isossa-Britanniassa pohdin- 
taa tällaisen aineiston kierrättämiseen liittyvistä teknisistä, eettisistä 
ja tulkinnallisista kysymyksistä (Bornat ym. 2005; Thor Tureby 2013; 
Bishop & Kuula-Luumi 2017; Corti ym. 2020). 

Arkistoihin liitetään yleensä järjestyksen ja sen mahdollistaman 
löytämisen idea. Myös tutkimuksessa aineistot on järjestettävä jol- 
lakin tavalla, jotta niitä voitaisiin käyttää osana tutkimusta tai nii- 
hin voitaisiin ylipäätään viitata. Toimiva viittausjärjestelmä on tärkeä 
osa tutkimuksen toteuttamista ja tulosten esittämistä, vaikkei siihen 
metodioppaissa aina kiinnitetäkään paljoa huomiota. Arkistointi- 
suunnitelman laatiminen on järkevää heti tutkimuksen aluksi tai jo- 
pa sitä ennen, sillä monet rahoittajatkin jo vaativat sellaista. Hyvin 
järjestetty tutkimusaineisto on jo valmiiksi suunnitellun loppusijoi- 
tuspaikan mukaisia aineistojen järjestämisperiaatteita noudattava ko- 
konaisuus. Se on tutkimuksen loputtua helppo siirtää säilytettäväk- 
si oikeaan arkistoon, esimerkiksi Suomalaisen Kirjallisuuden Seuran 
arkistoon tai Tampereen yliopiston yhteydessä toimivaan Yhteiskun- 
tatieteelliseen tietoarkistoon (lyhyemmin: Tietoarkisto), ja ottaa siellä 
arkistohakujen piiriin. 

Ohjeita aineistojen luovutukseen löytyy arkistojen kotisivuilta. 


3 Esimerkiksi Tietoarkiston ohjeistus löytyy otsikolla "Aineiston luovuttami- 
nen Ailassa” (https://services.fsd.tuni.fi/help/depositing), SKS:n arkistojen 

Keskeistä on muistaa aineistoon liittyvät oikeudet: toisen arkistoon 
kuuluvaa ei voi luovuttaa osana omaa arkistoa. Esimerkiksi haastatte- 
luaineistojen kohdalla luovuttajalla on oltava haastateltavien lupa 
haastattelujen arkistointiin kyseiseen arkistoon. Hyvä ohje on käyt- 
tää arkiston valmista lomaketta tai laatia sellainen itse oman tutki- 
muksen lähtökohtiin sovellettuna. Isommissa tutkimushankkeis- 
sa kannattaa olla mahdollisimman ajoissa yhteydessä myös arkiston 
henkilökuntaan, joka mielellään neuvoo myös tulevia aineistonluo- 
vuttajiaan. 

Itse tuotettujen arkistodokumenttien kohdalla on tärkeä kiinnit- 
tää huomiota myös tiedonlähteiden oikeuksiin ja henkilösuojaan. 
Joihinkin aineistoihin voi liittyä teossuoja (esimerkiksi ammattivalo- 
kuvaajien ottamat valokuvat, kirjailijoiden kirjoittajat novellit), jonka 
arviointi on kuitenkin aina tapauskohtaista. Monesti arkistoitavissa 
haastatteluissa tai muissa henkilökohtaista informaatiota sisältävissä 
dokumenteissa on myös tutkimuseettisesti ongelmallista aineistoa, 
jolloin luovutukseen liittyvät lupaehdot (missä ja miten aineistoa saa 
käyttää, saako julkaista, pitääkö haastateltavaa tai kirjoittajaa infor- 
moida myöhemmästä käytöstä) on tärkeää muotoilla selkeästi heti 
tutkimuksen aluksi. Myös eri arkistojen käytännöt poikkeavat toisis- 
taan esimerkiksi tutkittavien anonymisoinnin osalta. Tampereen yli- 
opiston yhteydessä toimivassa kansallisessa Tietoarkistossa poiste- 
taan jo arkistotallenteista kaikki yksittäiseen henkilöön viittaava 
informaatio, esimerkiksi nimet, asuinpaikat, uskonnollinen tai poliit- 
tinen vakaumus sekä etnisyyteen, seksuaaliseen suuntautumiseen ja 
terveydentilaan viittaavat tiedot. Suomalaisen Kirjallisuuden Seuran 
arkisto taas ei ota vastaan aineistoja, joista puuttuvat esimerkiksi hen- 
kilötiedot. Jo arkistoitaessa tapahtuva anonymisointi (arkistointikäy- 
tännöt) on erotettava tutkimuksen julkaisun yhteydessä tapahtuvasta 
anonymisoinnista (julkaisukäytännöt). 


osalta otsikolla “Arkistoaineiston luovutus- ja keruuohjeet” (https://www. 
finlit.fi/fi/arkisto-ja-kirjastopalvelut/hankinta-ja-kokoelmapolitiikka/luo- 
vutukset/arkistoaineiston-luovutus-ja#. YWO5tX1RVhE) ja Kansallisarkiston 
osalta otsikolla “Nain luovutat yksityisarkistosi Kansallisarkistoon” (https:// 
arkisto.fi/fi/palvelut/yksityisarkistojen-vastaanottaminen). 

Kulttuurien tutkijan on hyvä tunnistaa myös laajempi jaottelu ar- 
kistojen välillä. Viranomaisten toiminnasta syntyneiden dokument- 
tien arkistointia varten perustetut viranomaisarkistot — erityisesti 
Kansallisarkisto — on osattava erottaa erilaisista keruuarkistoista ja 
yksityisistä arkistoista, joihin kuuluvat myös Suomalaisen Kirjallisuu- 
den Seuran kaltaiset perinnearkistot. Samanaikaisesti erottelun mer- 
kitystä tutkimuksen tiedonmuodostuksen kannalta on syytä asettaa 
epäilyksen alaiseksi: viranomaisten työskentelyä tukemaan peruste- 
tuilla arkistoilla on tänä päivänä monia muitakin käyttöjä, joista mo- 
net muistuttavat läheisesti perinnearkistojen tutkimuksellista orien- 
taatiota. 

1960-luvun kenttäinnostuksen myötä suomalaisessa perinteen- 
tutkimuksessa koettiin arkistotutkimuksen alamäki, joka kesti aina 
1990-luvulle asti. Aiempia arkistoaineistoja verrattiin uusiin, nauhoit- 
tamalla tuotettuihin kenttähaastatteluihin ja väheksyttiin arkisto- 
aineistojen käyttöä tiedonlähteinä muun muassa niiden ”kontekstit- 
tomuuden” vuoksi. Nauhoitetuissa haastatteluissa toteutettuihin kon- 
tekstikysymyssarjoihin (Pentikäinen 1968) verrattuna vanhempien, 
usein kirjallisessa muodossa kerättyjen aineistojen tiedon kattavuu- 
dessa oli toki paljonkin puutteita tässä suhteessa. Kontekstikysymys- 
ten määrän lisääminen ei kuitenkaan aina ole ollut paras ratkaisu 
kontekstittomuuteen.* Perinteen käyttöä ja välittymistä koskevien 
kontekstitietojen puutteellisuus ei nykytutkimukselle muutenkaan 
merkitse aineistojen tuomitsemista arvottomiksi, sillä konteksteja 
voidaan myös rakentaa tulkitsemalla, lukemalla kuvauksia toistensa 
konteksteina. Aineistojen lisääntyvän digitoinnin ja bitteinä olevien 
tekstien ja metatietojen tarjoamien uusien hakumahdollisuuksien 
(”digilouhinnan”) myötä kysymys kontekstittomuudesta jää entistä 
kauemmas. Laajojen korpusten analysointi edellyttää kuitenkin ai- 
neistojen muokkaamista yhtenäiseen muotoon (metadatan harmoni- 
sointi), viittausten yhdenmukaistamista (disambiguointi) ja aineiston 
”rikastamista” (näistä operaatioista kirjedatan kohdalla ks. Suomen 
Akatemian rahoittaman Constellations of Correspondence [CoCo] 


4 Ongelmaa valottavana kuvauksena perinpohjaisten kysymyssarjojen väsyt- 
tävyydestä haastateltaville ks. Nyberg ja muut 2000. 


324 


https://doi.org/10.21435/tl.274 


Katsaus: Perinnearkistot 


-projektin kotisivut). Tekstimuodossa oleviin pöytäkirja- ja lehti- 
aineistoihin voi kohdistaa entistä monipuolisempia sanahakuja myös 
uusien ohjelmistosovellusten avulla (Kallio & Mäkelä 2019; Hyväri- 
nen ym. 2021). Laaja hakusanoitus ja tiedot sanafrekvensseistä ovat 
kuitenkin vain lähtökohta: tekstien sisällön tulkinnassa on usein jär- 
kevää jatkaa eteenpäin laadullisen sisällönanalyysin ja lähiluvun kei- 
noin. 

Arkistojen historian ymmärtämiseksi on myös tärkeää nähdä nii- 
den yhteys vallankäyttöön. Voidaan puhua tiedon politiikasta (engl. 
politics of knowledge), joka kattaa luonnollisesti paljon muutakin kuin 
arkistot, esimerkiksi joukkotiedotuksen, kouluopetuksen ja sensuu- 
rin. Vuonna 1994 tapahtuneen Ruandan kansanmurhan synnyttä- 
män kansallisen trauman jälkikäsittelyä edustaa kansanmurhan ar- 
kisto, Genocide Archive of Rwanda. Arkistoa voi pitää esimerkkinä 
nykyaikaisesta muistin politiikasta (engl. politics of memory), jossa ta- 
pahtuneita kauheuksia ei pyritä lakaisemaan maton alle (Williamson 
Sinalo 2021). Monissa maissa menneisyyden mustimpia vaiheita ei 
haluta vieläkään muistella tai tällainen muisteleminen voidaan ko- 
kea jopa epäisänmaalliseksi, esimerkkinä vaikkapa 1990-luvun alussa 
perustetun Memorial-yhdistyksen (Melnikova 2006) vainoaminen ja 
lopulta lakkauttaminen Putinin Venäjällä. Arkistot ovat tärkeä osa 
kansallista historiapolitiikkaa, kun muistamisesta tulee osa tuhoisaa 
nationalismin retoriikkaa (Parppei 2021). 

Suomessa vuoden 1918 sisällissodan jälkeen koottiin Kansallis- 
arkistoon muistitietoa sodasta vain sen ”valkoisen” osapuolen näkökul- 
masta (McKeough 2017). Hävinneen ”punaisen”? puolen kokemusten 
tutkimus tuli mahdolliseksi vasta paljon myöhemmin, Työväen muisti- 
tietotoimikunnan perustamisen (1960) ja yhteiskunnan poliittisen il- 
maston muuttumisen myötä. 1960-luvulla järjestettiin myös laajoja 
keruuhankkeita, joissa kummankin osapuolen kokemushistoriaa py- 
rittiin saamaan talteen arkistoihin ja tutkittaviksi. Näistä aineistoista 
on myöhemmin saatu lähtökohta moniin keskeisiin muistitietohisto- 
rian tutkimuksiin. Suomalaisena erityispiirteenä voi pitää sitä, että 
suullisen historian aineistona on usein ollut itse asiassa kirjoitettua 
muistitietoa (Pöysä 2020a; 2020b): ”kansaa” eli kokemusasiantunti- 
joita on pyydetty itse kirjoittamaan ylös omia kokemuksiaan tai kuu- 
lemiaan kertomuksia sisällissodan ajasta. 

Ymmärrys arkistoinnin merkityksestä osana tutkimusprosessia 
on muuttumassa, samoin käsitys siitä, millä tutkimusaloilla arkisto- 
aineistoja voidaan käyttää oman tutkimuksen aineistona itse tuotetun 
aineiston rinnalla tai sijasta. Suomalaisissa perinnearkistoissa alusta 
alkaen vaalittu ajatus aineistojen ”kierrättämisestä” ja uudelleentul- 
kinnasta on siis vasta aivan viime vuosina noussut kansainvälisen 
pohdinnan kohteeksi. Suomalaisten kokemuksia tällaiseen aineiston 
uudelleentulkintaan liittyvistä teoreettisista ja eettisistä ongelmista 
kuullaan kiinnostuneina muuallakin (esim. Bishop & Kuula-Luumi 
2017). 

Tässä luvussa tarkastelemme diskurssintutkimusta. Aluksi käsitte- 
lemme diskurssintutkimuksen teoreettista viitekehystä, joka kiinnit- 
tyy sosiaaliseen konstruktionismiin ja määrittelee sitä, millaiset ky- 
symyksenasettelut diskurssintutkimuksen piirissä ovat mahdollisia. 
Esittelemme lyhyesti diskurssintutkimuksen erilaisia suuntauksia ja 
kuvaamme esimerkkien kautta sen soveltamista etnologiassa ja sen 
lähitieteissä. Luvun lopussa annamme käytännön esimerkin siitä, 
millaista analyysia diskurssintutkimuksen viitekehyksessä voidaan 
tehdä: millaisia kysymyksiä tutkimusaineistolle voi esittää, miten 
analyysi etenee ja millaista tietoa se tuottaa. Lopuksi pohdimme, mil- 
laisiin tutkimuksiin diskurssintutkimuksellinen lähestymistapa so- 
veltuu. 


Mitä diskurssintutkimus on? 


Diskurssintutkimus on kielenkäytön tutkimusta. Kielenkäytöllä voi- 
daan tässä yhteydessä tarkoittaa monenlaisia kommunikaation muo- 
toja, kuten suullista puhetta, kirjoitettua tekstiä, viittomakieltä tai 
kuvallista ilmaisua - mitä tahansa merkityksiä välittävää toimintaa. 


1 Turunenonlaatinut artikkelin osana Koneen säätiön rahoittamaa projektia 
"Naisten, miesten ja lasten parhaaksi! Yhdistys 9 ja kamppailu sukupuol- 
ten tasa-arvosta 1960-luvulla” (Turunen, apurahanumero 201805372). 

Diskurssintutkimuksessa mielenkiinto ei kuitenkaan kohdistu kie- 
leen sinänsä, vaan kielenkäyttöä tarkastellaan sosiaalista todellisuutta 
tuottavana toimintana. 

Ihmistieteissä 1960-1970-luvuilla tapahtuneen niin kutsutun kie- 
lellisen käänteen myötä yhä useammat tutkijat ovat kiinnostuneet kie- 
len merkityksestä sosiaalisen todellisuuden rakentumisessa (Bhatia, 
Flowerdew & Jones 2008b, 1; Egan Sjölander 2011, 13; Angermiller, 
Maingueneau & Wodak 2014b, 1). Diskurssintutkimusta tekevät 
nykyään monia eri tieteenaloja edustavat tutkijat, ja heidän aineis- 
tonsa ja menetelmänsä voivat poiketa suuresti toisistaan (ks. esim. 
van Dijk 2011; Angermäller, Maingueneau & Wodak 2014a; Tannen, 
Hamilton & Schiffrin 2015).? Kaikkia tutkimussuuntauksia kuitenkin 
yhdistää näkemys siitä, että kieli ei ainoastaan heijasta todellisuutta 
vaan myös tuottaa sitä. Kieli ei välitä merkityksiä, jotka ovat valmiina 
olemassa, vaan merkitykset syntyvät sosiaalisessa vuorovaikutukses- 
sa. Kielenkäyttö ei siis koskaan ole neutraalia, vaan sillä on aina seu- 
rauksia: käyttämällä kieltä vaikutamme jatkuvasti siihen, millaiseksi 
sosiaalinen todellisuutemme muotoutuu. 

Diskurssintutkimus paikantuu sosiaaliseksi konstruktionismiksi 
nimitettyyn teoreettiseen viitekehykseen (ks. Hänninen, Kajander & 
Lappi tässä teoksessa). Konstruktionistisen ajattelun mukaan ainakin 
jotkut asiat ovat sosiaalisesti rakentuneita: vaikka esimerkiksi jako eri 
sukupuoliin pohjautuisi biologisiin tosiasioihin, sosiaalinen vuoro- 
vaikutus määrittelee sukupuolten rooleja ja sosiaalinen sukupuoli ra- 
kentuu eri aikoina ja eri paikoissa jossain määrin erilaiseksi. Heikossa 
tai maltillisessa konstruktionismissa oletetaan, että on olemassa myös 
kielen ulkopuolinen todellisuus, josta tutkimuksen kautta voidaan 
saada tietoa — tutkija ei siis kiistä tietyn ilmiön ei-kielellisiä ulottu- 
vuuksia, vaikka keskittyisikin omassa tutkimuksessaan ilmiön ra- 
kentumiseen kielenkäytössä. Vahvassa tai radikaalissa sosiaalisessa 
konstruktionismissa kielenulkoinen todellisuus taas jätetään tarkas- 


2 Tutkimusta kutsuttiin aluksi diskurssianalyysiksi, mutta myöhemmin tutki- 
muskentän laajentuessa erotettiin toisistaan diskurssianalyysi menetelmä- 
nä ja diskurssintutkimus laajempana tutkimusstrategiana, joka sisältää 
useita analyysimenetelmiä (ks. esim. Angermiller, Maingueneau & Wodak 
2014b). 

telun ulkopuolelle, koska ajatellaan, että siihen on mahdotonta päästä 
käsiksi. (Heikon ja vahvan konstruktionismin eroista ja yhtäläisyyk- 
sistä diskurssintutkimuksessa esim. Egan Sjölander 2011, 32-36.) 

Teoreettinen viitekehys ja kysymyksenasettelu rajaavat sitä, mil- 
laista tietoa tutkimuksen kautta voidaan tuottaa. Konstruktionisti- 
sesta perspektiivistä kielenkäyttöä tarkasteleva diskurssintutkija ei 
esimerkiksi pohdi, mitkä psykologiset vaikuttimet ovat johtaneet pu- 
hyjan tai kirjoittajan käyttämään kieltä tietyllä tavalla tai millaisia 
kognitiivisia prosesseja kielenkäyttöön liittyy. Sen sijaan häntä kiin- 
nostaa se, millaista todellisuutta puhujan kielenkäyttö tuottaa ja mitä 
yhteyksiä sillä on muussa kielenkäytössä rakentuvaan todellisuuteen. 
Diskurssintutkimus siis keskittyy siihen, miten sosiaaliset ja kulttuu- 
riset ilmiöt rakentuvat kielenkäytössä, mutta ei tuota yleistäviä teo- 
rioita, jotka pyrkisivät selittämään ilmiöiden perimmäisiä syitä (Juhi- 
la & Suoninen 2016). 

Koska diskurssintutkimus käsittelee kielenkäyttöä sosiaalisessa 
kontekstissaan, tarkastelun kohteena ovat sekä kielenkäytön mikro- 
taso että sen kontekstin muodostama makrotaso, joita ei käytännössä 
voi selvästi erottaa toisistaan. Diskurssintutkimuksessa konteksti (ks. 
esim. Blommaert 2001; Jokinen, Juhila & Suoninen 2016, 29-33; 
Flowerdew 2018, 165-178; Pietikäinen & Mäntynen 2019, 37-52) 
voi tarkoittaa monia asioita. Esimerkiksi yksittäisen repliikin välitön 
tilannekonteksti on se konkreettinen puhetilanne, jossa repliikki sa- 
notaan. Toisaalta puhetilanne on osa laajempaa kokonaisuutta. Esi- 
merkiksi opettajan ja oppilaan välinen keskustelu voi olla osa oppi- 
tuntia, joka puolestaan kytkeytyy kouluopetukseen sosiaalisena 
toimintana ja koululaitokseen instituutiona. Keskustelun kontekstina 
voidaan nähdä myös opettajan ja oppilaan väliset aiemmat keskuste- 
lut, heidän roolinsa ja asemansa opetustilanteessa tai heidän jaka- 
mansa kulttuuriset käsitykset. 

Kontekstit painottuvat tutkimuksissa eri tavoin. Lingvistinen dis- 
kurssintutkimus keskittyy lähinnä kielenkäytön mikrotasoon: analyy- 
sin kohteena voivat olla esimerkiksi sanastoon ja kieliopillisiin valin- 
toihin liittyvät yksityiskohdat, jotka vaikuttavat puheelle tai tekstille 
annettujen merkitysten muodostumiseen. Tärkeimpänä kontekstina 
voi toimia välitön kielenkäyttötilanne (ks. esim. Hiidenmaa 2008). Yh- 
teiskuntatieteellisessä diskurssintutkimuksessa tarkastelun kohteena 

taas on usein laajempi sosiaalinen toiminta, jota kielenkäyttö osaltaan 
rakentaa. Tällöin analyysissa painottuu tietyn yhteisön tai laajimmil- 
laan koko yhteiskunnan ja kulttuurin muodostama makrotaso. (Wodak 
& Krzyżanowski 2008; Angermiiller, Maingueneau & Wodak 2014b, 
2-5.) Koska kielenkäyttöä voidaan periaatteessa tarkastella lukematto- 
missa erilaisissa konteksteissa, tutkijan on valittava, millaiset kontekstit 
ovat tutkimuksen kysymyksenasettelun kannalta olennaisimpia. 

Merkittävä osa yhteiskuntatieteellisestä diskurssintutkimuksesta 
paikantuu traditioon, josta englanninkielisessä kirjallisuudessa on 
käytetty nimitystä critical discourse analysis (CDA), myöhemmin 
myös critical discourse studies (CDS). Kyseessä ei niinkään ole tietty 
analyyttinen suuntaus, vaan kriittinen perspektiivi, jota sovelletaan 
monilla diskurssintutkimuksen aloilla. Kriittiset diskurssintutkijat 
ovat kiinnostuneita valtasuhteista ja kiinnittävät huomiota esimer- 
kiksi siihen, miten kielenkäytöllä oikeutetaan joidenkin ryhmien hal- 
litsevaa asemaa yhteiskunnassa tai esitetään todellisuutta joidenkin 
ryhmien näkökulmasta samalla kun toisten ryhmien äänet eivät pää- 
se esiin. Tutkijat pyrkivät analyysin kautta paljastamaan kielenkäytön 
taakse kätkeytyvän ideologian, jolloin tutkimuksen päämääränä voi 
olla yhteiskunnallisen epäoikeudenmukaisuuden näkyväksi tekemi- 
nen ja sorrettujen ryhmien aseman parantaminen. (Ks. esim. Wodak 
2001; Wodak & Meyer 2011; Fairclough, Mulderrig & Wodak 2011; 
Flowerdew & Richardson 2018; myös Blommaert 2005.) 

Kriittinen diskurssintutkimus on usein avoimen subjektiivista. Sitä 
onkin syytetty puolueellisuudesta ja esimerkiksi aineistojen tarkoi- 
tushakuisesta valikoimisesta (esim. Widdowson 1995; Schegloff 1997; 
Blommaert 2005, 31-33). Kriittistä traditiota edustavat tutkijat kui- 
tenkin pitävät tieteen objektiivisuutta illuusiona: sosiaalista maailmaa 
ei ole mahdollista tarkastella vapaana omista asenteistaan ja ennak- 
ko-oletuksistaan, eikä mikään todellisuuden representaatio voi kos- 
kaan olla neutraali. Kriittisen diskurssintutkimuksen piirissä onkin 
tavallista ajatella, että tutkijan on syytä tuoda esiin oma positionsa 
ja ideologiset sitoumuksensa, jotta tutkimuksen lukija voi arvioida 
niiden vaikutusta analyysiin (esim. Locke 2004, 35-36; Pietikäinen 
2008, 203; Cameron & Panovié 2014, 67). 

Osa seuraavassa alaluvussa esitellyistä tutkimuksista kytkeytyy 
kriittisen diskurssintutkimuksen traditioon. Myös tässä esityksessä 

ammennamme paljon kriittisestä diskurssintutkimuksesta, mikä nä- 
kyy etenkin käytetyssä kirjallisuudessa ja luvun loppupuolella annet- 
tavassa analyysiesimerkissä. Painotus kriittiseen diskurssintutkimuk- 
seen merkitsee tässä ennen kaikkea yhteiskunnallisen ja kulttuurisen 
kontekstin korostamista ja herkkyyttä valtasuhteiden huomioimiseen 
tutkimuksessa. Analyysiesimerkissä tarkoituksena ei kuitenkaan ole 
ennalta oletettujen ideologioiden tai valtarakenteiden paljastaminen, 
vaan vallan rakentumista lähestytään aineistosta käsin. 


Tietolaatikko: Käsitteet 


Diskurssi (engl. discourse) voi kielitieteessä tarkoittaa lausetta suurempaa 
kielenkäytön kokonaisuutta tai kielenkäyttöä kontekstissaan. Toisaalta 
diskurssi voi viitata myös vakiintuneeseen kielenkäyttöön laajemmin ja 
kieleen sosiaalisena toimintana. 

Diskurssit (engl. a discourse, discourses) ovat vakiintuneita asioiden 
merkityksellistämisen ja kuvaamisen tapoja, jotka esittävät asioita tie- 
tystä näkökulmasta. Samasta ilmiöstä voi puhua eri diskursseja käyt- 
täen, ja nämä diskurssit voivat kilpailla toistensa kanssa. Esimerkiksi 
metsä näyttäytyy metsätalouden diskurssissa hyödynnettävänä resurs- 
sina, joka tuottaa puuta ihmisten tarpeisiin, kun taas luonnonsuojelun 
diskurssissa kyse on eri eliölajien muodostamasta luontotyypistä, jossa 
keskeistä on biologisen monimuotoisuuden säilyminen. Jokainen dis- 
kurssi merkityksellistää maailmaa omalla tavallaan ja sulkee samalla 
pois muita näkökulmia. (Esim. Pietikäinen & Mäntynen 2009, 22—27.) 


Diskurssintutkimus etnologiassa ja lähitieteissä 


Millaista diskurssintutkimusta alamme tutkijat Suomessa sitten ovat 
tehneet, miten ja miksi? Kielenkäytön tutkimus on aina ollut keskei- 
nen osa antropologista kulttuurien tutkimusta. Kielen merkitystä ih- 
misyhteisöjen elämässä tutkitaan erityisesti lingvistisessä antropolo- 
giassa (ks. esim. Duranti 2009), ja Suomessa suullisen kielenkäytön 
tutkimuksella on pitkät perinteet folkloristiikassa. Etnologiaan dis- 
kurssintutkimus on kuitenkin tullut yhteiskuntatieteellisen tutki- 
muksen kautta. Esittelemme seuraavaksi etnologiaan ja lähitieteisiin 
sijoittuvia tutkimuksia, joiden lähtökohdat ovat diskurssintutkimuk- 

selliset ja joita yhdistää kiinnostus kulttuuristen merkitysten raken- 
tumiseen. 

Folkloristi Mari Hatakka (2011) on tutkinut heteroseksuaalisen 
parisuhteen kulttuurista mallia käyttäen aineistona kahden Suomalai- 
sen Kirjallisuuden Seuran toteuttaman, omaelämäkertoja keränneen 
kirjoituskilpailun vastauksia. Hän tarkasteli kirjoittajien tapaa kertoa 
parisuhteistaan ja erotti aineistosta viisi parisuhdetta merkityksellis- 
tävää diskurssia. Romanttisessa diskurssissa rakkaus on parisuhteen 
tarkoitus. Populaaritieteellisessä diskurssissa naiset ja miehet näh- 
dään usein biologisesti ja/tai psykologisesti vastakohtaisina toimijoi- 
na; kristillisessä diskurssissa miehen ja naisen tehtävänä on toimia 
perheen hyväksi Jumalan kiistattoman auktoriteetin alla. Kansan- 
perinteen diskurssissa nainen ja mies ovat kodin ja jälkeläisten tu- 
levaisuuden turvaajia, ja yhteiskunnallinen diskurssi määrittelee pa- 
risuhteen yhteiskunnan peruspilariksi. Aineistona olevat tarinat 
pohjautuivat siis ihmisten omakohtaisiin kokemuksiin, mutta niistä 
kertoessaan he nojautuivat parisuhteen kulttuurisiin malleihin. 
Hatakan tutkimus osoittaa, että ihmisillä on useita yhteisesti jaettu- 
ja tapoja jäsentää parisuhteita sekä miesten ja naisten rooleja niissä. 

Folkloristi Anna Hynninen ja uskontotieteilijä Teemu Taira ovat 
käyttäneet tutkimuksissaan kerronnallisuuteen ja vuorovaikutukseen 
kohdistuvaa diskurssiteoriaa. Hynninen (2017) tutki väitöskirjassaan 
Museoviraston ja Suomalaisen Kirjallisuuden Seuran muistitieto- 
kyselyihin aktiivisesti vastanneen Toini Pelkosen omaelämäkerral- 
lista muistelukerrontaa. Hynnisen tutkimuksen lähtökohtana on, 
että Pelkosen kirjoittamat tekstit ja hänen haastattelutilanteessa 
tuottamansa vastaukset edustavat sekä kerrontahetken omakohtai- 
sia näkemyksiä että laajempia kulttuurisia jäsennyksiä ja ideaale- 
ja. Kerrontahetken merkitystä tekstien, kerronnan, niiden varioin- 
nin ja niissä esiintyvien merkitysten rakentumiselle Hynninen tutki 
performatiivisuusteorian’ kautta. Kulttuurisia jäsennyksiä ja ideaaleja 


3 Performatiivisuusteorian näkökulmasta kerronnassa on kiinnostavaa, mik- 
si kerrotaan tietyllä tavalla ja miten kerronta varioi. Huomion kohteena 
voi olla kerronnan ajallinen muuntuvuus, kertovan subjektin moninaisuus 
ja se, että jotain jää aina kerronnan ulkopuolelle. (Hynninen 2017, 76-82.) 

hän taas tarkasteli diskurssintutkimuksen näkökulmasta kiinnittäen 
huomiota kerronnan ja elämäntarinan sosiaaliseen, kulttuuriseen ja 
historialliseen kontekstiin ja niiden muutoksiin. 

Taira (2006) on soveltanut diskurssiteoriaa analysoidessaan Työt- 
tömän tarina -kirjoituskilpailun vastauksia. Suomalaisen Kirjallisuu- 
den Seuran vuonna 1993 järjestämän kilpailun tarkoituksena oli ke- 
rätä kirjoituksia siitä, miten työttömät tai heidän läheisensä kokevat 
työttömyyden, millainen merkitys työllä heille on ja millaista on työt- 
tömän arki. Tairaa kiinnosti se, mitä vastaukset kertovat niistä sosio- 
kulttuurisista konteksteista, jotka työttömien kirjoituksia jäsentävät 
ja joita kirjoittajat kerronnassaan muokkaavat uudelleen. Tutkimus- 
kohteena ovat siis kirjoituksissa hahmottuvat tavat, joilla työttömyys 
koetaan, ja diskurssit, joilla sitä merkityksellistetään. 

Kulttuuriperinnöntutkija Aura Kivilaakso (2017) tarkasteli väitös- 
kirjassaan Helsingin Puu-Käpylästä vuosina 1960-1971 käytyä kaa- 
voituskiistaa. Kiistan lähtökohtana olivat 1950-luvulla laaditut suun- 
nitelmat purkaa Käpylän asuinalueelle 1920-luvulla rakennetut 
puutalot ja korvata ne kerrostaloilla. Suunnitelma herätti vastustusta, 
jonka seurauksena alue ja puutalot suojeltiin. Tutkimuksen tarkoituk- 
sena oli selvittää, millaisia merkityksiä rakennusperinteeseen liitettiin 
aiheesta käydyssä mediakeskustelussa. Mediakeskustelu edustaa Kivi- 
laakson tutkimuksessa sanomalehtien luomaa, sosiaalisessa vuoro- 
vaikutuksessa konstruoitua maailmaa, jota hän kutsuu Puu-Käpylästä 
ja sen merkityksistä muodostuneeksi julkisuuskuvaksi. Tutkimus 
edustaa kriittistä diskurssintutkimusta, sillä se lähestyy kulttuuri- 
perintöön liittyviä valta-asetelmia etsien kulttuuriperintöprosessiin 
osallistuneiden tahojen painotuksista eroja ja yhtymäkohtia. Kriitti- 
syys tarkoittaa Kivilaakson tutkimuksessa myös sitä, ettei kulttuuri- 
perinnön käsitettä ymmärretä valmiina vaan sosiaalisesti tuotettuna. 

Etnologi Nika Potinkara (2015) tutki väitöskirjassaan, miten mu- 
seonäyttelyissä rakennetaan etnisiä kategorioita, vedetään etnisiä ra- 
joja ja tuotetaan käsityksiä etnisten ryhmien kulttuureista. Hänen 
pääaineistonaan olivat kahden saamelaismuseon perusnäyttelyt, joi- 
ta tutkimuksessa käsiteltiin merkityksiä välittävänä toimintana — te- 
koina, jotka rakentavat ymmärrystä saamelaisuudesta ja ovat siten 
mukana tuottamassa sosiaalista todellisuutta. Museonäyttelyiden esi- 

tyksiä Potinkara tarkasteli suhteessa niihin merkityksiin, joita saa- 
melaisuus saa muussa julkisessa keskustelussa. Ajankohtaista julkista 
keskustelua lähestyttiin tutkimuksessa media-aineiston kautta. 

Media-aineistoa on hyödyntänyt myös etnologi Arja Turunen 
(2011), joka käsitteli väitöskirjassaan sitä, miten suomalaisissa nais- 
tenlehdissä keskusteltiin naisten housujen käytöstä vuosina 1889- 
1945. Housut ovat perinteisesti olleet miesten vaate, jota naisten ei 
ole ollut soveliasta käyttää. Muoti, pukeutumistavat ja suhtautuminen 
naisten housujen käyttöön muuttuivat 1900-luvun kuluessa, ja tutki- 
muksen lähtökohtana oli kysymys siitä, miten muutos tapahtui. Yh- 
teiskuntatieteellistä mediadiskurssien tutkimusta edustavassa väitös- 
kirjassa selvitettiin, millaisia merkityksiä naistenlehtien eri teksteissä 
annettiin naisten housuille ja miten lehdet pyrkivät ohjaamaan lu- 
kijoitaan housujen käytössä. Mediatutkimuksellisen lähestymista- 
van mukaisesti analyysissä huomioidaan tekstin mikrotason ja laa- 
jemman yhteiskunnallisen makrotason lisäksi tekstin tuotannon 
konteksti, joka tässä tutkimuksessa tarkoitti naistenlehti- ja juttu- 
konseptien vaikutusta housukysymyksen käsittelyyn teksteissä. Yh- 
teiskunnallinen makrotaso taas tarkoitti lehtikeskustelun kytkemistä 
suomalaisessa yhteiskunnassa, naisten asemassa sekä vaatteiden tuo- 
tannossa ja käytössä tapahtuneisiin muutoksiin. 

Suojelukiistaa, etnisyyden rakentumista tai pukeutumistapojen 
muutosta olisi ollut mahdollista tutkia myös haastattelemalla vaikka- 
pa suojelukiistan osapuolia, saamelaisia tai naisia. Tutkimuksissa 
huomion kohteena kuitenkin oli juuri mediakeskustelun ja museoi- 
den rooli merkitysten rakentamisessa. Esimerkiksi Turusella lehtiai- 
neisto valikoitui tutkimuskohteeksi sen vuoksi, että tutkijaa kiinnosti, 
miten lehdet osallistuivat pukeutumistapojen ja yhteiskunnan muu- 
tokseen pyrkimällä ohjaamaan lukijoidensa pukeutumista ja mieli- 
piteitä. 


Miten tehdä diskurssintutkimusta? 


Kuten edellisen alaluvun esimerkit osoittavat, diskurssintutkimukses- 
sa voidaan käyttää monenlaisia aineistoja — vaikkapa julkista keskus- 
telua tai muistitietotutkimuksen menetelmillä kerättyjä kirjoituksia. 

Myös haastatteluaineistoa voi lähestyä diskurssintutkimuksen näkö- 
kulmasta (ks. Abell & Myers 2008; Pietilä 2010; Nikander 2012; Suo- 
ninen 2016; Raippalinna 2022). Keskustelunanalyysissa taas tutkitaan 
aitoja vuorovaikutustilanteita: analyysin kohteena voi olla toisensa 
tuntevien ihmisten arkinen jutustelu siinä missä asiakkaan ja virkai- 
lijan välinen keskustelukin. Analyysin tarkoituksena on selvittää, mi- 
ten keskustelut rakentuvat ja millaisia sääntöjä ja neuvotteluja niihin 
sisältyy. (Ks. esim. Cameron 2001.) Usein aineistona kuitenkin käyte- 
tään niin sanottuja valmiita aineistoja (ks. Turunen tässä teoksessa), 
kuten esimerkiksi lehtiartikkeleita, oppikirjoja tai poliittisia julkilau- 
sumia. Monet valmiit aineistot koostuvat sekä tekstistä että kuvista, ja 
diskurssintutkija voi tarkastella näitä molempia hyödyntäen tarpeen 
mukaan niin tekstianalyysin kuin visuaalisen analyysinkin työkaluja 
(ks. Kress & van Leeuwen 1996; Machin & Mayr 2012). Tällaista ana- 
lyysia nimitetään multimodaaliseksi. 

Myös etnografista otetta ja osallistuvaa havainnointia on mahdol- 
lista yhdistää diskurssintutkimukseen (ks. Bhatia, Flowerdew & Jones 
2008a, 53-55; 2008b, 5-7; Krzyzanowski 2011; 2018; Flowerdew 
2018). Suomalaisen kulttuurintutkimuksen kentällä tällaista lingvis- 
tisen antropologian (Duranti 2009) tutkimusperinteestä ammentavaa 
etnografista diskurssintutkimusta ei kuitenkaan ole juuri tehty. Poik- 
keuksena voi mainita Antti Lindforsin (2019) stand up -komiikkaa 
käsittelevän folkloristiikan väitöstutkimuksen, jossa folkloristiikan 
näkökulma yhdistyy lingvistisen antropologian ja kulttuurintutki- 
muksen näkökulmiin. Lindfors hyödyntää osallistuvaa havainnointia 
osana tutkimusta, muiden aineistojen ja menetelmien ohessa. 

Se, miten aineistoa analysoidaan ja minkälaisiin kielenkäytön piir- 
teisiin siinä kiinnitetään huomiota, riippuu viime kädessä tutkimus- 
kysymyksestä eli siitä, mitä analyysin avulla halutaan selvittää (ks. 
Pietikäinen & Mäntynen 2009, 149-152, 167-168). Tutkitaanko mer- 
kityksenannon tapojen moninaisuutta vai jonkin tietyn diskurssin 
rakentumista? Halutaanko kiinnittää huomio tyypilliseen vai poik- 
keukselliseen, hegemoniseen vai marginaaliseen? Vai kohdistuuko 
kiinnostus esimerkiksi tietyntyyppisen representaation, toimijuuden, 
identiteetin, sosiaalisen käytännön tai valtasuhteen rakentumiseen 
jossakin määrätyssä vuorovaikutustilanteessa, diskurssissa tai aineis- 
tossa? 

Kulttuurien tutkimukselle on tyypillistä aineistolähtöisyys: luke- 
malla aineistoa moneen kertaan pyritään kiinnittämään huomio ai- 
neistolle ominaisiin piirteisiin. Tästä huolimatta diskurssit eivät nouse 
aineistosta itsestään, vaan tutkija valitsee analyysin kohteeksi ne dis- 
kurssit tai kielenkäytön piirteet, jotka ovat tutkimusongelman kannal- 
ta olennaisia. Koska tutkimusongelma kytkeytyy aina johonkin tie- 
teelliseen keskusteluun, tutkimustehtävä ja siihen liittyvät tieteelliset 
käsitteet toimivat analyysin lähtökohtana. Esimerkiksi sukupuolen- 
tutkimuksellinen tai kasvatuksen historiaa koskeva tutkimustehtävä 
ohjaa kohdistamaan analyysin tapaan, jolla tekstissä tuotetaan suku- 
puolta tai kasvatuksen ihanteita (ks. Turunen 2019). Tutkimus- 
kysymyksiä voi toki muokata aineiston perusteella — olennaista on pe- 
rustella valinnat ja ymmärtää niiden seuraukset. Tutkittavaa ilmiötä 
voi kontekstoida hyvin eri tavoin ja periaatteessa loputtomasti (Taira 
2004, 54-61), mutta kaikkea ei voi käsitellä yhdessä tutkimuksessa. 

Tutkimusaineiston kokoamisen ja rajaamisen periaatteet luonnol- 
lisesti vaikuttavat siihen, mitä aineiston perusteella voidaan sanoa. Jos 
tutkitaan esimerkiksi media-aineistoa ja aineisto kootaan hakusanoja 
käyttämällä, käytetyt hakutermit rajaavat aineiston sisältämiä merki- 
tyksiä ja diskursseja jo lähtökohtaisesti. Samaan tapaan haastattelijan 
käyttämät käsitteet ja kysymykset ohjaavat haastateltavaa puhumaan 
tietyistä näkökulmista tai diskursseista käsin, kenties poissulkien 
muita. Tämä ei sinänsä ole ongelma; oleellista on, että haastateltavan 
ja haastattelijan välinen vuorovaikutus otetaan huomioon tutkimuk- 
sessa (ks. Hämeenaho, Koskinen-Koivisto & Mäkinen tässä teokses- 
sa; Ruusuvuori & Tiittula 2017). Myös analysoitavan aineiston määrä 
on mietittävä tapauskohtaisesti. Sopiva aineiston laajuus riippuu esi- 
merkiksi tarkkuudesta, jolla kielenkäyttöä halutaan tarkastella - mitä 
pienempi aineisto, sitä suurempi tarkkuus on mahdollinen. Aineistoa 
voi toki rajata myös analyysiprosessin kuluessa sitä mukaa, kun tar- 
kasteltava konteksti ja tutkimuskysymys täsmentyvät. 

Tekstin diskursiivisia ja kielellisiä piirteitä analysoidessa huo- 
mion voi tutkimuskysymyksestä riippuen kiinnittää esimerkiksi sa- 
nastoon, toistuviin ilmaisuihin ja merkityksenannon tapoihin (miten 
jotakin asiaa merkityksellistään), tekstissä tuotettuun toimijuuteen 
ja subjektipositioihin (miten toimijuus, roolit ja identiteetit raken- 
tuvat) tai aineistossa kuuluviin ääniin (miten erilaiset äänet tulevat 

kuuluviin ja missä kontekstissa) (ks. Pietikäinen & Mäntynen 2009, 
172-173). Laajaa aineistoa tutkittaessa analyysi kannattaa aloittaa lu- 
kemalla aineistoa useaan kertaan ja kiinnittämällä huomiota koko ai- 
neistossa toistuviin kielellisiin tai visuaalisiin piirteisiin. Tämä auttaa 
valitsemaan tarkemman analyysin kohteeksi piirteet, jotka ovat tut- 
kimuskysymyksen ja aineiston kannalta relevantteja. Analyysissa voi 
kokeilla eri työkaluja eli huomion kiinnittämistä erilaisiin asioihin 
- jos analyysi takkuaa, uusi työkalu voi avata siihen uuden näkökul- 
man (mahdollisista työkaluista ks. esim. Fairclough 2003; Wodak & 
Krzyzanowski 2008; Gee 2014). Oman aineiston rinnalla on hyvä lu- 
kea vastaavia aiheita käsitteleviä muita tutkimuksia, sillä aineistojen 
”ristiinlukeminen” saattaa auttaa hahmottamaan oman aineiston eri- 
tyispiirteitä. 


Analyysiesimerkki: ruokahävikki sanomalehtidiskurssissa 


Diskurssintutkimuksellinen lähestymistapa merkitsee ennen kaikkea 
tutkimuskohteeseen ja aineistoon otettavaa näkökulmaa. Aineiston 
analyysissa käytettävät menetelmät valitaan ja muokataan tapauskoh- 
taisesti sen perusteella, millaisiin kysymyksiin tutkimuksessa halu- 
taan vastata. Seuraavassa annamme esimerkin siitä, miten diskurssin- 
tutkimuksellista lähestymistapaa edustava aineiston analyysi voi 
käytännössä tapahtua. Esimerkissä keskitymme analysoimaan sano- 
malehtiartikkelia. Analysoimme aluksi kielenkäytön mikrotason piir- 
teitä, minkä jälkeen avaamme tekstin tilannekontekstia. Lopuksi ra- 
kennamme aineistossa esiintyvien diskurssien perusteella tekstin 
yhteiskunnallista ja kulttuurista kontekstia. 

Analysoitavana on ruokahävikkiä käsittelevä sanomalehtiartik- 
keli Helsingin Sanomista vuodelta 2013. Artikkeli sisältyy etnologi 
Liia-Maria Raippalinnan väitöstutkimustaan varten keräämään ai- 
neistokokonaisuuteen, joka koostuu ruokahävikkiä käsittelevistä 
Helsingin Sanomien artikkeleista vuosilta 2010-2017. Analyysiesi- 
merkissä tarkastellaan ruokahävikin ja vastuullisen kuluttajuuden ra- 
kentumista esimerkkitekstissä. Tarkoituksena on tunnistaa diskurssit, 
joissa ruokahävikkiä ja vastuullista kuluttajuutta tuotetaan, ja antaa 
esimerkkejä siitä, miten niitä voi kontekstualisoida tutkimuksessa. 

Ruokaa roskiin satojen miljoonien edestä 


Kotien ruokahävikin vaikutus ilmastopäästöihin vastaa noin 100000 hen- 
kilöauton vuosipäästöjä 

Suomalaiset ovat huolissaan ruokapakkausten määrästä, mutta roskiin 
heitetty ruoka on paljon suurempi haitta ympäristölle. 

Suomalaisissa kodeissa lähes joka kymmenes peruna, leipä ja hedelmä 
päätyy roskikseen, kertoo tuore tutkimus. Syömäkelpoista ruokaa heite- 
tään pois satojen miljoonien eurojen edestä vuodessa. 

”Kotitaloudet kantavat kotiin vuosittain ruokaa yli 400 kiloa henkeä koh- 
den ja peräti 23 kiloa tästä ruuasta päätyy roskakoriin”; sanoo tutkija 
[nimi] Maa- ja elintarviketalouden tutkimuskeskuksesta (MTT). 

MTT selvitti Ecopaf-tutkimuksessaan 380 suomalaisen kotitalouden ruo- 
kahävikkiä ja ruokaostoksia. 

Tiedot yllättivät tamperelaisen [nimi] jonka kahden hengen ja kahden 
koiran talous oli yksi tutkituista. 

”Yllättävän suuria lukuja. Kyllä meilläkin on joskus leipää mennyt ros- 
kiin, mutta ruuantähteet menevät yleensä koirille, jotka ovat meidän jäte- 
linkoja’, [mainittu henkilö] sanoo. 

Tutkimuksen mukaan kuluttajat ovat eniten huolissaan ruokapakkausten 
ympäristövaikutuksista, mutta ne ovat häviävän pieniä verrattuna ruuan- 
tuotannon ympäristövaikutuksiin. 

”Kuluttajat näkevät keittiössään ne muovipakkaukset, joten huoli on ym- 
märrettävä. Ympäristöön vaikuttavat eniten kuitenkin ruuan tuotannon 
eri vaiheet, jotka eivät kuluttajalle näy. Siksi roskiin heitetty ruoka on val- 
tava ymparistohaitta’, sanoo tutkimuksen vastaava johtaja [nimi]. 
Kotitalouksien ruokahävikin vaikutus ilmastopäästöihin vastaa MTT:n 
mukaan noin 100 000 henkilöauton vuotuisia päästöjä. 

”Aika karu tieto. Minäkin olen ollut eniten huolissani niistä pakkauksista”; 
[tutkimukseen osallistunut] sanoo. 

Kaupoista, ravintoloista ja teollisuudesta päätyy jätteeksi selvästi vähem- 
män ruokaa kuin kodeista. 

Eniten ruokaa menee roskiin niissä talouksissa, jotka ostavat eniten ruo- 
kaa henkeä kohti. Pienet taloudet ostavat yhtä suuria pakkauksia kuin 
suuret. 

Tutkimuksen vastauksissa moni valitti sitä, että esimerkiksi leipää saa 
kaupasta vain suurissa pakkauksissa. 

MTT muistuttaa, että oikeanlainen pakkaus estää ruuan pilaantumisen ja 
pidentää sen säilyvyyttä. 

”Vaikka muovipakkausten valmistuksessa on käytetty öljyä, ympäristö- 
vaikutukset ovat huomattavasti pienempiä kuin ruuan’, [tutkimuksen joh- 
taja] sanoo. 

Suomessa käytetystä pakkausmuovista noin puolet menee yhä kaatopai- 
koille. Kolmen vuoden päästä voimaan tuleva asetus määrää, että kaikki 
muovijäte on otettava hyötykäyttöön. Joissakin kunnissa kerätty muovi 
menee jo energiantuotantoon. 

Roskiin menevän ruuan arvo yhden hengen talouksissa on noin sata 
euroa vuodessa, pariskunnilla 145 euroa ja lapsiperheissä lähes 300 eu- 
roa vuodessa. 

Tutkimuksessa kävi ilmi, että vain harvat olivat tiedostaneet roskiin me- 
nevän ruuan taloudellisen arvon. Moni ei myöskään ennen tutkimusta 
kiinnittänyt huomiota ruokahävikin määrään. 

”Aloin muuttaa tapojani tutkimuksen myötä. Kun rahat ovat tiukalla, olen 
ennenkin katsonut miten paljon ostan, mutta parantamisen varaa löytyi 
silti”, [tutkimukseen osallistunut] kertoo. 

(Helsingin Sanomat. Kotimaa 17.5.2013 2:00) 


Keskeiset ilmaisut ja merkitykset 


Aloitamme sanomalehtiartikkelin analyysin tarkastelemalla, miten 
ruokahävikkiä merkityksellistetään esimerkkitekstissä. Tekstin otsik- 
ko ja ingressi sisältävät keskeisiä rajauksia ja representaatioita. Otsi- 
kossa ruokahävikki esitetään talouden viitekehyksessä ja ingressissä 
ympäristöongelmana. Lisäksi ruokahävikin käsittely rajataan ”kotei- 
hin” ja huomio suunnataan kotitalouksien rooliin osana ruokahävik- 
ki- ja ympäristöongelmaa. 

Ruokahävikki ympäristöongelmana ja ruokahävikki taloudellisena 
kysymyksenä vuorottelevat tekstissä, jolloin voidaan myös puhua 
ekologisesta ja taloudellisesta diskurssista. Ekologisessa diskurssissa 
alleviivataan roskiin päätyvän ruuan aiheuttamaa ympäristöhaittaa 
vertaamalla sitä liikenteen päästöihin ja pakkausmateriaalien ympä- 
ristövaikutuksiin. Taloudellisessa diskurssissa tuodaan esiin ruoka- 
hävikin kustannuksia. Ruokahävikille ei anneta tekstissä selkeää 
määritelmää, mutta tekstianalyysi osoittaa, että käytännössä se esite- 
tään roskiin heitettynä ruokana. Vaikka tämä on suomalaisessa kes- 
kustelussa yleinen määritelmä, se ei ole ainoa mahdollinen tapa lä- 
hestyä hävikkiongelmaa. Joissakin määritelmissä esimerkiksi yksilön 
tarpeen ylittävä ravinnonsaanti tai eläintuotantoon käytetyt maata- 
louden resurssit (englanniksi food loss) vertautuvat käyttämättä jää- 
neeseen ruokaan (englanniksi food waste). Tekstin ilmiasun lisäksi 

analyysissa kannattaakin kiinnittää huomiota implisiittisiin oletuk- 
siin ja pois rajattuihin näkökulmiin. 

”Ruokaa roskiin” on tekstissä ja koko aineistossa toistuva ilmaisu. 
Ruuan roskiin heittäminen ei useinkaan ole käytännöllinen kuvaus 
siitä, mitä hävikkiruualle tapahtuu. Ruuan haaskaukseen liittyvänä 
metaforana ilmaisu on arvottava. Se viittaa ruoan roskiin heittämi- 
seen sosiokulttuuristen arvojen ja normien vastaisena toimintana. 
Esimerkiksi otsikko ”Ruokaa roskiin satojen miljoonien edestä” ve- 
toaa perinteisiin sosiokulttuurisiin arvoihin samalla kun se alleviivaa 
ongelman mittaluokkaa taloudellisesta näkökulmasta. Myös tieteel- 
liseen tutkimukseen perustuvat ruokahävikin määrää ja vaikutuksia 
kuvaavat numeraaliset representaatiot toistuvat läpi aineiston, todis- 
tavat hävikkiongelmasta ja perustelevat siihen liittyviä toimia. 


Toimijuus 


Hävikkiä tuottavina toimijoina mainitaan esimerkiksi ”kodit’, ”suo- 
malaiset”, ”suomalaiset kotitaloudet” ”kotitaloudet? ja ”kuluttajat”. 
Vastuu kotitalouksien ruokahävikistä annetaan yksittäisille koti- 
talouksille, jotka ”kantavat kotiin vuosittain ruokaa yli 400 kiloa hen- 
keä kohden ja peräti 23 kiloa tästä ruuasta päätyy roskakoriin”. Koti- 
talouksissa syntyvän ruokahävikin määrän vertaaminen kaupan, 
teollisuuden ja ravintoloiden hävikkiin tekstin loppupuolella vielä 
korostaa kotitalouksien roolia ja kuluttajien toimintaa hävikkiongel- 
man keskiössä. 

Kuluttajia ei kuitenkaan syytetä välinpitämättömyydestä ympäris- 
tön suhteen, sillä he ”ovat huolissaan? muovipakkauksista, jotka he 
näkevät keittiössään”. Ongelmaksi ehdotetaan tiedon puutetta: ”ym- 
päristöön vaikuttavat eniten kuitenkin ruuan tuotannon eri vaiheet, 
jotka eivät kuluttajalle näy”. Tiedon puutetta ja ilmiön yllättävyyttä 
alleviivaavat myös ilmaisut ”yllättävän suuria lukuja; ”aika karu tie- 
to’, ”harvat olivat tiedostaneet — — taloudellisen arvon” ja "moni ei — - 
kiinnittänyt huomiota ruokahävikin määrään”. 

Toisaalta aktiivisina toimijoina tekstissä esitetään Maa- ja metsä- 
talouden tutkimuskeskus (MTT) ja tutkijat. Heidän toimijuutensa ra- 
kentuu suhteessa kuluttajien ja kotitalouksien toimijuuteen, kun he 
*selvittavat” ruokahävikin syntyyn johtaneita syitä, ”sanovat” miten 

asiat tutkimuksen mukaan ovat ja ”muistuttavat” kuluttajia elintarvi- 
kepakkausten hyödyllisyydestä. Samalla tutkijoiden toimijuus raken- 
tuu suhteessa lukijoihin, joita artikkelissa puhutellaan kuluttajina ja 
potentiaalisina hävikin tuottajina tai vähentäjinä, joskin epäsuorasti. 

Tekstissä esiintyvä yksityishenkilö edustaa itseään tarkkailevaa, 
eteenpäin pyrkivää ja esimerkillistä toimijuutta, kuluttajuutta. Reflek- 
toimalla omaa toimintaansa tutkimustuloksia vasten hän luo siltaa 
yksittäisen kuluttajan ja tutkijoiden sanoman välille. Lehtijuttuun liit- 
tyvässä valokuvassa hän syöttää keittiössään ruoantähteitä paistin- 
pannulta koirilleen. Kuva konkretisoi hävikkiongelman kiinnittämäl- 
lä sen arkielämän todellisuuteen ja antamalla abstraktille kuluttajalle 
kasvot. Siinä kuluttaja esiintyy hävikin tuottajana, mutta ennen kaik- 
kea sen potentiaalisena vähentäjänä, koska ruuantähteiden syöttämi- 
nen koirille voidaan nähdä hävikintorjuntana. 


Äänet 


Artikkelissa ruokahävikkiä tarkastellaan MTT:n näkökulmasta. 
MTT:n ohella tekstissä annetaan ääni kotitalouksille ja kuluttajille, 
mutta kuluttajien ääni ilmenee vain tutkimuksen ja tutkimustulos- 
ten välityksellä ja niiden voimakkaasti muokkaamana. Lisäksi teks- 
tissä kuullaan yksilöityä kuluttajaa, joka esiintyy siinä omalla nimel- 
lään. Hän kommentoi MTT:n tutkimusta, johon hän on osallistunut 
tutkittavana. Yksilöllisen kuluttajan äänen esiintyminen uutistekstis- 
sä on Raippalinnan tutkimuksen aineistossa poikkeuksellinen piirre. 
Kuluttajan kommentit kuitenkin lähinnä todistavat MTT:n tutkimus- 
tulosten puolesta ja toimivat sen sanomaa vahvistaen. Äänten (ks. 
Pietikäinen & Mäntynen 2009, 122-128) asettelu tekstissä on hyvin 
hierarkkista, ja kuluttajien äänet ovat alisteisia MTT:n äänelle. Ku- 
luttajan positiivinen rooli hävikin vähentäjänä tulee kuitenkin esiin 
juuri jutussa esiintyvän yksityishenkilön, toimittajan ja lehtikuvaajan 
välityksellä. 

Diskurssintutkimuksessa kieltä ja kielenkäyttöä lähestytään so- 
siaalisena toimintana, joten tekstejä analysoitaessa on hyvä kysyä, mi- 
tä niissä ja niillä tehdään. Esimerkkitekstissä tehdään ruokahävikki- 
ongelmaa näkyväksi ja herätellään kuluttajia vähentämään omaa 
ruokahävikkiään. Kuluttajia pyritään saamaan liikkeelle erityisesti 

tiedon avulla. Ruokahävikin määritelmän ja kuluttajan vastuun ohel- 
la tiedon jakaminen ruokahävikin vähentämisen keinona onkin yksi 
kirjoituksen julkilausumattomista lähtöoletuksista. 


Tilannekonteksti 


Yksittäisen tekstin kontekstin tarkasteleminen on hyvä aloittaa poh- 
timalla, minkälaisesta tekstistä on kyse ja missä yhteydessä se on tuo- 
tettu. Esimerkkiartikkeli on 17.5.2013 Helsingin Sanomien Kotimaa- 
palstalla julkaistu uutisteksti. Yhdessä kahden pienemmän samalla 
palstalla julkaistun lehtijutun (”Kilohinta ei kerro kaikkea” ja ”Viisi 
tapaa vähentää ruokahävikkiä: Mieti etukäteen mitä syöt”) kanssa se 
muodostaa kotitalouksien ruokahävikkiin ja sen vähentämiseen liit- 
tyvän juttukokonaisuuden (ks. Turunen 2011, 75, 79). Juttukokonai- 
suuden osat perustuvat erilaisiin tekstin tuottamisen konventioihin 
ja genreihin, ja niillä on erilaiset funktiot (Pietikäinen & Mäntynen 
2009, 82-90). Osana juttukokonaisuutta ne kuitenkin rakentuvat ja 
saavat merkityksensä suhteessa toisiinsa. Siinä missä esimerkkiartik- 
kelissa tehdään ruokahävikkiä ja sen ekologisia ja taloudellisia seu- 
rauksia näkyviksi, juttukokonaisuuden toinen osa ”Kilohinta ei kerro 
kaikkea” on lukijalle suunnattua kuluttajavalistusta, jossa pois heite- 
tyn ruuan hintaa konkretisoidaan yksinkertaisten esimerkkien avul- 
la. Sen sanomana on, että suuressa pakkauksessa myytävä kilohinnal- 
taan halvempi tuote ei välttämättä tule edullisemmaksi, jos tuotetta ei 
hyödynnetä kokonaan. 

Lehtiartikkelit liittyvät usein johonkin konkreettiseen ajankohtai- 
seen tapahtumaan. Esimerkkiteksti liittyy Maa- ja metsätalouden tutki- 
muskeskuksen (MTT) ECOPAFF-tutkimukseen ja sen julkistamiseen, 
vaikka julkaisutapahtumaan viitataan vain epäsuorasti lauseella ”ker- 
too tuore tutkimus”. Intertekstuaalisten viittausten (ks. Fairclough 
1992, 100-136; Blommaert 2005, 46) seuraaminen tätä pidemmälle 
ei välttämättä ole tarpeen tutkimuksessa. Tässä kuitenkin demonst- 
roimme, kuinka niitä seuraamalla voi pyrkiä jäljittämään ja paikanta- 
maan aineistosta löytyviä ääniä ja diskursseja: Internetin hakukonet- 
ta käyttämällä löytyy MTT:n ECOPAFF-tutkimuksen tiedote, joka on 
julkaistu lehtijutun ilmestymistä edeltävänä päivänä. Osa lehtiartik- 
kelissa esiintyvistä lauseista on kopioitu suoraan tiedotteesta. Tästä 


344 


https://doi.org/10.21435/tl.274 


Diskurssintutkimus 


voidaan päätellä, että MTT:n tiedotteen ääni ja näkökulma välittyvät 
uutistekstissä lähes sellaisinaan. Ruokahävikkiä käsitellään esimerkki- 
tekstissä nimenomaan MTT:n harjoittaman tieteellis-poliittisen dis- 
kurssin näkökulmasta. 


Yhteiskunnallinen ja kulttuurinen konteksti 


Kontekstin rakentamisessa ja rajaamisessa on viime kädessä kyse tut- 
kijan tekemistä valinnoista. Yhteiskunnallisen ja kulttuurisen kon- 
tekstin rakentaminen edellyttää sekä hyvää aineiston tuntemista 
että laajaa perehtymistä valittuihin konteksteihin esimerkiksi tutki- 
muskirjallisuuden avulla ja valittuja intertekstuaalisia viitteitä seu- 
raamalla. Analyysin uskottavuuden kannalta on oleellista, että yhtey- 
det tekstin ja yhteiskunnallisen kontekstin välillä pystytään osoitta- 
maan aineistosta ja tekstin tilannekontekstista käsin. 

MTT: ja sitä kautta Euroopan Unionin tieteellis-poliittisella dis- 
kurssilla on ollut hegemoninen rooli suomalaisessa ruokahävikki- 
keskustelussa etenkin keskustelun alkuvuosina. Ruokahävikin käsite 
ja ruokahävikkiongelma nousivat Suomessa julkisuuteen 2010-luvun 
vaihteessa juuri MTT:n tutkimusten myötä. MTT:n tutkimus ruoka- 
hävikistä kytkeytyi eurooppalaiseen ja kansainvälisen tutkimuskent- 
tään ja EU:n kiertotalousajatteluun liittyvään tavoitteeseen tehostaa 
resurssien käyttöä ja ruokajärjestelmää. Kotitalouksien ruokahävikin 
vähentäminen ja kuluttajien käyttäytymisen muuttaminen ovat olleet 
merkittäviä tavoitteita EU:n hävikkipolitiikassa. (Raippalinna 2020.) 

Ruokahävikkidiskurssissa kuitenkin sekoittuu koko joukko kult- 
tuurisia merkityksenannon tapoja. Siten diskurssin kulttuurisen ja 
yhteiskunnallisen kontekstin rakentaminen voisi myös merkitä sen 
kytkemistä laajempaan ympäristö- ja ilmastokeskusteluun, kierto- 
talousajatteluun tai kuluttajavalistukseen ja kotitalousneuvontaan 
historiallisina ja sosiokulttuurisina käytäntöinä. Aineistosta esiin 
nostetut ruokahävikin ja kuluttajan representaatiot voitaisiin yhtä hy- 
vin kontekstoida osaksi ruokaan liittyvää mediakeskustelua tai kytkeä 
suomalaiseen ruokakulttuuriin ja ruokaan liittyviin sosiokulttuuri- 
siin normeihin. 

Etnologiatieteiden näkökulmasta kiinnostavaa on juuri diskurssien 
moninaisuus ja se, kuinka erilaiset äänet tulevat kuuluviin aineistossa. 

Hegemonisen diskurssin tarkastelun sijaan tai sen lisäksi aineistosta 
voikin pyrkiä lukemaan hegemonista diskurssia vastustavia — tai siitä 
riippumattomia - merkityksenannon tapoja. Kriittisen näkökulman 
omaksuva tutkija voisi kiinnittää huomionsa vaikkapa siihen, kuinka 
ruokahävikkidiskurssissa ja siihen liittyvissä sosiaalisissa käytänteissä 
tuotetaan ja pidetään yllä sosiaalisia rakenteita ja valtasuhteita. Ruo- 
ka-avun ja kauppojen hävikkiruuan yhdistäminen on tästä ilmeinen 
esimerkki. 


Lopuksi: milloin diskurssintutkimus on hyvä 
lähestymistapa? 


Diskurssintutkimus ei ole analyysiväline, jota voisi hyödyntää tutki- 
muksessa kuin tutkimuksessa. Se on tutkimusta ohjaava lähestymis- 
tapa, joka määrittää todellisuuteen, tutkittavaan ilmiöön ja aineistoon 
otettavaa näkökulmaa. Vaikka aineiston huolellinen analyysi on aina 
osa diskurssintutkimusta, tutkimuksen lähtökohtana on tutkimuson- 
gelman ja tutkimuskysymysten muotoilu. 

Diskurssintutkimus on luonteva lähtökohta, kun tarkastelun koh- 
teena on kielenkäytössä rakentuva sosiaalinen todellisuus. Se on otol- 
linen lähestymistapa esimerkiksi silloin kun halutaan tutkia, miten 
ihmiset jäsentävät avioerokokemuksiaan blogiteksteissä, rakentavat 
ammatillisia rooleja ja identiteettejä kahvipöytäkeskusteluissa tai oi- 
keuttavat tai kyseenalaistavat ilmastonmuutoksen vastaisia toimia 
lehtiartikkeleissa ja viranomaisasiakirjoissa. Jos tutkimuksessa taas 
pyritään aineistoa analysoimalla tekemään tulkintoja jostakin kielen 
ulkopuolisesta todellisuudesta, jota kielenkäytön ajatellaan heijasta- 
van, diskurssintutkimus ei ole sopiva lähestymistapa: sen keinoin ei 
päästä käsiksi siihen, mitä avioeroprosessi kirjoittajalle merkitsee, 
minkälaista sukupuolista syrjintää ihmiset ovat kokeneet tai miksi il- 
mastonmuutoksen vastaisiin toimiin on ryhdytty. 

Diskurssintutkimuksen moniulotteisesta ja hajanaisesta kentästä 
johtuen viittaus diskurssintutkimukseen tai diskurssianalyysiin ei rii- 
tä tutkimuksen lähestymistavan tai tutkimusmenetelmän kuvauksek- 
si tutkimustekstissä. Jokaisessa tutkimuksessa on määriteltävä, mitä 
diskurssintutkimuksellinen lähestymistapa juuri tässä tapauksessa 

tarkoittaa, ja siten paikannettava tutkimuksensa diskurssintutkimuk- 
sen kentälle. Lisäksi on selvitettävä, mitä analyysin välineitä tutki- 
muksessa on hyödynnetty. Analyysissa voidaan soveltaa diskurssin- 
tutkimuksen piirissä aiemmin kehitettyjä menetelmiä ja työkaluja, 
mutta tämä ei ole välttämätöntä. Tärkeintä on kertoa selvästi, miten 
analyysi on tehty ja miten aineiston kanssa on käytännössä toimittu: 
mitä aineistolta on kysytty ja miten vastauksia kysymykseen on 
etsitty. 

Etnologisen ja antropologisen tutkimuksen aineisto on perinteisesti 
koostunut kenttätöissä kerätyistä haastattelu- ja havainnointimate- 
riaaleista sekä muistitiedosta, ja menetelmiä koskeva tieto on tarkoit- 
tanut näiden aineistojen keräämistä ja analysointia koskevaa tietoa. 
Diskurssintutkimuksessa tutkimuskohteena sen sijaan ovat usein me- 
diatekstit ja muut niin sanotut valmiit aineistot eli erilaisten tahojen 
tuottamat kirjalliset ja visuaaliset aineistot. Miten diskurssintutkimus 
ja valmiit aineistot sitten sopivat etnologiseen ja antropologiseen tut- 
kimukseen? 

Tätä kysymystä pohdittaessa on hyvä muistaa, että etnologisen ja 
antropologisen tutkimuksen aineistonkeruun ja analyysin menetel- 
mät sekä tutkimukselliset lähestymistavat ovat syntyneet ja kehitty- 
neet suullisia kulttuureja tutkittaessa. Koska tutkijoilla ei ole ollut 
kirjoitettuja lähteitä käytettävissä, suullisen perinteen, materiaalisen 
kulttuurin ja tapakulttuurin tutkiminen ovat olleet ainoat väylät kult- 
tuurien tutkimiseen. Sosiologit Paul Atkinson ja Amanda Coffey 
(2004) sekä Lindsay Prior (2003; 2004) ovat huomauttaneet, että 
vaikka kenttätyöperinteeseen pohjaavaa tieteenalat ovat sittemmin 
siirtyneet tutkimaan myös moderneja yhteiskuntia ja kulttuureja, tut- 
kimusta tehdään edelleen ikään kuin tutkituilla yhteisöillä ei olisi kir- 
jallista kulttuuria. Atkinson, Coffey ja Prior kritisoivat nykytutkijoita 
siis siitä, että nämä ovat jättäneet tekstit ja erilaiset dokumentit huo- 
miotta tutkimuksissaan. Kirjallisella kulttuurilla on nyky-yhteiskun- 
nassa kuitenkin erittäin keskeinen rooli, sillä niiden kautta luodaan 
tulkintoja todellisuudesta ja itsestä. 

Atkinson, Coffey ja Prior esittivät kritiikkinsä 2000-luvun alussa 
eli aikana, jolloin internetin ja esimerkiksi sosiaalisen media merkitys 

oli vähäisempää kuin tänä päivänä. Frityisesti viimeisen kymmenen 
vuoden aikana niiden merkitys tiedon ja merkitysten tuottajana on 
vahvistunut muun muassa siksi, että on huomattu, että median välit- 
tämä valheellinen tieto vaikutti Yhdysvaltain vuoden 2016 presiden- 
tinvaalien ja Britannian vuoden 2016 Brexit-äänestyksen tuloksiin. 
Esimerkiksi sosiaalisen median profilointitietojen merkitys Brexit- 
äänestykselle alkoi selvitä, kun brittiläinen The Observer -lehti lähet- 
ti toimittajansa Carol Cadwalldr'n juttumatkalle Etelä-Walesiin, jossa 
EU-eroa kannattavien osuus oli maan suurin eli 62 prosenttia. Paikal- 
liset kertoivat äänestäneensä EU-eron puolesta siksi, että heidän mie- 
lestään EU ei ollut tehnyt mitään heidän hyväkseen, he olivat saaneet 
tarpeekseen siirtolaisista ja Turkki oli liittymässä Euroopan Unioniin. 
Todellisuudessa Turkin EU-jäsenyys ei ollut ajankohtainen, ja tilasto- 
tietojen valossa Etelä-Walesin alue oli saanut EU-tukia ja siellä oli 
hyvin vähän siirtolaisia. Äänestyspäätökset perustuivat EU-eroa aja- 
neiden tahojen tuottamiin mediasisältöihin ja niiden harjoittamaan 
profilointiin. (Raeste, Helsingin Sanomat 28.9.2019, B8-9.) 

Ilmiö ei kuitenkaan ole uusi. Esimerkiksi 1920-luvun Ranskassa 
syntyi elokuvien, kirjallisuuden, mainonnan, muiden kulttuurituottei- 
den ja niistä käydyn keskustelun myötä vahva käsitys siitä, että nais- 
ten rooli on dramaattisesti muuttumassa. Erityisesti nuorten naisten 
katsottiin hylänneen perinteisen äitiyteen perustuvan naisen roolin 
ja omaksuneen itsenäisen naimattoman työssäkäyvän naisen roolin. 
Jotkut heistä olivat luopuneet perinteisestä naisen roolista jopa siinä 
määrin, että olivat omaksuneet sukupuolettoman (androgyynin) tai 
miesmäisen ja homoseksuaalisen naisen roolin. Käytännössä naisten 
roolissa, elämäntilanteessa ja yhteiskunnallisessa asemassa ei tapah- 
tunut suuria muutoksia, mutta keskustelu Uudesta Naisesta oli aika- 
laisille sosiaalinen realiteetti, jolla oli myös seurauksia: se sai tutki- 
jat ja yhteiskunnalliset päätöksentekijät huolestumaan muun muassa 
syntyvyydestä sekä korostamaan naisten ”luonnollista? roolia äitinä. 
(Roberts 1994.) Vaikka Suomessa niin sanottu Uusi Nainen oli mar- 
ginaalisempi ilmiö, huoli nuoren sukupolven naisista johti kotitalous- 
ideologian vahvistumiseen ja vaikutti myös isänmaallisen Lotta Svärd 
-järjestön perustamisen taustalla (esim. Vehkalahti 2000). 

Suullisen kulttuurin ja kirjoitetun kulttuurin välisistä suhteista 
kertoo kiinnostavasti naistenlehtien historia. Mediahistorian tutkijat 

ovat todenneet, kuinka naistenlehtikonseptin syntyä ja menestymistä 
on edistänyt se, että lehdet omaksuivat suullisen perinteen ja sukupol- 
velta toiselle tapahtuvan sosialisaation roolin naisten elämässä (esim. 
Beetham 1996). Kun ruoanlaittoa, lastenkasvatusta, pukeutumista ja 
kodinhoitoa koskeva tieto siirtyi aiemmin äidiltä ja isoäidiltä tyttärel- 
le, naistenlehtien myötä tietoa alkoi olla saatavilla myös kirjallisessa 
ja kuvallisessa muodossa. Täten kansanomaisten, esimerkiksi sanan- 
laskujen muodossa välitettyjen, puhtaus-, siisteys-, lastenkasvatus- 
ja ulkoasukäsitysten tilalle tai rinnalle tulivat kotitalouden, lasten- 
kasvatuksen ja muodin asiantuntijoiden neuvot. (Ks. esim. Turunen 
2019.) 

Kuten Atkinson ja Coffey (2004, 58-59) ovat tarkentaneet, erilai- 
sia tekstiaineistoja on tarpeen tutkia omina aineistotyyppeinään, tie- 
tynlaisena sosiaalisen todellisuuden rakentajina eikä vain sekundää- 
risenä, haastatteluja ja havainnointimateriaalia tukevana, selittävänä 
tai taustoittavana aineistona. Tämä tarkoittaa huolellista perehtymis- 
tä aineistojen tuotantoon ja kulutukseen: miten niitä tuotetaan, levi- 
tetään, luetaan, säilytetään ja käytetään. Esimerkiksi naistenlehtien 
historia on kytköksissä sekä kulutusyhteiskunnan syntyyn ja kehitty- 
miseen että naisten aseman muutoksiin. Naistenlehdet ovat eri mais- 
sa alkaneet menestyä sitä mukaa, kun niiden lukijoilla eli naisilla on 
ollut varaa kuluttaa. Varsinkin feministisessä tutkimuksessa naisten- 
lehtiin suhtauduttiin aluksi hyvin kriittisesti, koska lehtien katsottiin 
edustavan pinnallista, konservatiivista ja kulutuskeskeistä nais- ja 
maailmankuvaa. Lehtien lukemista ja vastaanottoa koskevissa tutki- 
muksissa on kuitenkin osoitettu, että lehtien lukijat pitävät naisten- 
lehtiä matalan statuksen lehtinä ja suhtautuvat niiden sisältöihin 
kriittisesti, mutta jatkavat niiden lukemista, koska niihin on helppo 
tarttua, niiden lukeminen edustaa ”omaa aikaa” ja lukijat ovat koke- 
neet saaneensa hyviä vinkkejä esimerkiksi arjen askareiden hoita- 
miseen. Lehtiä ei välttämättä lueta alusta loppuun vaan selaillen ja 
valikoiden, jolloin eri lukijoiden lukijakokemukset poikkeavat toi- 
sistaan. (Beetham 1996; Hermes 1995.) Lehtien sivuilla esitetyt nais- 
ihanteet ja meikkaus-, pukeutumis- ja sisustusneuvot eivät siis sel- 
laisenaan siirry lukijoiden elämään; ne kertovat ensisijaisesti niistä 
ihanteista, joita lehdet edustavat ja joiden ne olettavat lukijoidensa 
jakavan. 

Kulttuurientutkijan näkökulmasta on kiinnostavaa, mitä naisten 
elämään liittyviä kysymyksiä ja ongelmia naistenlehdet eri aikoina 
nostavat esiin, millaisia ratkaisuja ne niihin tarjoavat ja miten ne nai- 
seutta ylipäänsä lähestyvät ja konstruoivat. Samalla ne nimittäin anta- 
vat merkityksiä naiseudelle ja jäsentävät sen suhdetta yhteiskuntaan. 
Näihin kysymyksiin vastaamiseen hyvät välineet tarjoaa diskurssin- 
tutkimus. Jos tutkija taas on kiinnostunut keräämään haastattelujen 
kautta tietoa siitä, miten naiset suhtautuvat ulkonäkökysymyksiin, 
on hyvä huomioida, että heidän tulkintansa ja kokemuksensa ovat 
syntyneet tiettyjen kulttuuristen ja yhteiskunnallisten ajattelu- ja toi- 
mintatapojen ja niitä koskevien diskurssien puitteissa. Kertoessaan 
henkilökohtaisista valinnoistaan ja ajatuksistaan ne välittyvät meille 
diskurssien kautta, jotka muovaavat kokemuksia ja niistä kertomista. 
Tällöinkin diskurssintutkimuksen menetelmät ovat hyödyksi. 

Kulttuurien tutkimuksessa törmäämme jatkuvasti ilmiöiden moni- 
naisuuteen. Yleiset käsitteet, kuten identiteetti, kansalaisuus tai itse 
kulttuuri, osoittautuvat pirstaleisiksi ja laajuudessaan riittämättömik- 
si kuvaamaan ihmiselämän kirjavuutta. Kuitenkaan emme voi väit- 
tää, etteikö niitä olisi olemassa: kulttuurien tutkijalle kaikki, mitä 
ihmiset kokevat olemassa olevaksi, on osa sosiaalista todellisuutta. 
Kategoria-analyysi on menetelmä, joka tutkii ja tulkitsee tapoja, joil- 
la ihmiset tekevät selkoa maailmastaan luokittelujensa avulla. Siinä 
tarkastellaan, miten ihmiset omassa toiminnassaan tuottavat, muok- 
kaavat ja rikkovat vakiintuneita kollektiivisia merkityksiä, kuten esi- 
merkiksi sosiaalisia rooleja tai käsityksiä tavallisesta ja poikkeavasta. 

Kategoria-analyysissa pyritään välttämään yksilöiden luokittele- 
mista valmiisiin lokeroihin, kuten ryhmiin tai identiteetteihin. Sen 
sijaan siinä tutkitaan, miten tutkittavat itse tulkitsevat ja rakentavat 
maailmaansa kategorioiden välityksellä ja miten he käyttävät niitä 
päättelynsä apuna. Kategorioiden avulla saadaan selkoa siihen, mi- 
ten ne auttavat ihmisiä luomaan järjestystä maailmaan ja omaan elä- 
määnsä ja miten ihmiset tulkitsevat itseään ja muita esimerkiksi kan- 
sallisessa, sukupuolittuneessa tai uskonnollisessa viitekehyksessä. 
Kategoria-analyysi voi kiinnittää huomiota myös institutionaalisissa 
käytännöissä esiintyviin kategorioihin tekemällä näkyväksi yhteis- 
kunnallisten organisaatioiden ja laitosten ihmisiin liittämiä kult- 
tuurisia oletuksia rooleista, arvoista ja normeista (ks. esim. Hall, 
Slembrouck & Sarangi 2006; Mäkitalo 2002). 

Kulttuurien tutkijoiden kiinnostus kategorioihin ja kategorisointei- 
hin ei ole suinkaan uusi asia. Viime vuosisadan alun pioneereja olivat 
sosiologi Emile Durkheim, etnologi-sosiologi Marcel Mauss ja filosofi- 

antropologi Lucien Levy-Bruhl, jotka tutkivat niin kutsuttujen ”pri- 
mitiivisten kansojen” ajattelua ja luokittelutapoja. Näitä ideoita kehitti 
eteenpäin 1950-1970-luvuilla kukoistanut strukturalistinen suuntaus 
Claude Lévi-Straussin johdolla. Teoria haki selitystä ihmismieleen 
palautuvasta universaalista luokittelujärjestelmästä, jonka perusteella 
kulttuurit jäsentävät maailman binäärisiin vastakohtapareihin, ku- 
ten kulttuuri-luonto, mies-nainen tai puhtaus-lika. Viimeksi maini- 
tulle kategorisen eronteon analyysille rakentuu antropologi Mary 
Douglasin klassikko Puhtaus ja vaara (2000/1966). Yhdysvalloissa 
1950-luvulla syntynyt etnotiede (etnosemantiikka) puolestaan pyrki 
välttämään laajempia kulttuurien välisiä yleistyksiä (etisistinen tutki- 
mustapa) ja lähestymään kulttuureja sisältäpäin, kulttuurin jäsenten 
näkökulmasta (emisistinen tutkimustapa). Etnotiede kehitteli etno- 
grafisen menetelmän tekniikoita ja keskittyi tutkimaan haastatelta- 
vien kielellisiä luokituksia ja kielen kognitiivisia rakenteita. Näin se 
oli luomassa pohjaa kognitiiviselle kulttuurintutkimukselle, jota tässä 
luvussa esitellään myöhemmin. 

Vaikka kategoriat ovat olleet jo kauan kulttuurien tutkijoiden huo- 
mion kohteena, on niiden systemaattiseen tarkasteluun keskittynyt 
kategoria-analyysi nuori menetelmä. Yleisesti kategoria-analyysi jae- 
taan etnometodologiseen ja kognitiiviseen suuntaukseen. Jako on 
kuitenkin hyvin karkea. Kategoria-analyysin nimellä voi esiintyä hy- 
vin erilaisia menetelmiä, joiden eri haarojen nimikkeet eivät ole vie- 
lä vakiintuneet. Kategoria-analyysin maailmaan astuva voi hämmen- 
nyksekseen törmätä eri mielipiteisiin siitä, mihin tutkimuksiin ja 
aineistoihin kategoria-analyysia voi soveltaa — ja miten. Vaikka mene- 
telmän soveltaminen jaottelun sisällä on kirjavaa, ovat etnometodolo- 
gisen ja kognitiivisen suuntauksen tutkimukset usein eriytyneitä toi- 
sistaan ja niiden välillä esiintyy toisinaan vastakkainasettelua (Juhila, 
Jokinen & Suoninen 2012, 33-36). 

Tässä luvussa teemme yleiskatsauksen kategoria-analyysiin. Esitte- 
lemme ensin etnometodologisen ja kognitiivisen suuntauksen tarjoa- 
mia eväitä kulttuurientutkimukselle tuomalla esiin keskeisiä teoree- 
tikoita, käsitteitä ja tärkeimpiä suomalaisia tutkimuksia. Tämän 
jälkeen havainnollistamme kategoria-analyysiä analyysiesimerkillä, 
jossa tulkitsemme muslimi-kategorian rakentumista haastattelu- 
puheessa. Osoitamme sen avulla, miten aineistoa voidaan tulkita sekä 

etnometodologisen että kognitiivisen kategoria-analyysin tarjoamia 
työkaluja hyödyntäen. 


Etnometodologinen lähestymistapa 


Etnometodologisessa kategoria-analyysissa huomio kiinnittyy niihin 
kulttuurisiin konteksteihin, joissa kategorioita käytetään. Kategorioi- 
den käyttöön suhtaudutaan sosiaalisena tapahtumana, jossa on läsnä 
erilaisia motiiveja, valtasuhteita, jännitteitä, ristiriitoja sekä muita 
kategorisointia ohjaavia tekijöitä (Mäkitalo 2002; Nikander 2006; 
Edwards 2008). Kategorioiden käyttöä säätelevät eri tilanteissa ja 
kulttuureissa olevat ajatukset hyväksyttävästä käyttäytymisestä. Yksi 
kategoria-analyysin kehittäjistä, viestintätieteilijä Lena Jayyusi näkee 
ihmisten tekevän vuorovaikutuksessa moraalista työtä. Hänen mu- 
kaansa kulttuurissa jaetut käsitykset rationaalisesta ja moraalisesta 
vartioivat ihmisten keskustelua ja toimintaa. Ihmiset pyrkivät vuoro- 
vaikutuksessa näyttäytymään loogisina ja moraalisina toimijoina tul- 
lakseen ymmärretyiksi. (Jayyusi 1984, 207.) 

Etnometodologinen kategoria-analyysi pohjautuu amerikkalaisen 
sosiologi Harvey Sacksin varhaisessa tuotannossaan kehittämään jäsen- 
kategorisoinnin analyysiin (engl. membership categorization analysis 
MCA tai membership categorization device analysis MCDA, käsitteistä 
ja niiden suomennoksista ks. lisää esim. Korolainen 2012; Järviluoma 
& Roivainen 1997). Sacks tutki, miten jokapäiväinen keskustelu ra- 
kentuu. Nimensä mukaisesti jäsenkategoriamenetelmä keskittyy eri- 
laisiin sosiaalisiin positioihin ja rooleihin kohdistuviin luokituksiin, 
jäsenkategorioihin. Sacksin uran pääpaino oli keskusteluanalyysin 
kehittämisessä. Jäsenkategoria-analyysi oli hänen uransa sivujuonne, 
ja hän kehitti menetelmän lähinnä tukemaan keskusteluanalyysia. 
Hän kysyi, kuinka ihmiset tulevat ymmärretyksi ja saavuttavat kes- 
kustelun päämäärän käyttämällä välineinään luokitteluja. 

Tutkijan ja haastateltavan välisessä keskustelussa huomio voidaan 
kiinnittää esimerkiksi siihen, miten kyseiset roolit rakentuvat keskus- 
telussa. Tällöin niihin ei suhtauduta keskustelua selittävinä tosiasioina 
vaan välineinä, joita käytetään keskustelussa. Sacksin mukaan tällai- 
set ihmisiin kohdistetut luokittelut auttavat keskusteluun osallistujia 

orientoitumaan keskusteluun ja saavuttamaan yhteisen päämäärän 
— joka haastattelutilanteessa voisi olla esimerkiksi tutkimukselle re- 
levantin tiedon välittäminen. Yhteisen päämäärän tavoittamiseksi on 
edullista, jos osallistujat ymmärtävät tutkijan ja haastateltavan roolei- 
hin kätkeytyvät odotukset ja toimivat niiden mukaisesti. 

Harvey Sacksin keskeinen väite oli, että kategoriat ovat päätelmä- 
rikkaita (engl. inference rich). Tällä hän tarkoitti sitä, että asioiden 
kuvailut ja yhteiskunnan erilaiset roolit sisältävät paljon kulttuurista 
tietoa. Sacks näki kategorioiden sisältämän kulttuurisen tiedon oh- 
jaavan kommunikointia: esimerkiksi lapselle puhutaan eri tavalla 
kuin aikuiselle. Kun ihmisestä tiedetään esimerkiksi ammatti, ikä tai 
kansalaisuus, voidaan hänestä kuvitella tiedettävän jotain näihin luo- 
kituksiin sisältyvän kulttuurisen tiedon perusteella. Erilaisiin luo- 
kitteluihin liitetään niiltä odotettavaa käytöstä, kategoriasidonnaisia 
toimintoja (engl. category bounded activities). Miellämme eri luoki- 
tuksille toimintoja sekä selittääksemme että ennustaaksemme niihin 
liitettyjen ihmisten käytöstä. Mitä tahansa jostain kategoriasta tiedet- 
tyä voidaan käyttää selittämään siihen kuuluvaksi nähdyn henkilön 
toimintaa. Esimerkiksi teini-ikäisen normien vastaista käytöstä voi- 
daan selittää hänen iällään ja odottaa hänen muuttuvan sovinnaisem- 
maksi aikuisuuden kynnyksellä. 

Kategorian jäseniksi liitetyt henkilöt ovat samalla kyseisen katego- 
rian edustajia (engl. representatives). Sacksin esimerkin mukaisesti tu- 
ristilta voidaan kysyä hänen maansa politiikasta tai ruokakulttuurista, 
vaikka hänen henkilökohtaisesta kiinnostuksestaan kyseisiä teemo- 
ja kohtaan ei olisi varmuutta. Ihmisten myös odotetaan käyttäytyvän 
heihin liitettyjen luokitusten mukaisesti: esimerkiksi työntekijä edus- 
taa monissa tilanteissa työpaikkaansa ja suomalaisen turistin huonoa 
käytöstä ulkomailla voidaan hävetä Suomessa. Tällöin ajatellaan, et- 
tä yksilön toiminta heijastaa häneen liitettyä kategoriaa laajemmin. 
(Sacks 1992, vol. 1: 40-43.) Sacksin mukaan kategoriat ovat selostetta- 
via (engl. accountable). Käsitteellä Sacks tarkoitti sitä, että yksilön odo- 
tetaan selittävän omaa käytöstään positiostaan käsin. Sacks tarkasteli 
luennoillaan puhelinvaihdekeskusteluja, joiden avulla hän esitti, että 
tuntemattomille ihmisille soittaessa soittaja on velvollinen selittä- 
mään, miksi hän on soittanut. Vastaaja taas on velvollinen auttamaan, 

jos hän on soittajaan nähden sellaisessa positiossa (esimerkiksi poti- 
las soittaa lääkärille). (Sacks 1992, vol. 1: 72-76.) 

Sacks huomioi, että samasta ihmisestä puhuttaessa voidaan käyttää 
useita kategorioita. Kategoriat valitaan sen mukaan, mikä on kussa- 
kin tilanteessa asianmukaisinta. Sacksin esimerkin mukaisesti lapses- 
ta puhuttaessa ”työtön” tai ”naimaton” eivät ole keskeisiä häntä ku- 
vaavia kategorioita, vaikka ne totuudenmukaisia olisivatkin. Toisaalta 
on huomioitava, että lasten työssäkäynti tai naimisissa olo ei ole tava- 
tonta kaikkialla maailmassa. (Sacks 1992, vol. 1: 68). Luokittelut ra- 
kentavat paitsi kuvaa ihmisistä, myös tilanteista ja kulttuureista, jois- 
sa niitä käytetään. Samoin kategoriat tulkitaan niiden suhteellisuus 
huomioiden: 10-vuotiaan käsitys ”vanhasta ihmisestä” voi poiketa 
40-vuotiaan näkemyksestä. Luokittelujen käyttöä ja niiden tulkintaa 
ohjaavat sekä konteksti, että vuorovaikutuksen osapuolten erilaiset 
roolit ja positiot. (Sacks 1992, vol. 1: 45-46). 

Sacks kiinnitti huomiota siihen, että ihmiset käyttävät kategori- 
oita paitsi selittämään toisia ihmisiä myös hallitsemaan sitä, miten 
muut näkevät heidät. Kategorioita tarkasteltaessa on huomioitava, 
että tiedon lisäksi niihin sisältyy arvoja ja hierarkioita. Ihmiset pyr- 
kivät selittämään itsensä pääasiallisesti positiivisessa valossa, jolloin 
he ennakoivat itseensä kohdistuvia kielteisiä määreitä. Esimerkiksi it- 
sensä tavalliseksi määrittäminen on kulttuurisesti tuttu negatiivisen 
kategorisaation vastustamisen tapa. (Sacks 1992, vol. 2: 215; Buttny 
2004; Widdicombe 1998; Nikander 2002.) Toisista kategorioista käsin 
itseään joutuu selittämään enemmän kuin toisista: esimerkiksi alko- 
holistin tai teinivanhemman kategorioihin liitetään paljon kielteisiä 
käsityksiä (Buttny 2004). 

Sacksin keskeinen kiinnostus ei ollut kategorioiden sisällössä, vaan 
hän tutki sitä, miten ja miksi niitä käytetään vuorovaikutuksessa ja 
mitä vaikutuksia niillä on keskustelun kulussa (Silverman 1998). Osa 
etnometodologisesta kategoria-analyysin tutkimuksista on seurannut 
Sacksin viitoittamaa tietä yhdistäen kategoria-analyysiä keskustelu- 
analyysiin. Tällöin huomio on kategorioiden välineellisessä käytössä 
tapahtumissa, joissa ne ilmenevät. Kategorioiden välineellisyyteen ja 
kontekstiin keskittymällä voidaan tutkia esimerkiksi sitä, miten ihmi- 
set rakentavat toisilleen identiteettejä ja positioita sekä tekevät itseään 
ymmärrettäviksi ja moraalisiksi toimijoiksi. 

Sacks painotti tutkijan puuttumattomuutta kategorisointiin ja kri- 
tisoi vahvasti esimerkiksi haastatteluaineiston käyttöä edellä maini- 
tusta syystä. Jäsenkategoria-analyysi on kuitenkin hyvin sovellettavis- 
sa myös toisenlaisista lähtökohdista tuleville tutkijoille. Esimerkiksi 
diskursiivinen kategoria-analyysi on siirtänyt tutkimuksen huomion 
itse kategorioihin, jolloin tutkijan valitsemat kategoriat asetetaan sel- 
keämmin tutkimuksen kohteeksi ja keskitytään niiden sisältämiin 
piirteisiin (ks. esim. Välimaa 2011). Diskursiivinen kategoria-analyysi 
sopii tutkimuksiin, joissa etsitään tietoa rajatusta ilmiöstä tai jossa ai- 
neistonkeruutapa on itsessään pyrkinyt tuomaan esiin tiettyjä katego- 
rioita. Jäsenkategoria-analyysi on perinteisesti keskittynyt ihmisten 
vuorovaikutukseen ja sosiaalisiin rooleihin. Kategorioiden suhde ma- 
teriaaliseen, esimerkiksi esineisiin, tilaan ja ruumiillisuuteen ovat vä- 
hän tutkittu, mutta varsin potentiaalinen kenttä (ks. esim. Korolainen 
2012). 

Suomessa etnometodologinen kategoria-analyysi näyttäytyy suh- 
teellisen hajanaisena kenttänä 1990-luvulta tähän päivään kattaen eri 
aloja ja aihepiirejä. 1990-luvulla menetelmää tai siitä nousevia käsit- 
teitä on hyödynnetty tutkittaessa ryhmäidentiteettiä (Järviluoma 
1997), lähiöitä (Roivainen 1993, 1995), uusperheen kulttuurista kuvaa 
(Ritala-Koskinen 1993) ja identiteettien tuottamista saattohoidossa 
(Peräkylä 1990). Tällä vuosituhannella etnometodologiaan pohjau- 
tuvaa kategoria-analyysiä ovat soveltaneet Pirjo Nikander (2002) ikä- 
vaiheiden kategorioita käsittelevässä gerontologian väitöskirjassaan 
ja Minna Nikunen (2005) sosiaalipsykologian väitöskirjassaan, jos- 
sa hän tarkasteli murhan ja itsemurhan yhdistävien väkivallanteko- 
jen uutisointia kulttuuristen luokitusten näkökulmasta. Outi Välimaa 
(2011) on käyttänyt diskursiivista jäsenkategoria-analyysia tutkies- 
saan pitkäaikaistyöttömyyden kategoriaa sosiaalityön väitöskirjas- 
saan, kun taas Kari Korolaisen (2012) perinteentutkimuksen väi- 
töskirja käsittelee koristelun ja taiteen kategorioita. Runsaimmin 
Suomessa jäsenkategoriamenetelmää on sovellettu institutionaalis- 
ten kategorioiden tutkimuksessa (ks. esim. Hall, Jokinen & Suoninen 
2003, Kurri & Wahlström 2003, Juhila 2003, Nikander 2003, Partanen 
& Wahlström 2003, Pösö 2003, Roivainen 1995). 

Kategoriat ovat keskeisessä osassa myös kognitiivisessa kulttuurintut- 
kimuksessa, johon lukeutuvat kognitiivinen antropologia, -uskonto- 
tiede ja folkloristiikka. Kognitio viittaa lähestymistavassa tietämiseen 
ja tiedon prosessointiin, kuten havaitsemiseen, päättelyyn ja luokitus- 
tapoihin. Tämän lähtökohdan se jakaa kognitiotieteiden kanssa. Kog- 
nitiivinen kulttuurintutkimus korostaa kuitenkin kognition sosiaa- 
lista luonnetta tutkimalla yhteisöjen ja ajattelutapojen suhdetta, jo- 
ta havainnoidaan laboratorio-olosuhteiden ja koejärjestelyjen sijaan 
tyypillisesti joko etnografisilla kenttätyömenetelmillä luonnollisissa 
olosuhteissa tai tekstiaineistoissa. (Boster 2011, 131-132.) Kulttuuri 
määritetään suuntauksessa ihmisten jakamaksi tiedoksi, jonka an- 
siosta he kykenevät käyttäytymään ja tulkitsemaan toisia ihmisiä eri- 
laisissa ympäristöissä (D' Andrade 1995, 1; Kamppinen 2017, 145). 

Etnometodologiasta kognitiivinen lähestymistapa eroaa selvimmin 
siinä, että kognitiivisessa kulttuurintutkimuksessa ja sen teoreettisis- 
sa selityksissä painotetaan ihmismielen keskeistä roolia kategorioiden 
ja kategorisointien tuottajana ja tiedon prosessoijana, kun taas etno- 
metodologia pidättäytyy viittaamasta selityksissään ihmisten sisäi- 
siin psykologisiin tiloihin (Juhila, Jokinen & Suoninen 2012, 33). Täs- 
sä on syytä korostaa, ettei ihmismieli sijaitse” yksinomaan yksilön 
päässä vaan aivotoiminnan, kehon, muiden ihmisten ja ympäristön 
välisissä vuorovaikutussuhteissa (Hari ja muut 2015, 8-9, 29). Hyvä 
esimerkki on antropologi Edwin Hutchinsin tutkimus Cognition in 
the wild (1995). Hän havainnoi etnografisin menetelmin Yhdysvalto- 
jen armeijan maihinnousualusta ja sen navigointia. Sen toiminta pe- 
rustui Hutchincsin mukaan niin kutsuttuun hajautettuun kognitioon 
(engl. distributed cognition), jossa miehistö, maihinnousualuksen ma- 
teriaalinen toimintaympäristö sekä navigoitiin käytettävät artefaktit 
muodostivat eri tehtäviä suorittavan ja toisiaan täydentävän kognitii- 
visen kokonaisuuden. 

Kognitiivisessa kulttuurientutkimuksessa mieltä, ajattelua ja kate- 
gorisointeja ei havainnoida yksilöiden ”pään sisältä”, vaan niitä tulki- 
taan representaatioiden eli tietoesitysten välityksellä. Esimerkiksi 
”Suomi” voi saada ilmauksensa sellaisissa (kulttuurisissa) representaa- 


361 


https://doi.org/10.21435/tl.274 


Konsta Kajander ja Meri Tuovinen 


tioissa kuten kartassa, lipussa, Maamme-laulussa, itsenäisyyspäivän 
juhlassa, Suomi-neidossa, sisussa tai saunassa, jotka (uudelleen)esit- 
tävät Suomea materiaalisissa, rituaalisissa ja symbolisissa muodoissa. 
Niiden ansiosta ihmisille piirtyy mielikuva ”Suomen” merkityksistä, 
jotka voivat olla niin yksilöllisiä kuin kollektiivisia. (Gronow 2017, 
87.) Näin ollen on tärkeä erottaa, mitkä ovat kulttuurista omaksuttuja 
ja laajemmalle levinneitä yhteisöllisiä merkityksiä, mitkä taas yksilöi- 
den omia kokemuksia ja kulttuurisille ilmiöille antamia henkilökoh- 
taisia merkityksiä. 

Kognitiotieteilijä-antropologi Dan Sperber jakaa representaatiot 
mentaalisiin ja julkisiin representaatioihin. Mikäli representaation 
tuottaja ja käyttäjä ovat sama henkilö, kyseessä on mentaalinen repre- 
sentaatio, esimerkiksi muisto, uskomus ja intentio. Se ei välttämättä 
ole useampien ihmisten jakama, vaan yksilön oma mielikuva havain- 
noinnin kohteesta. Sen sijaan julkisilla representaatioilla, kuten teks- 
teillä, kuvilla ja puheilla, on potentiaalisesti useampi vastaanottaja, 
mikä luo pohjaa kollektiivisille tulkinnoille esimerkiksi Suomen mer- 
kityksistä. Vaikka yksilöiden mentaaliset representaatiot ovat pohja- 
na julkisille representaatioille ja julkiset representaatiot vastaavasti 
vaikuttavat mentaalisiin, kulttuurientutkijoiden ensisijaisena empii- 
risenä tutkimuskohteena ovat nimenomaan julkiset representaatiot. 
Representaatioista tulee kulttuurisia, kun ne ketjuuntuvat, leviävät 
yksilöltä toiselle ja ovat pysyvämpiä ja laajasti jaettuja. (Sperber 1996, 
32-33.) 

Kognitiivisen kulttuurintutkimuksen keskeisin teoria, jonka avulla 
näitä representaatioita tutkitaan, on alun perin psykologian skeema- 
teoriasta (ks. D’ Andrade 1995, 122—149) vaikutteita ottanut kulttuu- 
rinen malli (engl. Cultural Models Theory, CMT). Kulttuuriset mallit 
viittaavat opittuihin ja sosiaalisesti jaettuihin ajattelu- ja käyttäytymis- 
skeemoihin, joiden pohjalta ihmiset kykenevät tietämään, miten tie- 
tyssä ympäristössä kannattaa toimia ja miten kommunikointi muiden 
ihmisten kanssa sujuu mahdollisimman hyvin. (Ouinn & Holland 
1987, 4; Leinonen 2013, 23-24.) Kulttuuriset mallit perustuvat puhet- 
ta, käyttäytymistä ja artefakteja koskeville intersubjektiivisille repre- 
sentaatioille, joita yksilöt käyttävät omien mentaalisten malliensa 
pohjana havainnoidessaan ympäristöä ja tulkitessaan muiden ihmis- 
ten käytöstä ja intentioita (Shore 1996, 51-52; Kamppinen 2017, 143). 

Mallit rakentuvat arkielämän käytännöissä tyypillisesti skripteille 
eli kulttuurisille käsikirjoituksille. Skriptien avulla arkiset tilanteet jä- 
sentyvät yksilöiden mielessä kaavamaisiksi esityksiksi, joissa sosiaa- 
liseen vuorovaikutukseen osallistuvien odotetaan toimivan ennustet- 
tavalla tavalla, ikään kuin kohtaamiset seuraisivat yhteisesti sovittua 
käsikirjoitusta (Knuuttila 2008, 65). Skriptien välittämien mallien an- 
siosta osaamme esimerkiksi käyttää liikenteessä liikkuessamme tien 
oikeaa tai vasenta reunaa ja pysähtyä liikennevaloissa, käyttäytyä 
hautajaisissa ennalta määrätyn rituaalin mukaisesti, valita tervehties- 
sä tilanteesta riippuen kädenheilautuksen, nyökkäyksen, kättelyn tai 
halauksen ja tilata pizzan paikan päällä ravintolassa tai kotiin kulje- 
tettuna. 

Kulttuuriset mallit rakentuvat vähitellen ajan myötä. Ne muuttuvat 
hitaasti, muokkautuvat, katoavat tai sulautuvat osaksi uusia malleja. 
On huomattava, että kulttuuriset mallit eivät ole ehdottomia eivätkä 
determinoi ihmisten käyttäytymistä joka tilanteessa. Mallit voivat ja- 
kaantua epätasaisesti, niistä voi olla eriäviä tulkintoja ja ne voidaan 
kiistää. Tällöinkin yhteisöissä elävät ihmiset kykenevät tunnistamaan 
ja identifioimaan sen kulttuurisen mallin, josta he ovat eri mieltä ja 
jonka käytänteitä he mahdollisesti haluavat muuttaa. Kognitiivisessa 
kulttuurintutkimuksessa kulttuurisia malleja jäljitetään tyypillisim- 
min haastatteluiden tai tekstien avulla. Etnografisten kenttätyömate- 
riaalien lisäksi lähdeaineistona voivat toimia esimerkiksi arkistoläh- 
teet, tiedostusvälineet, populaarikulttuurin tuotteet, kuvat tai esineet. 
Mallit eivät suinkaan sijaitse ”valmiina? aineistossa, vaan tutkija ra- 
kentaa ne tutkimuksensa tuloksena jäljittämällä aineistoanalyysissä 
tutkimusmateriaaleissa toistuvia teemoja, avainsanoja, fraaseja ja me- 
taforia. (Quinn 2005; Holappa 2011, 163-165.) 

Representaatioiden ja kulttuuristen mallien välittämä kulttuurinen 
tieto jäsentyy kategoria-analyysissä prototyyppien, stereotypioiden ja 
ideaalien ympärille, joilla on tärkeä rooli tiedonkäsittelyssä. Ne toi- 
mivat päättelyn apuna, helpottavat ihmisten ja asioiden tunnistamista 
ja tarjoavat nopeasti tietoa havainnoinnin kohteesta vähäisellä kogni- 
tiivisella ponnistuksella. (Rosch 1978, 28, 36; Lakoff 1987, 90.) Proto- 
tyyppien avulla ihmiset hahmottavat asioita ja ilmiöitä niiden saman- 
kaltaisuuden ja yhteenkuuluvuuden perusteella. Ihmiset tunnistavat 
havaitun asian sijoittamalla sen kategorian prototyyppiseen eli ensi- 

sijaiseen luokkaan tai vastaavasti sulkemalla havaitun asian pois kate- 
goriaan kuulumattomana. Siten prototyyppinen luokitus hakee kate- 
gorian tyypillisintä tai ”parasta? esimerkkiä, joka sopii havaintojen 
ja mielikuvien kanssa yhteen. (Rosch 1978, 30; Pöysä 1997, 23; Stark 
2011, 71-72.) 

Esimerkiksi 1800-luvun puolivälin Suomessa prototyyppinen ta- 
lonpoika oli aikalaiskäsitysten mukaan ahkera, työtä tekevä maanvil- 
jelijä. Talonpoikien kirjalliset harrastukset ja kansakoulujen maalli- 
set opetusaineet rikkoivat aikalaisten kritiikeissä ”oikean talonpojan” 
kulttuurisia käytänteitä, jonka vuoksi lukevat, kirjoittavat ja koulua 
käyneet talonpojat kategorisoitiin ”puoliherroiksi”. Tätä vastakkain- 
asettelua puoliherra-kategorioista ja talonpojan kulttuurisista mal- 
leista selvittää Konsta Kajander väitöskirjatutkimuksessaan, jonka ai- 
neisto perustuu 1800-luvun puolivälin sanomalehdistökirjoituksiin. 
(Kajander 2020.) 

Stereotyyppisessä kategorisoinnissa yksittäinen ihminen määritel- 
lään hänen oletetun ryhmänsä ominaisuuksien kautta. Tällöin ihmi- 
sestä tehtävät havainnot ja arvostelmat yleistetään kaikkia luokan 
jäseniä koskeviksi piirteiksi. Stereotypiat eivät välttämättä ole negatii- 
visia. Positiiviset stereotypiat suomalaisista voivat korostaa ahkeruut- 
ta, rehellisyyttä ja sisukkuutta. Stereotyyppisiin arvostelmiin vaikuttaa 
kuitenkin se, miten arvostelman tekijä vertaa itseänsä suhteessa ar- 
vostelun kohteeseen joko sisä- tai ulkoryhmäläisenä. Identifioitumi- 
nen sosiaalisen kategorian jäsenyyteen voi johtaa kategorisoinneissa 
oman sisäryhmän positiivisten piirteiden ylikorostamiseen ja vastaa- 
vasti ulkoryhmäläisten homogenisointiin. (Friedenberg & Silverman 
2016, 356; Hinton 2000, 7-8.) 

Ideaaleissa on kyse ryhmiin liitettävistä ihannenormeista ja esiku- 
vista. Tietyt kategoriat jäsentyvät abstrakteille ideaalitapauksille. Ih- 
misillä voi olla odotuksia esimerkiksi ”hyvästä” kodista, pomosta tai 
puolisosta, mutta odotukset eivät välttämättä vastaa arkielämän ko- 
kemuksia (Lakoff 1987, 87). Heterosuhteen kulttuurisia malleja oma- 
elämäkerroissa tutkinut Mari Hatakka antaa esimerkin rakkaudesta, 
joka on yksi parisuhdetta tyypillisesti jäsentävistä kulttuurisista mal- 
leista. Rakkaus voi ilmetä esimerkiksi ”ensirakkautena” ”todellisen 
rakkauden” tavoitteluna tai hellyyden ja uskollisuuden odotuksina. 
Rakkauden ideaali voi kuitenkin muuttaa muotoaan parisuhteen kes- 

täessä, jäädä kokonaan vailla vastakaikua tai jopa ”särkyä” pettymys- 
ten seurauksena. (Hatakka 2011, 130-132, 261, 293; ks. myös Potin- 
kara, Raippalinna & Turunen tässä teoksessa.) 

Suomessa kognitiivisen kulttuurintutkimuksen teorioita sovelsivat 
ensimmäisenä folkloristit (ks. Stark 2021). Anna-Leena Siikala (1984) 
ja Annikki Kaivola-Bregenhoj (1988) hyödynsivät skeemateoriaa ker- 
ronnantutkimuksessa ja Seppo Knuuttila (1992) kaskujen välittämän 
kansanomaisen maailmankuvan analysoinnissa. Uskontotieteilijä 
Matti Kamppinen (1989) toi puolestaan mukaan kognitiivisen antro- 
pologian teorioita ja käsitteistöä väitöskirjaansa Perun Amazonian 
sairauskäsitysten kulttuurisista malleista, joita hän jäljitti haastatelta- 
vien ilmaisemien metaforien avulla. Sittemmin kulttuuristen mallien 
teoriaa on sovellettu 2000-luvulla etenkin Oulun yliopiston kulttuuri- 
antropologian väitöskirjoissa. Niissä on tarkasteltu poronhoitajien so- 
peutumista jälkiteolliseen yhteiskuntaan (Heikkinen 2002), metsän- 
hoidon malleja (Kasanen 2011), sepelvaltimotautikertomuksia 
(Taivalantti 2012) ja suomalaisten hevossuhteen muuttumista (Lei- 
nonen 2013). Kognitiivisen kulttuurintutkimuksen kategoria-ana- 
lyyttisiä käsitteitä hyödyntäneistä uskontotieteen ja folkloristiikan 
tutkimuksista voidaan nostaa esiin erityisesti kolme väitöskirjaa: 
Veikko Anttosen (1996) tutkimus pyhä-käsitteestä kulttuuriantro- 
pologian ja uskontotieteen oppihistorian sekä kielten kategorisointi- 
järjestelmien näkökulmasta, Jyrki Pöysän (1997) tutkimus ”jätkästä” 
sosiaalisena kategoriana suomalaisen metsätyön historiassa sekä Eija 
Starkin (2011) tutkimus köyhyyden kulttuurisesta perinnöstä elämä- 
kerta- ja sananlaskuaineistoissa. 


Analyysiesimerkki: muslimi-kategorian rakentuminen 
haastattelupuheessa 


Seuraavaksi tarkastelemme kategoria-analyysia käytännössä. Analy- 
soimme Meri Tuovisen väitöskirja-aineistosta peräisin olevaa haas- 
tatteluotetta, jonka avulla pääsemme tutkimaan sekä etnometodolo- 
gisen että kognitiivisen tulkinnan ulottuvuuksia. Tuovinen haastatteli 
väitöskirjaansa varten islamiin kääntyneitä suomalaisia. Haastatte- 
luiden aihe käsitteli islamiin kääntymistä ja muslimina elämistä Suo- 

messa. Tällöin on huomioitava, että muslimin kategoriaa käytettiin 
haastatteluissa tarkoituksellisesti. Haastateltavilta kysyttiin kysymyk- 
siä nimenomaisesti heidän muslimipositiostaan käsin sen sijaan, että 
heitä olisi haastateltu esimerkiksi heidän ammattiensa tai harrastus- 
tensa edustajina. 


MT: Joo et sä oot kohdannu enemmän semmosta ystävällistä kohtelua? 
Haastateltava: Joo tai sit pysäkillä joku on saattanu kysyä, et niin anteeks, 
saanko kysyä et miten oot päätyny siihen ratkasuun [muslimiksi käänty- 
miseen]? Ja ku hänki on miettiny sitä, et kirkko kerää rikkauksia ja ih- 
miset kuolee nälkään. Ja mä sanon, että niin muslimeilla on antaminen 
helppoa. Tälleen lyhyesti voi jotakin sanoa tos pysäkillä. Ja kaupassa on 
kysytty et mites, ihan tuttu lihatiskimyyjä, että sulta mä uskallan kysyä, et 
miten se tappaminen siel islamissa oikein on. Mä et niin että puolustus- 
sota on sallittu. Et muuten ei oo sallittua ihmisen tappaminen. Minä oon 
ajatellu, sulta uskaltaa kysyä, mä et joo joo kysy vain. 

Ja yhen ainoan kerran mulla oli ihan ventovieras mies sanonu huivin pitä- 
misestä metrossa, että sun pitäis kyllä hävetä pukeutumistas. Niin mä sa- 
noin et mee kuule sä kotias kitisemään siitä. Sit hän uudestaan sano et ei 
oikeesti, kato ittees, sun pitäs hävetä. Mä sanoin et ei, sinun pitäs hävetä 
käytöstäs. Mä olen sulle vieras ihminen, vanhempi nainen. Mulla on sun 
ikänen poika. Sit se mies sano, että no mene sinne Iraniin ja kato pärjäät- 
kö siellä. Mä sanoin et niin, sä et pärjää edes täällä. Ja tää on sun koti- 
maas. Sit hän juoksi pois. 


Kiinnitämme analyysissä huomiota erityisesti aineistossa esiintyviin 
sosiaalisiin positioihin ja niihin liitettyihin odotuksiin. Kategorioiden 
kautta tarkastelemme, millaista käyttäytymistä kuvauksessa esitetyiltä 
toimijoilta odotetaan, miten he tulevat moraalisesti ymmärretyiksi ja 
miten haastateltava itse rakentaa kertomuksessa itsestään moraalista 
toimijaa. Haastatteluotteen avulla etsimme vastauksia seuraaviin ky- 
symyksiin: 
- Miten muslimi-kategoria rakentuu haastateltavan itsensä luo- 
kitteluissa? 
- Miten muslimi-kategoria rakentuu arkisissa kohtaamisissa, joi- 
ta haastateltava kuvaa? 
- Miten poikkeava kategoria suhteutuu kulttuurisiin odotuksiin? 

Ensimmäiseksi rakennamme kontekstin niiden tietojen perusteella, 
joita meillä on. Kertomuksen raamit rakentuvat arkiseen kaupunki- 
ympäristöön. Haastateltava jakaa kuvaamansa tapahtumat tavalliseen 
(ystävällinen kohtelu arkiympäristössä) ja poikkeukselliseen (tuo- 
mitseva käyttäytyminen arkiympäristössä). Kertomuksen toimijat 
jakaantuvat tuntemattomiin (bussia odottava henkilö ja nuori mies 
metrossa) ja tuttuun (lihatiskimyyjä). Haastateltava itse asemoituu 
musliminaiseksi. On huomioitava, että haastattelutilanteessa kyseistä 
kategoriaa on käytetty tarkoituksellisesti. Haastateltava kertoo koke- 
muksistaan, joiden hän tulkitsee olevan oleellisia muslimin positiosta 
käsin. Vastaavasti muista ihmisistä kerrotaan asioita, jotka ovat ker- 
tomuksen sanoman kannalta oleellisia. 

Kaupunkiympäristössä tapahtuvat arkiset tilanteet pitävät sisällään 
myös opittua, itsestään selvänä pidettävää kulttuurista tietoa siitä, 
miten näissä tilanteissa pitäisi käyttäytyä ja miten tilanteiden odote- 
taan etenevän. Haastateltavan kuvaamista tilanteista voidaan erottaa 
kolme kulttuurista skriptiä: bussipysäkki-skripti, lihatiski-skripti ja 
metro-skripti. Bussipysäkin ja metron skriptit ovat pitkälti samankal- 
taisia: kulkuvälineen odottaminen - kulkuvälineeseen siirtyminen 
- (maksu) - matkustaminen — kulkuvälineestä poistuminen määrän- 
päässä. Vastaavasti haastateltavan kuvaamassa lihatiski-skriptissä 
myyjän kanssa juttelu näyttäytyy henkilöiden tuttuuden myötä luon- 
tevana osana tapahtuman kulkua. Tällöin skriptiin (tuotteen tilaami- 
nen tiskiltä — tuotteen vastaanottaminen — poistuminen) sulautuu 
myös kuulumisten vaihtaminen. Vaikka bussipysäkin ja metron koh- 
taamistilanteet vieraiden kanssa ovat sattumanvaraisia, niitäkin sää- 
televät tilanteeseen sopivat normit. Tuomitseva käyttäytyminen 
metrossa on kerronnan kannalta huomionarvoinen, sillä se rikkoo 
keskustelulta odotettavan ystävällisen käytöksen ideaalia. 

Seuraavaksi tarkastelemme, miten sosiaaliset positiot (jäsenkatego- 
riat ja sosiaaliset kategoriat) rakentuvat kertomuksessa ja millaisia 
odotuksia niihin liitetään. Kuvauksesta käy ilmi, että haastateltava 
tunnistetaan muslimiksi kaupunkiympäristössä, mikä ilmeisimmin 
johtuu hänen pukeutumisestaan. Huiviin pukeutuminen on muslimi- 
kategorian ja islaminuskon representaatio, joka herättää kysyjissä 
skemaattisia mielleyhtymiä. Kertomuksen kehyksessä haastateltavaan 
reagoidaan yleisesti jonkinlaisena islamin edustajana, jolta voi ky- 

syä islamiin liittyvistä asioista. Lausumat ”miten oot päätynyt siihen 
ratkaisuun” ja ”mene sinne Iraniin ja kato pärjäätkö siellä” viittaa- 
vat siihen, että haastateltava nähdään nimenomaisesti ensimmäisen 
lausahduksen tapauksessa kääntyneenä muslimina ja toisessa sitaa- 
tissa suomalaisena muslimina. Muslimi-kategoria muotoutuu mui- 
den kerrotuissa reaktioissa yleisestä poikkeavaksi ja ei-suomalaiseksi. 
Muut kertomuksen roolit rakentuvat paikan sekä tuttuuden tai 
tuntemattomuuden varaan. Haastateltava erittelee kertomuksen kaut- 
ta, millaista ystävällinen ja epäystävällinen käyttäytyminen on. Koh- 
teliaat tiedustelut haastateltavan uskonnosta näyttäytyvät sitaatissa 
hyväksyttävänä käyttäytymisenä. Kohteliaissa tiedusteluissa haasta- 
teltavalta kysytään tietoa ja hän esiintyy uskonnon auktoriteettina. 
Kysyjät pahoittelevat tai selittävät uteluitaan. Ilmaisut kuten ”anteeks, 
saanko kysyä” ja ”minä oon ajatellu, sulta uskaltaa kysyä” viittaavat 
siihen, että kysyjät kokevat olevansa, Sacksin ilmaisua käyttäen, kysy- 
jinä selontekovelvollisessa asemassa. Kysymyksiä ei pidetä automaat- 
tisesti oikeutettuina, vaan niiden sensitiivisyys tunnistetaan. 
Haastateltava siirtyy seuraavaksi kuvaamaan poikkeuksellisena pi- 
tämäänsä konfliktitilannetta, jossa nuori mies kommentoi ikävään sä- 
vyyn hänen pukeutumistaan. Kommentti ”sun pitäis hävetä” asettaa 
vuorostaan haastateltavan selontekovelvolliseksi. Haastateltava kui- 
tenkin kiistää olevansa vastuussa pukeutumisestaan nuorelle miehel- 
le ja pyrkii hiljentämään tämän ("mee kuule sä kotias kitisemään”). 
Nuoren miehen jatkaessa haastateltava tuo esiin positionsa vanhem- 
pana naisena, ventovieraana ja (aikuiseksi kasvaneen pojan) äitinä. 
Nämä positiot edellyttävät kunnioitusta nuorelta, ventovieraalta mie- 
heltä. Tilannetta voi pitää kategorisoidun identiteetin torjumisena 
(rejecting categorized identity, ks. Widdicombe 1998). Kertomuksessa 
haastattelija herättää itseään koskevia vaihtoehtoisia tulkintoja, joi- 
den valossa miehen käyttäytyminen näyttäytyy erityisen epäsopivana. 
Lopullinen kiista käydään kansallisuuskategorioista. Metrossa ta- 
pahtuvaa konfliktia voidaan tarkastella kategoriajäsenyyden vetoa- 
misen, vastuuttamisen ja valvonnan näkökulmasta (Brubaker 2013, 
245). ”Häpeäminen” on kummankin osapuolen keino vastuuttaa ka- 
tegorianjäsentä moraalisesti hänen toiminnastaan. Nuoren miehen 
havainto huiviin pukeutuvasta naisesta ei sovi hänen kuvaansa suo- 
malaisen naisen prototyypistä. Kommentista päätellen hän näkee 

suomalaisen naisen velvollisuudeksi pukeutua suomalaisittain, mikäli 
hän “ei pärjää Iranissa”. Taustalle voi tulkita ajatuksen siitä, että Suo- 
mi nähdään verrattain tasa-arvoisena hyvinvointivaltiona, josta tulisi 
olla kiitollinen. Islamin ilmaisu näyttäytyy täten eräänlaisena katego- 
rialoukkauksena ja kommentti voidaan nähdä suomalaisuuden ka- 
tegoriajäsenyyden valvontana. Haastateltavan toteamus miehen pär- 
jäämättömyydestä kotimaassaan Suomessa kyseenalaistaa sen, että 
miehen kuuluminen suomalaisen (tai ”*hyvän suomalaisen”) katego- 
riaan olisi sosiaalinen fakta tai itsestäänselvyys. Lause johtaa haasta- 
teltavan voittoon kertomuksessa, miehen ”juostessa pois”. 

Kun metrossa sattuvaa konfliktitilannetta verrataan aiemmin ker- 
rottuihin, ystävällisinä tulkittuihin kohtaamisiin, huomataan kiinnos- 
tava seikka kategorioiden määrässä. Bussipysäkillä seisoja ja lihatiski- 
myyjä näyttäytyvät vain paikan ja tuttuuden tai tuntemattomuuden 
kautta, eikä heille ole osoitettu ikää tai sukupuolta. Konfliktitilanteen 
mieheen liitetään myös muita jäsenyyksiä (nuori, mies, epäonnistuja, 
haastateltavaan nähden poika). Tässä kohtaa haastateltava tuo esiin 
myös omia muita positioitaan (vanhempi nainen, miehen ikäisen 
”pojan” äiti, ventovieras) ja vetoaa niihin vastuuttaessaan itseään 
nuorempaa miestä huonosta käytöksestä. Kategoriat toimivat välinei- 
nä ja resursseina kertomuksessa, jossa haastateltava rakentaa itses- 
tään sekä moraalista toimijaa että konfliktitilanteen voittajaa. 

Mitä laajempia johtopäätöksiä haastattelukatkelman perusteella 
voidaan tehdä? Jayyusin (1984) ajatuksiin tukeutuen voimme tulkita 
koko sitaatin moraalisena työnä, jossa haastateltava rakentaa ensin it- 
sestään kyselyihin myötämielisesti suhtautuvan henkilön, minkä jäl- 
keen hän kertoo topakasta suhtautumisestaan poikkeustilanteessa. 
Virke ”Niin mä sanoin, et mee kuule sä kotias kitisemään siitä” aset- 
tuu kertomuksessa itsepuolustukseksi, ei niinkään haastateltavan ta- 
vanomaiseksi reaktioksi. Haastateltava rakentaa myös muslimiksi 
tunnustautumisesta moraalista identiteettiä: toteamukset ”muslimeil- 
la on antaminen helppoa? ja ”puolustussota on sallittu” näyttäytyvät 
kertomuksessa kantoina, joita haastateltava liittää yleistyksen kautta 
itseensä. 

Muslimi-kategoriaa yleisemmin kommentoivat väitteet toimivat 
samalla johtolankoina uskontoa koskevista kulttuurisista malleista. 
Tässä katkelmassa ne on mahdollista johtaa uskontoon liitettävistä 

ideaaleista ja stereotypioista. Lihakaupan myyjän kysymyksessä (”mi- 
ten se tappaminen siellä islamissa”) esiin nousee stereotypia islamin 
ja väkivallan yhteenkuuluvuudesta, eli tappaminen selittyy uskonnol- 
lisella kehyksellä. Tämä ei välttämättä tarkoita sitä, että lihakaupan 
myyjä itse pitäisi islamia väkivaltaisena, sillä mallin tunnistaminen 
ei merkitse sen kannattamista. Toinen stereotypia koskee kirkon ah- 
neutta: tämä käy ilmi bussipysäkillä kohdatun henkilön kommentista 
”kirkko kerää rikkauksia ja ihmiset kuolee nälkään”. Tällöin islamiin 
kääntyminen näyttäytyy vaihtoehtona valtauskonnolle, joka tosin jää 
kommentissa hieman kasvottomaksi: emme voi olla varmoja, tarkoi- 
tetaanko sillä luterilaisuutta tai (länsimaista) kristinuskoa yleensä. 

Nämä kommentit ovat siitä tärkeitä, että kielteisten stereotypioi- 
den torjunnan kautta haastateltava saa perusteltua ”hyvän” tai ”oi- 
kean? muslimin toimintamalleja. Haastattelukatkelmasta nousee 
esiin kaksi mallia, jotka voidaan tiivistää väitelauseisiin ”Muslimi on 
antelias” ja ”Muslimi ei tapa? (poikkeuksena puolustussota). On kui- 
tenkin korostettava, ettei yhden haastattelun perusteella voida puhua 
”kulttuurisista malleista”. Kulttuuristen mallien tulkinta edellyttää 
sitä, että ne toistuvat useammassa haastattelussa tai muissa lähde- 
aineistoissa. Näin ollen tässä havaitut mallit voivat toimia hypoteesei- 
na tuleville havainnoille, joiden avulla mallien yleisyys voidaan vah- 
vistaa tai kumota tutkimusprosessin edetessä. 


Lopuksi 


Kategoria-analyysi on kulttuurien tutkimuksessa vähän käytetty me- 
netelmä (ks. esim. Korolainen 2010; 2012). Tämä on hieman yllättä- 
vääkin, sillä kulttuurien tutkijat ovat jatkuvasti tekemisissä katego- 
rioiden ja kategorisointien kanssa läpi tutkimusprosessin alkaen siitä, 
kun tutkimuskohde määritellään ”kulttuurin” ja siihen liittyvien kä- 
sitteiden puitteissa, ja kun analysoidaan sitä, miten tutkittavat merki- 
tyksellistävät tutkittavaa ilmiötä. Tässä on samalla kategoria-analyy- 
sin haaste. Lähestymistavan ongelmakohdat liittyvät siihen, mihin 
kategorioihin tutkija kiinnittää huomiota analyysissään ja miksi. Tut- 
kimusta tehdessään hän osallistuu myös itse aktiivisesti kategorioiden 
tuottamiseen erilaisissa vuorovaikutustilanteissa. Tutkijan on näin 

reflektoitava mahdollisimman hyvin valinnat siitä, mitkä kategoriat 
ovat olleet tutkimuksen lähtökohtana ja mitkä ovat syntyneet tutki- 
musprosessin tuloksena. 

Kategoria-analyysi on sovellettavissa monenlaisiin tutkimuksiin. 
Sen avulla pystytään tarkastelemaan, miten ihmiset käyttävät luokitte- 
luja ajattelunsa ja argumentointinsa resursseina, ja toisaalta sitä, miten 
yleiset normit, käytännöt ja yhteiskunnalliset rakenteet näyttäytyvät 
esimerkiksi vuorovaikutustilanteissa, media-aineistoissa tai yhteis- 
kunnallisissa instituutioissa. Kategorioiden tuominen eksplisiittisem- 
min tutkimuskohteeksi antaa mahdollisuuden tarkastella kulttuurisia 
luokituksia prosesseina. Analyysissa kiinnitetään huomiota siihen, 
miten esimerkiksi sosiaaliset roolit rakennetaan aineistossa. Katego- 
rioihin keskittyvä lähestymistapa on siten aineisto- ja tutkittava- 
lähtöinen, mutta se sallii myös yleisemmät selitysmallit. Kun samat 
kategoriat, kategorisoinnit ja kategoriasidonnaiset toiminnot alkavat 
toistua aineistossa, voidaan edetä laajempiin yleistyksiin puhetta ja 
toimintaa jäsentävistä skeemoista ja kulttuurisista malleista. 

Etnometodologia auttaa suuntaamaan huomion siihen, miten ka- 
tegorioista neuvotellaan kielellisesti ja miten niitä käytetään kulttuu- 
risten käytänteiden osana. Kognitiivinen lähestymistapa puolestaan 
auttaa vahvistamaan kielellistä analyysiä tuomalla siihen mukaan 
ihmismielen yleisiin luokittelumekanismeihin liittyviä selityksiä. Si- 
ten lähestymistapojen yhdistäminen kannustaa kielen, mielen ja 
sosio-kulttuuristen tekijöiden vuoropuheluun. Toivommekin, että tä- 
mä luku rohkaisisi kategorioista kiinnostuneita opiskelijoita ja tutki- 
joita ylittämään raja-aidat ja rakentamaan vuoropuhelua etnometo- 
dologisen ja kognitiivisen lähestymistavan välille. 

”Hautomatta ei synny lintuja” kirjoittaa runoilija Jonimatti Joutsijärvi 
(2009) — eikä tutkimuskaan synny ilman ajattelua, kirjoittamista ja 
uudelleenkirjoittamista. Etnografia merkitsee kirjaimellisesti ’kan- 
soista kirjoittamista. Tutkimuksen kirjoittamista pidetään usein niin 
itsestään selvänä, että sitä unohdetaan erikseen pohtia tai opettaa. 
Tosin esimerkiksi representaation kriisin ja writing culture -keskus- 
telun kohde 1980-luvulla oli nimenomaan tutkijan tuottama teksti ja 
sen mahdollisuus välittää tai tulkita tutkimuskohteen ”todellisuutta” 
(ks. esim. Wulff 2017b). Tässä luvussa käsitellään kirjoittamista me- 
netelmänä ja tiedontuottamisen tapana etnografisen tutkimusproses- 
sin eri vaiheissa. 

Kirjoittaminen alkaa välittömästi jo silloin, kun tutkimusta ryhtyy 
ideoimaan. Kirjoittamista jatketaan tutkimus- ja teoriakirjallisuutta 
luettaessa sekä eri kenttätyön vaiheiden aikana. Samalla tavalla kuin 
tutkimus on aina prosessi myös tutkimuksesta kirjoittaminen tapah- 
tuu prosessina ja prosessissa, ensimmäisistä hapuilevista, ranskalaisin 
viivoin merkityistä tutkimusajatuksista, aina julkaistuun työhön asti. 
Tutkimustekstit ovat siis paljon muuta ja enemmän kuin tutkimuksen 
tuote, kieliopillisesti oikea, täsmällisesti välimerkitetty ja viitoitettu 
asiaproosateksti, joka lähetetään taittoon ja julkaistavaksi. Kaikki et- 
nografisen tutkimuksen sisällä tai sen eri vaiheissa tehdyt tekstit eivät 
ole vain tutkimusprosessin vaiheisiin kuuluvia mahdollisia tuotok- 
sia, vaan olennaisia ja erottamattomia osia prosessista, joka ei etene 
ilman niitä. Tällaisia tekstejä voivat olla vaikkapa ideapaperit, kenttä- 
ja tutkimuspäiväkirjat ja muistiinpanot, tutkimussuunnitelma ja litte- 
raatiot, tutkimukseen liittyvä dokumentin käsikirjoitus, tutkimuksen 
aineistosta kirjoitettu draama tai muu esitys, kulttuurisiin kohteisiin 

liittyvät tarinapolut ja niihin liittyvät tekstit tai muu etnografinen si- 
sältö erilaisissa hankkeissa. 

Etnografinen teksti koostuu tutkijan, tutkimuskohteen ja lukijan 
vastavuoroisista suhteista. Tutkimuksen ajan tutkija kokee ja reflektoi 
näitä suhteita ja sanoittaa niitä kirjoittamalla. Ne ovat myös lähtökoh- 
tana tutkimuksen kirjoitusprosessin avaamisessa. Sanoitetuksi tulevat 
esimerkiksi vuorovaikutussuhteiden havainnointi, raportointi ja ku- 
vailu sekä keskustelun ja omien pohdintojen tekeminen näkyväksi ja 
ymmärrettäväksi lukijalle. Valmiissa työssä tutkija kommunikoi tie- 
teelliselle yhteisölle, mitä ja miten hän on tutkinut ja mitä tietoa tut- 
kimusprosessi on tuottanut. Tuon tekstin perusteella tutkimusyhteisö 
arvioi tutkimusprosessin onnistumista ja tutkija paikantuu tutkimus- 
yhteisöön. 

Juuri kirjoittamalla hahmotetaan ja tuotetaan tutkimusprosessin 
moninaisuutta. Etnografiassa on tarkoituksena, että tutkimusprosessi 
ja sen aikana tehdyt valinnat kuvataan yksityiskohtaisesti alusta lop- 
puun - vaikkakaan kaikki tästä kuvailusta ei päädy valmiiseen työ- 
hön. (Fingerroos 2003a; Utriainen 2017.) Tässä luvussa tarkastelem- 
me etnografista kirjoittamista prosessinäkökulmasta. Luku etenee 
samassa järjestyksessä kuin tutkimuksen tekeminenkin. Aluksi esit- 
telemme kirjoittamista tiedon tuottamisena ja itselle kirjoittamisena. 
Sen jälkeen tarkastelemme kirjoittamista tiedon systemaattisena jä- 
sentämisenä ja lopuksi tiedon kommunikoimisena lukijoille. 


Kirjoittaminen tiedon tuottamisena ja itselle 
kirjoittamisena 


Etnografia on enemmän kuin kokoelma tutkimustekniikoita ja ohjei- 
ta. Se on asenne, tapa orientoitua maailmaan, joka sisältää tietämisen 
tavan. Tutkimuksen tavoite on asioiden käsitteellistäminen, jotta tut- 
kimustulosta voidaan arvioida tietona. Tutkimuksen kieli sisältää il- 
maisut siitä, miten käsitteellistämme jokapäiväisen elämämme, ja 
erityisesti tutkimustekstin sanaston, jolla esitämme oletuksemme 
maailmasta, millaisena näemme ja koemme sen. Ei ole yhtä tapaa 
kuvata ”todellisuutta” ja siksi tutkijan menetelmään ja siihen liittyviin 
asioihin suhtaudutaan valintoina. Valinnat myös vaikuttavat siihen, 

millaisen tekstin tutkija tuottaa kohteestaan. Julkaistusta tekstistä tu- 
lee samalla osa todellisuutta. (Gubrium & Holstein 1997, vii, 97-98, 
112.) 

Jo kasitteellistetyn tiedon rinnalla tutkimukseen liittyy muuta, ko- 
kemukseen, osaamiseen tai käytäntöihin liittyvää tietoa. Etnografinen 
tutkimus sisältää tutkittavien ja tutkijan, kohteen ja siitä kirjoittavan 
paikantumisen prosessin. Se on sarja toiseuden ja samankaltaisuu- 
den hetkiä ja paikkoja jo kentällä — tai siihen tutustuessa — ja lopul- 
ta tutkimustekstissä. Feministisessä tutkimuksessa paikantuminen on 
suhteutettu kokemuksellisuuden käsitteeseen. Näin ymmärrettynä 
kokemus määrittyy osallisuudeksi merkitystä tuottaviin käytäntöihin, 
diskursseihin ja instituutioihin. (Koivunen & Liljeström 2004, 271, 
278.) Ihmisen suhde muihin ihmisiin ja ympäristöön ilmenee hänen 
kokemuksissaan. Kokemus viittaa antropologiassa siihen, että tutki- 
jan kokemus tulee osaksi analyysiä ja "elettyä kokemusta” tutkitun 
ryhmän moninaisia kokemuksia (Callaway 1992, 44). 

Tutkimusprosessin voi ajatella merkittävien hetkien ketjuksi tai 
matkaksi hetkestä toiseen. Folkloristit Anna-Leena Siikala ja Oleg 
Uljasev kirjoittavat hetkiä havainnoivan etnografin muistuttavan 
journalistia, joka intuitionsa nojalla luo kuvaa olennaisista asioista. 
Heidän mukaansa etnografiaa voisi kuvata yritykseksi tavoittaa het- 
kiä, jotka haihtuvat ja paljastavat osallistujien kohtaamispintoja. 
(Siikala 1997, 46; Siikala & UljaSev 2003, 132-133.) Tutkija valitsee 
kuvaamansa hetket, jotka hän haluaa sanoittaa tutkimuksestaan lu- 
kijalle. Antropologi Karen McCarthy Brown (2001, 14) kuvaa tutki- 
jan työn olevan tulkintaa yhden (tutkijan) merkitysverkon kutomisen 
perinteestä toisen, esteettisesti erilaisen (tutkimuskohteen) merkitys- 
verkon kutomisen kanssa. Tutkimuksen voi nähdä myös matkan 
kirjoittamisena toimijuusverkosta toiseen, ja tutkija liikkuu näissä 
verkoissa yhtenä toimijana muiden toimijoiden joukossa. Tutkimus- 
tekstissä toimijuusverkkoja ovat esimerkiksi haastattelujen kertomus- 
ten sisältämät asiat ja henkilöt, samoin kuin tieteen käsitteet ja niiden 
käsiteympäristöt. Toimijoita ovat kerrotut asiat, sanat, nimet ja käsit- 
teet. (Kouri 2017a; 2017b, 28-31.) 

Tutkimuksen kirjoittamisessa kohtaamme asioita ja ilmiöitä, joita 
ei ole aiemmin sanoitettu. Kirjoittamisessa on kyse asioiden näkyväk- 
si tekemisestä, usein vielä sanoittamattomien asioiden kuvaamisesta. 

Esimerkiksi tutkimuskohteen hiljainen, toiminnallinen, kokemuksel- 
linen, ruumiillinen tai intuitiivinen tieto saa sanallisen, näkyvän ja 
luettavan muodon. Luova tai vapaa itselle kirjoittaminen tukee oleel- 
listen hetkien tavoittamisen ja sanoittamisen taidon tarkentumista. 


Tietolaatikko: Hiljainen tieto 


Hiljainen tieto on vaikeasti sanoitettavaa tai selitettävää tietoa. Sitä on 
kutsuttu eri termein, kuten toisena tietona tai intuitiivisena tieto- 
na, heikkona tietona ja piilo- tai vastatietona. Se, mitä näillä kullakin 
ymmärretään ja miten ne määritellään, riippuu tutkijasta ja siitä, mitä 
sanoittamatonta tietoa hän pyrkii kuvaamaan. Uskontotieteilijä Hannele 
Koivusen mukaan hiljainen tieto sisältää kaiken sen geneettisen, arkki- 
tyyppisen ja kokemusperäisen tiedon, jota ihmisellä on. Se on ihmises- 
sä läsnä kokonaisvaltaisesti: se on kätten taitoa, ihon tietoa ja aivojen 
syvien kerrosten tietoa. (Koivunen 1997, 78-79.) 

Filosofi Michael Polanyi erottaa toisistaan kaksi tiedon ulottuvuutta: 
henkilökohtaisen, hiljaisen tiedon (engl. tacit knowledge) ja sanallisen, 
fokusoidun ja eksplisiittisen tiedon jostakin. Hiljainen tieto on sanoitta- 
matonta, mutta välttämätöntä taustatietoa. Se sisältää asioiden merki- 
tyksen. Fokusoituun tietoon tarvitaan aina myös hiljaista tietoa. (Polanyi 
& Prosch 1975, 33-35, 57.) Hiljaista tietoa on vaikkapa sellainen itsestään 
selväksi muotoutunut, kokemukseen perustuva tieto, jota on vaikea pu- 
kea sanoiksi ja joka useimmiten opitaan itse tekemällä, jäljittelemällä tai 
elämällä osana yhteisöä: soutaminen, pianonsoitto, halkojen hakkaami- 
nen, hiihtäminen, polkupyöräily tai talon tavat (Pohjalainen 2012). 


Kirjoitusprosessin ylläpitoa ja käsitteellistämisen oivallusten synty- 
mistä tukee se, että kirjoittamisen taitoa pidetään yllä kirjoittamalla 
säännöllisesti ja erilaisia tekstilajeja. Kertomuksen tutkija Matti Hy- 
värisen mukaan ”meidän kannattaisi olla iloisia jokaisesta mahdolli- 
suudesta luovaan harhailuun. — — Tällä kohtaa luova kirjoittaminen ja 
tutkimus kohtaavat toisensa” (Hyvärinen 2002, 75-76.) Kirjoittami- 
nen on myös uuden tiedon hankkimisen menetelmä, toimintaa, joka 
perustuu sen sisältämään valitsemisen vapauteen. Siihen liittyy riskin 
ottoa, kokeilua ja erilaisten kirjoittamisen tapojen hallintaa. (Hyväri- 
nen 2002, 65-66, 75; Wulff 2017b, 11.) 

Kirjoittaessa on noudatettava tieteessä hyväksi koettuja tapoja ja 
menetelmiä. Osa kirjoitetuista teksteistä jääkin vain tutkijan itsensä 
luettaviksi, mutta osa päätyy valmiiseen tekstiin. Useat tutkijat kir- 
joittavat tutkimustekstin rinnalla esimerkiksi blogeja tai yleistajuisia 
artikkeleita, joiden kirjoittaminen antaa kirjoittajalleen mahdollisuu- 
den myös kokeilla vapaampia ilmaisumuotoja tai nopeampaa ajatus- 
ten kehittelyä ja jakamista. Näin kirjoittamisen vapautta voi käyttää 
avukseen monella tavalla uuden tiedon tuottamiseksi, oivallusten ai- 
kaansaamiseksi ja oman äänen löytämiseksi. Onkin hyvä oppia kir- 
joittamaan erilaisia tekstilajeja samasta sisällöstä, onhan se yksi tutki- 
jan työelämätaidoista. Se on myös osa tutkijan itsetuntemuksen, 
kirjoittaja- ja tutkijaprofiilin ja uran rakentamista sekä osallistumista 
tiedeyhteisön sisäiseen ja yhteiskunnalliseen keskusteluun. (Ks. esim. 
Hänninen ja muut 2015; Wulff 2017a, 2017b, 4-9.) 


Kirjoittaminen luovana toimintana 


Kirjoittamiseen liittyy sekä kurinalaisuus että luovuus. Esimerkiksi 
Matti Hyvärinen kuvaa väitöskirjaprosessin aikaista työnjakoaan si- 
ten, että hän oli aamupäivät itsekriittinen puhdistaja ja iltapäivällä va- 
paa kirjoittaja: 


Aivan harvoja eivät olleet ne iltapäivät, jolloin vaivuin epätoivoon suun- 
nattoman keskinkertaisuuteni ja typeryyteni vuoksi. Kaikki lauseet mais- 
tuivat totaalisen lapsellisilta. Vain tietoinen päätös kirjoittaa kaikesta 
huolimatta ja olla liikoja kuuntelematta sisäistä kritiikkiäni pelasti loppu- 
tuloksen. Aamulla näkemykseni oli lähes aina muuttunut. Vaikka teks- 
tissä oli riittämiin vikoja, niitä oli pelkästään hauska korjata. Oli helpot- 
tavaa, että joku oli vaivautunut kirjoittamaan raakatekstit korjattaviksi. 
(Hyvärinen 2002, 77.) 


Edellä on viitattu luovaan kirjoittamiseen ja luovaan tietokirjoitta- 
miseen. Luovuus liitetään useimmiten taiteelliseen ilmaisuun, mutta 
kaikki kirjoittaminen - myös tieteellinen kirjoittaminen — edellyttää 
kirjoittajaltaan luovuutta. Luovalla kirjoittamisella tarkoitamme in- 
tuitiivista ja reflektoimatonta kirjoittamisen tapaa, joka voi johdattaa 
kirjoittajansa jopa ennakoimattomiin suuntiin. Reflektoimattomuus 

tarkoittaa sisäisen kriittisen lukijan vaientamista kirjoittamisen ajak- 
si, jolloin keskitytään itse kirjoittamiseen esimerkiksi oikeinkirjoitus 
ja kielioppisäännöt unohtaen, kuten Hyvärisen tekstikatkelmassa. 
Tällöin myös kirjoittajan (kokemuksen) ääni pääsee vapaammin 
esiin. Tekstin viimeistelyn vuoro on myöhemmin. Luova kirjoittami- 
nen liittyy myös kirjoittaessa tehtyihin valintoihin, jolloin se tulee 
esiin esimerkiksi pyrkimyksenä kirjoittaa sanottava juonelliseksi tari- 
naksi ja sanataiteellisten tai kaunokirjallisten keinojen käyttämisenä. 
Myös etnografisessa kirjoittamisessa voidaan käyttää tarinallisuutta, 
kohtauksesta toiseen etenevää kerrontaa, dialogia tai sitä, että asioi- 
ta ja tapahtumia ei niinkään selitetä, vaan näytetään. Tutkija voi myös 
välttää perinteisiä tai odotettuja rakenneratkaisuja tai rikkoa niitä. 
(Mahlamäki 2017; ks. esim. Gutkind 2012.) 


Tietolaatikko: Vinkkejä kirjoittamiseen 


Olemme lähes väistämättä ainakin osittain sokeita omalle tekstillem- 
me. Anna siis tutkimuksesi lukuja tai osia niistä luettavaksi muille — ei 
vain tieteelliseen tekstiin tottuneille — ja pyydä heiltä kommentteja teks- 
tistäsi. Kuuntelemalla erilaista palautetta opit vähitellen ymmärtämään, 
minkälaisilla tavoilla tekstiäsi luetaan. Huomaat, mitkä kohdat herättä- 
vät kysymyksiä tai vaikuttavat epäselviltä. Opit suhtautumaan tekstiisi 
muokattavana ja työstettävänä materiaalina, ei enää sydänveren jälki- 
nä vaan ikään kuin käsityönä. Opit myös, miten tekstiä kirjoitetaan ja 
uudelleen kirjoitetaan saatujen kommenttien pohjalta. Kuunnellessasi 
muiden kommentteja alat vähitellen erottaa oman kirjoittajan äänesi ja 
sen, mitä ja miten sinä haluat sanoa. 


Entä jos kirjoittaminen ei suju? 

Harjoitus: Mieti itseäsi kirjoittajana ja tavoitteitasi kirjoittamisen suh- 
teen. Vastaa seuraaviin kysymyksiin: Mikä sinulle on kirjoittamisessa 
vaikeinta? Mikä on suurin pelkosi kirjoittamisen suhteen? Mitkä asiat 
rajoittavat tai hidastavat kirjoittamistasi? Kenen palautetta pelkäät eni- 
ten? Harjoitus auttaa sinua tunnistamaan kirjoittamiseen liittyviä rajoit- 
teita tai haamuja. Kirjoita niistä harjoituksessa niin liioitellusti, että niis- 
tä tulee koomisia. 


Gradun/väitöskirjan kirjoittaminen 


Aloita kirjoittaminen tänään. Ei vasta sitten, kun olet lukenut riittävän 
määrän tutkimuskirjallisuutta, kun olet lähdössä kentälle tai kun 

tiedät tarpeeksi. Ota muistikirja eteesi ja kynä käteesi ja aloita nyt. Pe- 
rusta itsellesi heti opinnäytetyön alkuvaiheessa gradutiedosto tai väi- 
töskirjakansio. Tutustu tekstinkäsittelyohjelmien työtäsi helpottaviin 
työkaluihin, kuten sisällysluettelon tekemiseen. Jos kirjoitat gradua, tee 
tiedostoon alustava dispositio, joka toimii työn alustavana sisällysluet- 
telona, luurankona. Otsikot voivat ensin olla niin sanottuja teknisiä ot- 
sikoita, kuten ”analyysi” tai ”johdanto”, ja kun tutkimuksesi tarkentuu, 
voit vaihtaa ne tarkemmin tutkimustasi kuvaaviksi. Liitä sisällysluette- 
lon otsikot gradutiedostoosi, ja käytä niitä lukujen otsikoina. Tee val- 
miiksi nimiösivu. Kirjoita kaikki työhön tulevat tekstit suoraan tähän tie- 
dostoon. Samalla pystyt seuraamaan lukujen pituutta — milloin ehkä 
jokin on paisumassa liian suureksi tutkimuksen kokonaissivumäärään 
suhteutettuna tai mitä on vielä työstettävä. Näin työsi etenee kirjain kir- 
jaimelta. Sen tekeminen ei jää enää hahmottomaksi suunnitelmaksi, 
johon tarttumisen pelko vain luo kirjoittamisen kynnyksiä. Myös tutki- 
muspäiväkirjasta voit siirtää tänne kiteytyneitä ajatuksia tai pidempiä 
lainauksia. 


Vapaa kirjoittaminen avuksi 
Kaikki kirjoitusoppaat ja kirjoittajakouluttajat, kuten myös suuri osa kir- 
joittajista, vannovat vapaan kirjoittamisen puolesta. Kyseessä on kirjoit- 
tamisen tapa, jossa kirjoitetaan keskeytymättä, annetaan kynän viedä 
eikä kiinnitetä huomiota oikeinkirjoitukseen tai virheisiin, vaan kirjoite- 
taan taukoamatta esimerkiksi kolme muistikirjan sivua tai kymmenen 
minuuttia. Jos et pääse alkuun, aloita sanoilla ”minä muistan” ja jatka, 
mitä mieleen juolahtaa. Jos ajatus on katkeamassa tai kynä pysähtymäs- 
sä, kirjoita uudelleen ”minä muistan”, kunnes pääset taas liikkeelle. 
Suunnatummin tai kohdennetummin tätä vapaan kirjoittamisen har- 
joitusta voi käyttää aloittaessasi vaikkapa uutta lukua tai artikkelia. Kir- 
joita ensin vapaasti, pysähtelemättä ja korjaamatta kaikki, mitä mieleesi 
tulee lukuun tai artikkeliin liittyen. Mitä tiedät esimerkiksi tutkimuksesi 
aiheesta? Mitä muistoja, ajatuksia tai tunteita sinulla liittyy siihen? Ensi- 
sijainen tarkoitus on saada kirjoittaminen alkuun ja ylittää tyhjän pape- 
rin (tai tiedoston) herättämä pelko. Vapaasti kirjoittaminen purkaa esto- 
ja ja luuloja omasta tavastasi kirjoittaa, saa ajatuksesi liikkeelle, herättää 
ideoita ja kytköksiä ja pääset kirjoittamisessa vauhtiin. Siksi syntyneitä 
tekstejä ei ole tarkoitus näyttää kenellekään. Et ehkä itsekään halua nii- 
tä heti lukea. Toisaalta myös nämä tekstit kannattaa säilyttää ja niitä on 
hyvä lukea joskus myöhemmin. Niissä saattaa tulla esiin ajatuksia, jotka 
ovat hukkuneet tutkimuksen kuluessa ja joihin voi palata uudestaan. Ne 
voivat muistuttaa jotain olennaista vaikkapa kentälle lähtöä edeltänees- 
tä tilanteesta. Joskus niitä voi käyttää osana tutkimusta, esimerkiksi sen 
alussa kuvauksena tai johdatuksena aiheeseen. 

Jokaisen on etsittävä itselleen toimivin ja luontaisin tapa kirjoittaa 
tutkimus- ja/tai kenttäpäiväkirjaa. Muistikirjaa voi esimerkiksi täyt- 
tää siten, että aukeaman vasemmalle sivulle kirjoitetaan havaintoja 
systemaattisesti (tila, tilanne, osallistujat, tapahtumat, puheenvuo- 
rot) ja oikealle sivulle kirjoitetaan pohdintaa tuntemuksista, mieleen 
nousseita ja nousevia ideoita, ajatuksia ja tulkintoja. Tutkijoilla on 
erilaisia käytäntöjä tutkimuspäiväkirjojen käytöstä. Yksi kirjoittaa 
yhtä tutkimuspäiväkirjaa, toisella on useita muistiinpanovihkoja eri 
tilanteita varten, kuten kenttäpäiväkirja, haastattelupäiväkirja, hen- 
kilökohtainen päiväkirja, taskumuistilehtiö, kännykän muistiinpa- 
notiedosto ja/tai (t)yöpöytäpäiväkirja. 

Siihen, miten muistiinpanoja tehdään, ei ole yksiselitteisiä ohjeita 
eikä tapojakaan, vaan kyse on luovasta kokeilemisesta. Tutkimus- 
päiväkirjan teksti on ensimmäinen aihio, sanallinen oivalluksen 
muoto, jota voi joko muokata tutkimustekstiin selkeäsanaisemmaksi 
päättelyksi tai käyttää tutkimuspäiväkirjan lainauksia aineiston osana 
kuvattaessa tutkimusprosessia tai paikantumista. Jatkuva kirjoittami- 
nen harjoittaa tutkijan asennetta refleksiivisemmäksi ja terävöittää it- 
setutkiskelua ja lisää itsetuntemusta, mikä vaikuttaa koko tutkimus- 
prosessiin (ks. esim. Kouri 2017b, 41). 

Etnografiassa tutkijan ja tutkittavan välinen vuorovaikutusproses- 
si kentällä tai arkistossa tuottaa tutkimuksen aineiston. Prosessin ku- 
vaamisen voi aloittaa esimerkiksi kirjoittamalla siitä, miksi ja miten 
päätyi kyseisen aiheen tutkijaksi. Aiemmin tutkijat kuvasivat sitä, 
miltä kenttä näytti heidän siihen ensi kertaa tutustuessaan. Nykyään 
kuvataan myös läpi tutkimuksen sitä, miten kenttä muuttuu tutki- 
muksen aikana tutkijan ja tutkittavien vuorovaikutuksen tuloksena. 
Prosessin kuvaaminen tuo tietoa siitä, miten tutkija vaikuttaa koh- 
teeseensa ja kohde tutkijaansa. Prosessin kuvaamisen avulla voidaan 
ymmärtää, miten tutkittavat ja tutkija antavat samoillekin (tutkitta- 
ville) kokemuksille tai asioille merkityksiä. Se, mitä kaikkea tuohon 
kuvaamiseen kuuluu, vaihtelee tutkijan mukaan. (Ks. esim. Kouri 
2017b, 26-31.) Refleksiivisen kirjoittamisen syvyys eli se, miten yksi- 
tyiskohtaisesti tutkija paikantaa itsensä tutkimuksensa tilanteisiin, 
voidaan esittää etnografisten tutkimusten kohdalla jatkumona, jossa 

toisena ääripäänä on lyhytsanainen, numeroin esitetty raportti jos- 
tain ihmisryhmästä ja toisena omaelämäkerrallinen autoetnografia. 

Tutkimuspäiväkirjojen tekstejä luonnehtii yleensä keskeneräisyys: 
ne ovat kielellisesti hiomattomia, mutta myös niissä esitetyt ideat, aja- 
tukset ja tulkinnat ovat ehdotuksia, muovautumattomia ja avoimiksi 
jääviä. Tämä keskeneräisyyden tila on myös hermeneuttisen tutki- 
musprosessin oleellinen ominaisuus ja tutkijan kokemus tutkimuk- 
sesta sen ollessa vielä kesken. Tutkijan läpikäymien vaiheiden auki 
kirjoittaminen onkin yksi tapa tehdä tutkimuksen monesti epävar- 
maakin prosessia näkyväksi. Hyvä esimerkki tällaisesta on uskonto- 
tieteilijä Terhi Utriaisen (2017) etnografinen päiväkirja hänen suo- 
malaista enkelihenkisyyttä tarkastelleesta tutkimusprosessistaan. 
Etnografinen tutkimus on hyvin pitkälti erilaisten kysymyksien teke- 
mistä aineistolle ja kirjallisuudelle sekä erilaisten tutkimuskirjallisuu- 
den tarjoamien vastausvaihtoehtojen testaamista omaan aineistoon. 
Kirjoittaminen saattaa tuoda myös esiin sen, miten neutraaliltakin 
näyttävä tutkimusaihe sisältää herkkiä ja siksikin merkittäviä ja huo- 
mionarvoisia, ehkä aiemmin tutkimattomia alueita. 


Kuvaileva kirjoittaminen ja havainnoiminen 


Etnografian yhdeksi menetelmäksi mainitaan usein kuvaileva kirjoit- 
taminen. Siinä on kyse tutkijan valinnoista, mitä ottaa mukaan ku- 
vaukseen. Pitäytyäkö tutkittavien, heidän puheidensa, yhteisten 
tapahtumien sekä paikkojen aistein havaittavissa kuvauksissa vai ot- 
taako mukaan myös havaintoja tutkijan omista kokemuksista, tun- 
teista tai oman kehon reaktioista? Ne sisältävät kuvauksia siitä, miltä 
tutkijasta tuntuu tilanteessa, mitä hän ajattelee tai ei tullut ajatelleek- 
si. Entä mitä tutkittavien puheet, toiminta tai hiljaisuus tutkijalle ker- 
tovat? Yhtä oikeaa vastausta kuvauksen sisältöön ei ole. Oleellista on, 
että se on osa tutkimuskysymystä tai auttaa siihen vastaamisessa. 
Seuraavassa avaamme kuvailun eri puolia esimerkkien avulla. En- 
simmäinen esimerkki kertoo siitä, miten fyysisiä ja psyykkisiä tunte- 
muksia voi pyrkiä sanoittamaan kenttäpäiväkirjassa ja opinnäyttees- 
sä. Elina Rantee tarkastelee uskontotieteen pro gradu -tutkielmassaan 
astanga-joogan harjoittamiseen liittyviä merkityksiä etnografian ja 

autoetnografian keinoin. Hän kuvaa kenttäpäiväkirjassaan sitä, miltä 
joogaharjoitus tuntuu: 


Olen jossakin sellaisessa kohdassa, että väsymys ja uupumus painavat. 
- — Tänään harjoituksessa tuntui, että miten olenkin näin jäykkä. Selkä 
on jäykkä. Kapotasana sattuu. Suptakurmasana sattuu. [Avustajan nimi] 
on tullut avustamaan minua useasti ja sen hän kyllä osaa. Huomaan, et- 
tä joka kerralla suptakurmasana menee syvemmälle ja tuntuu hiukan hel- 
pommalta kuin edellisellä kerralla. Ja silti se sattuu. Taaksetaivutukset sat- 
tuivat tänään, en mitenkään olisi pystynyt ottamaan kiinni siitä kohdasta, 
johon avustaja minua laittoi. (Kenttäpäiväkirja 27.1.2014; Rantee 2015, 28.) 


Toisenlaisen esimerkin tarjoaa Tiina Mahlamäen blogikirjoitukset, 
joita hän julkaisi tutkiessaan kirjailija-antroposofi Kersti Bergrothin 
(1886-1975) elämää. Ne toimivat yhdenlaisena kenttäpäiväkirjana, 
jossa saattoi testata erilaisia kirjoittamisen, tulkinnan ja havainnoin- 
nin tapoja. Useimmiten tarkkailemme ympäristöä näköaistin avulla. 
Välillä olisi hyvä pysähtyä myös tuntemaan, kuuntelemaan ja ehkä 
myös haistelemaan, kuten seuraavassa, Sveitsin Dornachissa kirjoite- 
tussa blogitekstissä. Aistihavainnot ja niistä kirjoittaminen auttoivat 
ymmärtämään tutkittavaa henkilöä, hänen kokemuksiaan ja tapaan- 
sa ajatella. 


Tutun äänen tuottavat säännöllisin väliajoin kaikuvat pehmeät kirkon- 
kellot. Ne saattavat soida lyhyesti ilmoittaen tunnin taas vierähtäneen tai 
pitkään ja kiihkeästi aamukuudelta ilmoittaen päivän jo alkaneen. Niiden 
ääneen tottuu nopeasti, joten jos ei ole tarkkana, kellojen ääni saattaa jää- 
dä huomaamatta. — — Tyyni sää, tuulettomuus tuntuu olevan vallitseva- 
na tilana täällä. Tuulen puutetta ei ensin edes tajunnutkaan keskittyessä 
nauttimaan valosta ja lämmöstä. Mutta kun eräänä iltana ensimmäinen 
hento tuulenvire kosketti käsivarsia, tajusi tuulen puuttuneen siihen asti 
kokonaan. Tuuli enteili sadetta ja säätilan vaihdosta. [- -] Suurimmaksi 
osaksi ruohokenttiä ja niittyjä ei leikata, mutta ruohonleikkuun tuoksu ja 
sitä seurannut hajujen lehahdus tuo lapsuuden kesät mieleen: paksu, ma- 
kea heinän tuoksu. Ja missä niitty, siellä lehmiä. Lehmien ominaistuoksu 
on kauan sitten unohtunut, mutta nousee nopeasti mieleen ja vie ajatuk- 
set lapsuuteen, niihin kesiin jolloin aurinko paistoi aina ja jossa lehmät, 
lampaat ja hevoset (ajoittain) haisivat siltä, miltä niiden pitääkin haista. 
(Mahlamäki 2015.) 

Yhdeksi etnografian kompastuskiveksi on nähty vielä 2000-luvulla- 
kin etnografien vaikeus kuvata tutkimuskohteittensa sisäisiä koke- 
muksia ja motivaatioita (ks. esim. Badone & Roseman 2004, 2). Tun- 
teista kirjoittamista voi käyttää tutkimusprosessissa ainakin kahdella 
tavalla. Yksi tapa on kirjoittaa tunteista tai tunteellista tekstiä, jot- 
ta lukija pystyisi paremmin samaistumaan tai eläytymään tutkimus- 
kohteeseen. Tätä kutsutaan evokatiivisuudeksi. Antropologi Ruth 
Behar kuvaa tarkasti evokatiivisuutta. Hän käsittelee sitä haavoittuva- 
na (engl. vulnerable) kirjoittamisena, jossa tutkija käyttää hyväkseen 
tunteenomaisia kytköksiään tutkimuskohteeseen. Behar painottaa, 
että jos tutkija asettaa tekstissä itsensä alttiiksi ja on haavoittuva, luki- 
jat reagoivat tekstiin samalla tavalla, eli tekstin lukeminen saa aikaan 
tunteita. Tunteet tarjoavat tien tieteelliseen ymmärtämiseen. (Behar 
1996, 13-16.) Toinen tapa on kirjoittaa omista tunteistaan, jotta itse 
tutkijana ymmärtäisi paremmin tutkimuskohdettaan, kohteittensa 
mahdollisia kokemuksia ja tunteita. Yleensä nämä kaksi tapaa liitty- 
vät toisiinsa. Se, miten tunteita kirjoittaa mukaan tutkimukseen, riip- 
puu jälleen tutkimuskysymyksestä ja tunteiden suhteesta siihen. (Ks. 
esim. Kouri 2017b, 42.) 

Niin tutkijan kuin tutkittavien omat aistikokemukset tulisi ottaa 
vakavasti ja tekstiin mukaan, mikäli niitä on saatavilla ja ne ovat tut- 
kimuskysymysten kannalta relevantteja. Silloin kirjoittaja-tutkijan on 
asemoitava omat aistinsa mahdollisimman herkiksi, keskityttävä nä- 
kemään, kuulemaan ja tuntemaan ja kirjoitettava aistikokemuksensa 
yksityiskohtaisesti ylös. Myös tieteellisessä kirjoittamisessa todelli- 
suutta voi kuvata yhtä monipuolisesti ja moniaistisesti kuin kauno- 
kirjallisuudessa. Metodologisesti aistihavaintojen ja emootioiden tal- 
lentamisen ja niiden hyödyntämisen tutkimusprosessissa voidaan 
nähdä kuuluvan osaksi hermeneuttista tiedonintressiä, jonka pyrki- 
myksenä on se, että tutkijan ja tutkimuskohteen ymmärryksen hori- 
sontit tulevat mahdollisimman lähelle toisiaan. (Mahlamäki 2017a; 
2017b. Hermeneuttisesta tiedonintressistä esim. Mahlamäki 2005; 
Kouri 2017b; Ruotsala 2005, 44; ks. myös Hänninen, Kajander & 
Lappi tässä teoksessa.) 

Aistietnografia kytkeytyy kiinteästi autoetnografiaan. Autoetno- 
grafiassa tutkijan kokemus on tutkimuksen aineistoa. Jotta kokemuk- 
set olisivat analysoitavissa, tutkijan tulisi pysähtyä omiin kokemuk- 

siinsa tutkimuksen hetkistä ja kirjoittaa niistä. Kun tutkija kirjoittaa 
itsestään, hän kirjoittaa itsestään myös yhteisönsä ja kulttuurinsa jä- 
senenä. Aukikirjoitetut kokemukset kertovat siis myös muista tut- 
kimuskohteen toimijoista, tutkimukseen liittyvistä tunteista sekä 
muista osatekijöistä, jotka kaikki rakentavat merkityksiä tutkimus- 
prosessin aikana. (Ks. esim. Kouri 2017b, 38; Ehn 2014, 65-67; Sirk- 
kilä tässä teoksessa.) 


Muistiinpanojen tekeminen tutkimuskirjallisuudesta 


Tutkiminen on lukemista ja kirjoittamista. Alan teoreettista kirjalli- 
suutta tai aineistoa lukiessa on hyvä samalla tehdä muistiinpanoja 
luetusta. Muistiinpanoja kannattaa kirjoittaa tavalla, joka tuntuu 
luontevimmalta, sillä se on usein myös käytännöllisin ja kestävin ta- 
pa. Merkintöjä voi kirjata muistikirjaan, irtolehtiin kansiossa, muis- 
tiinpanokortteihin, puhelimen tai tabletin muistiinpanosovelluksiin, 
tekstinkäsittely- tai muihin tietokoneohjelmiin. On järkevää alusta 
alkaen kirjoittaa ylös myös kaikki luetun teoksen tai artikkelin bib- 
liografiset tiedot ja muistiinpanojen viitetiedot (kirjoittaja tai teos, 
vuosiluku, sivunumero). (Northey & Anderson & Lohr 2012, 35-36.) 

Kaikkea luettua ei ole välttämätöntä kirjoittaa ylös siltä varalta, että 
sitä joskus saattaisi tarvita. Kannattaa pyrkiä tavoitteelliseen lukemi- 
seen, jolloin etsitään ja luetaan kirjallisuutta, joka antaa keskeistä tie- 
toa tutkimusaiheesta, keskeisistä käsitteistä tai valitusta menetelmäs- 
tä. Yksittäiset muistiinpanot on hyvä pitää lyhyenä, jotta ne on helppo 
siirtää osaksi opinnäytteen tekstiä ja helppo löytää muistiinpanoista 
myöhemmin. Yhteen muistiinpanoon kirjoitetaan vain yksi asia: joko 
asian referointi omin sanoin tai lyhyt, suora lainaus. Nämä kaksi on 
muistettava erottaa toisistaan, eli lainausten ympärille on lisättävä lai- 
nausmerkit. Pitkien suorien lainauksien sijaan on parempi kirjoittaa 
luetun keskeinen sisältö ja väittämät omin sanoin kokonaisina lausei- 
na. Näin jo muistiinpanovaiheessa tulee harjoiteltua yhteenvetojen 
tekoa ja tulkintaa. Suoria lainauksia ja viitteitä kirjoittaessa on oltava 
pilkuntarkka. Muistiinpanoista voi korostaa avainsanat vaikkapa alle- 
viivauksin tai huomiovärillä. Näin oikea muistiinpano löytyy hel- 
posti ja sen voi siirtää osaksi opinnäytetiedostoja, oikean alaluvun 

kohdalle. Työ rakentuu näin pala palalta valmiimmaksi. (Northey & 
Anderson & Lohr 2012, 36-37.) 

Tavoitteellisen lukemisen lisäksi on hyvä jättää aikaa vapaalle, jopa 
leikkisälle lukemiselle, jossa annetaan mielenkiinnon ohjata. Luki- 
essa kannattaa etsiä kannustavia ajatuksia, virkistäviä näkökulmia 
tai tekstejä, jonka kaltaisesti haluaisi kirjoittaa, tai tutkimuksia, jot- 
ka vievät mennessään. On tärkeää silmäillä etnografisia tutkimuksia 
kiinnittäen huomiota siihen, millaisia ratkaisuja tai valintoja tutkija 
on niissä tehnyt. Tätä kaikkea kannattaa tehdä koko tutkimusproses- 
sin ajan, mutta oman aikataulun sallimissa rajoissa (ks. esim. Kiriakos 
& Svinhufvud 2015, 74-76). 


Kirjoittaminen kommunikaationa 


Oman tutkimuksen sisältöä kannattaa hahmotella useaan kertaan 
tutkimuksen aikana ja etenkin sen alussa luetteloiden, ajatuskartto- 
jen, värien ja kuvien avulla. Niiden avulla saat rakennettua tutkimuk- 
sen rakenteen ja hahmoteltua, mitä minkin keskeisen alaluvun alla 
tulet käsittelemään. Tee sisällöstä esimerkiksi ajatuskartta (engl. mind 
map) kyllin suurelle paperille työpöytäsi eteen seinälle, jotta voit li- 
sätä sinne osuuksia tutkimuksen aikana. Rakennetta on verrattu luu- 
rankoon, jonka ympärille tutkimus kehkeytyy ja joka saattaa olla jo- 
pa näkymätön mutta korvaamaton tutkimuksen päättyessä (ks. esim. 
Kiriakos & Svinhuvud 2015, 147-148). 

Hermeneuttisessa prosessissa aineiston tuottaminen, teorian luke- 
minen, analyysin, tulkinnan ja havaintojen kirjoittaminen toistuvat 
monta kertaa. Ne ovat päällekkäisiä ja yhtäaikaisia edeten ajassa spi- 
raalin kaltaisesti - samoihin kysymyksiin palataan aina uudelleen 
ymmärryksen ja tiedon lisääntyessä. Tuo prosessi tulisi kuitenkin tie- 
teellisten konventioiden mukaan kirjoittaa alusta loppuun eteneväksi 
opinnäytteeksi, jota lukemalla asiat näyttävät tapahtuneen siinä esi- 
tetyssä järjestyksessä. Sillä, samoin kuin proosan tai draaman, myös 
tutkimustekstien kohdalla on vakiintunut erilaisia tutkimuksen ”tar- 
joiluun” liittyviä hyväksi koettuja käytäntöjä. Etnografisen opinnäyt- 
teen perusrakenteen tulisi sisältää seuraavat asiat — ja usein se etenee- 
kin perinteisesti seuraavassa järjestyksessä: 

- Johdanto: Tutkimusaihe ja tutkimuskysymys alakysymyksi- 
neen. Aiheen merkitys ja taustoitus, metodologian esittely, tut- 
kijan paikantuminen, eettinen pohdinta ja tutkimuksen raken- 
teen esittely luku luvulta. 

- Metodologia: aineiston esittely ja sen tuottamisen kuvaus, teo- 
reettinen viitekehys ja/tai keskeiset käsitteet, aineiston analyy- 
sin menetelmä(t). 

- Analyysiluvut: aineiston sisältö järjesteltynä esimerkiksi te- 
maattisiin kokonaisuuksiin. 

- Tulkintaluvut: aineiston analyysin tuloksena olevien kokonai- 
suuksien tai asioiden tarkastelu keskeisten käsitteiden tai teo- 
reettisten keskustelujen avulla. 

- Yhteenveto tai johtopäätökset: tutkimuksen tulosten koonti, 
tutkimuksen merkityksen pohdinta, tutkimusprosessin reflek- 
tointi ja jatkotutkimusaiheiden pohdinta. 

— Lähteet, tutkimuskirjallisuus ja mahdolliset liitteet (esimerkiksi 
kyselylomake, haastattelurunko). 


Tekstin kiinnostavuutta ja rakenteen lujuutta lisäävät huolellisesti 
kirjoitetut alku ja loppu. Alussa tutkijan pitää kertoa lukijoille, mi- 
tä kysymystä tai ongelmaa hän käsittelee ja miten, minkä teorioiden, 
käsitteiden ja menetelmien sekä työn vaiheiden avulla aikoo sen rat- 
kaista. Hyvin kirjoitettu johdanto koukuttaa lukijan mukaan ja osoit- 
taa siten jo konkreettisella tavalla aiheen merkityksen. Alussa voi olla 
vaikkapa johdatteleva tai ilmaisuvoimainen lainaus tai aineistositaat- 
ti, provosoiva väitelause tai ajatuksia herättävä kysymys. Loppuluvun 
pitää palkita lukija. Siinä tulee vetää työn keskeiset seikat yhteen ja 
osoittaa niistä tehdyt johtopäätökset. Tutkimuksen lopusta tulee löy- 
tyä vastaukset työn alussa esitettyihin tutkimuskysymyksiin. Mitään 
uutta tietoa ei johtopäätöksissä enää saa nousta esiin. Myös viimei- 
sen virkkeen kannattaa olla tehokas ja mieleen jäävä. Hyvin mietitty 
anekdootti tai lainaus voi olla retorisesti toimiva; se voi olla ratkaise- 
va tekijä, joka summaa yhteen argumentin vahvalla tavalla. 
Tutkimuksen rakenne on dynaaminen, tutkimusta ohjaava ja lo- 
pullista muotoaan hakeva kokonaisuus, kompositio. Myös tuo kom- 
positio on tutkimustulos, joka kehkeytyy tutkimus- ja kirjoituspro- 
sessin kuluessa. Tutkijan on rekonstruoitava tutkittavasta ilmiöstä 

johdonmukainen, yhtenäinen ja uskottava kuvaus (Törrönen 2002, 
229-230). Sisällysluettelo, tutkimuksen makrorakenteen listaami- 
nen dispositioksi, voidaan ymmärtää alustavaksi suunnitelmaksi tut- 
kimuksen matkalle. Sen taustalla voidaan nähdä esimerkiksi perin- 
teinen draaman kaari tai tarinarakenne. Tarinarakenne voi olla joko 
kronologinen, analyyttinen tai hypoteettinen, mysteeri- eli salapoliisi- 
tarina tai matkakertomus, jossa alkutilannetta kuvaa tiedon puute ja 
sen tunnistamisen kautta päädytään tiedon tilaan, tietoon tutkimus- 
kohteesta. Tarinoissa on aina alku, erilaisia käänteitä ja loppu. (Törrö- 
nen 2002, 31-35; Kiriakos & Svinhufvud 2015, 154.) Alussa yleensä 
kuvataan tarinan tapahtumapaikka, etnografiassa kenttä ja sen toimi- 
jat, esimerkiksi aineiston tuottajat, joihin myös tutkija kuuluu. Tut- 
kimusongelmaan - konfliktiin, ristiriitaan tai tiedon puutteeseen 
— haetaan ratkaisua koko tutkimuksen ajan. 

Matkakertomuksessa tuodaan esiin tutkimukseen vaikuttaneita 
toimijoita, paikkoja ja tilanteita (Kouri 2017a). Hypoteettisessa ja 
analyyttisessä tarinassa päähenkilönä on hypoteeseja testaava tiede- 
yhteisö tai analyyttiset avainkäsitteet. Tunnistettuja hypoteeseja tai ai- 
hepiiristä muotoiltuja käsitteitä testataan esimerkki- tai tapaustutki- 
muksen aineistossa ja esitetään ehdotus hypoteesien tai käsitteiden 
kehittämiseen. Mysteeri- tai salapoliisitarinassa päähenkilönä ja ker- 
tojana on tutkija, joka tunnistaa tiedon puutteita, tekee kysymyksiä ja 
aineiston antamien johtolankojen avulla vähitellen päätyy loppurat- 
kaisuun. (Törrönen 2002, 32-35.) Etsiessään haastateltavien puheista 
merkityksiä suullisen historian tutkijat ovat hyödyntäneet mikrohis- 
torian johtolankamenetelmää, joka perustuu salapoliisitarinamalliin. 
Esimerkiksi tuskin havaittavista yksityiskohdista haastateltavan pu- 
heesta saattaa löytyä asioita, joiden avulla voi löytää aiheeseen liitty- 
viä laajempia lainalaisuuksia. (Ks. Fingerroos & Haanpää 2006, 26, 
31.) 

Tutkimuksen kokonaisrakenne saattaa myös jakautua kahdeksi 
erilliseksi tai osin päällekkäiseksi tarinaksi: Kuinka tutkija tunnistaa 
tutkimusongelman ja kuinka tutkimuskysymys ratkaistaan? Useim- 
miten ensimmäinen tarina kannattaakin kirjoittaa valmiiksi vasta 
sitten, kun tutkimuskysymyksen ratkaisu on jo pitkällä. Se voidaan 
kirjoittaa myös tutkijan henkilökohtaisena tarinana siitä, miten hän 
omien elämänkokemustensa pohjalta kiinnostui asiasta. (Törrönen 


393 


https://doi.org/10.21435/tl.274 


Jaana Kouri ja Tiina Mahlamäki 


2002, 36.) Monesti tällainen johdanto tuo aiheen lähelle lukijaa ja on 
osa tutkijan paikantumista omaan tutkimusaiheeseensa. Silloin tutki- 
jan oma ääni kuuluu tutkimuksen alusta asti. 

Tarinoiden lisäksi tutkimuksen rakenne voi olla raportin kaltainen 
tai kokonaisuus, jossa asioita on järjestetty temaattisesti. Samassa tut- 
kimuksessa perusrakenne voi olla kronologinen tarinarakenne, jonka 
sisällä esimerkiksi analyysi- ja tulkintaluvut on järjestetty temaatti- 
siin kokonaisuuksiin. Tutkimuksia on kirjoitettu myös dialogin, draa- 
man tai novellin muotoon. Näiden kokeilevien tekstilajien käyttöä on 
perusteltu esimerkiksi sillä, että niiden avulla voi paremmin kuvata 
todellisuuden pirstaloituneisuutta ja moniäänisyyttä. Dialogisen kir- 
joittamisen tavoitteena on näyttää, ettei totuus ole yksiselitteinen. Se 
kutsuu lukijan mukaan tulkintaan. (Ks. esim. Törrönen 2002, 35, ala- 
viite 1; Hyvärinen 2002, 66-68.) 


Kuka on tekstin lukija? 


Tutkimusprosessia voisi kuvata myös matkaksi oman tieteenalan aka- 
teemisen lukijajoukon teoreettiseen keskusteluun ja takaisin kerto- 
maan matkan tulokset ymmärrettävästi suuremmalle yleisölle. Se, 
missä vaiheessa tutkija tuo matkansa tulokset muiden luettavaksi, 
vaihtelee. Usein esimerkiksi väitöskirjan tekijä julkaisee artikkeleita 
tai blogitekstejä väitöstutkimuksensa aikana ja saattaa kirjoittaa väi- 
töskirjansa aiheesta yleistajuisesti kirjoitetun teoksen laajemmalle 
yleisölle tutkimuksen valmistumisen jälkeen. 

Viimeistään siirryttäessä kirjoittamaan julkaistavaa tekstiä on otet- 
tava huomioon lukijat. Kaikilla teksteillä on jokin lukija, joka on hyvä 
pitää kirjoittaessa mielessä. Halutessaan suostutella lukijan ymmär- 
tämään esittelemänsä aiheen tai argumentin, oman kannan sekä nä- 
kemään kirjoittajan kyvyt tutkijana, kirjoittajana ja tulkitsijana, kir- 
joittajan tulee ottaa huomioon lukijan tapa ajatella. Oletuslukijana 
voi olla joku suuren yleisön edustaja, oman tieteenalan edustaja, oma 
professori tai vastaväittäjä (muistathan viitata heihin), omat opiskelu- 
toverit tai tutkimuskohteena olleen yhteisön jäsen. Julkaistavissa 
teksteissä on otettava huomioon julkaisufoorumin, kuten lehden tai 
kustantamon, vaatimukset ja lukijakunta. 

Tekstiä kirjoittaessa on myös otettava huomioon tekstilaji. Kaikissa 
tekstilajeissa on oma ääni, sävy ja muodollisuuden aste. Sosiaalisen 
median kautta lähetetyt viestit ystäville ovat epämuodollisia ja sisäl- 
tävät hymiöitä, lyhenteitä ja kenties ilmaisuja, joita muut (tai ulko- 
puoliset) eivät ymmärrä. Ne ovat persoonallisia, mutta niitäkin saat- 
tavat rajoittaa tietyt ryhmän sisäiset konventiot esimerkiksi siinä, 
mistä aiheista voi puhua tai millä vakavuudella. Epämuodolliset teks- 
tilajit (kirjeet, blogitekstit, sähköpostit tutuille) sisältävät joitain kon- 
ventioita siitä, miten vaikkapa kirjeet on tapana aloittaa tai lopettaa, 
miten blogitekstit rakentuvat tai miten itsellä on yleensä tapana kir- 
joittaa. Luovan kirjoittamisen lajit kantavat nekin mukanaan vuosi- 
sataisia ja -tuhantisia perinteitä, konventioita, rajoituksia ja (jos niitä 
julkaistaan) kustantajan ja oletetun lukijan odotuksia. Opinnäytteet 
ovat rakenteeltaan tietynlaisia, niille annetaan ohjepituuksia, niissä 
on tietynlainen rakenne ja kirjoitustapa, mutta sisältö on kirjoittajan 
tieteellisen ajattelun ja luovan kirjoittamisen tulos. Hyvin formaaleja 
tekstilajeja ovat vaikkapa raportit, kokouspöytäkirjat, muistiot sekä 
erilaiset lomakkeet. Niissäkin täytyy ajatella muun muassa tekstin pi- 
tuutta ja sävyä. 


Tieteellinen kirjoittaminen tekstilajina ja jatkumona 


Varsinkin opiskelijat pohtivat usein sitä, mikä tekee tekstistä tieteelli- 
sen. Tuleeko käyttää vierasperäisiä sanoja? Pitääkö kirjoittaa passiivis- 
sa? Tuleeko välttää viimeiseen asti minä-sanan käyttöä? Tekstin tie- 
teellisyydessä on kyse tieteellisten lajityyppien ominaispiirteistä, 
jotka puolestaan liittyvät kiinteästi tekstien syntyhistoriaan, tavoittei- 
siin ja tuottamiseen. Osatakseen tuottaa tieteellistä tekstiä kirjoittajan 
täytyykin ymmärtää ja sisäistää tieteen tekemisen ja sitä kautta tie- 
teellisten puhe- ja kirjoitustapojen pelisäännöt. Tekstin tieteellisyys 
edellyttää tietynlaista tapaa työskennellä ja ajatella. (Luukka 2002, 
14-15.) Tieteellinen teksti raportoi tieteellisen menetelmän avulla 
hankittua tietoa. Tieteelliselle ajattelutavalle on tyypillistä kuvata ja 
selittää ilmiöitä käsitteellistyksien avulla. Käsitteiden avulla kirjoittaja 
ankkuroi tutkimuksensa valitsemaansa teoriapohjaan ja tieteelliseen 
paradigmaan. Toisiin teksteihin viittaaminen ja oman tekstin raken- 

taminen dialogiseen muotoon niiden kanssa on yksi tieteen erityis- 
piirteistä. Niiden avulla kirjoittaja osoittaa, mitä on jo tiedossa ja mi- 
tä vielä tulisi selvittää. (Luukka 2002, 18-20.) 

Tekstissään kirjoittaja keskusteluttaa keskenään teorioita, tosiasioi- 
ta ja menetelmiä. Tieteellisen tekstin kirjoittaja on merkitysten raken- 
taja ja aina läsnä tekstissään valintojen tekijänä. (Ks. mts. 26). Tieteel- 
linen teksti on tutkimustekstiä - aiemmin on mainittu monenlaisia 
tekstilajeja, joita tutkimusprosessin myötä syntyy. Näistä teksteistä 
muokkautuu tutkimuksen raakateksti, joka sitten hiotaan ja viimeis- 
tellään julkaisukelpoiseksi tai opinnäytteenä palautettavaksi ja arvioi- 
tavaksi tieteelliseksi tekstiksi. Tekstistä tekee tieteellistä sen taustalla 
oleva tutkimusprosessi, sen argumentointitapa sekä viite- ja lähde- 
käytännöt. Teksti määrittyy tieteelliseksi, kun se etenee loogisesti ja 
muodostaa yhtenäisen kokonaisuuden, jossa alussa esitettyyn kysy- 
mykseen etsitään siihen soveltuvan metodologian eli teoreettisten kä- 
sitteiden, aineiston ja menetelmien tukemana vastausta. Tieteellisessä 
tekstissä esitetyt väitteet perustellaan huolellisesti argumentoiden ja 
käsiteltyjen asioiden ja argumenttien alkuperäiset esittäjät ja lähteet 
sekä käytetty aineisto osoitetaan viittauksin. Viitteet ja lähdeluettelo 
ovat useimmiten ne seikat, jotka ensisilmäyksellä erottavat tieteelli- 
sen tekstin muusta kirjallisuudesta, joskin yhä useammin tietokirjo- 
jen ja romaanienkin lopusta löytyy lähdeluettelo. (Luukka 2002; Hirs- 
järvi, Remes & Sajavaara 2007.) 

Tieteellinen ilmaisu on sujuvaa, oikeakielistä asiaproosaa, jossa 
saa myös näkyä kirjoittajan oma panos. Jos kirjoittaja on itse tuotta- 
nut aineiston kenttätyössä, hänen tulee se myös kertoa ja kuvata. Sa- 
moin omat päätelmät on hyvä kirjoittaa aktiivimuotoon, kirjoittajan 
itsensä tekemiksi. Myös eettisiä valintoja pohdittaessa sekä omaa pai- 
kantumista reflektoitaessa minä-muoto on luontevaa. Sen sijaan ai- 
heen, aiemman kirjallisuuden ja teoreettisten käsitteiden kohdalla on 
hyvä turvautua kolmannen persoonan preesensiin tai imperfektiin. 
(Luukka 2002; Hirsjärvi, Remes & Sajavaara 2007.) 

Uskontotieteilijä Anu Isotalon etnografisessa tutkimuksessa tur- 
kulaisista somalitytöistä tarkastellaan tutkimuseettisiä kysymyksiä 
huolellisesti ja yksityiskohtaisesti (Isotalo 2016, 92-99), ja eettinen 
pohdinta läpäisee koko tutkimuksen. Tässä esimerkkilainauksessa 
Isotalo pohtii suhdettaan haastateltaviin, joista pitkän kenttätyövai- 

heen myötä muodostui ystäviä. Miten pitää erillään tutkijan ja ystä- 
vän roolit? Minkälaisia valintoja tutkija tutkimuksen eri vaiheissa teki? 


Tiedostin, että suhteessa muutamiin ihmisiin olin selkeästi kaksoisroolis- 
sa. Vaikka oli selvää, että olin tutkija, minulle kerrottiin asioita myös pel- 
kästään ystävänä. On myös keinotekoista olettaa, että minulle kerrottiin 
asioita aina joko tutkijana tai ystävänä — pikemminkin sekä tutkijana että 
ystävänä. En kirjoittanut ylös kuulemiani selkeästi henkilökohtaisia asioi- 
ta, jotka eivät liittyneet tutkimukseen, ja kerroin tämän myös heille. Jos- 
kus tilannetta selkeytti se, että minun ei ollut välttämättä enää siinä vai- 
heessa kenttätyötä tarpeen kysellä mitään tutkimukseen liittyvää. Monesti 
näin ei kuitenkaan ollut. Kaksoisrooli tuntui aika ajoin vaikealta, koska 
siihen tuntui latautuvan paljon odotuksia. Katsoin parhaaksi puhua tut- 
kijan ja ystävän roolien päällekkäisyydestä ja ristiriitaisuudesta sekä ystä- 
vämielessä käytyjen keskustelujen luottamuksellisuudesta. Se, että näytin 
tutkimustekstiä ja kerroin tulevista sisällöistä, selkiytti osaltaan käsitystä 
siitä, mitä olin tutkijana tekemässä. (Isotalo 2016, 97.) 


On muistettava, että myös aikamuodolla on merkitystä. Aikamuoto 
ei saisi vaihdella kesken luvun tai kappaleen. Usein puhutaan ”etno- 
grafisesta (tutkimuksen) preesensistä” mikä tarkoittaa osallistuvaa 
sekä havainnoitua todellisuutta. Yleisesti tutkimuksissa kirjoitetaan 
preesensissä esimerkiksi silloin, kun viitataan lähdekirjallisuuteen, 
keskustellaan toisten tutkijoiden kanssa tai analysoidaan aineistoa. 
Tietoisella menneen aikamuodon käyttämisellä voidaan ilmaista 
vaikkapa sitä, että jokin tapahtuma tai käsitys kuuluu menneisyyteen 
tai on jo päättynyt. 

Preesens on luonteeltaan etnografiseen kirjoittamiseen, tutkimuk- 
sen hetkien kuvaamiseen sopiva aikamuoto, sillä se tuo lukijan mu- 
kaan tutkijan ja tutkittavan kohtaamisen hetkeen. Tosin pitää myös 
muistaa, että lukijan lukiessa tekstiä kuvattu on jo tapahtunut. Pree- 
sens tavallaan kieltää historiallisuuden. Lukija saattaa käsittää kuva- 
uksen muuttumattomasta nykyhetkestä yhä jatkuvana, jopa ihan- 
noituna todellisuutena. (Okely 1992, 23; Kouri 2017b, 73.) Jatkuvan 
prosessin kuvaaminen eli tutkimukseen liittyneiden hetkien muuttu- 
minen toisiksi tai niiden ketju tuleekin kirjoittaa selkeästi tutkimuk- 
sen lopussa myös päättyneeksi. 

Kun edellisessä lainauksessa Anu Isotalo kertoo imperfektissä tut- 
kimusprosessin aikana tekemistään eettisistä valinnoista, seuraavassa 

esimerkissä Terhi Utriainen kirjoittaa preesensissä kuvatessaan en- 
simmäistä kenttäkokemustaan enkelihenkisyyttä tutkiessaan. Hän 
osallistui helsinkiläisen joogakoulun enkelimeditaatioon ja havainnoi 
tilaisuuden kulkua: 


Saavun koululle halki syyspimeän kaupungin kello 19.20 ja soitan ovikel- 
loa. Avaamaan tulee sivuhuoneessa leikkivä pikkupoika. Aikuisia kulkee 
ovesta sisään ripotellen, salista kantautuu musiikkia. Hiukan myöhässä 
aikataulusta suuren salin ovi avataan ja meidät kuusi tulokasta pääste- 
tään sisään muiden siellä valmiiksi olevien joukkoon. Istuudumme peh- 
meille punaisille huoville. Meitä on yhteensä kaksikymmentäviisi; lasken 
kolmetoista miestä eli heitä on jopa enemmistö. Nuorta väkeä, pääosin 
pari-kolmekymmentävuotiaita, rennosti ja muodikkaasti pukeutuneita; 
jotkut miehet ja naiset tervehtivät toisiaan pitkillä halauksilla. (Utriainen 
2017, 26.) 


Kirjoittamisessa oikeakielisyyttä voi opettaa, mutta oma tyyli on jokai- 
sen löydettävä itse. Seuraavassa tietolaatikossa esitetään joitain asioi- 
ta, joita kannattaa ottaa huomioon oman kirjoitustyylinsä hiomi- 
sessa. Omaa persoonallisuutta ei tarvitse tukahduttaa; hyvässä tie- 
teellisessä tekstissä kirjoittajan ääni kuuluu kirkkaana. Oman tyylin 
hiominen ja kehittäminen kestää kuitenkin aikansa. 


Tietolaatikko: Tekstin hiomisen työkaluja 


Valitse huolellisesti käyttämäsi sanat. Jos sanoilla on suomenkielinen 
vastine, käytä sitä. Vältä alatyylisiä tai puhekielisiä sanoja. Määrittele 
käyttämäsi tieteelliset tai vierasperäiset sanat. 

Muuntele käyttämääsi kieltä. Älä toista samoja sanoja tai ilmaisuja 
kerta toisensa jälkeen. Etsi synonyymejä, varioi lauserakenteita. Vältä kli- 
seitä. Älä kirjoita pelkkiä päälauseita. Äläkä käytä huutomerkkiä! 

Ole ilmaisuissasi tarkka. Vältä sellaisia ympäripyöreitä ilmaisuja kuin 
usein, paljon, erittäin, tärkeä, vaan kerro täsmällisesti mistä on kyse: lu- 
kumääristä, prosenteista, käyntikerroista. Jos joku on merkittävää, se ei 
tarvitse lisämäärettä hyvin tai erittäin. 

Nyrkkisääntöjä: Virke koostuu yhdestä tai useammasta lauseesta. 
Kappale koostuu kahdesta tai useammasta virkkeestä. (Ala)luku koos- 
tuu kahdesta tai useammasta kappaleesta. Yhdessä virkkeessä esitetään 


398 


https://doi.org/10.21435/tl.274 


Etnografinen kirjoittaminen 


yksi ajatus. Yksi kappale kuvaa yhtä kokonaisuutta tai ideaa eli kaikki 
kappaleen virkkeet liittyvät samaan asiaan. 

Kirjoita tärkein ajatus kappaleen ja luvun alkuun tai pidä ainakin 
huolta, että jokaisessa kappaleessa on avainlause. 

Vahva kirjoittaminen on aina ytimekästä, ei jaarittelevaa. Ytimekäs 
teksti jättää ulkopuolelle kaiken tarpeettoman. Valtavan pitkä teksti ei 
ole parempi kuin ohjeistettu tekstimäärä. 

Ole tarkka adjektiivien ja adverbien kanssa. Valitse mieluiten vain 
yksi, joka kertoo riittävällä tarkkuudella, mitä tarkoitat. (Oli synkkä ja 
myrskyinen yö.) 

Käytä mieluummin aktiivi- kuin passiivimuotoa sekä persoonamuo- 
dossa olevia subjekteja (paneeli keskusteli, yhteisö päätti...). 

Käytä konkreettisia yksityiskohtia avaamaan abstrakteja käsitteitä ja 
teorioita. 

Lue erilaisia tekstejä ja kirjoittajia. Mieti, mikä tekee jostain tekstistä 
helposti luettavan ja ymmärrettävän ja miksi jokin toinen teksti ei tunnu 
avautuvan millään? Millaisia erityispiirteitä eri kirjoittajilla on? Analysoi 
sinua kiinnostavan tutkijan kirjoitustyyliä. 

Lue (ääneen) omaa tekstiäsi miettien omaa tyyliäsi, omaa ääntäsi, 
omia maneereitasi, käyttämääsi kieltä, lauserakenteita jne. Tai pyydä ys- 
tävääsi tekemään niin ja tee samoin hänelle. Anna palaute tavalla, jolla 
itse haluaisit saada palautetta. (Okely 1992; Northey & Anderson & Lohr 
2012; Kniivilä & Lindblom-Ylänne & Mäntynen 2017, 165—239.) 


Yhteisesti tuotetun tiedon kirjoittaminen 


Etnografisessa tutkimuskirjallisuudessa on vakiintunut puhe tutkitta- 
vien äänien esiintulosta itse tutkimustekstissä. Tutkimuksen eri äänis- 
tä voidaan puhua myös toimijoina, jotka vuorovaikutuksessa tutki- 
ja-kirjoittajan kanssa tuottavat tutkimuksen aineiston, pohdinnan ja 
myös tulkinnan. Tutkijalla on kirjoitusvaiheessa mielessään kentän 
äänet, jotka vaikuttavat hänen päättelyynsä. Mielessä on myös tuleva 
lukija, jolle kirjoitetaan. 

Etnografinen merkityksenanto tuotetaan läpi tutkimusproses- 
sin tapahtuvissa sosiaalisissa tilanteissa, kuten tutkijan ja tutkittavi- 
en kohdatessa, tutkijan kirjoittaessa tutkimusprosessistaan ja lopulta 
vielä lukijan kohdatessa tekstin. Se on toiminnallinen jatkumo, yh- 
teinen ”sävellys” jonka toimijoita ovat kaikki sen prosessissa mukana 
olleet. Se, mitä tutkija valitsee merkityksellisiksi hetkiksi, tulee esiin 

tutkimuksen päättelyketjussa, juonessa eli kuvattujen (tutkimus)- 
tilanteiden järjestyksessä ja lopulta tutkimuksen rakenteessa. Se vai- 
kuttaa siihen, miten lukija lukee tutkimuksen todellisuutta. (Kouri 
2017a.) Tutkijan tehtävänä on saavuttaa moniäänisen sävellyksen 
harmonia tai tasapaino tekstissä. Yhtä ääriesimerkkiä äänien epätasa- 
painosta tekstissä on kuvattu etnografin hullaantumiseksi kohtee- 
seensa. Tällöin tutkijan ihailu peittää tutkittavan oman äänen tai tah- 
don. (Madison 2005, 126.) 

Parhaimmillaan etnografia antaa äänen vaiennetuille vähemmis- 
töille, uusille toimijajoukoille tai muuttaa epätasa-arvoisia käytäntei- 
tä yhteisöissä ja yhteiskunnassa (ks. esim. Hämeenaho & Koskinen- 
Koivisto 2014, 22-23). Tutkija on vastuullinen kaikissa tutkimuksen 
vaiheissa, myös silloin, kun hänen kirjoittamansa teksti saavuttaa 
lukijan ja muokkaa tämän moraalisia näkökulmia. Parhaimmillaan 
etnografia voimaannuttaa yksilöitä ja yhteisöjä ja samalla edistää ym- 
märrystä elämisestä ihmisenä ja ihmisarvoisesta elämästä. Etnografi 
löytää monia ”totuuksia” sosiaalisesta maailmasta, kertomuksia, joi- 
ta ihmiset kertovat toisilleen asioista, jotka ovat heille merkittäviä. 
Kirjoittaessaan tutkija myös tuottaa ja muokkaa näitä totuuksia. (Ks. 
Denzin 1997, xiv-xv.) 

Tutkiminen on kirjoittamista ja tutkija on kirjailija. Tässä luvussa 
olemme tuoneet esille näkökulmia ja vinkkejä tieteelliseen kirjoitta- 
miseen. Kirjoittaminen on työtä, ja työkaluja on teroitettava. Tutki- 
muksen tärkein toimija on kuitenkin tutkija itse. Siksi korostamme 
myös lopuksi tutkijan itsensä kokemisen ja tavoitteellisuuden merkit- 
tävyyttä etnografisessa prosessissa. Siis, tartu kynään ja kirjoita. 


Motivaatiokirjoitusharjoitus: Suurin mahdollinen vaikutus. 
Kirjoita parin sivun pituinen teksti, jossa kuvittelet opinnäyttee- 
si mahdollisimman suuria vaikutuksia maailmaan tai tutkimus- 
aiheesi alueeseen. Älä pidättele tai estele itseäsi. Voit kirjoittaa 
tekstin myös menneessä aikamuodossa katsoen työsi merkityk- 
siä noin sadan vuoden päästä sen julkaisemisesta. Mikä on sen 
merkitys tuleville sukupolville? 

Edeltävässä luvussa Jaana Kouri ja Tiina Mahlamäki antavat ohjeita 
etnografiseen ja luovaan kirjoittamiseen. Tässä luvussa paneudutaan 
kirjoittamiseen tieteellisen tutkimussuunnitelman laatimisen näkö- 
kulmasta. Lähdemme liikkeelle siitä yleisestä toteamasta, että tiede on 
systemaattista teiden tietämistä ja teiden etsintää (ks. myös Outi Fin- 
gerroos ja Konsta Kajander tässä teoksessa). Tutkimussuunnitelma 
on akateemista tiellä oloa selkiyttävä kartta, jonka avulla tutkija voi 
etsiä, suunnistaa ja lopulta löytää perille. 

Tutkimussuunnitelman kirjoittaminen on akateemisen kirjoitta- 
misen ja osaamisen erityinen osa-alue. Tutkimussuunnitelman laati- 
mista harjoitellaan usein jo perusopintojen alkuvaiheessa, ja ensim- 
mäisiä tutkimussuunnitelmia muokataan ja hiotaan koko opiskelun 
tai tutkimuksen ajan. Tiedon teillä liikutaan hallitusti silloin, kun 
opiskelija tai tutkija kirjoittaa ohjatusti tieteellistä tekstiä tai hakee ra- 
hoitusta tutkimukselleen tai hankkeelleen. Esimerkiksi maisterintut- 
kielmaa laadittaessa tutkimussuunnitelma on jo merkittävä työväline. 
Sen avulla tutkielman tekijä, seminaaria vetävä professori ja tutkiel- 
man ohjaaja(t) hahmottavat, millainen tutkimus tuleva maisterintut- 
kielma on ja mitä mielekäs tutkimuksellinen tiellä olo vaatii tekijältä 
ja ohjaajilta. 

Tutkimussuunnitelmasta tulee kisällinnäyte siinä vaiheessa, kun 
opiskelija hakee rahoitusta maisterintutkielmalleen, siirtyy tohtori- 
koulutettavaksi tai on ammattitutkija esimerkiksi museossa, kehitys- 
hankkeessa tai tutkimuslaitoksessa. Tutkimussuunnitelmaa tarvitaan, 
kun haetaan apurahaa, tutkijaksi yliopiston tohtorikouluun tai hanke- 
rahoitusta erilaisten projektien toteutukseen. Myös akateemisten työ- 
tehtävien hakemusasiakirjoihin liitetään nykyisin mukaan tutkimus- 

suunnitelma. Suunnitelmien pituudet vaihtelevat tarkoituksesta riip- 
puen, mutta tutkimussuunnitelma sisältää lähimain aina seuraavat 
perustiedot selkeästi kirjoitettuna: 


— tutkimuksen taustan kuvaus lyhyesti, 

— aihe ja tutkimuskysymys, 

— tutkimusympäristö, käytetyt menetelmät, teoriat ja keskeiset kä- 
sitteet sekä miten tutkimus tarjoaa uutta tietoa tähän ympäris- 
töön ja sen sisällä käytyihin keskusteluihin, 

— tutkijan paikantuminen, 

— tutkimusaineisto ja sen analyysissa käytettävät menetelmät, 

— aineiston tuottamistapa ja -hallinta, 

— tutkimusetiikka, 

— aikataulu ja mahdollinen rahoitussuunnitelma. 


Vaativimmissa rahoitushauissa tutkimussuunnitelmaan liitetään 
myös tieteellisten tulosten, riskien ja vaikutusten arviointia sekä eril- 
linen aineistonhallintasuunnitelma (engl. Data Management Plan). 
Monesti tutkimuksilta toivotaan tieteellisiä läpimurtoja. Erityistä 
osaamista edellytetään aiheilta, joiden tutkiminen edellyttää eettistä 
ennakkoarviointia. 

Olipa tutkielma muodoltaan maisterintutkielma, väitöskirja tai 
kansainvälistä rahoitusta tarvitseva ERC-hanke, tutkimussuunnitel- 
man perustehtävä on aina sama: tekijä selittää tekstissään niitä asioi- 
ta, joista lopullinen tutkimus tai hanke rakentuu. Kaikki lähtee siitä, 
että suunnitelma on realistinen kuvaus tutkimuksen koko prosessista 
tai elinkaaresta. Myös huoliteltu ulkoasu, tarkoituksenmukainen kieli 
ja onnistuneet lähdevalinnat kertovat suoraan siitä, kuinka hyvin te- 
kijä on perillä tutkimuksestaan kokonaisuutena. 


Mitä minä tutkin? 


Tutkimuskysymys on tutkimussuunnitelman ytimessä. Kaikki muu 
esitetään suhteessa siihen. Erittelemme seuraavaksi, miksi hyvä tutki- 
mussuunnitelma tarvitsee tiiviisti muotoillun ja vain muutamaan lau- 
seeseen kiteytyvän tutkimuskysymyksen. Miksi esimerkiksi pelkkä 

ongelmanasettelun kuvaus tai tutkimuksen päämäärän yleinen esit- 
tely eivät riitä? 

Selkeä tutkimuskysymys on merkki onnistuneesta tutkimusasetel- 
masta. Onnistunut kysymyksenasettelu taas kertoo tutkijan tiedoista 
ja taidoista eli siitä, että hän tietää tien ja saavuttaa oletetussa tutki- 
muksessaan uskottavalla tavalla asetetun päämäärän. Ongelmanaset- 
telu, aineistot, menetelmät, käsitevalinnat ja teoriat ovat seuraus- 
ta hyvin muotoillusta tutkimuskysymyksestä, ja paras kysymys on 
sellainen, josta käy selville kaikki edellä mainittu. Tutkijan, joka ih- 
mettelee, onko jokin menetelmä, käsite, teoria tai lähde hyödylli- 
nen, tarvitseekin vain kysyä itseltään: ”Auttaako se minua vastaa- 
maan tutkimuskysymyksiini?” Jos vastaus on negatiivinen, kyseistä 
menetelmää, käsitettä, teoriaa tai lähdettä ei tarvita — tai sitä ei kan- 
nata ainakaan tutkimussuunnitelmaan tuoda näkyville. Tutkimusky- 
symykseen palataan aina myös tutkimussuunnitelman lopussa, kun 
kerrotaan oletetuista tuloksista, havainnoista ja päätelmistä tai kun 
kuvataan tulosten merkitystä, hyödynnettävyyttä ja vaikuttavuutta. 

Asiaa voi tarkastella toisestakin suunnasta. Professorit ja meritoi- 
tuneet tieteentekijät lukevat erilaisten säätiöiden anonyymeina ar- 
vioijina paljon eritasoisia tutkimussuunnitelmia. Joukossa on aina 
suunnitelmia, joilla on tavoite mutta ei selvää kysymystä. Arvioijan 
näkökulmasta tutkijalla ei siis ole kristallin kirkasta päämäärää ja kä- 
sitystä, miten hän asettamansa tavoitteen saavuttaa. Tutkimuskysy- 
mys onkin tiedollisella tiellä olemisen perusta: jos tutkimuksen alku- 
asetelma on valettu hataralle pohjalle, on ulkopuolinen lukija tiedon 
tiellä vain oman navigointijärjestelmänsä varassa. Hän ei välttämättä 
hahmota, mikä tutkimuksen tavoite loppujen lopuksi on ja miten ta- 
voite voidaan saavuttaa. Näin ollessa myöskään havaintojen, päätel- 
mien ja tulosten hyödyllisyydestä ja täsmällisyydestä ei voi olla var- 
ma. Loppujen lopuksi itse tutkimussuunnitelma on kuin kesken 
jäänyt kirja, ja arviointia tekevä henkilö siirtää suunnitelman suoraan 
hylättyjen pinoon. 

Hyvä tutkimuskysymys ohjaa siis koko tutkimustyötä ja toimii tut- 
kijalle aitona suunnannäyttäjänä. Usein toimiva suunnitelma järjes- 
tää idullaan olevat ajatuksetkin toimivaksi kokonaisuudeksi, joten 
suunnitelman tekemiseen kannattaa — ja rahoituksia haettaessa pitää 
- myös panostaa. Politiikan tutkija Adam Przeworski ja antropologi 

Frank Salomon (1995) kehottavat akateemisia kirjoittajia aina mietti- 
mään, miltä oma tutkimussuunnitelma näyttää ulkopuolisten arvioi- 
jien ja rahoituksista päättävien näkökulmasta. Kriittiset lukijat nimit- 
täin tarkastelevat tutkimussuunnitelmia aina kolmesta perustavasta 
näkökulmasta käsin — näihin kannattaa kiinnittää huomiota, vaikka 
laatisit vasta elämäsi ensimmäistä tutkimussuunnitelmaa tai olet kai- 
ken kokenut kehäkettu: 


1. Mitä sellaista, jota emme tiedä jo valmiiksi, juuri minun opinnäyttee- 
ni, tutkimukseni tai projektini luo/tuottaa/opettaa/paljastaa? Paras 
arvaus tulevista tuloksista palkitaan aina. 

2. Miksi juuri minun opinnäytteeni, tutkimukseni tai projektini tulok- 
set ovat merkittäviä? Perustele tärkeä asia kunnolla. 

3. Miten juuri minun opinnäytteeni, tutkimukseni tai projektini tuotta- 
ma tieto on validia eli riittävän pätevää, hedelmällistä ja uskottavaa? 
Kirjoita selkeä kuvaus menetelmistä ja tutkimuksen suhteesta rele- 
vantteihin tieteellisiin keskusteluihin. 


Miten arvioijan tai lukijan koukuttaminen konkreettisesti tapahtuu? 
Millainen on hyvä tutkimuskysymys ja osuva otsikko? Vastaus on 
periaatteessa hyvin yksinkertainen: tutkimuskysymys on tekijänsä 
näköinen ja otsikko kekseliäs. Niitä on hiottu pitkään ja usein yh- 
teistyössä vertaisten kollegojen kanssa. Outi Fingerroosin väitöskir- 
jan (2004) pääotsikko ”Haudatut muistot? esimerkiksi syntyi ystä- 
vän kanssa keskusteltaessa, ja kertoo oleellisen itse tutkimuksesta: 
sen kohteena ovat kuolema, muistot ja hautaaminen. Otsikko kätkee 
myös symboliikkaa, sillä kuoleman muistelu sisältää Januksen kasvot: 
kuolema, hautaus ja jälkeen jäävien harjoittama muistelutyö ovat jo- 
ko julkista tai muodoltaan kiellettyä, hiljaista tai vaiettua. Alaotsikko 
”Rituaalisen kuoleman merkitykset Kannaksen muistitiedossa” taas 
antaa täsmällisen viitteen sitä, mihin haudatut muistot sijoittuvat 
ajallisesti, paikallisesti ja tutkimuksellisesti. 

Laura Stark on tutkinut väitöskirjassaan (1998) naisten harjoitta- 
maa uskontoa, taikuutta ja kansanlääkintää Suomessa 1800-luvulla 
ja 1900-luvun alussa. Tutkimuksen tekemisen kannalta tämä tarkoitti 
esimerkiksi sitä, että liian laaja tutkimuskysymys, kuten ”Kuinka 
voimme ymmärtää naisten taikuusrituaaleja?” (kysymys 1), ei olisi 

ollut yhtä informatiivinen, kuin ”Miksi naiset suorittivat taikuutta 
1800-luvun ja 1900-luvun alun Suomessa?” (kysymys 2). 

Kysymys 2 sisältää monta sellaista asiaa, joihin kysymys 1 ei tar- 
joa lainkaan vastausta. Se ensinnäkin esittää miksi-muotoisen kysy- 
myksen epämääräisen ”miten voimme ymmärtää” -muotoilun sijasta. 
Kysymys 2 on myös helppo lukea, sillä kysymyslauseen alussa ole- 
va kysymyssana viittaa suoraan konkreettiseen kohteeseen eli nai- 
siin. Kysymys 1 yhdistyy vain ”meidän ymmärtämiseemme” ja liik- 
kuu epämääräisesti jossain kuvitteelliseen ja yleisen rajalla. Kysymys 
2 tekee myös selväksi tutkittavan ajan ja paikan. 


Tietolaatikko: Tutkimussuunnitelman malli 


Oheinen luettelo (ks. myös Przeworski & Salomon 1995) johdattaa tut- 
kimussuunnitelman kirjoittajaa tiellä eteenpäin askel askelelta: 


Muotoile selkeä ja tutkimuksen ydinajatusta kuvaileva otsikko. Mitkä 
tutkimuksen aihe ja tavoitteet ovat? 

Rahoitushakemuksissa otsikon ja pääasiallisen niin kutsutun leipä- 
tekstin väliin ei kannata liittää sellaisia tietoja, jotka näkyvät esimerkik- 
si sähköisessä hakemuslomakkeessa. Kaikki tila tarvitaan leipätekstin 
muotoiluun. 

Poikkeuksellisen kiinnostava tutkimussuunnitelma alkaa dramaatti- 
sesti, performatiivisesti tai muuten vain koukuttavasti. Onnistunut ava- 
us saa lukijan innostumaan ja on jo itsessään pieni kertomus. Kerro siis 
lukijalle heti kättelyssä mitä uutta ja mielenkiintoista — sellaista, jota 
emme ennalta osaa aavistaa — tutkimuksesi paljastaa. 

Avauksen jälkeen pitäisi heti perustella tutkittavan aiheen tärkeys: 
"Miksi meidän, yhteiskunnan tai jonkun tahon on tärkeää tai perustel- 
tua tietää tutkimustuloksistani?” Tämä saa rahoitushakemuksia arvioi- 
van henkilön vakuuttumaan tutkimuksen merkittävyydestä. Vastaavasti 
90-95 prosenttia hakemuksista hylätään jo tässä vaiheessa. 

Seuraava askel on koko tutkimusasetelman esittäminen pähkinän- 
kuoressa — vieläpä niin, että ensimmäisten lauseiden ja kappaleiden jäl- 
keen ulkopuolinen lukija jo tietää, mikä tutkimus on kokonaisuutena. 
Helpoin tapa on kirjoittaa seuraavat kolme lausetta peräkkäin ja muo- 
kata niistä omaan ilmaisuun sopiva yhden kappaleen mittainen teksti: 

1. Tässä tutkimuksessa kysyn: ”Jotakin?” [Yksi lause.] 

2. Vastauksena tähän kysymykseen käytän jotain dataa/lähteitä. 
[Yksi lause.] 

3. Datan/lähteiden analysoimiseksi käytän jotain menetelmiä. 
[Yksi lause] 

Näissä mallilauseissa piilee tutkielman tiedollinen ja taidollinen ydin. 

Ydin pilkotaan osiin tutkimussuunnitelman myöhemmissä osissa. 


Luku ”Tutkimuksen tausta” tai ”Miten tutkimus sijoittuu laajempaan 
tieteelliseen keskusteluun” on yleensä varsin lyhyt (rahoitushakemuk- 
sissa aina alle sivun). Tässä luvussa rakennetaan tutkimukselle konteks- 
ti eli osoitetaan sen yhteydet aikaisempaan tutkimukseen ja teoriaperin- 
teisiin. Lisäksi sen tehtävänä on todentaa oma asiantuntijuus. Parhaissa 
tutkimussuunnitelmissa sanallistetaan sujuvasti se, miten tutkimus 
edistää tieteenalalla käytyjä keskusteluja. 

Tutkimuksen taustasta edetään tutkimuksen ”pihviin” eli tutkimus- 
kysymykseen ja aiheen esittelyyn. Mitä tutkitaan? Mikä on tutkimuskysy- 
mys? Kuinka tutkimus tosiasiallisesti toteutetaan, askel askeleelta? Mitä 
tarvittava tieto (data/lähteet) on? Mitkä ovat keskeiset käsitteet ja teo- 
reettiset lähestymistavat? Kirjoita tämä luku käyttämällä yksinkertaisia 
käsitteitä ja keskity vain keskeiseen teoriaan. Selkeä, kristallisoitu tutki- 
muskysymys puuttuu yllättävän monista tutkimussuunnitelmista. Se on 
kuitenkin asia, jonka arvioijat haluavat aina lukea. Rahoittajat haluavat 
myös varmistaa, että tutkimuksissa ei ole ”harmaita alueita”. 

Tutkimuskysymyksestä edetään tutkimuksen kannalta keskeisen 
datan, lähteiden ja menetelmien esittelyyn. Tavallisimmin se tehdään 
omassa, tutkimuskysymyksestä irrallisessa luvussa. Paras kuvaus on 
sellainen, jossa aineistot kietoutuvat saumattomaksi osaksi tutkimus- 
kysymystä ja ovat perustellusti parasta mahdollista aineistoa tutkimuk- 
selle. Luvun lopussa selvitetään, millainen aineiston elinkaari tulee ole- 
maan ja mihin aineisto tutkimuksen päätyttyä joutuu. 

Tutkimussuunnitelman loppuun tulee aina erillinen luku aikataulusta 
— ja mahdollinen selvitys rahoituksesta. Tiivis ja selkeä esitysmuoto on 
tässä osiossa valttia, sillä suurin osa arvioijista haluaa vain tietää, että 
hakijalla on selkeä suunnitelma tutkimuksen toteuttamiseksi. Esimer- 
kiksi: 


Tutkimukseni tavoiteaikataulu on jotain vuotta (20XX-20XX). 

Vuosi 20XX: aineiston keruun viimeistely, artikkelin kirjoit- 
taminen, osallistuminen tutkijakouluun ja 1-2 kotimaiseen tai 
ulkomaiseen konferenssiin ja rahoituksen hakeminen vuodelle/ 
vuosille 20XX-20XX. 

Vuosi 20XX: tutkielman kirjoittaminen, SIEF-konferenssi Berlii- 
nissä, Ethnos ry:n seminaari Jyväskylässä, väitös. 


Aikataulu on asia, jota arvioija ei voi verrata muihin tutkimussuunnitel- 
miin, joten hakijan ei kannata tuhlata tilaa kirjoittamalla siitä laveasti tai 
esittämällä isoa kaaviota. Arvioija hyväksyy sen, että jokainen tutkimus 
vaatii omanlaisensa aikataulun. Pelkistetty esitysmuoto palvelee siksi 
tehtäväänsä. 

Rahoitussuunnitelma liitetään hakemukseen yleensä erillisenä liittee- 
nä tai kirjoitetaan itse hakemuslomakkeelle. Sisällysluettelon eli dispo- 
sition ensimmäinen versio päättää opinnäytteiden tutkimussuunnitel- 
man. Rahoitussuunnitelmiin dispositio ei useinkaan mahdu mukaan. 
Disposition perään kootaan lähdeluettelo. Se kannattaa alusta asti laa- 
tia annettujen ohjeiden mukaan. 

Opinnäytetöiden tutkimussuunnitelman liitteeksi sopivat esimerkiksi 
haastattelujen teemalistat sekä tietosuoja- ja lupalomakkeet. Näiden lo- 
pulliseen muotoon seminaaria ohjaavalla professorilla tai työtä oppo- 
noivalla kollegalla saattaa olla kommentteja. 


Tutkimussuunnitelmasta maisterintutkielmaksi 


Tutkimussuunnitelma on tiekartta, joka kirjoitetaan ennen tutkiel- 
mapolulle siirtymistä. Ilman sen tarjoamia suuntaviivoja tutkielma- 
prosessista uhkaa tulla sekava ja dialogi ohjaajien kanssa jää epä- 
määräiseksi. Kandidaatin- ja maisterintutkielmien perään liitetään 
mukaan tulevan tutkielman alustava dispositio eli sisällysluettelo. 
Dispositio koostuu lähtökohtaisesti teknisistä elementeistä, kuten 
johdannosta, tutkimuksen taustasta, aineiston kuvauksesta, käytetyn 
teorian esittelystä, analyysista, tulkinnasta ja yhteenvedosta. Tutkijan 
tehtävänä on tarkentaa lukujen ja alalukujen otsikoita ja keskinäistä 
hierarkiaa tutkimuksen sisällön selkiytyessä. Rakenteen kirjaaminen 
auttaa tekijää hahmottamaan konkreettisesti, millaista tietä pitkin it- 
se tutkimus etenee. Opinnäytteen kirjoittaminen on myös hallittavis- 
sa, kun sen rakenne jakautuu osiin, jotka taas siirtyvät aikataulute- 
tuiksi ”tämä on tehtävä nyt” -merkinnöiksi omaan kalenteriin. 
Maisterintutkielman ja väitöskirjan tarkoituksena on osoittaa, että 
tekijä hallitsee ennalta määritellyt tutkimuksen tekemiseen, akatee- 
miseen tekstintuottamiseen ja kriittiseen ajatteluun liitetyt taidot. 

Opinnäytteet eivät siis ole elämäntöitä vaan näytteitä osaamisesta. 
Siksi yliopistot rajoittavat opinnäytteiden tekemiseen käytettävää ai- 
kaa ja antavat ohjeita niiden pituudelle. Tavoitteena on, että oppija 
kytkee tutkimustuloksensa aiheesta käytyyn tieteelliseen keskuste- 
luun ja tuottaa eettisesti kestävää uutta tietoa. Raportoinnissa tavoi- 
tellaan tasoa, jossa argumentointi, selitykset ja käsitteet ovat ymmär- 
rettäviä ja tekoprosessin eri vaiheissa hyväksyttyjä. Lisäksi toivotaan, 
että tekijät perustelisivat tutkimuksensa merkitystä yhteiskunnallises- 
ti ja/tai sen kontribuutiota tieteenalalleen. 

Tutkielmien pituudelle ja vaatimuksille annetaan eri yliopistois- 
sa alakohtaisia suosituksia. Esimerkiksi 30 opintopisteen maisterin- 
tutkielmien suosituspituus on Jyväskylän yliopistossa 40-60 sivua. 
Tutkielmien arviointikriteerit hyväksytään jokaisessa yliopiston tie- 
dekunnassa erikseen. Vastaavasti 40 opintopisteen tutkielmassa vaa- 
teet ovat suhteellisesti runsaammat, ja niitäkin arvioidaan ala- ja 
tiedekuntakohtaisesti jokaisessa suomalaisessa yliopistossa. Neljän 
vuoden väitöstutkimus on mahdollista tiivistää 200 sivuun, mutta pi- 
demmät tekstit ovat kulttuurien tutkimuksessa yleisiä ja pituudesta 
harvoin rangaistaan arvioinneissa. Opinnäytetöiden ohjeelliset pituu- 
det on hyvä pilkkoa omassa mielessä tutkielman luvuiksi ja niiden 
kirjoittamiseen tarvittavaksi ajaksi. Tällainen tiestökartoitus antaa yl- 
lättävän hyvin osviittaa sille, mitä vaikkapa 40-60 tai 60-80 sivussa 
on mahdollista tutkia ja kuinka paljon 30 tai 40 opintopisteen mais- 
terintutkielmaa tulee kirjoittaa yhden kuukauden aikana, jos tavoite 
on valmistaa se yhdeksässä kuukaudessa tai kalenterivuoden aikana. 

Tietolaatikossa ”Maisterintutkielman rakenteen malli” on esi- 
merkki graduprosessista, jossa tavoitteena on kirjoittaa 30 opintopis- 
teen eli noin 40-60 sivun mittainen tutkielma 9 kuukaudessa. Vas- 
taavanlainen mitoitus on mahdollista tehdä 40 opintopisteen eli noin 
60-80 sivun mittaiselle maisterintutkielmalle, kun ajatellaan tekoajan 
olevan 12 kuukautta. 

Tietolaatikko: Maisterintutkielman rakenteen malli 
(40-60 sivua / 9 kk / 30 op) 


Sisällysluettelo (1 sivu) 
Johdanto (3-5 sivua) 


Tutkimuksen idea 

Tutkimuksen tausta 

Tutkimuskysymys/-kysymykset. Maininta aineistoista, menetel- 
mistä ja teorioista, joiden avulla tutkimuskysymykseen etsitään 
vastausta. 

Kytkös kulttuurien tutkimukseen ja tutkijan paikantuminen. 
Riittävä taustatieto lukijalle, jotta hän voi seurata tutkielmaa ja 
ymmärtää analyysia. 


Aineistot ja menetelmät (5—7 sivua) 


Aineistot ja aineistonhankinnan esittely (vain aineiston kuvaus: 
keneltä, mistä, milloin, kuinka laaja; tähän lukuun ei tule vielä mi- 
tään aineiston sisällöstä). 

Aineiston paikantaminen osaksi relevantteja tutkimuksellisia ke- 
hyksiä. 

Analyysimenetelmän ja sen käytön esittely. 

Analyysimenetelmän paikantaminen osaksi laajempia tutkimuk- 
sellisia kehyksiä 

Aineistonhallinta ja etiikka. 


Teoria ja keskeiset käsitteet (5—7 sivua) 


Teoreettisesta viitekehyksestä riippuen avaus tehdään kootusti jo- 
ko tässä luvussa, johdannossa tai ripoteltuna kaikkiin alkupään 
lukuihin. 

Tutkimus paikannetaan teoreettisesti osaksi relevantteja tutki- 
muksellisia kehyksiä sekä omaa alaa. 

Keskeisten käsitteiden määrittely: mitä nämä käsitteet tarkoittavat 
juuri tässä tutkielmassa. 


Analyysi- ja tulkintaluvut (20—30 sivua) 

Analyysi perustuu tehdyille valinnoille ja rajauksille, jotka esitel- 
lään analyysin yhteydessä tai johdannossa. Analyysi vaatii aina ra- 
jaamista. 

Lukijalle esitellään analysoitava aihe, aineistot ja muu aiheen kan- 
nalta relevantti keskustelu. 

Lukijaa kuljetetaan tekstin mukana askel kerrallaan kirjoittamalla 
aineistosta kumpuavat väitteet auki. Mukaan voi liittää näytteitä 
aineistoista. Otteet ovat analysoitavaa materiaalia, joten tekstissä 
kirjoitetaan auki, miten ja miksi ote tukee argumentaatiota ja mitä 
kysymyksiä se mahdollisesti herättää. 

- Tutkijan kriittinen katse on erittäin tärkeässä roolissa. Oman tul- 
kitsijan äänen on oltava tekstissä läsnä koko analyysin ajan. 

- Löydöksistä — tutkijan tekemistä päätelmistä — tulee tutkimustu- 
loksia, jotka mainitaan myös Tutkimustulokset-luvussa tiivistetys- 
ti analysoiden niitä suhteessa teorioihin ja käsitteisiin sekä rele- 
vanttiin tutkimuskirjallisuuteen. 

Tutkimustulokset (3-5 sivua) 

— Analyysi ja tulkintalukujen tuottama tieto koottuna yhteen. 

- Kirjoittaessa palataan alussa esitettyihin tutkimuskysymyksiin. Tu- 
lokset on mahdollista esittää jopa suorina vastauksina kysymyk- 
siin. 

- Omat tutkimustulokset käyvät dialogia olemassa olevan tutki- 
muksen, teorioiden ja jopa yhteiskunnallisesti merkittävien ilmiöi- 
den kanssa. 

- Parhaimmillaan tutkija käy niin kutsutun metatason keskustelua 
omalla äänellään, rohkeasti ja kriittisesti. Tutkija kirjoittaa auki pu- 
naisia lankoja, ja vertailee kaikkia analyysilukujen tuloksia keske- 
nään. 

- Tutkimustulokset voi koota myös kunkin analyysiluvun perään esi- 
merkiksi erillisen alaotsikon alle. 

Yhteenveto (3-5 sivua) 

-= Tiivistä tutkimuksesi tehtävä ja löytämäsi vastaukset muutamaan 
sivuun. 

- Halutessasi voit reflektoida myös omaa gradupolkuasi, kuten mi- 
tä yllättävää matkan varrella paljastui ja mitä jouduit rajaamaan 
käsittelysi ulkopuolelle. 

- Lopussa voit kertoa lukijalle, mitä aiheesta voitaisiin mahdollises- 
ti vielä tutkia. 

Lähteet 
- Tutkimusaineistot 
— Kirjallisuus 


Missä järjestyksessä ja millä aikataululla maisterintutkielma sitten 
kannattaa kirjoittaa? Mistä aloitan ja mihin suuntaan etenen? Maiste- 
rintutkielmaa kirjoittaminen käynnistyy tavallisimmin seminaarissa, 
ja koko prosessi alkaa tutkimussuunnitelmalla. Siksi tutkimussuun- 
nitelmaa kannattaa kirjoittaa alusta asti pieteetillä ja varata itse semi- 
naarin suorittamiseen riittävästi aikaa. Huolella kirjoitettu tutkimus- 
suunnitelma tarjoaa hyvät välineet itse tutkielmalle ja hyvän alustan 
johdannolle ja tutkielman alkupään luvuille. 

Seminaarin aikana opiskelijat aloittavat konkreettisen työskente- 
lyn aineistojen ja menetelmien parissa. Ohjaajien tehtävänä on auttaa 
tutkielman kirjoittajaa relevanttien lähteiden ja keskustelujen avaa- 
misessa, joten tutkielman ”Aineistot ja menetelmät” ja ”Teoria ja kä- 
sitteet? -luvut kannattaa kirjoittaa seminaarin aikana niin valmiiksi 
kuin mahdollista. Kulttuurien tutkimuksessa aineisto, menetelmät ja 
teoria kattavat monesti tutkimusprosessin koko metodologian. Siksi 
metodologian eri osasia ei ole helppo tai edes mahdollista pilkkoa 
yllä esitetyllä tavalla. Tutkielman rakenne onkin kartta, jonka avul- 
la lähdetään suunnittelemaan ja aikatauluttamaan tutkimuksen tekoa 
yhdessä kokeneempien ohjaajien kanssa. 

Järkevällä suunnittelulla seminaarin saa rakennettua niin, että tut- 
kielman työkalupakki on seminaarin aikana kirjoitettu valmiiksi ja 
aineistonkeruu pitkällä. Esimerkiksi, jos maisteriseminaari kestää ko- 
ko lukuvuoden, tutkielman ”pihvi” kypsyy helposti muutamassa kuu- 
kaudessa, kun tutkielman työkalupakkia varten varaa kolme talven 
pimeintä kuukautta ja hyödyntää tarjolla olevan ohjauksen täysimää- 
räisesti. Keväthankien aikaan liukuminen analyysiin tapahtuu sut- 
jakasti, ja toukokuun alku on mainiota aikaa koostaa yhteenveto ja 
viimeistellä johdanto. Tämä aikataulutus on ihanteellinen ja täysin 
mahdollista toteuttaa. Tutkimussuunnitelmasta kannattaakin edetä 
suoraan tutkielman lukujen kirjoittamiseen jo seminaarin aikana. 
Käytettävissä olevat kuukaudet, viikot ja jopa päivät on hyödyllistä 
jakaa tavoitteellisiin ja ennen kaikkea realistisiin palasiin. Saman- 
aikaisesti voi dispositiosta seurata, miten tarvittu sivumäärä täyttyy 
- ja koska viimeistään on aika siirtyä seuraavan kokonaisuuden kir- 
joittamiseen. Fiksu suunnitelma on sellainen, jossa myös levolle on 
varattu riittävästi aikaa. 


Vinkkejä tutkimussuunnitelmaa tekevälle 
tohtorikoulutettavalle 


Akateemisen opinnäytetyön kirjoittaminen poikkeaa rahoitushake- 
muksen tekemisestä oleellisesti. Kyseessä on kaksi erillistä tyylilajia, 
joihin kumpaankin harjaantuu vasta ajan myötä. Tutkimussuunnitel- 
ma rahoituksen hakemista varten on lähempänä mainosta tai myynti- 

puheenvuoroa, joka vakuuttaa lukijan siitä, että juuri tätä aihetta 
on tärkeä tutkia (perustellen huolellisesti miksi), ja miten tutkimus 
konkreettisesti suoritetaan loppuun rajoitetun rahoituksen ajanjak- 
son sisällä. Siksi rahoitushakemuksien tekemiseen kannattaa suhtau- 
tua projektina, jossa väistämättä liikutaan oman osaamisen rajoilla 
ja joka voi siksi viedä jopa kuukausia aikaa. Arvioija saa aina luetta- 
vakseen hakemuksia, jotka eivät ole hänen oman asiantuntijuutensa 
ytimessä. Hän ei useinkaan tunne hakijan alan keskusteluja ja jargo- 
nia. Tämä myös kannattaa tiedostaa ja muuttaa vahvuudeksi, sillä kil- 
pailu tutkimusrahoituksesta on kovaa. Voittajat ovat niitä, jotka ovat 
yksinkertaisesti vain kirjoittaneet hakemuksensa selkeämmin ja val- 
miimmaksi kuin muut. Arvioijat joutuvat miettimään, kuinka monta 
hakijaa voidaan rahoittaa tarjolla olevan niukan euromäärän avulla. 
Hakemusten arvioijat siis erottelevat ensin jyvät akanoista ja miet- 
tivät sitten, millä perusteella niukkuutta jaetaan erinomaisille haki- 
joille. Poikkeuksellisen hyvät hakemukset saavat kuitenkin todennä- 
köisimmin rahoituksen, sillä täydellisiä hakemuksia ei arvioitavaan 
joukkoon yleensä montaa mahdu. Kannattaa myös muistaa, että arvi- 
oijat joutuvat rankkaamaan erinomaisia hakemuksia etukäteen anne- 
tuilla mutta myös itse keksimillään kriteereillä. Arvioija joutuu usein 
arvioimaan tutkimussuunnitelmia vapaa-ajallaan. Työtä on paljon, ja 
sitä tehdään muun kiireen keskellä. Autat arvioijaa enemmän kuin 
uskotkaan, kun kirjoitat tutkimussuunnitelman selkeästi ja yksinker- 
taisesti. 

Oheen olemme koonneet muutamia näkökulmia, joiden avulla 
voit parantaa hakemustasi ja miettiä omaa motivaatiotasi rahoitus- 
hakemuksen kirjoittajana. Ensimmäinen ja tärkein asia hahmottaa 
on se, että vain 5-10 prosenttia hakijoista saa koti- ja ulkomaisista ra- 
hoituslähteistä myönnön. Hakijat siis kilpailevat käytettävissä olevista 
määrärahoista muiden yhtä hyvien hakijoiden kanssa. Hakemuksesi 
on siis oltava erinomainen, ja sitä kirjoittaessa kannattaakin jatkuvas- 
ti miettiä, kuinka voit tehdä tekstistäsi vielä hiukan paremman. 

Toinen asia, joka kannattaa pitää mielessä, on se, että hakemus- 
ten arvioijat eivät ole erehtymättömiä. He saattavat kadottaa jotain 
tärkeää tutkimussuunnitelmastasi tai vain ymmärtävät tai hahmot- 
tavat asioita toisin kuin sinä. Siksi kielteisestä päätöksestä tai mieles- 
täsi epäoikeudenmukaisesta lausunnosta ei kannata lannistua. Aina 

voi pyrkiä selittämään asioita vieläkin selkeämmin ja yksinkertaisem- 
min. 

Kolmas tiedostettava asia on se, että arvioija lukee hakemustasi 
kuin karttaa ja arvioi, onko se riittävän hyvä suunnistamiseen. 
Arvioija myös edustaa rahoittajaa ja toteuttaa aina rahoittajan ennalta 
antamia ohjeita. Rahoittajat haluavat aina voittaa eli tukea parasta, 
loppuun saatettavaa ja itselleen tavalla tai toisella edullista tutkimus- 
ta. Rahoitettavat tutkimukset ovat rahoittajille ”peeärrää” eli ulospäin 
hyvältä näyttävää suhdetoimintaa. Tästä syystä hakijan on vakuutet- 
tava arvioija siitä, että tutkimus on rahoituksen arvoinen, toteutuu 
ajoissa, on rahoittajan pirtaan sopiva ja jättää jälkeensä jäljen. 

Eettisesti vastuullinen arvioija ei arvioi hakemusta sen mukaan, 
mikä opinnäytteen tai tutkimushankkeen aihe on. Sen sijaan hänen 
tulisi kiinnittää huomionsa tutkimuksen ajankohtaisuuteen ja raken- 
teen loogisuuteen ja selkeyteen. Pätevät hakijat arvioidaan hakemus- 
ten — ei tieteen ulkoisten seikkojen — perusteella. Hyvä ja oikeuden- 
mukainen arvioija välittää vain siitä, onko tutkimus mahdollinen 
toteuttaa työkalupakin sisältämillä välineillä luvatussa aikataulussa. 
Suurin osa arvioijista on professoreita tai projektityön koulimia ko- 
keneita dosentteja. He ovat ohjanneet maisteri- ja tohtoriopiskelijoita 
ja nähneet onnistumisia ja epäonnistumisia. Tästä syystä tutkimus- 
suunnitelman on oltava ennemmin toimintasuunnitelma kuin idea- 
paperi, ja sen on oltava temaattisesti rajattu, koherentti ja kristallin- 
kirkas esitys tutkittavasta aiheesta. 


Tietolaatikko: Kolme tärkeää pointtia 


Tutkimussuunnitelma on arvioijan ainoa kartta. Sen avulla sinä kerrot, 
missä on päämäärä ja miten teet maalin. Vain 5-10 % hakijoista on riit- 
tävän hyviä. Olemme koonneet kolme tärkeintä asiaa, ”pointtia”, joihin 
suunnitelmaa kirjoittaessa kannattaa kiinnittää yhä uudelleen ja uudel- 
leen huomiota. 
1. Tämä on tärkeä tutkimus 
Miksi juuri minun tutkimukseni on sekä erinomainen (engl. excellent) 
että erityinen (engl. exceptional)? Mikä tekee siitä selkeästi parem- 
man kuin 90-95 % muista hakemuksista? 

2. Rajaus on valttia 
Kokenut arvioija tietää, mitä tutkija voi tehdä yhdessä, kahdessa, kol- 
messa, neljässä tai viidessä vuodessa. Vakuuta mieluummin yhdel- 
lä kantavalla kysymyksellä/ajatuksella kuin monella kiinnostavalla 
idealla. 

3. Kristallisoi 
Jos arvioija ei helposti ymmärrä tutkimussuunnitelman sisältöä, hän 
voi ajatella, että suunnitelma ei ole selvä hakijallekaan. Siksi valittu- 
jen sanojen ja lauseiden tulee olla yleisesti ymmärrettäviä. Ole loogi- 
nen. Tee monimutkaisesta helppoa. Hakemus on palapeli, jossa on 
vain 5-6 osaa. Olemme kaikki ”sokeita” teksteillemme, ja arvioija löy- 
tää puutteet helposti. Kerää siis palautetta muilta! 


Ensimmäinen sivu on tärkein 


Maisterintutkielmiin ja valmiisiin väitöskirjoihin liitetään aina mu- 
kaan tiivistelmä, joka kertoo tutkielmasta kaiken oleellisen kätevästi ja 
nopeasti. Tiivistäminen kannattaa pitää mielessä tutkimussuunnitel- 
maakin laadittaessa. Näin on ennen kaikkea silloin, kun haet rahoi- 
tusta tutkimuksellesi. 

Tutkimussuunnitelman alku on kaikkein tärkein. Arvioija saattaa 
käyttää vain 2-3 minuuttia yhden tutkimussuunnitelman lukemiseen. 
Hän tekee päätöksen — ainakin alitajuisesti - hakemuksestaan ensim- 
mäisen sivun lukemisen jälkeen. Oma kokemuksemme myös on, että 
erinomainen alku saattaa johtaa poikkeukselliseen loppuun, mutta 
keskinkertainen tai huono ei muuksi muutu. Siksi hakemuksen en- 
simmäinen sivu on tärkeämpi kuin arvaatkaan. Varmista siis, että 
tutkimuksen koko koreografia on pähkinänkuoressa suunnitelman 
ensimmäisellä sivulla. Tämä on mahdollista tehdä, vaikka rahoitta- 
jataho pyytäisi jäsentämään tutkimussuunnitelman eri järjestyksessä 
kuin yllä on esitetty. 

Rahoituksen hakijan kannattaa pyrkiä olemaan sinnikäs, ahkera 
ja pelkäämätön. Rahoittajan lähettämä ”hylsy” ei tarkoita, että muut 
tutkijat ovat parempia tai ettet koskaan saa rahoitusta. Pettymykset 
kuuluvat rahanhakuun - kuten kaikkeen työnhakemiseen ja ihmisten 
väliseen kilpailuun. Arvioinnit ovat aina subjektiivisia, ja uudet ar- 
vioijat valitaan yleensä vuosittain. Rahoittajat eivät ylläpidä hylätty- 

jen hakijoiden luetteloita. Tämä tarkoittaa, että jokainen haku on uusi 
mahdollisuus. Paljon onnea matkaan! 

A Book of Methods in Cultural Studies 
(Edited by Outi Fingerroos, Konsta Kajander & Tiina-Riitta Lappi) 


This collection deals with cultural studies in the humanities and 
the methods it uses. Its authors include scholars of ethnology, 
anthropology, folkloristics, digital culture research, and study of 
religions. Its chapters address topics of discussion and debate in 
humanistic culture research and indicate what tools are currently 
being used to study cultural phenomena. Various phases of the 
research process are covered, including epistemology, research ethics, 
technigues of data collection and analysis, the writing process of 
research plans, and the process of writing up the analysis. The books 
authors contribute to our knowledge of changes in research paradigms 
and agendas, scientific philosophies, ethnographic fieldwork, 
different modes of writing, materiality, reflexivity, observation, 
researchers’ use of the five senses, digital research, audiovisual 
techniques of observation, and selected textual methodologies. The 
book is intended as a textbook and methods guide for students in the 
fields of cultural research, for postdoctoral researchers, and for more 
senior researchers. 


424 


https://doi.org/10.21435/tl.274 


Asiasanahakemisto 


Affektit 26, 146—149, 194 
Agendahyppy 11, 13, 25—31, 35 
Aineistonhallinta 13, 84, 101—104, 
199, 412 
Aineistonhallintasuunnitelma 
73-74, 96-97, 197—198, 405 
Aineistonkeruu 101—104, 111, 
160, 164, 197, 200, 414 
Aistitieto 16, 236-237, 240-242 
Aistien antropologia 240 
Aistiva osallistuminen 238 
Anonymisointi 86, 102, 110, 199, 
305, 323 
Arkisto 37, 321-326 
Arkistoaineisto 155, 208, 
321-326 
Blogiarkisto 164 
Kuva-arkisto 208 
Online-arkisto 160 
Perinnearkisto 321-326 
Audio-visuaaliset (kenttatutkimus) 
menetelmät 206-228 
Valokuva 16, 32, 131-132, 135, 
182, 197, 206-228, 232-234, 
242-243, 251, 263, 277-278, 323 
Valokuvaelisitaatio 16, 232-234 
Video 132, 135, 160, 166, 
206-228, 239, 242-243, 298 


Bricolage-menetelma 144 


Dialoginen antropologia 190, 275 
Dialoginen menetelmä/tutkimusote 
190-191, 275, 277, 289, 291 

Dialoginen kirjoittaminen 394 
Digitaalisuus 46, 109 
Digitaalinen etnografia 14-16, 
159-172, 242 
Digitaaliset kokoelmat 157 
Digitaalinen materiaalisuus 
147-149 
Digitaalinen teknologia 193, 207, 
216, 222-223 
Diskurssintutkimus 18, 143, 329-346, 
351, 354 


Diskurssi 18, 31, 38, 143, 
296-302, 313, 329-346, 381 
Diskurssiteoria 334-335 
Kriittinen diskurssintutkimus 332 
Lingvistinen diskurssintutkimus 
331 


Elisitaatio 164, 232-234 

Emansipatorinen tutkimus 94, 101 

Emisistinen näkökulma (emic) 13, 45, 
53-55, 59, 264 

Epistemologia Ks. Tieto 

Esineet 14-15, 139-151, 155-157, 
226, 238, 241-243, 251-253, 274, 
360, 363 
Esinetutkimus 139-151 

Etiikka 12-14, 64-88, 90-112, 131, 
166-172, 187, 202, 405, 412 
Eettinen toimijuus 13, 14, 64-86, 
99 
Ennakoiva etiikka 13, 74, 84 
Eettinen ennakkoarviointi 68, 
76-78, 105, 110 
Hyvä tieteellinen käytäntö (HTK) 
13-14, 90-112, 210 
Seurausetiikka 84-86 

Etisistinen näkökulma (etic) 13, 45, 
53-55, 59, 356 

Etnografia 25-38, 48-49, 54, 58, 
90-111, 119-136, 140, 144, 
148-149, 159-161, 179-201, 337, 
356, 261, 379-381 
Aistietnografia 16-17, 236-254, 
389 
Autoetnografia 17, 239, 
259-279, 387-389 
Digitaalinen etnografia 159-172 
Etnografinen kirjoittaminen 
379-401 
Kavelyetnografia 241, 246-249 
Puheen etnografia 191 
Retkietnografia 250 


Haastattelu 179-201 
Lomakehaastattelu 193 


425 


https://doi.org/10.21435/tl.274 


Asiasanahakemisto 


Puolistrukturoitu haastattelu 
193, 233 
Ryhmähaastattelu 95, 192 
Strukturoitu haastattelu 195 
Teemahaastattelu 164, 193—194, 
199-200, 232-234 
Videohaastattelu 224-225 
Havainnointi 14, 16, 25, 30, 32, 50, 
120-122, 127-130, 134, 164, 
166-167, 179-201, 208, 218, 226, 
237-239, 242-243, 248, 252, 
263-264, 269, 277-278, 298, 337 
Osallistuva havainnointi 122, 
134, 166, 181-182, 238, 277-278 
Henkilötieto 67-73, 78-80, 85-86, 
96-97, 102-105, 111, 171-172, 
198-199, 214, 323 
Anonymisointi 32, 86, 102, 110, 
199, 305 
Erityiset henkilötietoryhmät 14, 
67, 78, 90-91, 100-106, 198 
Pseudonymisointi 86, 128 
Hermeneutiikka 13, 31, 45-53, 58- 
59, 387-391 
Hermeneuttinen keha 13, 49-53, 
59 
Hyvä tieteellinen käytäntö (HTK) ks. 
Etiikka 


Kategoria-analyysi 18-19, 355-371 
Etnometodologinen lähestymis- 
tapa 18-19, 356-360, 371 
Kategoria 18-19, 46, 55-56, 83, 
100, 126-127, 141, 168, 233, 241, 
291, 335, 355-371 
Kognitiivinen lahestymistapa 
18-19, 361-365, 371 
Kulttuurinen malli 362 

Kentta-, havainnointi- ja tutkimus- 
päiväkirja 32, 38, 108, 127-134, 
167, 183-185, 195-197, 200, 213, 
245-249, 252, 263, 266-267, 
272-278, 298, 321, 379, 385-388 

Kenttä(työ) 12, 14-16, 30, 32-37, 52, 
58, 99-100, 119-136, 141, 150, 
159, 162-166, 179-201, 206-228, 
242-246, 249-252, 262-270, 


426 


273-279, 303, 324, 351, 386, 393, 
396-397 
Kertomus ks. Narratiivinen analyysi 
Kirjoittaminen 19-20, 379-400 
Luova kirjoittaminen 382-384 
Konstruktivismi 26, 48-52, 55, 59, 
162, 329-331 
Metodologinen konstruktivismi 
55 
Sosiaalinen konstruktionismi 18, 
26, 55, 329-331 
Kulttuurianalyysi 30, 48, 144, 180, 
182 


Lähiluenta ks. Narratiivinen analyysi 


Media 14, 31, 37, 208, 222, 304 
Media-aineisto 18, 150, 299-300, 
335-338, 345, 351, 371 
Mediatutkimus 289, 336, 
352-353 
Sosiaalinen media 17, 33, 79-80, 
148, 159-172, 304, 351-352, 395 

Metodologia 11, 36-38, 48, 51, 
54-57, 122, 124, 151, 162-164, 
171, 190, 232, 234, 240, 271, 295, 
389, 392, 396, 414 

Muistiinpanot 17, 131-135, 182-186, 
195-196, 200, 206-206, 212-214, 
217, 220, 243-252, 271-274, 279, 
379-380, 386, 390-391 

Muistitietotutkimus 48, 148, 192, 
250-251, 295-296, 325, 334, 336, 

Museot 15, 155-158 


Narratiivinen analyysi 18, 287-314 
Keskusteluanalyysi 297, 305 
Lahiluenta 325, 296-300 
Performatiivisuusteoria 334 
Positiointianalyysi 295 
Sisällönanalyysi 325, 299 


Osallistava tutkimus 98, 180, 
188-189, 234 
Osallistava antropologia 188 
Osallistava toimintatutkimus 188 


https://doi.org/10.21435/tl.274 


Paradigma 13, 25-38, 100, 125-126, 
395, 424 


Refleksiivisyys 13, 56-58, 122, 125, 
134, 179, 185-186, 246, 265-267 
Paikantaminen 271, 412 

Relativismi 13, 45, 57-59 

Representaatio 31, 123, 148-149, 
240, 304, 332, 337, 341-342, 345, 
358-363, 367, 379 
Representaation kriisi 379 


Sensitiivisyys 11, 14, 90-112, 227, 
251, 269, 368 

Sosiaalinen konstruktionismi Ks. 
Konstruktivismi 

Sosiaalinen media Ks. media 


Tieto 25, 38, 45, 45-60 
Aistitieto 237 
Hiljainen tieto 144, 382, 387, 407 
Kulttuurinen tieto 363 
Metatieto 66 
Ruumiillinen/intuitiivinen tieto 
35, 145, 186, 237-238, 240-242, 
276-277, 382 
Tiedon politiikka 325 
Tietoteoria 13, 26, 45-59, 161 

Teoria 36, 45-60 

Tietosuoja 66-73, 76, 80-81, 85-87, 
91, 96, 101-102, 105-106, 172, 
197-198, 209, 213, 410 
Informointivelvoite 37, 72-77, 
96-97, 104-108, 186 


Asiasanahakemisto 


EU:n tietosuoja-asetus (GDPR) 
66-73, 76, 80, 91, 96, 105-106, 
135, 171-172, 197-198, 209 
Suostumus osallistua tutkimuk- 
seen 76-77, 91, 97, 104-108, 
168-172, 182, 226-227 
Tietosuojalaki 66-73, 76, 80, 
171, 209, 105-106, 135, 171-172, 
197-198, 209 
Tietosuojailmoitus 85, 97, 
101-102, 105, 171-172, 410 
Vaikutustenarviointi 102-103 
Yleinen etu 80, 106 
Tutkimusetiikka, ks. Etiikka 
Tutkimusprosessi 10-12, 14, 17, 25- 
26, 35-37, 45, 48, 51-59, 73-77, 
90-111, 171, 185, 188, 197-199, 
213, 250, 261, 265, 278, 370-371, 
379-381, 387-399, 414 
Tutkimussuunnitelma 20, 72-77, 80, 
84-86, 90, 96, 110-111, 213-214, 
379, 404-418 
Toimijuus 31-33, 56, 125, 145, 165, 
233, 265, 294-295, 337-338, 
342-343, 381 


Uusmaterialismi 148 


Vammaistutkimus 14, 90-112 

Valokuva Ks. Audiovisuaaliset me- 
netelmät 

Valmiit aineistot 337, 351-354 

Video Ks. Audiovisuaaliset mene- 
telmät 


427 


https://doi.org/10.21435/tl.274 


Henkilöhakemisto 


Adams, Tony E. 262, 269 

Ahponen, Helena 92 
Allen-Collinson, Jacguelyn 267, 273 
Anderson, Leon 265, 266 
Andersson, Nels 123 

Anttila, Veikko 31 

Anttonen, Veikko 365 

Apo, Satu 293 

Aristoteles 18, 65, 290, 292 
Atkinson, Paul 351, 353 


Bahtin, Mihail 291 

Barthes, Roland 300 

Bateson, Gregory 215, 218, 221 
Behar, Ruth 389 

Bertaux, Daniel 294 

Boas, Franz 120 

Bochner, Arthur P. 260-264, 271 
Boellstorff, Tom 161 

Bruner, Jerome 294 


Candea, Matei 124 

Castrén, Matthias Alexander 34 
Chang, Heewon 268 

Clifford, James 123, 184-185 
Coffey, Amanda 262, 351, 353 
Collier, John 215, 232 

Collier, Malcolm 215 


D’Andrade, Roy 27 
Darwin, Charles 26 
De Fina, Anna 290 
Douglas, Mary 356 
Durkheim, Emile 355 


Ehn, Billy 144, 180-181 

Ehrenreich, Barbara 182 

Ellis, Carolyn 259, 261-262, 264, 269 
Enges, Pasi 241 

Evans-Pritchard, Edward E. 123-124 


Fassin, Didier 108-109 


Gadamer, Hans-Georg 50-51 
Geertz, Clifford 30, 49-50, 185 


428 


Georgakopoulou, Alexandra 290 
Glass-Coffin, Bonnie 265, 267 
Goffman, Erving 289 

Goodall Jr., Harold L. 183 
Gothöni, Rene 17, 269 
Grangvist, Hilma 206 


Haanpää, Riina 296 
Hakamies, Inkeri 155 
Hatakka, Mari 334, 364 
Heidegger, Martin 300 
Heider, Karl 220 

Heimo, Anne 296 

Hine, Christine 168 
Holman-Jones, Stacy 269 
Honko, Lauri 33, 35 
Howes, David 241 
Husserl, Edmund 300 
Hutchins, Edvin 361 
Hytönen, Kirsi-Maria 95, 294-295 
Hyvärinen, Matti 382-384 
Hänninen, Anna 295 


Immonen, Visa 149 
Ingold, Tim 11, 241 
Isotalo, Anu 279, 396-397 


Jayyusi, Lena 357, 369 
Järviluoma, Helmi 241 
Jönsson, Lars-Eric 278 


Kaivola-Bregenhoj, Annikki 293, 365 
Kamppinen, Matti 365 
Karjalainen, Kustaa Fredrik 206 
Karsten, Rafael 206 

Kitzler, Albert 279 

Kivilaakso, Aura 335 
Kluckhohn, Clyde 119 

Knauft, Bruce 126 

Knuuttila, Seppo 365 
Koivunen, Hannele 382 
Korkiakangas, Pirjo 9 
Korolainen, Kari 360 

Koski, Kaarina 241 

Kozinets, Robert 162 


https://doi.org/10.21435/tl.274 


Henkilöhakemisto 


Kristeva, Julia 291 Rauhala, Anna 144-145 

Kuhn, Thomas 26 Redfield, Robert 121-122 

Kuula-Luumi, Arja 66 Rimmon-Kenan, Slomith 304 
Rinne, Jenni 242 

Labov, William 292-293, 297, 304 Rissanen, Päivi 276 

Landtman, Gunnar 206 Rodger, Nicola 148 

Lett, James 38 Roivainen, Päivi 142-144 

Levi-Strauss, Claude 293, 304, 356 Roos, Jeja-Pekka 294 

Lévy-Bruhl, Lucien 356 Ruotsala, Helena 9, 37 

Lewis, Oscar 121-122, 302 

Lindfors, Antti 337 Sacks, Harvey 357-360, 368 

Lyotard, Jean-Francois 310 Salenius, Paula 95 

Löfgren, Orvar 144 Salomon, Frank 407 

Löfström, Jan 241 Savolainen, Ulla 295 

Lönnrot, Elias 34, 291 Siikala, Anna-Leena 293, 365, 381 

Lönngvist, Bo 32, 181 Sirelius, U.T. 27—28, 35 


Snellman, Alex 149 
Malinowski, Bronislaw 120, 123—124, Sparkes, Andrew C. 239, 272 


291 Sperber, Dan 362 

Marcus, George 123—124 Stark, Eija 365 

Markham, Annette 166, 169—170 Suojanen, Päivikki 34-35, 

Marttila, Annamaria 275 Suopajärvi, Tiina 242 

Mauss, Marcel 355 Swantz, Marja-Liisa 30 

McCarthy Brown, Karen 381 

Mead, Margaret 215 Taira, Teemu 334 

Mustajoki, Arto 74-75 Talve, Ilmar 30-31 

Mustajoki, Henriikka 74-75, 84 Trasher, Frederic 123 
Turner, Terence 210 

Nikander, Pirjo 360 Tylor, Edward B. 120 

Nikunen, Minna 360 

Norman, Alex 268 Ukkonen, Taina 296 
Uljasev, Olga 381 

Olsson, Pia 9, 242 Uotinen, Johanna 261, 276-277 


Utriainen, Terhi 387, 398 
Peltonen, Ulla-Maija 295-296 


Pietarinen, Juhani 64-65 Waletzky, Joshua 292-293 
Pink, Sarah 240-241, 266 Westermarck, Edward 206 
Polanyi, Michael 382 Vilkko, Anni 294 

Portelli, Alessandro 295 Vilkuna, Kustaa 28, 35 
Prior, Lindsay 351 Virtanen, Leea 29 

Propp, Vladimir 293, 304 Wirth, Louis 123 
Protagoras 49 Vuorela, Toivo 28 
Przeworski, Adam 406 Valimaa, Outi 360 

Palsi, Sakari 206 Väliverronen, Esa 79 


429 


https://doi.org/10.21435/tl.274 


TIETOLIPAS 


Tiivistä tietoa vuodesta 1945. 


125 
126 
127 
128 
129 
130 
131 
132 
133 
134 
135 
136 
137 
138 
139 
140 
141 


142 
143 
144 
145 
146 
147 
148 
149 
150 
151 
152 
153 
154 
155 
156 
157 
158 
159 


160 
161 
162 
163 
164 
165 


Pertti Virtaranta ym. AMERIKANSUOMI 

Jyri Vuorinen ESTETIIKAN KLASSIKOITA 

Ulla Piela toim. AIKANAISIA 

Olli Nuutinen HETKISEN PITUUS 

Seppo Knuuttila TYHMÄN KANSAN TEORIA 

Jari Kupiainen ym. toim. KULTTUURINTUTKIMUS 

Juha Pentikäinen ym. JOHDATUS SAAMENTUTKIMUKSEEN 

Katja Hyry toim. SAIRAUS JA IHMINEN 

Kaisa Häkkinen KIELITIETEEN PERUSTEET 

Arvi Hurskainen & Ari Siiriäinen AFRIKAN KULTTUURIEN JUURET 
Yrjö Sepänmaa TUHATJÄRVINEN 

J. P. Roos ym. toim. MIEHEN ELÄMÄÄ 

Markku Ihonen & Yrjö Varpio toim. HELMI SIMPUKKA JOKI 

Jyri Vuorinen ESTEETTINEN TAIDEMÄÄRITELMÄ 

Pirjo Lyytikäinen toim. SUBJEKTI. MINÄ. ITSE. 

Kimmo Katajala toim. MANAAJISTA MAALAISAATELIIN 

Anja Tuomisto & Heli Uusikylä toim. KUVA, TEKSTI JA KULTTUURINEN 
NÄKEMINEN 

Pam Morris FEMINISMI JA KIRJALLISUUS 

Leena Suurpää ym. toim. NÄIN NUORET 

Yrjö Sepänmaa KUUKÄVELYLLÄ 

Pirjo Lyytikäinen ym. toim. KATSOMUKSEN IHANUUS 

Eeva-Liisa Kinnunen ym. toim. VITSISTÄ VIDEOON 

Kaisa Häkkinen SUOMALAISTEN ESIHISTORIA KIELITIETEEN VALOSSA 
Tero Norkola ym. toim. SIVUPOLKUJA 

Jyri Vuorinen TAIDETEOS MERKKINÄ 

Lasse Koskela & Lea Rojola LUKIJAN ABC-KIRJA 

Pertti Karkama ym. toim. ÄLYMYSTÖN JÄLJILLÄ 

Katariina Eskola toim. ELÄMYSTEN JÄLJILLÄ 

Pirjo Lyytikäinen toim. DEKADENSSI 

Vesa Heikkinen ym. toim. TUPPISUINEN MIES 

Bo Lönngvist ym. toim. KULTTUURIN MUUTTUVAT KASVOT 

Sari Näre toim. TUNTEIDEN SOSIOLOGIAA | 

Sari Näre toim. TUNTEIDEN SOSIOLOGIAA II 

Jyrki Pöysä & Anna-Leena Siikala toim. AMOR, GENUS & FAMILIA 
Tuija Laine toim. VIERASKIELINEN KIRJALLISUUS SUOMESSA RUOTSIN 
VALLAN AIKANA 

Lea Laitinen & Lea Rojola toim. SANAN VOIMA 

Pertti Karkama KULTTUURI JA DEMOKRATIA 

Teppo Korhonen TEKNIIKKAA, TAIDETTA JA TAIKAUSKOA 
Päivikki Suojanen USKONTOTIETEEN PORTAILLA 

Irja Seurujärvi-Kari toim. BEAIVVI MANAT 

Matti Kamppinen AJAT MUUTTUVAT 


https://doi.org/10.21435/tl.274 


166 
167 
168 
169 
170 


171 
172 
173 
174 


175 
176 


177 
178 
179 
180 
181 


182 
183 
184 
185 
186 
187 
188 
189 
190 


191 
192 
193 
194 
195 
196 
197 


198 
199 
200 
201 


202 
203 


204 
205 


Pertti Lassila RUNOILIJA JA RUMPALI 

Timo Joutsivuo ym. toim. RENESSANSSIN TIEDE 

Juhani Niemi KIRJALLINEN ELÄMÄ 

liro Kajanto LATINA, KREIKKA JA KLASSINEN HUMANISMI SUOMESSA 
Juha Pentikäinen toim. Lars Levi Laestadius LAPPALAISTEN 
MYTOLOGIAN KATKELMIA 

Jyri Vuorinen AITOJA JA ALUEITA 

Pekka Pesonen toim. VENÄLÄINEN FORMALISMI 

Johanna Ruusuvuori ym. toim. INSTITUTIONAALINEN VUOROVAIKUTUS 
Outi Alanko & Tiina Käkelä-Pumala toim. 
KIRJALLISUUDENTUTKIMUKSEN PERUSKÄSITTEITÄ 

Kari Immonen & Maarit Leskelä-Kärki toim. KULTTUURIHISTORIA 
Marjatta Rahikainen & Tarja Räisänen toim. "TYÖLLÄ EI OO KUKKAAN 
RIKASTUNNA” 

Jorma Kalela & Ilari Lindroos toim. JOKAPÄIVÄINEN HISTORIA 

Sulevi Riukulehti ym. POLITIIKKAA LASTENKIRJOISSA 

Ilmari Vesterinen & Bo Lönngvist toim. PANDORAN LIPAS 

Riho Grünthal toim. ENNEN MUINOIN 

Erkki Pihkala SUOMI MAAILMANTALOUDESSA KESKIAJALTA EU- 
SUOMEEN 

Vesa Heikkinen toim. VIRKAPUKUINEN KIELI 

Matti Kamppinen TULEVAT AJAT JA TEKNOLOGIA 

Oiva Kuisma toim. SUOMALAINEN ESTETIIKKA 1900-LUVULLA 
Tuomas Heikkilä & Maiju Lehmijoki-Gardner KESKIAJAN KIRKKO 
Helena Saarikoski toim. TANSSI TANSSI 

Sanna Aaltonen & Päivi Honkatukia TULKINTOJA TYTÖISTÄ 

Jukka Sarjala MITEN TUTKIA MUSIIKIN HISTORIAA? 

Marja-Liisa Honkasalo ym. toim. SAIRAS, POTILAS, OMAINEN 

Hannele Jönsson-Korhola & Anna-Riitta Lindgren MONENA SUOMI 
MAAILMALLA 

Vesa Haapala toim. KUVIEN KEHÄSSÄ 

Päivi Mehtonen POETRIA NOVA 

Ilmari Vesterinen KELTAISENMEREN TAKANA 

Kimmo Saaristo toim. HYVÄÄ PAHAA ROCK 'N' ROLL 

Urpo Kovala & Tuija Saresma toim. KULTTIKIRJA 

Sanna Talja & Sari Tuuva toim. TIETOTEKNIIKKASUHTEET 

Lasse Koskela & Pasi Lankinen OPAS KAUNOKIRJALLISUUDEN 
LUKEMISEEN 

Marjo Mela & Pirjo Mikkonen toim. SUOMI KAKKONEN 

Taina Kaivola & Hannele Rikkinen NUORET YMPÄRISTÖISSÄÄN 

Tom Sjöblom DRUIDIT 

Maija-Leena Hänninen & Maijastina Kahlos toim. ROOMALAISTA ARKEA 
JA JUHLAA 

Maarit Knuuttila ym. toim. SUULLA JA KIELELLÄ 

Sari Katajala-Peltomaa & Raisa Maria Toivo PAHOLAINEN, NOITUUS JA 
MAGIA 

Riku Hämäläinen toim. POHJOIS-AMERIKAN INTIAANIUSKONNOT 
Outi Fingerroos toim. USKONNON PAIKKA 


https://doi.org/10.21435/tl.274 


206 


207 
208 
209 
210 
211 
212 
213 
214 
215 
216 


217 


218 
219 
220 
221 
222 
223 
224 
225 
226 
227 
228 
229 
230 
231 
232 
233 


234 
235 
236 
237 
238 
239 


240 
241 
242 
243 
244 


245 
246 


Markku Haakana & Jyrki Kalliokoski toim. REFEROINTI JA 
MONIÄÄNISYYS 

Pirjo Lyytikäinen ym. toim. LAJIT YLI RAJOJEN 

Helena Saarikoski LEIKKIKENTILTÄ 

Eija Timonen PERINTEESTÄ MEDIAVIRTAAN 

Marja-Leena Sorjonen & Liisa Raevaara toim. ARJEN ASIOINTIA 
Jaana Hallamaa ym. toim. ETIIKKAA IHMISTIETEILLE 

Tuomas Martikainen toim. YLIRAJAINEN KULTUURI 

Anne Mäntynen ym. toim. GENRE — TEKSTILAJI 

Outi Fingerroos ym. toim. MUISTITIETOTUTKIMUS 

Tapani Lehtinen KIELEN VUOSITUHANNET 

Marjo Mela & Pirjo Mikkonen SUOMI KAKKONEN JA KIRJALLISUUDEN 
OPETUS 

Satu Grünthal & Elina Harjunen toim. NAKOALOJA ÄIDINKIELEEN JA 
KIRJALLISUUTEEN 

Heikki Pihlajamäki ym. KESKIAJAN OIKEUSHISTORIA 

Hanna Lappalainen & Liisa Raevaara toim. KIELI KIOSKILLA 

Sara Routarinne & Tuula Uusi-Hallila NUORET KIELIKUVASSA 

Terhi Ainiala ym. NIMISTÖNTUTKIMUKSEN PERUSTEET 

Toni Lahtinen & Markku Lehtimäki toim. ÄÄNEKÄS KEVÄT 

Tuomas Martikainen ym. ISLAM SUOMESSA 

Sirpa Leppänen ym. toim. KOLMAS KOTIMAINEN 

Jari Niemelä TALONPOIKA TOIMESSAAN 

Samuli Hägg ym. toim. NÄKÖKULMIA KERTOMUKSEN TUTKIMISEEN 
Jyrki Kalliokoski & Lari Kotilainen KIELET KOHTAAVAT 

Anna Idström & Sachico Sosa toim. KIELISSÄ KULTTUURIEN ÄÄNI 
Vesa Heikkinen toim. KIELEN PIIRTEET JA TEKSTILAJIT 

Maarit Grahn & Maunu Häyrinen toim. KULTTUURITUOTANTO 

Lars Levi Laestadius LAPPALAISTEN MYTOLOGIAN KATKELMIA 
Veikko Anttonen USKONTOTIETEEN MAASTOT JA KARTAT 

Tuomas Martikainen & Lotta Haikkola toim. MAAHANMUUTTO JA 
SUKUPOLVET 

Irja Seurujärvi-Kari ym. toim. SAAMENTUTKIMUS TÄNÄÄN 

Maria Laakso ym. toim. TAPION TARHOISTA TURKISTARHOILLE 

Siru Kainulainen ym. toim. TYÖMAANA RUNOUS 

Antti Salminen ym. toim. KIRJALLISUUS JA FILOSOFIA 

Aino Mäkikalli & Liisa Steinby JOHDATUS KIRJALLISUUSANALYYSIIN 
Kaisa Ahvenjärvi & Leena Kirstinä KIRJALLISUUDEN OPETUKSEN 
KÄSIKIRJA 

Anna Rastas toim. KAIKILLE LAPSILLE 

Anneli Kauppinen toim. OPPIMISTILANTEITA JA VUOROVAIKUTUSTA 
Aino Koivisto & Elise Nykänen toim. DIALOGI KAUNOKIRJALLISUUDESSA 
Outi Tuomi-Nikula ym. toim. MITÄ ON KULTTUURIPERINTÖ? 

Pirjo Kristiina Virtanen ym. toim. ALKUPERÄISKANSAT TÄMÄN PÄIVÄN 
MAAILMASSA 

Marleena Mustola toim. LASTENKIRJA. NYT 

Johanna Isosävi & Hanna Lappalainen toim. SAAKO SINUTELLA VAI 
TÄYTYYKÖ TEITITELLÄ? 


https://doi.org/10.21435/tl.274 


247 Johanna Ahonen & Elina Vuola toim. USKONNON JA SUKUPUOLEN 
RISTEYKSIÄ 

248 Simo Häyrynen KULTTUURIPOLITIIKAN LIIKKUVAT RAJAT 

249 Elina Vuola toim. USKONTO JA KEHITYS 

250 Jukka Kortti MEDIAHISTORIA 

251 Harri Kalha toim. KUMMAT KUVAT 

252 M.A. Castren LUENTOJA SUOMALAISESTA MYTOLOGIASTA. Toim. ja 
suom. Joonas Ahola 

253 Jari Kupiainen & Liisa Häkkinen toim. KUVATUT KULTTUURIT 

254 Mikko Kauko & Marko Lamberg toim. NAANTALIN LUOSTARIN KIRJA 

255 Outi Fingerroos ym. toim. YHTEISKUNTAETNOLOGIA 

256 Anneli Sarhimaa VAIETUT JA VAIENNETUT 

257 Terhi Utriainen ENKELEITÄ TYÖPÖYDÄLLÄ 

258 Maunu Häyrynen & Antti Wallin toim. KULTTUURISUUNNITTELU 

259 Pilvi Hämeenaho ym. toim. SOVELTAVA KULTTUURINTUTKIMUS 

260 Toini Rahtu ym. toim. KIRJOITETTU VUOROVAIKUTUS 

261 Harri Mantila ym. toim. OULU KIELIYHTEISÖNÄ 

262 Lari Kotilainen ym. toim. KIELENOPPIMINEN LUOKAN ULKOPUOLELLA 

263 Arja Nurmi ym. toim. KIELTEN JA KIRJALLISUUKSIEN MOSAIIKKI 

264 Aila Viholainen ym. toim. KUVITTELU JA USKONTO 

265 Elina Vuola toim. ELETTY USKONTO 

266 Sulevi Riukulehto & Ari Haasio VIRTUAALINEN KOTISEUTU 

267 Irmeli Hautamäki toim. AVANTGARDE SUOMESSA 

268 Ulla-Maija Peltonen & Outi Hupaniittu toim. ARKISTOT JA 
KULTTUURIPERINTÖ 

269 Laura Assmuth ym. toim. ARJEN TURVALLISUUS JA MUUTTOLIIKKEET 

270 Titus Hjelm toim. USKONTO, KIELI JA YHTEISKUNTA 

271 Maija Saviniemi toim. KALLE PÄÄTALO TUTKIJOIDEN SILMIN 

272 Sari Kivistö ja Sami Pihlström TOISTA AJATELLEN 

273 Tapio Nykänen LAPIN IHMINEN 

274 Outi Fingerroos, Konsta Kajander ja Tiina-Riitta Lappi toim. 
KULTTUURIEN TUTKIMUKSEN MENETELMÄT 


https://doi.org/10.21435/tl.274 


